
Modest omagiu, la centenarul naşterii sale, 
Profesorului Mihai Pop (1907-2007), 
care îndemna, subtil şi hâtru, la citirea cărţilor: 

Ce mai scrieţi', Domnule Profesor?” 
Ce să mai scriu, dragă; eu abia 
am timp să citesc ce scrieţi voi. ” 

„Cade-seaşti...” 
(Cititorul către cititori) 


O secţiune a manuscrisului miscelaneu datând din anul 1785 şi 
aflat în biblioteca liceului din orăşelul finlandez Iisalmi se 
intitulează Cade-se a şti, adică „e bine să ştim”, „se cuvine să ştim” 
şi cuprinde o serie de sfaturi practice, dintre cele mai „curioznice”, 
reţete şi preparate naturale sau cu substanţe de spiţerie, dând seamă 
de „universul cunoaşterii” unei familii boiereşti din Bucovina, purtată 
de valurile vieţii prin Rusia şi, de acolo, în Marele Ducat al Finlandei, 
unde şi-a şi pierdut urma. Am relatat, la vremea respectivă, despre 
această mică descoperire şi despre împrejurările în care manuscrisul 
de la Iisalmi mi-a căzut în faţa ochilor. 1 

Cred, dar, că Dumneavoastră, cititorilor, „cade-se a şti” cum şi cu 
ce gânduri s-a întrupat această carte despre cărţile de etnologie şi 
folclor apărute în ultimii ani ai secolului al XX-lea şi în primii ani ai 
celui de-al XXI-lea, perioadă în care m-am ocupat mai statornic de 
producţia editorială a acestui sector al culturii naţionale. Zic „mai 
statornic”, pentru că în cei peste patruzeci de ani de când tot citesc, 
cu neascunse scopuri de informare şi de formare, a mea şi a altora, 
literatură de specialitate din domeniul folclorului, etnologiei, 
antropologiei culturale, nevoia de a scrie despre cărţile citite, pentru 
a le face cunoscute şi altora, pe de o parte, şi pentru a intra, cât de cât, 


1 Vezi Constantinescu, Nicolae, Un manuscris românesc în Finlanda, în „Tribuna 
României”, anul 8, nr. 156,1979, p. 2; Idem, Un manuscris românesc din sec. alXVIII- 
lea în Finlanda (cu o notă introductivă de Dan Simonescu), în „Manuscriptum”, anul 
XIII, nr. 4(49), 1982, p. 105-111; cf. şi Cândea, Virgil, Mărturii româneşti peste hotare. 
Mică enciclopedie /, Editura Enciclopedică, 1991, p. 256; vezi, de asemenea, 
Constantinescu, Nicolae, Manuscrisul de la Iisalmi în voi. Melanges d'etudes romanes. 
Offerts ă Lauri Lindgren ă l'occasion de son 60e anniversaire, „Romanistica 
Turkuensis' 1 . Turun Yliopiston Julkaisuja/Annales Universitatis Turkuensis, şarja - ser. 
B, osa - tom 202, Turku, 1993, p. 45-55 

în dialog cu autorii, cu ideile, cu opţiunile lor ştiinţifice, a apărut ca 
un dat firesc. Dar orice lucru/lucrare trebuie să aibă un început, şi 
începutul „carierei” mele de comentator de cărţi din acest sector al 
scrisului românesc se leagă de o întâmplare fericită, pe care nu mă pot 
opri să o evoc aici. Eram, aşadar, tânăr asistent de folclor într-o mare 
catedră de literatură română, al cărei şef era George Ivaşcu. într-o 
pauză sau într-o „fereastră”, sau poate că eram „de permanenţă”, căci 
preparatorii şi tinerii asistenţi făceau tot felul de munci adminis¬ 
trative, de la această „permanenţa’, „dejumă” la catedră şi zile „de 
serviciu” la căminele şi cantinele studenţeşti până la alcătuirea sta¬ 
telor de funcţiuni şi chiar, într-o vreme, plata salariilor, intră în sala 
120, de la etajul I, tânărul, şi el, Eugen Simion, venit sau revenit de 
curând în învăţământul superior după o bună perioadă de lucru în 
Colectivul Eminescu de la Academia Română, condus de Perpessi- 
cius. După salut, avem schimbul convenţional de replici, Dum¬ 
neata ce faci aici?”. Sunt asistent la folclor”, zic eu; Ce mai 
citeşti?”, mă-ntreabă, aşteptând, probabil, să mă reped la vreo carte de 
literatură sau de critică, ce facea, poate, obiectul vreunui scandal în 
presa zilei. A!, zic eu, a apărut o carte a lui Ovidiu Bârlea, Poveş¬ 
tile lui Creangă , ceva cu totul special, faţă de felul cum le-au văzut 
literaţii”. Serios?”, se arată dânsul interesat. Şi altceva?” 
Liviu Rusu, Viziunea lumii în poezia noastră populară, un studiu mai 
vechi, apărut înainte de război, în franceză, şi adus acum la zi, în ro¬ 
mâneşte”. Da? Ai putea să scrii o recenzie, pentru «Gazeta litera¬ 
ră»? Adu-mi-o săptămâna viitoare, aici”. M-am apucat imediat de 
lucru, cred că i-am dat textul scris de mână şi vă imaginaţi bucuria 
mea când îmi văd numele pe pagina a doua, cu cronici, din „Gazeta 
literară”, anul XIV, nr. 34(773) din 24 august 1967, alături de cele ale 
lui Marin Mincu, S. Sălăjan, Andrei Apolzan, Ion Budescu. 

Câteva luni mai târziu, în numărul 49(788) din 7 decembrie 1967 
şi pe aceeaşi pagină, 2, apărea şi recenzia la Poveştile lui Creangă, de 
data aceasta în vecinătatea Notelor de lectură semnate de Perpessi- 
cius, Vasile Vetişanu, Mircea Anghelescu, H. Sabin, Virgiliu Ene. Nu¬ 
mărul era, ca şi cel din 24 august, unul „special”, venind la o săptămâ¬ 
nă după Plenara C.C. al P.C.R. din 29 noiembrie - 1 decembrie 1967, 
„Cu privire la sarcinile organizaţiilor de partid, de stat şi obşteşti, ale 
U.T.C., pentru îmbunătăţirea muncii educative în rândul tineretului”. 
Semnau, pe prima pagină, Radu Boureanu, O nouă dinamică a 
creaţiei , Mihai Beniuc, Rod bosat. Grigore Hagiu, Părtaşi la marea 



istorie, Şerban Cioculescu, Frontispicii lirice şi Al. Andriţoiu, un 
grupaj de poeme partinic-patriotice cu titluri semnificative în acest 
sens: împlinire, Neastâmpăr, Repaos. Istoricii literari ai perioadei 
respective vor trage concluziile, care, de altminteri, sunt evidente. Şi 
cu aceasta colaborarea mea la „G. 1.” s-a încheiat, dar debutul n-a 
rămas fără urmări. 

întâi că, să scrii la „Gazeta literară”, nu era de ici-colea, măcar că G. 
Ivaşcu, E. Simion şi apoi N. Manolescu au adus la revistă şi au îndru¬ 
mat mereu tineri studenţi şi absolvenţi de la Română, din care 
s-au format o serie de critici literari care acoperă ultimele decenii ale 
secolului trecut. Pentru părinţi (aveam abonament la „G. 1”) şi pentru 
foştii mei profesori de la Liceul din Fierbinţi, colaborarea la o revistă 
atât de prestigioasă a fost o mare satisfacţie şi un prilej de mândrie 
extraordinară. Era un salt uriaş, de la revista liceului, „Mlâdiţe socia¬ 
liste” - ei, da, aşa se chema! -, scoasă de mine împreună cu câţiva co¬ 
legi, încurajaţi, susţinuţi de o mână de profesori foarte tineri şi entu¬ 
ziaşti, precum Nicolae Chevorchian (de rusă), Nicolae Herescu (de 
matematică), Ileana Potârcă (de fizică), şi scrisă de mână, în câteva 
exemplare (nici vorbă, la sfârşitul anilor ‘50, de copiatoare sau alte 
posibilităţi de multiplicare) şi de la gazeta de perete a Căminului stu¬ 
denţesc „Călăraşi” la care îşi exersau condeiul viitori prozatori, critici 
şi poeţi precum Gheorghe Suciu, Ion Butnaru, Marin Victor Basarab, 
aspiranţi la gloria literară, şi unde am colaborat şi eu cu diverse în¬ 
semnări şi... epigrame!, la cea mai importantă publicaţie literară a mo¬ 
mentului. „Gazeta literară” dădea tonul în critica literară a momentului 
şi un semnal pozitiv sau negativ avea ecouri imediate. Aşa se face că 
profesorul Liviu Rusu, despre a cărui carte scrisesem fără nici un fel 
de parti-piis, dar cu o oarecare naivitate (nu ştiam, la vremea res¬ 
pectivă, despre unele frecuşuri, conflicte, mâncătorii despre care se 
vorbea mai mult la „Capşa” sau la „AthenSe Palace”), a găsit de cu¬ 
viinţă să-mi răspundă, într-o replică de două sau de trei ori mai amplă 
decât mica mea recenzie, în „Familia”, pe care o reproduc în volum. 

A urmat ucenicia obligatorie la „Analele Universităţii Bucureşti”, 
obligatorie zic fiindcă pentru un tânăr asistent nu era o cale mai bună 
de a se face cât de cât cunoscut în mediul ştiinţific universitar decât 
colaborarea la revista Almei Mater, pentru ca debutul la singura pu¬ 
blicaţie de specialitate, academică, din domeniu, „Revista de Etno¬ 
grafie şi Folclor” să se producă destul de târziu, în 1971, şi să conti¬ 
nue, apoi, timp de câteva decenii, până la începutul anilor 2000, când 

publicaţia academică s-a stins, după o lungă agonie, pe biroul sau în 
mapa de lucru a vreunui redactor de la Editura Academiei. „Limbă şi 
literatură”, publicaţia Societăţii de Ştiinţe Filologie din România, m- 
a primit în rândurile colaboratorilor săi în 1975 şi mă găzduieşte, de 
atunci, cu consecvenţă şi prietenie. 

Paralel, am scris cronici şi recenzii, fără a avea statutul de colabo¬ 
rator permanent sau de titular de rubrică, la o serie de ziare şi reviste 
din Bucureşti („Contemporanul”, „Cahiers roumains d’etudes litte- 
raires”) şi din provincie (, Argeş”, „Tofflis”, „Transilvania” şi altele). 2 

După 1990, când producţia editorială de cărţi de folclor a crescut 
considerabil, am continuat să consemnez şi să comentez noile apariţii, 
dar numărul lor l-a covârşit pe comentator. Şi problematica noilor 
apariţii s-a schimbat. Dacă până acum era vorba, mai ales, de studii 
de autor, de sinteze sau monografii, ori de tipologii şi corpusuri aflate 
în planurile de lucru ale institutelor de profil, după ‘90 a început un 
proces de recuperare, uneori grăbită, frenetică, a unor lucrări împinse 
spre uitare mai ales din considerente ideologice, de la marile mono¬ 
grafii despre sărbătorile şi obiceiurile tradiţionale (Sim. FI. Marian, 
Tudor Pamfile, Elena Niculiţă-Voronca, Elena Sevastos, Artur Goro- 
vei), despre mitologia populară românească (Tudor Pamfile, Marcel 
Ollinescu, Ion Otescu, Traian Gherman ş.a.), a căror componentă 
religios-creştină fusese ocultată vreme de câteva decenii, până la 
autori, interbelici mai ales, ţinuţi sub obroc pentru trecutul lor politic, 
începând cu Mircea Eliade însuşi, alături de alţi iluştri colegi de gene¬ 
raţie precum Mircea Vulcănescu, Emest Bemea, Ion I. Ionică, Anton 
Golopenţia, de exemplu, dar şi alţii, de vârste mai tinere, trecuţi pe 
lista neagră a cenzurii pentru că păcâtuiseră prin faptul de a fi părăsit 
ţara în timpul regimului comunist (Ion Tâloş, C. Eretescu, Sanda 
Golopenţia-Eretescu). 

Simultan, şi pe măsură ce seniorii folcloristicii româneşti de după 
al doilea război mondial - Ovidiu Bârlea, I. C. Chiţimia, Adrian 
Fochi, Mihai Pop, Gheorghe Vrabie, Romulus Vulcănescu - au trecut, 
fiecare la vremea sa, spre cele veşnice, o nouă generaţie de etnologi 
şi folclorişti ţâşneşte impetuos, alăturându-se celor din generaţia 
acum matură. Am urmărit cu neascunsă bucurie şi satisfacţie creşte¬ 
rea, din seminţele aruncate în glie de antecesori, chiar dacă mulţi 


- O listă (incompletă) a acestor colaborări, până în 1995, în articolul Folclorişti şi 
etnografi români contemporani: Nicolae Constantinescu, în „Revista de Etnografie şi 
Folclor", tomul 41, nr. 3-4, 1996, p. '>S' , -“ ( i 4 

dintre ei refuză să-şi recunoască vreo filiaţie, a acestor tineri etnologi, 
impetuoşi, dezinhibaţi, europenizaţi şi mondializaţi, harnici şi bine 
antrenaţi, pe umerii cărora apasă acum povara ducerii înainte a 
cercetărilor româneşti de etnologie şi folclor. 

Printr-o simplă întâmplare, poate, ultima istorie a folcloristicii 
româneşti, datând din 1974, se încheie cu o pagină chiar despre teza 
mea de doctorat, aflată atunci sub tipar, pe care Ovidiu Bârlea o aşază 
sub semnul structuralismului: „Ca pentru a lichida o rămânere în 
urmă, abordările structuraliste ale folclorului au făcut obiectul a 
numeroase articole de prin periodice şi volume colective. întrucât 
apele nu s-au limpezit, e temerară încercarea de a face suma a ceea ce 
s-a câştigat până acum. (...) Lucrarea în curs de apariţie a lui Nicolae 
Constantinescu, Rima în poezia populară românească [Editura 
Minerva, 1973], se înscrie drept realizarea cea mai de seamă în acest 
domeniu. Ea este continuarea firească a contribuţiei muzicologului C. 
Brăiloiu, care prin Versul popular românesc [cântat] (1954) deschide 
acest capitol prin determinarea aspectelor de bază. Constantinescu 
depăşeşte vechile deprinderi scolastice de a alcătui inventare seci de 
dragul cazuisticii, încercând să coreleze rima populară cu conţinutul 
pasajelor pe care le delimitează. Aceasta ni se pare contribuţia cea 
mai de seamă a autorului” (Bârlea, Ovidiu, Istoria folcloristicii 
româneşti, Editura Enciclopedică Română, Bucureşti, 1974, p. 579- 
580). Au urmat alte, nu excesiv de multe, cărţi de autor, între care 
Lectura textului folcloric, Editura Minerva, 1986; Relaţiile de 
rudenie în societăţile tradiţionale (Premiul Sim. FI. Marian al 
Academiei Române, decernat în 1990, carte retipărită, sub titlul 
Etnologia şi folclorul relaţiilor de rudenie. Editura Univers, 2000; 
Romanian Tradiţional Culture. An Introduction, „Scripta Ethnologica 
Aboensia“ 42, University of Turku, Ethnology, 1996 (o versiune mai 
amplă, Romanian Folk-Culture. An Introduction, The Romanian 
Cultural Foundation Publishing House, 1999) şi manuale universitare 
precum Etnografie şi folclor românesc. Note de curs - partea I. 
Universitarea Spini Haret. Editura Fundaţiei România de Mâine, 
2001 (în colaborare cu Alexandru Dobre); Folclor. Ministerul 
Educaţiei şi Cercetării. Proiectul pentru învăţământul rural. Program 
postuniversitar de conversie profesională pentru cadrele didactice din 
mediul rural. Specializarea Limba şi Literatura Română (în 
colaborare cu Ioana Fruntelată), 2006 etc., din care cititorul atent şi 
interesat poate contura profilul unui folclorist/etnolog/antropolog 

format la o anumită şcoală şi intr-un anumit climat, consecvent cu 
sine însuşi, recunoscător antecesorilor şi cordial faţă de cei care îi 
urmează. 

Această selecţie de cronici şi recenzii, reproduse exact aşa cum au 
apărut, la vremea respectivă, în ziare, reviste sau volume (de aici şi 
unele repetiţii, reluări, lăsate intenţionat aşa, pentru a avea în faţă 
etapele traseului urmat), apare prin bunăvoinţa prietenească a 
Centrului Naţional pentru Conservarea şi Promovarea Culturii 
Tradiţionale, în prestigioasa colecţie „Anotimpuri culturale", colecţie 
îngrijită de Doamna Oana Petrică, directorul Centrului, căreia autorul 
îi aduce şi astfel mulţumirile sale. 

Volumul reface, fragmentar, călătoria prin universul cărţilor 
româneşti de folclor/etnologie/antropologice pe durata a patru 
decenii. Vă invit, stimaţi cititori, să vă alăturaţi acestui periplu 
spiritual! 

I. Debut 

liviu Rusu, 

Viziunea lumii în poezia noastră populară 


C onceput amplu, utilizând un bogat material folcloric, eseul publi¬ 
cat de Liviu Rusu [Viziunea lumii în poezia noastră populară. De 
la resemnare la acţiunea creatoare. Avec un resume en franţais. 
Bucureşti, Editura pentru Literatură, 1967, 330 p.] îşi propune să 
desprindă din analiza poeziei populare atitudinile cele mai 
caracteristice ale poporului nostru în raport cu împrejurările istorice, 
încă din „Introducere” sunt formulate cu claritate principiile care îi 
stau la bază, respectiv faptul că literatura este o formă a conştiinţei 
sociale, iar aceasta reflectă existenţa socială. Sunt totodată fixate 
obiectivele urmărite: descifrarea reflexelor existenţei, a ideilor pe 
care şi le formează poporul despre această existenţă, împreună cu 
năzuinţele şi speranţele care îl călăuzesc în viaţă. 

Mişcându-se cu uşurinţă într-un material vast, autorul desprinde în 
poezia noastră populară, ca reflex al existenţei sociale, trei atitudini: 
contemplativă, activă şi constructivă, atitudini ce nu marchează, aşa 
cum se subliniază cu justeţe, nişte etape în dezvoltarea istorică a 
poeziei populare, ci au avut o existenţă simultană. Termenii de factură 
clasică aleşi pentru definirea celor trei atitudini ( Homo contempla- 
tivus, Homo activus, Homo constructivus ) sunt atrăgători, demonstra¬ 
ţiile şi argumentele aduse în sprijinul lor ar putea fi convingătoare, 
dacă nu ar ieşi în evidenţă, din loc în loc, unele aspecte care şubrezesc 
un edificiu construit cu migală şi cu bune intenţii. 

Nu punem nici un moment la îndoială existenţa, în poezia noastră 
populară, a unei atitudini contemplative, posibilă, dacă o raportăm, aşa 
cum se face în lucrare, la condiţiile social-istorice care au generat-o şi 
au însoţit-o, după cum nu ne îndoim de existenţa unui spirit activ, 
luptător sau a spiritului constructiv întrupat în figura Meşterului 

Manole. Liviu Rusu îşi bazează întreaga demonstraţie pe interpre¬ 
tarea, cred, prea simplistă a raportului dintre realitate şi artă, pe apli¬ 
carea mecanică a teoriei reflectării artistice, fără să ţină seama, în mă¬ 
sura cuvenită, de specificul operei artistice şi, mai ales, de trăsăturile 
specifice ale creaţiei populare. Decurg de aici două consecinţe: mai 
întâi o interpretare neadecvată, deseori sociologistă a poeziei 
populare, apoi amestecarea genurilor şi speciilor acesteia, aşezarea 
lor pe aceeaşi treaptă, comentariul nediferenţiat. 

Nu e greu de văzut cum autorul, voind a ilustra aserţiunile teore¬ 
tice, introduce în tiparul deja construit materialul poetic cel mai di¬ 
vers. Când poezia nu se supune rigorilor demonstraţiei, i se forţează 
interpretarea. Aşa se întâmplă cu un cunoscut cântec alegoric despre 
o pasăre liberă, prinsă cu viclenie de vânător şi dusă la domnie, „ca 
să fiu de-a lor soţie”, considerat de autor a fi „.. .un strigăt disperat de 
ajutor care, evident, nu mai este al unei păsărele prinse de un vânător 
nemilos, ci este strigătul întregului popor subjugat. Vânătorul este ex¬ 
presia simbolică a întregului cârd de asupritori care îl exploatează 
fără milă” (p. 28). 

Exagerată şi neconformă cu simbolul adevărat mi se pare descifra¬ 
rea unei alte poezii în care cucul apare în calitatea sa de mesager, dar 
este asimilat cu „poporul muncitor legat de glie, cum e cucul în 
pădure; trăieşte dezmoştenit, fără căpătâi, este copilul nimănui, gonit 
fără încetare”. Se pune întrebarea dacă autorul nu forţează, aici, nota 
interpretării, dacă acesta a fost sensul pe care creatorul anonim l-a dat 
acestor cântece. Alt exemplu: „Amărâtă turturea”, expresie tipică a 
lirismului, în ambele tipuri de variante existente în folclorul nostru, în 
interpretarea autorului „redă în trăsături generale întreaga viaţă 
chinuită, strădania zadarnică a omului din popor” (p. 42). 

Ciudată este şi interpretarea dată unei balade larg răspândite 
precum „Voichiţa”, cunoscută în folcloristică sub numele „Lenore” 
sau „Călătoria fratelui strigoi”, care ar fi, după L. Rusu, „un exemplu 
tipic cum în urma vieţii înapoiate şi datorită împilării, omul din popor 
este aruncat în braţele misticismului” (p. 51). Neţinându-se seama de 
vechimea acestei creaţii, de credinţele ancestrale care îi stau la bază, 
izvorul baladei este socotit a fi „mizeria de nedescris, disperarea la 
culme, care prăbuşesc omul în lumea întunecimilor” (p. 51). Nu cred 
că balada este reflexul direct al unor astfel de stări, vechimea sa fiind 
mult mai mare şi marcând un salt de conştiinţă, de la supunerea oarbă 
la încercarea de înfruntare a destinului. 

Insistând pe ideea formulată în titlul Capitolului II - „Mentalitatea 
sumbră deşteptată de vitregia existenţei sociale” - eseul pregăteşte, de 
fapt, terenul pentru abordarea problemei Mioriţei şi pentru reluarea şi 
re-demonstrarea atitudinii de resemnare pe care ar degaja-o această 
baladă. Reţinem de aici ideea că presupusa resemnare a ciobanului 
mioritic nu este trăsătura primordială a creaţiei populare româneşti şi, 
implicit, a poporului român. în rest, nimic nou, nici o încercare de a 
găsi soluţii noi, noi unghiuri de a privi problema. Autorul afirmă că 
ciobănaşul „avea trei posibilităţi: sau rezistă, luându-se la luptă cu 
vrăjmaşii săi (şi atunci aveam Toma Alimoş - n.n. - N.C.), sau fuge în 
mod laş (şi atunci nu aveam o baladă românească - n.n. - N.C.) sau se 
resemnează cu ideea morţii” (p. 72). „De fapt, în faţa ciobanului mio¬ 
ritic (s.n. - N.C.) nu stătea decât o singură alternativă: rostirea testa¬ 
mentului, ca şi cum cuvântul în sine, puternic şi precis, ar fi o victorie 
a raţiunii asupra faptelor anarhice care asaltează omul (cf. Spitzer, 
Leo, L’archetype de la ballade Mioritza et sa valeurpoetique, în Ro- 
manische Literaturstudien 1936-1956, p. 841)”. Trecem peste inter¬ 
pretarea alegoriei moarte-nuntă care, după L. Rusu, ar avea „sensul 
îmbrăţişării, a(l) contopirii cu întreaga fire, a(l) întoarcerii la matca în 
care a fost zămislit” (p. 76) şi ne întrebăm dacă, într-adevăr, sensul 
Mioriţei stă numai în atitudinea ciobanului în faţa morţii şi dacă nu 
cumva ar trebui să vedem în această baladă ideea necesităţii restabilirii 
echilibrului universal rupt prin moartea violentă a tânărului cioban. 

Puţin convingătoare este şi analiza Ia Ghiţă Cătănuţă în care, din 
acelaşi viciu semnalat la început - tratarea nediferenţiată a creaţiilor 
populare -, se pierde din vedere că e o baladă nuvelistică (raportul soţ- 
soţie), considerându-se că „lupta Iui Ghiţă Cătănuţă simbolizează 
lupta poporului faţă de opresorii săi” (p. 199), iar atitudinea Vidrei, în 
variantele în care nu-şi ajută soţul, nu este interpretată în funcţie de 
mentalitatea eroică, specifică unei anumite epoci, şi de aceea 
caracterul ei apare deformat - „o figură de femeie-diavol, pentru care 
nu principiile morale curente, ci dorinţele izvorâte dintr-un suflet 
prăpăstios sunt hotărâtoare” {Idem). 

Capitolele consacrate vieţii păstoreşti şi plugăreşti cuprind pagini 
de remarcabile analize, închegând o viziune a lumii din unghiul de 
vedere al celor două ocupaţii străvechi ale românilor. 

Insistând în mod deliberat asupra unor elemente de amănunt, nu 
am pierdut din vedere ansamblul, care se remarcă prin reluarea, de pe 
poziţii marxiste (din păcate uşor vulgarizate) a unor probleme legate 



de creaţia noastră populară, aducând în discuţie uneori puncte de 
vedere interesante, prin claritatea expunerii. 

(„Gazeta literară”, anul XIV, nr. 34(773), 24 august 1967, p. 2) 


O replică la recenzia de mai sus a apărut în revista „Familia” 
(Oradea), anul 4, 1968, nr. 2, p. 22: 

Am primit din partea respectatului estetician şi profesor 
universitar Liviu Rusu scrisoarea şi articolul de mai jos, pe care le 
publicăm cu toată dragostea şi stima pe care le datorăm autorului. 

Tovarăşe redactor şef [,] 

în „Gazeta literară” din 24 august 1967 a apărut o recenzie despre 
o lucrare a mea, în care pe de o parte mi se atribuie idei pe care nu le- 
am susţinut, pe de altă parte, prin simple negaţii neargumentate, se 
trece peste ideile fundamentale ale lucrării. încă de la începutul lunii 
septembrie am întrebat redacţia dacă este dispusă să-mi publice un 
răspuns scris în ton academic, în interesul adevărului. Redacţia 
exprimându-şi acordul fără echivoc, am scris răspunsul alăturat, care 
a fost citit şi acceptat fără nici o observaţie, fără vreo cerinţă de 
modificare într-un fel sau altul. Şi totuşi, fără nici o motivaţie, 
răspunsul meu n-a mai fost publicat. Socotesc însă că, deşi este vorba 
despre un caz personal, al meu, conţinutul acestui răspuns vizează 
problematica criticii în general, mai precis: cum se face şi cum 
trebuie să se facă critica - ceea ce mă îndeamnă să vă întreb: ar putea 
primi ospitalitate în coloanele d-voastrâ? 

Cu mulţumiri călduroase, 
Liviu Rusu 


Despre problemele criticii sau răspuns la o recenzie 

Lipsind câtva timp din ţară, abia cu întârziere mi-a ajuns la cunoş¬ 
tinţă recenzia lui N. Constantinescu despre lucrarea noastră Viziunea 
lumii în poezia noastră populară, publicată în „Gazeta literară” din 
24 august 1967. Dacă mă simt îndemnat să răspund, este departe de 
mine gândul să intru într-o polemică deşartă, cu învinuiri în sensul de 
a stoarce aprecieri laudative la adresa mea. Orice recenzent are 
dreptul să-şi formeze păreri proprii, pozitive sau negative, despre o 

lucrare, sâ-i respingă sau să-i accepte, în întregime sau parţial, mersul 
ideilor, argumentele şi concluziile, cu o condiţie însă: să dea 
argumente bine fondate pentru atitudinea sa şi îndeosebi să nu 
atribuie autorului idei şi intenţii pe care nu le-a susţinut. 

Lucrul care m-a izbit mai mult în recenzia amintită este următorul 
pasaj, în care recenzentul, în legătură cu problema Mioriţei, îmi ci¬ 
tează un text redând în paranteză cu n.n. propriul său comentar ca o 
concluzie ce s-ar desprinde din argumentările mele. N. Constantines- 
cu spune: „Autorul afirmă că ciobănaşul «avea trei posibilităţi: sau 
rezistă, luându-se la luptă cu vrăjmaşii săi (şi atunci aveam Toma 
Alimoş - n.n.), sau fuge în mod laş (şi atunci [nu] aveam o baladă ro¬ 
mânească - n.n.) sau se resemnează cu ideea morţii»” (p. 72). Nu-mi 
pot explica de unde, din ce pasaj scoate N. Constantinescu concluzia 
că, în cazul unei atitudini laşe avem de a face, după pretinsa mea pă¬ 
rere, cu o „baladă românească”? înainte de toate, remarcând cele trei 
posibilităţi de atitudini ce putea lua ciobanul, eu n-am făcut nici o 
legătură între aceste atitudini şi diferitele feluri de baladă ce s-ar pu¬ 
tea ivi. îndeosebi n-am făcut nici o legătură cu o eventuală atitudine 
laşă, am amintit doar atât că avem o singură variantă a Mioriţei în 
care ciobanul fuge în mod laş, dar că este vorba despre o variantă 
decăzută, şi că deci nu intră în discuţie (p. 72). Am amintit acele trei 
posibilităţi de atitudini pentru a urma firul unei analize destul de amă¬ 
nunţite, care m-a dus la concluzia foarte clară: „Aşa încât este neîndo¬ 
ielnic că atitudinea ciobanului din Mioriţa este o atitudine eroică” (p. 
93). Comentariul lui N. Constantinescu, legătura dintre atitudinea la¬ 
şă şi „balada românească” [,] nu are nimic de-a face cu lucrarea mea. 

Dar, fiindcă suntem la acest pasaj, amintesc că N. Constantinescu 
contestă că ciobanul, care a fost avertizat de ceea ce i se pregăteşte, 
ar fi avut cele trei posibilităţi amintite de mine şi citează drept auto¬ 
ritate următorul pasaj din Leo Spitzer: „De fapt, în faţa ciobanului 
mioritic nu stătea decât o singură alternativă: rostirea testamentului, 
ca şi cum cuvântul în sine, puternic şi precis, ar fi o victorie a raţiu¬ 
nii asupra faptelor anarhice care asaltează omul”. Atât este contraar- 
gumentul, fără alt adaos. Rog pe cititor să aprecieze claritatea pasa¬ 
jului citat şi să judece dacă s-a ales cu ceva cu privire la elucidarea 
problemei. Să mi se dea însă voie să cred că atunci când cineva, fie 
într-o operă poetică, fie în realitate, este avertizat că va fi atacat, el are 
cele trei posibilităţi de reacţiune: să reziste, să fugă sau să se resem¬ 
neze. Cred că însuşi bunul simţ indică acest lucru. Plecând de la 



aceste posibilităţi ajung eu tocmai la una din ideile esenţiale care, 
după părerea mea, se desprinde din Mioriţa : ciobanul în mod liber 
alege resemnarea şi tocmai în aceasta constă eroismul său. Nu pretind 
că ideea nu se poate contesta, ea însă este una din ideile esenţiale 
rezultate dintr-o analiză minuţioasă, idee centrală care cred că merită 
să fie remarcată pentru cititor. 

Nu pot să nu ating câteva imputări pe care mi le face N. Constan- 
tinescu, imputări pe care le socotesc neîntemeiate. Recenzentul spu¬ 
ne că mă bazez „pe interpretarea prea simplistă a raportului dintre 
realitate şi artă, pe aplicarea mecanică a teoriei reflectării artistic...”. 
Cine mi-a citit lucrarea cu atenţie în întregime[ ,] nu cred că nu va 
constata că observaţia cu aplicarea mecanică poate privi cel mult ca¬ 
pitolul întâi intitulat „Existenţa socială reflectată în poezia noastră 
populară”. Eu citez de la început două documente istorice edifica¬ 
toare şi arăt apoi cu exemple multe, poate prea multe, cum această 
stare reală este în întregime şi foart e fidel redată în poezia noastră în 
versuri ca „Birul greu, podveada grea/Vai de munculiţă mea/AJnde 
merg şi orice fac,/Eu de ciocoi nu mai scap!”. Este oare o aplicare 
mecanică să arăţi cum, în nenumărate cazuri, poporul îşi mărturiseşte 
direct, fără înconjur, mizeria şi amarul, precum şi cauzele care le-a[u] 
determinat? Recenzentului însă îi scapă că nici pe departe nu mă 
opresc la această reflectare directă (zisă „mecanică”) a realităţii, că 
cele expuse în primul capitol formează numai un punct de plecare 
pentru a demonstra că mizeria şi opresiunea au dus la o mentalitate 
sumbră generalizată, care apoi la rândul ei s-a manifestat în creaţii 
variate, fără să mai vizeze direct situaţia socială. Că, deci, alături de 
reflexe directe, în cele mai multe creaţii avem reflexe indirecte. N. 
Constantinescu nu observă pasaje ca: „Pe noi aici nu ne interesează 
faptele mărunte concrete, ci mentalitatea, starea sufletească generată 
de aceste fapte” (p. 31), şi că cele mai de seamă plăsmuiri le consider 
drept expresie a acestei mentalităţi, ceea ce înseamnă că ele sunt nu¬ 
mai reflexe indirecte ale situaţiei sociale. Concluzia mea: „In felul 
acesta, resemnarea este un ecou al vitregiei orânduirii chiar şi atunci 
când aceasta nu este vizată direct, chiar şi atunci când plăsmuitorul 
fără să se plângă anume de amarul vieţii lui, se lasă numai prins de o 
stare contemplativă, de pasivitate” (p. 54). (Să se observe: ecou şi nu 
reflectare!) Apoi: „Aşa încât se pune întrebarea: este oare de mirare 
că, stăpânit de această mentalitate, omul din popor adesea nu vede în 
viaţă decât împlinirea fără greş a unui blestem şi că era frământat de 



problema morţii?” (p. 111). Urmând acest fir de analiză se poate vorbi 
despre o simplă aplicare mecanică a reflectării? 

In continuare N. Constantinescu afirmă că din aplicarea mecanică 
a reflectării decurg două neajunsuri: „mai întâi o interpretare neadec¬ 
vată, deseori sociologistă a poeziei populare”. Cu acest „sociolo¬ 
gism” este o istorie interesantă. La şedinţa de astă vară a Uniunii 
Scriitorilor, la care s-au dezbătut problemele criticii, raportul oficial 
al comitetului a arătat şi eu însumi am subliniat apoi, că de unde nu 
de mult nici o interpretare literară nu era valabilă decât în funcţie de 
societate, acum dimpotrivă, scoţând în evidenţă factorul colectiv, eşti 
taxat, în mod peiorativ, drept „sociologist”. Mare eroare, care denotă 
o lipsă de aprofundare a fenomenului literar. Nu trebuie să fii marxist 
ca să vezi importanţa factorului colectiv în ce priveşte fenomenul 
literar în general, fapt peste care de la Hegel încoace nu se mai poate 
trece. Albert Beguin, care numai de marxism nu poate fi învinuit, spu¬ 
ne în prefaţa operei colective Le Romantisme allemand, ediţia 1949 şi 
1966: „La notion meme d’une «litterature» superieure â l’ordre des 
faits, d’un «esprit» situe en quelque region d’ou la destinee colective 
(s.n. - N. B. toate subl. din text aparţin lui Liviu Rusu) serait imper- 
ceptible ou secondaires. Est a mes yeux l’une des pires idoles mo- 
demes - ou qui fut modeme hier” (p. 11). Deci nesocotirea destinului 
colectiv chiar şi în legătură cu literatura cultă este unul din cei mai răi 
idoli moderni - ce să spunem atunci despre literatura populară, care 
circulă din gură în gură şi din generaţie în generaţie, care prin 
definiţie este a colectivităţii? Şi ce exemple citează N. Constantinescu 
drept interpretări „sociologiste” şi prin urmare „neadecvate”? Mai 
întâi cazul păsărelei, care a fost prinsă de un vânător nemilos şi dusă 
la ,,domnie" adică la un for asupritor vizat cu toată claritatea, şi mai 
ales nu observă că în citatul meu păsărică strigă cu disperare: „Săriţi, 
fraţi,/Nu mă lăsaţi...!”. Nu se vizează aici aproape direct factorul 
colectiv? N. Constantinescu contestă că păsărică, cucul, amărâta 
turturică, adică aceste fiinţe individuale, ar simboliza poporul în 
suferinţă, iar vânătorul nemilos pe asupritori. Admite că este vorba 
despre cântece alegorice, am însă impresia că nu s-a întrebat ce este 
o alegorie. Orice dicţionar sau tratat de specialitate ne clarifică în sen¬ 
sul că este vorba de „pars pro toto”, că în alegorie se exprimă printr-o 
imagine particulară o stare, o situaţie sau chiar concepţie generală. 
Goethe spune că în alegorie „der Dichter zum Algemeinen das Be- 
sondere sucht”, poetul caută particularul pentru general, definiţie 

acceptată până azi. Şi atunci, fiind vorba despre plăsmuiri care au 
circulat şi circulă în toată colectivitatea poporului nostru, nu se im¬ 
punea oare constatarea că în ele s-a depus gândirea şi simţirea între¬ 
gului popor şi că, deci, suferinţa individuală poate să simbolizeze su¬ 
ferinţa generală? Să nu admiţi lucrul acesta înseamnă să nu admiţi 
tocmai esenţialitatea poeziei populare, ceea ce este mai elementar în 
ea. Venerabilul I. Pop-Reteganul a văzut foarte bine problema încă 
acum trei sferturi de veac spunând despre o poveste populară: „Cine 
nu vede în bivolul cel negru al acestui mit pe asupritorii de odinioară 
ai poporului?”. 

în legătură cu Voichiţa, despre care afirm că şi-ar avea şi ea izvorul 
indirect în mizeria socială, recenzentul contestă că balada ar fi „re¬ 
flexul direct al unor astfel de stări, vechimea sa fiind mult mai mare 
şi marcând un salt de conştiinţă, de la supunerea oarbă la încercarea 
de înfruntare a destinului”. Mai întâi, niciodată n-am afirmat că 
această baladă ar fi reflexul direct al situaţiei sociale. întreb apoi: da¬ 
că vechimea acestei balade este „mai mult decât mare”, nu poate oare 
să reflecte, bineînţeles indirect, o situaţie socială vitregă? In trecutul 
mai îndepărtat nu a existat oare mizerie socială? S-a trăit ca „în pa¬ 
radis”? Cât despre înfruntarea destinului, să recitească oricine această 
baladă şi să vadă dacă este măcar urmă de aşa ceva. Dimpotrivă, ea 
este un exemplu tipic cum blestemul se prinde fără greş şi destinul se 
desfăşoară implacabil, am putea spune „mecanic”. 

Al doilea reproş pe care mi-1 face N. Constantinescu este „ames¬ 
tecarea genurilor şi speciilor”, „aşezarea lor pe aceeaşi treaptă, co¬ 
mentariul nediferenţiat”. Ştiu xă în sânul folcloriştilor există această 
preocupare de „genologie” şi „speciologie”, lucru util, însă, după pă¬ 
rerea mea, numai din punct de vedere tehnic-didactic, dar neconclu¬ 
dent cu privire la marile sensuri exprimate în literatura populară. 
Acelaşi sens poate fi exprimat în cele mai variate genuri şi specii. 
Eminescu în multe din poeziile sale lirice exprimă un adânc sentiment 
de iubire sudat cu un adânc sentiment al naturii, dând glas acelui 
splendid eros cosmogonic, dar şi nuvela Cezara, de exemplu, este 
străbătută de la început până la sfârşit de acelaşi sentiment complex. 
Faptul că într-un caz avem de-a face cu o poezie lirică, în altul cu o 
nuvelă, schimbă ceva din sensul mare exprimat? Sau Goethe, într-o 
poezie lirică, spune „Denn ich bin ein Mensch gewesen/Und das 
heisst ein Kămpfer sein” („Am fost doar un om/Şi aceasta înseamnă 
sa fii un luptător”), exprimând astfel concepţia sa activ-creatoare. Dar 

aceeaşi concepţie fundamentală o regăsim şi în marele său roman 
Wilhem Meisters Lehrjahre şi de asemenea în capodopera vieţii sale, 
în Faust. Deosebirea de genuri nu schimbă absolut nimic din marea 
sa viziune, variază doar modalitatea şi amploarea prezentării. Acelaşi 
lucru şi în cazul meu. Criteriul genurilor m-ar fi obligat să tratez de 
ex. toate baladele la un loc, dar cui îi poate scăpa că unele exprimă re¬ 
semnare, altele activism febril şi că deci acelaşi gen cuprinde sensuri 
variate - evident aceasta ar duce la o prezentare confuză. în cazul de 
faţă elucidarea aspectelor specifice ale unei viziuni a lumii nu implica 
nicidecum o diferenţiere pe genuri, ci urmărirea sensurilor mari indi¬ 
ferent de gen şi specie. Pretenţia lui N. Constantinescu este de natură 
absolut mecanică. 

Nu mă mai refer la alte contestaţii, care ar putea fi combătute în 
legătură cu Mioriţa; după ce reţine ideea că „presupusa resemnare a 
ciobanului mioritic nu este trăsătura primordială a creaţiei populare 
româneşti”, N. Constantinescu adaugă: „în rest, nimic nou, nici o în¬ 
cercare de a găsi soluţii noi, noi unghiuri de a privi problema”. Repet: 
nu vreau să storc laude pentru lucrarea mea, admit că interpretările 
mele ar putea fi eronate (bineînţeles, pe bază de dovezi concludente), 
însă că nu aduc nimic nou, nici o contribuţie, este o afirmaţie pe care 
cred că orice om de bună-credinţă care mi-a citit lucrarea cu atenţie, 
o va respinge. Recenzentul nu aminteşte că în interpretarea baladei 
s-au ivit vederi noi, că, începând cu D. Caracostea, în locul vechii re¬ 
semnări i s-a atribuit un sens activ, interpretare susţinută până în mo¬ 
mentul de faţă, dar că eu combat această părere dominantă şi că în in¬ 
teresul „re-demonstrării” fac analize complexe, urmăresc geneza ba¬ 
ladei, logica ei internă, fac comparaţii, confrunt multe variante şi 
disec în amănunt motivele. Toate acestea pentru a readuce interpreta¬ 
rea baladei în făgaşul ei firesc, ceea ce a cerut multă migală ştiinţifică. 
Nu ştiu ca cineva să fi mai făcut lucrul acesta. Ceva mai mult: pentru 
a demonstra sensul care se cristalizează în baladă, arăt că el se 
desprinde nu numai din relatarea întâmplării, ci din însăşi atmosfera 
care o stăpâneşte, atmosferă produsă de mijloacele formale. în legătu¬ 
ră cu aceasta analizez factura artistică a baladei, mă refer la versi¬ 
ficaţie, urmăresc ritmul, dar îndeosebi analizez laitmotivele : repetă¬ 
rile şi accentuările de cuvinte, versuri, pasaje, cu muzicalitatea lor, 
arăt cum aceleaşi pasaje se repetă uneori identic, alteori inversate, 
apoi fie sub formă de afirmaţie sau sub formă interogativă - tot atâtea 
pendulări reflectând o stare de obsesie şi apăsare, arătând inerenţa 

destinului. De asemenea am accentuat marea valoare artistică a 
acestor procedee. Oare a mai analizat cineva Mioriţa în felul acesta? 
Nu am cunoştinţă şi cred că nici N. Constantinescu n-ar putea indica 
pe cineva. Dar mai ales nu observă recenzentul că din toate aceste 
analize eu ajung la elucidarea ideii esenţiale din sânul baladei. Deşi 
se lungeşte peste măsură acest răspuns, trebuie să reproduc pasajul 
principal care arată tocmai lucrul esenţial: „Desfăşurarea baladei şi 
atmosfera apăsătoare care o stăpâneşte ne face (corect ar fi „ne fac” - 
n.n. - N.C.) să simţim că în şuvoiul subteran al mentalităţii poetului 
popular se cristalizează prin imagini, că există în viaţă lucruri din faţa 
cărora poţi să scapi, dar de un singur lucru nu poţi scăpa: de moarte. 
Este o lege a firii, ea trebuie primită în mod inevitabil. Teama de ea 
este zadarnică. Aşa încât este neîndoielnic că atitudinea ciobanului 
din Mioriţa este o atitudine eroică. Insă eroismul său nu constă în 
rezistenţa la ceea ce îi este scris - cum e cazul în atâtea balade ale 
noastre - ci din supunerea liber consimţită şi curajoasă la legea firii, 
la cruda necesitate, cum ar spune Euripide. O acceptare a necesităţii 
înţelese. Aceasta este ideea centrală a Mioriţei. Din mijlocul faptelor 
empirice poetul s-a ridicat la înălţimea unei legi a lumii. Este tragis¬ 
mul unui suflet blând, dar totuşi tare, care recunoaşte cu seninătate 
deznodământul necesar al vieţii, necesitatea de neînvins” (p. 93). 
Oare nu este aici o contribuţie? Accept că această interpretare poate 
fi contestată, însă nu cred că se poate nega că ea reprezintă un efort 
pentru a descifra sensul adânc al baladei. Comentariul meu este mai 
lung, dar mă opresc amintind doar că analize asemănătoare fac şi în 
legătură cu Ciobănaşul şi cu alte balade. 

Tocmai la capătul recenziei admite N. Constantinescu în câte o 
frază că lucrarea mea cuprinde şi „pagini de remarcabile analize” şi 
că aduc „în discuţie uneori puncte de vedere interesante”. Atât. Nu 
pot, în legătură cu aceasta, să nu fac o remarcă fundamentală: după ce 
pe toată linia face observaţii de amănunt cu simple negaţii, fără nici 
o argumentare, N. Constantinescu nu insistă cu nici un cuvânt asupra 
aportului pozitiv al lucrării mele, care totuşi, după propria sa mărtu¬ 
risire, se pare că există întrucâtva. Cred că nu greşesc când accentuez 
că o adevărată recenzie trebuie să înfăţişeze publicului lucrarea în 
organicitatea ei, înainte de toate să scoată în evidenţă ideile esenţiale 
în perspectiva lor de profunzime, să arate analizele şi argumentaţia 
care susţine întregul edificiu. Iar, în strânsă legătură cu aceasta, 
înainte de toate să arate aportul pozitiv, pentru ca cititorul să ştie de 



ce a meritat cartea să fie tipărită, nu pentru lauda autorului, ci ca să se 
afle dacă s-a mai adăugat vreo fărâmă la patrimoniul ştiinţei. Abia 
aici să urmeze observaţiile critice, mai ales cele de amănunt, însă în 
mod constructiv, cu argumente cât de cât convingătoare pentru a ajuta 
elucidarea marilor probleme. în ce priveşte ideile fundamentale, N. 
Constantinescu se mulţumeşte să redea pur şi simplu ceea ce exprim 
în titlurile celor trei părţi ale lucrării: „trei atitudini: contemplativă, 
activă şi constructivă”, pe care însă, în mod cu totul arbitrar, recen¬ 
zentul le consideră nişte „tipare”, în timp ce eu arăt necontenit că este 
vorba despre trăsături caracteristice care „nu constituie aspecte izo¬ 
late ale realităţii, ci trăsături care s-au cristalizat în decursul vicisi¬ 
tudinilor istorice” şi care „se întrepătrund formând o complexitate în 
care totul este într-o condiţionalitate dialectică” (p. 6). Accentuez de 
la începutul lucrării că „germenii dinamicii mocnesc din plin” (p. 6), 
că „omul se fortifică şi se ridică” (p. 121) şi că, drept urmare, din 
marea complexitate a năzuinţelor şi speranţelor care îl muncesc, omul 
nostru din popor ajunge, ca în Meşterul Manole, să-şi cristalizeze 
idealul suprem: chemarea creatoare. După analize şi argumentări 
îndelungi din decursul întregii lucrări ajung la următoarea concluzie 
sintetică: „Un mesaj profund se desprinde din jertfa lui Manole. Prin 
fapta sa el iese din angrenajul obişnuit al naturii, o năzuinţă irezis¬ 
tibilă îl mână înainte să depăşească existenţa dată, pentru a înfăptui 
ceva mai bun, mai strălucit... Nu ne poate scăpa că această linie de la 
homo contemplativus la homos constructivus reprezintă în fapt 
sinteza marilor aspiraţii ale umanităţii”. Poetul popular „îşi dă seama 
precis că adevărata chemare a omului este creaţia cu orice jertfa şi cu 
toată ardoarea sufletului, cu tot focul inimii. Iată cum reuşeşte omul 
nostru din popor să se ridice de la viziunea unui blestem întunecos şi 
distrugător, produs al suferinţelor de veacuri, la viziunea unui destin 
luminos, care înviorează din plin zările viitorului” (p. 303, 305). 
întreb pe cititor: oare alături de „cuvântul în sine, puternic şi precis” 
al lui Leo Spitzer şi celelalte amănunte atât de contestabile, nu merita 
oare să fie scoase în evidenţă aceste idei? 


Liviu RUSU 

Ovidiu Bârlea, 
Poveştile lui Creangă 


S ituată la graniţa dintre folcloristică şi critica literară, lucrarea lui 
Ovidiu Bârlea (Poveştile lui Creangă , Editura pentru Literatură, 
1967, 318 p.) supune poveştile humuleşteanului la o nouă analiză, 
privindu-le dintr-un unghi nou, deschis de instrumentele inedite de 
analiză cu care operează. 

Exceptând „Preliminariile” - în care sunt trecute prin filtrul critic 
studiile anterioare asupra operei lui Ion Creangă, se încearcă o 
clasificare a poveştilor după intenţionalitatea lor, didactică sau artis¬ 
tică, şi se fac propuneri privind modul de ordonar e a materialului într- 
o eventuală ediţie Creangă - şi „Anexele” - conţinând şase variante 
folclorice inedite - studiul cuprinde două părţi distincte şi totuşi intim 
legate între ele. 

In cea dintâi („Fondul folcloric”) - având un pronunţat caracter 
tehnic, documentar - autorul stabileşte cu vădită pricepere şi 
sciupulozitate repertoriul variantelor folclorice apropiate tipologic de 
poveştile lui Creangă. 

Pentru majoritatea poveştilor există, atestă autorul, variante fol¬ 
clorice, atât anterioare, cât şi posterioare apariţiei scrierilor lui Crean¬ 
gă, ceea ce dovedeşte larga circulaţie a producţiilor folclorice şi, de 
aici, posibilitatea cunoaşterii lor de către scriitor. Pentru unele (Inul şi 
cămeşa, Acul şi barosul f) nu se cunosc variante populare şi aici Ovidiu 
Bârlea împinge investigaţia în alte zone folclorice, aducând în 
discuţie interesante ipoteze, căci intenţia didactică este prea evidentă, 
iar modelul folcloric prea îndepărtat pentru a le justifica. 

Remarcabile ni se par, în această primă parte, finele disocieri pe 
care autoiul le face între elementul primar popular şi ceea ce ar fi 
putut intra în folclor din opera lui Creangă, dată fiind larga lui 
circulaţie în masele populare. 



Adăugând la aceasta permanentele raportări la basmele altor 
popoare, consemnând asemănările şi deosebirile acestora cu cele 
româneşti, vechimea şi aria lor de răspândire, prima parte a studiului 
constituie o contribuţie de prim rang adusă la întregirea cunoaşterii 
operei lui Ion Creangă. 

Bizuindu-se pe amplele sale investigaţii în domeniul prozei 
populare, autorul dezvoltă următoarele două capitole: „Procedee 
folclorice de creaţie” şi „Stilul popular narativ şi Creangă”, în care îşi 
propune să demonstreze că humuleşteanul „nu numai că respectă 
fondul folcloric al poveştilor, dar utilizează şi procedeele populare de 
a le înveşmânta în acea formă, care este totuşi atât de personală” (p. 
145). Unele dintre trăsăturile „Poveştilor” lui Creangă ca: realismul, 
lipsa de profunzime psihologică a personajelor, înclinaţia către 
homeric, plăcerea de a se auzi (verbozitatea), umorul fuseseră remar¬ 
cate de comentatorii săi cei mai avizaţi (Boutiere, Călinescu, Vianu, 
Streinu), dar prin aceasta meritele autorului nu scad, fiindcă intenţia 
sa nu este de a le reafirma, cât de a le descoperi sursele folclorice. Şi, 
sub acest aspect, încercarea este încununată de succes, cu atât mai 
mult cu cât se insistă pe contribuţia scriitorului, evidenţiindu-se 
modul propriu în care elementele populare sunt retopite la flacăra 
talentului şi turnate în noi tipare. „în varianta folclorică (la Povestea 
lui Harap Alb - n.n. - N.C.), viitorii parteneri ai eroului sunt prezen¬ 
taţi cu vervă, dar cu economie de determinante, schiţându-se doar 
manifestarea lor caracteristică, în timp ce Creangă se opreşte asupra 
detaliilor, revine asupra lor în dialoguri stăruitoare. Descrierea 
efectelor lui Gerilă este a lui Creangă, chiar dacă buzele enorme vor 
proveni din repertoriul popular” (p. 163). 

Sprijinite cu numeroase citate, afirmaţiile capătă consistenţă, 
conving. Doar încercarea de a găsi şi Amintirilor din copilărie un 
model folcloric („înrâurirea folclorică se observă la Creangă şi în 
maniera de a-şi selecta amintirile”, p. 171) pare a nu se susţine, cu 
toate argumentele izvorâte din practica de teren şi în pofida ironiei 
subsidiare din fraza: „Povestirile culese până acum de la inşii din 
popor, puţine şi mai cu seamă necunoscute cărturarilor, atestă obiş¬ 
nuinţa şi plăcerea omului simplu de a scruta înapoi către vremea 
copilăriei” (p. 171). 

Insistenţa cu care sunt relevate raporturile dintre opera lui Crean¬ 
gă şi creaţiile populare duce în chip inevitabil la redescoperirea lui 
Creangă folcloristul căci, „dat fiind gradul lor ridicat de autenticitate, 

Poveştile sunt şi colecţie de folclor” (p. 234), deşi această autentici¬ 
tate este realizată „prin alte mijloace decât imprimarea mecanică” 
(Idem). Prin aceste „alte mijloace” Creangă dobândeşte originalitatea 
unicatului definit ca „o simbioză organică a dorului cu umorul” (p. 
237). 

„Sinteza literară a celor doi poli opuşi necesita o scânteiere genia¬ 
lă, ea nu apare decât la marii scriitori; printre aceştia se numără şi 
Creangă” - conchide Ovidiu Bârlea în încheierea valorosului său stu¬ 
diu închinat Poveştilor lui Creangă, util instrument de lucru şi sursă 
de preţioase sugestii întru mai buna cunoaştere a operei marelui 
povestitor. 

(„Gazeta literară”, anul XIV, nr. 49 (788), 7 decembrie 1967, p. 2) 

II. Fundamente 

AL Dima, 

Arta populara şi rela0e ei 


C ititorul care a cunoscut mai demult cele două lucrări ce formează 
nucleul cărţii prof. Al. Dima, Arta populară şi relaţiile ei. Editura 
Minerva, 1971 - ne referim la Conceptul de artă populară (1939) şi la 
Zăcăminte folclorice în poezia noastră dintre cele două războaie 
mondiale (1936) - are sentimentul deplinei lor actualităţi, în ciuda celor 
peste trei decenii scurse de la întâia lor apariţie. 

Volumul, cuprinzând alături de studiile citate şi altele, mai de amănunt 
ori cu un caracter mai general, vine să ilustreze una dintre preocupările 
statornice ale autorului, aceea de cercetător al culturii populare, 
complementară celor de teoretician şi istoric literar. 

Prima secţiune a cărţii conţine studiul Conceptul de artă populară, 
poate singura încercare românească de definire riguroasă a artei populare, 
de delimitare a acesteia de alte tipuri de artă. Viziunea estetică unitară şi 
informaţia extrem de bogată sunt completate de o profundă cunoaştere a 
fenomenului artistic popular, cunoaştere, în acest caz, nu livrescă, ci 
realizată prin contactul direct cu arta populară în manifestările sale vii, 
contemporane (la data studiului), în cadrul cercetărilor intreprinse de 
Şcoala sociologică de la Bucureşti, condusă de prof. D. Guşti, observaţiile 
culese la Drăguş - Făgăraş slujind cel mai adesea la ilustrarea opiniilor 
teoretice exprimate. 

Definirea conceptului de artă populară are în vedere, într-un prim 
capitol, „descrierea fenomenului artistic popular”, urmărind apoi procesul 
de creaţie şi, în sfârşit, procesul de circulaţie. 

Raportările permanente la cele două domenii cu care arta populară se 
mărgineşte - arta primitivă şi cea cultă -, extragerea notelor comune („arta 
populară se alătură artei primitive încărcată de asemenea de funcţiuni 
magice, utilitare sau sociale şi nediferenţiată estetic”), dar şi, mai ales, a 
celor deosebitoare („caracterele eterogene ale artei populare care 
evoluează către valori sociale şi apoi estetice”, p. 149) sunt constante ale 



întregului studiu. Surprinzând diferenţele „graduale” dintre cele trei tipuri 
dc artă, studiul apasă asupra observaţiei după care „conceptul artei 
populare trebuie întemeiat, deci, mai ales pe această bază esenţială a 
circulaţiei. Prin aceasta el se diferenţiază răspicat de arta cultă care trece 
(...) printr-un proces al circulaţiei care tinde a-i păstra cât mai mult posibil 
structura originară” (p. 153). 

Cea de a doua secţiune a cărţii urmăreşte, în fapt, tot relaţia artei 
populare cu arta cultă, numai că, de data aceasta, unghiul este altul. Dacă 
în studiul anterior arta cultă era unul din planurile de referinţă necesare 
definirii conceptului de artă populară, aici autorul o priveşte pe aceasta din 
perspectiva artei culte. Se produce, în grupajul din secţiunea a doua a 
cărţii, şi o restrângere a sferei artei populare la ceea ce autorul numeşte 
„arta populară a cuvântului”, adică literatura orală. 

Studiul Zăcăminte folclorice în poezia noastră dintre cele două 
războaie mondiale (la publicare, în 1936, titlul era... în poezia noastră 
contemporană) are un îndoit merit. El răspundea, la apariţie, unei nece¬ 
sităţi, fizionomia momentului literar respectiv, definit cu exactitate, cerân- 
du-1. Lucrarea avea menirea de a infirma, cu argumente, impresia că poe¬ 
zia acelei epoci era „un simplu şi lipsit de originalitate ecou al fenome¬ 
nelor poetice ale occidentului” (p. 234). Finalitatea acestui „minerit critic” 
viza, în fapt, justa apreciere a specificului poeziei româneşti interbelice. 
Apoi, investigarea cu mijloacele folcloristului şi ale criticului literar deo¬ 
potrivă a fondului folcloric al operei unor mari creatori ca Arghezi, Blaga, 
Barbu, Voiculescu, Pillat, Maniu, îşi păstrează până astăzi actualitatea şi 
interesul, chiar dacă unii dintre aceşti autori au beneficiat, în vremea din 
urmă, de studii mai ample, mai amănunţite, din această perspectivă. 

Preocupările de teorie literară ale lui Al. Russo şi bazele lor folclorice 
şi Temeiul folcloric al povestirii lui Creangă: „Dănilă Prepeleac” 
urmăresc în esenţă aceeaşi relaţie a artei culte, a literaturii „de autor” cu 
cea populară, ilustrând pe cazuri particulare concluziile generale aflate în 
condensatele tururi de orizont din două lucrări de dată mai recentă: Social, 
naţional şi universal în literatura română şi Specificul naţional al 
literaturii române (1967). 

Rândurile de faţă nu-şi propun a fi nici - o prezentare a cărţii Arta 
populară şi relaţiile ei de prof. Al. Dima (remarc, de altfel, „Prezentarea” 
obiectivă, detaşată şi exactă cu care autorul însuşi îşi precede volumul, 
tradusă, în final, în franceză), nici o recomandare către cititori, convinşi 
fiind că astfel de cărţi se recomandă singure, ci doar de a consemna 
actualitatea şi, adesea, modernitatea unor astfel de lucrări din fondul deja 
clasic al culturii româneşti. 

(„Analele Universităţii Bucureşti. Limba şi literatura română”, 

anul XX, nr. 1/2,1971, p. 203-204) 

Dumitru Caracostea - Ovidiu Bârfea, 
Problemele tipologiei folclorice, 

Editura Minerva, Bucureşti, 1971, 375 p. 


C onsiderată în general, opera folcloristică a lui D. Caracostea, 
publicată aproape integral sub titlul Poezia tradiţională română, 
voi. I-II, Editura pentru Literatură, Bucureşti, 1969, la care se adaugă 
Problemele tipologiei folclorice, Editura Minerva, Bucureşti, 1971, 
apare ca un edificiu al cărui constructor a fost mai puţin preocupat de 
înălţimea turnurilor, de spectaculozitatea arcadelor, de frumuseţea 
ornamentelor, cât de soliditatea ansamblului, în acest sens întărind 
mereu locurile ce i se păreau şubrede, adăugând permanent mortarul 
informaţiei, aşezând solide contraforturi. 

Din această perspectivă trebuie privită şi cartea Problemele 
tipologiei folclorice, publicată postum şi continuată cu o notabilă 
pasiune de discipol de către Ovidiu Bârlea. Studiul este cu atât mai 
interesant cu cât, nedefinitivat de autorul lui, permite pătrunderea în 
laboratorul de lucru al acestuia, dar are şi dezavantajul unor formulări 
vagi, neclare, eliptice, care îngreunează receptarea. Impresia de 
continuă revenire asupra materialului, de confruntare permanentă cu 
sine şi cu alţii, este confirmată de lectura studiului al cărui punct de 
plecare trebuie căutat în mai vechea încercare de tipologie a baladei 
populare - Schiţă tipologică a baladei populare româneşti, în 
„Langue et litterature”, IV, 1948, republicată în Foezia tradiţională 
română, voi. II, p. 380-388. Neaşteptată este oarecum atenţia deose¬ 
bită pe care D. Caracostea o arată liricii populare, căreia îi consacră 
un amplu şi original studiu, „Doina. Origine, artă, clasificare”, în 
Poezia tradiţională..., voi. II, p. 445-592. Din perspectiva doinei este 
privită şi tipologia pe care autorul o propune în lucrarea în discuţie. 
Zic neaşteptată pentru că celelalte studii ale autorului se cantonau cu 
obstinaţie în sfera baladei populare, privită fie în totalitatea ei, fie sub 



aspectul celor mai reprezentative valori ale eposului popular 
românesc - Mioriţa, Meşterul Munole, Lenote -, fie din unghiul unor 
probleme teoretice speciale, ca aceea despre istoricitate. 

La un spirit meticulos şi laborios ca D. Caracostea era firească 
tentaţia unor clasificări, a unei tipologii. încă din articolul din 1948 se 
întrevăd punctele orientative pentru o astfel de întreprindere. 
Bibliografia exhaustivă a baladei populare şi tipologia acesteia i se 
păreau indispensabile instrumente de lucru în vederea atingerii unui 
deziderat adesea formulat - corpus-xA. 

Principiul de clasificare propus atunci avea în vedere, pornind de 
la realităţile eposului românesc,,/aporturile care există între «agenţi» 
şi situaţia pe care o ocupă în cadrul grupurilor sociale” (Poezia tra¬ 
diţională..., voi. II, p. 382), urmărind creşterea complexităţii rapor¬ 
turilor pe care eroii le întreţin cu cei care îi înconjoară. Pornind de 
aici, investigaţia priveşte totalitatea manifestărilor literare folclorice, 
cu accent pe doină, pentru că, zice autorul, „sub forme felurite 
aceleaşi doruri, pasiuni şi conflicte apar în strigături, în doină, în 
baladă, în basm, nuanţate şi repartizate în chip şi fel”, (p. 19) 

Sensul cercetării tipologice este formulat clar, în întreaga sa exten¬ 
sie: „avem nevoie de o tipologie care să cuprindă o vedere de ansam¬ 
blu asupra principalelor raporturi sociale, aşa încât să le putem urmări 
în jos la noţiunile embrionare conţinute în limba comună, iar în sus 
până la marile figuri simbolice ale literaturii universale” (p. 20-21) şi 
cu privire la cea folclorică: „O clasificare folclorică trebuie deci să 
înfăţişeze un sistem de relaţiuni care să sintetizeze întregul domeniu 
al poeziei tradiţionale, de la distih şi strigături până la basm”, (p. 23) 

Fireşte că în alcătuirea unui astfel de instrument de lucru, de a 
cărui utilitate nu se îndoieşte nimeni, dificultăţile apar din start; prima 
este aceea a categoriilor cu care se operează, a doua a criteriului 
ordonator. De aceea, nu o dată, autorul revine asupra accepţiei pe care 
o acordă tipului, ca element fundamental al tipologiei: „înţelegem 
prin tip acea constantă în care asemănările sunt mai mari ca deosebi¬ 
rile” (p. 20) sau, în acelaşi sens, „tipul este acea constantă care face 
ca un număr de variante şi de subtipuri sau versuri să prezinte mai 
multe asemănări decât deosebiri” (p. 43). Este o asemenea definiţie 
suficientă? ne putem întreba. într-un anume sens, da, fiindcă, deşi 
aparent vagă, ea este destul de complexă şi poate conduce la o tipo¬ 
logie mai exactă decât acelea propuse de un I. G. Hahn şi, prin el, la 
noi, de Lazăr Şăineanu; de A. Christiansen sau de W. Wienert; de 



Antti Aame, continuat de Stith Thompson sau, la noi, de Adolf 
Schullerus, ale căror contribuţii în domeniu sunt trecute în revistă şi 
analizate în spirit critic de Caracostea (p. 25-50). 

Urmărind, în consens cu lucrarea din 1948 „relaţiile dintre agenţi 
şi poziţia lor în cadrul grupurilor sociale” (p. 78), autorul stabileşte ca 
„pârghie a sistemului de clasificare folclorică” complexul familial (p. 
89) din care se detaşează grupurile: părinţi-copii, mândru-mândră, 
soţ-soţie, frate-soră, soacră-noră, înrudiri de neam şi sufleteşti. 
Grupul om-natură, inclus între complexul familial şi „grupurile mai 
largi ale raporturilor sociale” (p. 94) ni se pare a fi aberant faţă de 
sistem, în ciuda eforturilor demonstrative ale autorului, încât asupra 
oportunităţii lui s-ar putea încă medita. 

în cadrul „profesionalelor” se discută creaţiile cu fond vânătoresc 
(p. 98-105), despre păstorit şi agricultură („plugăritul”) (p. 105-223), 
cele referitoare la folclorul viticol (p. 223-228), la albinărit (p. 228- 
230), la bresle (p. 230-238), la problematica artistului, figura 
Meşterului Manole stând în centru (p. 238-244). 

Aici se opreşte manuscrisul prof. D. Caracostea privind tipologia 
folclorului românesc, următoarele capitole („Conflictele de clasă. Hai¬ 
ducia. Vitejii. Fantastice”, p. 245) fiind redactate de Ovidiu Bârlea. 

Călcâiul lui Achile al clasificării baladei, propusă de Caracostea, 
era cea de-a douăsprezecea grupă în care erau incluse acele producţii 
apropiate prin „relaţiile care leagă omul şi lucrurile omeneşti, pe de o 
parte, cu puterile supranaturale, pe de altă parte” (Poezia tradiţiona¬ 
lă..., voi. II, p. 385), acestea ieşind practic din sistemul preconizat, 
neabordând, deci, relaţii de ordin social, familial etc. Fără să-l 
numească astfel şi extinzându-1 la toate categoriile folclorice, grupul 
apare şi în prezenta tipologie (Fantastice), ca ilustrare a aserţiunii 
după care toate celelalte categorii îşi au corespondentul aici, „căci ele 
zugrăvesc eroi aparţinând tuturor acestor categorii, în luptă cu 
puterile supranaturale” {Idem). 'J 

Rezervele faţă de această grupă, nu o dată exprimate mai ales din un¬ 
ghiul unicităţii criteriului, se pot atenua şi pentru că, fără putinţă de tăga¬ 
dă, categoria există. Or, meritul tipologiei propuse stă în aceea că încear¬ 
că a face loc în cadrele ei tuturor creaţiilor folclorice, este deci aplicabilă 
la nivelul întregului fond de manifestări literare din cultura populară. 

E adevărat că, neterminată, lucrarea prezintă în multe din părţile ei 
doar ipoteze de lucru, pe care cercetări ulterioare le pot verifica, 
infirma sau confirma. 



32 


Contribuţie originală într-un domeniu atât de gingaş, dar esenţial 
pentru o disciplină precum folcloristica, lucrarea lui Dumitru Cara- 
costea poate constitui realmente un punct de plecare pentru realizarea 
tipologiei folclorului românesc. Subtilele analize, comentarii, aso¬ 
ciaţii din paginile cărţii sunt totodată sugestii pline de înţeles privind 
întrepătrunderea tipurilor, cazuri de bi- sau poli-apartenenţă, depla¬ 
sări de teme, motive, dintr-o categorie în alta - toate generate de conti¬ 
nua schimbare, transformare, înnoire a folclorului. 

Celor trei serii tipologice, virtuale, propuse de Caracostea (a ima¬ 
ginilor, a motivelor, a tipurilor propriu-zise), Ovidiu Bârlea le adaugă 
alta: „Tipologia compoziţională” (p. 321-344). Construcţii poetice 
similare, regăsibile în categorii diferite (modele, am zice noi) precum 
în descântece şi colinde, remarcabila stabilitate a schemei 
compoziţionale în basme (cf. Propp) sunt premisele alcătuirii unei 
tipologii structurale, am spune, dacă termenul nu ar fi privit cu încă 
destulă adversitate. Diversele genuri de tipologii nu numai că nu se 
exclud, dar chiar se completează reciproc, servindu-şi una alteia în 
procesul de elucidare a numeroaselor puncte obscure, generate de 
multitudinea variantelor. 

Important este a fi în posesia unei tipologii valabile la nivelul 
întregului fond folcloric sau măcar, cum s-a încercat, la nivelul 
principalelor categorii, nu văzând în tipologii un scop în sine, ci aşa 
cum se susţine în încheierea cărţii, considerând că acestea constituie 
„abia începutul cercetărilor folclorice, fiind instrumente şi căi de 
orientare. Ele aduc ordine în maldărele haotice ale variantelor, adesea 
contaminate în chip neaşteptat, şi oferă cercetătorului o viziune a 
totalităţii, ceea ce constituie un avantaj enorm” (p. 343). Dar o astfel 
de operaţiune cere efort colectiv, coordonat şi de durată. 


(„Analele Universităţii Bucureşti. Limba şi literatura română”, 

anul XXI, nr. 1, 2,1972, p. 307-309) 

Mihai Pop - Pavel Ruxandoiu, 
Folclor literar românesc 


D eşi fenomenul folcloric românesc a stat, de multă vreme şi 
constant, în atenţia unor foarte diverse categorii de cercetători, 
puţine sunt lucrările care să-l cuprindă, să-l definească, să-l descrie şi 
să-l explice în totalitatea sa. Merită să fie menţionate, printre reuşitele 
notorii în acest sens, capitolul din Istoria literaturii româneşti (1925), 
în care optica istoricului este precumpănitoare; partea din tratatul de 
N. Iorga, de Istoria literaturii române (E. A., voi. 1, 1964), în care 
abordarea literară primează în chip firesc, Folclorul. Obiect, princi¬ 
pii, metodă, categorii (E. A., 1970) de Gheorghe Vrabie. Alături de 
acestea, cartea universitarilor bucureşteni Mihai Pop şi Pavel Ruxăn- 
doiu, Folclor literar românesc (E. D. P, 1976), se înscrie ca o valo¬ 
roasă contribuţie la cunoaşterea literaturii orale în calitatea ei de sis¬ 
tem de valori constituite în ansamblul larg al culturii populare 
româneşti. 

Depăşind dificultăţile generate de diletantismul care nu o dată s-a 
manifestat în acest domeniu, de vastitatea şi diversitatea extremă a 
câmpului cercetării, autorii realizează o sinteză cuprinzătoare şi coe¬ 
rentă a creaţiei literare populare, îmbinând în exegeza lor câştigurile 
folcloristicii tradiţionale cu principiile teoretice şi metodologice cele 
mai modeme manifestate în cadrul acestei discipline. Mai vechilor, 
dar nu întotdeauna anacronicelor teorii privitoare la geneza, 
circulaţia, tipologia bunurilor folclorice le sunt subliniate punctele de 
rezistenţă şi li se adaugă perspectivele noi, generate de antropologia 
structurală, de semiotică şi poetică, operaţie din care rezultă o 
platformă teoretică solidă, pe baza căreia este definit conceptul de 
folclor, ca parte integrantă a culturii populare şi, mai departe, cel de 
literatură populară. 



într-un domeniu în care sincretismul artistic şi funcţional (concept 
pus, în această carte, mai pregnant în valoare) se manifestă plenar, 
disocierile reclamă instrumente de lucru de mare fineţe. Textul literar 
folcloric, ca obiect al interpretării, trebuie văzut în calitatea sa de 
element constitutiv al „faptului folcloric global”. 

Cât priveşte calitatea textelor supuse investigaţiei se subliniază 
ideea că pe folclorist îl interesează şi variantele neizbutite, fragmen¬ 
tare, mai puţin închegate, atât ca momente ale unui proces de creaţie 
ale cărui etape se desluşesc mai bine prin analiza unor astfel de pro¬ 
duse, cât şi ca păstrătoare ale unor sensuri străvechi, pe care reali¬ 
zările mai noi şi mai cizelate artistic le-au putut pierde ori altera. 

Odată definit domeniul în datele lui esenţiale, se ridică problema 
clasificării materialului atât de divers care îi aparţine. Pe baza unei 
analize riguroase a modului de existenţă a bunurilor folclorice se su¬ 
bliniază că, pentru aceasta, definitorii sunt funcţia şi structura. Faţă de 
aceste două elemente, „temele, subiectele şi, în genere, mijloacele de 
expresie se caracterizează printr-o mare mobilitate” (p. 121). în cla¬ 
sificarea funcţională a faptelor de folclor se ţine seama de schimbările 
care au loc în planul vieţii sociale, individuale, al conştiinţei grupului 
şi exponenţilor săi creatori, aceste modificări atrăgând după sine tre¬ 
ceri dintr-o categorie în alta, cu multiple consecinţe în planul existen¬ 
ţei reale a producţiilor folclorice. Se subliniază astfel caracterul de sis¬ 
tem în continuă evoluţie al folclorului, al culturii populare în general. 

Nu întâmplător, având în vedere devenirea istorică a categoriilor 
folclorice, o pondere deosebită are în carte capitolul consacrat poeziei 
de ritual şi ceremonial. Sugestivă şi operantă în tentativa de 
tipologizare a poeziei obiceiurilor de peste an este punerea în relaţie, 
în termenii teoriei comunicaţiei, a transmiţătorului, destinatai-ului şi 
referentului, aflaţi în poziţii diferite în fiecare dintre tipurile 
desprinse: poezie de urare, de incantaţie, colinde religioase etc. 
Rigoarea clasificărilor propuse şi în interiorul altor categorii ale 
folclorului - cum ar fi cântecul epic şi lirica populară - nu conduce 
spre o prezentare fărâmiţată, izolatoare a materialului ci, dimpotrivă, 
serveşte ideii de unitate structurală a literaturii noastre populare. Nu 
lipsesc raportările la literatura scrisă, ca expresie a unităţii şi conti¬ 
nuităţii culturii româneşti; totuşi, câteva consideraţii finale se impu¬ 
neau în acest sens, dată fiind însăşi natura specifică a literaturii noas¬ 
tre culte. Remarcabile sunt analizele la Mioriţa şi Meşterul Manole , 
tratate separat, ca realizări excepţionale ale folclorului românesc. Ele 



ar fi putut fi discutate în contextul categoriei cântecului epic căreia îi 
aparţin de fapt, ca un semn de consecvenţă în aplicarea criteriilor 
metodologice propuse. Altminteri şi alte realizări deosebite ca basmul 
Tinereţe fără bătrâneţe şi viaţă fără de moarte, unele piese lirice, 
chiar şi alte balade ( Voica , Şarpele) ar fi avut dreptul la o astfel de 
tratare preferenţială. 

în contextul interesului major, ştiinţific fundamentat, pentru valo¬ 
rile perene ale tradiţiei noastre culturale, cartea universitarilor bucu- 
reşteni Mihai Pop şi Pavel Ruxăndoiu se înscrie ca un exemplu de in¬ 
terpretare sintetică, integrală şi integratoare a folclorului literar româ¬ 
nesc. 

(„România literară”, anul IX, nr. 34,19 august 1976, p. 9) 

Eveniment editorial: 
Mihai POP, Folclor românesc 


N u e nici o exagerare să spunem, după ce urmărim, fie şi în liniile 
ei cele mai generale, biografia intelectuală şi ştiinţifică a 
profesorului Mihai Pop cuprinsă într -0 „Fişă biografică”, voi. 11, p. 
342-345 (asistent al profesorului D. Caracostea, în anii 1936-1939, 
scos din Universitate, în urma „reformei” din 1948, a revenit în învă¬ 
ţământul superior, fiind între 1957-1963, conferenţiar, din 1963 până 
la pensionare, în 1975, profesor, şef de catedră, în prezent profesor 
consultant la Catedra de Etnologie şi Folclor a Facultăţii de Litere, şi, 
din 1954 până în 1965, director adjunct ştiinţific, iar din 1965 până în 
1974, director al Institutului de Etnografie şi Folclor al Academiei 
Române), că folcloristica românească din ultima jumătate de secol stă 
sub semnul autorităţii sale ştiinţifice. Toate marile proiecte ale 
Institutului de Etnografie şi Folclor (bibliografia, corpus-ul, „Colecţia 
Naţională de Folclor”) pqartă girul său, după cum fixarea folclorului 
şi a etnologiei în curriculum facultăţilor filologice din întreaga ţară 
datorează enorm prestigiului său profesional şi ştiinţific. 

„Noutatea, claritatea şi profunzimea” sunt calităţi de netăgăduit 
ale unei opere ştiinţifice care pare a fi devansat timpul, proiectându- 
se mai mult către viitor. Ai adesea senzaţia, când citeşti studii de 
ultimă oră din folcloristica americană sau europeană, că unele idei 
sunt foarte familiare şi constaţi că le-ai întâlnit la Mihai Pop. Nu e 
vorba de a face din acesta un înaintemergător în sens protocronist, ci 
doar de a sublinia extraordinara sa capacitate de a fi „la zi” cu ceea ce 
se întâmpla în folcloristica, etnologia şi antropologia mondială, de a 
selecta şi de a urma direcţiile cele mai fertile, de a adapta la specificul 
folclorului românesc cele mai noi orientări şi tendinţe din ştiinţele 
umaniste şi sociale, la aceasta servindu-i nu numai inteligenţa 



scăpărătoare, dar şi formaţia sa de lingvist şi practica de sociolog, 
două puncte de sprijin extrem de solide pentru un cercetător al culturii 
populare. 

Fără să strălucească prin artificii retorice sau stilistice, discursul 
său ştiinţific se impune printr-o rigoare excepţională, prin ascuţimea 
gândului, prin „dicţiunea clară” a ideilor. Cuvântarea sa la primul 
congres de Etnologie europeană care a avut loc la Paris în 1973 - 
Probleme generale ale etnologiei europene (retipărită, în limba 
franceză, în Folclor românesc , voi. I, p. 266-283) îşi păstrează, după 
25 de ani, inalterată actualitatea. Reluate în studiul Romulus Vuia - 
etnograf ( 1975) (în op. cit., voi. I, p. 284-305) opiniile sale despre 
obiectul cercetării („culturile negramaticalizate”, adică „acea parte a 
culturii societăţii preindustriale şi a societăţii industriale care n-a 
ajuns la cunoaşterea teoretică a codurilor întrebuinţate în diferitele 
limbaje prin care ele se exprimă”, fără a le fi elaborat, deci, grama¬ 
ticile, „cu toate că aceste gramatici există şi sunt folosite cu multă 
consecvenţă”) şi menirea etnologiei („Etnologia în ansamblul ei şi 
fiecare disciplină subiacentă, folosind procedee proprii de investigare 
caută să determine codul de comunicare al fiecărui limbaj, gramatica 
lui, strategia pe care o foloseşte pe diferite planuri de realizare a 
mesajului - planul social, ceremonial, tehnic, artistic, cotidian etc. Ea 
trebuie să ţină seama nu numai de sincretismul de limbaje, ci şi de 
sincretismul de planuri ce exprimă un sincretism ideologic. Şi trebuie 
să studieze nu numai faptele ca atare, ci şi dinamica raporturilor lor 
în ansamblul macrosistemelor, mutaţiile în raport cu schimbările de 
funcţie”, Idem, p. 291-292) pot fi citate azi, ca şi mâine, fără ezitare. 

Cele două volume de Folclor românesc, voi. I - Teorie şi metodă, 
357 p.; voi. II - Texte şi interpretări, 355 p., Ediţie îngrijită de Nicolae 
Constantinescu şi Alexandru Dobre, Editura „Grai şi suflet - Cultura 
naţională”, Bucureşti, 1998 însumând peste 700 de pagini, constituie, 
fără îndoială, un eveniment editorial pentru mişcarea folcloristică 
românească din pragul mileniului trei. 


(Buletinul Proiectului C.N.C.S.I.S. din 1998) 

Ovidiu Bârlea, 
Folclorul românesc (I) 


C artea lui Ovidiu Bârlea, Folclorul românesc, voi. 1 (Editura 
Minerva, Seria „Momente - Sinteze”, 1981, 496 p.) apare ca un 
corolar şi ca o încununare firească a activităţii sale în acest domeniu, 
fiind pregătită şi anunţată într-un fel de nenumăratele studii, articole, 
antologii publicate de autor în ultimele decenii, dintre care au reţinut 
atenţia, la data apariţiei, mai ales cele consacrate metodologiei 
investigării folclorului ( Metoda de cercetare a folclorului, 1969), 
tipologiei ( Tipologia folclorului din răspunsurile la chestionarele lui 
B. P. Hasdeu, 1970 - în colaborare cu I. Muşlea; Problemele tipologiei 
folclorului, 1971 - continuarea unei lucrări rămase în manuscris de la 
D. Caracostea), principalelor categorii ale literaturii orale ( Antologie 
de proză populară epică, voi. I-III, 1966; Colindatul în Transilvania, 
„AMET”, 1969: Mică enciclopedie a poveştilor româneşti, 1976), 
poeticii literaturii orale {Poetică folclorică, 1979), valorificării 
moştenirii culturale (vezi At. M. Marienescu, Poezii populare din 
Tramilvania. Ediţie îngrijită de Eugen Blăjan. Prefaţă de O. B., 1971; 
Demetriu Boer - M. V. Stânescu-Arădanul - Ştefan Cacoveanu, 
Poveşti din Transilvania. Ediţie îngrijită de O. B. şi Ion Taloş. Prefaţă 
de O. B., 1975), istoricului cercetării româneşti în acest domeniu 
{Istoria folcloristicii româneşti, 1974). Toate acestea ca şi multele 
studii publicate în revistele de specialitate, consacrate aspectelor 
esenţiale ale cercetării folclorului, îl recomandă pe Ovidiu Bârlea 
drept unul dintre cei mai autorizaţi cunoscători ai culturii populare 
româneşti, apt să ofere acum, la apogeul carierei, acel studiu de sinteză 
şi interpretare pe care creaţia noastră populară îl revendică, pe bună 
dreptate, astăzi. 

Crescut la şcoala înaltelor exigenţe ştiinţifice impuse de maeştrii 
săi declaraţi - B. P. Hasdeu, Ovid Densusianu, D. Caracostea - Ovidiu 



Bârlea este un erudit în materie, un remarcabil cunoscător nu numai 
a tot ce s-a scris şi s-a publicat în această direcţie la noi şi aiurea, dar 
şi un excelent cercetător al folclorului în existenţa lui vie, autentică, 
actuală. De aici prudenţa cu care autorul îşi formulează obiectivele 
studiului de faţă şi îşi avansează, în general, ipotezele şi opiniile. 
Raportându-se în permanenţă la tot ceea ce a dobândit, ca certitudini, 
gândirea folcloristică românească şi mondială până astăzi, acuzând 
absenţa unor importante instrumente de lucru (corpus-uh, cataloage, 
tipologii), arătându-se intransigent cu diletantismul unor cercetători 
mai vechi şi mai noi, polemizând cu cei ale căror păreri nu sunt 
întotdeauna coincidente cu ale sale, Ovidiu Bârlea realizează aici o 
lucrare reprezentativă pentru una din direcţiile actuale din 
folcloristica românească. 

Intenţiile studiului sunt expuse clar, fără echivoc: „...am urmărit 
să fie puse în lumină rolul funcţional al fiecărei specii folclorice şi 
mai cu seamă caracteristicile stilistice împreună cu modalităţile 
compoziţionale de structură poetică, menite să exprime cât mai 
adecvat tematica abordată cu atari mijloace poetice” (p. 9), exegeza 
propusă de autor aflându-se deci la graniţa cercetării funcţional 
tematiste cu studiul poetic şi stilistic. 

în chip necesar, un studiu de sinteză asupra folclorului românesc 
nu se poate dispensa de, ci impune chiar, prezentarea prealabilă a 
platformei teoretice de la altitudinea căreia este judecat materialul 
faptic. Un asemenea excurs teoretic se află în „Introducere” (p. 11- 
44), unde sunt dezbătute principalele concepte şi noţiuni ale disci¬ 
plinei. Un loc important este acordat istoricului termenului „folclor”, 
accepţiunilor diferite pe care acesta le-a avut în timp şi spaţiu, autorul 
delimitându-se de unele şi acceptându-le pe altele, considerând, în 
ultimă instanţă, într-un spirit destul de tradiţionalist şi chiar didactic 
(deşi combate cu înverşunare, unele manuale universitare - mai precis 
pe cel al lui Mihai Pop şi Pavel Ruxăndoiu, singurul existent în acest 
moment în circulaţie) că „aparţin folclorului literatura populară (sau 
folclorul literar), muzica populară (sau folclorul muzical) şi dansurile 
populare (sau folclorul coregrafic), în timp ce creaţiile artistice 
plastice sunt de domeniul artei populare, deşi pe alocuri folclorul 
denumeşte întreaga creaţie artistică populară de la literatură până la 
plastică”. Şi, mai departe: „în practica cercetării, literatura, muzica şi 
dansul au rămas apanajul folclorului, unitatea domeniului fiind 
cimentată de caracterul lor dominant oral şi mai seamă de existenţa 



lor sincretică, cele trei arte îmbinându-se neaşteptat de organic şi 
condiţionându-se reciproc nu numai în prilejurile ue manifestare, ci 
chiar în modalităţile de structurare care aşteaptă să fie puse în 
lumină” (p. 18). 

Nici în ceea ce priveşte comentarea trăsăturilor folclorului (orali¬ 
tate, anonimat, caracter colectiv, sincretism, formalizare etc.) Ovidiu 
Bârlea nu se depărtează prea mult de ceea ce a devenit bun comun 
preluat din gândirea înaintaşilor - Hasdeu, Densusianu, lorga, Brăi- 
loiu şi alţii. Sunt, totuşi, demne de reţinut unele nuanţări în legătură 
cu caracterul tradiţional al folclorului: observaţia că „viabilitatea tra¬ 
diţiei e întrucâtva direct proporţională cu vechimea grupului folcloric 
în aşezările lui actuale” (p. 25); notiţa privind caracterul mai con¬ 
servator al „ariilor laterale” (ca în dialectologie); consemnarea refe¬ 
ritoare la relaţia dintre caracterul tradiţional şi esenţa speciilor fol¬ 
clorice (idee enunţată mai înainte de Ovid Densusianu) şi altele. La 
fel, reţin atenţia accentele aşezate pe sincretismul faptelor de folclor: 
„îndeosebi îmbinarea dintre poezie şi muzică se dovedeşte într-atât de 
organică, încât mulţi inteipreţi nu le pot disocia...” (p. 45), fapt 
semnalat şi demonstrat, de altfel, şi de C. Brăiloiu, mai înainte. 

Fidel, după cum se vede, unor idei teoretice adevărate în esenţa lor, 
chiar dacă uşor vetuste, interesându-se prea puţin de sistematica 
genurilor (categoriilor) folclorice şi de procesele care determină 
existenţa şi perpetuarea acestora, considerând folclorul ca un bun dat 
şi privind mai mult înapoi decât spre prezent, evaluând cu extremă 
exigenţă noile orientări teoretice şi metodologice în domeniu (sau 
ignorându-le), Ovidiu Bârlea se arată mai degrabă sceptic în legătură 
cu posibilităţile actuale ale exegezei folclorului: „Deocamdată, ştiinţa 
folclorului este la început, mai sunt necesare o sumedenie de lucrări cu 
sferă mai restrânsă până ce se va ajunge la încercările de ultimă sinteză 
care încă nu par probabile în viitorul apropiat” (p. 18). 

Poate de aceea în tratarea materialului se alege calea prezentării 
monografice a fiecărei categorii, în primul volum intrând „Proza epi¬ 
că”, „Folclorul obiceiurilor calendaristice”, „Folclorul obiceiurilor 
ciclului familial”. Care este motivaţia acestei ordonări a materialului 
nu ni se spune, dar justificări pot exista, chiar şi în ceea ce priveşte pla¬ 
sarea capitolului despre proza populară înaintea poeziei obiceiurilor. 

Luat separat, fiecare capitol se distinge printr-o remarcabilă 
informaţie, care tinde să epuizeze întreaga problematică a categoriei 
sau speciei puse în discuţie, de Ia denumirea şi originea acesteia, ur- 



mărindu-se primele atestări, ocaziile performării, răspândirea terito¬ 
rială, principalele teme (motive), personaje (dacă este cazul), struc¬ 
tura compoziţională, mijloace poetice specifice. Se obţine astfel 
imaginea clară a acestei secţiuni a folclorului românesc, fiecare afir¬ 
maţie făcută fiind susţinută cu ample citate din operele folclorice, 
ceea ce dă cărţii şi valoarea unui corpus de texte bine selectat, 
reprezentativ, autentic. Mai mult, Ovidiu Bârlea se opreşte şi asupra 
unor specii folclorice mai puţin sau cel puţin nu îndeajuns comentate 
precum cântecele de şezătoare şi de clacă, cântecele de priveghi, 
bocetele, „versurile” la mort, povestirea despre întâmplări contem¬ 
porane, cărora le defineşte profilul şi le fixează locul în ansamblul 
categoriilor mai largi cărora le aparţin. Nu lipsesc nici raportările 
materialului românesc la cel european sau universal, mai ales acolo 
unde instrumentele de lucru (cataloagele) favorizează operaţia, 
insistându-se asupra specificului repertoriului românesc, ca şi asupra 
similitudinilor cu producţiile folclorice ale altor popoare. 

Toate aceste merite incontestabile ale studiului de faţă nu ne 
opresc să notăm caracterul oarecum expozitiv al prezentării, faptul că 
se aduce în discuţie foarte mult material , dar se lasă prea puţin loc 
interpretării propriu-zise. în plus, cum tratarea exhaustivă a fol¬ 
clorului românesc este practic imposibilă, din dorinţa de a prinde cât 
mai multe fapte, se întâmplă ca uneori aspecte de amănunt, nerele¬ 
vante, să fie scoase în prim-plan, în timp ce altele, mai semnificative, 
rămân de-o parte, fiind estompate, sufocate de material. Se pare că 
autorul însuşi a întrevăzut aceste minusuri ale opului de faţă pentru că 
promite să revină la sfârşitul voi. II cu „o nouă privire sintetică asupra 
folclorului românesc, potrivit stratificării lui istorice, apoi regionale, 
aşa cum l-au atestat culegerile de folclor încă din veacul trecut”. 

Fără îndoială, o lucrare de sinteză în acest domeniu nu este nici pe 
departe simplă sau la îndemâna oricui. Efortului cunoaşterii 
amănunţite şi exhaustive a materialului trebuie să i se adauge un efort 
la fel de mare pentru scrutarea acestuia în adâncime, pentru desprin¬ 
derea semnificaţiilor, pentru sintetizarea lor. Pe baza antecedentelor, 
Ovidiu Bârlea pare a fi cel mai în măsură să realizeze o astfel de lu¬ 
crare, pe care toţi iubitorii statornici ai folclorului românesc o aşteap¬ 
tă cu încredere. 


(„Limbă şi literatură”, 1981, voi. IV, p. 659-661) 

Ovidiu Bârlea, 
Folclorul românesc (E) 


C onsecvenţa cu care Ovidiu Bârlea îşi urmăreşte ideile, îşi aplică 
principiile şi îşi susţine demersul exegetic nu este, desigur, sur¬ 
prinzătoare pentru cei care cunosc numeroasele scrieri ale reputatului 
folclorist. Ca atare, Folclorul românesc, voi. II, Editura Minerva, 
1983, 498 p. se înscrie ca o continuare firească, în toate planurile, a 
volumului I (1981), autorul tratând, aşa cum am arătat în recenzia din 
„Limbă şi literatură”, 1981, voi. IV (vezi ante), monografic fiecare 
categorie folclorică, după o schemă repetată cu obstinaţie: denumirea, 
originea termenului, răspândirea teritorială, primele atestări, ocaziile 
de interpretare, tematica, compoziţia, mijloacele poetice specifice. în 
această manieră, cu mici variaţii impuse de natura particulară a fiecă¬ 
rei categorii, sunt prezentate: descântecul, balada, cântecul propriu- 
zis, strigătura, proverbul, ghicitoarea, cântecul de leagăn, folclorul 
infantil. Se realizează astfel o prezentare exhaustivă a componentei 
literare a folclorului românesc sau a ceea ce, în ciuda vehemenţei cu 
care sintagma este respinsă de unii, s-ar putea numi „literatura 
populară” sau „folclorul literar”. 

Cele două volume ar trebui privite ca un tot unitar, împărţirea 
materiei fiind dictată, pe cât se pare, exclusiv de raţiuni editoriale. 
Ordinea prezentării categoriilor, aparent aleatorie, are o justificare - 
cel puţin în ceea ce priveşte aşezarea la începutul studiului, în voi. I., 
a basmului şi, în continuare, a colindelor - în considerentele de 
vechime, de arhaicitate a acestora, socotite a fi sâmburele, punctul de 
plecare al tuturor celorlalte. De altfel, trimiterile permanente către 
basm şi colindă constituie unul dintre punctele de interes ale căiţii, 
oferind cititorului sugestii inedite şi numeroase elemente de reflecţie. 
Se afirmă, în acest sens, că în raport cu descântecele , „numai colin- 
dele mai not oferi o atare calpiHnsconip lingvistică” in. 394: în 



ordonarea baladelor , „schema se înrudeşte cu cea din clasificarea 
basmelor propriu-zise ” (p. 71); . .balada (Antofiţă al lui Vioară - n.n. 
- N.C.) aduce în scenă (...) jertfa domestică, similară celei atestate în 
colindele despre cerbul vânat” (p. 84); structura trisecvenţială a 
baladelor „e vizibil influenţată de cea a basmelor ” (p. 97). Chiar lirica 
are contacte, neîntrevăzute până acum, cu basmul : în cântecele despre 
natură , ca şi în basmele despre animale „procedeul însufleţirii e 
folosit din plin, fiind singurul în stare de a genera poezie...” (p. 218); 
relaţia poate fi şi inversă, dorul pătrunzând din lirică în basmul 
fantastic , ceea ce reprezintă „o primă înălţare a dorului la ipostaze 
mitice” (p. 192). La fel sunt identificate legăturile, conexiunile exis¬ 
tente, la diferite nivele (tematic, compoziţional, imagistic) între alte 
categorii folclorice discutate (balada, cântecul liric propriu-zis, pro¬ 
verbul, ghicitoarea etc.), autorul construind sau doar punând în lu¬ 
mină o adevărată reţea de vase comunicante în interiorul folclorului, 
pledoarie indirectă, dar subtilă şi irefutabilă, a unităţii acestuia. 

Cât priveşte tratarea propriu-zisă a categoriilor care fac obiectul 
volumului al Il-lea, aceasta se remarcă, în primul rând, prin recunos¬ 
cuta bogăţie a informaţiei, prin marea cantitate de material adusă în 
discuţie, intenţia fiind, desigur, de a acoperi toate zonele etnofol- 
clorice ale ţării şi de a contura, în acelaşi timp, dimensiunea istorică 
a fenomenului folcloric, insistând adesea asupra devenirii, transfor¬ 
mării, evoluţiei suferite de anumite teme, motive, imagini poetice în 
decursul timpului. 

Mai puţin preocupat de taxinomie, Ovidiu Bârlea propune, totuşi, 
unele clasificări, interesul nostru fiind reţinut de cele referitoare la 
baladă şi la cântecul propriu-zis . Se observă, mai întâi, că autoiul 
păstrează termenul generic de baladă pentru întreaga e pică populară 
în versuri (versus epica populară în proză sau „proza populară epică”, 
în formularea lui O. B. însuşi). Pe baza unor criterii destul de laxe 
(„natura” epicului, „calitatea actanţilor”) sunt „întrevăzute” trei gru¬ 
puri mari de balade: „fantastice”, „eroice”, „nuvelistice”, care se do¬ 
vedesc a fi patru, dacă luăm în consideraţie şi , jurnalul oral versi¬ 
ficat” (p. 71). Identificarea principalelor unităţi tematice în interiorul 
grupurilor astfel stabilite îşi are utilitatea ei, rezultată din nevoia de 
sistematizare a unui material vast şi adesea schimbător. Ai" putea să 
contrarieze, dată fiind absenţa oricărei motivări a opţiunii, includerea 
în rândul baladelor nuvelistice a celor cu „conţinut profesional”, cu 
.Mioriţa inegalabilă” în centrul lor, sau ataşarea grupului cântecelor 



despre curtea feudală, altminteri controversat, aceleiaşi clase a bala¬ 
delor nuvelistice, sau includerea între acestea, la tematica „nupţială , 
a cântecului despre Vidros, a cărui natură fantastică ni se pare 
evidentă. 

Dorită cât mai „parcimonioasă”, „parcelarea tematică” a cântecului 
pr opriu-zis (termen preferat celor de cântec liric sau lirică populară, 
dar nu cu mult mai precis decât aceştia) stabileşte existenţa mai multor 
clase tematice: erotice, de jale, despre soartă, sociale, haiduceşti, 
profesionale, satirice şi umoristice, de pahar, despre natură, de ocnă, 
de cerşit, de militărie şi război, scrisorile versificate („o specie nouă”), 
„şmechereşti”. Ceea ce deconcertează oarecum este imprecizia termi¬ 
nologică, grupele tematice astfel stabilite fiind numite fie ca atare, fie 
„categorii”, fie „subspecii” (ale cui?!), fie chiar „specii”. Comparti¬ 
mentarea ni se pare, de asemenea, excesivă (14 clase), domeniul liricii 
populare fiind astfel prea fărâmiţat. 

Paralel cu gruparea lor tematică, producţiile epice şi lirice sunt 
scrutate şi sub aspect compoziţional. Se vorbeşte, în acest sens, de¬ 
spre structura uni episodică a baladei, ceea ce nu exclude posibilitatea 
contaminării, după anumite reguli, a mai multor episoade. La rândul 
său „episodul baladei se fragmentează în chip firesc în secvenţe” (p. 
96), numărul acestora variind între două şi cinci sau mai multe, în 
timp ce „secvenţele se subdivid în strofe, compartimentare subor¬ 
donată de astă dată strofei melodice” (p. 99). 

Cum însă definirea genurilor (categoriilor) nu este altceva decât 
„un continuu du-te-vino între descrierea faptelor şi desăvârşita ab¬ 
stracţie teoretică” (Tzvetan Todorov) şi cum folclorul vieţuieşte mai 
ales prin schimbare, prin variante, nu se va putea ajunge niciodată, se 
pare, la o schemă clasificatoare în care să „încapă”, fără excepţie, 
toate producţiile folclorice aparţinătoare unei categorii (unui gen) 
folclorice. Bun cunoscător al creaţiei populare în ipostaza sa vie, în 
circulaţia orală, în viaţa colectivităţilor tradiţionale şi contemporane, 
ca şi în ipostaza sa de text cules şi tipărit în colecţii ori păstrat în 
arhive, Ovidiu Bârlea este conştient că orice clasificare este, mai mult 
sau mai puţin, nesatisfacătoare şi că, înaintea înserierii, operaţia 
descrierii textelor este decisivă. Ca atare, în toate cazurile, autorul 
procedează la o cuprinzătoare descriere a materialului, privit din 
perspectivă tematică, structurală, poetică. 

O atenţie deosebită acordă Ovidiu Bârlea împrejurărilor în care se 
performează diversele bunuri folclorice şi, implicit, performerilor 



(interpreţilor), câteva pagini de sugestivă evocare fiind închinate, pe 
linia lui Nicolae Iorga, „zicătorului de balade” (p. 68-71) sau impro¬ 
vizatorului de strigături (p. 285). în acest context, poate mai mult decât 
alţi exegeţi ai folclorului literar românesc, care declarativ acceptă 
importanţa deosebită a sincretismului, dar în fapt fac abstracţie de 
acesta, Ovidiu Bârlea se arată preocupat de consecinţele îngemănării 
cuvântului cu muzica, subscriind la opiniile judicioase formulate de C. 
Brăiloiu despre „versul popular românesc cântat” (vezi, pentru epică, 
p. 99-121 şi pentru lirică, p. 170-173). La fel, strigătura este văzută în 
complexul text literar - melodie - joc, în consens cu observaţiile din 
recentul său studiu Eseu despre dansul popular românesc (Editura 
Cartea Românească, 1982), iar cântecul de leagăn este discutat din 
perspectiva relaţiilor cântecului cu gestul legănatului. Acolo unde 
sincretismul text-melodie este absent, accentul cade pe analiza 
conţinutului producţiilor respective şi pe retorica acestora (vezi cap. 
despre proverb, ghicitoare, folclorul infantil). 

Cele peste 900 de pagini consacrate de Ovidiu Bârlea folclorului 
românesc sunt unnate de o „încercare de sinteză” (voi. II, p. 423471) 
a cărei necesitate era semnalată şi anticipată încă după apariţia 
primului volum. Patru sunt problemele pe care autorul încearcă să le 
elucideze aici: vechimea şi originea folclorului românesc, „dialectele” 
(zonarea) acestuia, unitatea lui, locul creaţiilor folclorice în conturarea 
specificului naţional, a conştiinţei de sine a poporului român. 

în ceea ce priveşte geneza şi componentele culturii populare româ¬ 
neşti, Ovidiu Bârlea adoptă o poziţie moderată, derivată din însuşirea 
teoriilor celor mai recente şi mai ştiinţifice despre etnogeneza româ¬ 
nilor. Astfel, în plămada culturii noastre populare se întrevăd elemen¬ 
te străvechi de origine tracă şi geto-dacă, ponderea cea mai mare 
având-o „moştenirea latină” (susţinută cu numeroase exemple), la 
care s-au adăugat „înrâurirea bizantină” care, totuşi, „în domeniul fol¬ 
clorului... este cu totul superficială” (p. 437), ca şi „influenţa slavă”, 
de altfel. 

Identificarea marilor zone etnofolclorice şi a subzonelor acestora 
se face pe baza criteriului istoric, geografic, morfologic etc., 
subliniindu-se în permanenţă prelungirile şi interferenţele dintre o 
zonă şi alta, în consens cu conştiinţa unităţii de neam a românilor, 
bine ilustrată în folclor. Iar ca „model etic”, ca simbol al conceptului 
de omenie specific poporului român, Ovidiu Bârlea îl propune pe 
eroul baladei Toma Alimoş, „tipul ideal al românului” caracterizat 

printr-o „mare plinătate spirituală”, prin „generozitatea care îl face 
ospitalier”, prin vitejie, prin „grija de a transmite mesajul eroic, 
împreună cu calul şi armele, pentru a se păstra continuitatea tradiţiei 
în neamul de luptători” (p. 471). 

„Caleidoscopica’, „mozaicală”, lăsând pe alocuri impresia unei 
simple „conspectări” a literaturii noastre populare, excesiv descrip¬ 
tivă în unele părţi ale sale, înecată de exemple, dominată de clişee 
verbale, cu unele interpretări superficiale, exegeza pe care Ovidiu 
Bârlea o închină folclorului românesc s-ar putea să nu răspundă 
întrutotul aşteptărilor cititorului, specialistului aflat în faţa unei 
asemenea cărţi, datorată unui folclorist reputat şi apărută în acest 
moment al dezvoltării ştiinţei folclorului. Ceea ce nu înseamnă că, în 
ciuda unor scăderi (mai ales în voi. II), Folclonil românesc de Ovidiu 
Bârlea nu se înscrie ca o contribuţie de seamă la mai buna cunoaştere 
şi mai buna preţuire a creaţiei noastre populare, alături de alte sinteze 
valoroase precum Folclonil. Obiect, principii, metodă, categorii de 
Gheorghe Vrabie, Literatura populară de Ovidiu Papadima, Fol¬ 
clorul românesc în perspectivă europeană de 1. C. Chiţimia, Folclor 
literar românesc de Mihai Pop şi Pavel Ruxăndoiu şi altele. 


(„Limbă şi literatură”, 1984, voi. 1, p. 137-140) 

O preţioasă moştenire ştiinţifica: 
Introducere în etnografie de Gheorghe Vrabie 


L a un deceniu de la trecerea sa în eternitate, Gheorghe Vrabie (1908- 
1991) continuă să fie o prezenţă în folcloristica şi etnologia 
românească. în 1999 îi apărea volumul De civitate rustica, iar acum 
Editura Arefeană (redactor prof. Ion C. Ştefan) aduce în faţa cititorilor 
o Introducere în etnografie, scrisă cu ceva mai mult de o jumătate de 
secol în urmă (1949), ceea ce o situează în imediata apropiere, în 
continuarea chiar a cărţii sale fundamentale, Folklond. Obiect, 
principii, metode din 1947. Aceste sumare repere temporale au 
menirea, desigur, de a-1 situa pe folclorist în vremea sa, o vreme care a 
conturat destine similare, a contribuit la schiţarea unui adevărat model, 
valabil, cu mici variaţii, pentru o întreagă generaţie de cărturari, 
profesori şi cercetători în domeniul culturii populare, folclorişti, 
etnografi sau etnologi între care se prenumeră I. C. Chiţimia (1908- 
1996) şi Ovidiu Papadima (1909-1996), Emest Bemea (1905-1990), 
Ion I. Ionică (1907-1944) şi Mihai Pop (1907-2000), ca şi ceva mai 
tinerii Vaier Butură (1910-1989) şi Romulus Vulcănescu (1912-1999), 
Ovidiu Bârlea (1917-1990) şi Adrian Fochi (1920-1985) etc. 

Cei mai vârstnici s-au format în climatul de efervescenţă spirituală 
al primelor decenii de după închegarea României Mari, beneficiind, 
în ţară, de dascăli prestigioşi, de savanţi, adevăraţi creatori de şcoală, 
(Ovid Densusianu, D. Caracostea, D. Guşti ş. a.) şi în străinătate de 
îndrumători competenţi, reţinuţi ca lideri de opinie ştiinţifică ai 
timpului lor. Toţi au fost implicaţi - nici nu se putea altfel - în lupta 
de idei şi în activitatea politică din anii treizeci, modelul major fiind 
acela al lui Mircea Eliade (1907-1986); studiul Gândirismul, istorie, 
doctrină, realizări, lucrare premiată de revista „Gândirea”, publicat 
de Gheorghe Vrabie, în 1940, va conta mult în „dosarul de cadre” al 



Profesorului, întocmit de comunişti, odată cu instalarea „democraţiei 
populare ", în fapt a dictaturii zise a pruletariatului. Cei mai mulţi au 
trăit experienţa traumatizantă a războiului, unii ca luptători pe front şi 
ca prizonieri de război, şi au înfruntat, la amiaza vieţii, valurile 
stârnite de instalarea la putere a comunismului Au rezistat, apoi, 
încercărilor la care au fost supuşi de către oficialii noii orânduiri, unii 
- puţini - având satisfacţia de a asista ia schimbarea regimului şi la 
primii paşi făcuţi de societatea românească pe calea reinstaurării 
valorilor democraţiei şi libertăţii. Pentru cei mai importanţi dintre ei, 
munca ştiinţifică a fost singura raţiune a vieţii, o formă de rezistenţă 
şi, de ce nu, de protest faţă de regimul totalitar în care au fost siliţi să 
trăiască cea mai mare parte a vieţii lor active. Profesorul Gheorghe 
Vrabie nu se abate de la acest model. 

Student al Facultăţii de Litere şi Filosofie din Bucureşti (1929- 
1932) şi bursier al Fundaţiei Humboldt din Berlin (1940-1943), el 
obţine aici titlul de doctor „Magna cum laude” cu o teză despre 
„Conceptul de poezie populară la români - O contribuţie la relaţiile 
româno-germane în romantism”, realizată sub îndmmarea unor 
specialişti de reputaţie europeană precum folcloristul Adolf Spam- 
mer, etnologul Richard Thumwaldt şi lingvistul Sextil Puşcariu. 
Atras, la început, şi de studiile de istorie literară, de istorie culturală 
şi de comparatism, Gheorghe Vrabie a optat, definitiv, pentru studiul 
culturii populare, devenind, printr-o muncă susţinută, unul dintre cei 
mai de seamă folclorişti români din perioada postbelică. Fără a 
nedreptăţi pe vreunul dintre colegii săi de generaţie, la fel de iluştri, 
se poate spune că G. Vrabie este primul folclorist român care găseşte, 
de timpuriu, o cale proprie de abordare a culturii populare spirituale, 
într-o vreme când, după fundamentele aşezate de un spirit enciclo¬ 
pedic ca B. P. Hasdeu, după liniile teoretice trasate, din perspective 
relativ diferite de un O. Densusianu, D. Caracostea, C. Brăiloiu, P. 
Caraman etc., se simţea nevoia unei sinteze care să armonizeze punc¬ 
tele de vedere ale acestora cu gândirea folcloristică europeană. 
Lucrarea Folklorul. Obiect, principii, metodă („Cercul de studii 
folklorice”, I, Bucureşti, 1947) are, într-adevăr, valoarea unei sinteze 
şi a unui program de cercetare a folclorului ale căiui linii de forţă îşi 
păstrează vigoarea până astăzi. 

Cartea de faţă a fost gândită în tandem cu aceea apărută în 1947, 
structura lor fiind identică. Amândouă se compun din câte două părţi 
mari: prima conţine o „Schiţă istorică”, a doua defineşte clar punctul 



de vedere teoretic îmbrăţişat de autor şi susţinut cu consecvenţă pe 
toată durata studiului, „Folklorul - sistem de explicare funcţională”, 
respectiv „Etnografia - ştiinţa etnicului”. De fapt cele două discipline, 
la a căror autonomizare Gh. Vrabie a contribuit din plin prin aceste 
lucrări teoretice, sunt văzute în complementaritatea lor, menirea 
folcloristicii şi a etnografiei fiind de a conlucra „în chip armonic, la 
cercetarea vieţii colective a unui popor”. Luate împreună, cele două 
lucrări întăresc impresia, deja conturată de opera antumă a savantului, 
că la baza ei a stat un proiect ştiinţific de mare amploare, construit pe 
un solid fundament teoretic, pe ferme convingeri ştiinţifice, pe 
cunoaşterea exactă a terenului etnografic şi folcloric românesc. Ele ar 
fi putut deveni, dacă autorul lor le-ar fi putut prezenta şi susţine într- 
un cadru instituţionalizat, programul de lucru (sau o variantă a unui 
program de lucru) solid articulat, pentru folcloristica şi etnologia 
(etnografia) românească din a doua jumătate a veacului XX. Nici 
Institutul de Istorie şi Teorie Literară condus de G. Călinescu, nici 
Institutul Pedagogic din Piteşti, unde a lucrat mulţi ani, nu au oferit 
însă un asemenea cadru instituţional care să permită punerea în operă 
a acestor proiecte de cercetare de care folcloristica românească avea 
nevoie, în condiţiile social-istorice date. Cu o extraordinară putere de 
muncă, în ciuda constituţiei fragile, cu o consecvenţă exemplară, 
Gheorghe Vrabie a trudit până în ultima clipă a vieţii sale pentru a-şi 
împlini proiectul. 

Concepute şi scrise acum peste 50 de ani, aceste două cărţi 
gemene, Folklon.il. Obiect, principii, metodă (1947) şi Introducere în 
etnografie (1949) se opresc cu informaţia la mijlocul anilor ‘40, dar 
acest fapt nu le face să dateze. Noutatea lor, obiectiv absolută la 
vremea aceea, nu suferă prea mult. Mai întâi pentru că autorul îşi 
întemeiază construcţia ştiinţifică în primul rând pe surse gennane, 
puţine dintre acestea, prezentate cu exactitate şi în profunzime de Gh. 
Vrabie, fiind accesibile chiar astăzi cititorului român. Nume ca acelea 
ale lui Adolf Bastian, J. Bachofen, W. Mannhardt, Fr. Graebner, Fr. 
Ratzel abia dacă sunt consemnate în dicţionarele de specialitate. Doar 
Leo Frobenius a fost tradus, târziu, în româneşte, cu două dintre 
cărţile sale, Cultura Africii (2 voi., 1982) şi Paideuma (Schiţă a unei 
filosofii a culturii) (1985). 

Deschis înnoirilor teoretice şi metodologice propuse de deceniile 
şapte şi opt ale secolului XX (structuralism, semiotică, poetică şi sti¬ 
listică), profesorul Gheorghe Vrabie a rămas consecvent principiilor 



enunţate în cele două cărţi programatice, adevărate pietre unghiulare 
ale edificiului său ştiinţific. De aici rezultă, de altfel, şi coerenţa 
interioară a operei sale. Teme anunţate la sfârşitul anilor ‘40 se găsesc 
dezvoltate în studii şi cărţi scrise la amurgul vieţii. Volumul postum 
De civitate rustica, apărut, ca şi acesta de faţă, prin grija devotatei 
sale soţii, doamna Georgeta Vrabie, care şi-a asumat, din iubire şi 
respect, legatul valorificării moştenirii ştiinţifice a ilustrului său soţ, 
reia subiecte abia schiţate în Introducere în etnografie şi nu este 
exclus ca, în timp, alte lucrări rămase în manuscris să-i întregească 
opera. Astfel, de exemplu, în cartea pregătită să apară în 1949, dar 
publicată abia acum, importanţa, rolul cetelor de feciori în viaţa 
satului tradiţional abia schiţate aici, fac obiectul unui amplu capitol în 
De civitate rustica (1999), iar notaţiile cu privire la Mioriţa, devenită, 
pe buzele unui bătrân cioban, o rugăciune, vor fi fost dezvoltate în 
monografia Poetica Mioriţei (1984) şi exemplele pot continua. 

Gheorghe Vrabie contestă etnografiei calitatea de a fi „o ştiinţă de 
muzeu”, apreciind că, în virtutea funcţionalităţii lor, faptele de cultură 
populară continuă peste timp, au o existenţă vie în contemporaneitate, 
aruncând „punţi de legătură între formele incipiente ale ei, ce s-au 
încorporat în perioade îndepărtate de viaţă”, fiind astfel o ştiinţă a 
prezentului şi a etnicului, a „identităţii”, cum se zice astăzi. Spirit 
modem şi deschis spre noutate, Gheorghe Vrabie ne lasă, prin această 
Introducere în etnografie, scrisă cu peste 30 de ani înainte de apariţia 
volumul colectiv Introducere în etnologie (coordonator ştiinţific prof. 
dr. Romulus Vulcănescu, Editura Academiei, 1980), o moştenire 
valoroasă care intră fără complexe în secolul XXI. Să o primim, deci, 
cum se cuvine! 

(Câteva cuvinte despre moştenirea ştiinţifică a profesorului Gheorghe Vrabie, 

în voi. Gheorghe Vrabie, Introducere în etnografie. Obiect, principii, metodă, 

Editura Arefeană, Bucureşti, 2001, p. 3-7 

Sub semnul sintezei 


P are, poate, contrariant faptul că, după ce publicase cele dintâi 
sinteze cu adevărat modeme şi actuale în domeniu - Folcloristica 
română. Evoluţie, curente, metode, E.P.L., 1968 şi Folclorul. Obiect, 
principii, metode, categorii, Editura Academiei, 1971, operă capitală, 
prefigurată încă din 1947 de studiul Folklorul. Obiect-principii- 
metodă, piatră de hotar pentru începuturile folcloristicii româneşti de 
după război, profesorul Gheorghe Vrabie (1908-1991) elabora, la 
începutul anilor ‘80, o Introducere în folcloristică, lucrare rămasă în 
manuscris vreme de 20 de ani şi care acum vede lumina tiparului prin 
eforturile şi sacrificiile devotatei sale soţii, Doamna Georgeta Vrabie, 
şi cu sprijinul generos al Editurii Albatros. Scrierea unei introduceri 
într-o disciplină ştiinţifică ale cărei coordonate (delimitarea 
obiectului, instituirea unor metode proprii de cercetare, crearea 
instrumentelor de lucru etc.) fuseseră, totuşi, fixate cu destulă vreme 
înainte şi desăvârşite, la nivelul deceniilor şapte-opt ale secolului al 
XX-lea, de Gheorghe Vrabie însuşi, în studiile amintite mai sus, dar 
şi în altele, premergătoare, dar având, de asemenea, caracter de 
sinteză, precum Balada populară română, Editura Academiei, 1966, 
sau imediat subsecvente, ca Structura poetică a basmului. Editura 
Academiei, 1975 şi Retorica folclorului, Editura Minerva, 1978, nu 
trebuie să contrarieze prea mult. Ea îşi are explicata atât în structura 
internă a operei folcloristice a profesorului Gheorghe Vrabie, cât şi în 
avatarurile disciplinelor etnologice (folclor, etnografie, etnologie) 
româneşti. 

Din punctul de vedere al structurii interne a operei lui Gheorghe 
Vrabie, această Intivducere în folcloristică îşi are pandantul într-o 
Introducere în etnografie, scrisă, e drept, în 1949 şi publicată postum, 
în 2001. Aceasta pare să fi fost gândită, totuşi, în tandem cu Folklorul 



(1947), structura lor fiind identică. „Amândouă se compun - aşa cum 
observam în studiul introductiv la cartea apărută în anul 2001 - uiii 
câte două părţi mari: prima conţine, în ambele, o Schiţă istorică ; a 
doua defineşte clar punctul de vedere teoretic îmbrăţişat de autor şi 
susţinut cu consecvenţă pe toată durata studiului: Folclorul - sistem 
funcţional, respectiv Etnografia - ştiinţa etnicului” (Vezi Constan- 
tinescu, Nicolae, Câteva cuvinte despre moştenirea ştiinţifică a pro fe¬ 
sorului Gheorghe Vrabie, în voi. Gheorghe Vrabie, Introducere în 
etnografie. Obiect, principii, metodă, Editura Arefeană, Bucureşti, 
2001, p. 3-7). De aceea ar fi mai riguros să spunem că Introducere în 
folcloristică îşi are locul exact acolo unde se află, adică după cele 
două lucrări pregătitoare, Folcloristica română (1968) şi Folclorul... 
(1970), din care de fapt creşte şi pe care se sprijină neîndoielnic. De 
aici, şi o modificare conceptuală, pentru că, de regulă, termenul intro¬ 
ducere induce ideea de studiu preliminar, premergător marilor 
construcţii ştiinţifice, indicând novicilor într-un domeniu oarecare 
căile de acces către esenţa acestuia. Nu se poate nega studiului lui 
Gheorghe Vrabie şi această dimensiune, aceea, adică, de prezentare 
introductivă a unui spaţiu cultural-ştiinţific cu graniţe, obiective, me¬ 
tode şi perspective proprii. Dar, în cazul de faţă, prevalent este efortul 
de sinteză, de aprofundare, introducerea având aici sensul de studiu 
de bază, Germ. Grundlehre, „doctrină”, „studiu fundamental”, temei¬ 
nicia sa fiind susţinută de acumulările teoretice din cărţile şi articolele 
anterioare. 

Din celălalt punct de vedere, să notăm că situaţia din etnologia 
românească se prezintă cam în acelaşi fel: o Introducere în etnologie 
(volum colectiv, coordonator prof. dr. Romulus Vulcănescu) apare în 
1980, după o istorie a disciplinei ( Etnologia de Romulus Vulcănescu, 
în seria „Istoria ştiinţelor în România”, Editura Academiei, 1975, 
volum în care G. Vrabie semnează partea intitulată Folcloristica, p. 
111 -184) şi după un Dicţionar de etnologie, de acelaşi autor, apărut în 
1979. Chiar dacă această cronologie ar putea fi rezultatul hazardului 
editorial, succesiunea istoria disciplinei - sinteza teoretică (socotind 
dicţionarul o astfel de lucrare) - introducerea în disciplina respectivă 
are propria ei relevanţă, căci o introducere comprehensivă în orice 
domeniu al ştiinţei presupune, mai întâi, parcurgerea riguroasă a tot 
ceea ce s-a spus şi s-a scris în respectiva arie ştiinţifică de-a lungul 
timpului şi formularea unor principii teoretice care să servească la 
construirea şi înţelegerea obiectului de studiu. Autorul parcursese, 



conform unui program propriu de cercetare, nedezvăluit nicioadă ca 
atare, dai pe care putem, eventual, să-l reconstituim din lectura 
operei, primele etape obligatorii pentru elaborarea unei introduceri. 
Scrierea era gata, în manuscris, în 1981, înainte, presupun, de apariţia 
primului volum din sinteza lui Ovidiu Bârlea, Folclorul românesc 
(1981), la care se face doar o referire vagă, bibliografică, la un 
moment dat, dar după lucrările lexicografice ale lui Tache Papahagi, 
Mic dicţionar folcloric. Spicuiri folklorice şi etnografice comparate 
(editat în 1979, dar scris cu mult timp înainte) şi Iordan Datcu - 
Sabina C. Stroescu, Dicţionarul folcloriştilor. Folclorul literar 
românesc (1979) şi asimilate studiilor de sinteză. 

Ca în cazul oricărei recuperări, se ridică, desigur, problema opor¬ 
tunităţii publicării, prin situarea scrierii aduse la cunoştinţa publicului 
larg şi a specialiştilor în fluxul cercetării ştiinţifice din respectivul 
domeniu şi în edificiul operei celui care a scris-o. Desigur, 
folcloristica românească s-a îmbogăţit în cele două decenii care au 
trecut de când Introducere în folcloristică a fost scrisă cu o sumă de 
lucrări de sinteză, începând cu cele ale lui Ovidiu Bârlea, în primul 
rând Folclorul românesc voi. I, 1981, voi. II, 1983 (să notăm că şi în 
acest caz, Istoria folcloristicii româneşti, 1974, devansează cu câţiva 
ani buni volumele de sinteză), Mihai Pop, Folclor românesc, voi. I- 
II, 1998, Iordan Datcu, Dicţionaml etnologilor români, I-II, 1998 şi 
altele, dar nici una dintre aceste lucrări nu poate fi socotită o 
introducere în sensul în care Gheorghe Vrabie şi-a construit scrierea 
din 1981. După cum nu au acest statut nici scrierile congenerului său, 
profesorul I. C. Chiţimia, Folclorişti şi folcloristică românească, 
1968 şi Folclonil românesc în perspectivă comparată, 1971 care 
apar, printr-o coincidenţă ce nu trebuie ignorată, exact în aceiaşi ani 
cu două dintre cărţile de referinţă ale lui G. Vrabie. 

Având „şcoală nemţească” (a urmat, între 1940-1944, studii de 
specialitate, ca bursier al Fundaţiei Humbold, la Universitatea din 
Berlin şi a obţinut doctoratul tot acolo, în 1943), Gheorghe Vrabie 
procedează metodic, urmărind, în prima mare secţiune a cărţii, „for¬ 
marea ideilor” în folcloristica românească în context european, iar în 
cea de a doua se concentrează asupra obiectului ca atare, formulând 
o sumă de ipoteze în legătură cu „opera folclorică”. Cele două laturi, 
complementare, întregesc profilul disciplinei numită folcloristică, 
conferind acesteia statutul şi autonomia către care a tins încă de la 
începuturile ei, îndepărtate şi totuşi destnl de apropiate. 

Ample capitole ale acestei introduceri au fost gândite şi puse în 
pagină de căue autor în scrieiilc sale anterioare, ceea ce arată consis¬ 
tenţa şi consecvenţa programului său ştiinţific, dus până la capăt, în 
condiţii exemplare. Intre coordonatele acestui demers se impune 
dimensiunea comparativă. Autorul împinge începuturile interesului 
pentru cultura populară în antichitatea greco-latină, relevă impactul 
filosofilor şi scriitorilor Evului Mediu şi ai Epocii Luminilor asupra a 
ceea ce avea să fie, mai târziu, gândirea etnologică europeană, insistă, 
cum e şi firesc, asupra rolului romantismului, herderianismului, în 
primul rând, în „descoperirea” folclorului şi în constituirea folcloristi¬ 
cii ca disciplină ştiinţifică, se opreşte asupra epocii modeme şi evi¬ 
denţiază progresele ştiinţei folclorului, până în pragul celui de-al 
doilea război mondial. Bun cunoscător al spaţiului cultural german, 
dar şi al celui francez, englez, italian, autorul repertoriază scrierile 
fundamentale în domeniu, urmăreşte mişcarea de idei din folcloristică 
pe fundalul marilor curente filosofice şi ideologice europene în raport 
cu care sunt punctate principalele momente ale evoluţiei folcloristicii 
româneşti. Rezultă, pentru cine are ochi de văzut şi urechi de auzit, 
perfecta integrare a cercetării româneşti, din a doua jumătate a 
secolului al XlX-lea până azi, în fluxul de idei al folcloristicii şi 
etnologiei europene, temă de extremă actualitate, dar nu conjunctu- 
rală. Lipsa unor astfel de lucrări, care, dincolo de evidenţierea apor¬ 
tului incontestabil al fiecărei generaţii de intelectuali, oameni de 
ştiinţă, folclorişti sau etnografi profesionişti români la edificarea et¬ 
nografiei, folcloristicii sau etnologiei româneşti, să fi scos în lumină 
şi convergenţa de idei cu lumea ştiinţifică internaţională, europeană, 
în primul rând, şi priorităţile româneşti în acest sector face ca etno¬ 
logia românească să fie ignorată, în primul rând datorită necunoaş¬ 
terii, de către marile istorii, enciclopedii şi dicţionare internaţionale 
ale disciplinei. Aşa se face că într-un dicţionar apreciat ( Dictionnaire 
de l’ethnologie et de l’anthropologie. Coord. Pierre Bonte şi Michel 
Izard, Presse Universitaire de France, 1991; trad. rom. Editura Poli- 
rom, Iaşi, 1999), România este menţionată fugitiv, în articolul despre 
Balcani, semnat de Paul H. Stahl, care menţionează în bibliografie un 
studiu al lui H. H. Stahl, altul al său şi o contribuţie a lui R. Vuia, toate 
privitoare la satul românesc. Cât priveşte etnologia/antropologia ro¬ 
mânească, ea străluceşte prin absenţă! Articolul despre Europa Cen¬ 
trală şi de Est nici măcar nu menţionează România, ca ţară aparţinând 
acestui spaţiu cultural, şi nu face trimitere, aici, la nici un etnolog 



român. în schimb, autorul, C. Hann, dă lecţii şi trasează directive 
pornite din propria sa ignoranţă: „Antropologia Europei de Est mai 
are încă mult de lucru. Apărută târziu în scenă, ea nu poate ignora 
contribuţiile altor discipline şi mai ales ale etnografiei locale. Ea 
trebuie să se sustragă influenţei unei propagande active, fără însă a 
cădea într-un relativism absolut. Bilanţul său în prezent este extrem 
de redus. [...]”. Dar chiar Dicţionarul contrazice o astfel de opinie, 
fiind domenii în care de contribuţia românească nu se poate face 
abstracţie. Este cazul articolului despre Balcani, amintit mai sus, scris 
de Paul H. Stahl, care menţionează studiile lui Henri H. Stahl şi 
Romulus Vuia despre sat, cele despre etnomuzicologie, unde numele 
lui C. Brăiloiu este cel puţin amintit, alături de acelea ale lui B. 
Bartok şi Z. Kodaly, despre mit şi sacru, unde este reţinut numele lui 
Mircea Eliade, în timp ce la istoria religiilor, cu totul de neînţeles, 
marele savant nu figurează nici măcar cu un titlu. Cu atât mai mare 
mi se pare meritul lui Gheorghe Vrabie, care îi atribuie lui Mircea 
Eliade locul meritat de el în dezvoltarea gândirii etnologice/folclo¬ 
ristice româneşti, şi aceasta în condiţiile în care, la începutul anilor 
‘80 ai secolului al XX-lea, opera savantului român, trăitor în America 
şi recunoscut ca atare în lumea ştiinţifică, era recuperată timid, prin 
traducerea şi tipărirea, e drept, la o distanţă de zece ani, a uneia dintre 
cărţile lui fundamentale cu privire la „religiile şi folclorul Daciei şi 
Europei Orientale”, De la Zalmoxis la Genghis-Han, Editura 
Ştiinţifică şi Enciclopedică, 1980 (De Zalmoxis ă Gengis-Khan, 
Payot, Paris, 1970). 

în scurta Prefaţă scrisă în 1981, Gheorghe Vrabie aprecia că lu¬ 
crarea sa ar putea fi „completată pe parcurs de alţi folclorişti”, apre¬ 
ciere pe deplin întemeiată, dar nu în sensul, sugerat la un moment dat, 
de a fi adusă la zi prin adăugirea, fie şi foarte pe scurt, a realizărilor 
folcloristicii româneşti din ultimele două decenii, lucru irealizabil din 
cel puţin două motive. întâi, şi cel mai demn de luat în seamă 
argument, datorită faptului că studiul scris şi încheiat în 1981 aparţine 
acelui timp şi îl reprezintă integral pe autorul său. O colaborare pos¬ 
tumă cu acesta nu şi-ar avea rostul. în al doilea rând, cele două de¬ 
cenii care despart momentul scrierii de momentul publicării au o re¬ 
marcabilă densitate care le face greu de rezumat şi de integrat în 
cadrele fixate de autorul nostru. Ceea ce nu înseamnă că îndemnul 
profesorului de a i se continua opera nu poate şi nu trebuie să fie ur¬ 
mat. Dimpotrivă, cred că această Introducere în folcloristică conţine 



în sine toate premisele pentru a fi continuată, dusă mai departe, 
completată şi amendată, pe alocuri, de cei care îşi vor asuma dificila 
sarcină. Dificilă, dar nu imposibilă. Din cerurile de dincolo, 
profesorul Gheorghe Vrabie veghează la propăşirea folcloristicii 
româneşti. 

(Text scris în anul 2002, ca prefaţă la volumul Introducere în folcloristică de 
Gheorghe Vrabie, volum care urma să apară, atunci, la Editura Albatros, dar 
care, din păcate, nu a văzut, până acum, din câte ştiu, lumina tiparului şi nici 
nu întrevăd speranţa de a se publica după ce doamna Georgeta V'rabie şi-a 
urmat soţul în lumea umbrelor. Măcar dacă cei care deţin manuscrisul/dacti¬ 
lograma ar face gestul elementar de a-1 restitui familiei - fiul soţilor Vrabie 
trăieşte în Canada - sau de a-1 depune la o arhivă/bibliotecă) 

Cuvânt înainte 


D estinul operei ştiinţifice a folcloristului şi etnografului Tudor 
Pamfile (1883-1921) este, în bună măsură, identic cu acela al 
unora dintre marii săi înaintaşi (Sim. FI. Marian, în primul rând) şi 
contemporani (Elena Niculiţă-Voronca ori Elena Sevastos, de 
exemplu). Lăsate, în deceniile de comunism, din motive ideologice şi 
de politică culturală, într-un fel de „uitare respectuoasă”, scrierile 
folcloristului de la Ţepu au intrat, totuşi, viguros, în conştiinţa 
posterităţii, istoriile disciplinei 1 şi dicţionarele de profil 2 acordându- 
le locul ce li se cuvine. Intre meritele cercetătorului au fost reţinute 
completitudinea cercetărilor reflectate în rubricile revistei „Ion 
Creangă” (1908-1920), în care s-a adunat un material „extrem de 
bogat şi valoros” 3 ; caracterul monografic al cercetărilor despre satul 
natal, Ţepu; „compartimentarea... bine gândită” a prozei populare; 
culegerea totală, tendinţa spre exhaustare a materialului unei zone 
(unui sat, în cazul de faţă); „viziunea foarte largă” relevată de planul 
de lucru din introducerea la Povestea lumii de demult, caracterul 
documentar al culegerilor sale. Noutatea lucrării Industria casnică la 
români (1910), socotită a fi, ca şi Agricultura la români (1913), 
„unică în literatura etnografică a popoarelor” nu poate fi pusă la 


1 Vezi Vrabie, Gheorghe, Folcloristica română. Evoluţie, curente, metode, E.P.L., 
Bucureşti, 1968, p. 287-297; Bârlea, Ovidiu, Istoria folcloristicii româneşti, Editura 
Enciclopedică Română, Bucureşti, 1974, p. 404-408 

2 Datcu, Iordan; Stroescu, Sabina C., Dicţionarul folcloriştilor. Folclorul literar 
românesc , Cu o prefaţă de Ovidiu Bârlea, Editura ştiinţifică şi Enciclopedică, Bucureşti, 
1979, p. 319-324; Datcu, Iordan, Dicţionarul etnologilor români. Editura Saeculum I. 
O., Bucureşti, 1998, voi. II, p. 133-136 

3 Aceasta a făcut obiectul tezei de doctorat elabotată de Dumitru V. Marin sub 
îndrumarea profesorului Mihai Pop şi apărută sub titlul Tudor Pamfile şi revista „Ion 
Creangă", Cuvânt introductiv de prof, univ. dr, Nicolae Constantinescu, Editura Cutia 
Pandorei, Vaslui, 1998 

îndoială. Toate acestea conferă scrierilor sale perenitate, ele câştigând 
interes „cu cât trece timpul”. I s-a necunoscut, nici nu se putea altfel, 
rolul de „animator”, în scurta sa viaţă Pamfile iniţiind numeroase pro¬ 
iecte pe care, cu forţe proprii, le-a dus la bun sfârşit, după cum a fost 
scoasă în evidenţă calitatea sa de polemist, aflat în dispute cu G. 
Pascu, Ovid Densusianu, Th. Speranţia şi alţii. Dar ceea ce prevalează 
asupra tuturor acestor calităţi şi merite este condiţia lui de culegător 
de materiale, „singurul sector şi, trebuie să recunoaştem, deloc neîn¬ 
semnat, unde Pamfile a putut să-l concureze pe Artur Gorovei”, revis¬ 
ta sa (este vorba despre „Ion Creangă”) căpătând astfel „chip de 

” 4 

corpus . 

Ca etnograf i se recunosc pasiunea de esenţă romantică pentru 
cultura populară, interesul deosebit prezentat de lucrările sale despre 
ocupaţiile poporului român, ca şi cele despre obiceiuri şi sărbători, 
susţinute de „materialul etnografic bogat”, precum şi prioritatea în 
tratarea câtorva probleme importante din cultura materială a 
românilor. 4 5 

Sigur, opera folcloristică şi etnografică a lui Tudor Pamfile nu 
poate fi scoasă din contextul epocii în care a fost elaborată, ea purtând 
pecetea timpului său. „Albina harnică a poporului român” (V. 
Bogrea), „epigon târziu al romantismului ştiinţific” (R. Vulcănescu), 
„un clasic al etnografiei şi folcloristicii româneşti” (Al. Dobre), 
„culegător şi sistematizator” în domeniul mitologiei (O. Papadima) - 
iată doar câteva formule care îl caracterizează succint pe autor. Dar 
exegeza critică a reţinut şi părţile mai puţin izbutite ale acestei opere, 
judecată cumva de la altitudinea atinsă de cercetarea folcloristică şi 
etnografică din a doua jumătate a secolului al XX-lea. „Cărţile sale... 
s-au dovedit a fi, la examenul critic mai sever al folcloriştilor actuali 
(subl. mea - N.C.), minate de numeroase deficienţe, ca, de exemplu - 
notează Iordan Datcu - nesistematizarea riguroasă a materialelor după 
specii şi localităţi, reproducerea textelor după memorie şi cu 
neinspirate îndreptări cărturăreşti, inexistenţa sau insuficienţa 
referinţelor despre informatori, caracterul factologic, descriptiv al 
culegerilor, al prefeţelor şi studiilor, mecanicismul interpretărilor, 
improprietatea terminologiei utilizate etc.”. 


4 Cf. Ursache Petru, „ Şezătoarea ” în contextul folcloristicii, Editura Minerva, 
Bucureşti, 1972, p. 2018-210 

5 Cf. Vlădutiu Ion, Etnografia românească. Editura Ştiinţifică, Bucureşti, 1973, p.80- 
82 



Grevate, neîndoielnic, de absenţa unei pregătiri teoretice de 
specialitate - folcloristica şi etnografia românească făceau abia 
atunci, la finele secolului al XlX-lea şi începutul celui de-al XX-lea 
primii paşi către instituirea lor ca discipline ştiinţifice, bazându-se pe 
autoritatea unui deschizător de drumuri şi creator de şcoală în mai 
toate domeniile ştiinţelor umaniste şi sociale (l-am numit pe B. P. 
Hasdeu) - culegerile, studiile şi materialele publicate cu osârdie de 
Tudor Pamfile într-un interval de timp relativ scurt nu se situează, 
totuşi, sub standardul impus de figurile reprezentative ale timpului, de 
la Sim. FI. Marian şi Artur Gorovei la Lazăr Şăineanu şi Ovid 
Densusianu, ca să dăm doar câteva nume. 

Puţine sunt lucrările care au mai văzut lumina tiparului după 
moartea sa, între care Cântece bătrâneşti, doine, mustrări şi blesteme. 
Din lucrările postume, Tecuci, 1926 sau Urări de bineţe româneşti 
(din ineditele lui T. P.), în revista „Tudor Pamfile” nr. 1-4, 1925, iar 
în deceniile care au urmat, practic până în 1990, inclusiv, deci, în cei 
aproape cincizeci de ani de comunism, recuperările din opera acestui 
important folclorist şi etnograf român sunt de-a dreptul insignifiante: 
o selecţie din Cântece de ţară, 1960 şi o alta din prozele sale, Basme, 
1976, urmată de Şperlă Voinicul, laşi, 1978 şi Bucureşti, 1986. Nici 
în planul exegezei lucrurile nu au stat mai bine, lui Pamfile închinân- 
du-i-se un singur studiu monografic, în 1956, 6 studiu documentat şi 
corect în datele lui esenţiale, dar care are azi o valoare mai mult 
istorică. 

Abia după 1990 se poate vorbi de o temeinică lucrare de recu¬ 
perare a operei sale de folclorist şi etnograf, întâi prin republicarea 
scrierilor sale fundamentale {Mitologie românească, în două ediţii, 
una foarte grăbită, creatoare de confuzii şi purtătoare de multe greşeli, 
datorată lui Mihai Alexandru Canciovici, 1997, a doua, mult mai 
minuţios îngrijită de Iordan Datcu, 2000; Sărbătorile la români, în 
îngrijirea aceluiaşi exigent editor, 1997; Văzduhul după credinţele 
poporului român. Ediţie îngrijită şi cuvânt înainte de Antoaneta 
Olteanu, Editura Paideia, 2001), apoi prin editarea, după manuscri¬ 
sele rămase la Biblioteca Academiei Române, a altor două lucrări ex¬ 
trem de importante - Dragostea în datina tineretului român, 1998 şi 
Boli şi leacuri la oameni, vite şi păsări. După datinile şi credinţele 
poporului român, 1999, ambele puse în pagină, cu o bună ştiinţă a 
lucrului cu textul şi cu multă pasiune pentru fondul etnofolcloric 

6 Ciobanu, Valeriu, Tudor Pamfile, în „S.C.I.L.F”, anul V, nr. 1-2, 1956, p. 41-136 

românesc conservat în manuscrisele lui Tudor Pamfile, de către 
filologul Petre Florea. Să adăugăm la acestea şi monografia revistei 
„Ion Creangă”, elaborată de Dumitru V. Marin şi apărută în 1998, pe 
care am amintit-o mai sus. 

Sigur că ceea ce s-a realizat în aceşti ultimi ani depăşeşte cu mult 
tot ce s-a făcut înainte, şi nu doar sub aspect cantitativ. Dar rămân 
încă multe de făcut din punctul de vedere al recuperării integrale a 
operei folcloristice şi etnografice a autodidactului de la Ţepu. 
Oricum, însă, fiecare dintre aceste reeditări sau recuperări reprezintă 
o nouă provocare, supunând studiile şi materialele respective unei noi 
lecturi. Poate că, luate izolat, fiecare în parte, studiile lui Tudor Pam¬ 
file nu impresionează şi nu conving în mod deosebit, dar dacă sunt 
privite în ansamblu, se poate găsi în ele o coerenţă, chiar un sistem de 
argumentare care dă acestor „felii” din viaţa poporului român - 
credinţe, datini, obiceiuri, sărbători, repere mitologice - o consistenţă 
şi un sens altminteri nebănuite. Aglomerarea, aparent fără o disciplină 
clară, a unei mari cantităţi de material faptic, primatul acordat cule¬ 
gerii, consemnării şi publicării informaţiilor obţinute de el însuşi, pe 
teren, sau comunicate de numeroşii săi corespondenţi şi colaboratori, 
ori preluate din publicaţiile de profil ale vremii, s-ar putea să reflecte 
chiar intenţia autorului de a epuiza materialul, aspiraţia sa către ex¬ 
haustiv, către totalitate, implicând, ca atare, o opţiune ştiinţifică. Este 
drept că această opţiune nu a fost niciodată formulată de autor în ter¬ 
meni riguroşi, dar ea apare în mărturiile sale şi, implicit, în realizările 
lui. Astfel, la un moment dat Tudor Pamfile afirmă: „...eu m-am 
mărginit la culegerea a cât mai multor informaţii din izvor românesc”. 

Culegătorul are şi avantajul de a privi fenomenele de cultură 
populară din interior. Această poziţie îi îngăduie să observe coerenţa 
sistemului culturii populare româneşti, corespondenţele dintre dife¬ 
ritele paliere ale acesteia, relaţiile care se stabilesc între compo¬ 
nentele ei fireşti. Din acest punct de vedere, lectura integrală a operei 
lui Tudor Pamfile, ţinând seama de trimiterile pe care autorul însuşi 
le face la propriile sale studii, oferă, poate, cheia înţelegerii unor fapte 
aparent disparate şi propune sugestii pentru viitoare investigaţii 
etnologice. Am arătat în alt loc, 7 referindu-mă la corelaţia pe care 
Pamfile o făcea între interdicţia de a asculta ce menesc Ursitoarele la 


7 Constantinescu, Nicolae, Elemente de antropologie culturală în studiile şi 
cercetările lui Tudor Pamfile , Academia Română „Memoriile Secţiei de Ştiinţe 
Filologice, Literatură şi Arte”, Seria IV, Tomul VIII, 1986, p. 257-262 



naşterea unui copil şi interdicţia de a asculta vitele ce prezic destinul 
în noaptea Anului Nou că „astfel de trimiteri «încrucişate» sunt frec¬ 
vente în scrierile lui T. Pamfile şi ele atestă faptul că autorul intuise 
calitatea de sistem a culturii noastre populare', ori, mai precis, cu¬ 
noaşterea acesteia în chip nemijlocit, direct, dinlăuntru, l-a făcut să o 
considere şi să o trateze ca atare, i-a impus o astfel de perspectivă 
teoretică”. 

Ca să ajungă la o astfel de poziţie, Pamfile nu a avut nevoie de 
impulsuri teoretice venite din afară, ci s-a bizuit pe cunoaşterea in situ 
a materialului românesc. Pentru că folcloristul se situa, faţă de cultura 
populară românească, mai degrabă pe poziţia unui insider, decât pe 
aceea a unui outsider. Originea rurală, lipsa pregătirii stricte de 
specialitate (deşi era la curent cu scrierile de profil din ţară şi din 
străinătate, după cum o atestă bibliografia lucrărilor sale şi polemicile 
pe care le-a purtat în epocă), efectuarea culegerilor cu precădere în 
satul său natal îl ţin pe Pamfile mai aproape de statutul unui ins 
folcloric decât de acela al unui cercetător propriu-zis. Dacă acceptăm 
identificarea lui (fie şi parţială) cu un purtător de folclor, atunci putem 
înţelege mai bine absenţa sau puţinătatea preocupărilor teoretice 
savante, lipsa ori frugalitatea interpretărilor, pentru că - se afirmă - 
faptele de cultură ca texte „pot fi înţelese din două puncte de vedere 
- al celui din interior şi al celui din exterior. Din punctul de vedere al 
insiderului textul are un înţeles integral, în timp ce din punctul de 
vedere al outsiderului, al investigatorului culturii, acesta este purtă¬ 
torul unei funcţii integrale (subl. mea - N.C.)”. 8 9 într-adevăr, pentru 
purtătorii şi consumatorii de folclor din mediile culturale tradiţionale 
nu se pune problema interpretării, decodării, transpunerii într-un alt 
limbaj a mesajului transmis de textul folcloric, în sensul cel mai larg 
al cuvântului/ atâta timp cât acesta, aparţinând tipului de cultură 
„puternic semiotizat”, se caracteriază, după opinia lui I. M. Lotman, 
prin „coincidenţa interpretării şi clasificării sale de către receptor cu 
interpretarea şi clasificarea emiţătorului”. 10 De fapt, poate că mai 
exact ar fi să spunem că Tudor Pamfile se situează la limita dintre 


8 Winner, I. P.; Winner, Th. G., The Semiotics of Culural Texts, în „Semiotica”, 
18:2, 1976, p. 109 

9 Vezi Constantinescu, Nicolae, Conceptul de text folcloric, în „R.E.F.", tom 28, nr. 1, 
1983, p. 38-45; Idem, Lectura textului folcloric. Editura Minerva, Bucureşti, 1986, 
d, 53-79 

'° Lotman, I. M. Studii de tipologia culturii. Editura Univers, Bucureşti, 1974, 
p. 96-97 

purtătorul tradiţional de folclor şi investigatorul, orientat teoretic, al 
culturii populare, pentru că, în afara înregistrării şi reproducerii cât 
mai fidele, cel puţin în intenţie, a faptelor, în scrierile lui se vede 
limpede şi efortul de sistematizare şi de interpretare a acestora. 
Argumentul cel mai solid îl constituie schema clasificatoare pe care o 
propune el, ca plan de culegere şi sistematizare a producţiilor folclo¬ 
rice, în debutul lucrării Povestea lumii de demult (1913), sub titlul O 
părere despre culegerile şi cercetările cu privire la viaţa poporului 
român. Merită mai cu seamă menţionat faptul că în centrul acestui 
ingenios plan de lucru se află omul, aşa cum este el prezentat în ve¬ 
chile credinţe, superstiţii, practici, legende, povestiri etc., de la înce¬ 
putul până la sfârşitul lumii, în relaţiile lui cu divinitatea, cu sacrul, 
cu forţele apropiate şi cu cele ostile, cu Cosmosul şi cu umanitatea. 
Omul, în „starea lui pământească”, de la naştere şi căsătorie până la 
trecerea în „lumea cealaltă” face obiectul acestei „antropologii” ro¬ 
mâneşti. Pamfile acordă, mai mult decât toţi predecesorii şi contem¬ 
poranii săi, atenţie „stărilor obişnuite”, incluzând aici „sănătatea”, 
„munca”, „masa”, „petrecerile”, „somnul”, ca şi „stările sufleteşti 
mai rari” precum „dragostea”, „ura”, „supărarea”. 

Unde s-ar situa, din această perspectivă, fascicula Diavolul învrăj- 
bitor al lumii. După credinţele poporului român apărută în seria edi¬ 
tată de Academia Română, „Din vieaţa poporului român”. Culegeri şi 
Studii, XXV, 1914? Cronologic, volumul acesta vine imediat după 
Povestea lumii de demult (1913), conţinând amintitul „plan de lucru”, 
a cărui semnificaţie a fost relevată ceva mai înainte, fiind urmat de 
Cerul şi podoabele lui (1915), Văzduhul (1915) 13 şi, postum, Pă¬ 
mântul (1924). Ca mod de expunere, volumul de faţă stă mărturie 
pentru multe dintre calităţile, dar şi slăbiciunile scrisului pamfilian. 
De notat ar fi, întâi, originalitatea temei alese, către care a fost condus 
mai mult de instinctul său de cercetător, decât de vreun model din 
afară, deşi punctul de plecare, lasă să se înţeleagă Capitolul I al 
lucrării şi chiar subtitlul adăugat iniţial acesteia („cu prilejul unor 
cercetări streine despre «Femeia mai drac decât dracul»”), îl 
constituie studiul francezului V. Bugiel, Une nouvelle populaire: La 
femme pire que le diable, apărut în mai multe numere din „Revue des 
traditions populaires”, la care se adaugă şi alte cercetări pe aceeaşi 
temă (Kunst, Polivka). Cărturarul tecucean se avântă impetuos într-un 


11 Vezi Pamfile, Tudor, Văzduhul După credinţele poporului român. Ediţie îngrijită şi 
cuvânt înainte de Antoaneta Olteanu, Editura Paideia, Bucureşti, 2001 



soi de dispută cu autorii străini, observând, pe bună dreptate, că igno¬ 
rarea (sau necunoaşterea) materialului românesc văduveşte încercări¬ 
le de identificare a originii şi de trasare a eventualelor căi de difuziu¬ 
ne a motivului în Europa de o verigă extrem de importantă. „Slabele- 
i mijloace” nu-i permit, totuşi, să ducă investigaţia de tip comparatist 
mai departe; intervenise, în acest sens, şi mentorul şi sprijinitorul său 
la Academia Română, Ion Bianu, care îi scria pe şpalt: „îţi înapoiez 
Diavolul D-tale. Cred însă că deloc nu se potriveşte acel adaos 
explicativ de titlu «cu prilejul etc.» Te rog să rămână suprimat”. 12 
Bianu avea, desigur, dreptate, cunoştea bine potenţele colaboratorului 
Academiei, judeca limpede felul acestei scrieri care cumulează, în 
capitolele III-IX ale sale, un număr de peste 30 de texte - povestiri în 
proză sau naraţiuni versificate -, pe tema imixtiunii diavolului în viaţa 
oamenilor, dimensiunea comparatistă fiind cu totul estompată. 

Şi de data aceasta, materialul faptic şi intuiţia ştiinţifică îl conduc 
pe Tudor Pamfile la o ordonare logică a textelor, chiar la o tipologie 
tematică sau motivică, unele dintre „clasele” identificate de el având 
corespondent în tipologiile internaţionale. Astfel, povestirile adunate 
în Cap. IX, de exemplu, ilustrând tema „femeia-i mai drac decât 
Dracul” cu încheierea că „Dracul este pus sub papucul femeii - dacă 
nu chiar mai mult” se regăsesc ca atare în catalogul internaţional al 
poveştilor, The Types of the Folktale sub AT 1164-1164 D, în care 
„femeia se dovedeşte a fi un adversar prea dificil pentru Diavol”. Este 
drept că Aame-Thompson nu menţionează materialul românesc (3 
variante) decât sub tipul 1164 The Evil Women Thrown in a Pit. Tipul 
Belfagor. „The ogre comes out, since he cannot remain below with 
her [K2325, T251.1.4]”, dar şi alte motive internaţionale se află bine 
reprezentate în naraţiunile consemnate de Pamfile. Astfel AT 1175 
Straightening Curly Hair [HI023.4] (îndreptarea firului de păr creţ) 
cu 45 de variante finlandeze, 47 suedeze, 8 estoniene, 3 franceze, 2 
sârbo-croate, una rusească etc. este perfect ilustrat de variantele 
adunate de Pamfile din com. Făureşti, jud. Vâlcea („Se gândi cât se 
gândi a muiere şi găsi de lucru pentru Drac; îi dete un floc, ca să-i facă 
ce-o şti el, numai să-l facă drept, drept ca firul din mustaţa pisicii”), 
de la Anton Pann („Iar femeia lui cum vede/Vremea fără a-şi mai 
pierde,/Merse-n pripă, se ascunse,/Un păr de subsori smulse, /Ieşi, 
i-1 dete în mână/Şi porunci ca stăpânâ/Zicând: - Apucă-ndreptea- 
ză/Acest păr întins să şază”), din colecţia de Poveşti a Elenei Se- 


12 Cf. Dumitru, V. Marin, op. cit., p. 33, nota 38 




vastos, de la colaboratorul său M. Lupescu, din culegerea lui C. 
Rădulescu-Codin, îngerul Rumânului etc. Se poate spune fără teama 
de a greşi că întreprinderea lui Pamfile şi-a atins ţinta: a demonstrat 
că temele respective („Diavolul unelteşte şi izbuteşte să sfărâme 
legăturile dintre doi soţi, prieteni sau tovarăşi”; „dracul de babă”; 
„ispitirea Sf. Ilie care îşi ucide soţia şi copilul sau părinţii”; „dreptatea 
şi strâmbâtatea” în care omul bun şi cinstit este recompensat, cei răi 
şi perfizi fiind pedepsiţi) se găsesc din plin în literatura orală şi scrisă 
românească, iar cunoaşterea versiunilor româneşti ar spori 
neîndoielnic şansele de a răspunde corect întrebărilor cu privire la 
originea şi circulaţia lor în spaţiul european. Din păcate - trebuie să o 
spunem - şansa lor de a intra în circuitul internaţional este minimă, 
atâta timp cât nouă ne lipsesc atât traducerile în limbi străine ale unor 
colecţii sau antologii fundamentale, cât şi cataloage ale basmelor, 
legendelor, baladelor româneşti într-o limbă de circulaţie universală, 
instrumente de lucru indispensabile, de care toate marile culturi 
dispun în prezent. 

Consultată astăzi, la 87 de ani de la întâia apariţie, lucrarea de faţă 
îşi păstrează partea sa de interes, întâi prin simplul fapt al adunării şi 
grupării celor peste 30 de naraţiuni, în centrul sau la periferia cărora 
se află Diavolul, în câteva din ipostazele sale posibile. Ca 
întruchipare a răului, Diavolul (Necuratul, Dracul) apare, la nivelul 
culturii populare tradiţionale, în diferite posturi, fiind valorizat ca 
atare în categorii folclorice distincte. în calitatea lui de Nefrate 
(„Nefârtatul”), diavolul participă la crearea lumii, la facerea 
pământului, conlucrând cu Bunul Dumnezeu. în spaţiul legendelor 
cosmogonice româneşti, Diavolul (Satana, Nefârtatul) „e părtaş de 
fiecare clipă la viaţa lumii, începând chiar de la creaţie. Aici el n-are 
biblica misiune destructivă, Are mai mult tot una de creaţie, dar de 
creaţie negativă prin imperfecţia ei, prin modul cum contrazice ea 
armonia divină. Uneori gestul dumnezeiesc intervine şi integrează 
lucrul mâinilor Diavolului în armonia cosmică, dându-i şi lui 
armonie”. 13 Pamfile însuşi îl reţine pe acesta în lucrările sale Po¬ 
vestea lumii de demult (1913) şi Mitologie românească, I, Duşmani şi 
prieteni ai omului (1916) pe care se întemeiază, de altfel, multe dintre 
studiile ulterioare pe această temă semnate de Mircea Eliade, 
Gheorghe Vlăduţescu, Romulus Vulcănescu, Mihai Coman şi alţii. 


13 Papadima, Ovidiu, O viziune româneasca a lumii [1944], Ediţia a Il-a, revizuită. Cu 
o prefaţă de I, Oprişan, Editura Saeculum I.O., Bucureşti, 1995, p. 104-105 



Cu totul alta este poziţia diavolului în basm, unde - observă Lazăr 
Şăineanu - el joacă un rol „cu totul nevoiaş şi e adesea păcălit sau 
redus la neputinţă prin propria sa imbecilitate”. 14 Este vorba, desigur, 
despre clasa basmelor despre „dracul cel prost”. Tema, cu motivele 
adiacente (întrecerea dintre om şi diavol, acesta din urmă pierzând 
întotdeauna în faţa isteţimii omului) îşi are ilustrarea cea mai la 
îndemână în partea a doua din Dănilă Prepeleac de I. Creangă. Tot 
sub „dracul cel prost” pot fi înseriate şi povestirile cu privire la 
„împărţirea recoltei 11 (AT 1030 - „The Crop Division”) în care cel 
păcălit poate fi un căpcăun, un urs sau un drac. Cunoştinţele de 
cultivator ale omului şi lipsa de practică agricolă a diavolului conduc 
la inevitabila păcălire a partenerului non-uman care se alege cu partea 
din jos a grâului (cucuruzului) (rădăcina nefolositoare) şi cu partea 
din sus a sfeclei (cartofilor) (frunzele necomestibile). T. Pamfile 
reţine şi el o variantă a acestei teme (Povestirea a patra din Cap. IX), 
cu observaţia că protagonistul nu mai este aici un om (generic pentru 
specia om), ci o babă care nu doar că ia doi ani la rând partea bună a 
recoltei, dar îl şi bate crunt pe partenerul ei non-uman, trimiţându-1 în 
iad cu un greu blestem pe cap. Categorial, unele dintre aceste 
naraţiuni stau la limita cu snoava sau cu povestirile glumeţe. 

Tot într-o zonă de graniţă se situează şi povestirile despre femeia 
cea rea, care îi face viaţa amară diavolului însuşi. Când bărbatul îşi 
recuperează nevasta, scăpându-1 pe diavol de ea, acesta, drept recom¬ 
pensă, îl îmbogăţeşte: intră în fiica unui împărat şi iese la porunca 
omului, iar când refuză să-l mai slujească pe salvatorul său, acesta îl 
ameninţă cu aducerea femeii cicălitoare. 15 Subiectul, aparţinând 
tipului AT 1164 - The Evil Woman Thrown into the Pit. Belfagor, se 
află, de asemenea, între naraţiunile consemnate de Pamfile aici. La 
fel, sub AT 613 - Two Travelers (Truth and Falshood), catalogul 
internaţional al poveştilor înregistrează nu mai puţin de 16 variante 
româneşti, 16 dintre care unele au sigur corespondente în textele 
înregistrate de Pamfile în Cap. VII, texte care narează „vrajba care se 

14 Şăineanu, Lazăr, Basmele române... [1895], Editura Minerva, Bucureşti, 1978, 
p. 35 

15 Cf. Şăineanu, Lazăr, op. cit., p. 575: Machiavel, Povestea prea hazlie a 
arhidiavolului Belfagor 

16 Vezi The Types of Folktale. A Classification and Bibliography. Antti Aame's 
Verzeichnis der Marchetypen (FF Communication no. 3) Translated and Enlarged by 
Stith Thompson (Indiana University), Second Edition (FF Communication no. 184), 
Helsinki, 1964; pentru alte ipostaze ale diavolului în naraţiunile de tip folcloric, vezi 
Bârlea, Ovidiu, Mică enciclopedie a poveştilor româneşti. Editura Ştiinţifică şi 
Enciclopedică, Bucureşti, 1976, articolul DRAC 



iscă prin mijlocirea Necuratului - când acesta lipseşte, îndemnul lui 
se subînţelege - între doi fraţi sau doi prieteni, adeseori în urma unei 
neînţelegeri cu privire la dreptatea şi strămbătatea din lume”. 

Apologuri, legende medievale, parabole biblice, povestiri morali¬ 
zatoare sau hazlii, naraţiunile adunate în acest volum ilustrează o dată 
în plus calitatea de căpătâi a autorului - aceea de culegător. Deşi 
pornirea teoretică şi polemică din primele pagini se stinge treptat, 
lăsând cititorului de atunci şi de acum plăcerea lecturii literare a 
textelorunele transcriind cu destulă fidelitate graiul şi formulele 
locale, altele uşor „îndreptate” urmând modelul greu de atins al 
genialului humuleştean, altele prelucrări ale unor scriitori populari 
precum Anton Pann şi Petre Dulfu - cartea de faţă nu se împotriveşte 
unei lecturi etnologice/antropologice. Ba chiar o stimulează. 

Mă gândesc, de pildă, la o temă de maximă generalitate, „diavolul 
între natură şi cultură”, cum sună, de altfel, titlul unei teze de 
doctorat, elaborată de Ulrika Wolf-Knuts, de la Âbo Academi (Fin¬ 
landa), la relaţia uman - non-uman 4 la perechea ordine - dezordine, la 
raporturile dintre cultura scrisă şi cultura orală, dintre tradiţia 
scripturistică şi cea populară, laică, sătească (v. de ex. povestirile 
despre Sf. Ilie şi diavolul sau legendele despre femeile cu cap de drac) 
şi, nu mai puţin, la perspectiva dominant masculină din aceste texte, 
care ar putea atrage, pe bună dreptate, replica vehementă a 
feministelor de astăzi. Anticipând, parcă, o astfel de întâmpinare, 
Tudor Pamfile se disculpă oarecum scriind, la începutul Cap. VIII: 
„După mine, femeia, în povestirile de până aici, are un rol secundar 
şi, dacă totuşi i se dă un rost mai însemnat decât Dracului, aceasta se 
datoreşte aparenţei şi maliţiozităţii bărbăteşti care, pe tărâmul 
anecdotei, vrea să facă din femeie un «Drac mai drac decât Dracul». 
Că este ceva adevărat în această socotinţă a bărbaţilor nu-i locul 
discuţiei aici; dar că aceasia este adevărată, după materialul literaturii 
noastre populare, ca şi după a[l] altor naţiuni - nu mai rămâne nici o 
îndoială”. Imaginea negativă a femeii, desprinsă din povestirile 
adunate în acest volum, n-ar fi una fundamentală, zice autorul, ci s-ar 
datora mai mult jocului aparenţelor şi „maliţiozităţii bărbăteşti” 
reflectate în registrul satiric sau umoristic („pe tărâmul anecdotei”). 
Cu tot vagul acestor aprecieri, ceva tot se poate reţine - anume că, fără 
să ni se spună expres, toate naraţiunile strânse aici provin de la 
informatori bărbaţi, culegătorul însuşi fiind bărbat, crescut şi trăitor 
în mediul cazon, militar, prin excelenţă masculin, în care, se ştie, 



primează anecdota, gluma de o anumită factură. Dar cum nu ştim şi 
nu vom şti niciodată exact când, în ce împrejurări, în ce context, către 
ce audienţă, cu ce scop au fost spuse aceste naraţiuni, oprim aici 
consideraţiile în legătură cu tema masculinitate-feminitate în 
povestirile despre femeia care l-a albit pe dracul. 

Vii încă, circulând pe cale orală sau în scris în diferite medii, în 
anii de la începutul secolului al XX-lea, naraţiunile acestea ne spun 
multe despre cei care le-au creat şi vehiculat în timp, despre structura 
şi principiile morale ale societăţii româneşti, despre mentalitatea 
omului de la Carpaţi şi Dunăre de acum o sută de ani şi de mai de 
demult. 


(„Cuvânt înainte” la Tudor Pamfile, Diavolul învrăjbitor al lumii După 
credinţele poporului român, Ediţie îngrijită de Antoaneta Olteanu, Cuvânt 
înainte de N. C., Editura Paideia, Bucureşti, 2001, p. 5-15) 

O recuperare utila 
şi pilduitoare 


L a cei peste şaizeci de ani scurşi de la dramatica smulgere din ră¬ 
dăcini a „bradului bătrân” se poate constata că efortul de recupe¬ 
rare critică, ştiinţifică, a operei lui Nicolae Iorga (1871-1940), unul 
dintre titanii culturii româneşti, aşezat, pe bună dreptate, într-o linie 
de continuitate cu prinţul Dimitrie Cantemir, cu întemeietorul Ion 
Heliade Rădulescu şi cu enciclopedistul Bogdan Petriceicu Hasdeu, 
este departe de a se fi încheiat. „Vinovat” de această stare de lucruri 
pare a fi marele savant însuşi care, cu o extraordinară febrilitate şi cu 
o putere de muncă ieşite din comun, a acoperit domenii largi ale isto¬ 
riei, culturii, literaturii româneşti şi universale, a dat sinteze de care 
lumea ştiinţifică ţine seama şi azi, a publicat mii de articole, a rostit 
sute de conferinţe, a stat, la catedră, în faţa studenţilor, de nenumărate 
ori. Iată-1, evocat de Ovidiu Bârlea care, în timpul studenţiei sale, a 
avut ocazia să-l privească şi să-l asculte pe impetuosul vorbitor: 
„Când l-am zărit întâia oară intrând ca un vârtej pe uşa din faţă a 
amfiteatrului «Odobescu» de la parter, cu paşi repezi şi cu ochii lui 
neobişnuit de luminoşi, mi s-a părut că vine înspre noi o locomotivă 
cu farurile aprinse. S-a oprit însă la catedră, cu privirea scrutătoare. 
Faţa îi iradia cu toată plinătatea un aer de prospeţime, de care nu mi- 
am putut da seama de unde vine: din emoţie sau din fluxul intern ce 
sta gata să se reverse în torente de fraze. Vorbea, stând în picioare la 
catedră, fără nici un fel de fiţuică auxiliară, din când în când 
subliniind cu dreapta sau indicând o culminaţie cu arătătorul ridicat” 
(Bârlea, Ovidiu, Efigii, Editura Cartea Românească, 1987, p. 9). 

Orgolios, şi pe bună dreptate, istoricul de talie mondială care a fost 
Nicolae Iorga era nemulţumit de lipsa de reacţie şi de apreciere a 
contemporanilor săi faţă de opera lui, originală şi cuprinzătoare. 



Poate fi vorba, cum s-a sugerat, de o modalitate de a o minimaliza 
prin ignorare, dar tot atât de adevărată poate fi şi explicaţia care pune 
tăcerea criticilor pe seama incapacităţii lor de a pătrunde profunzimea 
scrisului său ca şi teama de reacţia devastatoare a titanului, în cazul 
în care i-ar fi fost puse sub semnul îndoielii argumentele şi 
concluziile studiului. 

Odată cu dispariţia fizică a autorului, opera singură a rămas să se 
apere şi să se susţină în faţa eroziunii timpului şi a eventualilor de¬ 
molatori, nu prea mulţi şi însemnaţi, de altfel, dovadă că armătura a 
fost de bună calitate, conferind construcţiei soliditate şi stabilitate. 
Sunt sectoare, precum istoriografia naţională şi universală şi istoria 
literaturii, recuperate în bună parte, prin ediţii critice şi studii compre¬ 
hensive, în timp ce altele au rămas în continuare într-un con de umbră 
şi de uitare. Se numără între acestea studiile despre cultura populară, 
de etnografie, folclor şi artă ţărănească, deşi încercări de recuperare a 
lor s-au făcut în timp. Prima tentativă serioasă de sistematizare a 
contribuţiilor savantului în acest domeniu aparţine lui Adrian Fochi, 
dar ea este fatalmente restrânsă la dimensiunile unui articol de revistă 
(Nicolae Iorga şi folclorul , „Revista de Etnografie şi Folclor”, tom 
11, nr. 5-6, 1966, p. 451-464, republicat în Adrian Fochi, Valori ale 
culturii populare româneşti, Editura Minerva, 1988, voi. II, p. 359- 
377). în istoriile disciplinelor respective lui Iorga i se acordă spaţiul 
cuvenit, poate nu şi locul meritat, dar aici este vorba despre opţiunea 
şi viziunea fiecărui istoriograf. Gheorghe Vrabie îi dedică un capitol 
(„Folclor şi istorie: N. Iorga”, în Folcloristica română, E.D.P., 1967, 
p. 319-329) şi îl reaminteşte la secţiunea „între folclor, etnografie şi 
artă populară...” (op. cit., p. 387-388; v. şi Vrabie, Gheorghe, Folclo¬ 
ristica, în Istoria ştiinţelor în România, Editura Academiei, 1975, p. 
151-153, cap. „N. Iorga şi conceptul istoric despre folclor”). Ovidiu 
Bârlea îl aşază între „Promotorii cercetărilor folclorice în primele 
decenii ale secolului al XX-lea”, înaintea lui Ovid Densusianu şi Ion 
Bianu (vezi Folcloristica română, E.E.R., 1974, p. 348-356), fără să 
ne spună care a fost criteriul acestei „arondări”. Sabina C. Stroescu 
scrie un articol de dicţionar cuprinzător, care începe cu precizarea că 
Iorga nu a fost folclorist „în sensul propriu al cuvântului” şi că a 
abordat folclorul, „fără a-1 diferenţia explicit de etnografie, din un¬ 
ghiul de vedere cultural, istoric şi tradiţionalist”, afirmaţie întărită ce¬ 
va mai departe când se spune că acesta nu este „un folclorist, ci un în¬ 
drumător al vieţii culturale” (Datcu, Iordan; Stroescu, S. C., Dicţio- 



nărui folcloriştilor, E.Ş.E., 1979, p. 236-243). Aprecierea a fost re¬ 
produsă mot-ă-mot de Iordan Datcu în Dicţionarul etnologilor 
români, Editura Saeculum I.O., 1998, voi. II, p. 14-18 în care se păs¬ 
trează inclusiv punerea între ghilimele drepte a termenului „fol¬ 
clorist” cu privire la Iorga: „«folcloristul» I.”. Se prea poate ca aceas¬ 
tă apreciere tranşantă să fie îndatorată propoziţiei cu care se deschide 
studiul lui Adrian Fochi, din 1966: „Nicolae Iorga n-a fost folclorist. 
El nu s-a apropiat de câmpul creaţiei populare cu uneltele - teoria şi 
metodologia - unui folclorist, cu ceea ce este prea puţin sau prea mult 
într-un specialist” (cf. şi infra, p. 7). înţelegem, deci, că N. Iorga nu a 
fost un specialist în folclor; dar se putea, oare, vorbi, la vremea 
respectivă, despre o astfel de specializare? Greu de dat un răspuns 
afirmativ, când disciplina ca atare abia făcea paşi, importanţi e drept, 
în a-şi delimita obiectul de studiu şi în a-şi elabora metodologia pro¬ 
prie şi instrumentele de lucru indispensabile autonomizării, desprin¬ 
derii de sub tutela altor discipline „surori” sau larg cuprinzătoare. 
Fochi pare a nu fi nici el pe deplin convins de justeţea propoziţiei din 
începutul studiului său, considerând că „prezenţa sa (a lui Nicolae 
Iorga - n.n. - N.C.) în folcloristica românească nu este un accident 
curios, ci o adevărată profesiune de credinţă”. Eforturile istoricului de 
a observa „viaţa concretă a creaţieii folclorice”, căutarea unor „cri¬ 
terii obiective de apreciere”, propunerea unor „sisteme de clasificare 
şi tipologizare”, sugerarea unor „metode de culegere şi cercetare” a 
culturii populare, se înţelege, sunt tot atâtea dovezi ale unui început 
de profesionalizare în folcloristica/etnografia românească, de care 
Nicolae Iorga nu a fost străin. 

Din această perspectivă, Romulus Vulcănescu, exagerând, poate, 
uşor, dar fără a distorsiona prea mult realitatea, îi acordă chiar calita¬ 
tea de etnolog: „Nicolae Iorga la rândul lui a împins cercetarea etno¬ 
logică mai departe, prin unele lucrări din vasta sa operă, prin suges¬ 
tiile şi soluţiile promovate de aceste lucrări, prin încadrarea lor într-o 
perspectivă deschisă întregului sud-est european prin ele. [...] Nico¬ 
lae Iorga lărgeşte comprehensiunea până la dimensiunea a ceea ce as¬ 
tăzi numim sistemul ştiinţelor etnologice...” (Vulcănescu, R., Etnolo¬ 
gia, în Istoria ştiinţelor în România, Editura Academiei, 1975, p. 48). 

Căci, dacă ar lua ad-litteram negarea categorică a calităţii de 
folclorist a lui Iorga, cineva, care nu cunoaşte exact nici contextul 
istoric, nici personalitatea plurivalentă a savantului român, s-ar putea 
întreba, şi pe bună dreptate: dacă acesta nu a fost folclorist, atunci de 

ce a fost reţinut în cele două dicţionare, ca şi de istoriile folcloristicii 
evocate mai sus? 

Răspunsul acestei întrebări nerostite îl dă, cu prisosinţă, studiul 
cercetătoarei Dinuţa Marin, Nicoîae Iorga şi creaţia populară, apărut 
la Tipografia Universităţii din Bucureşti în 1986. Venind chiar din 
zona Botoşanilor unde Iorga însuşi a văzut lumina zilei, Dinuţa Marin 
şi-a început studiile universitare la Iaşi (1954-1957) şi le-a terminat la 
Bucureşti (1957-1959), unde a desfăşurat, apoi, timp de peste trei 
decenii şi jumătate (1961-1997), o susţinută activitate didactică şi 
ştiinţifică. In 1975 a susţinut, la Cluj, teza de doctorat, elaborată sub 
îndrumarea ştiinţifică a profesorului Dumitru Pop, publicată 10'ani 
mai târziu sub forma cărţii pe care o prezentăm aici. 

Respectând întrutotul rigorile cercetării ştiinţifice academice, de 
tip doctoral, studiul Nicolae Iorga şi creaţia populară se remarcă, în 
primul rând, printr-o amplă documentare, operaţie îndeajuns de 
anevoioasă dacă ne gândim la imensa cantitate de scrieri, în varii 
domenii, elaborate de mintea sclipitoare a marelui savant. Biblio¬ 
grafia .scrierilor lui Iorga, sinteze şi studii particulare de etnografie şi 
folclor (mai ales acestea din urmă), prezentate sistematic în anexa 
lucrării, are o valoare de lucru excepţională, pentru eâ oricine ar dori 
sa reia munca de investigare a contribuţiilor istoricului la cercetarea 
culturii populare are aici un solid punct de plecare. 

Iar toate aceste sinteze, articole, conferinţe* cursuri universitare, 
rapoarte au fost citite, filă de filă, de către cercetătorare, au fost fişate, 
grupate, comentate, adnotate. Iar lectura s-a desfăşurat pe orizontală, 
opiniile lui Iorga fiind mereu raportate la stadiul de atunci al cerce¬ 
tării ştiinţifice în domeniul etnografiei şi folclorului, la noi şi în lume 
- pentru că savantul era conectat la tot ce era nou în domeniile sale de 
interes în lumea largă, intra într-un dialog fertil cu contemporanii săi, 
de la care nu se sfia să înveţe şi care aveau ce învăţa ei înşişi de la el 
-, dar şi pe verticală, intuiţii, sugestii, observaţii, teze ale savantului 
de la începutul celui de-al XX-lea veac fiind puse în relaţie, susţinute 
sau amendate de noile achiziţii ale ştiinţei etnografiei şi folclorului 
din a doua jumătate a aceluiaşi secol. Din această permanentă rapor¬ 
tare a ideilor lui Nicolae Iorga, uneori apărute spontan pe buzele căr¬ 
turarului şi trecute rapid în pagina de articol, alteori îndelung gândite 
şi susţinute cu argumente erudite, uneori minate de interese de mo¬ 
ment, alteori inspirate de înalte obligaţii publice sau patriotice, la miş¬ 
carea de idei din folcloristica şi etnologia românească şi universală a 



timpului său rezultă un mic tratat de etnografie şi folclor pe care Iorga 
nu l-a scris niciodată ca atare, dar care poate fi uşor reconstituit din 
miile de pagini scrise de el pe aceste teme. 

La fel, din confruntarea cu cei care i-au urmat, folclorişti, etno¬ 
grafi, etnologi ai timpurilor mai noi, se poate constata, în ciuda 
tradiţionalismului de care savantul nu s-a dezis niciodată, marea lui 
deschidere spre nou, sau cel puţin vigoarea gândului personal, care îl 
face să iasă din schema mentală pe care şi-o impusese şi să judece 
modem o realitate pe care o cunoştea destul de bine - aceea a satului, 
a ţăranului, a vieţii tradiţionale. Nu este deci de mirare să-l găsim pe 
Iorga printre precursorii mentaliştilor români şi chiar ai studiilor 
feministe, atâta timp cât savantul, contemporan cu mişcarea celor de 
la „Annales” (Lucien Febvre, March Bloch, Georges Duby şi alţii), 
gândeşte în spiritul acestora, fără să le fi cunoscut propriu-zis opiniile 
şi fără să le fi împrumutat ideile. „Istoria-ştiinţă a omului şi atunci 
faptele, da, sunt fapte umane; îndatorirea istoricului - scria Lucien 
Fevbre în lecţia inaugurală de la College de France, în 1933 - este să 
regăsească oamenii care le-au trăit şi [pe] cei care, mai târziu, s-au 
instalat în ele cu ideile lor pentru a le interpreta...”. Nu este, oare, 
forţând foarte puţin nota, Iorga, destul de aproape de această viziune 
a istoriei în suita sa de evocări Oameni cari au fost, dar şi în studii 
istorice propriu-zise în care reconstituie, din documente, instituţii şi 
stări de lucruri, atitudini şi mentalităţi umane, chiar în spiritul în care 
o fac mentaliştii de astăzi? Răspunsul afirmativ este susţinut de 
includerea unui studiu al său în cea dintâi antologie de texte ilustrând 
„Direcţii în istoria mentalităţilor” realizată de Alexandru Duţu în voi. 
Dimensiunea umană a istoriei. Editura Meridiane, 1986 (printr-o 
pură coincidenţă, chiar anul apariţiei studiului Dinuţei Marin despre 
Nicolae Iorga şi creaţia populară!). 

Conferinţa rostită la radio în ziua de 5 martie 1937 (Cum se 
creează o stare de spirit), reţinută de Alexandru Duţu în volumul 
amintit, ilustrează nu numai perfecta sincronizare cu mişcarea de idei 
europene, dar şi extraordinara capacitate a vorbitorului, a istoricului, 
a omului politic, a filosofului culturii de a înţelege prezentul imediat 
şi de a-1 raporta la experienţa milenară a poporului său. Mai întâi ob¬ 
servatorul constată: „Popoarele împrumută. Succesul le ispiteşte, dar 
nu-şi dau seama de unde vine taina lui. Cutare naţie s-a refăcut mi¬ 
nunat, a săvârşit lucruri care uimesc lumea: rănile i s-au închis, tulbu¬ 
rarea s-a liniştit, realizări neobişnuite se ivesc în flecare zi. Şi atunci, 



o privire răpede crede că a şi descoperit de unde pleacă toate aceste 
isprăvi: vede o haină, o disciplină ostăşească, o organizare, un şef a 
toate poruncitor, care sfarmă orice voinţă contrară. Hai să facem şi 
noi!”. Apoi judecă: „Uită-te mai bine şi iscodeşte mai serios! Vei 
vedea atunci ceea ce la început nu bănuiai. Că în adâncul sufletului 
său acel popor avea mijloace moştenite pe care nu le ai, tradiţii care 
nu se pot trece prin forme de la un neam la altul, energii lăsate de-a 
lungul veacurilor de oameni şi lupte”. în sfârşit, dă soluţia: „Pentru a 
birui imitaţia se poate întrebuinţa un singur lucru: trezirea şi întărirea 
conştiinţei de osebire, cultul propriei creaţiuni, al istoriei naţionale, al 
tradiţiei seculare” (în voi. Sfaturi pe întunerec, Editura Militară, 
1976, p. 107-110). Ai zice că discursul său nu se deosebeşte radical 
de cel al lui Mihail Kogălniceanu sau de acela al lui Titu Maiorescu, 
în continuitatea cărora se situează cu certitudine. Dar el sună extrem 
de actual, totodată, căci în sintagme precum „imitaţii”, „împrumu¬ 
turi”, „succes”, „conştiinţa de osebire”, „tradiţii seculare” se ascund 
chiar concepte şi tensiuni specifice nu doar momentului 1937, dar şi 
zilelor noastre, unui „acum” foarte apropiat, de la început de secol 
XXI şi de mileniu III: globalizare, integrare, identitate. 

Iorga era el însuşi conştient de noutatea demersului său privind 
utilizarea documentului etnografic în reconstituirea epocilor istorice 
şi notează, în retrospectiva autobiografică O viaţă de om aşa cum a 
fost, inovaţia adusă de el în lucrarea Geschichte des rumanischen 
Volkes (1905): „Şi, în dispoziţia critică a spiritului meu, mi-am îngă¬ 
duit încă o inovaţie: aceea de a da, la sfârşit, vreo sută de pagini 
despre România şi poporul românesc întreg, aşa cum erau atunci, la 
1905”. Este vorba despre cele trei capitole finale ale cărţii: „1. Viaţa 
economică şi culturală a poporului românesc; 2. Viaţa orăşenească; 3. 
Satele româneşti”, cel din urmă fiind un mic tratat de etnografie/et¬ 
nologie rurală, cuprinzând însemnări despre fapte de cultură populară 
neluate în seamă de specialiştii de până atunci (modul de împărţire a 
pământului prin moştenirea, căsătoria, obiceiul înfrăţirii, alimentaţia 
populară etc.). „Exemplul lui N. Iorga de a scrie istoria integrală a 
neamului, incluzând şi istoria satului prin analiza culturii populare, va 
rămâne izolat - constată Ovidiu Bârlea la câteva decenii după apariţia 
cărţii savantului - inovaţia înscriindu-se printre multele sale lucrări cu 
profil de pionierat.” (Bârlea, Ovidiu, Efigii,... p. 44). 

Nu vreau să fac din Nicolae Iorga un om al timpurilor noastre: el 
aparţine decisiv şi emblematic vremii sale. La fel, Dinuţa Marin nu a 

vrut să facă din el un folclorist sau un etnograf sau un etnolog care să 
fi ieşit din timpul său şi să fi făcut şcoală. Tocmai măsura, cumpăni¬ 
rea, echilibrul, dreapta judecată, rigoarea nerigidă fac panaşul cărţii 
sale despre o secţiune importantă a operei marelui savan român, ne¬ 
pusă până acum mai bine în valoare de nici o altă cercetare şi care 
merită din plin atenţia noastră, a celor mai în vârstă, dar şi a celor mai 
tineri, care pot face cunoştinţă, prin studiile ilustrului om de ştiinţă, 
cu marea cultură populară românească de care valurile vremii ne de¬ 
părtează din ce în ce mai mult. Iar pentru a înlesni această cunoaştere 
mi se pare necesară elaborarea unei antologii cu textele reprezentative 
scrise de Nicolae Iorga despre cultura populară românească, risipite 
în masa .operei sale, niciodată strânse între coperţile unei singure 
cărţi, un pandant firesc al acestui studiu recuperator şi adânc pilduitor. 

(Text scris, in 2004, ca Prefaţă la volumul pregătit pentru tipar de Dinuţa 
Marin, Nicolae Iorga şi creaţia populară, în curs de apariţie) 

O premiera remarcabilă 


O peraţia publicării unui corpus al folclorului românesc nu e nici pe 
departe simplă, nici uşoară, cerând celor angajaţi în realizarea lui 
un efort concertat şi de lungă durată. Existenţa unui institut 
specializat în cercetarea culturii populare sub toate aspectele ei a creat 
cadrul instituţional adecvat elaborării unei astfel de lucrări de mare 
anvergură, reprezentativă pentru folclorul românesc şi pentru stadiul 
actual al cercetării folcloristice româneşti. Sub titlul generic „Colecţia 
naţională de folclor” se preconizează apariţia, în timp, a mai multor 
tomuri care să cuprindă, în eşantioane reprezentative, întregul fond al 
folclorului românesc. 

începutul s-a făcut, cronologic, cu volumul publicat de Steluţa 
Popa, Obiceiuri de iarnă. Folclor muzical din repertoriul copiilor. 
Tipologie muzicală. Colecţie de cântece, Editura Muzicală, Bucu¬ 
reşti, 1981, carte care a trecut aproape neobservată. 

Cel dintâi volum de literatură populară ce apare sub semnul 
„Colecţiei naţionale de folclor” este consacrat cântecului epic eroic. 
Realizatorul acestuia este Al. I. Amzulescu, specialist de renume în 
domeniul epicii populare româneşti în versuri, autor al unui mare 
număr de studii, articole şi note asupra acestui subiect, dintre care se 
cuvine să menţionăm, fiind de altfel intim legate de volumul de faţă, 
antologia Balade populare româneşti voi. I-III, E.P.L., 1964 şi vo¬ 
lumul Cântece bătrâneşti, Editura Minerva, 1974, ambele precedate 
de ample studii introductive în care concepţia şi viziunea autorului 
asupra epicii populare în versuri au fost expuse pe larg. 

Trecând în revistă, în linii generale, etapele premergătoare alcă¬ 
tuirii corpws-ului folclorului românesc, profesorul Mihai Pop arată, 
într-un scurt Cuvânt înainte (p. 5-8), că „.. .primul volum al Colecţiei 
naţionale de folclor - Cântecul epic eroic - pe care l-a pregătit şi îl 



publică Al. I. Amzulescu, nu face numai să înceapă lunga serie de 
volume ale corpusului, ci pune şi premisele teoretice în care se des¬ 
făşoară şi se va desfăşura în viitor această acţiune de păstrare scrisă şi 
răspândire prin tipar a tezaurului nostru folcloric”. Calitatea de „cap 
de serie” a cărţii de faţă este subliniată de Al. I. Amzulescu care, anti¬ 
cipând viitoare apariţii, afirmă: „Ca şi celelalte volume ale «Colecţiei 
naţionale de folclor», această lucrare oferă, deci, o sinteză cât mai 
deplină, în acest caz, a poeziei narative din cântecele epice eroice pu¬ 
blicate în volume, broşuri, periodice şi a marelui fond de înregistrări 
din arhiva naţională a Institutului de Cercetări Etnologice şi Dialec¬ 
tologie (numele de atunci al Institutului de Folclor, actualmente 
Institutul de Etnografie şi Folclor „Constantin Brăiloiu” al Academiei 
Române - n.n. - N.C.) până la limita anului 1970”. 

Considerând cercetările sale mai vechi „faza pre-lineeană” a stu¬ 
diului, Al. I Amzulescu propune, în acest volum, o abordare structu- 
ral-funcţională a eposului popular românesc. Cele trei studii („Mo¬ 
delul funcţional al eposului eroic românesc”, „Modelul actanţial al 
eposului eroic românesc” şi „Structura baladei familiale”), care for¬ 
mează, în fond, introducerea cititorului în universul epicii populare 
româneşti în versuri, pornesc de la câştigurile teoretice şi meto¬ 
dologice pe care le-a adus în câmpul folcloristicii „opera profetică” 
(cf. CI. Levi-Strauss) a lui V. I. Propp, Morfologia basmului (1928; 
trad. rom. 1970). 

Supunând analizei, din această perspectivă, materialul de cântec 
epic românesc, Al. Amzulescu tentează descoperirea „modelului 
funcţional al eposului eroic românesc”, model care se relevă autorului 
a cunoaşte două variante tipologice: (I) „eposul eliberării-răzbunării” 
(A-*’ R; prejudiciere -*■ remediere), cu două subclase: (a) „eposul 
eroic propriu-zis” (implicând prezenţa obligatorie a perechii de 
funcţii luptă/victorie) şi (b) „eposul aventurii eroice” (în care funcţia 
luptă poate să lipsească), şi (II) „eposul încumetării” (A’ -*■ R/ - R, 
deci lipsă -*■ remediere/non-remediere), de asemenea cu două sub¬ 
clase ca mai sus. Aceleiaşi operaţii este supusă şi balada „familială” 
(„nuvelistică”) din a cărei structură nu pot lipsi „funcţiile-pilon” sau 
„nucleu” I (impas) -*■ P (probe) -*■ R (remediere). 

Aşezate faţă în faţă, cele două modele funcţional-structurale arată 
clar diferenţele dintre cele două specii mari ale epicii populare 
româneşti în versuri, cântecul epic eroic şi balada (familială). Ceea ce 
era numai intuit, la un moment dat, ori susţinut cu argumente tematice 



sau ţinând de mijloacele de realizare artistică obţine acum girul unui 
criteriu obiectiv, ştiinţific, irefutabil. 

După aceste utile precizări taxonomice, autorul procedează la 
inventarierea, intr-un Catalog , a subiectelor narative şi a variantelor; 
se dă, astfel, un scurt rezumat al subiectului şi sunt consemnate toate 
variantele tipului aflate în colecţii, periodice şi arhive. Cititorul are 
astfel în faţă imaginea integrală a repertoriului naţional de cântec epic 
eroic, cu indicarea exactă a locului unde poate fi găsit materialul. La 
rândul său, Bibliografia ... vorbeşte ea însăşi despre uriaşa muncă de 
pusă de autor în întreprinderea sa. 

O noutate deosebită prezintă Motiv-Indexul („Inventar alfabetic de 
momente funcţionale şi elemente motivice relevante - narative şi 
descriptive”), instrument de lucru de o remarcabilă utilitate. 

Corpus-ul propriu-zis cuprinde peste 200 de variante, 
corespunzătoare tipurilor şi sub-tipurilor descrise în catalog, alese pe 
criteriul estetic, reprezentative atât pentru stadiul vechi, arhaic al 
cântecului epic, cât şi pentru stadiul lui contemporan. Criteriul 
autenticităţii textelor a fost, de asemenea, precumpănitor. 

Amplă panoramă a unei secvenţe majore a epicii populare 
româneşti în versuri, volumul Cântecul epic eroic se înscrie ca o 
realizare remarcabilă, de înaltă ţinută ştiinţifică, a folcloristicii 
româneşti de astăzi, ca o contribuţie substanţială la cunoaşterea 
adecvată şi mai profundă a folclorului românesc în totalitatea lui. 

(Recenzie Ia Al. I. Amzulescu, Cântecul epic eroic. Tipologie şi corpus de texte, 
Editura Academiei, 1981,727 p., în „Viaţa Studenţească”, anul XXVI, 

nr. 40 (908), 6 octombrie 1982, p. 8) 

Daruri de sărbători 
pentru folclorişti şi etnologi 


Î ntârzierea cu care apare „Revista de Etnografie şi Folclor” a Academiei 
Române, singurul periodic cu acest profil din ţară, face ca producţia, la 
zi, de carte etnologică să fie doar sporadic consemnată de unele reviste 
culturale, mai binevoitoare faţă de folclor, precum „Orizont” (Timişoara) 
şi „Convorbiri literare” (Iaşi), sau de publicaţiile centrelor judeţene ale 
creaţiei populare, cum ar fi „Datina” (Constanţa) sau „Răstimp” (Mehe¬ 
dinţi), acestea din urmă preocupate, în chip firesc, să promoveze lucrările 
truditorilor localnici în acest domeniu. Ca atare, cele mai multe dintre 
cărţile de etnologie şi folclor tipărite în spaţiul cultural românesc riscă să 
rămână necunoscute nu numai publicului larg, dar chiar şi cercetătorilor 
de meserie. Salonul naţional al cărţii de etnologie şi folclor, iniţiat şi or¬ 
ganizat de Centrul Judeţean al Creaţiei Populare Vâlcea (director dr. 
Gheorghe Deaconu, un studios şi un împătimit al culturii populare), 
suplineşte într-o măsură această lacună, adunând, o dată pe an, o parte a 
producţiei editoriale de profil, punându-i într-o relaţie directă, timp de o 
zi sau două, pe auton, specialişti şi editori. N-ar fi rău ca un alt judeţ să 
preia iniţiativa inimoşilor vâlceni şi să organizeze un salon de vară care 
să se concentreze asupra cărţilor de folclor apărute în prima jumătate a 
anului. 

Unele dintre volumele aflate în librării la sfârşitul anului trecut ilus¬ 
trează, cred eu, direcţii ale cercetării actuale şi ale politicii editoriale în 
ceea ce priveşte folclorul. „Zalmoxis”. Revistă de studii religioase, voi. 
l-III (1938-1942). Sub direcţia lui Mircea Eliade, Editura Polirom, 2000 
îşi binemerită locul în seria „Cărţi fundamentale ale culturii române”. 
Editată de încă tânărul Eliade, revista nu este fiica hazardului, ci rezul¬ 
tatul unui proiect perfect articulat: „Mă hotărâsem - scrie Mircea Eliade 
în Memorii - să scot Zalmoxis, în speranţa că, pe de o parte, voi încuraja 
studiile de istoria religiilor în România, iar, pe de altă parte, voi promova 



rezultatele cercetătorilor români, publicându-le intr-o limbă de mare 
circulaţie. [...] Mă interesa, de asemenea, «deprovincializarea» studiilor 
de folclor şi etnologie comparată în România. îmi propuneam să silesc 
oarecum pe folcloriştii români să ia în serios valoarea istoric-religioasă a 
materialelor pe care le adunau şi le utilizau; să treacă adică, de la faza 
filologică la momentul hermeneutic”. 

Cele trei volume ale revistei de studii religioase Zalmoxis datate 1938, 
1939 şi 1940-1942 răspund din plin acestor intenţii, adunând în paginile 
lor nume prestigioase ale istoriei religiilor, etnologiei şi folcloristicii 
vremii, precum acelea ale lui Raffaele Pettazzoni, Ananda K. Cooma- 
raswamy, Cari Clemen, dintre străini, şi Ioan Coman, Petru Caraman, 
Ovidu Papadima, Gheorghe Focşa şi Mircea Eliade însuşi, dintre români. 
După şase decenii, această revistă rarisimă, care, în condiţiile războiului, 
îşi înceta apariţia după numai trei apariţii, este reintrodusă în circulaţie 
prin ediţia de faţă, în limba română (traducere de Eugen Ciurtin, Mihaela 
Timus, Andrei Timotin). Ediţia este îngrijită de Eugen Ciurtin, care sem¬ 
nează şi un amplu şi bine documentat studiu introductiv, notele şi 
addenda. Cei trei autori se regăsesc în calitate de redactori şi colaboratori 
ai publicaţiei de o foarte bună ţinută ştiinţifică Archaeus, cuprinzând 
studii de istorie a religiilor, în al cărei voi. IV (2000), fasc. 1-2 se află o 
versiune pentru cititorul străin a studiului introductiv de la ediţia 
românească a revistei (La premiere revue d’hisîoire des religions en 
Roumanie: Zalmoxis...) scrisă, arată Eugen Ciurtin, din două motive: 
„din necesitatea de a-i prezenta cariera şi conţinutul publicului străin şi 
din obligaţia de a-i ameliora posteritatea”. 

Versiunea românească a revistei Zalmoxis apărută sub direcţia lui 
Mircea Eliade în perioada 1938-1942 reprezintă, în sensul cel mai 
adevărat al cuvântului, un act de cultură, înscriindu-se în ceea ce putem 
numi seria restituirilor necesare. 

Pe alte coordonate, o carte-eveniment, un dar de sărbători poate fi so¬ 
cotită şi traducerea în limba română a lucrării clasice a lui Amold Van 
Gennep, Totemismul. Starea actuală a problemei totemice. Studiu intro¬ 
ductiv de Lucia Berdan. Traducere de Crina Ioana Berdan, Editura Poli- 
rom, 2000 . L'etat actuel du probleme toîemique (1920) este ultima dintre 
lucrările teoretice ale celui care poate fi numit părintele etnologiei euro¬ 
pene, urmând celebrei Les rites de passage (1909) (traducerea româneas¬ 
că de Lucia Berdan şi Nora Vasilescu. Studiu introductiv de Nicolae 
Constantinescu. Postfaţă de Lucia Berdan, Editura Polirom, 1996) şi La 
formation des legendes (1910) (traducerea românească de Lucia Berdan 



şi Clina Ioana Berdan. Studiu introductiv de Petru Ursache. Postfaţă de 
Lucia Berdan, Editura Polirom, 1997). Râvna cercetătoarei Lucia Berdan 
şi înţelegerea Editurii Polirom se văd încununate de succes. Amold Van 
Gennep devine astfel cel dintâi savant străin a cărui operă etnologică 
majoră a fost transpusă în româneşte. Deşi principalele sale idei teoretice 
au avut ecoul cuvenit în cultura românească a secolului XX, abia acum 
se poate face o reevaluare globală a lor, regândindu-le din perspectiva 
achiziţiilor ulterioare punerii lor în circulaţie. Văd în aceste traduceri nu 
o întoarcere pioasă în timp, o formă de venerare a unor studii fondatoare, 
de altfel, ci un început, chiar dacă întârziat, de dialog cu valorile 
etnologiei şi antivpologiei clasice. 

Tot ca un dar de sărbători poate fi considerată şi cartea lui Al. I. Am- 
zulescu, Valori de patiimoniu ale cântecului bătrânesc din Oltenia, Edi¬ 
tura „Grai şi suflet - Cultura naţională”, 2000. Veteran al folcloristicii ro¬ 
mâneşti, apropiindu-se viguros de pragul a opt decenii de viaţă, Alexan¬ 
dru Amzulescu dă în acest volum, ca şi în toate celelalte cu care a îmbo¬ 
găţit ştiinţa românească despre epica orală, mai ales (Balade populare 
mmâneşti, 3 voi., E.P.L., 1964; Cântece bătrâneşti. Editura Minerva, 
1974; Cântecul epic emic, Editura Academiei, 1981; Balada familială, 
Editura Academiei, 1983; Cântecul nostru bătrânesc. Editura Minerva, 
1986), un model exemplar de cercetare în care exactitatea informaţiei, 
echilibrul judecăţii şi trăirea sufletească fac un tot indisolubil. Ocupându- 
se aici de „valorile de patrimoniu” din Oltenia, învăţatul aduce un oma¬ 
giu ţinutului natal, nicio clipă umbrit, acest omagiu, de vreo urmă de 
patriotism local sau de „parohialism provincial”. Cunoscând, fără în¬ 
doială, cel mai bogat repertoriu epic din toate zonele etnofolclorice ale 
ţării, Oltenia îi oferă cercetătorului posibilitatea de a adânci studiul, de a 
completa excelenta tipologie a epicii populare în versuri, elaborată într-o 
primă formă în 1964 şi definitivată în 1981-1983, de a îmbogăţi reper¬ 
toriul cu noi variante, lucru de aşteptat, dar şi cu noi tipuri, ceea ce este 
absolut extraordinar, pentru că arată că sursele n-au fost complet epuizate 
şi că forţa de creaţie epică a cântăreţilor populari e încă roditoare. 

Statornicia cu care Al. I. Amzulescu urmăreşte, de aproape o jumătate 
de secol, ţinta mişcătoare a folclorului românesc, nu este o dovadă a 
„încremenirii în proiect” de care, poate, noi românii ne-am făcut uneori 
vinovaţi, ci o expresie a capacităţii de a crea şi de a transmite modele. 
Lucrarea folcloristului stă sub semnul clar al exemplarităţii. 

(„Adevărul literar şi artistic”, Săptămânal de cultură şi atitudine, 

anul X, nr. S52,23 ian. 2001, p. 6) 

Bibliografia generală a etnografiei şi folclorului 
românesc (I) 


Ţfolcloristica română de Gheorghe Vrabie (1968) şi Bibliografia 
I generală a etnografiei şi folclorului românesc (voi. I) marchează 
începutul apariţiei unor lucrări de sinteză - cum ar fi coipus- ul poeziei 
orale, cataloagele tipologice pentru proză şi colinde, atlasul etnogra¬ 
fic şi folcloric etc. - pe care stadiul actual al ştiinţei despre creaţia 
populară le reclamă. Aflate în stadiu de deziderat în urmă cu 20 de ani 
(vezi, de ex., D. Caracostea, Plan de lucru pentru alcătuirea unui cor¬ 
pus al baladei populare, 1948), lucrări de felul celor menţionate mai 
sus sunt pe punctul de fi realizate azi şi apariţia lor mai apropiată sau 
mai îndepărtată va oferi cercetătorilor noi şi utile instrumente de lucru 
în vederea valorificării cât mai depline a tezaurului nostru popular. 

Despre utilitatea practică a bibliografiilor pentru o ştiinţă nu mai e 
nevoie să vorbim; cercetătorul, scutit de dibuiri îndelungi şi deseori 
infructuoase prin hăţişul publicaţiilor, are acum în mână un capăt din 
firul care îl va conduce cu siguranţă spre o Colchida existentă în orice 
informaţie, studiu sau colecţie. 

Bibliografia generală a etnografiei şi folclorului românesc, voi. I 
(1800-1891), Editura pentru literatură, 1968, se deschide cu un Cu¬ 
vânt înainte semnat de Mihai Pop, în care se subliniază importanţa 
lucrării „menită să înlesnească studiul culturii populare din ţara noas¬ 
tră, să permită investigarea ei sistematică şi alcătuirea unor lucrări de 
sinteză nu numai asupra stadiului actual al diferitelor ei domenii, ci şi 
asupra evoluţiei ei istorice” (p. III). Sunt, de asemenea, trecute în 
revistă încercările anterioare de realizare a unor bibliografii. 

într-o scurtă Prefaţă, Adrian Fochi, redactorul responsabil al 
acestei întreprinderi de mare anvergură şi dificultate, dă câteva 
lămuriri necesare privind fixarea limitelor temporale ale acestui 
volum între 1800 şi 1891. Argumentele ni se par valabile, fiindcă îna- 

inte de 1800 nu se poate vorbi decât despre consemnarea sporadică a 
unor fapte de folclor, iar la 1892, odată cu apariţia revistei 
„Şezătoarea”, folcloristica intră într-o nouă etapă de dezvoltare. 

Realizarea unei bibliografii ridică o mulţime de dificultăţi de ordin 
tehnic, complicate, în cazul de faţă, de imprecizia termenilor şi 
conceptelor, inerentă în faza iniţială a unei ştiinţe. Criteriile pe care 
autorii şi le-au propus şi secţiunile rezultate (I - Generalităţi; II - 
Etnografie; III - Demografie şi antropologie; IV - Artă plastică 
populară; V - Folclor; VI - Acţiuni de valorificare a etnografiei, artei 
populare şi folclorului;VII - Folclor străin) ni se par judicioase şi 
corespunzătoare scopului propus, îmbrăţişând toate domeniile culturii 
populare. Se poate observa că secţiunea cea mai bine reprezentată 
este aceea de „Folclor”, în care sunt cuprinse 5461 de titluri din 
totalul de 8330 câte cuprinde volumul, ceea ce atestă interesul deo¬ 
sebit de care se bucura literatura populară, mai ales, către a doua 
jumătate a secolului trecut (al XlX-lea - n.n. - N.C.), în timp ce etno¬ 
grafia, arta populară suscitau un interes mult mai scăzut pe atunci. 

O impresionantă listă de publicaţii periodice cercetate dovedeşte 
volumul imens de muncă pe care l-a impus Bibliografia. De un real 
folos sunt „Indicele de nume de persoane”, „Indicele de numiri 
geografice” şi „Indicele tematic”, care uşurează substanţial lucrul, 
posibilitatea de a manevra în materialul abundent al Bibliografiei. 

Concepută ca un instrument de lucru absolut necesar în stadiul 
actual de dezvoltare a folcloristicii române, Bibliografia generală a 
etnografiei şi folclorului românesc (voi. I) îşi atinge întrutotul scopul, 
înscriindu-se pe linia unor realizări majore, ceea ce îi conferă 
caracterul unui adevărat act de cultură. 


(„Argeş”, an IV, nr. 9, sept. 1969, cu menţiunea, sub titlu, „de Gheorghe 
Vrabie” (!!!); am semnalat, atunci, redacţiei, eroarea, dar nu s-a dat nicio 
erată, pe principiul naţional că „merge şi-aşa”) 

Recuperarea unui important instrument de lucru: 
Bibliografia generală a etnografiei şi folclorului românesc, 

voi. II (1892-1904) 


I ntră în abc-ul cunoştinţelor despre istoria ştiinţelor că trei sunt 
condiţiile sine-qua-non ale constituirii acestora: definirea cât mai 
exactă a domeniului, a obiectului de studiu, utilizarea unor metode şi 
tehnici de cercetare adecvate obiectului şi elaborarea instrumentelor 
de lucru specifice. Folcloristica şi etnografia românească au parcurs, 
în timp, etapele necesare emancipării lor ca discipline ştiinţifice auto¬ 
nome, contribuţii notabile având, în acest sens, mari cărturari şi spe¬ 
cialişti de la B. P. Hasdeu şi Ovid Densusianu la C. Brăiloiu, D. Cara- 
costea, P. Caraman, I. Muşlea, Romulus Vuia, în epoca interbelică şi, 
pe urmele lor, Ovidiu Bârlea, Vaier Butură, Adrian Fochi, Mihai Pop, 
Gheorghe Vrabie, Ion Vlăduţiu, Romulus Vulcănescu, dintre cei care 
nu se mai află printre noi, apoi Al. I. Amzulescu, Iordan Datcu, D. 
Pop, Ion Taloş şi alţii (scuze pentru inevitabilele omisiuni, dar cei 
care sunt în profesie îi cunosc bine pe „ctitori”), precum şi reprezen¬ 
tanţi ai generaţiei imediat următoare, a „şaizeciştilor”, şi chiar mai 
tineri. 

Sigur că necesitatea elaborării unor istorii ale disciplinei, a unor 
dicţionare de personalităţi şi a unei bibliografii a scrierilor din do¬ 
meniu s-a impus abia atunci când etnografia şi folcloristica se vor fi 
înfiripat îndeajuns, nu doar ca număr de contribuţii, dar şi, mai ales, 
ca substanţă, trecându-se de la culegerile întâmplătoare la marile co¬ 
lecţii de literatură şi muzică populară, şi de la comentariile mărunte la 
marile studii de orientare şi de sinteză care le vor marca destinul. 

Instrument de lucru pentru a cărui utilitate nu este, cred, nevoie de 
nicio pledoarie, bibliografia - una bine făcută - stă mărturie mersului 
disciplinei în timp şi reprezintă sprijinul cel mai preţios pe care 
autorii de studii particulare sau de sinteze cuprinzătoare îl pot primi 

în munca lor. Nu e întâmplător faptul că primele „Note bibliografice”, 
care se situează la începutul bibliografiei curente a folclorului româ¬ 
nesc, au fost publicate de către S. Teodorescu-Kirileanu, în prima re¬ 
vistă specializată de folclor, de tradiţii şi artă populară, „Şezătoarea” 
(1892-1929), în 1902. Dar e o întâmplare fericit-nefericită faptul că la 
exact o sută de ani de atunci vede lumina tiparului cel de-al doilea 
volum din Bibliografia generală a etnografiei şi folclorului românesc 
(1892-1904), realizată de un grup de cercetători sub conducerea lui 
Adrian Fochi (1920-1985), acelaşi dăruit om de carte care girase şi 
primul volum, Bibliografia generală a etnografiei şi folclorului 
românesc 1 (1800-1891), Cuvânt înainte de Mihai Pop, Prefaţă de A. 
Fochi, Editura pentru Literatură, Bucureşti, 1968, XVI+739 p. 

Teoretic, principiile elaborării unei bibliografii a folclorului 
românesc fuseseră formulate, cu 20 de ani înainte de apariţia primului 
volum, de Mircea Tomescu în studiul Bibliografia folclorului româ¬ 
nesc apărut în primul şi unicul număr al revistei „Cercetări folclorice” 
(1947). Adrian Fochi elabora, la începutul muncii de despuiere a 
materialelor din biblioteci şi arhive, un Proiect pentru schema de cla¬ 
sificare a „Bibliografiei generale a etnografiei şi folclorului româ¬ 
nesc", apărut în „Revista de folclor” nr. 1-2, 1960. Schema ca atare 
se regăseşte în sumaiul primului volum şi este respectată întocmai şi 
în cel de-al doilea, cuprinzând următoarele capitole mari: „1. Gene¬ 
ralităţi”; „II. Etnografie”; „III. Demografie şi antropologie”; „IV. Artă 
plastică populară”; „V. Folclor”; „VI. Acţiuni de valorificare a etno¬ 
grafiei, artei populare şi folclorului”; „VIL Folclor străin”. Făcând 
dosarul receptării primului volum, Adrian Fochi nota cu satisfacţie, în 
„Cuvânt înainte” la voi. II, scris în 1978, că volumul întâi s-a bucurat 
de opt recenzii favorabile, care confirmau astfel că „principiile de al¬ 
cătuire a bibliografiei noastre nu trebuie să se modifice în continuare, 
că ele satisfăceau exigenţele actuale ale cercetării...”. Pentru infor¬ 
marea bibliografilor de mai târziu, menţionez că o a noua recenzie a 
fost semnată de noi, în revista „Argeş” nr. 9(40), 1969, dar prin nu 
ştiu ce meandre redacţionale, cartea i-a fost atribuită lui Gheorghe 
Vrabie (!), încercările mele de a repara greşeala lovindu-se de for¬ 
mula naţională „las’ că merge şi-aşa”! (vezi ante, p.82) 

întinsă pe o perioadă de 91 de ani, bibliografia din 1968 cuprindea 
8330 de titluri, în vreme ce în numai 13 ani (1892-1904) s-au înre¬ 
gistrat nu mai puţin de 12430 de intrări care ilustrează convingător 
„saltul ce s-a produs în munca folclorică din ţara noastră în perioada 



de care vorbim. Interesul pentru cultura populară în general, ca şi 
pentru folclor în special - constată Adrian Fochi - atinge acum cote 
nebănuite şi se constituie într-o direcţie nouă de cercetare, ce se va 
vedea mereu mai îndreptăţită să-şi caute drumuri teoretice proprii şi 
metode adecvate, până la autonomizarea sa ca ştiinţă independentă”. 

Din păcate, din nefericire putem zice, această imensă oglindă re¬ 
trovizoare care captase cu o fidelitate ce nu poate fi pusă nici un mo¬ 
ment sub semnul întrebării tot ce se scrisese şi se publicase în presa 
românească despre cultura populară în întregul ei a rămas timp de 
câteva decenii (din 1978) în manuscris (dactilogramă). în reconstitui¬ 
rea „anilor negri” care au urmat depunerii manuscrisului pregătit pen¬ 
tru tipar la Editura Ştiinţifică, Iordan Datcu identifică chiar persoana, 
fără a-i da numele („un redactor... înlăturat de la Biblioteca Centrală 
de Stat”), care vrând să-şi arate „principialitatea comunistă” a masa¬ 
crat volumul, „compromiţând astfel apariţia lui”. Din punctul de ve¬ 
dere al istoriei culturii româneşti din ultimele decenii ale dictaturii 
este mai puţin important numele sceleratului sau nefericitului care 
aplicase din convingere sau din teamă „linia justă a partidului”. Ar fi 
însă extrem de instructiv să vedem în ce sens se îndreptase „vigilenţa” 
redactorului (şi nu mi se pare imposibil ca acum, după tipărirea volu¬ 
mului, ca prin miracol, exemplarul de editură, pierdut, ni se spune, să 
iasă la iveală), pentru a putea reconstitui „canonul” oficial care se 
aplica, iată, şi unei lucrări ştiinţifice de informaţie, care, s-ar zice, lasă 
loc cu greu ingerinţelor ideologicului. Pe de altă parte, nu trebuie ui¬ 
tată nici conjunctura imediată, faptul că Institutul de Etnografie şi 
Folclor, sub egida căruia se lucra la „Bibliografie”, trecuse, în 1970, 
de la Academie, în subordinea Comitetului de Stat pentru Cultură şi 
Artă, devenit ulterior Consiliul Culturii şi Educaţiei Socialiste, con¬ 
ducerea noului Institut de Cercetări Etnologice şi Dialectologice, care 
îngloba, din 1974, şi Centrul Naţional de îndrumare şi Valorificare a 
Creaţiei Populare, fiind asigurată de activişti culturali, mult mai puţin 
interesaţi de cercetarea fundamentală, ale cărei baze fuseseră puse în 
timpul directoratului lui Mihai Pop, pensionat în 1978. Dar nici după 
1990, când Institutul a revenit Ia Academie şi şi-a reluat sarcinile de 
cercetare, recuperarea „Bibliografiei” existente, pregătită pentru 
tipărire de Adrian Fochi sau rămasă în fişe, n-a ocupat locul cuvenit 
între priorităţile instituţiei academice post-decembriste. 

A fost nevoie de tenacitatea unui experimentat „recuperator de 
cultură”, editorul şi folcloristul Iordan Datcu şi de înţelegerea 

superioară a istoricului literar, a omului de carte şi directorului de 
editură I. Oprişan pentru ca acest volum II din Bibliografia generală 
a etnografiei şi folclorului românesc (1892-1904), să vadă lumina 
tiparului la Editura Saeculum I.O., o lucrare, cum s-a spus pe drept 
cuvânt, „de interes naţional”. 

Adrian Fochi s-a impus în cultura românească din a doua jumătate 
a secolului al XX-lea printr-o serie de realizări remarcabile, în fiuntea 
cărora stă masivul op Mioriţa. Tipologie, circulaţie, geneză, texte, 
Editura Academiei 1964, 1.106 p., intrată în conştiinţa publică drept 
„Mioriţa lui Fochi”. La fel, se poate spune „Bibliografia lui Fochi”, 
mai ales după acest al doilea volum care dă consistenţă unui proiect 
de mare întindere şi de lungă durată. Nu trebuie însă uitat nici o clipă, 
şi Fochi însuşi ne îndeamnă la aceasta, că o astfel de operă nu poate 
fi realizată de un singur om (pentru volumul al II-lea au fost parcurse 
nu mai puţin de 1410 publicaţii periodice!), ea fiind rezultatul muncii 
de ani mulţi a unor ample colective de cercetători plătiţi pentru aceas¬ 
ta. Numindu-se cu modestie „Redactorul”, Adrian Fochi menţionează 
colaboratorii permanenţi din Bucureşti - Elena Bejat, Dan Bugeanu, 
Virgil Cândea, Adrian Fochi, Rodica Fochi, Vasile Iliescu, Tatiana 
Plopeanu, Valeria Trifu, Leopold Voita - şi din Cluj - Teofil Bugnariu, 
Ion Muşlea, Emil Sklenka, şi colaboratorii temporari din Bucureşti - 
Const. Stihi-Boos, Polixenia Djamo, Ion Moanţă, Radu Răutu - şi din 
Cluj - Emil Micle, Maria Muşlea, Ion Taloş, mulţi dintre ei, în frunte 
cu coordonatorul, trecuţi în lumea umbrelor. Dar, dacă în astfel de 
ocazii în teatru se zice „spectacolul trebuie să continue”, cu atât mai 
mult un asemenea proiect ştiinţific trebuie dus la capăt. în cadre 
instituţionale, cred eu. De altfel, într-un gest de extremă corectitudine 
şi de nobleţe, acest al doilea volum publicat de Editura Saeculum I.O. 
indică, pe foaia de titlu, drept instituţii girante, Academia Română şi 
Institutul de Etnografie şi Folclor „Constantin Brăiloiu”, în timp ce la 
primul volum cadrul instituţional era indicat într-o notiţă cu petite în 
subsolul paginii de titlu. 

Sigur că, pe măsura înaintării în timp, volumul scrierilor consa¬ 
crate culturii populare creşte exponenţial. Munca de bibliografiere 
este una de regularitate şi durată. Ea cere oameni pregătiţi, timp şi 
bani. Cere coordonare şi spirit de sacrificiu, iar o „instituţie” Fochi 
pare că nu poate să apară peste noapte. Sau, cine ştie... 

(„Adevărul literar şi artistic”, anul XI, nr. 640, 29 oct. 2002, p. 12; vezi şi 
recenzia la Bibliografia generală..., voi. II (1892-1904), în Societatea de 
Ştiinţe Filologice, „Limbă şi literatură”, voi. III-IV, 2003, p. 127-128) 

Bibliografia şi istoria recenta a folclorului 


I ntră în abc-ul cunoştinţelor despre istoria ştiinţelor că trei sunt 
condiţiile sine-qua-non ale constituirii acestora: definirea cât mai 
exactă a domeniului, a obiectului de studiu, utilizarea unor metode şi 
tehnici de cercetare adecvate obiectului şi elaborarea instrumentelor 
de lucru specifice. Folcloristica şi etnografia românească au parcurs, 
în timp, etapele necesare emancipării lor ca discipline ştiinţifice 
autonome, contribuţii notabile având, în acest sens, mari cărturari şi 
specialişti de la B. P. Hasdeu şi Ovid Densusianu la C. Brăiloiu, D. 
Caracostea, P. Caraman, I. Muşlea, Romulus Vuia, în epoca interbe¬ 
lică şi, pe urmele lor, Ovidiu Bârlea, Vaier Butură, Adrian Fochi, 
Mihai Pop, Gheorghe Vrabie, Ion Vlăduţiu, Romulus Vulcănescu, 
dintre cei care nu se mai află printre noi, apoi Al. I. Amzulescu, 
Iordan Datcu, D. Pop (trecut şi el, între timp, în lumea umbrelor), Ion 
Taloş şi alţii (scuze pentru inevitabilele omisiuni, dar cei care sunt în 
profesie îi cunosc bine pe „ctitori”), precum şi reprezentanţi ai 
generaţiei imediat următoare, a „şaizeciştilor”, şi chiar mai tineri. 

Sigur că necesitatea elaborării unor istorii ale disciplinei, a unor 
dicţionare de personalităţi şi a unei bibliografii a scrierilor din dome¬ 
niu s-a impus abia atunci când etnografia şi folcloristica se vor fi 
înfiripat îndeajuns, nu doar ca număr de contribuţii, dar şi, mai ales, ca 
substanţă, trecându-se de la culegerile întâmplătoare la marile colecţii 
de literatură şi muzică populară, şi de la comentariile mărunte la 
marile studii de orientare şi de sinteză care le vor marca destinul. 

Instrument de lucru pentru a cărui utilitate nu este, cred, nevoie de 
nicio pledoarie, bibliografia - una bine făcută - stă mărturie mersului 
disciplinei în timp şi reprezintă sprijinul cel mai preţios pe care 
autorii de studii particulare sau de sinteze cuprinzătoare îl pot primi 
în munca lor. Nu e întâmplător faptul că primele „Note bibliografice”, 

care se situează la începutul bibliografiei curente a folclorului româ¬ 
nesc, au fost publicate de către S. Teodorescu - Kirileanu, în prima re¬ 
vistă specializată de folclor, de tradiţii şi artă populară, „Şezătoarea” 
(1892-1929), în 1902. Dar e o întâmplare fericit-nefericită faptul că la 
exact o sută de ani de atunci vede lumina tiparului cel de-al doilea 
volum din Bibliografia generală a etnografiei şi folclorului românesc 
(1892-1904), realizată de un grup de cercetători sub conducerea lui 
Adrian Fochi (1920-1985), acelaşi dăruit om de carte care girase şi 
primul volum, Bibliografia generală a etnografiei şi folclorului 
românesc, 1 (1800-1891). Cuvânt înainte de Mihai Pop. Prefaţă de A. 
Fochi, Editura pentru Literatură, Bucureşti, 1968, XV1+739 p. 

Teoretic, principiile elaborării unei bibliografii a folclorului 
românesc fuseseră formulate, cu 20 de ani înainte de apariţia primului 
volum, de Mircea Tomescu în studiul Bibliografia folclorului 
românesc apărut în primul şi unicul număr al revistei „Cercetări 
folclorice” (1947). Adrian Fochi elabora, la începutul muncii de des¬ 
puiere a materialelor din biblioteci şi arhive, un Proiect pentru sche¬ 
ma de clasificare a „Bibliografiei generale a etnografiei şi folcloru¬ 
lui românesc”, apărut în „Revista de folclor” nr. 1-2, 1960. Schema 
ca atare se regăseşte în sumarul primului volum şi este respectată 
întocmai şi în cel de-al doilea, cuprinzând următoarele capitole mari: 
„I. Generalităţi”; „II. Etnografie”; „III. Demografie şi antropologie”; 
„IV. Artă plastică populară”; „V. Folclor”; „VI. Acţiuni de valorificare 
a etnografiei, artei populare şi folclorului”; „VII. Folclor străin”. 
Făcând dosarul receptării primului volum, Adrian Fochi nota cu 
satisfacţie, în „Cuvânt înainte” la voi. II, scris în 1978, că volumul 
întâi s-a bucurat de opt recenzii favorabile, care confirmau astfel că 
„principiile de alcătuire a bibliografiei noastre nu trebuie să se modi¬ 
fice în continuare, că ele satisfăceau exigenţele actuale ale cerce¬ 
tării...”. Pentru informarea bibliografilor de mai târziu, menţionez că 
o a noua recenzie a fost semnată de noi, în revista „Argeş” nr. 9(40), 
1969, dar prin nu ştiu ce meandre redacţionale, cartea i-a fost atribuită 
lui Gheorghe Vrabie (!), încercările mele de a repara greşeala 
lovindu-se de formula naţională „las’ că merge şi-aşa”! 

întinsă pe o perioadă de 91 de ani, bibliografia din 1968 cuprindea 
8330 de titluri, în vreme ce în numai 13 ani (1892-1904) s-au înre¬ 
gistrat nu mai puţin de 12430 de intrări care ilustrează convingător 
„saltul ce s-a produs în munca folclorică din ţara noastră în perioada 
de care vorbim. Interesul pentru cultura populară în general, ca şi 




pentru folclor în special - constată Adrian Fochi - atinge acum cote 
nebănuite şi se constituie într-o direcţie nouă de cercetare, ce se va 
vedea mereu mai îndreptăţită să-şi caute drumuri teoretice proprii şi 
metode adecvate, până la autonomizarea sa ca ştiinţă independentă”. 

Din păcate, din nefericire putem zice, această imensă oglindă re¬ 
trovizoare care captase cu o fidelitate ce nu poate fi pusă nici un mo¬ 
ment sub seninul întrebării tot ce se scrisese şi se publicase în presa 
românească despre cultura populară în întregul ei a rămas timp de 
câteva decenii (din 1978) în manuscris (dactilogramă). în reconsti¬ 
tuirea „anilor negri” care au urmat depunerii manuscrisului pregătit 
pentru tipar la Editura Ştiinţifică, Iordan Datcu identifică chiar per¬ 
soana, fără a-i da numele („un redactor... înlăturat de la Biblioteca 
Centrală de Stat”), care vrând să-şi arate „principialitatea comunistă” 
a masacrat volumul „compromiţând astfel apariţia lui”. Din punctul 
de vedere al istoriei culturii româneşti din ultimele decenii ale dicta¬ 
turii este mai puţin important numele sceleratului sau nefericitului 
care aplicase din convingere sau din teamă „linia justă a partidului”. 
Ar fi însă extrem de instructiv să vedem în ce sens se îndreptase 
„vigilenţa” redactorului (şi nu mi se pare imposibil ca acum, după 
tipărirea volumului, ca prin miracol, exemplarul de editură, pierdut, 
ni se spune, să iasă la iveală), pentru a putea reconstitui „canonul” 
oficial care se aplica, iată, şi unei lucrări ştiinţifice de informaţie, 
care, s-ar zice, lasă loc cu greu ingerinţelor ideologicului. Pe de altă 
parte, nu trebuie uitată nici conjunctura imediată, faptul că Institutul 
de Etnografie şi Folclor, sub egida căruia se lucra la „Bibliografie”, 
trecuse, în 1970, de la Academie, în subordinea Comitetului de Stat 
pentru Cultură şi Artă, devenit ulterior Consiliul Culturii şi Educaţiei 
Socialiste, conducerea noului Institut de Cercetări Etnologice şi 
Dialectologice, care îngloba, din 1974, şi Centrul Naţional de 
îndrumare şi Valorificare a Creaţiei Populare, fiind asigurată de acti¬ 
vişti culturali, mult mai puţin interesaţi de cercetarea fundamentală, 
ale cărei baze fuseseră puse în timpul directoratului lui Mihai Pop, 
pensionat în 1978. Dar nici după 1990, când Institutul a revenit la 
Academie şi şi-a reluat sarcinile de cercetare, recuperarea „Bibliogra¬ 
fiei” existente, pregătită pentru tipărire de Adrian Fochi sau rămasă în 
fişe, n-a ocupat locul cuvenit între priorităţile instituţiei academice 
post-decembriste. 

A fost nevoie de tenacitatea unui experimentat „recuperator de 
cultură”, editorul şi folcloristul Iordan Datcu şi de înţelegerea 



superioară a istoricului literar, a omului de carte şi directorului de 
editură I. Oprişan pentru ca acest volum II din Bibliografia generală 
a etnografiei şi folclomlui românesc (1892-1904), să vadă lumina 
tiparului la Editura Saeculum I.O., o lucrare, cum s-a spus pe drept 
cuvânt, „de interes naţional”. 

Adrian Fochi s-a impus în cultura românească din a doua jumătate 
a secolului al XX-lea printr-o serie de realizări remarcabile, în fruntea 
cărora stă masivul op Mioriţa. Tipologie, circulaţie, geneză, texte , 
Editura Academiei 1964, 1.106 p., intrată în conştiinţa publică drept 
„Mioriţa lui Fochi”. La fel, se poate spune „Bibliografia lui Fochi”, 
mai ales după acest al doilea volum care dă consistenţă.unui proiect 
de mare întindere şi de lungă durată. Nu trebuie însă uitat nici o clipă, 
şi Fochi însuşi ne îndeamnă la aceasta, că o astfel de operă nu poate 
fi realizată de un singur om (pentru volumul al II-lea au fost parcurse 
nu mai puţin de 1410 publicaţii periodice!), ea fiind rezultatul muncii 
de ani mulţi a unor ample colective de cercetători plătiţi pentru aceas¬ 
ta. Numindu-se cu modestie „Redactorul”, Adrian Fochi menţionează 
colaboratorii permanenţi din Bucureşti - Elena Bejat, Dan Bugeanu, 
Virgil Cândea, Adrian Fochi, Rodica Fochi, Vasile Iliescu, Tatiana 
Plopeanu, Valeria Trifu, Leopold Voita - şi din Cluj - Teofil Bugnariu, 
Ion Muşlea, Emil Sklenka, şi colaboratorii temporari din Bucureşti - 
Const. Stihi-Boos, Polixenia Djamo, Ion Moanţă, Radu Răutu - şi din 
Cluj - Emil Micle, Maria Muşlea, Ion Taloş, mulţi dintre ei, în frunte 
cu coordonatorul, trecuţi în lumea umbrelor. Dar, dacă în astfel de 
ocazii în teatru se zice „spectacolul trebuie să continue”, cu atât mai 
mult un asemenea de proiect ştiinţific trebuie dus la capăt. In cadre 
instituţionale, cred eu. De altfel, într-un gest de extremă corectitudine 
şi de nobleţe, acest al doilea volum publicat de Editura Saeculum I.O. 
indică, pe foaia de titlu, drept instituţii girante, Academia Română şi 
Institutul de Etnografie şi Folclor „Constantin Brăiloiu”, în timp ce la 
primul volum cadrul instituţional era indicat într-o notiţă cu petite în 
subsolul paginii de titlu. 

Sigur că, pe măsura înaintării în timp, volumul scrierilor consa¬ 
crate culturii populare creşte exponenţial. Munca de bibliografiere 
este una de regularitate şi durată. Ea cere oameni pregătiţi, timp şi 
bani. Cere coordonare, disciplină şi spirit de sacrificiu, calităţi care se 
regăsesc în persoana lui Ion Muşlea care, împreună cu o mână de co¬ 
laboratori, a acoperit perioada 1930-1955 în Bibliografia folclorului 
românesc 1930-1955 întocmi ' Ion Muşlea şi colaboratorii săi 



(Laurenţiu F. Nemeş, Th. Mihăilescu, Septimiu E. Martin, Ion 
Mărcuş, pentru anii 1930-1943 şi Teodor Onişor, Farago Josef, apoi 
Ion Taloş, A. Reischel, A. şi Farago Josef, Victor Oprişiu, Nicolae 
Dunăre, pentru anii 1945-1955), publicată, intr-o ediţie îngrijită şi cu 
un Cuvânt înainte de Iordan Datcu, la Editura Saeculum I.O., 
Bucureşti 2003, 286 p. 

Ion Muşlea (1899-1966) a fost unul dintre echipierii de bază ai lui 
Adrian Fochi în realizarea primelor două volume ale Bibliografiei ge¬ 
nerale a etnografiei şi folclorului românesc , dar până la lansarea 
proiectului academic el lucrase, la Cluj, la bibliografia curentă, edi¬ 
tând, în .Anuarul Arhivei de Folclor”, I-VII, bibliografia pe anii 1930- 
1943, iar după ce publicaţia clujeană şi-a încetat apariţia, în „Revista 
de folclor” nr. 1-2, 1056 şi nr. 1,1957, bibliografia pe anii 1944-1950 
şi, respectiv, 1951-1955, în total, cum se vede, 25 de ani de 
folcloristică românească. Dar ce ani! Războiul, Diktatul de la Viena, 
mutarea Universităţii şi, implicit, a bibliotecii din Cluj la Sibiu, cu 
limitarea nedorită a accesului la publicaţii, sfârşitul războiului, instau¬ 
rarea puterii democrat-populare, comunismul, proletcultismul etc. 

Este de aşteptat, aceasta fiind chiar menirea unei astfel întreprin¬ 
deri, ca o asemenea lucrare ştiinţifică, un inventar obiectiv al scrieri¬ 
lor despre folclor, alcătuit după nişte norme riguroase şi urmând tipa¬ 
re prestabilite, să reflecte mişcarea de idei din interiorul disciplinei, 
dar pare mai puţin previzibil ca aceasta să restituie şi ceva din 
tumultul epocii. 

Cât priveşte primul aspect, de notat ar fi faptul că, deşi foarte 
riguros gândită, schema de clasificare a materialului nu e una rigidă, 
ci una destul de flexibilă, reflectând, în fond, situaţia de fapt a cerce¬ 
tării. Astfel, de la an la an, s-au adăugat secţiuni noi. în raport cu bi¬ 
bliografia pe anul 1930, în anii următori au apărut secţiunile „Colin¬ 
de. Folclor religios”, „Magie. Medicină populară. Descântece”, 
„Viaţa satului. Psihologie populară” şi „Geografie umană. Păstorit”; 
în anii 1933-1934 anumite contribuţii sunt grupate sub titlul „Mono¬ 
grafii săteşti şi regionale care cuprind şi folclor”, iar în 1936-1937 la 
capitolul „Magie. Medicină populară. Descântece” se adaugă „Mito¬ 
logia”. După război, în schimb, unele secţiuni dispar, „din lipsă de 
material”; este cazul, în bibliografia pe anii 1951-1955, diviziunilor 
privitoare la „Sărbători”, „Colinde”, „Descântece”, „Magie”, puţinele 
menţiuni fiind reţinute, totuşi, în capitolul „Diverse”, „atât de criticat 
pe vremuri”. „Lipsa acestor capitole - comenta discret Ion Muşlea - 



este grăitoare pentru noua orientare a cercetărilor noastre de folclor”. 
„Noua orientare” însemna, în fapt, impunerea unui program clar de 
ideologizare, de sovietizare a cercetării şi în acest domeniu. Reţin, 
spre exemplificare, poz. 76 din cap. III. Domeniu, principii, metodă: 
Astahova, A. M. însemnătatea lucrărilor lui I. V. Stalin despre 
problemele de lingvistică pentru dezvoltarea ştiinţei despre creaţia 
populară poetică. Traducere din ruseşte..., în Studii şi cercetări de 
istorie literară şi folclor 1 (1952), p. 145-159; poz. 84. Lucrările lui 
I. V. Stalin despre lingvistică şi însemnătatea lor pentru folclor..., 
Idem, 2 (1953), p. 258-259; la fel, poz. 82. Grosu, Mitu. Concepţia 
sovietică despre folclor (rezumat al comunicării ţinute la 24 XI1951), 
Idem, 2 (1953), p. 247-248. Acum se înregistrează studii, articole şi 
texte despre „folclorul nou”, despre „cântecele de viaţă nouă”, despre 
„partid” (vezi poziţiile 100, 123, 141, 147, 148, 149 ş.a.). Şi acesta 
era doar începutul! 

Cam din locul în care se opreşte bibliografia lui Muşlea începe in¬ 
ventarul întocmit de Stelian Cârstean, Creaţia populară românească. 
Lucrări editate de centrele judeţene ale creaţiei populare (1954-2002). 
Colecţia ,Anotimpuri culturale” nr. 3, editată de Centrul Naţional 
pentru Conservarea şi Promovarea Culturii Tradiţionale, 2003, 239 p. 

întocmitorul acestui util instrument de lucru, dr. Stelian Cârstean, 
unul dintre studenţii şi doctoranzii favoriţi ai Profesorului Mihai Pop, 
evocat cu căldură în Argument, ca unul dintre sprijinitorii fervenţi şi 
îndrumătorii competenţi ai activităţii centrelor creaţiei populare din 
anii ‘60-’70 ai secolului XX, pune în relaţie acţiunea de cercetare, 
culegere, editare a unor ample segmente ale culturii populare româ¬ 
neşti prin aceste instituţii cu aceea întreprinsă, în cu totul alte coordo¬ 
nate istorico-sociale, de „monografiştii” din Şcoala D. Guşti, cu deo¬ 
sebirea că cercetările gustiene erau făcute de profesionişti ai terenu¬ 
lui, în timp ce acelea cuprinse în bibliografia 1954-2002 aparţin mai 
mult unor „amatori”, unor „ne-profesionişti”, activând în cadrul Ca¬ 
sei Centrale a Creaţiei Populare şi al filialelor ei judeţene (din 1990, 
Centrul Naţional de Conservare şi Valorificare a Tradiţiei şi Creaţiei 
Populare, condus, până la prematura sa trecere în lumea umbrelor, de 
Victor Parhon, iar din 2003, Centrul Naţional pentru Conservarea şi 
Promovarea Culturii Tradiţionale, director Oana Petrică, sub a cărui 
egidă apare bibliografia pe care o comentăm). 

Se poate constata că activitatea „ne-profesioniştilor” („înţelegem 
prin acest termen - scrie Stelian Cârstean - nu lipsa de profesionalism 



a celor implicaţi, cât faptul că profesia de bază a acestora era, sau 
este, alta decât cercetarea etnofolclorică”, p. 8) s-a desfăşurat, încă de 
la început, sub îndrumarea sau în colaborare cu profesioniştii cei mai 
prestigioşi din institutele de cercetare şi din universităţi. 

Bibliografia 1954-2002' cuprinde nu mai puţin de 634 de titluri, 
ceea ce înseamnă o „recoltă” destul de bogată (în medie 12 apariţii pe 
an), la strângerea căreia au trudit sute de folclorişti, etnografi, etno- 
muzicologi, etnocoreologi, mulţi dintre ei reţinuţi, şi astfel învestiţi 
cu calitatea de etnolog, tocmai datorită lucrărilor publicate prin casa 
centrală şi casele judeţene ale creaţiei populare, în cele trei volume 
din Dicţionarul etnologilor români de Iordan Datcu. Judecata acestu¬ 
ia, în legătură cu o parte din cărţile inventariate de Stelian Cârstean, 
este destul de aspră. Citim, astfel, în secţiunea „Instituţii” a Dicţiona¬ 
rului..., voi. III, 2001, p. 230, sub „Casa Centrală a Creaţiei 
Populare”: „A tipărit un număr considerabil de cărţi de folclor nou, 
improvizaţii pedestre ale unor activişti culturali despre viaţa nouă, 
bucuria, bogăţia şi tinereţea ţării, despre traiul luminos adus de co¬ 
munism pe meleagurile României”. După ce dă o listă cu câteva zeci 
de titluri de astfel de lucrări, care susţin, în parte, aprecierile de mai 
sus ( Bogată şi tânără-i ţara. Bucureşti, 1961; Bucurie, mândră floa¬ 
re, Suceava, 1962; Spune, Argeş, spune tu/Cum a fost şi cum i-acu, 
Piteşti, 1962; Bucurii de viaţă nouă, Braşov, 1963; Viaţă nouă, cântec 
nou, Oradea, 1964 etc. etc.) autorul notează: „Cititorul contemporan, 
interesat cumva de aceste falsuri, nu trebuie să apeleze la volume ca 
acestea citate de noi, ci îşi poate face o impresie asupra amintitei 
producţii prin studiul doamnei Nicoleta Coatu, un excelent studiu de 
altfel, Lirica populară românească cu tematică actuală - clasificarea 
tematică a variantelor motivice (1984), structurat pe bibliografia 
volumelor tipărite sub egida CCCP”. Nu încape nici o îndoială că 
multe dintre culegerile de „poezii populare cu tematică actuală” erau 
„confecţionate” ad-hoc, de „condeieri” plătiţi pentru aceasta, care 
răspundeau, „din străfundul inimii” comenzii ideologice a timpului, 
elaborând, în acest fel, cu bună ştiinţă sau purtaţi, pur şi simplu de 
valurile vremii, un segment important al culturii oficiale, al literaturii 
de partid, proiectată la secţia de propagandă a C.C. al P.C.R. Aceasta 
cu atât mai mult cu cât Casa Centrală şi Casele Judeţene ale Creaţiei 
Populare s-au aflat sub controlul direct al Consiliului Culturii şi 
Educaţiei Socialiste, vectorul esenţial al ideologiei şi propagandei de 
partid. Dar nu trebuie ignorată sau minimalizată nici latura pozitivă a 




fenomenului, subliniată cu fair-play de comentator: „Sigur este că au 
apărut sub egida CCCP şi multe cărţi de bună ţinută ştiinţifică, aşa 
cum sunt cele semnate de Aurelian Popescu, V. Cărăbiş, Dumitru 
Pop, Mihai Pop, Gh. Pavelescu, Zamfir Dejeu, Iosif Herţea, Istvân 
Almâsi, Eugenia Cernea, Sigismund Seifert, Gh. Popescu-Judeţ, 
Constantin Costea, Emeric Dombi, Tancred Bănăţeanu, Nicolae 
Dunăre, Radu Octavian Maier, Paul Petrescu, Georgeta Stoica, 
Dumitru Jompan ş.a” (ar fi sugestiv de comparat cu lista lui Stelian 
Cârstean de la p. 9!). 

Oricum, bibliografia lucrărilor editate de centrele judeţene ale crea¬ 
ţiei populare (dar şi de Casa Centrală, respectiv Centrul Naţional), 
atestă preocuparea constantă a unui mare număr de intelectuali pentru 
cultura populară românească, tradiţională şi nouă, iar culegerile şi 
monografiile locale trebuie luate ca documente etnologice de cea mai 
mare importanţă pentru o întinsă perioadă din istoria contemporană a 
României. Din acest punct de vedere, culegerile şi studiile de folclor 
publicate de instituţiile menţionate s-ar înscrie mai degrabă în seria 
cercetărilor întreprinse, începând cu a doua jumătate a secolului al 
XlX-lea de „învăţătorii folclorişti”, cadre didactice, preoţi, funcţionari 
din mediul rural care s-au nevoit a scoate la lumină „comoara satelor” 
lor, „floricelele”, „trandafirii şi viorele” de pe meleagurile natale. E 
drept că pe contul lor şi fără vreo intruziune de la „centru”! 

Cele trei „argumente” prin care Stelian Cârstean îşi susţine utila şi 
valoroasa sa lucrare sunt întrutotul valide: calitatea ştiinţifică a mul¬ 
tora dintre cercetările realizate, contribuţia lor la cunoaşterea mai com¬ 
pletă a domeniul larg al culturii populare, recunoaşterea, astfel, a 
meritelor incontestabile ale unor harnici, devotaţi şi învăţaţi cercetători 
care au publicat roadele muncii lor în regia instituţiilor menţionate. 

Cu volumele editate de Iordan Datcu şi cu acela realizat de Stelian 
Cârstean, bibliografia folclorului românesc începe să se împlinească, 
dar până la capătul drumului mai sunt câteva etape dificile de parcurs. 

(„Cultura” Săptămânal editat de Institutul Cultural Român, anul 1, nr. 28, 
22-28 sept. 2004, p. 4, cu privire Ia Bibliografia generală a etnografiei fi 

folclorului românesc, voi. II (1892-1904), Coordonare şi cuvânt înainte de 
Adrian Fochi, Ediţie îngrijită şi prefaţă de Iordan Datcu, Editura Saeculum 
I.O., Bucureşti, 2002, 703 p.; 1. Muşlea, Bibliografia folclorului românesc 
1930-1955, Ediţie şi cuvânt înainte de Iordan Datcu, Editura Saeculum I.O., 
Bucureşti, 2003, 286 p.; Stelian Cârstean, Creaţia populară românească 
Lucrări editate de centrele judeţene ale creaţiei populare (1954-2002). Colecţia 
„Anotimpuri culturale” nr. 3, editată de Centrul Naţional pentru 
Conservarea şi Promovarea Culturii Tradiţionale, 2003, 239 p.) 

Certificat de existenţa pentru profesia de etnolog 


C u cel de-al treilea volum din Dicţionarul etnologilor români, 
Bucureşti, Editura Saeculum I.O., voi. I, 319 p.; voi. II, 327 p., 
1998; voi. III - Autori. Publicaţii periodice. Instituţii. Mari colecţii. 
Bibliografii. Cronologie. Completări la voi. I-II, 318 p., 2001 Iordan 
Datcu încheie o operă, punând punct unui vast proiect, dus până la 
capăt cu o tenacitate şi dăruire exemplare. Căci puţine sunt proiectele 
gândite, cu zeci şi zeci de ani în urmă, de către ctitorii folcloristicii 
româneşti modeme, care să fi fost realizate integral în acest lung 
răstimp. Astfel, Bibliografia generală a etnografiei şi folclorului 
românesc s-a oprit la volumul I (1800-1891) (Editura pentru Litera¬ 
tură, 1968), restul cât s-a lucrat până la moartea lui Adrian Fochi 
zăcând în fişe, prin sertarele I.E.F sau ale vreunei edituri defuncte. 
Corpusul se încheagă greu, din „Colecţia Naţională de Folclor” 
apărând, în 20 de ani (1981-2000), 14 titluri, dintre care unele scrise 
sub imperativul „comenzii sociale” a momentului istoric, precum, de 
exemplu, Lirica populară românescă cu tematică actuală (1984) şi 
Cântecul popular nou (1986) (vezi Dicţionarul..., voi. III, p. 244); se 
adaugă aici reuşitele confraţilor din Republica Moldova, care au dat 
la iveală, între 1975-1981, 13 volume, acoperind întreg folclorul 
literar {Idem, p. 245). Tipologiile şi cataloagele înaintează cu potic¬ 
neli, unele frumoase realizări (epica populară în versuri - cântecul 
epic eroic, balada familială, jurnalul oral; colindele; snoava), fiind 
eclipsate de regretabile absenţe, cazul basmului, după cum altele riscă 
să rămână necunoscute; astfel Iordan Datcu {op. cit., p. 266) 
consemnează lucrarea lui Zamfir Dejeu, Dansuri tradiţionale din 
Transilvania. Tipologie, Editura Clusium, 2000, dar scapă din vedere 
studiul lui losif Herţea, Romanian Carols, The Romanian Cultural 
Foundation Publishing House, 1999, cu o substanţială antologie 



ilustrând tipologia muzicală a colindei (p. 117-303). Atlasul 
etnografic al României este, încă, din punctul de vedere al publicării, 
în stadiul unui vis frumos, cei care au muncit până acum la realizarea 
lui găsind, pentru valorificarea materialelor culese cu trudă, timp de 
mai multe decenii, o formulă de compromis - editarea lor sub forma 
unui „Corpus de documente etnografice” din care a apărut deja un 
prim volum, Sărbători şi obiceiuri. Răspunsuri la chestionarele Atla¬ 
sului Etnografic Român. Volumul I - Oltenia (Coordonator general 
Ion Ghinoiu), Editura Enciclopedică, 2001 (Intre timp au văzut lu¬ 
mina tiparului primul volum din „Atlasul Etnografic Român”, Editura 
Enciclopedică, 2003 şi voi. II din Sărbătoii şi obiceiuri. Banat, Cri- 
şana, Maramureş, Editura Enciclopedică, Bucureşti, 2002). 

Faţă de această endemică „încremenire în proiect”, Dicţionarul 
etnologilor români de Iordan Datcu este o realizare majoră, fiabilă, 
oricâte scăpări, omisiuni, inexactităţi i s-ar putea găsi, şi de o 
indiscutabilă utilitate, o cuprinzătoare panoramă a folcloristicii şi 
etnografiei româneşti, pe durata câtorva secole. 

Cercetarea folclorului are, în spaţiul românesc, o vechime con¬ 
siderabilă, depăşind astăzi 150-200 sau chiar 300 de ani, în funcţie de 
punctele de reper aşezate la începuturi - culegerea de poezii populare 
a lui Alecsandri, sau culegerile lui Anton Pann, sau acelea ale „pre- 
parandiştilor” de la Blaj, sau însemnările despre obiceiurile moldo¬ 
venilor din Descriptio Moldaviae a Principelui D. Cantemir, ori, chiar 
mai înainte, culegerea de cântece româneşti realizată la jumătatea 
secolului al XVII (1634-1642, 1652) de Ioan Câianu (Caioni), autor 
aşezat chiar de Iordan Datcu în capul „Cronologiei (după anul 
naşterii)” din voi. III, pp. 268-278. 

Disciplina ca atare, folcloristica, s-a emancipat relativ târziu de 
sub tutela altor ştiinţe (istorie, filologie, lingvistică, etnopsihologie), 
iar profesionalizarea s-a produs încă şi mai lent. Instituţionalizarea a 
premers, ca şi în cazul antropologiei sau etnologiei, profesionaliza¬ 
rea. în Prefaţă la Dicţionarul folcloriştilor de Iordan Datcu şi Sabina 
C. Stroescu (1979), Ovidiu Bârlea lega profesiunea de folclorist de 
existenţa „unor institute de cercetare, pe lângă mulţimea impresio¬ 
nantă (sic!) de la catedrele de folclor din învăţământul superior şi de 
la casele de creaţie populară” conchizând că „profesiunea de fol¬ 
clorist a apărut abia odată cu crearea instituţiilor pentru cercetarea 
folclorului, îndeosebi în anii regimului de democraţie populară”. Ur¬ 
mând o asemenea logică, ar trebui să acceptăm ideea că profesiunea 



de etnolog a apărut atunci când Institutul de Etnografie şi Folclor din 
Bucureşti a fost trecut, în 1974, de sub tutela Academiei sub „aripa 
ocrotitoare” a Consiliului Culturii şi Educaţiei Socialiste şi „rebote- 
zat” Institutul de Cercetări Etnologice şi Dialectologice. Nu este 
desigur exclus ca această schimbare de nume să-i fi impulsionat pe 
etnologi în a-şi delimita mai precis disciplina, metodele şi instru¬ 
mentele de lucru, fiindcă la interval de un singur an, într-o ordine 
dictată de imponderabilele programului editorial al vremii respective, 
au apărut mai întâi un Dicţionar de etnologie (1979) şi apoi o 
Introducere în etnologie (1980), ambele purtând girul ştiinţific al lui 
Romulus Vulcănescu. Tot atunci (începând cu 1978) apărea, sub 
direcţia ştiinţifică a aceluiaşi cercetător, revista „Etimologica”, anexă 
a altei publicaţii academice, „Recherches sur l’histoire comparative 
des institutions et du droit”. Romulus Vulcănescu este, de altfel, 
printre puţinii, dacă nu chiar singurul autor numit „etnolog” de Iordan 
Datcu, în Dicţionarul etnologilor români, voi.II, p. 284. 

Noul dicţionar cuprinde peste 1000 de intrări, numai primele două 
volume conţinând cu 320 mai mult decât cele consemnate în Dicţio¬ 
narul din 1979, menţionat mai sus, elaborat în colaborare cu Sabina 
C. Stroescu, şi în Dicţionarul folcloriştilor, II, Folclorul muzical, 
coregrafic şi literar românesc, scos, în regie proprie, de Iordan Datcu, 
la Editura Litera, 1983, la care se adaugă alte circa 300, toate noi, în 
volumul al III-lea. 

Nu este nevoie să argumentăm prea mult utilitatea extraordinară a 
acestui remarcabil instrument de lucru în care cei interesaţi găsesc o 
prezentare amplă a folcloristicii şi etnologiei româneşti de la înce¬ 
puturile abia bănuite ale acestora până în ziua de azi. O folcloristică 
şi o etnologie avant-la-lettre, căci conceptul de folclor îi era cu totul 
străin nu numai lui Ion Neculce, dar şi învăţatului domn D. Cantemir, 
ori luminatului boier valah Iordache Golescu, ca de altfel şi tuturor 
celor care s-au ocupat, într-un fel sau altul, de cultura populară, până 
în a doua jumătate a secolului trecut când, odată cu Hasdeu şi cu 
savanţii crescuţi în şcoala sa - G. Dem. Teodorescu, L. Şăineanu -, 
termenul „folclor” a intrat în circulaţie curentă şi folcloristica a în¬ 
ceput să-şi dobândească statutul de disciplină ştiinţifică autonomă; 
cât despre etnologie, aceasta a început să capete un contur în conştiin¬ 
ţa ştiinţifică românească încă si mai târziu. 

Iordan Datcu socoteşte primele două volume, apărute la sfârşitul 
anului 1998, ca ediţia a doua „revăzută” şi „mult adăugită” a dicţio- 



narelor folcloriştilor din 1979 şi 1983, dar nu spune foarte clar ce l-a 
determinat sa-şi numească lucrarea de acum „dicţionarul etnolo¬ 
gilor”. Autorul a lărgit, vizibil, aria de cuprindere a dicţionarelor sale, 
de la „folclorul literar românesc” (1979) la „folclor muzical, 
coregrafic şi literar românesc” (1983), lucrările pregătitoare celei de 
acum incluzându-i şi pe (unii) etnografi, anume „pe cercetătorii 
culturii populare spirituale, adică pe aceia care au cules sau scris 
despre folclorul literar şi muzical, despre obiceiuri, despre jocurile 
populare” (Dicţionarul..., voi. I, p. 17). 

Să înţelegem, oare - mă întrebam în eseul Certificat de existenţă 
pentru profesia de etnolog, , Adevărul literar şi artistic”, anul VIII, nr. 
457, 23 februarie 1999, p. 11 -, că numai aceştia, dimpreună cu 
folcloriştii, în sens clasic, sunt şi etnologi, în timp ce ceilalţi, care s- 
au ocupat exclusiv sau primordial de cultura populară materială n-ar 
fi etnologi, rămânând ce-au fost, adică etnografi? Din dicţionar nu 
rezultă aşa ceva, dar nicio precizare în legătură cu ce este etnologia 
şi, subsecvent, ce sunt etnologii nu apare în cuprinsul lucrării. Aşa 
ceva ar fi, de altfel, destul de greu de spus în câteva cuvinte, întrucât 
etnologia (şi nu numai cea românească) s-a constituit, ca disciplină 
ştiinţifică, în timp, delimitându-se, mai întâi, de „surorile” sale mai 
vârstnice, folcloristica şi etnografia, cu care împarte, altminteri, un 
obiect comun - cultura populară. Diferită ar fi, mai degrabă, atitu¬ 
dinea faţă de acest obiect, etnologia punând accent pe totalitate, pe 
relaţiile dintre părţi, pe compararea acestora, ţelul final fiind desprin¬ 
derea semnificaţiilor conţinute în întregul numit cultură populară. Se 
poate zice că toţi cei circa o mie de autori, instituţii, publicaţii inven¬ 
tariaţi de Iordan Datcu în lucrarea sa, luaţi împreună, de la contribui¬ 
torii la unele colecţii de folclor importante, rămaşi necunoscuţi sau 
uitaţi (e.g. Cehovschi Leon, Cordoneanu Constantin M., Crainic 
Simion etc., etc.), de la cei care au răspuns chestionarelor de folclor 
din diferite epoci (e. g. Ahriţculesei Dan, Bama Ioan etc.), de la 
mulţimea culegătorilor amatori de poezie sau muzică populară (e.g. 
Beldie Ioan C., Bena Augustin, Bichigean Gavril, Bodnariu Gavril, 
Bulat Toma G., Botiş-Ciobanu Maria, etc., etc.) până la autorii 
marilor sinteze în domeniu (Ovidiu Bârlea, C. Brăiloiu, D. 
Caracostea, P. Caraman, M. Pop, G. Vrabie, R. Vulcănescu etc.) au 
edificat etnologia românească. 

în eseul menţionat mai sus mă întrebam dacă şi în ce măsură cali¬ 
tatea de cercetători ai aceluiaşi obiect - cultura populară românească 



- justifică includerea în rândurile etnologilor români a unui mare 
număr de savanţi de diferite origini: britanicii Frazer James George 
(!) şi Kelly Agnes (Murgoci), germanul Mannhardt Wilhelm (!), cehul 
Jamik Jan Urban, sârbul Karadzic Vuk Stefanovic (!), austriacul 
Karlinger Felix, belgianca Mesnil Marianne, francezul Michelet 
Jules, japonezul Miya Kosei (!), francezii Bachelin Leo, Cuisenier 
Jean, Ubicini A. Honore şi Van Gennep Amold, italianul Renzi 
Lorenzo, maghiarul Bartok Bela etc. Iată că în voi al IlI-lea, numărul 
acestora se lărgeşte, găsindu-şi locul, aşa cum sugeram chiar eu 
atunci, olandeza Roşa Knorringa (fără date biografice) şi americanca 
Gail Kligman (n. 1949), precum şi Donald Dunham, „primul ame¬ 
rican care şi-a dat doctoratul la o universitate din România”, teza sa, 
Romanian Profile, susţinută la 30 mai 1948 fiind publicată 50 de ani 
mai târziu, la Editura Fundaţiei Culturale Române (1999) (vezi şi 
Nicolae Constantinescu, „Străini de toate culorile” despre folclorul 
românesc (I), „Adevărul literar şi artistic” anul IX nr. 502, 25 ian. 
2000, p. 13; (II), Idem, nr. 503,1 febr. 2000, p. 13; (III), Idem, nr. 504, 
8 februarie 2000, p. 13; cf. şi Idem, Cercetători străini despre cultura 
populară românească, „REF”, tomul 44, nr. 2-3, 1999, Editura Aca¬ 
demiei Române, 2001, p.203-208). Dintre americanii cu preocupări 
pentru folclorul românesc lipseşte, din nou, Margaret Hiebert- 
Beissinger, autoare a unei teze de doctorat, la Harvard, sub conduce¬ 
rea lui Albert B. Lord, publicată ulterior ca TheArt of the Lăutar: The 
Epic Tradition of Romania, 1991, şi a unor notabile studii despre 
folclorul românesc (vezi, e.g. „Balkan Folklore and Literature”, în 
Encyclopedia of Folklore and Literature. Editors Mary Ellen Brown 
şi Bruce A. Rosenberg, ABC-CLIO, 1998, p. 42-46; Epic, Gender, 
and Naţionalism: The Development of Nineteenh-Century Balkan 
Literature, în voi. Epic Traditions in the Contemporary World. The 
Poetics of Community. Edited by Margaret Beissinger, Jane Tylus, 
and Susanne Wofford, University of California Press, 1999, p. 69-88), 
de la care nu a izbutit, probabil, să obţină informaţiile biografice 
necesare. Se adaugă, însă, italianul Emesto Di Martino, dar lipseşte, 
bunăoară, Bruno Mazzoni cu o carte superbă despre inscripţiile din 
cimitirul de la Săpânţa {Le iscrizioni parlanti del cimitero di Săpânţa. 
Edizione a cura di..., Edizioni ETS, Pisa, 1999; cu acelaşi subiect, 
lucrarea apărută mai târziu, semnată de Marinella Lorinczi, II giorno 
del giudizio. Croci pictae ed epitaf ritmici in un cimitero mrale 
romeno, Edizioni dell’Orso, 2002). 

Dar nu absenţa, ci prezenţa unor autori străini, precum cei notaţi 
cu (!) pune problema criteriilor după care aceştia au fost selectaţi. 
Pentru că mi se pare excesiv să-i menţionezi pe Frazer, Mannhardt 
sau Di Martino ca „etnologi români ” pentru simplul motiv că în 
scrierile lor se află şi câteva informaţii (fie ele oricât de preţioase) 
despre cultura tradiţională românească. 

De reţinut faptul că, pentru prima dată într-o lucrare lexicografică 
de referinţă la noi, sunt citaţi cercetători ai fenomenului cultural 
românesc din afara graniţelor actuale ale României, din Republica 
Moldova, în primul rând, dar şi din Iugoslavia, Ucraina, Ungaria. Din 
acest punct de vedere, meritul Dicţionarului... lui Iordan Datcu este 
absolut, cei interesaţi având în faţă un repertoriu, cel puţin, de lucrări, 
studii şi articole ale confraţilor din afara graniţelor ţării care îm¬ 
plinesc, prin truda lor, cunoaşterea cât mai completă a culturii 
populare româneşti din zonele respective. Marcă a identităţii gru¬ 
purilor locale, a românităţii lor, cultura populară este, totodată, un 
argument de mare vechime şi de mare actualitate, totodată, a unităţii 
de neam, încât contribuţii ca acelea ale lui Nicolae Băieşu, Grigore 
Botezatu, Victor Cirimpei, Andrei Simion Hâncu, Efim Junghietu 
(Chişinău), Grigore Bostan (Cernăuţi), Hoţopan Alexandru (Unga¬ 
ria), Lelea Ion (Voivodina) ş.a. (voi. I-II) şi ale celor, mult mai mulţi, 
cuprinşi în voi. III - Eugen Bâzgu, Varvara Buzilă, Tudor Colac, 
Nicolae Demcenco, Victor Ghilaş, Loretta Handrabura, Tamara 
Macovei, Maria Mocanu (!), Elena Postolachi, Zina Şofransky, Va¬ 
lentin Zelenciuc, toţi din Republica Moldova, sunt, cred, de maximă 
însemnătate. 

Tot acum sunt „recuperaţi” etnologi de origine română, plecaţi din 
ţară în anii comunismului (Ioana Andreescu, Octavian Buhociu, 
Mircea Eliade, Constantin Eretescu, Anca Giurghescu, Paul H. Stahl), 
cărora li se adaugă, în voi. III, urmând, poate, şi sugestiile noastre, 
Sanda Golopenţia-Eretescu, apoi Florica Laurenţiu (Lorinţ), revenită 
după 1990 în ţară, Ioan Petru Culianu, Gabriel Manolescu, Paul Pe- 
trescu, Helga Stein. La articolul despre Ioan Petru Culianu, altminteri 
extrem de echilibrat şi informat, semnalez doar debutul românesc al 
acestuia: Soarele şi Luna. Eseu asupra semnificaţiei simbolicii hiero- 
cosmice soare-lună şi a nunţilor mitice, în „Lucrări ştiinţifice. Cercu¬ 
rile studenţeşti de folclor”, I, Al Patrulea Colocviu Naţional al 
Cercurilor Ştiinţifice Studenţeşti de Folclor - Baia Mare, 13-16 mai 
1971, Baia Mare, 1973, pp. 87-97, în care mai semnează, pe lângă 

Mihai Pop ( Cuvânt înainte), alţi doi autori consemnaţi în Dicţio¬ 
nar..., Ion V. Boldureanu (voi. I), în a cărui bibliografie este reţinută 
şi contribuţia din volumul de la Baia Mare, şi Ion Căliman (voi. III). 

„Nota de arbitrar”, în ceea ce priveşte distincţia etnolog - etnograf, 
pe care i-o imputam în prezentarea primelor două volume, este mult 
atenuată în voi. la III-lea unde îşi află loc etnografi-etnografi, 
nereţinuţi în volumele din 1998, precum Maria Bâtcă, Maria Bocşe, 
Comeliu loan Bucur, Monica Budiş, Aurelia Cosma, Ecaterina 
Dulcu, Nicolae Dunăre, Rusalin Işfanoni (dar nu şi Doina Işfanoni, cu 
merite cel puţin egale cu ale soţului, în domeniu!), Elena Maxim, 
Steluţa Pârâu, Paul Petrescu, Dumitru Rusan, Elena Secoşan, 
Georgeta Stoica, Lia Maria Stoica, Ion Vlăduţiu, Boris Zderciuc. 

S-a observat că la „categoria” culegători, cei vechi sunt evidenţiaţi 
uneori în chip excesiv (înţelegem că aici este vorba despre o încercare 
de restituire in integram a contribuţiilor modeste, uneori, ale unor 
animatori culturali din secolul trecut, mai ales, dar şi de mai dincoace, 
precum: Bulat Toma G., Bulboacă Ionel, Buligan-Delagorj Ion I., 
Bunea Augustin - toţi pe o singură pagină!). Volumul III continuă 
acest efort recuperator, lărgind lista culegătorilor mai puţin cunoscuţi 
pe plan naţional, precum, cu titlu de exemplu, Ardeu Petru, Bazilescu 
Ştefan (Ştefan Popescu, Ştefan Vasilescu), Bota-Vlad Năstaca, 
Constantinescu Maria, Cristea Ilie, Luca loan, Motea Cati, Steţco 
Valerica şi mulţi alţii, sau atribuind unor culegători cu vechi state de 
serviciu în domeniu (Căliman Ion, Florea Alexandru, Vesălău Cornel, 
de ex.) locul care li se cuvine. Li se alătură compozitori, aranjori şi 
interpreţi de muzică populară (e.g. Constantin Arvinte, Conţiu Vasile, 
„solist vocal de muz. pop. la Ansamblul profesionist „Mureşul” din 
Tg. Mureş), sau dansatori (Rotariu Gheorghe, „dansator şi instructor 
al unor formaţii artistice...”). Dobândesc poziţia meritată, în acest 
compendiu general al folcloristicii/etnologiei româneşti numeroşi 
îndrumători culturali care şi-au pus cunoştinţele şi talentul în slujba 
promovării culturii populare româneşti în cadrul Centrelor Judeţene 
ale Creaţiei Populare şi al mişcării artistice de amatori. Reţin, ca o 
mostră fidelă a documentării dorite exhaustive, consemnarea în 
Dicţionarul... voi. III a numelor unor fotografi care au slujit cerce¬ 
tarea etnografică (sociologică, etnologică) precum Andron Ioniţă G., 
„avocatul... care a lăsat preţioase imagini fotografice în cărţile Pri¬ 
velişti dintr-un colţ de ţară (1942), Ţara Oaşului (1977), Racşa - 
vatră de neam românesc (postum, 1997) sau Chevallier Adolph A., 

„fotograf singuratic” care s-a deosebit de T. Papahagi prin aceea că 
„s-a rezumat doar la fotografie, n-a scris şi studii”. Deşi face, ori de 
câte ori este vorba despre folosirea fotografiei în anchetele de teren, 
trimitere la Iosif Berman, prezent în campaniile lui D. Guşti de la 
Nereju şi Runcu, acestuia nu i se consacră un articol, pe care poate 1- 
ar fi meritat, mai ales că opera sa documentară a fost valorificată într- 
un foto-album conceput de Ioana Popescu („Martor”. Revue 
d’Anthropologie du Musee du Paysan Roumain, III, 1998 - Supple- 
ment), cuprinzând suficiente date biografice, şi într-o altă apariţie 
editorială, Omul românesc (Şcoala sociologică românească Dimitrie 
Guşti). Ediţie alcătuită şi îngrijită de Sabina Ispas şi Emanuel Pârvu, 
Editura Viitorul Românesc, Bucureşti, 2000. în această ultimă lucrare 
sunt incluse şi câteva fotografii realizate de A. Chevallier, dar lipsesc 
datele biografice, lacună umplută acum de Dicţionarul lui Iordan 
Datcu. Insolită este şi prezenţa, pentru prima oară într-un astfel de 
dicţionar, a unui realizator de film etnologic, Sandu Dragoş, „coau¬ 
tor” cu cercetătorii de la Catedra de folclor de la Universitatea din 
Timişoara (Gabriel Manolescu, Vasile Tudor Creţu, Ioan I. Popa, 
Doina Comloşan) a numeroase filme etnologice. 

O pondere însemnată deţin, în acest catalog general al etnologiei 
româneşti, scriitorii, oamenii de litere, alături de care stau filosofi, 
istorici, sociologi, esteticieni. Observam, în comentariul meu la ediţia 
din 1979 a Dicţionarului folcloriştilor (vezi Nicolae Constantinescu, 
Iordan Datcu - Sabina C. Stroescu, Dicţionarul folcloriştilor..., 
„Limbă şi literatură”, voi. 1,1980, p. 158-160) că aproape 10% din to¬ 
talul autorilor indexaţi erau scriitori, lucru explicabil, ziceam atunci, 
prin relativ târzia desprindere a folcloristicii, ca disciplină autonomă, 
de alte ştiinţe „mame” sau „surori”, între care, desigur, critica şi 
istoria literară, literatura însăşi, lingvistica şi filologia, istoria şi 
sociologia. Mai mult, folclorul ca obiect de studiu şi ca sursă de 
inspiraţie dă culturii româneşti o particularitate de neignorat. Totuşi, 
atunci ca şi acum, mă întreb dacă într-adevăr scriitori ca Alexandru 
Macedonski şi I. D. Sârbu, esteticieni şi critici literari ca Alexandru 
Husar sau Ion Itu trebuia, cu necesitate, să fie incluşi într-un dicţionar 
al etnologilor români. Mă întreb, Ia fel, dacă, dintre cei vechi, un G. 
Călinescu s-ar fi gândit vreodată pe sine ca „folclorist” şi „etnolog”, 
studiile sale despre Estetica basmului, 1957-58 (în voi. 1965) şi Arta 
literară în folclor, 1962 (în voi. 1964) fiind cercetări de literatură ca 
artă a cuvântului, ceea ce consemnează chiar la începutul prezentării 

Iordan Datcu însuşi: „Ca şi N. Iorga, C. nu este un folclorist în 
accepţia specializată a cuvântului...”. Şi atunci? în acelaşi sens, 
dintre cei de astăzi, prezenţa între etnologi a profesorului Dan Horia 
Mazilu, membru corespondent al Academiei Române, strălucit istoric 
literar şi mentalist, pare să-l fi surprins chiar pe cel în cauză. Evident, 
surplusul, în astfel de cazuri, nu reprezintă o culpă chiar atât de gravă, 
iar omisiunile sunt, omeneşte, scuzabile, ceea ce rămâne fiind 
aspiraţia spre complet, spre exhaustiv. 

Căci dicţionarele de autori ca acesta au încetat de mult să mai fie 
simple indice de nume, tabele alfabetice conţinând doar o bună, cât 
mai completă informaţie bio-bibliografică. Ele tind să suplinească 
lipsa cvasi-totală a lucrărilor de evaluare dintr-un domeniu sau altul 
(ultima Istorie a folcloristicii româneşti a apărut în 1974!), să 
stabilească direcţii şi filiaţii, să fixeze ierarhii. Din acest punct de 
vedere, absenţii (mai mari sau mai mici!) pot încerca un firesc 
sentiment de frustrare. 

în 1988, când Societatea Americană de Folclor sărbătorea un secol 
de la înfiinţare, preşedintele său de atunci, Alan Jabbour, încheia 
discursul omagial cu precizarea „We are a profession” („Noi - 
folcloriştii americani, n.n. - N.C. - suntem/reprezentăm o profesie”), 
în 2001, odată cu apariţia celui de al III-lea volum (şi ultimul, 
precizează autorul) al Dicţionarului etnologilor români putem zice 
„şi noi suntem o profesie”, opera lexicografică împlinită de Iordan 
Datcu constituindu-se într-un adevărat certificat de existenţă pentru 
profesia de etnolog în România. 

(Certificat de existenţă pentru profesia de etnolog, , Adevărul literar şi artistic”, 

Săptămânal de cultură şi atitudine, anul VIII, nr. 457, 23 februarie 1999, p. 

11; vezi şi O sinteză cuprinzătoare a etnologiei româneşti (despre Dicţionarul 
etnologilor români de Iordan Datcu, 2, voi. 1998), „Datina”. Periodic 
constănţean de etnologie şi fapt cultural, anul VII, nr. 15, mai 1999, p. 11) 

Sinteza în mers a unei discipline ştiinţifice complexe 


D espre editorul şi folcloristul Iordan Datcu (născut la Băcăleşti, 
Teleorman), despre cărţile lui, am scris, ori de câte ori mi s-a ivit 
prilejul, cu bucurie şi admiraţie - bucuria pe care ţi-o dă întâlnirea cu 
produsele spiritului unui om învăţat şi admiraţia generată de 
descoperirea unor faţete sau dedesubturi ale fenomenului studiat care 
îmi scăpaseră sau cărora nu le dădusem atenţia cuvenită. 

Ca redactor la fosta Editură pentru Literatură (ulterior Editura 
Minerva), Iordan Datcu a făcut să vadă lumina tiparului zeci de cărţi 
de folclor, de literatură populară şi de folcloristică, a îngrijit el însuşi 
peste 40 de ediţii, recuperând opere fundamentale ale etnografiei şi 
folclorului românesc - culegeri, antologii, monografii de Ion Bârlea, 
Artur Gorovei, Gr. G. Tocilescu - Christea N. Ţapu, Sim. FI. Marian, 
Tudor Pamfile, Elena Niculiţă-Voronca şi cercetări extrem de pre¬ 
ţioase precum cele ale lui P. Caraman şi Adrian Fochi. Unele dintre 
aceste recuperări s-au transformat în studii erudite, cum sunt, de 
exemplu, Introducere în opera lui Petm Caraman, 1999 şi Gheorghe 
I. Neagu, etnolog, 2004. Acestora li se adaugă antologia Toma Alimoş 
care, precedată de un amplu studiu introductiv, a devenit monografia 
unui subiect epic situat, ca importanţă şi semnificaţie, în imediata 
vecinătate a marilor poeme-mit ale folclorului românesc, Mioriţa şi 
Meşterul Manole. O mare parte din studiile publicate în reviste sau ca 
prefeţe au fost adunate în volume semnificative precum Repere în 
etnologia românească, 2002, Contribuţii la etnologia românească, 
2004, Alte contribuţii la etnologia românească, 2005, volume care 
dau o imagine a şantierului muncii ştiinţifice a prodigiosului autor. 

„Complicitatea”, în sensul cel mai bun al cuvântului, cu istoricul 
literar, omul de carte şi directorul de editură I. Oprişan a făcut ca, 
după o nepennis de lungă astep'are, volumul II din Bibliografia 

generală a etnografiei şi folclorului românesc (1892-1904) să vadă 
lumina tiparului la Editura Saeculum I.O., 2002, într-o ediţie îngrijită 
cu prefaţă de Iordan Datcu. Un an mai târziu, tot în îngrijirea sa, apare 
Bibliografia folclorului românesc 1930-1955, realizată sub 
coordonarea lui Ion Muşlea. 

Dar opera care încununează întreaga activitate ştiinţifică a edi¬ 
torului şi folcloristului Iordan Datcu, cu adevărat opus magnum al său 
este Dicţionarul folcloriştilor/etnologilor români, apărut, până acum 
în trei ediţii, acoperind peste două secole de cercetare a culturii 
populare a românilor, de la cronicari şi Dimitrie Cantemir până la 
tineri etnologi din ultimul val al etnologiei româneşti de la sfârşitul 
secolului trecut şi începutul celui de-al XXI-lea. 

Prima ediţie poate fi considerat Dicţionarul folcloriştilor. Fol¬ 
clorul literar românesc. Cu o prefaţă de Ovidiu Bârlea, voi. I, Editura 
Ştiinţifică şi Enciclopedică, 1979, elaborat în colaborare cu Sabina C. 
Stroescu, în vreme ce Dicţionarul folcloriştilor, voi. II. Folclorul 
muzical, coregrafic şi literar românesc, a fost scos, în regie proprie, 
de Iordan Datcu singur, la Editura Litera, în 1983. Dicţionarul 
etnologilor români, Editura Saeculum I. O., voi. I-II, 1998, voi. III, 
2001 constituie ediţia a doua a acestei opere unice în cultura 
românească. De curând a văzut lumina tiparului ediţia a treia, 
„revăzută şi mult adăugită”, sub titlul Dicţionarul etnologilor români. 
Autori. Publicaţii periodice. Instituţii. Mari colecţii. Bibliografii. 
Cronologie, Editura Saeculum I.O., 2006, 983 p. 

în finalul unei ample cronici la Dicţionarul etnologilor români, I- 
II-III (vezi Nicolae Constantinescu, Cronica lui Datcu, în „Obser¬ 
vator Cultural”, nr.113, 23.04-29.04 2002, p. 16-17) scriam: „Opera 
lexicografică împlinită cu dăruire şi probitate ştiinţifică de Iordan 
Datcu se constituie într-un adevărat certificat de existenţă pentru 
profesia de etnolog în România. Autorul «ameninţă» că i-a pus 
punctul final. Cine, din generaţia tânără, se va înhăma la această 
muncă de grefier neobosit, de condicar atent al folcloristicii şi 
etnologiei româneşti de acum înainte, rămâne de văzut”. Răspunsul la 
această întrebare a venit neaşteptat de repede, chiar din partea celui 
care se grăbise să-şi considere opera încheiată. 

Noul lexicon, de dimensiuni impresionante (aproape 1000 de 
pagini!), cuprinde zeci de noi intrări faţă de ediţia a doua, în trei 
volume, din 1998-2001, alcătuind cea mai completă panoramă a 
mişcării folcloristice, etnografice, etnologice româneşti, de la origini 

până în prezentul cel mai apropiat, ilustrat, spre exemplu, de 
articolele despre revista „CERC” (Cercetări Etnologice Româneşti 
Contemporane), voi. I, iama 2005, editată de membrii Catedrei de 
Etnologie şi Folclor de la Universitatea din Bucureşti, despre foarte 
tineri etnologi remarcaţi la începutul sec. al XXI-lea precum Anton 
Coşa, n. 1972, debut în 2001, Andrei Milin, n. 1975, debut în 2003, 
Emil Ţârcomnicu, n. 1971, debut în volum în 2003, în colab. cu lulia 
Wisoşenschi, care nu este, totuşi reţinută, în Dicţionar, după cum nici 
numele Ţârcomnicu nu apare în „Cronologie”, la anul 1971, de unde 
lipseşte şi Ioana Fruntelată, n. 4 aug., cuprinsă în carte, p. 400 (în 
schimb, Zina Şofransky pare să se fi născut de două ori, în 1945 şi 
1954!; de adăugat la bibliografia cercetătoarei din R. Moldova, 
Paleta culorilor populare. Denumirea culorilor şi nuanţelor, Editura 
Etnologică, 2006, 161 p.), despre „Monografii şi micromonografii de 
sate”, consemnând apariţii de ultimă oră precum cele semnate de Ioan 
Şelman, Ioana Mariş-Dăncuş, Elisabeta Faiciuc, Cuhea în istoria şi 
cultura Maramureşului , 2005 şi Paraschiva Abutnăriţei, loan 
Abutnăriţei, Monografia comunei Poiana Stampei - Suceava, 2006 
(pentru viitoarea ediţie menţionez, sub beneficiu de inventar, alte 
monografii locale apărute în ultimul timp: Prof. Florian Popescu, 
Comuna Fierbinţi-Tărg. Monografie, 2002, învăţător Vasile A. 
Popescu, Retevoieşti-Argeş. Pagini de istorie. Ediţie îngrijită de către 
Dana Andrei, 2005, Victor Simion - Cristian Obrejan - Nicuşor lancu, 
Jilavele. Leagăn străbun de cultură şi civilizaţie, 2006 şi multe altele 
(vezi în acest sens art. nostru, Localism şi globalizare: actualitatea 
monografiilor săteşti, în „Sud”, Revistă lunară de cultură editată de 
Fundaţia „Dimitrie Bolintineanu”. Bolintin Vale-Giurgiu-Bucureşti, 
anul 7, nr. 7 (60), iulie 2004, p. 11). 

Urmărind cu o tenacitate ieşită din comun fenomenul cercetării 
culturii populare în variile lui aspecte, din trecut şi din prezentul 
apropiat, Iordan Datcu îmbogăţeşte continuu lexiconul său, devenit 
cea mai credibilă sursă de informaţii în acest domeniu şi, aşa cum 
spuneam cu altă ocazie (vezi Nicolae Constantinescu, Certificat de 
existenţă penăm profesia de etnolog, în „Adevărul literar şi artistic”. 
Săptămânal de cultură şi atitudine, anul VIII nr. 457, 23 februarie 
1999, p. 11; vezi şi O sinteză cuprinzătoare a etnologiei româneşti 
[despre Dicţionarul etnologilor români de Iordan Datcu, 2 voi. 1998], 
în ..Datina”. Periodic constăntean rle etnologie si fant cultural, anul 

VII, nr. 15, mai 1999, p. 11, cf. ante, p. 95-103) o adevărată instanţă 
de certificare a profesiei de folclorist, etnograf, etnolog. 

Confruntând intrările de la litera S din ediţia 2006 cu cele din voi. 

II şi III din precedenta ediţie, operaţie destul de anevoioasă, căci 
lexicograful a modificat, oarecum, ordinea acestora, apelând exclusiv 
la criteriul alfabetic, constatăm câteva adăugiri, care confirmă, dacă 
mai era nevoie, scrupulozitatea extremă a cercetătorului, intenţia sa 
de a nu scăpa numele nici unuia dintre cei care şi-au îndreptat, 
vreodată, atenţia asupra culturii populare româneşti. Apar, astfel, 
numele lui Sefer Mariana (n. 1930), cu contribuţii în domeniul 
medicinii populare, Sikimic Biljana (n. 1956, Belgrad), preocupată de 
studiul lingvistic al comunităţilor româneşti din Balcani, Stan Mircea 
(n. 1936), muzicolog, Stratilescu Tereza (n. 1862), cu studii la 
Oxford, autoarea unui studiu în limba engleză despre români, în 
1906, Suciu Ovidiu (n. 1936), autor al unor colecţii de folclor local şi 
al unor cărţi de interviuri şi reportaje, şi publicaţiile „Studii şi 
comunicări. Etnografie - Istorie”, Caransebeş, din 1975 şi 
„Symposia”. Caiete de etnologie şi antropologie, trei volume, apărute 
la Craiova sub direcţia lui Mihai Fifor, integrat în versiunea actuală a 
Dicţionatvlui, cu menţiunea noastră că, între timp, în 2003, a obţinut 
titlul de doctor cu teza Actul ritual ca formă de comunicare. Studiu de 
caz: românii din Timocul sârbesc. 

Ce indică aceste menţiuni sumare pe marginea unei scrieri 
majore? întâi, extraordinara putere de cuprindere a autorului care 
face, de unul singur, ceea ce ar fi trebuit să facă un colectiv de 
cercetători, în cadrul unui institut de specialitate. în al doilea rând, 
dinamica remarcabilă a fenomenului, căci, în ciuda poziţiei de 
Cenuşăreasă a folclorului şi a cercetării lui în cadrul politicilor 
culturale ale ultimelor decenii, la nivel central sau pe plan local, în 
cadrul unor mari proiecte colective sau pe plan strict individual, 
cercetarea culturii populare nu a stagnat, ci a mers înainte, realizările 
ei fiind înregistrate cu fidelitate de un martor şi participant activ la 
acest proces, dr. Iordan Datcu, căruia obştea etnologilor (folclorişti, 
etnografi, culegători, creatori populari, interpreţi, animatori culturali) 
din România îi datorează recunoştinţă şi mult respect. 

(„Sud”, Revistă lunară de cultură editată de Fundaţia „Dimitrie 
Bolintineanu”, Bolintin Vale - Giurgiu - Bucureşti, anul 10, nr. 11-12 (88-89), 
noiembrie-decembrie 2006, p. 14 - despre Iordan Datcu, Dicţionarul 

etnologilor români, 2006) 

Restituiri şi revizuiri 


O scurtă „ochire retrospectivă” asupra folcloristicii româneşti din 
ultimii aproape 15 ani, de după 1990 deci, arată clar că una din 
direcţiile de lucru pe care s-au angajat cercetători din generaţii dife¬ 
rite este aceea a recuperării trecutului. Nesaţ al recuperării care s-a 
materializat, în primul rând, în grăbirea cu care au fost retipărite 
marile corpusuri ale etnografiei şi folclorului românesc datorate 
întemeietorilor, înaintemergătorilor acestor discipline la noi, de la 
Simion Florea Marian, Tudor Pamfile şi Artur Gorovei la Elena 
Niculiţă-Voronca, Elena Sevastos, Gh. F. Ciauşanu, Marcel Olinescu 
şi alţii. Şi-au adus contribuţia la acest efort recuperator folclorişti şi 
editori cu vechi state de serviciu în domeniu, precum Iordan Datcu, 
Ioan Şerb, I. Oprişan, Virgil Florea, dar şi unii mai nou veniţi. 
Amintesc aici pe prodigioasa Antoaneta Olteanu, care a impus, la 
Editura Paideia din Bucureşti, un amplu program de reeditare a 
clasicilor folcloristicii româneşti urmat cu stricteţe (reţin volumele 
selective Simion Florea Marian, Mitologie românească şi Botanică 
românească , ambele apărute în anul 2000, apoi Tudor Pamfile, 
Văzduhul după credinţele poporului român', Diavolul învrăjbitor al 
lumii', Pământul..., Cerul şi podoabele lui, 2001, Artur Gorovei, 
Ouăle de Paşti, 2001, Ion-Aurel Candrea, Lumea basmelor, 2001, 
precum şi mai puţin cunoscuta lucrare a lui George Bujoreanu, Boli, 
leacuri şi plante de leac, apărută la Sibiu, în 1936, retipărită în 2001); 
pe regretata Lucia Berdan cu un competent studiu introductiv la ediţia 
din Elena Niculiţă-Voronca, Datinile şi credinţele poporului român 
adunate şi aşezate în ordine mitologică, realizată de Victor Dumea; 
pe Alexandru Dobre, care a inaugurat seria „Folclorişti evrei din 
România” (din care au apărut studii şi culegeri de folclor semnate de 
Mihail Canianu, Studii şi culegeri de folclor românesc, 1999; Sal. 

Segal, Din folclorul poporului e\>reu. Credinţe, datini şi superstiţii, 
2000; I. A. Candrea, Iarba fiarelor. Studii de folclor. Din datinile şi 
credinţele poporului român, 2001; Lazăr Şăineanu, Studii folclorice. 
Cercetări în domeniul literaturii populare, 2003), pe Petre Florea, cu 
o ediţie ştiinţifică a studiului inedit al lui Tudor Pamfile, Dragostea 
în datina tineretului român, Editura Saeculum I.O., 1998 şi o alta, la 
fel de elaborată, la Boli şi leacuri la oameni, vite şi păsări, Idem, 
1999, şi Mozes Gaster, Studii de folclor comparat, 2003. 

„Grăbirea”, pe care o evocam mai sus, îşi are explicaţia ei, căci 
toate aceste opere fundamentale ale etnografiei şi folclorului ro¬ 
mânesc, puse la index de cenzura comunistă, în primul rând datorită 
conţinutului lor religios - creştin învederat, deveniseră adevărate 
rarităţi bibliografice, încât consultarea lor ajunsese o problemă chiar 
şi pentru specialişti. Aceasta explică, dar nu justifică, apariţia 
simultană, la două edituri diferite a aceleiaşi cărţi, unele neglijenţe 
stridente în retipărirea lor (cazul cel mai izbitor fiind aşa-zisa ediţie la 
Tudor Pamfile, Mitologie românească, îngrijită de Mihai Alexandru 
Canciovici, Editura ALLFA, 1997, în care nu numai că nu au fost 
eliminate erorile tipografice din ediţia princeps, dar s-au adăugat 
altele noi), intervenţii îndrăzneţe ale editorilor în structura şi chiar în 
titulatura volumelor. Căci, de pildă, Sim. FI. Marian nu şi-a intitulat 
niciodată cele trei volume consacrate naşterii, nunţii şi înmormântării 
la români „Trilogia vieţii”, aşa cum au apărut acestea la Editura „Grai 
şi suflet - Cultura naţională”, 1995. în numele adevărului, menţionez 
că titlul dat de editori este inscripţionat numai pe cotorul volumelor 
şi în paranteze drepte, ceea ce face evident pentru oricine că e vorba 
de o „găselniţă” editorială. Trebuie să spunem, de asemenea, că cele 
trei volume din Sărbătorile la români de acelaşi Sim. FI. Marian 
aveau raţiunea lor de a fi editate separat, încât gruparea, din motive 
strict tipografice, în numai două (ediţia Iordan Datcu, Editura 
Fundaţiei Culturale Române, 1994), le schimbă, într-o bună măsură, 
structura gândită iniţial de autor şi care îi fusese impusă de 
cunoaşterea amănunţită şi exactă a realităţii consemnate. 

„Grăbirea” cu care ne-am repezit cu toţii să recuperăm aceste 
fundamente ale culturii naţionale nu justifică, totuşi, apariţiile 
simultane, la edituri diferite, a aceleiaşi cărţi - Datinile şi credinţele 
poporului român de Elena Niculiţă-Voronca în ediţia Dumea, menţio¬ 
nată mai sus, şi în ediţia Iordan Datcu (2 voi., Editura Saeculum I.O., 
1998) - sau a unor studii ale aceluiaşi autor - Poreclele la români 

(1895) de Ion-Aurel(iu) Candrea apare în voi. Lumea basmelor. 
Studii şi culegeri de folclor românesc, Ediţie îngrijită de Antoaneta 
Olteanu, Cuvânt înainte de Alexandru Dobre, Editura Paideia, 2001, 
p. 109-192 şi în voi. Iarba fiarelor. Studii de folclor. Din datinile şi 
credinţele poporului român, Cuvânt înainte de Dan Horia Mazilu, 
Studiu introductiv şi ediţie de Alexandru Dobre, Fundaţia Naţională 
pentru Ştiinţă şi Artă. Academia Română. Institutul de Istorie Literară 
„G. Călinescu”, 2001, p. 149-208. Cheltuială dublă de trudă 
intelectuală şi de fonduri băneşti, când toate aceste resurse ar fi putut 
fi îndrumate spre realizarea unor ediţii critice, ştiinţifice, pe drept 
cuvânt recuperatoare şi lămuritoare, nu purtătoare de inexactităţi şi 
creatoare de confuzii. 

Un exemplu în acest sens ar putea fi cele două volume cuprinzând 
textele în proză aflate în răspunsurile la Chestionarele lui B. P. 
Hasdeu din 1877 (juridic) şi, mai ales, din 1884 ( Programa pentru 
adunarea datelor privitoare la limba română), întâiul publicat de I. 
Oprişan sub titlul Omul de flori. Basme şi legende populare 
româneşti în seria B. P. Hasdeu, Opere, voi. V - Folclor literar, tom II 
Proza populară, Editura Saeculum I.O. - Editura Vestala, 1997, 399 
p., al doilea îngrijit de Lia Stoica Vasilescu, sub titlul Literatură 
populară. Basme populare româneşti. Cu o prefaţă de Ovidiu Bârlea, 
Editura „Grai şi suflet - Cultura naţională”, 2000, 320 p. 

Trebuie observat, mai întâi, că ediţia de la Editura „Grai şi suflet” 
apare în anul 2000 şi are drept prefaţator pe Ovidiu Bârlea care, se 
ştie, trecuse în lumea umbrelor pe 7 ianuarie 1990, fără ca acest 
„amănunt” biografic să fie menţionat explicit sau marcat, măcar gra¬ 
fic, cumva, în text. în scurta sa prefaţă, Ovidiu Bârlea face vorbire 
despre „cele două volume [care] reprezintă a doua fază a valorificării 
preţiosului material folcloric din răspunsurile la Chestionarele lui B. 
P. Hasdeu” (p. V). Putem presupune că un al doilea volum, gata de ti¬ 
par înainte de moartea eminentului folclorist, cuprinde poezia 
populară sau speciile versificate ale folclorului, în timp ce primul, cel 
apărut în 2000, „înmănuchează proza populară, atâta câtă se află ea 
risipită la diferitele capitole ale răspunsurilor” (Idem). Cât priveşte 
menţiunea despre „a doua fază a valorificării preţiosului material” 
este limpede că Bârlea avea în vedere începutul desţelenirii răspun¬ 
surilor la Chestionarele lui Hasdeu datorat lui I. Muşlea şi continuat 
de el însuşi prin publicarea Tipologiei folclorului din răspunsurile la 
Chestionarele lui B. P. Hasdeu, Editura Minerva, 1970, cu un amplu 

studiu introductiv, B. P. Hasdeu şi folclorul, p. 9-69, din care notele, 
fix 199, ocupă 10 pagini! 

Chiar de atunci, Ovidiu Bârlea repertoriase piesele epice aflătoare 
în răspunsuri şi le aşezase, într-o ordine cvasi-aleatorie, în partea a 
doua a Tipologiei, în capitolul „Genuri şi specii de artă”, între 
„Ghicitori” şi „Balade”, p. 530-550. 

Cei doi editori de azi -1. Oprişan (1997) şi Lia Stoica Vasilescu 
(2000) - au mers „la sigur”, pe urmele lui I. Muşlea şi O. Bârlea, 
făcând mai mult efortul descifrării şi transcrierii textelor scrise cu mai 
bine de 100 de ani în urmă de către corespondenţii marelui savant. 
Ediţia realizată de I. Oprişan este mai completă (135 de texte faţă de 
120 în ediţia Lia Stoica Vasilescu) şi conţine un aparat critic bine pus 
la punct, indicând exact sursa, variantele (dacă există), şi încadrarea 
tipologică după Catalogul internaţional Aame-Thompson. 

Totuşi, aceste restituiri absolut necesare ridică unele semne de 
întrebare asupra cărora n-ar fi de prisos să stăruim puţin. Este vorba, 
mai întâi, de o chestiune de atribuire. în ambele cazuri, Hasdeu este 
creditat cu calitatea de culegător, de autor al respectivelor culegeri, 
când bătrânul savant (aşa îl arată portretul canonic, căci în fapt, la 
1877 n-avea nici 40 de ani!) nu şi-a pus niciodată problema realizării 
unei colecţii de literatură populară, de poezie sau de proză populară, 
rostul chestionarelor fiind explicit acela de a aduna material 
documentar pentru „obiceile juridice”, primul, şi pentru dicţionarul 
istoric al limbii române, al doilea. Editorii din 1970,1. Muşlea şi O. 
Bârlea, fuseseră mai circumspecţi, deşi nu şi mai inspiraţi, când îşi 
numiseră lucrarea Tipologia folclorului din răspunsurile la 
chestionarele lui B. P. Hasdeu. Oricum, se feriseră de o atribuire 
nerevendicatâ vreodată de Hasdeu însuşi şi nesusţinută de realitatea 
faptelor. A include textele folclorice excerptate de noi, cei de acum, 
din maldărul de manuscrise de diverse provenienţe de la sfârşitul 
secolului al XlX-lea în seria de Opere a lui B. P. Hasdeu nu poate să 
creeze decât confuzie, mai ales în mintea cititorului tânăr de astăzi. 

Dacă acesta ar fi tentat să compare cele două ediţii, confuzia ar 
spori şi mai mult, căci în ediţia Lia Stoica Vasilescu, pe lângă cele 120 
de texte din răspunsurile la Chestionarele lui B. P. Hasdeu, într-o 
Anexă sunt transcrise încă 50 de naraţiuni extrase dintr-un manuscris 
existent, ni se spune, în Arhiva 1. E. E, provenind din fosta arhivă de 
folclor a Ministerului Artelor. „Aceste poveşti au fost culese toate în 
anul 1874, în lunile de vară, în urma unei circulare a revizoratului 

şcolar al jud. Ilfov” sau la iniţiativa „unor culegători notorii 
bucureşteni”, precum 1. C. Fundescu şi F. ispirescu, cum presupune, 
poate pe bună dreptate, Ovidiu Bârlea. Cum pot fi acestea publicate 
sub numele lui Hasdeu, nu-mi pot explica. Cert este că ele (textele) 
vor intra, în cazul cercetătorului grăbit, în bibliografia hasdeeană, în 
timp ce autorul fidel normelor ştiinţifice de redactare va umple 
subsolul paginilor cu note explicative. 

Vorba zisă cândva de o persoană importantă a zilelor noastre 
despre „sinergia faptelor” şi „meandrele concretului” se verifică în 
cazul acestei restituiri necesare, cu valoare documentară şi culturală 
de netăgăduit, dar felul cum s-a făcut poate complica lucrurile şi 
produce nedumeriri şi controverse cvasi-gratuite. 

Această meteahnă a atribuirilor nu e nouă. Să ne amintim că, din 
considerente mai mult morale sau justiţiare, decât ştiinţifice, Iordan 
Datcu, o autoritate în materie, îl cocoţa pe Christea N. Ţapu pe poziţia 
autorului colecţiei Materialuri folcloristice (1900), alături de Gr. G. 
Tocilescu, când istoricul şi arheologul nu îşi asumase în niciun fel 
„paternitatea” asupra colecţiei, nici calitatea de culegător. De altfel, 
pe foaia de titlu a ediţiei din 1900 citim foarte clar: Materialuri 
folkloristice culese şi publicate sub auspiciile Ministerului Cultelor şi 
învăţământului Publicate prin îngrijirea lui Gr. G. Tocilescu. „Prin 
îngrijirea”, deci, lui Gr. G. Tocilescu (despre calitatea acestei 
„îngrijiri” s-au pronunţat, la timpul potrivit, cei îndreptăţiţi să o facă). 
Materialuri folkloristice nu este o colecţie de autor, nici o antologie, 
aşa încât atribuirea calităţii de autor lui Christea N. Ţapu, pe criteriul 
numărului mare de texte pe care el le-a notat şi le-a trimis spre 
publicare reprezentantului Ministerului Cultelor etc. nu face decât să 
provoace confuzie şi chiar să creeze o nouă nedreptate (dacă ar fi 
vorba de aşa ceva), alţi culegători la fel de harnici neobţinând o astfel 
de „reparaţie morală” din partea editorului de acum câteva decenii 
(voi. I, 1980; voi. II-III, 1981), ale cărui merite în recuperarea unora 
dintre fundamentele culturii naţionale sunt de netăgăduit şi le-am 
evidenţiat ori de câte ori ni s-a oferit ocazia, inclusiv cu prilejul 
retipăririi corpusului de Materialuri folkloristice. 

Cei care vin şi care, poate, vor fi interesaţi, la rândul lor, de această 
moştenire, va trebui să restituie colecţia în alcătuirea ei iniţială, să-i 
adauge un aparat critic prin care să fie funcţională, în raport cu 
instrumentele de lucru elaborate în secolul al XX-lea, să evidenţieze 



contribuţia fiecărui culegător, sursele textelor (informatori, localităţi) 
ş.a.m.d. 

Un caz încă mai tulburător de atribuire este co-prezenţa, pe coperta 
unei cărţi apărute în 1998 a etnomuzicologului Constantin Brăiloiu 
(1893-1958) şi a folcloristului contemporan Sabina Ispas (n. 1941). 
Datele biografice resping, chiar şi cu prezumţia deosebitei precocităţi 
ştiinţifice a cercetătoarei, orice posibilitate de colaborare directă a 
celor doi. Abia pe coperta interioară, sub titlul Sub aripa cerului 
(Editura Enciclopedică, 1998) se desluşeşte că Sabina Ispas semnează 
„Comentarii etnologice asupra colindei şi colindatului”, iar C. Brăiloiu 
este prezent cu „Colinde şi cântece de stea”, antologie realizată de 
Sabina Ispas, Mihaela Şerbănescu şi Otilia Pop-Miculi. 

Crescut dintr-o vie necesitate, proiectul de recuperare a textelor de 
bază ale folcloristicii şi etnografiei româneşti, la care s-au înhămat, de 
bună voie şi nesiliţi de nimeni, cercetători şi editori prestigioşi, se 
desfăşoară cam la întâmplare, în afara oricărei coordonări sau 
îndrumări (honibile dictu!) şi cu o oarecare (justificată) grăbire, cu 
consecinţele văzute, încât chiar de acum se impune o operaţie de 
revedere a restituirilor şi de revizuire a revizuirilor, într-un proces de 
valorificare ştiinţifică reală a tezaurului culturii populare tradiţionale. 

(„Datina”, Periodic constănţean de etnologie şi fapt cultural, anul X, nr. 28, 
august 2002, p.4; vezi şi Recuperări utile şi unele false atribuiri, în „Adevărul 
literar şi artistic”, Săptămânal de cultură şi atitudine, anul XII, nr. 648, 7 

ian. 2003, p. 4) 

A fost de unde n-a, fost ... 


T ine, cumva, de zona miraculosului, faptul că, în procesul de 
recuperare a valorilor culturale ale unui trecut nu prea îndepărtat, 
interzise sau ocultate în anii totalitarismului, edituri serioase, cu 
proiecte grandioase în acest domeniu, au găsit, totuşi, înţelegere şi 
resurse materiale pentru a acorda spaţiul cuvenit şi valorilor culturii 
populare, în general neglijate sau privite chiar cu suficientă 
superioritate în anii din urmă. Lucrări fundamentale ale folcloristicii 
şi etnografiei româneşti care, din motive ideologice, n-ar fi avut nici 
o şansă să vadă lumina tiparului în timpul regimului comunist, au fost 
publicate, în ediţii critice sau în ediţii de lucru, aflându-se acum la 
îndemâna studioşilor şi a tinerilor interesaţi de această secţiune 
importantă a culturii naţionale. Mă gândesc, spre exemplu, la 
monografiile lui Sim. FI. Marian, Sărbătorile la români (1898,1899, 
1901), 2 voi, Editura Fundaţiei Culturale Române, 1994 şi Nunta la 
români (1890), Naşterea la români (1892) şi înmormântarea la 
români (1892), 3 voi., Editura „Grai şi suflet - Cultura naţională”, 
1995 sau la scrierea lui Artur Gorovei, Credinţi şi superstiţii ale 
popoinlui român (1915), aceeaşi editură, 1995, ori la aceea a lui Petru 
Caraman, Descolindatul în Orientul şi Sud-Estul Europei începută 
prin 1937, pierdută şi refăcută de mai multe ori, gata de tipar în 1969, 
apărută la Editura Universităţii „Alexandru Ioan Cuza”, Iaşi, 1997, 
lucrări care datorită conţinutului lor „duşmănos”, „mistic” (în mintea 
politrucilor vremii, desigur) au fost interzise timp de 50 de ani, 
înainte de 1990, deci. Sau la cărţi oprite datorită trecutului politic al 
autorilor lor, precum cele ale lui Vasile Băncilâ, Duhul sărbătorii, 
Editura Anastasia, 1996 ori Ion Ionică, Dealul Mohului. Ceremonia 
agrară a cununii în Ţara Oltului (1943), Editura Minerva, 1996. 



în acest efort mai mult decât meritoriu de recuperare a valorilor 
definitorii ale spiritualităţii româneşti, basmul, proza populară nu a 
fost uitată. O editură gândită de întemeietorul ei, poetul Mircea 
Ciobanu, să publice, în primul rând, poezie modernă, contemporană, 
românească, iniţiază „Colecţia de basme” pe care o inaugurează cu G. 
Dem. Teodorescu, Basme române, culegere de... Ediţie îngrijită şi 
glosar de Rodica Pândele şi Petre D. Anghel. Prefaţă {Ademenirile 
basmului) de Nicolae Constantinescu, Editura Vitruviu, 1996. Edi¬ 
torul I. Oprişan publică, sub titlul Omul de flori. Basme şi legende 
populare româneşti, Editura Saeculum I.O. - Editura Vestala, 1997, 
voi. V din Opere. Folclor literar, tom II - Proza populară de Bogdan 
Petriceicu Hasdeu, cuprinzând naraţiuni populare aflate în răspun¬ 
surile la Chestionarele marelui învăţat. Surprinzătoare, într-un fel, dat 
fiind profilul consacrat al editurii, este apariţia, la „Humanitas”, a 
volumului editat de Viorica Nişcov, A fost de unde n-a fost. Basmul 
popular românesc. Excurs critic şi texte comentate, Editura Huma¬ 
nitas, Bucureşti, 1996, 443 p., de care ne vom ocupa în continuare. 

Din „Fişa biografică” tipărită, discret, pe versoul foii de gardă, 
cititorul mai puţin grăbit poate afla câte ceva despre autoarea acestei 
antologii şi a studiului introductiv, dar nu îndeajuns pentru a-i contura 
cât de cât personalitatea şi pentru a o situa în peisajul folcloristicii 
româneşti contemporane. Interesată precumpănitor de studiul 
literaturii române şi germane, de raporturile dintre acestea, ca şi de 
aspecte actuale ale teoriei literaturii, Viorica Nişcov s-a apropiat de 
folclor, de basmul popular în special, tocmai pe această cale, 
urmărind, mai ales, difuziunea basmelor din colecţia Fraţilor Grimm 
în România (v. Bibliografie, p. 102). 

Contactul cu literatura de specialitate germană reprezintă un 
avantaj net pentru cercetătoare, căci, până la sintezele de mai târziu, 
ale americanului Stith Thompson, să zicem, marea literatură despre 
basm s-a produs în spaţiul german sau s-a scris în limba germană (v. 
titlurile de sub Walter Anderson, Johannes Boite si Georg Polivka, 
Wilhelm Giese, Max Luthi, Kurt Ranke, Lutz Rohrich, Leopold 
Schmidt în Bibliografie, p. 100-104, după cum şi întâia ediţie a 
catalogului internaţional de basme elaborat de Antti Aame a fost 
redactată în nemţeşte, Verzeichnis der Mărchentypen, „FFC” No 3, 
Helsinki, 1910). 

Formaţia germană a autoarei se vede şi din felul ordonat în care îşi 
structurează lucrarea de faţă, din meticulozitatea cu care selectează şi 



prezintă informaţia, din grija pentru detaliu şi din soliditatea 
argumentării. 

De fapt, fiecare secţiune a părţii întâi a cărţii reţine atenţia prin 
ceva. In Cuvânt înainte (p. 7-8) se face o distincţie utilă între ver¬ 
siunea orală şi versiunea scrisă a basmului popular, între care se pot 
constata „divergenţe”, „convergenţe” şi „suprapuneri”. In Nota intro¬ 
ductivă (p. 9-10) se fixează cu claritate „ţelul urmărit” de această 
lucrare: „înfăţişarea unei istorii prin texte a colecţiilor de basme 
populare româneşti şi totodată, a unei istorii a reflectării lor în 
conştiinţa publică românească ”. Obiective, să recunoaştem, extrem 
de ambiţioase şi declanşatoare de incitante întrebări, cărora studiul 
introductiv, de mari dimensiuni (v Excurs critic. Basmul românesc - 
existenţă şi conştiinţă, p. 13 - 95) încearcă să le dea răspunsurile cele 
mai adecvate. 

în prima secţiune a studiului se reface cu extremă precizie istoria 
culegerii şi publicării basmului popular în teritoriile locuite de 
români, începutul fiind fixat la 1797 când un anonim a notat Istoria 
unui voinic înţălept şi învăţat întrebăndu-se din ponturi cu o fată de 
împărat, publicat abia în 1968 de I. C. Chiţimia şi reprodus acum, în 
poziţia nr. 1 din antologie, drept cel mai vechi basm românesc 
cunoscut, din punctul de vedere al momentului „culegerii”, notării, 
aşezării lui pe hârtie (v. secţiunea Texte, p. 107-114). Viorica Nişcov 
nu se mulţumeşte să inventarieze culegerile de naraţiuni populare 
realizate în decursul timpului în spaţiul cultural românesc, ci 
raportează, cu bună ştiinţă, îndemnurile şi realizările cărturarilor 
români la mişcarea de idei din folcloristica europeană, la modelele 
'recunoscute în acest domeniu, judecând fiecare colecţie şi pe fiecare 
culegător în parte cu o judecată dreaptă, şi scriind, astfel, probabil, 
cea mai exactă istorie, de până acum, a acestei componente a 
folcloristicii româneşti. 

în acelaşi sens poate fi caracterizată şi secţiunea B a studiului 
introductiv, O istorie a cercetărilor (p. 40-70), în care, din nou, 
cititorul străbate, sub atenta îndrumare a unui ghid supracalificat, 
principalele momente ale investigării ştiinţifice a basmului la noi, 
punctele de vedere ale învăţaţilor români fiind permanent raportate la 
curentele de idei din etnologia, antropologia sau folcloristica mon¬ 
dială. întrevăzând, „la capătul acestui conspect al istoriei cercetărilor 
asupra basmului popular românesc” „linia unei creşteri progresive” (p. 
68), autoarea punctează, în final, unele neîmpliniri în acest domeniu. 



legate de necunoaşterea, încă, integrală a repertoriului naţional de 
naraţiuni fantastice populare, de absenţa instrumentelor de lucru 
(bibliografii, cataloage tematice, dicţionare şi enciclopedii, monografii 
etc.) (p. 70), jalonând, astfel, chiar câteva direcţii prioritare de 
cercetare a acestui sector al creaţiei folclorice la noi. 

Densă este şi propria „estetică a basmului” construită de Viorica 
Nişcov în cel de-al treilea capitol al studiului introductiv, „Basmul ca 
practică şi reprezentare ” (p. 71-94), în care numeroase observaţii de 
amănunt sau mai generale contribuie sugestiv la conturarea 
specificităţii categoriale a acestei specii folclorice sub aspectul 
structurii, formulelor, veridicităţii, raporturilor cu realul, naturii şi 
funcţiei personajelor, traseelor epice, stilisticii etc. în fapt, toate 
acestea se constituie în „atribute cu valoare reprezentativă” (p. 73) 
pentru circumscrierea sau definirea speciei basm şi, mai departe, 
pentru conturarea universului propriu basmului românesc, deşi 
autoarea manifestă prudenţă în această zonă, altminteri greu de 
controlat. Chiar acolo unde pare să fi ajuns la o concluzie fermă, cum 
ar fi în cazul „logicii naraţiunii fabuloase” (v. p. 85), Viorica Nişcov 
refuză încheierea apodictică, preferând relativizarea mult mai elastică 
şi mai cuprinzătoare. 

întreagă această primă parte a cărţii A fost de unde n-a fost stă sub 
semnul unui înalt profesionalism, fiind, după sintezele memorabile 
ale lui Ovidiu Bârlea (1966, 1978, 1981) şi Gheorghe Vrabie (1975), 
la care trebuie adăugată şi lucrarea acestuia din urmă, Proza populară 
românească, Editura Albatros, 1986, cea mai consistentă contribuţie 
la cunoaşterea basmului popular românesc şi a studierii lui în cei 
peste o sută cincizeci de ani scurşi de la întâile încercări în acest 
domeniu. O oglindă fidelă a acestor două dimensiuni ale cercetării 
basmului o constituie ampla Bibliografie trimiţând la A. Texte (p. 97- 
99) şi la B. Studii (p. 100-104), îmbogăţită, încă, de lucrări menţio¬ 
nate în paginile prefeţei sau în comentariile din antologie. Fără a 
ambiţiona exhaustarea surselor, Bibliografia rămâne deschisă. Astfel, 
cred că un op masiv ca acela al lui Mihail M. Robea, Basme populare 
româneşti apărut în seria „Folclor din Oltenia şi Muntenia” IX, 
Editura Minerva, 1986, XLV +871 p. şi-ar fi aflat locul în lista de 
surse ale textelor şi măcar o naraţiune de aici ar fi meritat să figureze 
în antologie, fie şi ca o mostră de basm contemporan dintr-o zonă sau 
localitate din care s-a mai cules. La fel, în aceeaşi serie, voi. X, 
culegerea lui Pamfil Bilţiu, Poezii şi poveşti populare din Ţara 



Lăpuşului, Editura Minerva, 1990. Chiar culegerea, reprezentată în 
antologie cu trei naraţiuni culese în 1974-75, ilustrând, deci, stadiul 
cel mai recent al basmului popular, Folclor din Dâmboviţa de Octav 
Păun şi Silviu Angelescu (1978) a fost republicată în seria „Folclor 
din Oltenia şi Muntenia”, X, sub titlul Basme, cântece bătrâneşti şi 
doine, Editura Minerva, 1989, oricum mai accesibilă decât ediţia din 
1978 (la care se face trimiterea) sau cea din 1981, apărută la Tipo¬ 
grafia Universităţii din Bucureşti. între timp, bibliografia culegerilor 
s-a îmbogăţit cu alte câteva titluri, cum ar fi, de exemplu, dintre cele 
care ne-au căzut mai mult sau mai puţin întâmplător în mână, Mihail 
M. Robea, Basmul cu Ion Săracu şi Sfântu Soare. Basme populare din 
Muntenia, Casa Editorială „Cuget, Simţire şi Credinţă”, Bucureşti, 
1994 sau Iulian Chivu, Folclor din satele de pe Burdea, 1994, ori 
Mihai Alexandru Canciovici, Povestitul în Vrancea, Editura Neuron, 
Focşani, 1995, ceea ce demonstrează, pe de o parte, vitalitatea 
fenomenului povestitului la români, dar şi limitele metodologice ale 
unor culegători consideraţi profesionişti ai domeniului. 

Completări suportă şi bibliografia critică grupată sub B. Studii. 
Pentru perioada de până la 1969, anul când a avut loc la Bucureşti 
Congresul Societăţii Internaţionale de Studiere a Naraţiunii Populare 
(I.S.F.N.R.) informaţia a fost adunată chiar de Viorica Nişcov într-un 
conspect istoric al cercetării prozei populare româneşti ( Skizze einer 
Geschichte der rumanischen Volkprosaforschungen) publicat cu 
ocazia amintitului Congres (Aspekte de Volkprosaforschungen in 
Romanien/Aspects des Recherches sur Ies Narrations Populaires en 
Roumanie, 1969). Cu totul remarcabilă este operaţia de „recuperare” 
a unor studii sau articole care preced cu câteva decenii orientări 
socotite „modeme”, „actuale”, cum ar fi, de pildă, încercările de 
stilistică a basmului ale lui I. U. Jamik, studiul despre metamorfoze 
al lui D. A. Vasiliu, cel despre „geografia basmelor române” de G. 
Vâlsan. Pentru următoarele două decenii (1970-1990) informaţia a 
fost mai „strânsă”, deşi numai în singura publicaţie periodică de 
folclor de la noi au fost consemnate, în perioada 1965-1989, la secţiu¬ 
nea „Proză populară”, peste 30 de titluri (vezi Nicolae Constantines- 
cu, Preocupări pentru studiul prozei populare în „Revista de 
Etnografie şi Folclor”, în „REF”, tomul 35, nr. 5-6, 1990, p. 378- 
380). De asemenea, într-o altă publicaţie academică, „Memoriile 
Comisiei de Folclor”, se pot semnala, chiar din primul volum (1987) 
studii notabile despre naraţiunile populare precum, din nou cu titlu de 



exemplu, Mihai Pop, Performarea şi receptarea povestirilor şi Stanca 
Ciobanu, Ioan Slavici şi creaţia de basme, sau, în tomul II (1988), 
Nicolae Constantinescu, Tipologia relaţiilor de familie în poveştile 
lui Ispirescu şi Creangă; şi în tomul III (1989), Idem , Fidelitatea 
memoriei sociale a basmului contemporan. Dincolo de asemenea 
adăugiri, fireşti, se poate spune că oricine ar dori să reia, de acum 
înainte, cercetarea asupra basmului trebuie să pornească de la pragul 
şi de la altitudinea marcate de cartea de faţă. 

Aceasta inclusiv în ceea ce priveşte antologia ca atare, fiindcă ne 
aflăm neîndoielnic în faţa unei lucrări cu un caracter aparte. Căci, 
spre deosebire de numeroasele antologii de basme publicate până 
acum, unele dintre ele lucrări de referinţă în folcloristica românească, 
precum, e.g., aceea a lui Ovidiu Bârlea, Antologie de proză populară 
epică, 3 voi, 1966 sau a lui Ioan Şerb, Antologia basmului cult, 2 voi. 
1968, la care se pot adăuga şi altele [Basme populare româneşti, (I. 
Şerb) 2 voi., „B.p.t.”, 1967; Tinereţe fără bătrâneţe. Basme populare 
româneşti (Ovidiu Papadima), „Arcade”, 1973; Basme cu animale şi 
păsări (Ligia Bârgu-Georgescu) „Meşterul Manole”, 1987; Basmul 
cu soarele şi luna. Din basmele timpului şi spaţiului (Iulian Chivu), 
Idem, 1988; Pasărea măiastră (Marin Marian Bălaşa), Idem, 1991 
etc. ], în volumul de faţă basmele sunt dispuse cronologic, în raport 
cu momentul sigur sau prezumat când varianta respectivă a fost auzită 
şi pusă pe hârtie de către culegător. Criteriului cronologic i se adaugă 
şi criteriul teritorial, fiecare zonă etnofolclorică românească fiind 
reprezentată cu măcar câte o variantă, notabil fiind faptul că au fost 
reţinute şi variante de la românii din afara graniţelor ţării, fie din 
sudul Dunării (textul 22 Povestea babii vrăjitoare, din Banatul 
iugoslav şi textul 23 Baba şi cocoşul din Oşani, Meglenia), fie de la 
est de Prut {Bou-Bălan, din Olăneşti, Valea Nistrului). De fapt, 
soliditatea (şi într-o bună măsură ineditul) antologiei sunt date tocmai 
de criteriile complexe ale selecţiei: „autenticitate; realizare poetică; 
relevare a colecţiilor importante, eventual puţin cunoscute; reprezen¬ 
tare echilibrată a marilor zone etnografice; circulaţie panromânească; 
circulaţie doar zonală; difuziune tipologică universală; diversitate 
motivică; marcare a unor faze de înflorire, dar şi a declinului 
incipient, deschidere către categorii proxime: legendă (în accepţia de 
«Sage»), snoavă” (p. 9). 

Notele şi comentariile care însoţesc fiecare text stabilesc 
apartenenţa naraţiunii respective la unul din tipurile de basme din 

catalogul internaţional Aame-Thmpson (AT), cu trimitere, unde este 
cazul, şi la catalogul lui Adolf Schullerus, Verzeichnis der rumani- 
schen Mărchenvarianten nach dem System der Mărchentypen Antti 
Aame, „FFC” 78, Helsinki, 1928; urmăresc „istoria” motivelor în 
diferite alte variante; trimit la studiile sau semnalările anterioare, 
constituind astfel nucleele generatoare ale unor viitoare monografii 
tematice (motivice) de care ducem atâta lipsă. 

Dincolo de bogăţia de informaţie şi de interpretare cuprinsă între 
coperţile acestei cărţi pe care sper să fi reuşit să o sugerez măcar în 
parte, volumul A fost de unde n-a fost. Basmul popular românesc de 
Viorica Nişcov invită la lectură şi incită la discuţii. Oricum, într-un 
domniu inepuizabil ca acela al basmului, cartea apărută la Editura 
Humanitas se înscrie ca o reuşită indiscutabilă, ca o sinteză remarca¬ 
bilă, un îndrumar necesar pentru toţi cei cu preocupări în aria 
literaturii populare. 

(Societatea de Ştiinţe Filologice. „Limbă şi literatură”, 

11I-IV, 1997, p. 128-131) 

Basme populare 
din zilele noastre 


C âteva volume apărute în anii din urmă, primii din secolul XXI, vin 
să zdruncine părerea comună că vremea basmelor s-a dus, că 
naraţiunile populare „cu pajuri şi cu zmei” ţin de un trecut îndepărtat, 
că singurul loc în care mai pot fi găsite poveşti fantastice cu Făt- 
Frumos şi Ileana Cosânzeana sunt colecţiile clasice, din secolul al 
XlX-lea ale lui Petre Ispirescu sau I. Pop-Reteganul ori, eventual, 
arhivele de folclor care au depozitat, cu scop ştiinţific, basme 
populare, culese de la povestitori din mediul rural (o altă prejudecată, 
greu de contrazis), puţin după jumătatea veacului trecut. Ilustrativă în 
acest sens este Antologie de proză populară epică, 3 voi, E.P.L., 1966, 
realizată de Ovidiu Bârlea, un adevărat model de culegere, transcriere 
şi publicare sistematică a tuturor formelor epicii folclorice în proză - 
basme, legende, snoave, povestiri. Să spunem că Bârlea însuşi, bun 
cunoscător al terenului, remarca procesul de diminuare a prezenţei, în 
circulaţia orală, a formelor „clasice” ale prozei populare şi tendinţa de 
înlocuire a lor cu naraţiuni contemporane, în primul rând cu povestiri 
personale de război, dar şi cu alte tipuri de naraţiune. 

Nu neapărat dintr-un spirit de contrazicere, dintr-o pornire 
polemică în raport cu opinia comună şi chiar cu aceea a unor 
specialişti, ci - mai degrabă - conduşi de realitatea însăşi, o serie de 
culegători au înregistrat, după 1970 cantităţi uriaşe de „material” pe 
care, cu forţe proprii cel mai adesea, uneori pe plan local, l-au 
publicat în colecţii de autor, unele ajunse la cunoştinţa celor 
interesaţi, altele rămase într-un nemeritat anonimat. S-au bucurat de 
atenţia specialiştilor, la data apariţiei, culegerea lui Gheorghe Vrabie, 
Basmul cit Soarele şi Fata de împărat (Poveşti, snoave şi legende 

argeşene), Editura Minerva, 1973, şi aceea, masivă (870 p.) a lui 
Mihail M. Robea, Basme populare româneşti („Folclor din Oltenia şi 
Muntenia”, IX), Editura Minerva, 1986, încununată cu un Premiu al 
Academiei Române. 

După 1990, deşi atenţia a fost captată mai mult de „povestirile de 
viaţă”, biografii, amintiri, reconstituiri realiste ale trecutului apropiat 
(războiul, rezistenţa anticomunistă, colectivizarea, deportările), puse 
în valoare de studiile semnate de Smaranda Vultur sau Narcisa Ştiucă, 
de exemplu, înregistrarea naraţiunilor populare tradiţionale - a 
basmului, în primul rând - nu a contenit de fel. Au apărut ample 
culegeri locale, precum, din nou cu titlu de exemplu, căci în haosul 
care domneşte în sistemul nostru editorial este aproape imposibil să 
afli ce se publică, oricât de bine informat ai dori să fii, Pamfil Bilţiu, 
Făt-Frumos cel înţelept. O sută de basme, legende, snoave şi poveşti 
din Maramureş, Editura Gutinul S.R.L., Baia Mare, 1994; Gheorghe 
C. Mihalcea, Fluierul de izbândă. Basme, povestiri şi snoave din 
satul Nifon, judeţul Tulcea, Editura Ex-Ponto, Constanţa, 2003; 
Daniela-Olguţa lordache, Urma de sânge. Poveşti, snoave, legende şi 
basme din Vlaşca, culese şi comentate (1974-2002), Editura 
Bibliotheca, Târgovişte, 2003; din nou Mihail M. Robea cu voi. Bas¬ 
mul cu Ion Săracu şi Sfântul Soare, 1994, Basme şi legende populare 
româneşti, 1996 etc., Constantin Mohanu, Fata Munţilor. Basmele şi 
poveştile Loviştei, Academia Română, Fundaţia Naţională pentru 
Ştiinţă şi Artă, Institutul de Istorie şi Teorie Literară „G. Călinescu”, 
Bucureşti, 2003, 335 p. 

Editor preţuit, încununat de curând cu un premiu al Academiei 
Române, pentru ediţia Slavici, istoric literar de prestigiu, Constantin 
Mohanu ţine mult la calitatea sa de folclorist, mai exact de culegător 
de folclor, aplecat cu precădere asupra zonei sale de baştină, Ţara 
Loviştei, „o românie locală a pământului românesc”, cum îi place să o 
definească, urmându-1 pe N. Iorga, zonă etnofolclorică având o 
marcată individualitate, la evidenţierea căreia a contribuit din plin şi 
culegătorul, născut la Bumbuieşti-Boişoara şi rămas fidel ţinutului 
natal, deşi s-a stabilit în Bucureşti de peste o jumătate de secol. Piatra 
de temelie la cunoaşterea edificiului cultural loviştean o constituie 
volumul Fântâna dorului. Poezii populare din Ţara Loviştei, Editura 
Minerva, 1975. Aceleiaşi zone folclorice îi sunt consacrate şi studiile 
Folclor şi istorie la Boişoara, în voi. colectiv Folclor din Ţara 
Loviştei (Boişoara), CCP Vâlrp« ^ âmnicu Vâlcea, 1970 şi Obiceiul 



colindatului în Ţara Loviştei, în „Revista de Etnografie şi Folclor”, nr. 
3, 4, 5/1970. Pe latura cealaltă, a originii sale ardelene, trebuie 
menţionată excelenta recuperare a studiului lui Ion I. Ionică, Dealu 
Mohului. Ceremonia agrară a cununii în Ţara Oltului [1943]. Ediţie 
îngrijită, studiu introductiv de C. M., Editura Minerva, 1996. 

Ataşamentul culegătorului faţă de ţinutul natal şi de centrul 
acestuia, comuna Boişoara, al cărui ambasador şi promotor entuziast 
se dovedeşte a fi ori de câte ori se iveşte ocazia, are nu doar un suport 
sentimental, ci şi unul ştiinţific. Pentru culegătorul-editor Constantin 
Mohanu, Boişoara este „inima Loviştei, a acelui trium confinium între 
Muntenia, Oltenia şi Transilvania, care a avut fără întrerupere, din 
cele mai vechi timpuri, un rol de legătură între populaţia românească 
de o parte şi de alta a Carpaţilor, fapt demonstrat şi de folclorul 
loviştean”. Colecţia de naraţiuni populare Fata munţilor vine să 
întărească acest adevăr. 

înregistrarea sistematică a prozei populare a început, după 
mărturiile autorului, din 1965, intensificându-se în anii 1975-1978 şi 
continuând până prin 1988. Sunt, cum se vede, peste 20 de ani de 
„cercetare de teren”, desfăşurată de unul singur, în cadre neinsti- 
tuţionalizate, dar cu pricepere şi mijloace de profesionist. La fel, 
transcrierea textelor, operaţiune migăloasă şi care cere o temeinică 
pregătire filologică, aparţine tot culegătorului care, fiind el însuşi un 
om al locurilor, nu a întâmpinat, totuşi, mari greutăţi în găsirea 
echivalentelor grafice ale pronunţiilor locale. 

în ceea ce priveşte cele aproape 80 de texte selectate pentru acest 
volum, ele sunt grupate în mai multe secţiuni: „Fantastice” (cea mai 
bine reprezentată), „Sfântu Pătru pe pământ” (o subclasă propusă de 
culegător, cu numai cinci texte), „Nuvelistice”, „Cu haiduci”, „Snoa¬ 
ve (şi poveşti cu snoave”) (subclasă preluată, se pare, de la Ovidiu 
Bârlea care transcria, în Antologia sa, în voi. III, o serie de „Snoave 
şi Basme-snoave”). Fiecare text este însoţit de date sumare în legătură 
cu „informatorul”: numele şi prenumele, vârsta la data culegerii, locul 
şi data înregistrării. Acestora li se vor adăuga, la finele volumului al 
doilea, în pregătire, „succinte note şi comentarii”. Ar fi de dorit ca 
acestea să cuprindă şi alte informaţii despre cei de la care s-a cules, 
precum ştiinţa de carte, dacă sunt originari din zonă sau veniţi (prin 
căsătorie, la muncă etc.) şi de unde, împrejurările spunerii basmelor, 
contextul zicerii, inclusiv, dacă ar fi posibil, audienţa şi, eventual, 
reacţiile acesteia, dacă au fost relevante. 

A deţine informaţii despre ştiinţa de caile a povestitorilor, despre 
contactul lor direct sau mediat cu textul scris, apare ca o necesitate în 
vederea stabilirii dimensiunii fenomenului povestitului în România 
sfârşitului de secol XX. Pentru că, iată, primele două texte, Povestea 
cu Harap-Alb, cules de la Ion Ruhat, zis „Bulivrancea”, 65 de ani, 
Boişoara, 25 august 1975, şi Roşu-împărat şi Verde-împărat, de la 
acelaşi, dar cules la 23 iulie 1968, sunt, îşi poate da oricine seama, 
variante la Povestea Iui Harap-Alb de Ion Creangă. Or, a demonstrat 
Ovidiu Bârlea ( Poveştile lui Creangă, 1967), toate variantele 
populare, aflate în circulaţia orală, ale basmului humuleşteanului, 
apărut în revista „Convorbiri literare” din 1 august 1877, retipărit în 
aceeaşi lună în „Timpul”, apoi în diferite alte publicaţii şi calendare, 
sunt ulterioare formei scrise. Iar între timp, Povestea lui Harap-Alb 
de Ion Creangă a cunoscut o largă difuzare prin manualele şcolare şi 
prin ediţiile succesive ale operei marelui scriitor. Din păcate, nici 
Mihai Pop şi Marin Buga, care au cules de la povestitorul din 
Boişoara varianta a doua, din 23 iulie 1968, nu dau această 
informaţie, deşi întrebarea cu privire la „ştiinţa de carte” figura cert 
pe fişa de informator tipizată folosită atunci. 

La fel, Povestea cu căpăţâna este o variantă destul de personală la 
Povestea porcului, tot de Ion Creangă. Dar, în timp ce la Creangă, cum 
se ştie, cei doi bătrâni fără copii „adoptă” un purceluş pe care îl cresc 
ca pe un copil, în varianta culeasă de la Florea C. Maria, de 79 de ani, 
din Brezoi, la 22 august 1975, „soţul-animal” este înlocuit cu o 
căpăţână. născută de preoteasă, şi care devine soţul fiicei împăratului, 
conform unei înţelegeri, unui legământ, devenit blestem, pentru că - 
zice povestitoarea - „preotu’ nu trebuia să facă jurământ”. Avem, cum 
se vede, un cu totul alt „punct de înnodare a intrigii”, dar în continuare 
basmul intră pe făgaşul cunoscut: căpăţâna se transformă noaptea într- 
un fecior chipeş, „un băiat frumos, soarele-n piept şi luna-n spate, în 
doi umeri - doi luceferi”. După ce mama fetei află adevărata înfăţişare 
a ginerelui său, acesta dispare, tânăra femeie însărcinată îl caută, trece 
prin încercări grele, îşi dobândeşte în cele din urmă bărbatul. Nu vom 
şti niciodată resortul care a îndemnat-o pe Florea C. Maria din Brezoi, 
sau pe cel/cea de la care ea a auzit basmul să înlocuiască animalul sub 
care se ascunde soţul cu o căpăţână, dar punerea în paralel a 
variantelor contemporane din Loviştea cu poveştile lui Creangă este 
miza nu doar a unei cercetări stilistice, să zicem, ci şi a unei adânciri 
a studiului raporturilor dintre oral şi scris, al transculturalităţii, temă 



care poate fi extinsă, de exemplu, şi asupra povestirilor despre Sf. 
Petru (oral-scriptural, popular-religios). 

La fel, tot prin interculturalitate sau prin intertextualitatea de tip 
folcloric poate fi explicată prezenţa unui personaj cu nume insolit - 
Haita din Câmp - într-un basm cules de Ovidiu Bârlea de la Iancu 
Duroi din Bughea-de-Sus, Muscel, la 28 oct. 1956, „Cu Cazarkina”, 
şi într-o naraţiune culeasă de C. Mohanu de la Solomon Gheorghe de 
65 de ani, din Poiana, com. Perişani, la 7 august 1978, intitulată chiar 
Haita din Câmp. 

Sunt întrebări şi sugestii de lectură pe care colecţia de basme 
contemporane, de secol XX, din Ţara Loviştei le ridică în faţa 
cercetătorului folclorist, dar şi a cititorului de literatură în general, 
care se va delecta, desigur, citind poveşti ştiute, ca desfăşurare epică, 
dar zise într-o manieră mai puţin familiară, cu ecouri din basmele din 
colecţiile „clasice”, dar şi din basmele „de autor”, citite la şcoală, cu 
modernizări la nivelul limbajului, dar şi al modului de a gândi lumea 
reală şi lumea basmului, deopotrivă. Pentru Ion Ruhat zis 
„Bulivrancea”, aventurile eroului-soldat încep odată cu recrutarea, 
după care este „vărsat” la o unitate militară, devine comandant la „o 
grupă de soldaţi” pe care îi instruieşte foarte bine, încât „oricine 
venea comandant, căpitan, general, până la majestate, ostaşii lui, 
grupa lui era primul pă divizie”, obţine obiectele fermecate, se 
căsătoreşte, soţia îl înşală cu un popă, îl transformă în câine, redevine 
om, îi pedepseşte pe cei doi, întinereşte, se însoară cu altă fată „şi 
dacă o fi trăind azi, dragi tovarăşi şi prieteni, trăiesc în pace şi-n 
linişte”. în iulie 1968, la Boişoara-Vâlcea, limbajul discursului politic 
al vremii se insinua în acela al basmului. 

(„Sud”, Revistă lunară de cultură editată de Fundaţia „Dimitrie 
Bolintlneanu”, Bolintin Vale-Giurgiu-Bucureşti, 
anul 8, nr. 3 (68), martie 2005, p. 12) 

Dintre sute de traduceri 


N u ştiu câtă valabilitate mai au astăzi, în A. D. 2007, vorbele pline 
de sens spuse de Mihail Kogalniceanu la 1840, în Introducţie la 
„Dacia literară”, conform cărora, la vremea respectivă, „dorul 
imitaţiei” devenise „o manie primejdioasă”, omorând „în noi duhul 
naţional”, iar „traducţiile... nu fac o literatură”, dar fapt este că în 
zilele noastre se traduce şi se publică într-un ritm extrem de alert, 
oferta de literatură străină depăşind vizibil pe aceea de scrieri 
autohtone, clasice sau contemporane. Aceeaşi este situaţia şi în ceea 
ce priveşte cartea ştiinţifică, autorii români răzbind greu în 
concurenţa cu confraţii lor de peste hotare, care beneficiază, în limba 
lor de origine (mai ales dacă aceasta este engleza), şi de ediţii on-line, 
mult mai ieftine şi mai accesibile. 

Strategia care există sau ar trebui să existe la nivelul editurilor, în 
ceea ce priveşte alegerea autorilor şi a titlurilor, pare a fi dictată, cel 
mai adesea, mai ales în cazul operelor beletristice, de succesul de 
public, pe principiul sănătos ori nu, corect sau ba, că tot ce se vinde 
bine la New York sau la Paris o să aibă succes de casă şi la Bucureşti 
sau Vaslui. în felul acesta, piaţa este invadată de literatura de consum, 
de aşa-numita „popular literature”, în engleză, sau „trivial Literatur”, 
în germană, situaţie valabilă atât la nivelul literaturii artistice cât şi la 
acela al literaturii ştiinţifice. 

în ceea ce priveşte segmentul, relativ restrâns, al cărţii de fol¬ 
clor/folcloristică, etnologie, antropologie, cu un public-cititor ţintă 
limitat numeric, specializat, profesionalizat, acesta suferă mai ales 
datorită vizibilităţii extrem de reduse, lipsei unei promovări adecvate, 
asemenea cărţi riscând să rămână pur şi simplu necunoscute chiar şi 
celor pentru care au fost, în mod special, traduse, celor cărora li se 
adresează, potenţialilor lor beneficiari, cititori şi critici. 





între cărţile scrise de autori români sau străini, în altă limbă decât 
cea românească şi traduse, în ultima vreme, în româneşte se numără 
şi aceea scrisă de Adolf Schullerus, Tipologia basmelor româneşti şi 
a variantelor lor. Conform sistemului tipologiei basmului întocmit de 
Antti Aarne. Traducere din limba germană de Magda Petculescu. 
Ediţie îngrijită şi prefaţă de I. Oprişan, Editura Saeculum I.O., 
Bucureşti, 2006 

Autorul, originar din România (s-a născut la 7 martie 1864, în 
„satul Făgăraş”, cum scrie biograful lui, Herman Kiigler, şi a murit la 
Sibiu, pe data de 27 ianuarie 1928), este singurul folclorist aparţinând 
acestui spaţiu cultural care a publicat în celebra serie „FFC” 
(„Folklore Fellow Communication”) a Academiei de Ştiinţe Finlan¬ 
deze - Suomalainen Tiedeakatemia [şi nu Fiedeakatemia, cum apare 
în Nota asupra ediţiei, p. 9; un rând mai sus chiar numele autorului 
este tipărit greşit!] o operă de pionierat în domeniul folclorului, 
Verzeichnis der rumănischen Mărchen und Mărchenvarianten nach 
dem System der Mărchen Typen Antti Aarnes, Helsinki, 1928. 

Traducătoarea şi editorul au optat pentru „tipologie”, când titlul 
german indică limpede că este vorba de un „catalog”, aşa cum numele 
studiului fundamental, elaborat de finlandezul Antti Aarne, care îi 
serveşte drept model cercetătorului sas, este Verzeichnis der 
Mărchentypen („FF Communication”, No. 3, 1910, ediţia a doua, 
1928). Ideea de „clasificare” (diferită de „tipologie”) este păstrată şi 
în ediţia tradusă în engleză şi extinsă a „catalogului” lui Antti Aarne, 
realizată de americanul Stith Thompson, The Types of the Folktale. A 
Classification and Bibliography, „FF Communication”, No 184, 
Helsinki, 1961 (ediţie revăzută, 1964), citată în lumea ştiinţifică sub 
sigla AT sau ATh, indicându-i pe cei doi autori (finlandezul Aarne şi 
americanul Thompson) ai Catalogului internaţional de basme. 

Dincolo de aceste precizări, care ar putea părea pedante, dar care au 
importanţa lor pentru receptarea, acum, a operei lui Schullerus, rămâne 
gestul cultural de mare însemnătate de a transpune, în limba patriei sale 
de adopţie, o scriere fundamentală pentru cultura românească. 

Adolf Schullerus face parte din galeria destul de largă a 
folcloriştilor saşi (Arthur şi Albei! Schott, Franz Obert, Pauline 
Schullerus etc.) preocupaţi de creaţia populară a concetăţenilor lor 
români din Transilvania şi Banat, introdusă, prin culegerile şi tradu¬ 
cerile lor, în circuitul literar şi ştiinţific european, chiar mai înainte ca 
Vasile Alecsandri să realizeze celebra sa colecţie Poezii populare. 



Balade sau cântice bătrâneşti, 2 voi., 1852-53, care va face o carieră 
internaţională prin traduceri în franceză, engleză, germană. 

Tipologia... lui Adolf Schullerus, apărută acum sub îngrijirea lui I. 
Oprişan, marchează un moment important în cercetarea prozei 
populare româneşti şi indică o foarte timpurie tendinţă de 
sincronizare a cercetării basmului românesc cu noile direcţii din 
cercetarea internaţională. Modelul declarat al lucrării lui Schullerus 
este „catalogul” finlandezului Antti Aame, Verzeichnis der Mărchen 
Typen, „FFC” nr. 3, Helsinki, 1910, fiind astfel printre primele ecouri, 
în afara spaţiului nord-vest european, scandinavo-baltic, ale celebrei 
lucrări, care va deveni, prin adăugirile lui Stith Thompson, unul din 
cele mai preţuite instrumente de lucru în studiul naraţiunilor 
populare. 

încercarea lui Schullerus a rămas unică şi stingheră în folcloristica 
românească, în timp ce numeroase alte culturi au realizat, ulterior, 
tipologii/cataloage ale repertoriului naţional de poveşti, confirmând şi 
completând, astfel, schema propusă de Antti Aame şi Stith Thompson 
(printre cele din urmă, cunoscute mie, Typenverzeichnis der 
bulgarischen Volksmarchen (Catalogul tipurilor de poveşti populare 
bulgăreşti), „FF Communication, no. 275, Helsinki, 1995). 

La ce bun, s-ar putea întreba cineva, un astfel de repertoriu 
schematizat al prozei populare? Raţiunea, simplă, a teribil de com¬ 
plicatei munci de elaborare a unor astfel de cataloage stă în calitatea 
acestora de a fi extrem de utile instrumente de lucru; standardizarea 
informaţiei uşurează munca de căutare şi de identificare a basmelor 
concrete sau a motivelor acestora, încât a nu te raporta la ATh sau la 
varianta actualizată a acestuia realizată de Hans-Jorg Uther, The 
Types of International Folktales. A Classification and Bibliography, 
3 voi., Helsinki, 2004, cunoscută sub sigla ATU (Aame-Thompson- 
Uther), te lasă afară sau te aşază în marginea cercetării ştiinţifice 
internaţionale. Se poate spune că, la 1928, prin Catalogul... lui 
Schullerus, eram mai aproape de tendinţele europene ale cercetării 
basmului decât suntem astăzi... 

Opera folcloristului sas a fost puţin cunoscută în România, deşi 
referiri la aceasta şi încercări de a o pune în valoare s-au mai făcut. 
Editorul ediţiei în limba română, I. Oprişan, retipăreşte în Addenda la 
Catalog studiile lui Comeliu Bărbulescu, Catalogul poveştilor 
populare româneşti (Note preliminare), în „REF”, 1-2, 1960, I. C. 
Chiţimia, Problemele clasificării şi definirii literaturii populare 

româneşti, „SCILF”, III, 1954, Hermann Kliiger, Adolf Schullems. In 
memoriam , „FFC” nr. 80,1928, şi Ovidiu Papadima, Adolf Schullems 
şi folclorul românesc (fragmente), din voi. Literatura populară 
română, 1968. Ordinea celor patru contribuţii în Addenda este 
aleatorie, cum se vede (sau cum mi se pare mie), dar cronologia 
textelor arată o oarecare consecvenţă, pe durata a cel puţin patru 
decenii (1928-1968). 

Cele nouă pagini ale necrologului lui Hermann Kliiger, Adolf 
Schullems zum Gedăchnis, cuprind nu numai o caldă evocare a 
vicarului episcopal şi preot la Sibiu, director al şcolii elementare din 
Agnita, profesor de limba germană la seminarul din Sibiu, cu un 
doctorat în filosofie despre Critica vechii credinţe nordice în Valhala, 
dar şi aprecieri elogioase la adresa acestuia, atât ca un cercetător 
dedicat al istoriei, limbii şi folclorului conaţionalilor săi saşi, dar şi ca 
un erudit în ceea ce priveşte basmele, inclusiv cele româneşti, 
scrutând originea acestora şi studiind folclorul „pe baze istorice, o 
cerinţă pe care prezentul - suntem în 1928 - nu o mai poate ignora, 
dacă doreşte păstrarea caracterului ştiinţei devenite independente 
(este vorba despre folcloristică - n. mea - N.C.) şi nu vrea să fie, ca 
altădată, o joacă prietenească sau o recuperare a evoluţiei sunetelor”. 

Adăugată excelentei ediţii a colecţiei Basme valahe cu o intro¬ 
ducere despre poporul valah şi o anexă destinată explicării basmelor 
de fraţii Arthur şi Albert Schott, apărută pentru prima dată în 1845 
(Traducere, prefaţă şi note de Viorica Nişcov, Editura Polirom, 2003) 
şi admirabilei transpuneri în limba română a notelor de drum ale lui 
Richard Kunisch, Bucureşti şi Stambul. Schiţe din Ungaria, România 
şi Turcia. Traducere din limba germană, prefaţă şi note de Vorica 
Nişcov, Editura Saeculum I.O., 2000 (în care se găseşte prototipul 
acceptat de istoricii literari al poemului eminescian Luceafăml), 
versiunea românească a Tipologiei basmelor româneşti şi a 
variantelor lor de Adolf Schullems ne dă o mostră de Arbeit 
nemţesc, meticulos şi atent, dus până la capăt, cu toate dificultăţile 
inerente unui astfel de demers, muncă pe care, cu tristeţe o spunem, 
institute naţionale de cercetare, colective de oameni plătiţi de la 
bugetul de Stat, nu au reuşit, în zeci de ani, să o finalizeze. 

Poate că versiunea din 1928 a Catalogului lui Schullems, 
transpusă acum (cu multe imperfecţiuni) în româneşte, le va da un 
nou impuls... 

(„Sud”, anul 11, nr. 4 (105), aprilie , 2008, p. 17) 

Sub aripa cerului... 


V olumul Sub aripa cerului (Editura Enciclopedică, Bucureşti, 
1998, 303 p.) conţinând, în a doua sa parte (p. 151-299), o anto¬ 
logie de Colinde şi cântece de stea culese şi notate de Constantin 
Brăiloiu, antologie realizată de un colectiv de cercetători - Sabina 
Ispas, Mihaela Şerbănescu (Antologie de texte poetice) şi Otilia Pop- 
Miculi (Selecţia transcrierilor muzicale) - de la Institutul de 
Etnografie şi Folclor care poartă numele ilustrului etnomuzicolog 
român, se înscrie în sfera restituirilor necesare sub semnul cărora stau 
o bună parte din eforturile specialiştilor din domeniul culturii 
populare din ultimul deceniu. Antologia propriu-zisă cuprinde 80 de 
colinde culese de C. Brăiloiu de pe întreg cuprinsul ţării, din Satu 
Mare şi Sălaj până în Călăraşi şi Dobrogea, înregistrate pe cilindri de 
fonograf în perioada 19 octombrie 1930 - 23 decembrie 1940 şi 
copiate, ulterior, pe bandă de magnetofon, alcătuind astfel o parte din 
fondul de aur al Arhivei 1. E. F. din Bucureşti. 

Se pare că cele mai multe dintre textele apărute acum sunt inedite, 
fiind reţinute dintr-un corpus mult mai consistent, însumând peste 
3500 de documente, înregistrate de C. Brăiloiu în anii 1928-1942. 
Autoarele antologiei au iniţiat publicarea, într-o ediţie ştiinţifică, a 
cântecelor de Crăciun şi de Anul Nou culese de Brăiloiu, realizând un 
prim volum de „1000 de pagini de manuscris, conţinând culegerile şi 
materialul documentar însoţitor din perioada 1928-1931”, cum se 
menţionează într-un fel de „notă asupra ediţiei” inserată în finalul 
unui amplu Cuvânt introductiv, p. 7-28. „Am ţinut să selecţionăm - se 
spune aici - un număr de variante semnificative urmărind: 
reprezentarea tuturor ţinuturilor româneşti unde a realizat C. Brăiloiu 
culegeri, întreaga perioadă de timp pe care o acoperă acţiunea de 
culegere a savantului, prezentarea celor mai reprezentativi 



informatori; [...] am ales numai acele texte poetice care au fost notate 
de însuşi Brăiloiu [...]; Nu s-a avut în vedere epuizarea repertoriilor 
locale consemnate în culegeri, acest aspect fiind prezentat pa-larg în 
ediţia critică” (p. 26-27). 

Precizări importante, pentru că, iată, deschid, la întâmplare, cartea 
La luncile soarelui. Antologie a colindelor laice. Ediţie îngrijită şi 
prefaţă de Monica Brătulescu, E.P.L., 1964, şi găsesc la p. 31, A.I.F., 
fg. 1728 b; Băiţa-Brad-Hunedoara, Culeg.: Constantin Brăiloiu, şi la 
p. 212, A.I.F., fg. 123 d; Pelinu-Lehliu-Bucureşti, Culeg.: Constantin 
Brăiloiu, pe care nu le identific în lucrarea de faţă. La fel, în ceea ce 
priveşte componenta muzicală a textului, chiar în primele pagini ale 
altei antologii - losif Herţea, Romanian Carols, Editura Fundaţiei 
Culturale Române, 1999 - consemnez sub sigla H - 1.1.3, p. 121, 
AICED fg. 354, Sâncel-AB, inf. Bucur Rozalia 20 ani, culeg. C. 
Brăiloiu, 12. 12 1931, tr.(=transcriere muzicală) Cornelia Tăutu, şi 
mai jos, fg 5748 c, Mărişel-BN, inf. Mariş Gh.; culeg. C. Brăiloiu 
6.11.1937, tr. Elisabeta Nestor-Moldoveanu, pe care, de asemenea, nu 
le recunosc în antologie. 

Un indice al localităţilor şi al informatorilor, un sumar al 
fonogramelor şi o cronologie a acestora, o listă a celor care au 
efectuat transcrierea textelor muzicale şi literare ar fi fost mai mult 
decât utile cititorului de rând şi mai ales cercetătorului. Cu atât mai 
mult cu cât ne aflăm în faţa unei recuperări a cărei valoare teoretică 
şi metodologică se măsoară şi în exactitatea informaţiei. 

în cazul de faţă, nici amplul excurs teoretic care precede textele 
propriu-zise, semnat de Sabina Ispas, Comentarii etnologice asupra 
colindei şi colindatului, p. 5-141, nu ne ajută prea mult, pentru că 
studiile adunate aici se apleacă foarte puţin, incidental doar, asupra 
colindelor înregistrate de Constantin Brăiloiu, asupra metodei sale de 
culegere, asupra opiniilor ilustrului etnomuzicolog în legătură cu 
specia în sine. Să nu uităm, mai întâi, că este el însuşi autorul unei 
antologii al cărei titlu a fost preluat ca atare de prezenta selecţie de 
texte, Colinde şi cântece de stea. Bucureşti, 1931, ceea ce va crea, 
pentru studioşii mai tineri, o oarecare confuzie, mai ales că specia 
„cântece de stea” e vag reprezentată în volumul de faţă. Trebuie 
reţinut, de asemenea, faptul că Brăiloiu s-a ocupat de această 
categorie folclorică în două recenzii pertinente, una la colecţia de 
colinde a lui G. Breazul, „Viaţa Românească”, nr. 8, 1938, alta la 
lucrarea lui Bela Bartok, Melodien der rumănischen Colinde, 



„Sociologie românească”, nr. 10-12, 1938, cf. Schiţa biobibliografică 
întocmită de S. I., în acest volum, p. 148. E drept că atât coperta inte¬ 
rioară, cât şi lectura volumului lămuresc neînţelegerea în care ar pu¬ 
tea să cadă cei care se opresc doar la coperta I a cărţii, pe care figu¬ 
rează, drept co-autori (!), Constantin Brăiloiu şi Sabina Ispas, când 
aceasta din urmă semnează un extins studiu introductiv (p. 5-141), al¬ 
cătuit, ne spune autoarea însăşi, din scrieri apărute, în timp, în diferite 
periodice de specialitate (v. p. 141), lui C. Brăiloiu revenindu-i pa¬ 
ternitatea asupra culegerilor de colinde din care s-a realizat antologia. 

Cât priveşte studiile reunite de Sabina Ispas în secţiunea 
introductivă a volumului, ele deţin, neîndoielnic, în ciuda faptului că 
au apărut separat, cele mai multe în intervalul 1992-1998, o coerenţă 
de principiu, argumentând câteva teze pe care autoarea şi le-a asumat 
imediat ce restricţiile ideologice au căzut şi pe care încearcă să le 
impună prin toate mijloacele avute la dispoziţie (studii, comunicări, 
intervenţii radio şi TV). 

Este vorba, în mare, pe de o parte, de reabilitarea studiilor 
privitoare la componenta creştină a folclorului românesc, ocultată, în 
„ultimii zeci de ani de mitologismul de esenţă precreştină” prin care 
s-ar fi redus mult posibilităţile de relevare a contactelor cu literatura 
medievală europeană, de tentativa, deci, „de a-i sensibiliza pe 
specialişti în speranţa că vor acorda atenţie deosebită acestui capitol 
neglijat din istoria culturii orale - prezenţa elementului creştin în 
formele de manifestare ale culturii noastre populare” (p. 99), şi pe de 
altă parte de identificarea unei linii de continuitate, prin creştinismul 
apostolic, cu vechea tradiţie iudaică, în care s-ar afla rădăcinile cele 
mai afunde ale unor teme, motive, personaje ale folclorul românesc. 
„Neglijarea discutării caracteristicilor vechiului ritual iudaic în 
studiile comparative credem că a văduvit cercetarea de importante 
date semnificative. Considerăm că păstrarea caprei şi a moşului de 
capră în cadrul ritualului colindatului «propriu-zis», de Crăciun, o 
perpetuare simbolică în tradiţia orală a ritualului iudaic din «ziua 
împăcării», este o probă de vechime şi continuitate a românilor, popor 
creştinat prin apostolat” (p. 60). 

Desluşim aici o poziţie diametral opusă «bătrânului» J. G. Frazer, 
care, în cunoscuta sa lucrare Folclorul în Vechiul Testament (Londra, 
1913, 3 voi. Trad. rom. 1995) explica extraordinarele similitudini 
dintre marile teme şi motive ale textului bliblic şi credinţele şi 
practicile rituale ale oonoarelor zise primitive, antice sau chiar 



modeme nu neapărat printr-o filiaţie, printr-un împrumut sau printr-o 
moştenire, ci şi prin poligeneză. Mai mult, Sir James George Frazer 
nu excludea de fel posibilitatea ca unele dintre marile teme ale 
Vechiului Testament să fi fost anticipate, precedate de mituri 
primitive. „Istorii de acest fel - scrie el în legătură cu un capitol din 
Cartea Facerii - sunt larg răspândite în lumea întreagă şi nu este de 
mirare că le găsim şi la semiţi. Povestea căderii omului aflată în cel 
de al treilea capitol al Genezei pare a fi o versiune prescurtată a 
acestui mit primitiv. Este nevoie de puţine lucruri pentru a completa 
asemănarea sa cu mituri analoage, pe care le mai povestesc încă 
popoarele primitive din diferitele părţi ale lumii”. 

S-ar putea ca această direcţie de studiu să pară, sau chiar să fie, 
prea bătătorită, învechită, caducă. Cu toate acestea, noile sau mai 
puţin noile tentative de reinterpretare a unora dintre componentele 
arhaice ale culturii orale româneşti nu trebuie să o ignore, cel puţin ca 
o alternativă. Pentru că postulatul după care „în procesul creştinării 
populaţiilor trăitoare pe teritoriul actualei Românii, în trecerea de la 
politeism la monoteism, rolul cultului iudeo-creştin a fost mult mai 
important decât influenţa şi păstrarea tradiţiilor păgâne politeiste” (p. 
128) e greu de probat. Iar cazul în speţă, teza după care tăierea por¬ 
cului de Crăciun ar fi „o prefigurare a sacrificiului pascal, prin care se 
purificau timpul şi spaţiul în care urma să se nască Hristos, când se 
consemna începutul mântuirii” (p. 130), deşi susţinută printr-o serie 
de artificii atrăgătoare, altminteri („liberalizarea codului alimentar” 
care explică felul cum „a putut pătrunde, între animalele de jertfa, 
porcul, atât de răspândit la neiudei”; asocierea „pârlirii” porcului cu 
„străvechiul rit al «arderii de tot» pe jertfelnic”, extrapolarea porc - 
spirit al grâului - pâine - trupul lui Hristos (p. 132) şi, de aici, a sacri¬ 
ficiului christic „incluzând suferinţa prin care se oferă o cale de acces 
interioară pentru iluminare şi pentru o unire înnoitoare” cu obiceiul 
vasilca, practicat de ţigani de Anul Nou, (p. 133-140), pare greu, 
deocamdată, de acceptat, chiar în cadrele teoretice clar expuse de 
autoare. Pentru că este mai simplu (ceea ce nu înseamnă să este cu 
necesitate şi mai adevărat!) să vedem, de exemplu, în tăierea porcului 
de Crăciun o moştenire a unui ritual păgân, practicat de romani, care 
includea sacrificarea a trei animale tinere, „de lapte”, între care şi 
porcul, decât să urmăm calea mult mai întortocheată a transferării, 
prin apostoli, a unui ritual vechi evreiesc în spaţiul cultural românesc 
în formare, ritual căruia, după „schimbarea codului alimentar” al ve- 



chilor lui practicanţi i s-a atribuit o semnificaţie creştină. Sugerăm 
doar, ca mai plauzibilă, moştenirea şi, ulterior, creştinarea a ceea ce 
Cato, în De agricultura, numeşte suoue-taurilia, compus în care Emil 
Benveniste identifică cele trei animale domestice : sus, porc; ove, oaie 
şi taurus, taur, bovină. „împlinindu-şi jertfa, proprietarul câmpului 
dat trebuie să pronunţe aceste cuvinte: macte suouetaurilibus esto! 
Este o rugăciune pentru Marte, pentru ca el să primească aceste 
suouetaurilia lactentia, trei animale «de lapte», fragede de tot” (Cf. 
Benveniste, Emile, Vocabularul instituţiilor indoeuropene. Traducere 
din limba franceză de Dan Sluşanschi, Editura Paideia, 1999, p. 23) 
Desigur, substanţa creştină a unor teme din colindele româneşti, 
tratate din perspectivă teologică de Sabina Ispas în studiile sale O 
taină încifrată într-un text de colind (p. 89-99) şi Maria - maică a 
întregii umanităţi în sens ontologic (p. 100-123) nu poate fi pusă la 
îndoială. Dar, sub aspectul interpretării, la fel de relevante pot fi şi 
concluziile lui Mircea Eliade la studiul Ierburile de sub cruce 
(„Revista Fundaţiilor Regale”, nr. 11, nov. 1939, reprodus în voi. 
Meşterul Manole. Studii de etnologie şi mitologie. Ediţie şi note de 
Magda Ursache şi Petru Ursache, Editura Junimea, Iaşi, 1992, p. 221- 
236) în care citim: „în legendele ierburilor crescute sub crucea Mân¬ 
tuitorului, legende care aparţin unui corp de credinţe populare stră¬ 
vechi, preluate de creştinism din lumea păgână, se pot deosebi ele¬ 
mente din teme mitice arhaice [...] .. .aceste elemente mitice arhaice, 
devenite demult autonome (desprinse, adică, din ciclul originar al 
mitului cosmogonic), au căpătat un sens nou şi substanţă metafizică, 
îndată ce au fost asimilate şi transformate de creştinism (subl. mele - 
N.C.). Mesajul creştin n-a introdus numai o perspectivă nouă în 
lumea mistică şi morală, ci a salvat (subl. aut.) şi moştenirea mitică a 
antichităţii, integrând în marea dramă cosmică şi acordând valori 
spirituale tuturor miturilor referitoare la creaţie, naştere şi moarte.. 

în procesul firesc şi necesar al recuperării dimensiunii spiritual- 
creştine a folclorului românesc trebuie să se ţină seama şi de astfel de 
interpretări, mai vechi, dar, repet, nu neapărat caduce, ceea ce ne-ar 
feri de anumite exagerări, pornite, cel mai adesea, din cele mai bune 
intenţii şi susţinute cu argumente erudite. 

(Recenzie la Sub aripa cerului. Sabina Ispas, Comentarii etnologice asupra 
colindei şi colindatului. Constantin Brăiloiu, Colinde şi cântece de stea, 
Antologie de Sabina Ispas, Mihaela Şerbănescu, Otilia Pop-Miculi, Editura 
Enciclopedică, Bucureşti, 1998,303 p., în „Limbă şi literatură”, voi IU-IV, 

1999, p. 124-126) 

Mihail Canianu, 

Studii şi culegeri de folclor românesc 


V olumul de debut al colecţiei „Folclorişti şi etnografi evrei din 
România”, coordonată de Dan Horia Maziki şi Alexandru Dobre 
şi realizată sub egida Centrului de Studii Ebraice de la Facultatea de 
Litere a Universităţii din Bucureşti conţine o amplă selecţie din 
„studiile şi culegerile de folclor românesc” ale filologului, 
gazetarului, traducătorului, folcloristului Mihail Canianu ( Studii şi 
culegeri de folclor românesc. Ediţie îngrijită de Al. Dobre şi Mihail 
M. Robea. Cuvânt înainte de Dan Horia Mazilu. Studiu introductiv de 
Al. Dobre. Glosar, indicele subiecţilor anchetaţi şi bibliografie de 
Mihail M. Robea, Editura Minerva, Bucureşti, 1999, XLVIII+282 p. 

Născut la Hârlău în anul 1867, „într-o familie de negustori evrei”, 
şi mort la Bucureşti, la 1 octombrie 1933, Mihail Canianu ( Moritz 
Cahana) şi-a cucerit un loc binemeritat mai ales în istoria 
folcloristicii româneşti, fiind reţinut ca atare de Ovidiu Bârlea care 
aprecia metoda de culegere, transcriere şi publicare a poeziilor 
populare în volumul Doine din 1888 despre care afirmă că „inau¬ 
gurează un curent în istoria culegerilor de folclor, devenind un model 
în curând urmat, pentru a fi depăşit în chip firesc încă în deceniul 
următor”. Fidel, în multe ocazii, aprecierilor autorului Istoriei fol¬ 
cloristicii româneşti din 1974, Iordan Datcu subliniază, în Dicţio¬ 
narul etnologilor români (1997), aceleaşi calităţi: „[Canianu, Mihail] 
... este primul culegător din istoria folcloristicii româneşti care 
demonstrează că are o concepţie ştiinţifică asupra literaturii populare, 
atât sub raportul modalităţilor de culegere şi tipărire, cât şi al celor de 
interpretare”. într-un scurt Cuvânt înainte, Dan Horia Mazilu alătură 
această calitate altora întru justificarea începerii tipăriturilor din noua 
serie „Folclorişti şi etnografi evrei din România” cu scrierile de profil 
ale lui Mihail Canianu, adunate acum pentru întâia dată într-un volum 



realizat de editorii Al. Dobre şi Mihail M. Robea, acesta din urmă 
alcătuind şi un Glosar, indicele subiecţilor anchetaţi şi bibliografia. 
scrierilor de şi despre autorul cărţii de faţă. 

La rândul său, Al. Dobre, sârguincios şi meticulos investigator al 
folcloristicii româneşti din cele mai vechi timpuri până în zilele 
noastre, scrie un amplu şi dens Studiu introductiv (p. VII-XLVI), o 
adevărată monografie, prima şi singura de acest fel dedicată 
folcloristului hârlăuan până acum. Folosind o metodă care tinde să se 
instituie într-un model de studiere a momentelor şi personalităţilor 
importante ale istoriei folcloristicii româneşti, Al. Dobre reface cu 
minuţiozitatea recunoscută „dosarul receptării” scrierilor lui M. 
Canianu în epocă şi în posteritate, evidenţiază contribuţiile majore ale 
acestuia în domeniu (culegerea şi mai ales transcrierea fidelă a 
literaturii populare, „aşa cum se găseşte în gura poporului, fără adaos 
sau restricţiune...”; prioritatea în notarea fonetică a unui basm 
popular; consemnarea variantelor; limitarea culegerii la o anumită 
zonă, anticipând astfel cercetările monografice de mai târziu; 
culegerea şi interpretarea descântecelor în contextul lor ritual; 
participarea cu material propriu la alte mari colecţii sau antologii de 
folclor, în primul rând Materialuri folkloristice de Gr. C. Tocilescu 
(1900) şi Proverbele românilor de I. Zanne etc.) şi îi fixează cu 
exactitate, în concluziile studiului introductiv (p. XLIV-XLVI), locul 
în folcloristica românească. 

Volumul în sine, alcătuit cu profesionalism, în buna tradiţie filolo¬ 
gică românească, conţine cea mai mare parte a lucrărilor de folclor ale 
lui Mihail Canianu, cele mai multe vechi de peste un secol, niciodată 
retipărite până astăzi, greu accesibile astfel şi relativ puţin cunoscute 
din această cauză. Locul principal îl deţine, firesc, volumul Poezii 
populare. Doine. Culese şi publicate întocmai cum se zic de Mihail 
Canianu, Iaşi, Editura Librăriei „Fraţii Şaraga”, 1888; Ediţia a Il-a, 
1893 (p. 1-96). Pe prima filă a colecţiei sale din 1888, autorul-cule- 
gător a înscris o emoţionantă dedicaţie: „Poporului Român”, dedica¬ 
ţie susţinută de aprecierile la adresa creaţiei populare româneşti din 
Prefaţa cu care se deschide volumul. Dincolo de ecourile roman¬ 
tismului paşoptist („Cu drept cuvânt Al. Russo a asămănat poezia 
populară cu o privighetoare. Penele privighetoarei, adevărat, nu-s 
tocmai frumoase, dar glasul îi este frumos. Tot aşa poezia poporului: 
forma nu se poate zice că-i frumoasă peste tot; de multe ori vedem că 
asonanta înlocuieşte rima. că versul e defectuos, că vorba e comună, 



că armonia lipseşte din construcţii; dar, când socotim fondul, îl 
admirăm, căci simţim spiritul, gândurele şi simţirele cele mai intime 
ale poporului”), Prefaţa consemnează şi atitudini ştiinţifice 
înnoitoare. în primul rând, o înrâurire a etnopsihologiei, direcţie 
ştiinţifică de care se apropiaseră, la vremea respectivă, şi B. P. Hasdeu 
şi M. Eminescu, şi pe care o va promova încă mai apăsat, ceva mai 
târziu, Ovid Densusianu. Ideea că literatura populară constituie un 
document pentru psihologia poporului apare clar exprimată şi la 
Mihail Canianu: „Literatura populară însă e ca o oglindă în care 
vedem lămurit viaţa sufletească, în toate mişcările şi evoluţiunile ei 
neîncetate a mulţimei celei mari. [...] într-un cuvânt, dintr-însaputem 
înţelege psichologia poporului”. Mai importantă decât această 
apreciere, comună, la vremea respectivă, despre folclor, este însă 
poziţia pe care o adoptă M. Canianu în privinţa modului de culegere 
şi de transcriere a poeziei (literaturii) populare. Tratându-1 cu 
menajamente pe „acel rege al poeziei...”, aflat încă pe cel mai înalt 
piedestal al literaturii române la acea vreme („Vasile Alecsandri încă 
a impus poeziilor populare ici şi colo câte o prefacere, povăţuit însă 
de o tendinţă mai înaltă, adică de a înfăţoşa cetitoriului pe ţăranul 
român cu farmecul unei limbi armonioase şi versificaţiuni corecte”), 
M. Canianu veştejeşte cu hotărâre modul în care a cules şi a publicat 
poeziile populare un alt contemporan, Dr. At. M. Marienescu, despre 
a cărui colecţie de balade şi colinde „se poate zice că cuprinde orişice, 
numai adevărata poezie populară, nu”. Folcloristul hârlăuan susţine 
nebătut cealaltă direcţie care mijise în folcloristica românească: „S-a 
răspândit convingerea că numai o literatură culeasă aşa cum se 
găseşte în gura poporului, fără nici o schimbare, fără adaos sau 
restricţiune, poate să ne înfăţoşeze ceea ce crede şi gândeşte poporul, 
precum şi graiul lui cel simplu” [...] „datoria culegătorului literaturei 
populare este de a nu schimba absolut nemic, ci, din contra, de a lucra 
cu atâta băgare de seamă, cu atâta conştiinţă, încât cetitoriul 
competent să remâie pe deplin încredinţat că nu s-a făcut nici o 
îndreptare, că nu s-a adus nici o întocmire, că nu s-a adaos şi nu s-a 
falsificat nemic”. Ne aflăm aici în faţa unui program simplu 
exprimat, dar ferm conturat într-o problemă care domină folcloristica 
românească de mai bine de un secol, 

Mihai Canianu este consecvent în aplicarea acestui principiu, 
culegerea sa din 1888 constituindu-se astfel într-un model demn de 
urmat, nu numai în sensul transcrierii fonetice a textelor, autorul 



„dându-şi silinţa de a înfăţoşa cetitoriului chiar limba locală din 
partea de sus a Moldovei, pe unde a cules”, dar şi în ceea ce priveşte 
consemnarea numelui informatorilor, a variantelor apărute în alte 
colecţii şi întocmirea unui glosar conţinând „Explicaţiunea cuvintelor 
neobicinuite peste tot”. 

Editorii de azi adaugă colecţiei menţionate textele epice (trei balade 
din Moldova) şi lirice (peste 70 de cântece şi strigături) încorporate în 
marea colecţie Materialuri folkloristice. Bucureşti, 1900, publicată de 
Grigore G. Tocilescu; basmul Kipăruş Petrul Făt-Frumos (Poveste 
culiasî pi moldoveşti), „din colecţiunea inedită de poveşti populare, 
culese întocmai cum se zic în graiul moldovenesc, a d-lui M.C.”, apărut 
în „Românul”, an XXXIII, 17 apr./29 apr., p. 421 şi 1-2 mai 1889, p. 
474: „Foiţa Românului”; amplul studiu şi textele Din psicologia 
poporană. Descântece, fannece şi vrăji, apărut în „Revista de Istorie, 
Filologie şi Arheologie” an III, 1893-1894, voi. VII, fasc. I, p. 115-191; 
1543 de „Proverbe, zicători şi expresii populare din judeţul Iaşi, 
încorporate în colecţia lui Iuliu Zanne, Proverbele românilor, voi. I-VII 
(1-390) şi „Locuţiuni şi idiotisme culese din judeţul Neamţ, încorporate 
în colecţia lui Grigore Tocilescu, Materialuri folkloristice, voi. I, partea 
a Il-a (391-1543). 

Spirit iscoditor, Al. Dobre scoate la lumină, în studiul introductiv, 
şi alte contribuţii ale folcloristului Mihail Canianu, încă mai puţin 
cunoscute şi recunoscute ca atare, precum, de pildă, colaborarea sa la 
realizarea unor dicţionare geografice, unul al judeţului Doljiu (în 
colaborare cu Domnişoarele Ana Cumbary şi Maria Manoil şi cu 
Domnul Aureliu Candrea, „lucrare premiată de Societatea Geografică 
Română în martie 1892, apărut la Bucureşti, 1896), altul al judeţului 
Putna (în colaborare cu Aureliu Candrea, 1897), ambele surse utile de 
informaţie etnografică şi folclorică, mai ales sub aspectul legendelor 
toponimice din zonele cercetate, dar şi sub acela al consemnării la 
faţa locului a stărilor de fapt din România de la sfârşitul secolului al 
xix-lea. 

Amplul studiu introductiv Opera şi activitatea de folclorist a lui 
Mihail Canianu stă sub semnul reconstituirii, până în cele mai mici 
detalii, a parcursului existenţial al autorului, cu accent pe noutăţile 
aduse de acesta în domeniul folclorului, mai ales. Dat fiind caracterul 
recuperator al volumului, sunt de înţeles unele exagerări în atribuirea 
calităţii de pionierat sau de „deschizător de drumuri” unora dintre 
iniţiativele ştiinţifice ale culegătorului moldovean. Deschiderea 

volumului de Doine din 1888 cu un „cântec despre cântec” {Frundzî 
verdi tiriplic/Di când iaram copchil nic/Doina o ştiu şî doina o 
dzâc...) nu e chiar o inovaţie a lui M. Canianu, fie şi dacă observăm 
că secţiunea de lirică din marea colecţie a lui V. Alecsandri, din 1866, 
se deschide cu un cântec despre cântec („Doină, doină, cântic 
dulce...”), ca şi colecţia antologică a lui 1. U. Jamik şi Andrei 
Bârseanu, Doine şi strigături din Ardeal (1885), care reproduce, chiar 
ca un moto, doina din colecţia Alecsandri. Şi aceasta cu atât mai mult 
cu cât Canianu cunoştea volumul lui Jamik-Bârseanu, trimiţând, de 
câteva ori, la variantele transilvănene publicate de aceştia. Cred că în 
acest extrem de util şi cerut de timpul nostru proces de rescriere, pe 
baza unor noi lecturi, a istoriei folcloristicii româneşti, mai important 
decât a inventa capi de serie şi de a stabili ierarhii este efortul de a 
reconstitui atmosfera, climatul ştiinţific al diferitelor epoci şi 
momente din istoria acestei discipline, de a identifica schimbările de 
optică şi de atitudine în raport cu mersul general al ştiinţelor în Ţările 
Române, în ţările vecine şi în Europa în general. 

Suntem, cu acest prim volum din seria „Folclorişti şi etnografi evrei 
din România”, iniţiată de Centrul de Studii Ebraice de la Facultatea de 
Litere a Universităţii din Bucureşti, în faţa unui astfel de demers, în faţa 
uneia dintre acele restituiri necesare prin care fondului documentar al 
culturii populare româneşti i se adaugă file preţioase, pe nedrept uitate 
sau ascunse privirii vreme de un secol şi mai bine. 

(Societatea de Ştiinţe Filologice din România, „Limbă şi literatură”, 

voi. II, 1999, p. 131-133) 

Mioriţa -150. Deschideri şi limite ale interpretării 


I n urmă cu 150 de ani, revista „Bucovina” a fraţilor Hurmuzachi de 
la Cernăuţi publica, în nr. 11 din 18 februarie 1850, p. 51-52, sub 
titlul Meoara, o poezie populară care avea să intre în conştiinţa 
românilor şi în cultura românească drept Mioriţa, „cea mai nobilă 
manifestare poetică a neamului nostru”, cum o proclama, în discursul 
său de recepţie la Academia Română, Mihail Sadoveanu (Discursuri 
1980: 175). Doi ani mai târziu, cu o infailibilă intuiţie, Vasile Alec- 
sandri, cel care trimisese poemul editorilor de la Cernăuţi, aşeza în 
fruntea primei broşuri de Poezii populare. Balade (cântice bătrâneşti) 
(Iaşi, 1852) acelaşi text, sub titlul Mieoara, pentru ca marea sa co¬ 
lecţie Poezii populare ale românilor (1866) să se deschidă cu acelaşi 
poem, de data aceasta sub titlul Mioriţa, nume sub care această crea¬ 
ţie emblematică a spiritualităţii româneşti avea să intre în eternitate. 

Aparţinând fondului străvechi al culturii noastre populare, balada 
sau cântecul Mioarei a avut şansa să fie recuperată şi pusă la 
îndemâna învăţaţilor într-o variantă completă, una dintre cele mai 
izbutite dintre multele care vor fi circulat la vremea aceea în lumea 
românească, de doi dintre cei mai prestigioşi oameni de cultură ai 
epocii de la ‘48, Alecu Russo şi Vasile Alecsandri. Aura romantică în 
care a fost îmbrăcată povestea descoperirii ei, în 1846, de către 
Russo, în timpul surghiunului său la Soveja, şi împrejurările 
publicării baladei de către Alecsandri, în colecţii de poezii populare 
care purtau ca subtitlu, prima, cea din 1852, „adunate şi îndreptate”, 
a doua, cea din 1866, „adunate şi întocmite”, precum şi notele şi 
comentariile poetului care însoţesc textul poemului folcloric au 
contribuit şi ele, mult, la creşterea prestigiului Mioriţei. 

Dar nu este nicio îndoială că destinul cu totul special al acestei 
creaţii folclorice în cultura românească se datorează baladei înseşi, 



conţinutului ei ideatic, de o remarcabilă profunzime, şi imaginilor 
poetice, de o incontestabilă expresivitate, care au atras irezistibil şi au 
stimulat fertil, de-a lungul unui secol şi jumătate de existenţă scrisă, 
gândirea creatoare a unui imens număr de cărturari români, literaţi şi 
filosofi, folclorişti şi etnologi, sociologi şi antropologi. A-i trece în 
revistă pe toţi este o imposibilitate, dar referirea la măcar câţiva dintre 
ei este o obligaţie, căci din contribuţiile lor s-a edificat cupola care 
străjuieşte acest monument al culturii româneşti numit Mioriţa. 

După ce publicase, în unna unor îndelungate cercetări şi eforturi, 
volumul monografic Mioriţa. Tipologie, circulaţie, geneză, texte 
(Fochi 1964), cuprinzând un studiu de peste 400 de pagini şi alte 500 
de pagini de texte, întrunind 930 de variante, de pe întreg spaţiul 
locuit de români, Adrian Fochi, unul dintre exegeţii cei mai devotaţi 
şi autorizaţi ai poemului, în variile sale înfăţişări, relua şi sistematiza, 
în 1980, când Mioriţa lui Alecsandri împlinea 130 de ani de existenţă 
ca piesă de colecţie, sub forma tipăriturii, principalele probleme pe 
care marele text mioritic le ridicase în faţa învăţaţilor români şi străini 
de-a lungul timpului. După decenii de trudă pentru cunoaşterea şi 
înţelegerea acestui „miracol artistic atât de profund tulburător”, cum 
numea el Mioriţa, Adrian Fochi se încumeta să selecteze, din noianul 
necuprins al celor spuse şi scrise despre aceasta, câteva adevăruri 
ştiute, considera învăţatul, „la modul absolut sigur”. Alături de 
acestea, cercetătorul inventariază şi întrebările cărora nu li se dăduse 
încă răspuns până în acel moment şi care urmau să rămână enigmatice 
şi pentru cei care vin după noi. 

Că Mioriţa „este cântecul cel mai răspândit la români; o cunoaştem 
în peste o mie de variante, culese din absolut toate regiunile ţării şi chiar 
de la românii de peste hotare” (Fochi 1980: 5-6) reprezintă una dintre 
aceste certitudini, unul dintre adevărurile care lui Fochi i se păreau ştiute 
„la modul absolut sigur”. Mircea Eliade constata şi el „«adeziunea» 
întregului popor la această capodoperă folclorică” şi considera că „nu se 
poate concepe o istorie a culturii româneşti fără o exegeză a acestei 
solidarităţi” (Eliade 1980: 250). Dar chiar acest adevăr, susţinut de cele 
peste 1400 sau 1500 de variante culese şi publicate până acum, şi al 
căror număr poate să fi crescut între timp, suscită o întrebare firească: de 
ce, cum se explică faptul că dintre toate creaţiile folclorice româneşti, 
tocmai Mioriţa are o asemenea difuziune şi persistenţă? 

Un răspuns se poate găsi în însuşi modul de existenţă, în realitatea 
folclorică vie, nu a Mioriţei date la iveală de Vasile Alecsandri cu 150 



de ani în urmă, ci a motivului mioritic în general. Este a doua 
certitudine, al doilea fapt ştiut cu precizie şi consemnat ca atare de 
Adrian Fochi, anume că, sub aspect funcţional, tema centrală din 
Mioriţa se concretizează, grosso modo, în două tipuri diferite de 
variante: tipul colind, în interiorul arcului carpatic, în Transilvania 
deci, şi tipul baladă, cântec bătrânesc, cântec epico-liric, în zona 
extra-carpatică, în Moldova, Muntenia, Oltenia, Banat, Dobrogea. 
Zisă cu ocazia sărbătorilor de iarnă, de Crăciun sau de Anul Nou, 
M'orita-colindă se multiplică, virtual, în fiecare an, în fiecare sat şi la 
fiecare casă unde este cântată, încât depinde doar de voinţa cer¬ 
cetătorilor, a culegătorilor de a adăuga an de an alte zeci şi zeci de 
variante, la fondul deja existent. Procesul continuu al transformărilor 
care au loc în folclor, în cadrul acelor aşa-numite mutaţii funcţionale 
care asigură permanenţa şi vitalitatea creaţiei populare, a atins, nici 
nu se putea altfel, şi Mioriţa, care, în Maramureş, de exemplu, s-a 
deritualizat, a ieşit din contextul ritual al colindatului şi se zice astăzi 
ca „hore”, adică simplu „cântec”, după cum părţi ale complexului 
mioritic sunt înregistrate sub formă de cântece lirice sau bocete, de 
tipul Ciobănaş de la miori. 

Al doilea aspect care poate explica larga răspândire a Cântecului 
mioarei, observat de multă vreme, dar nestudiat încă în profunzime, 
priveşte difuzarea acestuia prin mijlocirea şcolii, a manualelor 
şcolare, în care poezia populară a pătruns şi a rămas de peste un secol. 
Mircea Eliade trăgea, din această împrejurare, trei concluzii: „1) că 
perfecţiunea literară a versiunii lui Alecsandri nu contrazice canonul 
estetic popular; 2) că procesul creator, început cu secole în urmă, 
continuă şi în zilele noastre; 3) că şi revalorizările mai recente ale 
baladei în cultura română modernă se înscriu pe aceeaşi direcţie a 
procesului creator şi, într-un fel, îl prelungesc” (Eliade 1980: 250). 

Prezenţă perpetuă în cărţile de şcoală şi în antologiile de poezie 
populară românească, Mioriţa „lui Alecsandri” sau varianta „Russo- 
Alecsandri”, cum o numeşte Gheorghe Vrabie (Vrabie 1984), a lăsat 
celelalte zeci, sute, practic peste 1500 de variante cunoscute, cum am 
menţionat, exclusiv pe seama cercetătorilor, în timp ce în conştiinţa 
publicului larg, trecut prin şcoala generală sau chiar prin liceu, a 
rămas singură varianta care începe cu Pe-iin picior de plai/Pe-o gară 
de rai, are în centrul ei un Mândru ciobănel/Tras ca prin inel avertizat 
de o Oiţă bârsană că l-apus de soare ar urma să fie omorât de Baciul 
ungurean/Şi cu cel vrăncean; el imaginează o nuntă Cu o mândră 



crăiasă,/A lumei mireasă, dar căutat de o Măicuţă bătrână/Cu brâul 
de lână, aceasta nu trebuie să afle că la nunta sa A căzut o stea. 

Tot tipăriturile, cărţile eludează un alt adevăr „absolut sigur”, 
anume că Mioriţa este un cântec, un cântec bătrânesc sau baladă, în 
părţile sudice şi estice ale teritoriului României, un colind, deci tot o 
poezie cântată, în Transilvania. Mai mult, Mioriţa , baladă sau colind, 
se cânta pe melodii proprii, studiate din păcate mult mai puţin decât 
textul poetic în sine, a cărui exegeză a devenit o permanenţă a culturii 
româneşti. S-a trecut mult prea uşor peste mărturiile primului său 
culegător, Alecu Russo, care nota expres faptul că a auzit balada de la 
un lăutar care, vrând să-l aducă „în extaz, începe balada Mioriţei”, ca 
şi peste acelea ale lui Alecsandri însuşi care afirmă, mai târziu, că ar 
fi auzit poemul cântat de un baci, „anume Udrea, de la stâna de pe 
muntele Ceahlău”. De ce ar fi important faptul că Mioriţa se cântă, că 
este un text poetic însoţit de melodie? ne putem întreba. Răspunsul, 
simplu, ar fi că în felul acesta i se restituie calitatea de text folcloric, 
destinat nu cititului, ci ascultării, „zis”, „interpretat”, „performat” 
într-un anumit cadru, în faţa unor ascultători, pentru care sensul, 
semnificaţia cântecului este cântecui însuşi. Insul culturii folclorice, 
căruia i-a fost destinată spre ascultare Mioriţa, nici nu-şi pune, măcar, 
problema decodării textului, interpretării lui în sens exegetic. Acest 
tip de relaţie cu textul aparţine culturii scrise, academice, savante, 
care şi-a adjudecat marele text mioritic, făcând din exegeza lui o 
permanenţă a culturii româneşti. Cum textul publicat de Alecsandri a 
făcut cel dintâi obiectul unei analize, unei interpretări, prin chiar 
comentariile, notele de subsol cu care editorul însoţeşte poemul, 
acesta a devenit un fel de variantă de bază, punct de pornire pentru 
cele mai multe dintre exegezele dedicate lui, de la Al. I. Odobescu, cu 
al său studiu Răsunete ale Pindului în Carpaţi (1861) până la Al. I. 
Amzulescu, cu seria de contribuţii dedicate poemului mioritic, 
sintetizate în Mioriţa. Controverse - restituţii (1989). 

Varianta Russo-Alecsandri publicată întâia oară în 1850 şi notele 
editorului au stat multă vreme în atenţia cercetătorilor, care le-au 
tratat, solidar, ca pe un text de literatură cultă, aşa-numita Mioriţa lui 
Alecsandri. Odobescu, menţionat mai înainte, şi care rămâne ca un 
punct de reper în exegeza mioritică prin intuirea cu fineţe a posibilei 
legături genetice între cântecul românesc al Mioarei şi cântecul 
funerar, Linos, din folclorul grecesc, rămâne nu mai puţin celebru 
prin gafa filologică pornită dintr-o greşală de tipar din textul colecţiei, 



în care cuvântul bucălaie era grafiat bulucaie. Prestigiul textului 
scris, tipărit îi joacă feste eruditului autor al eseului Pseudocy- 
negetikos. 

Mioriţa lui Alecsandri şi culegătorul-editor vor declanşa o lungă 
dezbatere academică, pornită de Duiliu Zamfirescu în 1909, cu ocazia 
rostirii discursului său de recepţie la Academia Română, Popora¬ 
nismul în literatură. Gândit cu intenţia de a veşteji modul în care 
literatura timpului său, de inspiraţie predominant rurală, falsifica 
realitatea, creând „tipuri de ţărani şi ţărance ce n-au existat 
niciodată”, proaspătul academician atacă violent pe Alecsandri şi 
colecţia sa de poezii populare. îl socoteşte pe acesta nici mai mult nici 
mai puţin „rău culegător de poezii populare” fiindcă „a introdus 
dulcegării sentimentale în viaţa versificată a poporului nostru”. 
Urmând aceeaşi logică, lui Duiliu Zamfirescu i se pare că ,,. Mioriţa lui 
Alecsandri, ca născocire populară, este o imposibilitate. Iată un flăcău 
voinic, trăind pe corhane cu turma sa, căruia oiţa bârsană îi spune că 
au să-l omoare baciul ungurean şi cu cel vrâncean şi care, în loc să 
pună mâna pe bâtă şi să se apere, pune mâna pe piept şi face poezii” 
(Discursuri 1980: 46). 

Dacă nu am ţine seama de contextul zicerii acestor afirmaţii, am 
putea să-i contestăm scriitorului Duiliu Zamfirescu capacitatea de 
înţelegere a poeziei, să vedem aici o opacitate extremă la frumosul 
folcloric şi la semnificaţiile de profunzime ale poemului mioritic. 
Atitudinea faţă de folclor în general şi faţă de Mioriţa lui Alecsandri 
în special, a celui care a dat literaturii române romane preţuite precum 
Viaţa la ţară şi Tănase Scatiu trebuie pusă pe seama spiritului de 
frondă care domină întregul său discurs de recepţie la Academie. 
Reacţiile nu au întârziat. Astfel, criticul Garabet Ibrăileanu, de pe 
poziţiile poporanismului atacat în discurs, arată mult mai multă 
înţelegere şi pentru Alecsandri, şi pentru poezia orală, ca şi pentru 
forţa creatoare a poporului nostru. Cât despre Mioriţa, Ibrăileanu 
formulează o ipoteză, o simplă ipoteză, dar care va face carieră în 
interpretările de mai târziu ale poemului: „Nu de romani (cum sugera 
Duiliu Zamfirescu - n.n. - N.C.) ne aminteşte această poemă [Mioriţa 
adică], ci de traci, acel popor mistic, pesimist, fantastic, liric şi 
muzical care a enervat cultura elenă cu spiritul ei exaltat. De traci ne 
aduce aminte şi melancolia adâncă, pătrunzătoare, nostalgică a 
doinei, şi atmosfera tragică apăsătoare a Mioriţei. Şi una şi alta par a 
se fi păstrat în Carpaţi la elementul păstoresc de origine tracă”. 



Ideea va reverbera, nu peste multă vreme, într-un alt discurs de 
recepţie, consacrat chiar poeziei populare. Vorbind cu căldură şi 
înţelegere despre aceasta, Mihail Sadoveanu, un admirator al Mio¬ 
riţei, dedică baladei populare o adevărată odă: „între toate aceste 
rămăşiţe ale trecutului este una care se ridică prin arta sa fină şi prin 
simţământul ei pătrunzător aşa de sus, încât, cu drept cuvânt, ne 
putem întreba dacă i se poate găsi păreche în alte literaturi populare 
şi dacă chiar literatura cultă, în infinitele-i variaţii, a realizat vreodată 
un mic poem aşa de armonios şi de artistic”. Cât priveşte miezul 
Cântecului mioarei, fondul ei ideatic, cuprinzând atitudinea 
ciobanului în faţa morţii, Sadoveanu vede în ea „resemnarea aceea 
atât de atingătoare şi caracteristică rasei. Moartea este o fatalitate pe 
care o priveşte cu suflet tare, împăcat şi liniştit” (Discursuri 1980: 
175). E greu de spus la cine se gândea Sadoveanu când vorbea despre 
resemnarea atât de „caracteristică rasei”. Putem presupune, doar, că 
avea în vedere fondul arhaic, ancestral, păstrat în creaţiile orale 
româneşti şi ajuns până la noi în sublimări esenţiale ca Mioriţa, de 
exemplu. 

Nu mult după, poate chiar în acelaşi timp cu celebrul discurs de 
recepţie la Academia Română al lui Duiliu Zamfirescu, Mioriţa intră 
şi în atenţia folcloriştilor, noua disciplină, folcloristica, întemeindu-se 
încet, dar sigur prin contribuţiile cumulate ale lui B. P. Hasdeu şi ale 
emulilor săi - G. Dem. Teodorescu, Lazăr Şăineanu, Gr. C. Tocilescu, 
Mozes Gaster -, urmaţi de Ovid Densusianu şi şcoala sa - I. A. 
Candrea, Tache Papahagi, Ion Diaconu - pe de o parte, şi de profesorii 
D. Caracostea, de la Bucureşti, şi Petru Caraman, de la Iaşi, pe de 
alta. Studiile despre Mioriţa, din ce în ce mai multe, mai temeinice, 
mai argumentate conturează chiar existenţa unei discipline, 
„mioritologia”, aşa cum în câmpul literaturii de autor se poate vorbi 
despre „eminescologie”, de exemplu. Privirea retrospectivă 
descoperă chiar câteva orientări în aceste studii, sintetizate de către 
Octavian Buhociu, într-un eseu din 1979, în cinci direcţii principale: 
1. Păstorească (V. Alecsandri, B. P. Hasdeu, Ovid Densusianu, D. 
Caracostea, Ion Diaconu, Gheorghe Vrabie); 2. Comparatistă şi 
tracică sau geto-dacică (Odobescu, Mozes Gaster, G. Coşbuc, 
Theodor Speranţia, Radu Dragnea, H. Sanielevici, Dan Botta); 3. 
Ritualistă şi sociologică (din nou Densusianu şi Caracostea, dar mai 
ales Constantin Brăiloiu, Ion Muşlea, H. H. Stahl, Adrian Fochi); 4. 
Estetico-filosofică (Lucian Blaga, G. Călinescu, Leo Spitzer). în fine, 



poziţia a cincea este ocupată de Mircea Eliade singur cu sinteza sa 
Oaia năzdrăvană, publicată în versiunea franceză a volumul De la 
Zamolxis la Genghis-Han, Paris, 1970 (Buhociu 1979: 435-445). 

Din simpla enumerare a acestor „direcţii principale” se pot, even¬ 
tual, desprinde şi obiectivele studiilor respective. Iar unele dintre 
aceste obiective pot fi luate drept încercări de a răspunde întrebărilor 
socotite fără răspuns de Adrian Fochi în sinteza sa din 1980. 

Luarea în consideraţie a naturii folclorice a Cântecului mioarei 
sau a Colindei păcurariidui face inutilă şi improprie chiar şi intenţia 
de a ne întreba în legătură cu creatorul cântecului în discuţie. 
Concluzia lui Fochi (1980:8): „genialul creator al Mioriţei nu va fi 
niciodată aflat” este un truism şi e oarecum de mirare cum folcloristul 
l-a lăsat pe mioriţolog să se hazardeze într-atât. Ştim însă, nu atât cât 
ar trebui să ştim, dar ştim totuşi câte ceva despre performerii- 
interpreţi ai unor variante care pot sta şi stau alături de varianta 
publicată de Vasile Alecsandri în 1850, fie aceştia lăutari de talent, 
precum Petrea Creţul Şolcan, „lăutarul Brăilei”, informatorul de 
excepţie al lui G. Dem Teodorescu, sau Gheorghe Avasilioaei, din 
Goeni, Iaşi, ori neprofesionişti, păstori, ca Afloarei lordache din 
Bărcăneşti, Neamţ, sau simplu săteni precum Constanda Păun din 
Spineşti-Păuleşti, Vrancea, ca să dăm doar câteva exemple. Sigur că 
personalitatea cântăreţului îşi pune pecetea asupra textului, rezultând 
astfel nişte modele poetice regionale, locale sau individuale distincte. 

A doua întrebare căreia, credea, poate pe bună dreptate, Adrian 
Fochi, nu i se poate da un răspuns ferm, priveşte locul genezei subiec¬ 
tului. „Descoperirea” ei în Vrancea nu înseamnă, cum s-a încercat să 
se susţină, că Mioriţa a originat neapărat în Vrancea. După cum ve¬ 
chimea, arahaicitatea mai mare a variantelor colind din Transilvania 
nu impune neapărat concluzia că locul său de naştere a fost spaţiul 
intracarpatic transilvan. La fel, constatarea de ordin demografic după 
care oierii din respectiva zonă a Vrancei au fost veniţi din Muscel, iar 
nu poate fi adusă ca argument în favoarea originii munteneşti, 
muscelene a Mioriţei. Dar, o spunem încă o dată, întrebarea nu-şi are 
rostul. Ea rezultă, ca şi cea dinainte, din privirea textului folcloric, 
oral, nefixat şi, în ultimă instanţă, efemer, ca poezie scrisă, de autor, 
condiţionat de un spaţiu definit şi de un timp măsurabil, istoric. 

Tot în sfera imposibilităţii de a primi un răspuns categoric se 
situează şi întrebarea în legătură cu timpul genezei Mioriţei. „Nu vom 
şti niciodată când s-a născut Mioriţa, deoarece nimic din cuprinsul 

său nu trimite cu certitudine la o perioadă istorică anume”, afirma net 
Adrian Fochi acum 20 de ani. Şi în acest caz, nu răspunsul este acela 
care deranjează, ci întrebarea însăşi. Vechea şi neîncheiata 
controversă în legătură cu istoricitatea cântecului epic poate fi mutată 
şi pe teritoriul Mioriţei, dar cu ce folos? 

în sfârşit, şirul întrebărilor tulburătoare, dar cărora nu li se poate 
da un răspuns hotărât îl cuprinde şi pe „cum”: cum s-a întrupat 
Mioriţa, care a fost nucleul în jurul căruia s-a construit marele cânt 
mioritic, alcătuit din sute şi sute de cântece, balade şi colinde, bocete 
şi hore? Ceea ce ne spun toate acestea, aproape fără excepţie, este că 
din întruchipările lor concrete nu lipseşte un motiv, sau o temă, care 
constituie nucleul, secvenţa de bază şi inalienabilă a textului, anume 
testamentul. Şi de-a fi să mor/In câmp de mohor,/Să spui lui 
vrâncean/Şi lui ungurean/Ca să mă Îngroape/Aice pe-aproape,/în 
strunga cu oi,/Să fiu tot cu voi,/In dosul stânii/Să-mi aud cânii. Unul 
sau altul dintre celelalte - cadrul epic iniţial, oaia năzdrăvană, clar¬ 
văzătoare, alegoria moarte-nuntă, maica bătrână care îşi caută fiul - 
pot lipsi şi chiar lipsesc din diferitele variante concrete ale Mioriţei. 
Astfel, de exemplu, în multe variante din Transilvania, hotărârea de 
omor este adusă la cunoştinţa ciobanului de chiar tovarăşii săi, uneori 
rude, „veri primari”; lipseşte oiţa bârsană, avem, deci, o Mioriţă fără 
de mioară. Nici natura conflictului nu este întotdeauna de ordin 
economic {Că are oi mai multe/Mândre şi cornute, cum specifică 
varianta Alecsandri), nici nunta cosmică {Soarele şi luna/Mi-au ţinut 
cununa./Brazi şi păltinaşi/I-am avut nuntaşi,/Preoţi, munţii 
mari,/Paseri lăutari,/Păsărele mii/Şi stele făclii!) nu se regăseşte în 
majoritatea variantelor, nici maica bătrână nu hălăduieşte în toate 
formele concrete ale cântecului întrebând de fiul efigial: Cine-au 
cunoscut,/Cine mi-au văzut/Măndru ciobănel/Tras printr-un 
inel?/Feţişoara lui/Spuma laptelui;/Musteţioara lui/Spicul grâu¬ 
lui; /Perişorul lui/Peana corbului;/Ochişorii lui/Mura câmpului! 

Şi totuşi, numai luate împreună, numai privite ca un tot, cele 
aproape 2000 de variante cunoscute ale Mioriţei pot să dea răspunsuri 
fiecăreia dintre întrebările amintite mai sus şi, de ce nu, pot să 
stârnească alte întrebări, alte gânduri, lărgind mereu aria de 
cuprindere a acestei creaţii emblematice a culturii româneşti care 
împlineşte acum un secol şi jumătate de existenţă scrisă, docu¬ 
mentară. Iar toate acestea nu ar fi fost posibile dacă, într-un moment 
de graţie, urechea surghiunitului Alecu Russo n-ar fi perceput 



cântecul lăutarului din Soveja, n-ar fi pus pe hârtie vorbele cântării 
acestuia, nu i le-ar fi înmânat lui Vasile Alexandri şi acesta nu le-ar 
fi publicat, „îndreptându-le”, după gustul său de poet şi după gustul 
epocii sale, ca un titlul de glorie al neamului, în revista de le Cernăuţi 
şi în volumele consecutive de poezii populare. Pe bazele aşezate de 
cei doi se înalţă trainic acest monument al culturii româneşti, la a 
cărui împlinire şi consolidare se lucrează încă. 

Mioriţa, - mândrie şi prejudecăţi 


A parţinând fondului străvechi al culturii noastre populare, balada 
l\Mioriţa sau Cântecul Mioarei a avut şansa să fie recuperată şi 
pusă la îndemâna învăţaţilor într-o variantă completă, una dintre cele 
mai izbutite dintre multele care vor fi circulat la vremea aceea în 
lumea românească, de doi dintre cei mai prestigioşi oameni de cultură 
ai epocii de la 1848, Alecu Russo şi Vasile Alecsandri. Aura 
romantică în care a fost îmbrăcată povestea descoperirii ei, în 1846, 
de către Russo, în timpul surghiunului său la Soveja, şi împrejurările 
publicării baladei de către Alecsandri, întâi în revista „Bucovina” a 
fraţilor Hurmuzachi de la Cernăuţi, în 1850, apoi în colecţii de poezii 
populare care purtau ca subtitlu, prima, cea din 1852, „adunate şi 
îndreptate”, a doua, cea din 1866, „adunate şi întocmite”, precum şi 
notele şi comentariile poetului care însoţesc textul poemului folcloric 
au contribuit destul de mult la creşterea prestigiului Mioriţei. Dar nu 
este nici o îndoială că destinul cu totul special al acestei creaţii 
folclorice în cultura românească se datorează baladei înseşi, 
conţinutului ei ideatic, de o remarcabilă profunzime, şi imaginilor 
poetice, de o incontestabilă expresivitate, care au atras irezistibil şi au 
stimulat fertil, de-a lungul unui secol şi jumătate de existenţă scrisă, 
gândirea creatoare a unui imens număr de cărturari români, literaţi şi 
filosofi, folclorişti şi etnologi, sociologi şi antropologi. 

Balada a fost acompaniată, de la început, de un şir de elogii. 
Alecsandri i-o recomanda editorului, A. Hurmuzachi, în termeni 
entuziaşti: „Iată, dar... că îţi trimit acum întreaga baladă a Mioarei. 
Orice român o va ceti în gazeta ta va avea dreptul de a se făli de 
geniul neamului său!” Bolintineanu o raporta la vârfurile poeziei 
antice şi îi atribuia o origine divină: „Bion, Anacreon, Safo ar surâde 
de gelozie la citirea Mioarei ; tinereţea, frumuseţea, patimile, 

delicateţea, eleganţa sunt vărsate cu profusie în aceste cugetări. [...] 
Omer nu a cunoscut mai bine mima omenească ca autorul Mioarei. 
[...] Mărinimia, abnegarea, aceste atribute ale lui Dumnezeu, fac 
lauda cântătorului Mioarei .” Mai târziu, M. Sadoveanu îi înălţa o 
adevărată odă: „în toată structura ei, această baladă unică este aşa de 
artistică, plină de o simţire aşa de înaltă pentru natura eternă, încât eu 
o socotesc drept cea mai nobilă manifestare a neamului nostru.” G. 
Călinescu, măsurat în aprecieri, nu scăpa curentului admirativ: „Al 
doilea mit, cu ecoul cel mai larg, e Mioriţa [...] în versiunea lui V. 

. Alecsandri, acest mit e o capodoperă.” 

Ovaţiile, cum se întâmplă, trebuia întrerupte de fluierături. O face, 
printre primii, Duiliu Zamfirescu, într-o împrejurare publică solemnă, 
în discursul său de recepţie la Academia Română, când îşi surprinde 
auditoriul şi mai ales pe mentorul său, Titu Maiorescu, rostind fraze 
infamante precum: „Alecsandri a fost un rău culegător de poezii 
poporane” şi s-a înşelat crezând că „poate introduce dulcegării 
sentimentale în viaţa versificată a poporului” sau, cu privire directă la 
baladă, ,Mioriţa lui Alecsandri, ca născocire populară, este o 
imposibilitate. Iată un flăcău voinic, trăind pe corhane cu turma sa, 
căruia oiţa bârsană îi spune că au să-l omoare baciul ungurean şi cu 
cel vrâncean şi care, în loc să pună mâna pe bâtă şi să se apere, pune 
mâna pe piept şi face poezii”. 

Unele dintre prejudecăţile care însoţesc Mioriţa în timp pornesc de 
la bunele intenţii ale lui Alecsandri însuşi care, fie că a fixat el însuşi 
apartenenţa regională a celor trei ciobani, fie că aceasta figura ca atare 
în varianta comunicată lui de Alecu Russo, găseşte cu cale să explice 
astfel originea celor trei: ,Adică: unu-i de pe valea Moldovei, unul 
din munţii Vrancei şi unul din Ardeal. Din neştiinţă, poporul nostru 
confundă ades numele de ardelean cu cel de ungurean, căci el încă nu 
a agiuns a cunoaşte întinderea pământului locuit de români. El nu ştie 
că dincolo de toate hotarele Moldovei şi a[le] Valahiei, peste Carpaţi 
şi până la Tisa peste Dunăre şi până în centrul Macedoniei, peste 
pâraiele Milcovul şi Moina... se află fraţi de-ai lui, cu acelaşi port, 
aceleaşi obiceiuri; aceleaşi credinţi, aceeaşi limbă, acelaşi trecut de 
glorie şi de suferinţi, precum şi acelaşi viitor!” Este neîndoielnic 
faptul că aşezându-i pe cei „trei ciobănei” în cele trei provincii 
istorice româneşti, Alecsandri trasa o hartă a românităţii şi sublinia 
caracterul emblematic al acestei creaţii pe care o arăta ca un argument 
al unităţii de neam. După 150 de ani, când visul unionist al lui 



Alecsandri şi al congenerilor săi fusese realizat, un scriitor nu lipsit 
de har, trecut între timp în lumea umbrelor, găseşte cu cale să propună 
o „reinterpretare” realistă a baladei din ale cărei concluzii cităm: 
„Cercetând cu atenţie balada, ne putem da seama că instigatorul, 
autorul moral şi ucigaşul a fost baciul ungurean. El este trădat de 
mioara bârsană. Ea-i cunoştea firea şi-i urmărise purtările. îi ascultase 
nemulţumirile, invidiile şi ura. Mioriţa bârsană se ataşase de baciul 
moldovean, văzându-1, în felul ei năzdrăvan, om de omenie, aşa că 
i-a dezvăluit planul omorului. [...] Lovitura de graţie i-a dat-o 
baciului moldovean, deci ciobanul bârsan. Ca să li se piardă urma, cei 
doi ucigaşi, după împărţirea turmelor s-ar putea să se fi răzleţit, unul 
îndreptându-se cu turma bogată în Ţara Bârsei, altul în părţile Buzău¬ 
lui”. (Petru Rezuş, Ipoteticul mioritic, în publicaţia „Mioriţa” [Câm¬ 
pulung Moldovenesc], anul VI, nr. 1(11), martie 1996). Sigur că totul 
stă, aici ca şi în baladă, sub semnul „ipoteticului”, dar toate aceste 
comentarii se potrivesc cu Mioriţa, să-mi fie iertat!, ca nuca-n perete. 

Observam, într-o altă împrejurare, că o nouă prejudecată tinde să 
se instaleze în studiile despre Mioriţa odată cu eliminarea 
constrângerilor, ideologice care făcuseră din religie una dintre ţintele 
propagandei comuniste şi excluseseră aproape în întregime orice 
referire la fondul creştin al folclorului românesc. S-a produs astfel un 
fel de reacţie inversă, mulţi cercetători mutându-se „cu arme şi 
bagaje” în sfera religiosului creştin. 

Când intervenţiile aparţin unui prelat şi om de înaltă cultură 
precum Pr. prof. Dumitru Stăniloae ( Teme creştine în folclorul 
românesc (I), în „Revista de Etnografie şi Folclor”, tom. 37, nr. 2 şi 
nr. 3, 1992), asemenea interpretări sunt binevenite şi umplu un gol, 
mai ales că tinerele generaţii au fost cu totul lipsite de o educaţie 
religioasă adecvată. Pe de altă parte, însă, chiar când sunt pornite din 
cele mai bune intenţii şi spuse mai mult pentru a surprinde cititorul 
prin deschiderea unui alt posibil orizont de lectură, tocmai pentru 
buna lor credinţă de netăgăduit, unele afirmaţii pot conduce fără voie 
la exagerări ca aceasta: „în Mioriţa, ciobanul, care are oi mai 
frumoase decât Fariseii şi Pilat, este Hristos, iar mireasa Lui (o 
mândră mireasă, a lumii crăiasă) este sufletul omenesc, în greceşte 
de asemenea feminin. Şi sufletul, unit cu Hristos vede toată natura 
participând la bucuria lui”. 

De aici şi până la construirea unor teorii expuse cu metodă şi 
susţinute, vai! cu argumente... logice, nu mai e decât un pas. 

Repudiind ceea ce Blaga numea „goana pasionantă după motive 
ancestrale’’ ca modalitate de validare a valorii, şi considerând drept 
criteriu axiologic al unui fenomen cultural nu vechimea lui, ci „gradul 
de participare la acel principiu absolut”, un reputat sociolog de azi - 
nemulţumit la rândul său de „grila ateistă (care) a funcţionat ca o 
cenzură de netrecut pentru orice interpretare spiritualist-creştină” a 
Mioriţei - consideră că în interpretările baladei s-a trecut mult prea 
uşor peste semnificaţiile ei creştine. Fără a nega existenţa unor 
elemente precreştine în celebra baladă, autorul identifică aici „o 
excepţională concentrare de simboluri creştine fundamentale sau, mai 
bine zis, de arhetipuri ale simbolisticii creştine”, precum: ,,a) 
păstorul; b) oaia; c) maica în căutarea fiului; d) nunta” (Geană, 
Gheorghiţă, Arhetipuri creştine în Mioriţa, în „Viaţa Românească”, 
anul XC, nr. 1-2 (ian.-febr.j, 1995). 

Nu trebuie să fii neapărat specialist în „mioriţologie”, potrivit 
vocabulei „inventate” de C. Brăiloiu, pentru a observa, cum o face 
George Şipoş, într-un fel de replică la articolul de mai sus, publicată 
în „România literară”, anul XVIII, nr. 24-25, 1995, că „ideea de 
păstor şi de păstorire vine şi în simbolistica creştină tot din cea 
păgână, pentru că şi vechii evrei, ca şi vechii locuitori ai Daciei, ca şi 
majoritatea locuitorilor Terrei, la acel moment, erau păstori şi 
agricultori”. Nu trebuie să fii neapărat antropolog sau etnolog de 
profesie pentru a sesiza că atât autorul (autorii) textelor biblice, cât şi 
neştiutul autor al Mioriţei, au recurs la aceleaşi semne culturale, pe 
care le-au resemantizat în funcţie de natura mesajului lor şi de 
orizontul lor de viaţă. 

Nu ştiu dacă oaia e sfântă pentru că, aşa cum scrie Gheorghiţă 
Geană, „atunci când se balegă în lapte, ciobanul scoate căcărezele cu 
mâna şi mulge mai departe, întrucât nici măcar căcărezele de oaie nu 
spurcă laptele”, şi nu sunt convins nici de faptul că oaia este 
întruchiparea „în alt regn a ceea ce în sfera umanului se numeşte 
«smerenie»”, după cum am, împreună cu autorul, serioase rezerve 
faţă de exagerările mitologizante ale lui N. Brânda care consideră 
Mioara drept „epifanie zoomorfa a divinităţii feminine a vegetaţiei”, 
precum vaca Hator, şoimiţa Isis, juninca Anat sau purceaua Demetra. 

Sigur, autoiul are ştiinţa argumentaţiei şi îşi ia o serie de măsuri de 
precauţie, înainte de a formula concluzii definitive. Dar foarte adesea 
apropierile sunt forţate şi înţelesul literar al textelor este totalmente 
ignorat. O fi existând vreo relaţie ubterană, care mie îmi scapă, între 




cină şi nuntă („cina e masa de seară, masa de la sfârşitul zilei, iar 
nunta e ritul de trecere situat între naştere şi moarte”), dar aceasta nu 
poate fi extinsă fără limite şi în orice caz nu susţine ideea finală a 
studiului după care „seninătatea păstorului mioritic e prea izbitor 
asemănătoare cu seninătatea martirilor şi (...) cu aceea originară a 
Păstorului liturgic”. 

Nu aş vrea să se creadă că resping de plano aceste încercări 
absolut necesare de a repune în discuţie subiecte controversate sau 
interzise cândva pe criterii extraştiinţifice, ideologice, în cazul în 
speţă, precum cel privitor la dimensiunea creştină a folclorului 
românesc (pentru alte astfel de intervenţii, vezi Constantinescu, 
Nicolae, Certitudini şi căutări în folcloristica actuală, în „Studii şi 
comunicări de etnologie” (Sibiu), Tomul XI, 1997 (serie nouă), 
Editura Academiei, 1997, p. 37-42). Dar, dacă la începutul anilor ‘90 
asemenea plusări erau explicabile tocmai ca o reacţie la intruziunile 
ideologicului în cercetarea etnologică, la începutul anilor 2000 ar 
trebui să se manifeste, în astfel de luări de poziţie, mai multă pru¬ 
denţă. Tipul de discurs s-a modificat, desigur, şi Silvia Chiţimia, de 
exemplu, îşi armează studiul (Bunul Păstor Mioritic şi creştinismul 
primelor secole, în „Datina”, periodic constănţean de etnologie şi fapt 
cultural, anul XI, nr. 33, decembrie 2003, p. 8-9) cu bune lecturi 
etnologice şi teologice, intră în dialog cu antecesorii, cheamă la bară 
martori mai mult decât credibili, pe Lucian Blaga şi Mircea Eliade, 
care „au atras şi ei atenţia asupra fondului creştin al baladei, fără a 
realiza însă o analiză minuţioasă, din dubla perspectivă, teologică şi 
folcloristică, a textului”. Ea pare chiar să îndrepte cârma navei în 
direcţia cea bună când afirmă că „imagistica şi universul pastoral se 
află la însăşi originea religiei lui Christos şi aparţin teologiei 
simbolice a creştinismului primar. Propovăduirea noii religii născute 
în mediul păstoresc s-a făcut uzându-se, aşa cum era firesc, de 
termeni şi reprezentări familiare comunităţilor de păstori: turmă, 
oaie, păşune etc., încorporând însă semnificaţii şi mesaje de natură 
teologică”. înţelegem, deci, că este vorba de un cadru larg cultural 
comun atât textelor evanghelice, cât şi marelui text mioritic, o 
dominantă a căruia o constituia străvechea ocupaţie a creşterii 
animalelor, păstoritul. Nutrite la o sursă comună, pastoralismul - una 
dintre ele, căci la fel de bine se pot face raportări şi la cealaltă 
ocupaţie de bază a populaţiilor din zona Orientului Apropiat şi a Sud- 
Estului Europei, agricultura, generatoare, şi ea, a unui fond imagistic- 



simbolic comun - care a condus la edificarea unor imagini poetice 
asemănătoare, celt două mari texte (Noul Testament şi Mioriţa) au 
răspuns unor funcţii diferite în cadre de viaţă şi în climate culturale 
diferite. Formaţia de folclorist/etnolog o obligă pe Silvia Chiţimia la 
anumite precizări strict necesare, impuse de natura diferită a celor 
două mari texte (scripturalitate - oralitate, din această din urmă 
trăsătură a complexului mioritic, colind sau baladă, rezultând inerente 
„ocultări sau distorsiuni semantice”) şi de circulaţia lor în medii 
diferite şi cu funcţii specifice, acordând, ca atare, importanţa cuvenită 
rolului „mediilor păstoreşti în conservarea şi transmiterea textelor 
mioritice de-a lungul meandrelor temporale ale istoriei (!!! - N.C.) în 
spaţiul carpato-danubiano-pontic” 

Cu toate aceste precauţiuni mai mult decât necesare, autoarea 
insistă în a susţine teza că „variantele de baladă şi colind denominate 
Mioriţa au la bază un mesaj religios arhaic, de esenţă paleocreştină”, 
că, mai departe, „Mioriţa ar putea fi privită ca un vestigiu folcloric al 
unor învăţături creştine derivate din tradiţia Bisericii primelor secole 
pentru care noţiunile de turmă, păstor, oi, lapte, caş etc. aveau 
valoarea unor concepte şi alegorii teologice”. Adică lexicul pastoral 
s-a mutat din textele religioase în cele populare păstrând semnificaţia 
atribuită lui de către cele dintâi şi „întoarcerea oilor”, lexemul 
analizat mai pe larg în studiul în discuţie n-ar avea o legătură genetică 
cu o obligaţie profesională rezultată din statutul de păstor tânăr al 
păcurarului, ci ar conserva semnificaţia teologică a „bunului păstor” 
care întoarce de pe calea păcatului „oaia rătăcită” (cf. Luca 15:1-7). 
Din dorinţa de recuperare, cu orice preţ, a unei dimensiuni ocultate 
sau nu îndejuns de bine pusă în lumină a marelui text mioritic, aceea 
creştină („In contrast cu amploarea şi profunzimea analizelor 
etnografice şi folcloristice ale corpusului Mioritic [...] lecturile 
pastoral-creştine ale textului princeps al folclorului românesc lipsesc 
aproape cu desăvârşire”), se ajunge la exagerări şi la instituirea unor 
noi prejudecăţi. 

Pe un povârniş la fel de accidentat şi, ca atare, plin de pericole se 
lansează şi, din nou cu titlu de exemplu, Ion Filipciuc, un devotat al 
studiilor despre Mioriţa, editorul, la Câmpulung Moldovenesc, al 
publicaţiei care poartă numele baladei şi realizatorul unei ample 
antologii cuprinzând 123 de traduceri în limbi străine ale unor 
variante mioritice, Mioriţa străbate lumea. Biblioteca „Mioriţa”, 
2001, antologie nu îndeajuns de bine cunoscută şi pusă în valoare, la 



noi şi în afara graniţelor ţării (vezi în acest volum, Mioriţa acasă şi în 
lume). Spre deosebire de „autohtonişti”, care văd în complexul 
mioritic o realizare exclusivă a spiritualităţii româneşti, o „expresie 
integrală ’, ca să zicem aşa, a sufletului românilor, din dorinţa de a 
conferi acestui monument al culturii naţionale dimensiunea 
universală, de a-1 integra în spaţiul culturii umanităţii (loc pe care 
Mioriţa îl deţine fără nici un dubiu, de la sine, ca fapt de cultură şi ca 
produs artistic), s-au făcut eforturi serioase de a găsi, „în paradigma 
culturală europeană”, a unor, zice Ion Filipciuc, „similitexte”, adică a 
unor „texte folclorice prezentând câteva similitudini cu balada şi 
colinda Mioriţei ”. Găsirea unor astfel de locuri comune, prezente în 
Mioriţa românească, în culturile europene sau în cultura umanităţii, 
nu trebuie să surprindă; e un lucru firesc rezultând din fondul 
antropologic comun celei mai mari părţi a faptelor de cultură. 
,Animalul oracular”, oaia sau calul năzdrăvan, „moartea ca nuntă”, 
„testamentul”, exprimarea ultimelor dorinţe în pragul morţii, gândul 
bun către cei rămaşi sunt teme antropologice şi faptul că se găsesc, în 
contexte epice sau lirice, la români, greci, polonezi, bulgari, francezi 
ş.a.m.d. nu trebuie să surprindă, e ceva firesc. Mai nefiresc ar fi să nu 
le găsim niciunde, „unicatul”, „singularul” ridicând oricând un mare 
semn de întrebare asupra autenticităţii textului respectiv. 

De capcana unor astfel de „excursii”, fie pe drumuri prea 
bătătorite, fie pe cărări neumblate nu scapă nici măcar cei care, 
precum Adrian Fochi, şi-au dedicat întreaga viaţă studierii 
complexului mioritic. 

Astfel, şirul întrebărilor tulburătoare cărora nu li se poate da un 
răspuns hotărât îl cuprinde şi pe „cum": cum s-a întrupat Mioriţa, 
care a fost nucleul în jurul căruia s-a construit marele cânt mioritic, 
alcătuit din sute şi sute de cântece, balade şi colinde, bocete şi hore? 
Ceea ce ne spun toate acestea, aproape fără excepţie, este că din 
întruchipările lor concrete nu lipseşte un motiv, sau o temă, care 
constituie nucleul, secvenţa de bază şi inalienabilă a textului, anume 
testamentul : „Şi de-a fi să mor... ”. Unul sau altul dintre celelalte - 
cadrul epic iniţial, oaia năzdrăvană, clarvăzătoare, alegoria moarte - 
nuntă, maica bătrână care îşi caută fiul - pot lipsi şi chiar lipsesc din 
diferitele variante concrete ale Mioriţei. Astfel, de exemplu, în multe 
variante din Transilvania, hotărârea de omor este adusă la cunoştinţa 
ciobanului de chiar tovarăşii săi, uneori iude, „veri primari”; lipseşte 
oiţa bârsană, avem, deci, o Mioriţă fără de mioară. Nici natura 



conflictului nu este întotdeauna de ordin economic, nici nunta 
cosmică nu se regăseşte în majoritatea variantelor, nici maica bătrână 
nu hălăduieşte în toate formele concrete ale cântecului întrebând de 
fiul efigial. 

Şi totuşi, numai luate împreună, numai privite ca un tot, cele 
aproape 2000 de variante cunoscute ale Mioriţei pot să dea răspunsuri 
fiecăreia dintre întrebările amintite mai sus şi, de ce nu, pot să 
stârnească alte întrebări, alte gânduri, lărgind mereu aria de 
cuprindere a acestei creaţii emblematice a culturii româneşti care 
împlineşte acum un secol şi jumătate de existenţă scrisă, documen¬ 
tară. Iar toate acestea nu ar fi fost posibile dacă, într-un moment de 
graţie, urechea surghiunitului Alecu Russo n-ar fi perceput cântecul 
lăutarului din Soveja, n-ar fi pus pe hârtie vorbele cântării acestuia, 
nu i le-ar fi înmânat lui Vasile Alecsandri şi acesta nu le-ar fi publicat, 
„îndreptându-le”, după gustul său de poet şi după gustul epocii sale, 
ca un titlul de glorie al neamului, în revista de le Cernăuţi şi în 
volumele consecutive de poezii populare. Pe bazele aşezate de cei doi 
se înalţă trainic acest monument al culturii româneşti, la a cărui 
împlinire şi consolidare se lucrează încă. 

După decenii de trudă pentru cunoaşterea şi înţelegerea acestui 
„miracol artistic atât de profund tulburător”, cum numea el Mioriţa, 
Adrian Fochi se încumeta să selecteze, în 1980, din noianul necuprins 
al celor spuse şi scrise despre aceasta, câteva adevăruri ştiute, consi¬ 
dera învăţatul, „la modul absolut sigur”. Alături de acestea, cerce¬ 
tătorul inventariază şi întrebările cărora nu li se dăduse încă răspuns 
până în acel moment şi care urmau să rămână enigmatice şi pentru cei 
care vin după noi. între acestea, aceea în lăgătură cu „autorul” 
Mioriţei: cine este creatorul celebrei balade? Luarea în consideraţie a 
naturii folclorice a Cântecului mioarei sau a Colindei păcurariului 
face inutilă şi improprie chiar şi intenţia de a ne întreba în legătură cu 
creatorul cântecului în discuţie. Concluzia lui Fochi: „genialul creator 
al Mioriţei nu va fi niciodată aflat” este un truism şi e oarecum de 
mirare cum folcloristul l-a lăsat pe mioriţolog să se hazardeze într- 
atât. Ştim însă, nu atât cât ar trebui să ştim, dar ştim totuşi câte ceva 
despre performerii-interpreţi ai unor variante care pot sta şi stau 
alături de varianta publicată de Vasile Alecsandri în 1850, fie aceştia 
lăutari de talent, precum Petrea Creţul Şolcan, „lăutarul Brăilei”, in¬ 
formatorul de excepţie al lui G. Dem Teodorescu, sau Gheorghe Ava- 
silioaei, din Goeni, Iaşi, ori neprofesionişti, păstori, ca Afloarei 



Iordache din Bărcăneşti, Neamţ, sau simplu săteni precum Constanda 
Păun din Spineşti-Păuleşti, Vrancea, ca să dăm do ai' câteva exemple. 
Sigur că personalitatea cântăreţului îşi pune pecetea asupra textului, 
rezultând astfel nişte modele poetice regionale, locale sau individuale 
distincte. 

A doua întrebare căreia, credea, poate pe bună dreptate, Adrian 
Fochi, nu i se poate da un răspuns ferm, priveşte locul genezei 
subiectului. „Descoperirea” ei în Vrancea nu înseamnă, cum s-a 
încercat să se susţină, că Mioriţa a originat neapărat în Vrancea. După 
cum vechimea, arhaicitatea mai mare a variantelor colind din 
Transilvania nu impune neapărat concluzia că locul său de naştere a 
fost spaţiul intracarpatic transilvan. La fel, constatarea de ordin de¬ 
mografic după care oierii din respectiva zonă a Vrancei au fost veniţi 
din Muscel iar nu poate fi adusă ca argument în favoarea originii 
munteneşti, muscelene a Mioriţei. Dar, o spunem încă o dată, între¬ 
barea nu-şi are rostul. Ea rezultă, ca şi cea dinainte, din privirea 
textului folcloric, oral, nefixat şi mereu schimbător, ca poezie scrisă, 
de autor, condiţionat de un spaţiu definit şi de un timp măsurabil, 
istoric. 

Tot în sfera imposibilităţii de a primi un răspuns categoric se 
situează şi întrebarea în legătură cu timpul genezei Mioriţei. „Nu vom 
şti niciodată când s-a născut Mioriţa, deoarece nimic din cuprinsul 
său nu trimite cu certitudine la o perioadă istorică anume”, afirma net 
Adrian Fochi acum 20 de ani. Şi în acest caz, nu răspunsul este acela 
care deranjează, ci întrebarea însăşi. Vechea şi neîncheiata 
controversă în legătură cu istoricitatea cântecului epic poate fi mutată 
şi pe teritoriul Mioriţei, dar cu ce folos? 

(„Adevărul literar şi artistic”, anul IX, nr. 510, 21 martie 2000, p. 6; vezi şi 
Mioriţa - 150, în „Asachi”, revistă de cultură (Piatra Neamţ), anul IX, nr. 134, 
aprilie 2000, p. 5-7; cf. şi Mioriţa. Un monument al culturii româneşti, 
Societatea Română de Radiodifuziune, „Radio România. Revista programelor 

de Radio”, nr. 172,1-7 mai 2000, p. 4) 

Mioriţa - acasă şi ta lume 


C a operă de creaţie literară aparţinând folclorului, Mioriţa, Oaia 
năzdrăvană, Cântecul mioarei, Judecata păcurarilor etc. cunoaş¬ 
te două sau chiar trei moduri de existenţă. Unul, specific naturii sale 
folclorice, este acela de poezie cântată - baladă, colind, bocet, cântec 
epico-liric sau simplu cântec, „hore” în Maramureş -, transmisă pe 
cale orală, prin viu grai, în anumite contexte, în interiorul grupurilor 
mai mari sau mai mici, de către colindători, cu ocazia Crăciunului şi 
a Anului Nou în Transilvania, sau de către lăutari, la adunări şi ospeţe, 
la hanuri şi popasuri de noapte, în vechime, ori de către ciobani, la 
stână, de bărbaţi şi femei, în satele din exteriorul arcului carpatic, din 
Obcinele Bucovinei până în Moldova de dincolo de Prut, din Ţinutul 
Vrancei până în vadul Brăilei şi mai departe, până la Marea cea Mare, 
de pe versanţii sudici ai Carpaţilor până la Dunăre şi dincolo de ea. O 
infimă parte din numărul virtual infinit de variante produse şi 
transmise pe cale orală au fost captate, însemnate cu creionul pe 
hârtie sau fixate mecanic pe banda de magnetofon, intrând în colecţii 
şi arhive, ca documente folclorice de primă mână sau primare. 

Al doilea, prin care cântecul a devenit poezie, text poetic, intrând 
ca atare în conştiinţa păturii culte sau cel puţin ştiutoare de carte din 
Ţările Române cu o sută cincizeci şi ceva de ani în urmă (aici este de 
reţinut precizarea lui Ion Filipciuc în ceea ce priveşte data publicării 
variantei Russo-Alecsandri în gazeta „Bucovina”: 18 februarie 
1850/2 Marz 1850, ceea ce înseamnă că românii din Bucovina 
continuau să socotească timpul după calendarul vechi, în timp ce 
austriecii trecuseră la calendarul pe stil nou, data reală a apariţiei 
poemului fiind deci, în raport cu calendarul oficial, în vigoare şi 
astăzi, 2 martie 1850) este modelul scris, tipărit şi difuzat, răspândit 
prin ziare si reviste, nrin colecţii si antologii, prin manualele şcolare. 

şi ajuns astfel obiectul exegezei şi interpretării a zeci, chiar sute de 
studii ce constituie corpul unei discipline ştiinţifice, numită uneori 
serios, alteori în derâdere, cu un cuvânt „inventat” de C. Brăiloiu, 
„mioriţologie”. 

Al treilea mod de existenţă a ceea ce ne-am obişnuit să chemăm 
Mioriţa, mult mai puţin luat în seamă, aflat cumva la intersecţia dintre 
documentul folcloric, de arhivă, şi textul tipărit îl reprezintă 
înregistrările audio (în ultima vreme şi video) ale unor variante de 
interpret, difuzate în spectacole, festivaluri şi prin canalele media 
(radio, televiziune, casete, discuri, CD-uri, videocasete), adresându- 
se unui public eterogen, altul decât destinatarii sau receptorii 
produsului folcloric în mediul lui genuin şi decât cercetătorii lui de 
arhivă sau de bibliotecă, deşi nimic nu-i împiedică, nici pe unii, nici 
pe alţii, de a fi consumatori ai unor astfel de produse, incluse sub 
eticheta „folclorului de consum”. 

Din analiza unui astfel de cântec, interpretat de Lucreţia Horţ, din 
Groşii Tibleşului, Lăpuş, înregistrat şi transmis la Radio, Mihai Pop 
ajungea la concluzia că varianta cântăreţei maramureşene apare 
echilibrată „ca o casă din bârne de lemn, ale cărei proporţii, uşi şi 
ferestre, amintesc de stilul construcţiilor romanice”, în timp ce 
cealaltă Mioriţa, pusă în circulaţie de poetul Vasile Alecsandri, 
„apare ca un minunat palat din vremea Renaşterii”. 

Evident, aceste două ultime ipostaze sub care se înfăţişează 
Mioriţa ochiului şi urechii noastre astăzi, la începutul mileniului III, 
sunt nedespărţite de cea dintâi, zămislită cine ştie de cine, când şi 
unde şi ajunsă până la noi respectând legile firii ei pe de-a-ntregul 
folclorice, populare, fiind adică tradiţională, orală, anonimă, 
colectivă, sincretică. Din păcate, chiar şi atunci când a fost făcută de 
specialişti, cu scopuri declarat ştiinţifice, culegerea Mioriţei s-a 
limitat la înregistrarea cât mai fidelă a textului poetico-muzical, 
acordându-se prea puţină atenţie contextului zicerii, împrejurării în 
care respectiva variantă a fost interpretată, performerului şi audienţei, 
ale căror comentarii şi reacţii fac parte din text şi se răsfrâng în acesta. 

Relatările întâilor culegători din epoca romantică, însemnările în 
limba franceză ale lui Alecu Russo, din surghiunul său la Soveja, şi 
notele lui Vasile Alecsandri („Această baladă a Dolcăi, precum şi 
aceea a Mioriţei, le-am cules din gura unui baci, anume Udrea, de la 
stâna de pe muntele Ceahlău. Acest păstor suna din bucium cu o 
putere estraordinară, încât munţii se răsunau la mari depărtări...”), 

conforme canonului vremii, ne spun foarte puţin despre împrejurările 
zicerii cântecului mioarei, învăluit în clar-obscurul amintirii. 

Mai târziu, textele-convorbiri, înregistrate şi transcrise, cu 
fidelitate de dialectolog, de către Ion Diaconu, şi publicate în cele 
patru volume din Ţinutul Vrancei, spun câte ceva despre informatori 
şi despre condiţiile culegerii, arătând că cele mai multe variante ale 
Mioriţei au fost obţinute de folcloristul vrâncean în contexte 
provocate de el, la cererea lui expresă, rareori într-un context natural, 
firesc, în prezenţa unei audienţe participative. „Cântecu Nioarii, cu 
moşu, îl ştiiam ieu ca lumia. Da acu l-am uitat, cî - nu vezi ? - îs 
bătrân şi zuzuiet, şî nu mai ţîi [ţin] minţi [...] Da mai ţîi minţi câţi 
şeva; şî să-ţ spuie moşu, dacă m-ai întrebat. Da ari sî mă râzî boierii 
şeia di di vali, cî ii ştiu mai gini [bine] din cărţi. [...] Cân ieram ieu 
pi Coza cioban, iera stâni di cân lumia! Şî ciobanii cânta din fluier şî 
din frunzî cânticu Nioriţi, di cari mâ-ntrebi muiata (subl.mea - N.C.). 
[...] Di cântecu Nioriţi, ce sâ-ţ spuie moşu? L-am uitat di-atunşi. 
Cî-1 cânta şiobanii cân aduşia caşu di la stânî..- zice Ion Florea din 
Păuleşti, în cadrul unei anchete din 1926. 

Mai pregnantă este reconstituirea literară a contextului zicerii 
baladei de către Mihail Sadoveanu, în povestirea Orb sărac din Ham 
Ancuţei. Aflăm acolo un portret de cântăreţ orb, venind din vechime, 
dar aparţinând locului („Orbul era şi eU îmbrăcat ca muntenii, cu 
pălărioară neagră şi strai alb, iar cojocelul îl ţinea numai pe umeri; şi 
de sub cojocel, de la subsoara stângă, îi atâma cimpoiul, cu clonţul 
spre pământ...”), obişnuit să cânte în faţa unei audienţe („Apoi 
începu a mormăi ş-a da sunet de cântec vechi. «- Aista-i cântecul 
mioarei», grăi orbul întorcându-şi spre noi zâmbetul”), participarea 
audienţei („«- Cântă!» vorbi întărâtat şi supărat ciobanul. Căpitanul 
Isac îl privi râzând subţire pe deasupra capetelor noastre”), detalii ale 
modului de interpretare („Cimpoierul umflă mai tare foiul, apoi, 
călcând cu degete repezi pe găurile surlei, chemă un viers de mâhnire 
din depărtarea anilor de demult. înălţând ochii morţi spre stele, lăsă 
pliscul cimpoiului şi cântă cu glas. Spunea ceva despre trei ciobani 
care coborau cu turmele din munte. Şi doi din ei aveau gânduri rele 
asupra celui mai tânăr...”), observaţii cu privire la reacţia 
ascultătorilor („Ciobanul cel prost şi supărat de la Rarâu, cum şi 
monahul care se ducea la Sfântu-Haralambie plângeau pe locurile lor 
fără nici o ruşine”), condiţiile în care cimpoierul orb învăţase cântecul 
şi legământul pe care îl făcuse, în faţa bacilor de la apa Prutului, de a 



nu-1 uita niciodată şi de a începe cu el orice cântare, ceea ce ar fi o 
indicaţie cu privire la ritualitatea lui, cel puţin între păstori. 

Interesant de notat că modelul scriitorului pentru „orbul sărac” a 
fost cântăreţul Gh. Avasiloaiei, descoperit de folcloristul M. Costă- 
chescu şi cunoscut lui Sadoveanu însuşi. însă textul produs de cântă¬ 
reţul orb şi publicat de descoperitorul său este socotit de Al. I. Amzu- 
lescu o „pseudovariantă”, la fel ca şi acela publicat de marele 
culegător G. Dem. Teodorescu (1885), care „rămân pentru vecie doar 
măreţe unicate, straşnice fabricate!”. 

Se vede că acest material documentai', important pentru înţelege¬ 
rea procesului de producere a textului, a fost rareori luat în consi¬ 
deraţie de către exegeţii Mioriţei care s-au referit cu obstinaţie la 
textul tipărit, la componenta literară a cântecului Mioarei, cum îi zic 
cei mai mulţi dintre cei care, până aproape de timpul actual, perfor- 
mează balada, colindul sau, simplu, cântecul. De aici, studii literare 
despre acesta, inclusiv o Poetica Mioriţei (Gheorghe Vrabie, 1984), 
chiar o hermeneutică ontologică a Mioriţei, tema unei de curând 
încheiate teze de doctorat. 1 


1 între timp lucrarea a fost publicată; vezi, în volumul de faţă, Mioriţa şi Heiddeger , 
p. 167-170 recenzie la Ştefania Mincu, Mioriţa - o hermeneutică ontologică, Editura 
Pontica, Constanţa, 2002. Spicuim în continuare din referatul oficial citit la susţinerea 
tezei de doctorat în februarie 2002: „Lucrarea Mioriţa - o hermeneutică ontologică de 
Ştefania Mincu a fost elaborată, până în faza finală, sub conducerea prof. univ. dr. doc. 
Dimitrie Păcurariu, care a scris şi referatul de acceptare, în baza căruia a fost admisă 
pentru susţinerea orală, în Catedra de Literatură Română de la Facultatea de Litere din 
Bucureşti, la începutul lunii februarie 2002. în urma decesului neaşteptat al 
conducătorului ştiinţific, la cererea candidatei, cu acordul Consiliului ştiinţific al 
Facultăţii de Litere şi cu avizul Senatului Universităţii din Bucureşti, am preluat con¬ 
ducerea tezei, în vederea susţinerii publice. Menţionez, de la bun început, că socotesc 
referatul de acceptare întocmit de regretatul prof. univ. Dim. Păcurariu ca referat 
oficial al conducătorului ştiinţific de drept şi subscriu ca atare la toate aprecierile şi 
observaţiile conţinute aici, considerând, odată cu acesta, că lucrarea întruneşte condi¬ 
ţiile necesare pentru a fi susţinută ca teză de doctorat la Universitatea din Bucureşti”. 
[...] Teza de doctorat a D nel Ştefania Mincu, Mioriţa - o hermeneutică ontologică, 
argumentează, la modul cel mai serios, cu disciplină şi metodă ştiinţifice, nu numai 
necesitatea, afirmată de mulţi, dar şi posibilitatea practică de a re-vizita aceste valori, 
descoperindu-le sensuri care le fac actuale şi viabile. Sigur că pentru a ajunge la 
acestea este necesară cunoaşterea întregului „dosar” Mioriţa, un dosar extrem de 
voluminos şi la care se adaugă, mereu, file noi; bibliografia este astfel adusă la zi, fiind 
înregistrate chiar cele mai noi apariţii, între care volumul Mioriţa străbate lumea, 
Biblioteca „Mioriţa”, Câmpulung Bucovina, 2001, editat de Ion Filipciuc care 
semnează, in deschiderea masivei antologii cuprinzând 123 de traduceri ale baladei şi 
colindei, un incitant studiu introductiv („Sub zariştea Mioriţei”), apreciat corect de 
candidată („amestecă idei juste şi exagerări autohtoniste”, p. 10, nota 4) (aici ar fi de 
făcut menţiunea că nu Ion Filipciuc a descoperit textul „cel mai vechi cunoscut până 
în prezent” al Mioriţei şi nici nu-şi arogă, undeva, acest drept), şi volumul lui Al. I. 

Două recent apărute cărţi, una datorată lui Al. 1. Amzulescu, 
Mioriţa şi alte studii şl note de folclor românesc, volum editat de 
Centrul Naţional de Conservare şi Valorificare a Tradiţiilor şi Creaţiei 
Populare, 2001, primul din Colecţia,^Anotimpuri culturale”, îngrijită 
de Oana Petrică, cu o foarte expresivă copertă realizată de Viorel Rău, 
alta lui Ion Filipciuc, Mioriţa străbate lumea, Colecţia „Mioriţa”, 
Câmpulung Bucovina, 2001, confirmă aceeaşi obstinată preocupare 
pentru textul literar al Mioriţei. Ambii cercetători au dedicat decenii 
pline din viaţa lor marelui text mioritic. Cel dintâi, un senior al 
folcloristicii româneşti (odată cu lansarea cărţii, Al. I. Amzulescu a 


Amzulescu, Mioriţa şi alte studii şi note de folclor românesc, CNCP, Colecţia 
„Anotimpuri culturale”, 2001 (dar care cuprinde studiile mai vechi ale ilustrului 
folclorist, considerat de autoarea tezei a fi „cel mai apropiat de realitatea mioriticului”, 
p. 68, nota 1). 

Importante, din perspectivă folcloristică, sunt precizările cu privire la relaţia text - 
variante, extrem de complicată în cazul în speţă al Mioriţei, din care reţinem nota 
„vom trata aici în principiu Mioriţa ca pe un ansamblu de texte (un corpus axat pe o 
problematică esenţială şi care ne-a fost transmis de tradiţia orală)” (p. 23), dar nu 
subscriem întrutotul la distincţia text-variantă, întâi pentru că, în buna tradiţie 
folcloristică, variantele sunt „creaţii autonome spaţio-temporale”, care au avut un 
moment zero sau unu al genezei, o variantă primă, despre care nu ştim şi nu vom şti 
niciodată nimic, încât nici un folclorist serios nu va vorbi vreodată de un „text de 
bază”, în raport cu care se construiesc variantele, şi nici la observaţia conform căreia, 
odată cu „ftxajul în text” al celor 2000 de variante, „nu mai putem vorbi de variante” 
(p. 21 jos). Văd aici un efect al „războiului” pe care autoarea îl poartă cu 
structuralismul, de care ar păcătui chiar cercetarea lui Adrian Fochi din 1964, Notez, 
în acest context, că o mai veche cercetare, care are o serie de puncte de contact cu teza 
de faţă, nereţinută în bibliografia selectivă, punea problema raportului dintre model şi 
variante în folclor în termeni asemănători, dar mai puţin exclusivist (Boboc, Nicolae, 
Motivulpremioritic în lumea colindelor. Editura Facla, Timişoara, 1985, p. 11). 
Originalitatea lucrării constă tocmai în această extrem de curajoasă abordare a unui 
text folcloric românesc (fie el o capodoperă şi un unicat, precum Mioriţa) cu 
instrumentele şi limbajul filosofiei, hermeneuticii, criticii, semioticii folosite în 
interpretarea operelor aparţinând culturii „majore”, clasice şi modeme [...] Cred că 
aprecierea de mai jos, pe care o găsim, în diferite formulări, în mai multe locuri din 
teză, exprimă chiar sensul ultim al acestei îndrăzneţe întreprinderi: „...se observă 
imediat că interpretarea mioritică nu poate fi oprită practic niciodată şi că orice 
interpretare [...] tinde să se autoconstituie intr-o interpretare autonomă şi integrală, şi 
este şi receptată (în mediul interpretabilităţii de texte „ale noastre”) ca una îndreptăţită, 
dar care nu neagă alte interpretări, ci dimpotrivă, poate fi negată de aceste alte 
interpretări oricând, într-o altă „deschidere’’ hermeneutică ce nu seamănă cu alte 
deschideri, punând realmente problema unei semnificaţii infinite. Este, de fapt, chiar 
condiţia de existenţă a oricărui demers interpretativ. Cunoaşterea în amănunţime a 
marelui text mioritic şi a principalelor interpretări date acestuia în spaţiul cultural 
românesc şi însuşirea fără cusur a principiilor, conceptelor şi limbajului hermeneuticii 
existenţiale de sorginte heideggeriană sunt cei doi stâlpi de susţinere ai edificiului 
acestei lucrări originale, elegant redactate, remarcabil informată, calităţi pentru care 
subscriu la concluzia fostului conducător ştiinţific propunând ca, în urma susţinerii 
orale, să i se şi acorde candidatei Mincu Ştefania titlul de doctor în filologie.". 



fost sărbătorit cu dragoste la împlinirea vârstei de 80 de ani), s-a 
aplecat cu pasiune şi rigoare asupra Mioriţei, pornind de la, 
îmbogăţind şi corectând pe alocuri imaginea grandioasă clădită de 
colegul său de generaţie şi de Institut, Adrian Fochi, autorul 
monumentalului op, Mioriţa. Tipologie, circulaţie, geneză, texte, 
1964. „Cărămida lui Fochi”, cum îi ziceau unii în deriziune, fără a 
întrevedea că, în spatele acestei calificări în registru minor, se 
ascundea un elogiu, s-a dovedit a fi, cu cele peste 1.000 de pagini ale 
sale, în care, alături de studiul introductiv se află 930 de variante ale 
motivului cunoscute la vremea respectivă, un adevărat bloc de granit 
la temelia edificiului mioritic. Este de reţinut, în perspectiva unei 
istorii noi a folcloristicii româneşti, că, pe măsură ce Amzulescu se 
adâncea în studiul Mioriţei, Fochi se apropia de domeniul epicii 
populare în versuri a cărui cercetare îl consacrase pe cel dintâi. 

Mult mai tânăr decât cei doi corifei ai folcloristicii româneşti de 
după război, Ion Filipciuc (n. 1942), mai degrabă un autodidact, deşi 
are studii universitare şi întreţine ample relaţii ştiinţifice cu specialiştii 
domeniului, s-a consacrat ca un mioriţolog de frunte, de numele său 
fiind legată apariţia, începând cu anul 1991, la Câmpulung Moldo¬ 
venesc, a publicaţiei „Mioriţa”, adăugarea unui mare număr de variante 
la zestrea cunoscută a celebrului cântec (Iordan Datcu avansa, în 
Dicţionarul său, voi. I, 1998, cifra de 1.500) şi, de curând, publicarea 
volumul menţionat mai sus, „ Mioriţa " străbate lumea. 

Cele aproape 40 de pagini ale studiului introductiv, „Sub zariştea 
Mioriţei", conţin câteva precizări importante, de care trebuie să se 
ţină seama în cercetările viitoare. Astfel, nu s-a dat atenţia cuvenită 
faptului că cea dintâi variantă transilvăneană a Mioriţei a fost con¬ 
semnată de căpitanul Ioan Şincai, fratele mai mare al cărturarului 
ardelean Gheorghe Şincai, în 1794, auzită fiind, probabil, de la 
soldaţii din Regimentul II de graniţă de la Năsâud. Varianta res¬ 
pectivă, numită după primul ei vers O mioară zdrăvioară, a fost recu¬ 
perată, de către Elena Mihai şi Dimitrie Poptămaş, din manuscrisele 
aflate la Arhivele Statului din Târgu Mureş, şi publicată, cu un scurt 
comentariu şi facsimile, în revista „Manuscriptum”, nr. 2-4 (82-84), 
1991. Aceasta precede cu aproape 50 de ani o altă variantă, anterioară 
şi ea celei a lui Russo-Alecsandri, luată de regulă drept cea dintâi 
publicată, singura problemă fiind dacă respectiva creaţie, culeasă, pe 
la 1843, în limba maghiară, de pastorul catolic Petrâs Incze Jânos de 
la ceangăii din satul Cleja de lângă Bacău, este o Mioriţă. Sigur că, 



pentru a rezolva această problemă, ar trebui să ştim, cu exactitate, ce 
este Mioriţal Analiza motivică minuţioasă intreprinsă de Adrian 
Fochi în urmă cu peste trei decenii şi jumătate evidenţiază elementele 
constitutive ale textului mioritic în variile sale înfăţişări, încât avem 
sau ar trebui să avem cu toţii în minte imaginea întregului. Raportat 
la scenariul propriu marelui text mioritic românesc, variantele 
maghiare, culese în larga lor majoritate din satele ceangăieşti din 
Moldova, indică mai multe deosebiri decât asemănări. Dacă absenţa 
oii năzdrăvane poate fi trecută cu vederea, pentru că sunt multe 
variante româneşti din Transilvania ale Mioriţei fără „mioriţă ", 
conflictul, care nu mai pune faţă în faţă pe „mândrul ciobănel/tras ca 
prin inel” cu semeni de-ai săi - ciobani, păcurari, uneori veri sau chiar 
„frăţiori” -, ci pe un „frumos dalb ciobănaş” cu „trei tătari haini”, 
măicuţa bătrână care nu îşi mai caută fiul, întrebând de el şi facându- 
i acel memorabil portret, ci stă „într-o căsuţă afumată” pe unde vor 
trece viitorii asasini care vor fi întrebaţi de ea „Ce face fiu-meu în 
noaptea asta” şi mai ales absenţa alegoriei moarte-nuntă separă, 
diferenţiază versiunile română şi maghiară ale textului, mai mult 
decât le apropie. Ceea ce nu înlătură, totuşi, tentaţia căutării relaţiilor 
subterane dintre cele două producţii poetice populare. 

Buna-credinţă, probitatea ştiinţifică şi etica profesională sunt 
condiţii sine-qua-non pentiu a da un răspuns neminat de parti-pris- 
uri localiste şi naţionaliste acestei complicate probleme. îmi amintesc 
cu câtă surpriză, aproape stupoare, participanţii români la cea de-a 
31-a Conferinţă Internaţională de Balade de la Budapesta (aprilie 
2001) au ascultat, ca o mostră de folclor autentic maghiar, o variantă 
a Mioriţei, în limba maghiară, cântată de o interpretă originară din 
România, îmbrăcată într-un costum tradiţional „maghiar”, în care şi 
un etnograf începător ar fi identificat trăsături tipice costumului 
popular dm Moldova, zona Bacăului. Puţini dintre cei de faţă atunci 
îşi puteau da seama de insolitul situaţiei. Cei mai mulţi au luat notă 
de faptul că balada (sau cântecul) cel mai reprezentativ pentiu fol¬ 
clorul unguresc, pe care specialiştii maghiari în domeniu îl prezintă 
oaspeţilor lor din întreaga lume ca atare, este o poveste în care un 
tânăr cioban, ameninţat cu moartea, îi roagă pe viitorii lui asasini să- 
1 îngroape (nu se spune exact unde!), să-i pună „fluierul cel mic la 
picioare” şi să comunice mamei sale bătrâne, ca şi celor două mătuşi 
care „plivesc florile”, că s-a însurat „cu sora soarelui,//nepoata 



pământului,//minunea lumii”! Aceasta a fost chiar miza „înscenării” 
şi efectul a fost în mare parte atins. 

Fără să cunoască acest episod şi fără să ştie de comunicarea 
prezentată de cercetătoarea Ildiko Kriza (Budpesta), la conferinţa de 
Balade de la Hildesheim (Germania) (1998), Ciobanul şi oile. Despre 
căile posibile de traducere a baladelor ungaro-române, publicată, 
ulterior, în Actele congresului, Ion Filipciuc reface contextul politic şi 
ideologic al „redescoperirii” variantelor maghiare ale Mioriţei, vă¬ 
zând în apariţia, la Moscova, în 1953, a unui volum de Folclor moldo¬ 
venesc (din Republica Socialistă Sovietică Moldova, desigur!) şi la 
Budapesta, în 1954, a culegerii lui Farago Joszef şi Jagamas Jânos, 
Balade populare ale ceangăilor din Moldova, un „demers folclo¬ 
ristic” - prin care se demonstra „că Mioriţa nu e doar a românilor”, 
scutind-o, astfel, de acuzaţia de a fi stat la baza teoriei burgheze a 
„spaţiului mioritic” - „absolut rodnic pentru acel moment politic”. 
Dacă, în conjunctura istorică dată, lucrurile or fi stat astfel, nu ştiu. 
Cert este că unora nu le vine bine să se ştie că românii, aşa cum sunt 
ei sau aşa cum sunt ei văzuţi, cu bunele şi cu relele lor, au fost în stare 
să forjeze o mică (sau mare!) capodoperă, de care s-au simţit şi se 
simt încă (o parte dintre ei, cel puţin) ataşaţi profund. 

Iar acestora li se adaugă, cu siguranţă, alţii, din alte spaţii cultu¬ 
rale, care au avut acces la cântecul mioarei prin numeroasele tradu¬ 
ceri, de care acesta a beneficiat în timp. Din acest punct de vedere, 
cartea editată de Ion Filipciuc, Mioriţa străbate lumea, este o 
confirmare profund mişcătoare a ataşamentul, de data aceasta, al 
zecilor, sutelor de traducători, din toate colţurile lumii, din Albania 
până în Japonia şi din Italia până în Argentina, faţă de Mioriţa noas¬ 
tră eternă. Sigur că cele mai multe tălmăciri le cunoaşte varianta 
Russo-Alecsandri, care a intrat în conştiinţa europeană, cel puţin, 
îndată după întâia ei publicare, în 1850-52, dar şi celelalte trei (O 
mioară zdrăvioară, Năsăud, 1794; Berbecel băluţ, Caraş-Severin, 
1932; Fata de maior, Banat, 1930) se regăsesc printre cele 123 de 
versiuni în limbi străine adunate între coperţile acestei admirabile 
cărţi, unele dintre ele publicate acum pentru întâia dată. 

Domină, ca număr, versiunile în limba franceză (18), urmate de 
cele în italiană (15), germană (14), maghiară (10), rusă (9), engleză 
(9). între traducători, poeţi consacraţi (Maria Teresa Leon şi Rafael 
Alberti, Alfred Margul Sperber, Omar Lara, William D. Snodgrass, 
Vasile Alecsandri însuşi, Carmen Sylva, Wilhelm von Kotzebue, Baki 

Ymeri, Sumya Haruya), romanişti cunoscuţi (Jules Michelet, Jules 
Brun, Marco Cugno, Maria Kavkova, Antonin Roques, Ramiro 
Ortiz), lingvişti şi literaţi români sau de origine română (Traian 
Diaconescu, Victor Ivanovici, D. 1. Suchianu, Paul Miclău, losif 
Vulcan, Andreea Dobrescu-Warodin), dar şi amatori, cvasi-anonimi, 
precum realizatoarea versiunii în limba finlandeză, fosta noastră 
studentă, la Universitatea din Turku, Pirjo Thorel, ori prietenii de la 
Biblioteca Americană de ia Bucureşti, din anii ‘80 ai secolului trecut, 
Emest H. Latham jr. şi Kiki Skagen Munshi; citarea este, prin forţa 
lucrurilor, incompletă. 

Dacă volumul publicat de Ion Filipciuc ar avea o oarecare 
difuzare, inclusiv în mediul universitar, confruntarea diferitelor 
versiuni, dispuse de editor cronologic, ar fi un excelent exerciţiu 
pentru grupele de traducători. S-ar produce, poate, versiuni 
îmbunătăţite şi s-ar elimina greşelile, unele supărătoare, cum este, de 
pildă, traducerea lui „ungurean” din versiunea D (Russo-Alecsandri) 
cu „maghiar”, „ungur”, ca în versiunea italiană a lui Pier Emilio Boşi, 
din 1907 („l’altro Ungherese”), în cea germană a lui Johann Karl 
Schuller, din 1859 („Einer war aus Ungam her”), în cea engleză a lui 
N. W. Newcombe, din 1945 („One Hungarian”) etc. 

Poate că Mioriţa profundă, Mioriţa veche, acea „poveste de ani 
putrezi” şi-a redus pulsaţiile, deşi o hore lăpuşanâ interpretată de 
Grigore Leşe înfiorează încă ascultătorul, ca şi unele colinde preluate 
din circulaţia orală de cântăreţii de muzică populară, folk sau etno. 
Poate că amatorilor de manele, ca şi super-esteţilor Mioriţa nu le mai 
spune nimic. Poate că... Dar dacă, totuşi, oameni învăţaţi, neorbiţi de 
vreo patimă, ci doar iubitori de frumos şi de adevăr se întorc mereu la 
marele cânt mioritic, înseamnă că acesta este încă viu, enigmatic şi 
profund, purtător al unor sensuri nedesluşite încă, o carte ale cărei file 
nu se vor închide curând. 

(Mioriţa acasă şi în lume (1), în „Adevărul literar şi artistic”, anul XI, nr. 605, 
19 februarie 2002, p. 6 şi Mioriţa - acasă şi în lume (2), 
Idem, nr. 606, 26 febr. 2002, p. 6) 

Mioriţa şi Heidegger 


L a o primă şi superficială privire s-ar părea că între Mioriţa şi 
Heidegger nu se poate stabili, la modul serios, nicio relaţie, cei 
doi termeni fiind suficienţi fiecare sieşi, fără a comunica în vreun fel. 
într-adevăr, la nivelul aparenţelor este greu de făcut conexiuni rele¬ 
vante între poemul mioritic, construit în jurul unui minim nucleu epic 
(unui tânăr cioban, necăsătorit, aflat cu oile la munte, i se hotărăşte, 
din diferite pricini, de către tovarăşii săi de păstorie, moartea) care 
declanşează răspunsul testamentar al ciobănaşului, exprimând grija sa 
pentru postexistenţă, şi filosofia sistematică a lui Martin Heidegger 
care, aplicând fenomenologia lui Husserl la analiza fiinţei umane 
(Dasein ), ajunge la o „ontologie existenţială” în centrul căreia se află 
încercarea de recuperare a omului din anonimatul şi non-autenticul 
existenţei de zi cu zi prin valorizarea unor „trăiri” deosebite precum 
„grija” ( Sorge ), „angoasa” ( Angst ), „facticitatea”. Şi totuşi, aplecân- 
du-se cu egală înţelegere şi bună cunoaştere a ambelor părţi, Ştefania 
Mincu demonstrează, în cele aproape 500 de pagini ale cărţii sale 
Mioriţa - o hermeneutică ontologică (Editura Pontica, 2002), că apro¬ 
pierea nu este nicidecum forţată, ci chiar fructuoasă şi stimulativă. 

Bine cunoscută mediilor intelectuale ca poet (a publicat până 
acum opt volume de versuri) şi comentator de poezie (a consacrat lui 
Nichita Stănescu trei studii foarte serioase şi a publicat în reviste 
numeroase articole de critică şi teorie literară), precum şi ca tradu¬ 
cător apreciat al operelor unor importanţi teoreticieni, esteticieni, 
critici literari şi scriitori italieni (D’Arco Silvio Avalle, Maria Corii, 
Cesare Segre, Umberto Eco, Gianni Vattimo, Alberto Moravia, Pier 
Paolo Pasolini), autoarea s-a ilustrat mai puţin ca exeget al literaturii 
populare. Notăm, totuşi, că unele articole ( Mythos şi poiesis. Mioriţa 
- o hermeneutică ontologică, în „Paradigma”, anul II, nr. 1-2-3; O 




hermeneutică mioritică (II), idem, nr. 4-5-6, 1994 şi (III), Idem, nr. 1- 
2-3, 1996) conţin clare preocupări legate de tema cărţii de faţă, 
anticipând-o. 

Sigur că pentru a ajunge la acestea era necesară cunoaşterea 
întregului „dosar” Mioriţa, un dosar extrem de voluminos şi la care 
se adaugă, mereu, file noi (vezi de ex. volumul Mioriţa străbate lu¬ 
mea, Biblioteca „Mioriţa”, Câmpulung Bucovina, 2001, editat de Ion 
Filipciuc, şi cartea lui Al. I. Amzulescu, Mioriţa şi alte studii şi note 
de folclor românesc, CNCP, Colecţia „Anotimpuri culturale”, 2001). 

Este izbitor, pentru oricine citeşte cartea, efortul susţinut al 
exegetului de a parcurge cât mai mult din ceea ce s-a scris pe 
marginea marelui text mioritic, lista selectivă a lucrărilor de referinţă 
fiind extrem de cuprinzătoare, dar şi strădania de a supune unei lec¬ 
turi critice pertinente cele mai semnificative contribuţii în domeniu, 
de la cele mai vechi până la cele mai recente. Trei ar fi, după părerea 
autoarei, încercările „sintetice şi de anvergură” care domină herme¬ 
neutica mioritică din sec. al XX-lea: studiul de filosofia culturii al lui 
Lucian Blaga, interpretarea lui Mircea Eliade şi lucrarea monografică 
a lui Adrian Fochi. într-o încercare mai veche de sistematizare a 
direcţiilor principale de interpretare a Mioriţei, Oct. Buhociu se oprea 
la următoarele: 1. Direcţia păstorească; 2. Direcţia comparatistă şi tra¬ 
cică sau daco-getică; 3. Direcţia ritualistă; 4. Interpretarea estetico- 
filosofică; şi 5. Direcţia reprezentată de „M. Eliade singur”, al cărui 
eseu (din 1970) este considerat „interpretarea cea mai grea de sensuri 
de care s-a bucurat cântul Mioarei până astăzi” (vezi Oct. Buhociu, 
Folclorul de iarnă, „ziorile" şi poezia păstorească, Minerva, 1979, 
p. 436 - 445). Ştefania Mincu dă şi ea credit, până la un punct, eseului 
lui Mircea Eliade, care „limpezeşte multe dintre necunoscutele pro¬ 
blemei”, dar consideră că acesta „ocultează din nou dimensiunea 
ontologică” (p. 6). Totuşi, pentru Oct. Buhociu, calitatea studiului lui 
Eliade ar rezida tocmai „în înţelegerea şi afecţiunea ce-o are faţă de 
realia de obiectele păstoreşti din ritualul înmormântării, ceea ce este 
felul eliadesc de participare la fiinţă, la ce este (subl.aut.)” (p. 445). 

De fapt, deşi are în centrul său o creaţie populară, exegeza nu a 
fost concepută dintr-o perspectivă folcloristică, cu toate că se sprijină 
pe şi continuă, pe un alt palier de gândire, principalele interpretări 
date de folclorişti şi etnologi marelui text mioritic care sunt recitite în 
sensul unei lecturi de tip hermeneutic al cărei model îl constituie 
ontologia heideggeriană din Fiinţă şi timp (Sein und Zeii), la care se 



face frecvent trimitere. Conceptul de semn din ontologia lui Hei- 
degger este explicitat şi aplicat textului mioritic, începând cu cap. al 
II-lea „Polisemantismul morţii”, într-un demers care nu are nimic 
forţat în el, dimpotrivă lasă impresia unei perfecte adecvări a discur¬ 
sului la obiect. Este frecvent afirmată şi demonstrată importanţa „ins¬ 
trumentului heideggerian” socotit „indispensabil celui ce se apucă să 
interpreteze mioriticul”, ca şi contribuţia lui Paul Ricoeur, „ca herme- 
neut post-heideggerian al limbajului”, căruia i se conferă, la un mo¬ 
ment dat, acelaşi calificativ („indispensabil”), „în sensul că urmăreşte 
efectele temporalităţii în limbaj, în modalităţile specifice de struc¬ 
turare a experienţei pe planul complex al expresiei, care nu este uşor 
de abordat şi care se schimbă el însuşi, permanent, sub ochii noştri”. 

Originalitatea studiului constă tocmai în această extrem de 
curajoasă abordare a unui text folcloric românesc (fie el o capodoperă 
şi un unicat, precum Mioriţa) cu instrumentele şi limbajul filosofiei, 
hermeneuticii, criticii, semioticii folosite în interpretarea operelor 
aparţinând culturii „majore”, clasice şi modeme, de mari gânditori 
contemporani precum Hans Georg Gadamer, Jacques Lacan, Paul 
Ricoeur, Jacques Derrida, Georges Bataille, A. J. Greimas, Umberto 
Eco şi, nu în ultimul rând, Gianni Vattimo ale cărui cărţi autoarea 
le-a tradus cu maximă competenţă în româneşte. 

Principalele motive constitutive ale marelui text mioritic sunt 
revizitate consecvent, aşezând faţă în faţă interpretări mai vechi sau 
mai noi, confruntate toate cu grila hermeneuticii heideggeriene. Cei 
mai mulţi dintre exegeţi, de pildă, au „citit” versul de o covârşitoare 
importanţă „Şi de-o fi să mor” ca o triplă condiţionare a morţii, aşe¬ 
zată sub semnul ipoteticului („dacă”, „eventual”, „în cazul că”). 
Ştefania Mincu socoteşte, însă, că ,JDac-o fi să mor este acceptarea pe 
planul interiorităţii a unui sum-ad-mortem şi expresia luării în con¬ 
sideraţie a acestei posibilităţi ca posibilitate reală (subl.aut.). [...] 
Dac-o fi să mor este intrarea propriu-zisă în expresie, în «zicere» a 
condiţiei reale şi constitutive a unui Dasein care până în acel moment 
nu a luat cunoştinţă de posibilitatea certă şi reală (autentică) a morţii 
sale. Abia aici ne aflăm, după opinia noastră - scrie autoarea - în 
miezul unei interpretări cu repere ontologice verificabile textual”, iar 
argumentele lui Martin Heidegger (v. p. 149-150) sunt convingătoare. 

Ca folclorist/etnolog, nu pot decât să apreciez faptul că marele text 
mioritic face obiectul unei noi cercetări, realizate cu alte instrumente 
şi din alte perspective decât acelea ale folcloristicii clasice şi chiar ale 



etnologiei modeme. Fără a se constitui, în chip explicit, parte în pole- 
micile, nu lipsite altminteri de sens, de justificare, stârnite la acest 
sfarşit/început de secol şi de mileniu, în jurul unor valori constituite, 
„canonice”, ale culturii româneşti, între care şi Mioriţa , volumul pu¬ 
blicat de Ştefania Mincu este parte a acesteia, argumentând, la modul 
cel mai serios, cu disciplină şi metodă ştiinţifice, nu numai nece¬ 
sitatea, afirmată de mulţi, dar şi posibilitatea practică de a re-vizita 
aceste valori, descoperindu-le sensuri care le fac actuale şi viabile. 

Cred că aprecierea de mai jos, pe care o găsim, în diferite 
formulări, în mai multe locuri din cartea Mioriţa - o hermeneutică 
ontologică , exprimă chiar sensul ultim al acestei îndrăzneţe intre- 
prinderi: „...se observă imediat că interpretarea mioritică nu poate fi 
oprită practic niciodată şi că orice interpretare (...) tinde să se 
autoconstituie într-o interpretare autonomă şi integrală , şi este şi 
receptată (în mediul interpretabilităţii de texte „ale noastre”) ca una 
îndreptăţită, dar care nu neagă alte interpretări, ci dimpotrivă, poate fi 
negată de aceste alte interpretări oricând, într-o altă „deschidere” 
hermeneutică ce nu seamănă cu alte deschideri, punând realmente 
problema unei semnificaţii infinite”. Este, de fapt, chiar condiţia de 
existenţă a oricărui demers interpretativ. 

(Mioriţa şi Heidegger, în „Adevărul literar şi artistic”, 
anul IX, nr. 627, 16 iulie 2002, p. 10) 

Unde s-a născut „Mioriţa” 


D upă decenii de trudă pentru cunoaşterea şi înţelegerea acestui 
„miracol artistic atât de profund tulburător”, cum numea el 
Mioriţa, folcloristul Adrian Fochi se încumeta să selecteze, în 1980, 
din noianul necuprins al celor spuse şi scrise despre aceasta, câteva 
adevăruri ştiute, considera învăţatul, „la modul absolut sigur”. Alături 
de acestea, cercetătorul inventariază şi întrebările cărora nu li se dă¬ 
duse încă răspuns până în acel moment şi care urmau să rămână enig¬ 
matice şi pentru cei care vin după noi. Intre acestea, cele în legătură 
cu „autorul” Mioriţei, cu timpul, locul şi modul alcătuirii ei: cine este 
creatorul celebrei balade, când, unde şi cum s-a întrupat ea? Niciuneia 
dintre aceste întrebări, credea, pe bună dreptate, Adrian Fochi, nu i se 
poate da un răspuns ferm, deşi încercările, propunerile, susţinerile de 
tot felul nu au lipsit şi continuă să fie formulate. Astfel, în ceea ce 
priveşte locul genezei subiectului s-au emis ipoteze dintre cele mai 
diverse. „Descoperirea” baladei în Vrancea nu înseamnă, cum s-a 
încercat să se susţină, că Mioriţa a originat neapărat la Soveja, în 
Vrancea, unde Alecu Russo a auzit-o pentru întâia dată. La fel, 
constatarea de ordin demografic, după care oierii din respectiva zonă 
vrânceană erau veniţi din Muscel, iar nu poate fi adusă ca argument 
în favoarea originii munteneşti, muscelene a Mioriţei. După cum ve¬ 
chimea, arahaicitatea mai mare a variantelor colind din Transilvania 
nu impune neapărat concluzia că locul său de naştere a fost spaţiul 
intracarpatic transilvan sau, după unele opinii, chiar mai ferm cir¬ 
cumscris, „zona de nord-est a Transilvaniei, în regiunea dintre Mun¬ 
ţii Rodnei şi Munţii Călimanului, unde şi astăzi - scria în 1964 Adrian 
Fochi - circulă cu destulă intensitate în forma sa cea mai simplă”. 

Reluând în discuţie problema spaţiului de origine, a locului de 
naştere (de observat terminologia biologizantă care încă domină 



multe dintre cercetările umaniste şi etnologice de la noi şi de aiurea) 
Dorin Ştef, redactor şef adjunct la un cotidian din Baia Mare şi 
folclorist amator, zice domnia-sa în corespondenţa purtată cu mine, se 
încumetă să dea, într-un volum de peste 300 de pagini, un răspuns 
ferm întrebării cu privire la locul în care s-ar fi întrupat pentru prima 
oară Mioriţa, conţinut în chiar titlul cărţii sale: Mioriţa s-a născut în 
Maramureş (Editura Dacia, Cluj Napoca, 2005). 

Considerând „incursiunea în cultura populară” pe care o 
întreprinde în cap. II al cărţii sale „O călătorie iniţiatică”, Dorin Ştef 
analizează cu sagacitate fiecare componentă a variantei colind a 
Mioriţei din nord-vestul Transilvaniei, adunând toate firele de¬ 
monstraţiei într-o concluzie cvasidefmitivă, dar formulată în termeni 
destul de ambigui: „Singura certitudine este faptul că Mioriţa - în 
fonna păstrată în textele maramureşene - se aşază într-un timp mitic 
medieval, la răspântia dintre Antichitate şi epoca modernă, în care 
...avem ocazia să inventariem şi să reconstituim datini, obiceiuri şi 
credinţe, într-un cuvânt TRADIŢIA (sublinierile aparţin autorului - 
n.n. - N.C.)”. Numai că această tradiţie (cu majuscule) nu e musai ma¬ 
ramureşeană (sau numai maramureşeană), având profunzimi antro¬ 
pologice, deci universale, ceea ce este în avantajul „Mioriţei eterne”, 
care nu vorbeşte despre o dramă umană strict circumscrisă unui loc şi 
unui timp anume, ci despre o situaţie general-umană - moartea nă- 
praznică, violentă, între străini, departe de ai săi, a unui tânăr necă¬ 
sătorit - „spusă” în versurile cântate ale unui colind (în Transilvania) 
sau ale unei balade (în Moldova şi Muntenia), ale unui cântec epico- 
liric pe alocuri sau ale unei hore în unele părţi din Maramureş. 

Dar, o spunem încă o dată, întrebarea nu-şi are rostul. Ea rezultă, 
ca şi cea dinainte, din privirea textului folcloric, oral, nefixat şi mereu 
schimbător, ca poezie scrisă, de autor, condiţionat de un spaţiu definit 
şi de un timp măsurabil, istoric. 

(„Esenţial”. Reacţia la realitate, anul IV, 

49-50, septembrie-octombrie 2006, p. 18) 

Ion Taloş, Meşterul Manole 


D eşi precedată de un apreciabil număr de studii româneşti şi 
străine, diverse ca orientare, ca mod de abordare a materialului, 
ampla monografie Meşterul Manole de Ion Taloş (Editura Minerva, 
Bucureşti, 1973) izbuteşte să fie o reală şi valoroasă „contribuţie la 
studiul unei teme de folclor european” - cum îşi subintitulează autorul 
cartea. Cercetătorul îşi formulează de la început principiile metodo¬ 
logice ca o reacţie faţă de poziţia unora dintre antecesori şi ca rezul¬ 
tat al aprofundatei cunoaşteri a materialului. Se subliniază, în acest 
sens, importanţa culegerilor de teren pentru realizarea unei cercetări 
uniforme a zonei de răspândire a baladei, necesitatea studierii aces¬ 
teia „în complexul de obiceiuri, practici magice şi legende care îi ex¬ 
plică apariţia şi dezvoltarea”, cerinţa unei informări pe cât posibil 
exhaustive. 

Fidel propriilor sale principii, Ion Taloş procedează la o 
minuţioasă şi doctă trecere în revistă a principalelor contribuţii la 
studierea temei Jertfa zidirii”, adoptând, atunci când e cazul, o fermă 
poziţie critică, adesea declarat polemică, transformând argumentele 
unora în contraargumente decisive. 

Pornind de la realitatea că tema se concretizează literar, sub formă 
de baladă, doar în sud-estul Europei, în timp ce credinţele, 
superstiţiile şi practicile magice referitoare la necesitatea sacrificiului 
în ridicarea unui edificiu au o extensie universală, se caută în acestea 
„substratul baladei balcanice despre zidirea femeii”, secţiunea 
respectivă impresionând prin bogăţia informaţiei şi prin caracterul 
sistematic al expunerii. Reţinând dintr-un imens material etnologic 
elementele privitoare la credinţe şi practici străvechi ale diverselor 
popoare, legate de realizarea unei construcţii, insistând pe momentul 
jertfei privit în diacronie, studiul observă existenţa unor trepte în 



timp, în practicarea ritului. Se demonstrează că „aproape nu există 
motiv poetic în cântecul epic pe care să nu-1 găsim în legendele în 
proză din Europa. Originalitatea baladei balcanice nu stă aşadar în 
unicitatea motivelor poetice sau a temelor literare, ci în arta îmbinării 
şi dezvoltării lor”. 

Capitolul privitor la „balada despre zidirea femeii” ocupă în 
economia lucrării cea mai întinsă parte. Un loc special este acordat 
observaţiilor cu privire la „biologia” creaţiei folclorice pe baza 
informaţiilor consemnate de diverşi cercetători înaintaşi (puţini la 
număr) coroborate cu cele culese de autor însuşi în Prodăneşti-Sălaj. 
Relevarea variantelor transilvănene ale temei, raportarea acestora la 
variantele baladă moldo-munteană, sublinierea asemănărilor şi 
deosebirilor, stabilirea unei tipologii, atenţia acordată amănuntului, 
exactitatea şi echilibrul comentariului versiunilor sunt dovezi că ne 
aflăm în faţa unei cercetări de profunzime, serioase, competente. 

Tocmai de aceea reţinerea cu care autorul se pronunţă în legătură 
cu unele aspecte controversate ale problemei (geneză, circulaţie, 
raportul mit - istorie, semnificaţia baladei româneşti) ni se pare 
nejustificată. Ion Taloş stăpâneşte fără îndoială materialul şi are la 
îndemână instrumentarul ideologic şi metodologic pentru a-şi duce 
studiul până la capăt. 

în ansamblu, lucrarea îşi atinge, fără îndoială, scopul propus, acela 
de a sublinia semnificaţia fundamentală a baladei: ilustrarea nedez¬ 
minţitei vocaţii constructive a poporului român şi simţul dominant al 
creaţiei. 

(„Scânteia”, anul XLIII, nr. 9766,30 ian. 1974, p. 4) 

Un alt „Meşterul Manole”* 


A proape douăzeci şi cinci de ani au trecut de la apariţia volumului 
întâi al studiului de folclor european consacrat de Ion Taloş temei 
, jertfa zidirii” sau „Meşterul Manole”, publicat de Editura Minerva, 
în 1973, studiu socotit, la vremea respectivă, ca una dintre realizările 
de seamă ale folcloristicii româneşti de după război, impresionând, 
cum scriam în recenzia apărută la începutul anului 1974, prin bogăţia 
informaţiei şi prin caracterul sistematic al expunerii, calităţi ce se 
regăsesc cu prisosinţă şi în acest al doilea volum. Interesul lui Ion 
Taloş (cercetător şi, din 1969, şef al Sectorului de etnografie şi folclor 
al Centrului de ştiinţe sociale Cluj, lector de limba română în 
Germania, în prezent, profesor de literaturi romanice la Universitatea 
din Koln) pentru tema în discuţie s-a manifestat de timpuriu, studiul 
său Balada Meşterului Manole şi variantele ei transilvănene, în 
„Revista de folclor”, nr. 1-2, 1962, p. 22-57, reţinând atenţia lui Mihai 
Pop care îşi întemeiază o parte a studiului său {Nouvelles variantes 
roumaines du chant du Maître Manole, în „Romanoslavica” IX, 
1963, p. 427-445) pe descoperirile Iui I.Taloş (v. op. cit., loc. cit.) şi 
lui Mircea Eliade care face trimiteri la acesta în exegeza sa Meşterul 
Manole şi Mănăstirea Argeşului din voi. De la Zalmoxis la Genghis- 
Han (trad. rom., 1980, p. 166-192). Se poate spune că evidenţierea, 
de către Ion Taloş a existenţei şi frecvenţei temei Jertfa zidirii”, sub 
formă de colind, în Transilvania, a avut o relevanţă deosebită pentru 
înţelegerea mai exactă a locului versiunii româneşti, în general, în 
ansamblul versiunilor balcanice ale temei, deşi autorul a arătat şi 
atunci, ca şi acum, multă prudenţă în formularea unor concluzii cu 
privire la vechimea sau întâietatea unei versiuni naţionale în raport cu 


* Taloş, Ion, Meşterul Manole. Contribuţie la studiul unei teme de folclor european. II. Corpusul 
variantelor româneşti. Editura Grai şi suflet - Cultura naţională, Bucureşti, 1997, XXXV1+490 p. 



alta, sau cu eventualele căi de migraţie, de circulaţie ale motivului în 
spaţiul balcanic, sud-est european sau chiar mai larg, în care tema 
există. Oricum, ceea ce a impresionat pe toţi comentatorii primului 
volum a fost materialul documentar extraordinar de bogat, 
cercetătorul lucrând, în 1973, pe un corpus de 165 de variante, extins 
acum la 280 de texte, incluzând mai multe variante de la românii din 
afara teritoriului ţării, precum şi un număr de 38 de legende în proză 
(vezi Tabelul variantelor, p.459-475). 

Este evident că structura volumului cuprinzând textele poetice 
româneşti pe tema Jertfa zidirii” se afla limpede în mintea cerce¬ 
tătorului încă de pe vremea când lucra la primul volum, căci ordinea 
publicării variantelor acum păstrează tipologia propusă şi folosită în 
studiul din 1973. 

Volumul al doilea al lucrării Meşterul Manole. Contribuţie la 
studiul unei teme de folclor european. Corpusul variantelor româ¬ 
neşti, Editura „Grai şi suflet - Cultura naţională”, Bucureşti, 1997, 
XXXVI+490 p. se deschide cu o amplă Introducere (p. VII-XXXVI) 
din a cărei primă secţiune (I. Pro materia, p. VII-VIII) rezultă că 
editarea, acum, a textelor româneşti apare ca o posibilitate „de a 
aduce completări lucrării anterioare, de a sublinia unele aspecte ale 
temei, de a discuta probleme pe care, voit sau nu, le-am neglijat la 
timpul său”. în continuare, autorul reînnoadă, dacă se poate spune 
aşa, firul cercetării, întrerupt, la 1971, când lucrarea fusese încheiată 
şi pregătită pentru tipar, supunând unei discuţii critice principalele 
studii consacrate temei Jertfa zidirii” apărute în străinătate (Georgios 
A. Megas, Die Ballade von der Arta-Briicke. Eine vergleichende Un- 
tersuchung, Tessaloniki, 1976; Gregoire Filiti, Hypothese historique 
sur la genese de la ballade Maître Manole, în „Siidostfroschungen” 
31, 1972, p. 302-318, Ljubomira Parpulova, Baladata 'Vgradena ne- 
vesta(Kratki belejki otnosno strukturata i semantika, în „Bălgarski 
folklor” 9, 1983, p. 20-33, şi altele) şi în România (George Muntean, 
Meşterul Manole - semnificaţii ale episoadelor finale, în „Limbă şi 
literatură” 25, 1970, p. Î35-145; Ovidiu Bârlea, Meşterul Manole, 
Idem, 1973, nr. 3, p. 547-556; Gheorghe Ciompec, Motivul creaţiei în 
literatura română, Editura Minerva, Bucureşti, 1979 etc.). Aici 
trebuie consemnate şi contribuţiile lui Simone Reicherts-Schenk, 
elevă a profesorului Ion Taloş, sub a cărui îndrumare a scris şi a 
publicat teza de doctorat Die legende von Meister Manole in der 
rumănischen Dramatik. Aspekte eines kreativen Schaffensprozesses 



am Beispiel der Dramen von Adrian Maniu, Lucian Blaga, Horia 
Lovinescu und Marin Sorescu, despre care referă în „Limbă şi 
literatură" 42, 1997,1, p. 142-144 (vezi şi Simone Reicherts-Schenk, 
Motivul Meşterului Manole în dramaturgia românească , Idem, 1995, 
II1-IV, p. 31-46). 

Sigur, contribuţiile româneşti şi străine la studiul acestei teme de 
folclor comparat, consemnate şi comentate cu minuţie de Ion Taloş, 
sunt mai multe decât cele amintite de noi aici. Acestora li s-ar putea 
adăuga altele cum ar fi, de exemplu, două studii venite din spaţiul 
nord-american şi datorate unui folclorist de talie mondială - este 
vorba despre Alan Dundes, The Building of Skadar: The Measure of 
Meaning of a Ballad of the Balkans, în voi. Folklore Matters, The 
University of Tennessee Press/Knoxville, 1989, p. 151-168 şi How 
Indic Parallels to the Ballad of the „ Walled-Up Wife" reveal the 
Pitfall of Parochial Nationalistic Folkloristics , în „Journal of Ame¬ 
rican Folklore” 108, 1995, nr. 427, p. 38-53, acesta din urmă fiind o 
continuare şi o dezvoltare a tezelor de bază din cel dintâi. Două sunt, 
în mare, propunerile formulate de A. Dundes cu privire la interpre¬ 
tarea baladei balcanice: a) renunţarea la a căuta originile presupuse 
ale acesteia la un popor sau altul din zona respectivă, semn al unui 
„naţionalism local în folcloristică” („ parochial nationalistic folklo¬ 
ristics"), când de fapt tema este universală, un argument în acest sens 
constituindu-1 aşa-ziselc „variante indiene” ale temei dublate de 
versiunile ei ţigăneşti, şi b) abordarea baladei din perspectiva situaţiei 
femeii în societăţile balcanice dominant masculine. Nu este locul aici 
să intrăm în detalii, dar cel puţin în parte Dundes are dreptate când 
observă insistenţa şi vigoarea excesivă cu care a fost dezbătută, un 
secol şi jumătate, problema genezei şi difuziunii baladei în sud-estul 
Europei („For more than a century, there has been a brisk many-sided 
debate among Balkans folklorists as to which country had the right to 
claim «credit» for originating the walled-up wife ballad”, „J.A.F.” 
108, 1995 nr. 108, p. 41) şi când comentează alegaţia eminentului, 
altminteri, folclorist maghiar L. Vargyas cu privire la originea ma¬ 
ghiară (sau bulgară) a baladei, opusă tezei lui Lazâr Şăineanu cu pri¬ 
vire la preeminenţa versiunilor sârbă şi românească („Of course, it is 
the height of ethnocentric subjectivity to claim that one naţional 
version of a cross-culturall distributed folksong is more «beautiful» 
or «aesthetically pleasing» than that of another nation”, Idem, p. 45). 
La rândul său, Ion Taloş reproşează lui G. Megas exact acelaşi lucru, 



în termeni foarte apropiaţi de aceia ai lui Dundes: „Lucrarea lui 
Megas are, aşadar, caracter părtinitor; [fiind] concepută în stilul 
vechii folcloristici balcanice, obsedate de problema originii şi a căilor 
de difuziune a unui bun folcloric, folcloristică în cadrul căreia fiecare 
cercetător revendica merite pentru poporul din care făcea parte” (p. 
IX). Opunând acestei viziuni „parohial naţionaliste” punctul de ve¬ 
dere al interferenţelor culturale („cross-cultural interpretation”) Alan 
Dundes deschide o poartă deja deschisă sau măcar întredeschisă (vezi 
studiile lui Mircea Eliade, Ion Taloş cu privire la universalitatea moti¬ 
vului/temei/credinţelor/practicilor rituale), dar argumentele sale din 
zona literarului (versiunile indiene şi ţigăneşti) nu sunt foarte 
convingătoare. 

într-o cu totul altă direcţie se înscrie studiul lui Sigrid Schmidt, 
The Worker Immured in the Oker Dam in Germany, „Fabula” 36. 
Bând (1995) Heft 3/4, p. 205-216, în care motivul S 261: Foundation 
Sacrifice. A human being buried alive at the foundation of a building 
or bridge este urmărit în ceea ce se cheamă „legendele contempo¬ 
rane” din Germania, dar şi din alte colţuri ale lumii, inclusiv din Afri¬ 
ca (Namibia), raportate la credinţele primitive, dar şi la informaţiile 
şi naraţiunile de dată foarte recentă. Pentru partea „clasică” a ches¬ 
tiunii, autoarea se sprijină pe lucrările docte ale lui I. Taloş, publicate 
în limba germană, Bausagen in rumanien, „Fabula” 10 (1969), p. 
198-211. 

în al treilea capitol al densei sale prefeţe, Ion Taloş se ocupă de In¬ 
terferenţe motivice şi simboluri, urmărind pe rând relaţiile dintre Meş¬ 
terul Manole şi, întâi, Mioriţa, a căror apropiere „poate aduce numai 
foloase ştiinţei” (p. XX), apoi cu Voichiţa („călătoria fratelui strigoi”) 
şi Fratele şi sora, concluzia fiind că „aceste patru cântece formează 
o unitate în folclorul românesc şi susţin unul dintre cele mai vechi 
temple ale literaturii noastre populare versificate. Ele par cântece din 
aceeaşi generaţie, compuse, parcă, de acelaşi autor, care lucra cu 
aceleaşi motive şi imagini” (p. XXV). Pe urmele lui Ovidiu Bârlea, 
autorul se opreşte şi asupra simbolului fântânii în baladă şi colinde, 
descoperind câteva tipuri tematice mai rare, pecum, de exemplu, 
făptuitorul bun prin care se aduc laude făcătorului de bine, celui care 
i-a miluit pe săraci, a hrănit pe flămânzi etc. şi „a săpat fântâni la po¬ 
teci, pentru ca oameni şi animale să-şi astâmpere setea”. Incursiunea 
în lumea colindelor îl conduce pe autor şi la alte observaţii pline de 
sens în legătură cu valenţele simbolice ale fântânii care pot fi „de po- 



menire şi iertare a păcatelor, de fertilizare, erotice şi thanatice” (p. 
XXIX). 

Ultima secvenţă a studiului introductiv are în vedere probleme de 
Textologie, sugerându-se, doar, câteva teme de meditaţie extrem de 
incitante, precum, de exemplu, influenţa sau rolul cărţilor de şcoală 
(şi al scrisului şi tiparului, în general) în răspândirea sau chiar impu¬ 
nerea unor texte folclorice, imixtiunea sau intervenţia culegătorului în 
„elaborarea” textului dat spre publicare, cazuri de „reelaborare 
folclorică” etc. 

Dar contribuţia cea mai de seamă a cărţii pe care o comentăm este 
adunarea laolaltă, pentru prima dată, a tututor variantelor despre .jert¬ 
fa zidirii” cunoscute autorului până la data încheierii lucrării. Pornind 
de la analiza „morfologiei”, „structurii şi stilului” variantelor cunos¬ 
cute până la data apariţiei primului volum (vezi Ion Taloş, Meşterul 
Manole, 1973, Cap. A. Versiunea română, cu tabelul cuprinzând „ma¬ 
terialul documentar avut la dispoziţie”, p. 156-169; compară cu Idem, 
voi. II, 1997, p. 459-475) se ajunge la gruparea variantelor în raport 
cu locul de provenienţă al lor, rezultând astfel mai multe „tipuri” 
zonale: Bihor; Sălaj; apoi Lăpuş-Someş-Bistriţa împreună; Năsăud şi 
Mureş (împreună); Sudul Ardealului; Banat; apoi Oltenia-Muntenia- 
Sudul Moldovei (împreună); zona Iaşi („Trisfetitele”); Iugoslavia; 
Iugoslavia şi Bulgaria (Valea Timocului), la care se adaugă „Legen¬ 
dele în proză”, deşi versiuni povestitoare, în proză, sunt inserate şi în 
capitolele cuprinzând texte poetice, fie acestea de poezie ceremonială 
(colind) sau neceremonială (baladă). Textele colind, cu o frecvenţă 
mai mare în nordul şi vestul Transilvaniei, provin în marea lor majo¬ 
ritate din colecţiile autorului, Ion Taloş fiind culegătorul a 11 texte din 
cele 14 provenind din Bihor, a 35 de texte din cele 42 provenind din 
Sălaj (dintre care 11 din localitatea Prodăneşti, de la rude ale cule¬ 
gătorului, rezultat al unui experiment desfăşurat pe durata a mai mulţi 
ani), a 20 de piese din cele 34 provenind din Lăpuş-Someş-Bistriţa. 
Credincios principiului epuizării materialului, autorul adună în acest 
corpus al textelor despre Jertfa zidirii” tot ce i se pare a fi având 
legătură cu tema, povestiri în proză, fragmente de cântec, relatări, 
repovestiri ale unor călători sau scriitori străini, legende locale, amin¬ 
tiri etc. Materialul nu este preluat tale-quale, ci este supus unei ana¬ 
lize critice minuţioase, mergând de la controlul filologic al textului 
până la confruntarea transcrierii, după dictat, a unor variante cu 
propria sa transcriere după documentul sonor din arhivele de specia- 

litate. Dintre variantele foarte apropiate, dobândite de la acelaşi 
informator în diferite perioade de timp, Ion Taloş reţine varianta 
„princeps” pe care o compară cu actualizările ei succesive, notând 
diferenţele, importante pentru înţelegerea procesului de creaţie în 
folclor şi pentru desluşirea problemei încă incomplet lămurite a 
variantelor în folclor (vezi, în acest sens, comentariile la varianta 3, 
3a, 3b, 3c din Lăpuş-Someş-Bistriţa, p. 65-66; 13, 13a, Idem, p. 79; 
1, la din Năsăud-Mureş, p. 111-112; 2, 2a, 2b, Idem, p. 113-114 etc.). 

Acest al doilea volum al monografiei Meşterul Manole, apărut în 
condiţii grafice remarcabile la Editura Grai şi suflet - Cultura 
naţională din Bucureşti, trimite cu necesitate la întâiul volum, din 
1973, în care se află întreaga problematică a temei, inclusiv deschi¬ 
derea către dimensiunea ei universală. Cu cele două volume îngemă¬ 
nate, folcloristica noastră mai adaugă o coloană la edificiul ei încă 
neterminat, fiind, după socotinţa noastră, a patra mare temă epică ro¬ 
mânească cercetată monografic, după modelul instituit de Adrian 
Fochi cu Mioriţa (1964), urmat de Iordan Datcu cu Toma Alimoş 
(1989) şi de mai puţin cunoscutul op dedicat temei din Iovan 
Iorgovan de Enache Nedela şi Mihai Floarea (Casa editorială „Cuget, 
Simţire şi Credinţă”, Bucureşti, 1995). Ion Taloş consolidează astfel, 
o tradiţie şi impune, prin ţinuta ştiinţifică a întregului, un standard de 
exigenţă de care cercetările monografice ulterioare vor trebui să ţină 
neapărat seama. 


(Un alt „Meşterul Manole ”, în „Adevărul literar şi artistic”, 

nr. 458, 2 martie 1999, p. 12) 

Creatorul şi opera sa 


1 . Alături de balada tânărului cioban care, ameninţat cu moartea de 
tovarăşii săi, uneori chiar de verii sau fraţii lui, îşi înscenează o 
fastuoasă nuntă cosmică, pavându-şi astfel, cu dalele aurite ale 
metaforei, „marele drum”, „marea călătorie” spre postexistenţă, spre 
lumea de dincolo, cântecul epic despre meşterul zidar hotărât să înalţe 
spre cer „mândră mânăstire/loc de pomenire” cu preţul jertfirii la 
temelie a iubitoarei sale soţii stă mărturie forţei creatoare'a „omului 
românesc”, capacităţii mulţimii anonime de a rodi, prin indivizi aleşi 
- ţărani, păstori, lăutari, poate clerici ori rapsozi orbi din stirpea lui 
Homer -, poeme cântate, de o cutremurătoare profunzime a gândului 
şi de o neasemuită frumuseţe a expresiei. Privindu-le în complemen¬ 
taritatea lor, Mircea Eliade remarca tragismul care le uneşte sub 
semnul morţii, dar nu al distrugerii, al violenţei care nu striveşte via¬ 
ţa, ci întemeiază. Învăţatul subscria la o idee care părea, atunci, una¬ 
nim acceptată, dar pe care unii, astăzi, sunt tentaţi să o conteste 
(„suntem cu toţii de acord că Mioriţa şi Meşterul Manole constituie 
pe bună dreptate culmea poeziei populare româneşti”), considerând 
semnificativ faptul că „aceste două creaţii ale geniului poetic 
românesc au ca motiv dramatic o «moarte violentă» cu seninătate 
acceptată. Se poate discuta la infinit dacă această concepţie derivă 
direct sau nu din faimoasa bucurie de a muri a geţilor. Fapt e că 
folclorul poetic românesc n-a reuşit niciodată să depăşească aceste 
două capodopere elaborate înjurai ideii de moarte creatoare şi moarte 
senin acceptată”. 1 


1 Eliade, Mircea, Meşterul Manole şi mănăstirea Argeşului , în voi. De la Zalmoxis la 
Gcnghis-Han. Studii comparative despre religiile şi folclorul Daciei şi Europei 
Orientale. [1970] Traducere de Maria Ivănescu şi Cezar Ivănescu, Editura Ştiinţifică 
şi Enciclopedică, Bucureşti, 1980, p. 192 

Iar această valorizare pozitivă a morţii, fără să fie o particularitate 
exclusiva a ethosului românesc, care să-şi fi aflat, neapărat, izvorul, 
în substratul traco-daco-getic, poate fi considerată, totuşi, un semn 
identitar, dacă celor două mari teme amintite mai sus le adăugăm 
balada legendară Soarele şi Luna în care sora preferă moartea pentru 
a preîntâmpina unirea incestuoasă cu propriul frate, cântecul despre 
Iovan Iorgovan, a cărui soră, din nou, din aceleaşi considerente, 
recurge la forţa atotbiruitoare a blestemului şi îl transformă pe fratele 
agresor într-o stană de piatră, balada Şarpele, încheiată în unele 
variante cu moartea tânărului sortit de mamă să fie înghiţit de 
„şarpele de sub talpa casei noastre”, povestea cântată despre Doicin, 
bolnavul care nu-şi găseşte odihna prin moarte decât după ce ucide pe 
Arapul buzat, opunându-se contaminării mortale a surorii sale prin 
contactul contra firii cu monstrul, sau Toma Alimoş, al cărei erou se 
duce senin în moarte numai după ce îl dă morţii pe agresorul ticăloşit, 
pentru a ne păstra doar în zona epicii populare în versuri. 

într-un'cu totul alt context, preocupat, la modul cel mai grav, de 
„destinului culturii româneşti”, aflată, după al doilea război mondial, 
odată cu intrarea României în sfera de influenţă sovietică, în faţa unui 
pericol de moarte („Pentru întâia oară în istoria sa, neamul românesc 
are de-a face cu un adversar nu numai excepţional de puternic, dar şi 
hotărât să întrebuinţeze orice mijloace pentru a ne desfiinţa spiritua¬ 
liceşte şi culturaliceşte, ca să ne poată, în cele din urmă, asimila. 
Primejdia este mortală, căci metodele modeme îngăduie dezrădăci¬ 
nările şi deplasările de populaţii pe o scară pe care omenirea n-a mai 
cunoscut-o de la asirieni. [...] Neamul românesc, ca şi atâtea neamuri 
subjugate de Soviete, riscă să devină, culturaliceşte, un popor de 
hibrizi” 2 ), Mircea Eliade sublinia apăsat importanţa tratării 
problematicii morţii într-o cultură. El nota, întâi în calitate de istoric 
al religiilor, că „valorificarea morţii constituie una din cele mai 
fecunde victorii ale creştinismului” şi apoi, în calitate de comentator 
al fenomenului românesc, „că o cultură are cu atât mai multe şanse de 
a deveni universală cu cât îşi pune mai curajos problema Morţii”. 3 
Punctul de sprijin îl constituie tot cele două creaţii emblematice 
româneşti - Mioriţa şi Meşterul Manole : „Descifrăm, deci, în aceste 
mituri româneşti ale morţii, o viziune arhaică şi totodată creştină: 

2 Eliade, Mircea, Destinul culturii româneşti, în „Destin”, Revistă de cultură 
românească. Caietul nr, 6-7, august 1953 (Madrid), în voi. Profetism românesc 1, 
Editura Roza Vânturilor, Bucureşti, 1990, p. 143 

3 Idem, p. 149 



moartea e jertfa supremă, e un mister prin care omul se desăvârşeşte, 
dobândind un mod superior de a fi în lume. Pentru că pentru români, 
ca şi pentru alte atâtea culturi, moartea nu e o extincţie, nici măcar o 
împuţinare a existenţei - ci un nou mod de a fi, o nouă existenţă, pe 
un alt nivel (subl. aut.), mai aproape de Dumnezeu”. 4 

Moartea - ca fenomen biologic, pe de o parte, dar şi moartea 
rituală, moartea sacrificială, moartea eroică - în jurul căreia au fost 
elaborate, în timp şi spaţiu, atâtea producţii literar-folclorice este un 
dat fundamental al umanului, o constantă antropologică, aceasta în¬ 
semnând vechime, arhaitate şi universalitate. Poate părea, la prima 
vedere, uşor riscată afirmaţia că întreaga cultură a umanităţii nu ar fi 
nimic altceva decât „o entitate de valori şi structuri menite să lupte 
împotriva efectelor devastatoare ale morţii individuale şi colective,... 
fiecare societate fiind bazată pe un pariu cu imortalitatea, ceea ce îi 
ajută pe indivizii care o compun să evite frica de moarte, dând astfel 
un sens vieţii” 5 , dar privită cu mai multă atenţie afirmaţia nu e 
întrutotul lipsită de suport. 

Cercetătorilor care s-au ocupat, de mai bine de un secol şi jumătate 
de cele două balade populare româneşti - ipostaza sub care cele două 
mari teme folclorice sunt îndeobşte cunoscute -, nu le-a scăpat acest 
aspect, fără ca perspectiva antropologică să fie dominantă sau exclu¬ 
sivă în vreuna dintre ele, căci, de cele mai multe ori, a primat viziunea 
individualizatoare, intenţia de a evidenţia particularitatea, contribuţia 
lor la conturarea şi adâncirea specificului etnic, la sublinierea româ- 
nităţii (sau, după caz, mai ales în ceea ce priveşte Jertfa zidirii”, prio¬ 
ritatea sau superioritatea versiunii greceşti, sârbeşti sau albaneze). 

încă din momentul scoaterii ei la lumină, prin publicarea sa, de 
către Vasile Alecsandri, în revista „Bucovina” din 18 februarie 1850/2 
Marz 1850 (ceea ce înseamnă că românii din Bucovina continuau să 
socotească timpul după calendarul vechi, în timp ce austriecii trecu¬ 
seră la calendarul pe stil nou, data reală a apariţiei poemului fiind 
deci, în raport cu calendarul oficial, în vigoare şi astăzi, 2 martie 
1850), Mioriţa a fost însoţită de un cor de elogii. Alecsandri i-o reco¬ 
manda editorului, A. Hurmuzachi, în termeni entuziaşti: „Iată, dar... 
că îţi trimit acum întreaga baladă a Mioarei. Orice român o va ceti în 
gazeta ta va avea dreptul de a se făli de geniul neamului său!”. Bolin- 


4 Idem, p. 148 

5 Thomas, Louis-Vincent, La mort en question. Tracei de mort. mort des tracei, 
Harmattan, Paris, 1991, p. 20 



tineanu o raporta la vârfurile poeziei antice şi îi atribuia o origine 
divină: „Bion, Anacreon, Safo ar surâde de gelozie la citirea Mioarei, 
tinereţea, frumuseţea, patimile, delicateţea, eleganţa sunt vărsate cu 
profusie în aceste cugetări. [...] Omer nu a cunoscut mai bine inima 
omenească ca autorul Mioarei. [...] Mărinimia, abnegarea, aceste 
atribute ale lui Dumnezeu, fac lauda cântătorului Mioarei .” Mai târ¬ 
ziu, M. Sadoveanu îi înălţa o adevărată odă: „în toată structura ei, 
această baladă unică este aşa de artistică, plină de o simţire aşa de 
înaltă pentru natura eternă, încât eu o socotesc drept cea mai nobilă 
manifestare a neamului nostru”. G. Călinescu, măsurat în aprecieri, 
nu scăpa curentului admirativ: „Al doilea mit, cu ecoul cel mai larg, 
e Mioriţa [...] în versiunea lui V. Alecsandri, acest mit e o capodope¬ 
ră”. „Genialitate”, lucrare a „divinităţii”, „unicitate”, „cea mai nobilă 
manifestare a nemului nostru”, „capodoperă” sunt atribute care au 
însoţit poemul mioritic de-a lungul timpului, ceea ce nu a împiedicat 
şi nici nu putea să împiedice şi formularea unor obiecţii, critici, 
tendinţe de minimalizare sau chiar de demolare a lui, începând cu 
afirmarea polemică a lui Duiliu Zamfirescu (, Mioriţa lui Alecsandri, 
ca născocire populară, este o imposibilitate. Iată un flăcău voinic, 
trăind pe corhane cu turma sa, căruia oiţa bârsană îi spune că au să-l 
omoare baciul ungurean şi cu cel vrâncean şi care, în loc să pună 
mâna pe bâtă şi să se apere, pune mâna pe piept şi face poezii”) şi 
terminând cu detractorii de ultima oră. 

Entuziaste au fost şi aprecierile la adresa baladei Meşterul Ma- 
nole, deşi termenii ecuaţiei erau puţin diferiţi. Dată fiind prezenţa 
temei şi la alte popogre - D. Caracostea îşi intitula studiul despre 
Jertfa zidirii” Material sud-est european şi formă românească -, 
efortul comentatorilor s-a orientat nu atât către evidenţierea unicităţii 
şi originalităţii baladei, cât către identificarea elementelor care atestă 
vechimea, anterioritatea şi, respectiv, conferă superioritate unei ver¬ 
siuni naţionale faţă de alta. Concluzia studiului lui D. Caracostea, 
amintit mai sus, era clară: „Comparată cu toate celelalte tipuri şi va¬ 
riante sud-europene, balada plăsmuită la noi şi pentru noi se aşază in 
chip firesc în fruntea tuturor (subl.mea - N.C.). (...) Din tot folclorul 
lumii, la noi şi-a împlinit deplin motivul acesta destinul estetic”. 6 
Ideea „mitului estetic” încorporat în straiele baladei populare româ- 

6 Caracostea, D., Material sud-est european şi formă românească. Meşterul Mano le. 
„Revista Fundaţiilor Regale” IX (1942), nr. 12, în Poezia tradiţională română. Ediţie 
critică de D. Şandru. Prefaţă de Ovidiu Bârlea, Editura pentru Literatură, Bucureşti, 
voi. II, p. 220, 222 



neşti plutea în aerul epocii: „Este fără importanţă că legenda se regă¬ 
seşte la popoarele înconjurătoare, mai ales că cu greu s-ar putea do¬ 
vedi de unde a pornit. Ea n-a devenit mit decât la noi şi prin mit se 
înţelege o ficţiune hermetică, un simbol al unei idei generale. O astfel 
de ridicare la valoarea de mit este proprie literaturii române”, scria, 
cu doar un an mai înainte, G. Călinescu, 7 pentru ca, într-un cu totul 
alt climat ideologic, filosoful Liviu Rusu să apese pe coarda unui 
„realism neţărmurit”, transformând drama creatorului într-o adevăra¬ 
tă „tragedie oprimistă”, după cum suna titlul unei piese de un autor 
sovietic la modă în vremea aceea, şi făcând din meşterul zidar proto¬ 
tipul ideal al lui „homo constructivus”: „Acest ideal, idealul pozitiv 
al viitorului, îl găsim exprimat în balada Meşterul Manole. In ea se re¬ 
flectă în mod impresionant idealul suprem, idealul muncii creatoare. 
(...) în Meşterul Manole ... perspectiva viitorului se afirmă din plin. 
în această baladă pulsează toate aspiraţiile pozitive ale omului nostru 
din popor, năzuinţele difuze care animă viaţa atât de agitată şi 
încercată a poporului nostru”. 8 Atrag atenţia cititorului tânăr să nu se 
lase furat de retorica acestui text în care, vai!, nu credea, integral, nici 
măcar cel care l-a scris. Dar anii ‘60-’70 ai secolului XX, anii înce¬ 
putului „construcţiei socialismului” de către „masele populare con¬ 
duse de partid”, ca să rememorăm o formulă propagandistică la modă 
în vremea respectivă, au găsit numeroşi barzi de serviciu care l-au 
„confiscat” pe zidarul de pe Argeş, transformându-1 într-un simbol al 
muncitorilor, brigadierilor, eroilor muncii socialiste, cântaţi în 
poeme, 9 elogiaţi în reportaje, transpuşi în personaje de teatru şi de 
film, în sculpturi monumentale, în picturi, opere muzicale etc. Dar, 
ceea ce e încă mai trist, nu peste multă vreme, simbolul meşterului 
valah „cu nume de baladă”, cum îl numea poetul Nicolae Labiş, avea 
să fie retras din circulaţie, ocultat, interzis chiar, în numele aceleiaşi 
ideologii care îl proslăvea pe „homo constructivus”, dar în alte coor¬ 
donate istorico-sociale, când gestul ridicării de către Manole a mâ- 


7 Călinescu, G., Istoria literaturii române de la origini până in prezent , Bucureşti, 
Fundaţia pentru Liteatură şi Artă, 1941, p. 65 

8 Rusu, Liviu, Viziunea lumii in poezia noastră populară. Bucureşti, E.RL, 1967, p. 
295 

9 Numai pentru perioada 1944-1964 V. Fanache, Motivul creaţiei în poezia noastră 
actuală, „Steaua”, anul XV, nr. 10, octombrie 1964, înregistrează aproape 50 de titluri 
dintre care reţinem câteva, extrem de sugestive pentru climatul epocii: Pământul 
meşterului Manole, Sus pe schele, Zidarului, Pietrarul din Albeşti, Eu, meşterul 
Manole, Ritm de constructor, Ura, constructori zidari. Umbra lui Manole, Poem 
pentru zidăriţă etc. 



i86 

nâstirii „loc de pomenire” se împotrivea subversiv acţiunii de demo¬ 
lare a lăcaşurilor de cult de către Ceauşescu, în anii ‘80 ai secolului al 
XX-lea. 

2 . După cât se pare, în circulaţia folclorică vie, cântecul despre 
jertfirea soţiei la temelia unui edificiu îşi încetase existenţa chiar 
pe la sfârşitul anilor ‘60 ai secolului trecut, ultimele variante reţinute 
de Ion Taloş în sinopsisul său ,,b) Materialul documentar avut la 
dispoziţie (versiunea românească)” fiind din anul 1969. Cele mai 
multe aparţin tipului Lăpuş-Someş-Bistriţa şi sunt culese de el însuşi, 
în câteva zile (23-26 iulie) ale anului menţionat, 10 altele două fiind 
reţinute de S. lancovici de la românii din Iugoslavia. 11 Comparativ cu 
Mioriţa care cunoştea, în 1964, nu mai puţin de 930 de variante, 
sistematizate de Adrian Fochi în monumentala sa monografie, 12 tema 
Jertfa zidirii” era mult mai slab reprezentată în colecţii şi arhive - 
abia 165 de variante în 1973, numărul lor crescând la 242 variante 
versificate (balade şi colinde) plus 38 de legende în proză, în 1997. 13 
Atestarea cântecului în circulaţie folclorică mai câştigă, de asemenea, 
câţiva ani, Virgil Medan culegând, pe urmele lui Ion Taloş, din 
aceeaşi zonă, în 1976, 1977, 1978. Şi tipul oltean-muntean-moldo- 
vean mai adaugă câteva variante culese sau publicate în anii ‘70. 

Dar în conştiinţa publică, sub formă de baladă, Meşterul Manole 
s-a impus tot prin varianta Alecsandri, apărută în Balade (cântice 
bătrâneşti), Partea II, 1853 şi reluată, sub titlul Monastirea Argeşului 
în Poesii populare ale românilor, 1866, p. 186-192. Aici textul este 
însoţit de comentariile editorului, nu lipsite de interes, cu privire la 
Negru Vodă, la biserica de la Curtea de Argeş, la Manole („Acest 
meşter Manoli a rămas în tradiţie un personagi legendar. Poporul 
atribuie lui Manoli zidirea tuturor monumentelor vechi din ţară”), la 
„superstiţiile poporului în privirea zidirilor”, la prezenţa cântecului în 
folclorul sârbesc. S-ar putea spune că notele lui Alecsandri au jalonat 
până la un punct cercetarea temei în cultura românească, primele 
comentarii, venind din partea arheologilor şi istoricilor (Al. I. 
Odobescu, Gr. C. Tocilescu, B. P. Hasdeu, printre cei dintâi), de o 

10 Vezi Ion Taloş, Meş teiul Manole. Conttibuţie la studiul unei teme de folclor 
european. I, Editura Minerva, Bucureşti, 1973, p. 160-161 
11 Idem, p. 168-169 

12 Vezi Adrian Fochi, Mioriţa, Editura Academiei, Bucureşti, 1964 
12 Cf. Taloş, Ion, Meşterul Manole. Contribuţie la studiul unei teme de folclor 
european. II. Corpusul variantelor româneşti, Editura Grai şi suflet - Cultura 
naţională, Bucureşti, 1997 



parte, şi a istoricilor de artă (Virgil Vătăşianu, Emil Lăzărescu, de 
exemplu) având în centrul lor obiectul construcţiei - mănăstirea, pe 
voievodul care comandase zidirea, pe meşterul cel mare. 

Un caz cu totul special de „textualizare” a temei, exact în anii când 
cântecul despre jertfa zidirii ieşea, definitiv, din circulaţia orală, 
rămânând însă în manualele şcolare, îl reprezintă varianta culeasă, în 
1972, de Popa Florea de la lăutarul Marin Negrilă, din Lişteava, Dolj 
şi transmisă, în manuscris, de culegător, nepotului său, Ion-Mălin 
Târşoagă, din Târgu-Jiu. Acesta personalizează manuscrisul printr-un 
înscris final şi îl depune, în 1995, în arhiva Centrului Judeţean de 
Conservare şi Valorificare a Tradiţiei Populare Gorj. 14 

Această variantă recentă şi modernizată a temei, „atât de şocant 
diferită de varianta cunoscută”, ridică o serie de probleme teoretice 
discutate cu fină înţelegere de Nicolae Panea care notează că „noua 
variantă conţine o nouă logică a povestirii”, dictată de împrejurările 
zicerii şi de statutul interpretului, lăutar ştiutor de carte şi preocupat, 
în felul lui, „de gestionarea tradiţiei”. Pe scurt, zidirea femeii în noua 
construcţie este un mod de a pedepsi relaţia adulteră pe care soţia o 
are cu voievodul care, la rândul său, îl lasă pe meşter pe acoperişul 
mănăstirii, ca pedeapsă pentru imolarea soţiei infidele. Manea, 
meşterul, încearcă să zboare cu aripi de şindrilă, lipite cu ceară, care 
se topeşte în apropierea soarelui, pe locul prăbuşirii apărând un izvor 
cu apă. 15 „Lectura contemporană - notează universitarul craiovean - 
translatează ideea de putere din sfera abstractă a legitimării feudale în 
una concretă, a soţului ca stăpân al căminului. [...] De altfel, simplifi¬ 
carea şi veridicitatea sunt elemente caracteristice ale acestui nou tip 
de lectură, axat pe specularea nucleului erotic, care produce o certă 
nuvelizare a cântecului epic”, ceea ce indică şi actualitatea problemei 
încadrării categoriale a textului, 16 pe care o vom discuta mai jos. 

3. Pentru folclorişti, capitală a fost, de la început, chestiunea 
„originii” şi „circulaţiei” temei, în Balcani, în primul rând, dar şi la 
alte popoare, această preocupare nefiind străină de orientarea gene¬ 
rală a studiilor din acea vreme, în care cercetarea genetică şi metoda 
comparatist-istorică predominau. Dar, ca să-l parafrazăm pe V. I. 


14 Cf. Panea, Nicolae, Despre câteva probleme de receptare pe care le ridică o va¬ 
riantă inedită a Meşterului Manole , Academia Română. Institutul de Cercetări Socio- 
Umane Sibiu. Centrul Judeţean al Creaţiei Populare Sibiu, în „Studii şi Comunicări de 
Etnologie”, Tomul XVI, 2002 (serie nouă), Editura Imago, Sibiu, p. 13-16 

15 Cf. Idem, p. 15 

16 Ibidem 

Propp, înainte de a şti de unde vine acest subiect, de a-i descifra 
originile şi căile de răspândire într-un teritoriu limitat la spaţiul sud- 
est european (dacă ne referim cu precădere la formele epice în 
versuri) sau extins la întreg mapamondul (dacă e vorba despre tema 
sacrificiului uman la temelia unei noi construcţii), trebuie să ştim ce 
este, cum se înfăţişează el, în folclorul românesc şi în cel al 
popoarelor învecinate sau mai îndepărtate. Căci, nu e nicio îndoială, 
suntem în faţa unui subiect universal, înregistrat ca atare de Stith 
Thompson în Motif-Index of Folk-Literature sub „S. 261. Foundation 
sacrifice. A human being is buried alive at the base of the foundation 
of a building or bridge” (Jertfa zidirii. O fiinţă omenească este 
îngropată de vie la temelia unei clădiri sau a unui pod), concretizat în 
nenumărate legende, povestiri, relatări, cântece narative. 

într-o situaţie cu totul specială sau mai deosebită se află subiectul 
Jertfa zidirii” în folclorul românesc unde, alături de povestirile în 
proză cu caracter legendar , bazate pe credinţa în necesitatea unui sa¬ 
crificiu uman la temelia unei construcţii, apar, ca în tot spaţiul sud-est 
european, cu extensie spre vest, la maghiari, balade, cântece epice , 
structuri narative versificate şi cântate, dar şi, poate mai puţin aştep¬ 
tat, însă nu inexplicabil, cântece rituale subsumate clasei largi, ex¬ 
trem de productive, a colindelor de Crăciun şi de Anul Nou. Ca şi în 
cazul Mioriţei, cunoscută şi ea, în primul rând dacă nu exclusiv, în 
orice caz de cei mai mulţi „consumatori” de poezie populară, ca ba¬ 
ladă, („cântecul mioarei”), scoaterea la lumină, „descoperirea” va¬ 
riantelor colind răspândite exclusiv în arealul transilvan, în interiorul 
arcului carpatic, a deschis noi orizonturi cercetării şi a declanşat noi 
teme de dezbatere. Cu excepţia lui Ion Taloş care are meritul de a fi 
„produs” dovezi incontestabile ale existenţei, în nord-vestul Transil¬ 
vaniei, a unor comunităţi româneşti în care tema Jertfa zidirii” era 
cunoscută, încă, şi reprodusă sub formă de colind, în anii ‘60 ai seco¬ 
lului trecut, 17 majoritatea cercetătorilor şi-au aţintit privirea asupra 
versiunii baladă, covârşitor prezentă în mintea celor mai mulţi dintre 
noi, datorită atât intrării sale timpurii în manualele şcolare, în almana¬ 
huri, în antologii, scrisul dovedindu-se a fi un vehicul important în 


17 Vezi Taloş, Ion, Balada meşterului Manole şi variantele ei transilvănene , în „Revista 
de folclor”, anul VII, nr. 1-2, 1962, p. 22-57; cf. şi Mihai Pop, Nouvelles variantes 
roumaines du chant du maître Manole (Le sacrifice de l'emmurement), în 
„Romanoslavica”, anul IX, 1963, p. 427-445, reprodus în Mihai Pop, Folclor românesc 
II. Texte şi interpretări. Ediţie îngrijită de Nicolae Constantinescu şi Alexandru Dobre, 
Editura Grai şi suflet - Cultura naţională, Bucureşti, 1998, p. 87-108 

transmiterea, în „popularizarea” unor producţii folclorice, orale, cât şi 
datorită „carierei” literare pe care subiectul (sub forma baladei) a 
avut-o în literatura română „de autor”, de la Cezar Bolliac la Lucian 
Blaga, ca să menţionăm doar două nume. 18 

In „Indice tematic şi bibliografic” al baladei populare, alcătuit, în 
1964, de Al. I. Amzulescu, Meşterul Manole este integrat, tematic, în 
grupa „IV. Despre curtea feudală”, ocupând poziţia 210, cu numai 15 
variante tipărite la acea vreme, 19 în timp ce în versiunea complet 
revăzută a acestui important instrument de lucru, cântecul meşterului 
zidar este repartizat în clasa mare a „baladei familiale”, dar tematic 
rămâne tot la „Despre curtea feudală”, purtând acum numărul 70 
(210). „Pentru tipologia şi bibliografia exhaustivă a acestui subiect 
narativ”, autorul trimite la p. 156-169 din „lucrarea monografică I. 
Taloş, Meşterul Manole ..., 1973”, tipul astfel identificat fiind pre¬ 
zentat într-un amplu rezumat. 20 

Mai extins decât în cazul altor balade, rezumatul la Meşterul Ma¬ 
nole tentează să nu omită niciun amănunt socotit semnificativ pentru 
cuprinderea subiectului, atrăgând atenţia, şi în felul acesta, asupra 
locului său privilegiat în ansamblul epicii populare româneşti în ver¬ 
suri. Unele amănunte sunt, totuşi, mai puţin relevante (de exemplu, 

18 Un studiu cuprinzător al reflexelor literare ale temei .jertfa zidirii” a scris Gh. 
Ciompec, Motivul creaţiei în literatura română. Editura Minerva, Bucureşti, 1979 

19 Balade populare româneşti. Introducere, indice tematic şi bibliografie de Al. I. 
Amzulescu. Ediţii critice de folclor - genuri, Editura pentru Literatură, Bucureşti, 
1964, voi. I, p. 184-185 

20 Amzulescu, Al. I., Balada familială. Tipologie şi corpus de texte poetice. Editura 
Academiei Republicii Socialiste România, Bucureşti, 1983, p. 36: „Domnul Negru- 
vodâ, însoţit de meşterul Manole cu o ceată de zidari, caută pe malul Argeşului vechi 
temelii ruinate şi părăsite, locul de ridicare a unei noi mănăstiri. Purcăraşul care le iese 
în cale le poate arăta locul căutat, căci o scroafă, scurmând pământul, a dezgropat 
urma vechii zidiri. Zidarii încep lucrul, dar munca lor nu are spor, căci ceea ce înalţă 
ziua se dărâmă noaptea! Un vis miraculos descoperă meşterului că mănăstirea va putea 
fi înălţată numai dacă în temelii se va zidi un trup viu. Manole propune atunci 
tovarăşilor săi, cu jurământ de a păstra taina, ca cea dintâi soţie ce va veni să fie clădită 
în zid. Trădarea celorlalţi, sau nenorocul ce îl ameninţă pe meşter, face să vină soţia 
acestuia. Implorând forţele naturii, vântul, ploaia, apoi jivinele pădurii, Manole face 
ca femeia să zăbovească sau să se întoarcă din drum, dar ea revine cu şi mai mare 
stăruinţă pentru a ajunge la soţul ei. Manole se vede silit să clădească cu propria-i 
mână pe iubita lui soţie în zid. Zadarnice sunt rugăminţile ei înduioşătoare, ea rămâne 
adânc îngropată în zid, de unde glasu-i plângător continuă a cere îndurare pentru ea şi 
pentru pruncul orfan de acasă. Domnul, încântat de frumuseţea construcţiei terminate, 
temându-se că meşterul ar mai putea face încă un monument asemănător, porunceşte 
să se dărâme schelele, pentru ca meşterul şi oamenii lui să piară pe acoperiş odată cu 
secretul zidirii. Făcându-şi aripi de şindrilă, zidarii încearcă să coboare în zbor, dar 
mor căzând din înalt. Pe locul căderii lui Manole apare un izvor cu apă sărată, care 
susură şi astăzi în preajma mănăstirii”. 

descoperirea urmei zidului „părăsit şi neisprăvit” de către scroafa care 
râmă pământul şi menţiunea cu privire la „izvorul cu apă sărată, care 
susură...” etc.), iar unele determinante sentimentalizează discursul 
(„iubita lui soţie”, „rugăminţi înduioşătoare”, „glasu-i plângător”). 

în orice caz, din chiar acest rezumat (dar ideal este să ne raportăm 
în permanenţă la textele concrete ale baladei, la variantele cunoscute, 
publicate acum în totalitatea lor în voi. II al monografiei Meşterul 
Manole de I. Taloş) se pot distinge marile motive constitutive ale poe¬ 
mului: 1. cadrul epic şi personajele („Pe Argeş în gios,/Pe un mal 
frumos,/Negru Vodă trece/Cu tovarăşi zece:/Nouă meşteri mari,/Calfe 
şi zidari,/Şi Manoli zece/Care-i şi întrece” - var. V. Alecsandri; com¬ 
pară cu „în sus pe Argiş/prin ăl cărpeniş,/prin ăl aluniş,/plimbă-mi-se, 
plimbă/domnul Negru Vodă/pe dalba-i moşiă/cu-o verde cociă,/verde 
zugrăvită/într-aur poleită,/cu opt telegari/şi nouă zidari,/ nouă meşteri 
mari/şi Manole zece/care mi-i întrece,/stă inima-i rece” - var. G. Dem. 
Teodorescu); 2. căutarea locului („Merg cu toţi pe cale/Să aleagă-n 
vale/Loc de monastire/Şi de pomenire” - V. A., faţă de „El că mi-a 
umblat/ţara-n lung şi-n lat;/prin ăl cărpeniş,/prin ăl aluniş/lun- 
giş/curmeziş” - G. Dem. T.) şi alegerea locului noii construcţii („Un 
zid părăsit/Şi neisprăvit/La loc de grindiş/La verde-aluniş” - V. A., 
faţă de „Iată c-am găsit/şi am nemerit/zidul învechit/şi neispră¬ 
vit,/rămas de demult;/locul de zidire/pentru mânăstire/chip de pome¬ 
nire” - G. Dem. T.), cu ajutorul unui om cunoscător al locului, „un 
biet ciobănaş/Din fluier doinaş” - V. A., sau „noiaş/ purcăraş,/porcii 
tot păzind,/marmoră-ntorcând” - G. Dem. T.); 3. începutul construc¬ 
ţiei şi surparea repetată a zidurilor („Meşterii grăbia,/Sforile- 
ntindea,/Locul măsura,/Şanţuri largi săpa,/Şi mereu lucra,/Zidul 
rădica./Dar orice lucra,/Noaptea se surpa!” - V. A., faţă de „Foaiă 
şi-o lalea,/Manole-ncepea,/sforile-ntindea,/lucrul că-tni zoria,/ zidul 
că-mi zidia./Dar ce se-ntâmpla?/Ziua ce-mi zidia/noaptea se surpa,/ 
c-aşia Domnul va” - G. Dem. T.), ceea ce atrage 3.a. ameninţările 
domnitorului: „Domnul se mira/Ş-apoi îi mustra,/Ş-apoi se-ncrun- 
ta/Şi-i ameninţa/Să-i puie de vii/Chiar în temelii!” - V. A., cu 
observaţia că submotivul acesta poate să lipsească/lipseşte din cele 
mai multe variante; compară, totuşi cu „-Voi nouă zidari,/.../Siliţi să 
zidiţi,/Cu cap să ieşiţi;/Că de unde nu,/Pe voi vă voi pune/Chiar de 
vii/Printre temelii!” - col. Gr. C. Tocilescu); 4. frământarea meşte¬ 
rului cel mare si aflarea, în visul-revelatie a soluţiei - să zidească la 
temelia construcţiei pe „Cea-ntâi soţioară,/Cea-ntâi surioară/Care s-a 



ivi/Mâine-n zori de zi,/Aducând bucate/La soţ ori la frate/... /Pe ea 
s-o jertfim/în zid s-o zidim!”. Subsumat acestui motiv central al cân¬ 
tecului apare motivul §. jurământul păstrării secretului şi călcarea 
lui de către ceilalţi meşteri, ceea ce face ca prima şi singura soţie 
care vine cu demâncare la şantierul de construcţii să fie soţia meşte¬ 
rului cel mare. Şi aceasta, în pofida piedicilor pe care, la rugămintea 
soţului iubitor, Divinitatea i le scoate în cale („O ploaie cu spume,/Să 
facă pâraie,/Să curgă şiroaie,/Apele să crească,/Mândra să-mi opreas¬ 
că,/S-o oprească-n vale,/S-o-ntoarcă din cale!”, „Un vânt pre pă¬ 
mânt,/Paltini că-ndoia,/Brazi că despoia,/ Munţii răsturna,/Iară pe 
Ana/Nici c-o întuma!” - V. A., sau, în spiritul amploarei epice proprie 
variantei G. Dem.T., culeasă de la celebrul lăutar Petrea Creţul Şolca- 
nu, căutarea unui „bou bălan/ce-i pierdut de-un an”, creşterea, în 
drum, a unui „verde hăţiş,/un mare stufiş,/şi-un rug curmeziş”, ieşirea 
în cale ei a unei „lupoaice turbate/cu gura căscată,/cu limba-nfocată” 
şi a chiar a unei scorpii „mare/cu gura căscată/cu limba-nfocată”. Ur¬ 
mătorul şi cel mai important motiv este 6. zidirea în temelie a soţiei 
meşterului („Ana se-ncredea/Şi vesel râdea./Iar Manea ofta/Şi se 
apuca/Zidul de zidit/Visul de-mplinit” - V. A. cf. şi „Iar el îmi lua/pe 
dalba Caplea,/la zid o ducea,/în zid c-o punea/şi zidul zidea” - G. 
Dem. T.) şi ridicarea măreţului edificiu, spre bucuria domnitorului- 
ctitor. Urmează 7. provocarea („-Voi meşteri zidari,/Zece meşteri 
mari!/Spuneţi-mi cu drept,/Cu mâna la pept,/De-aveţi meşterie,/Ca 
să-mi faceţi mie/Altă monastire,/Pentru pomenire,/Mult mai lumi¬ 
noasă/ Şi mult mai frumoasă” şi 8. încumetarea meşterului („Află 
că noi ştim/Oricând să zidim/Altâ monastire,/Pentru pomenire,/Mult 
mai luminoasă/Şi mult mai frumoasă!”, ceea ce atrage după sine 9. 
pedeapsa (domnitorul porunceşte să se ridice schelele şi meşterii să 
fie lăsaţi să moară pe turla bisericii) şi 10. încercarea lor, eşuată, de 
a se salva prin zborul cu aripi de şindrilă. 

Sigur că nu toate aceste 10 motive se regăsesc, integral, în varian¬ 
tele - baladă ale cântecului despre Meşterul Manole (tipul oltean- 
muntean-moldovean) şi cu atât mai puţin în variantele colind din 
Transilvania, după tipologia propusă de Ion Taloş.- 1 După o statistică 
sui-generis a acestuia, cel mai frecvent motiv ar fi „surparea ziduri- 

21 Vezi Taloş, Ion, Meşterul Manole. Contribuţie la studiul unei teme de folclor 
european I, Bucureşti, Editura Minerva, 1973, „Tipurile transilvănene”, p. 170-220; 
pentru texte vezi Ion Taloş, Meşterul Manole. Contribuţie la studiul unei teme de 
folclor european II. Corpusul variantelor româneşti, Editura Grai şi suflet - Cultura 
naţională, Bucureşti, 1997 

lor” (în schema noastră, nr. 3), urmat, ca importanţă, de „revelaţia ne¬ 
cesităţii de a fi zidită o fiinţă omenească în temelii” (4), apoi „alege¬ 
rea victimei”, deşi se constată, pe bună dreptate, că „Motivul este con¬ 
struit de aşa manieră, încât nu rămân prea multe posibilităţi de alegere 
a victimei” 22 şi chiar nu e vorba, practic de o alegere, atâta timp cât 
celelalte posibile „victime” (soţiile sau surorile celorlalţi meşteri sunt 
scoase din calcul, prin călcarea jurământului de confidenţialitate de 
către aceştia), încât „alegerea” ţine de destinul asumat de meşterul cel 
mare şi de soţia sa. Ca atare, celălalt motiv selectat de Taloş, „însuşi¬ 
rile victimei” (mamă şi soţie iubitoare), creşte aura de singularitate, de 
unicitate, de altfel decât celelalte a femeii zidite şi, implicit, a soţului 
ei, iar următorul („zidirea treptată”) ţine de dimensiunea dramatică a 
subiectului. Printr-o analiză detaliată, la nivelul versiunilor legendă, 
baladă şi colind, Ion Taloş scoate în evidenţă calităţile „personajului 
principal”, în raport cu „celelalte individualităţi din baladă, în primul 
rând ceata zidarilor şi Negru Vodă”, 23 toate aceste precizări subliniind, 
în subsidiar, epicitatea, dominanta narativă a subiectului. 

Din perspectivă folcloristică, tema „jertfa zidirii” se concreti¬ 
zează, cum am văzut, în trei tipuri de discurs dominant epice - baladă, 
colind (ambele în versuri cântate) şi legendă (în proză). Acestea din 
urmă ar intra, la prima vedere, în categoria „legendelor istorice” 
despre „voievozii români” în legătură cu „clădiri bisericeşti”, 24 dar 
tot atât de bine ar putea ilustra şi clasa „legende locale”, referentul 
real al multora dintre ele nefiind cu necesitate un edificiu de cult, ci 
şi o cetate, un turn sau altă construcţie impozantă, cunoscută pe plan 
local. într-o variantă în proză din Romita-Sălaj (tipul Sălaj 33) bise¬ 
rica ridicată prin zidirea soţiei meşterului „tumna la Dej o fost”, 25 în 
altele locul nu este menţionat („Or fost tri zidari ş-or zâdit beserică ori 
mănăstire” - tipul sud-ardelean 4), 26 tipul Mehadia 4 vorbeşte despre 
un turn înălţat de romani „prin meşterul zidar Manoilia” care „a în¬ 
castrat în zid umbra soţiei sale, atunci când, de prânz, i-a adus mânca¬ 
rea la Mehadia”. 27 Tipul oltean-muntean-moldovean 42 reţine moti- 

22 Taloş, Ion, Meşterul Manole. Contribuţie Ia studiul unei tenie de folclor european 
I, Editura Minerva, Bucureşti, 1973, p. 272 

23 Idem, p, 292-317 

24 Cf. Tony Brill, „Introducere” la Legende populare româneşti I, Ediţie critică şi 
studiu introductiv de Tony Brill, Prefaţă de Ion Dodu Bălan, Editura Minerva, 
Bucureşti, 1981, p. 13-14 

25 Taloş, 1997, p. 52 

26 Idem, p. 147 

27 Ibidem, p. 171 

vele conflictului cu domnul feudal („provocarea” - „a-ntrebat Neagoe 
pe Manole că mai poate face vo biserică ca asta”, „încumetarea” - 
„Manole a răspuns după bolta bisericii că asta-i dă-nvăţătură: «o să 
fac altele mai bune dăcât asta», „pedeapsa” - „Neagoe, cân a auzit, a 
poruncit să ia scările dă la biserică” şi tentativa eşuată de salvare - 
„Micu, unu dân tâmplari, a zâs către Manole: «ia să ne facem haripi 
să zburăm, ca să scăpăm». Ş-au făcut haripi dă şâţă”, care se dezvoltă 
într-o tipică legendă locală: Radu zboară până la Câmpul Rădovanu- 
lui „ş-acolo s-a lăsat jos. Şi ostaşii care era sosâţi, capu i-a tăiat”, Sasu 
până la Valea Sasului, Micu la Valea Micului, Dan la Valea Danului, 
toate toponime locale explicate în mod legendar: „A zburat Dan până- 
n Valea Danului, şî i să dă numele până az Valea Danului”. 28 

în ceea ce priveşte variantele în versuri cântate, motivul femeii 
zidite apare sub formă de baladă (cântec epic), dar şi - fapt mai puţin 
cunoscut, deşi pus în lumină cu peste 40 de ani în urmă 29 - sub formă 
de colind, cântec de urare şi felicitare intonat cu ocazia sărbătorii 
Crăciunului sau a Anului Nou. Versiunea colind este cunoscută numai 
în Transilvania, mai exact în nordul şi nord-vestul acestei provincii 
româneşti, de unde provin cele mai multe texte adunate şi publicate 
până acum: Bihor, 14 piese; Sălaj, 42 de piese; Lăpuş-Someş-Bistriţa, 

34 piese; Năsăud-Mureş, 17 piese etc,, în total 136 de variante. 30 

Comparată cu versiunea baladă din sudul Transilvaniei (12 va¬ 
riante), din Banat (10) şi din Oltenia-Muntenia-Moldova (67), versiu¬ 
nea colind este mai „primitivă”, mai „arhaică”, atât ca structură, cât şi 
ca formă. Este vorba despre trei meşteri zidari (uneori patru fraţi: 
„Colo jos în prundurele/Să văd patru zâdurele/Lucră patru fraţi la 
iele” 31 ) care ridică o construcţie, adesea nespecificată; zidurile cons¬ 
truite în timpul zilei cad noaptea; meşterul cel mare, numit adesea 
Siminic, dar şi Petre, Constantin, Manea, chiar Manole, îşi informează 
tovarăşii că trebuie să zidească în zid pe cea dintâi soţie venită cu 
demâncare la locul construcţiei („Laolaltă-am sfatuit:/Care nevastă-a 
vini/Demineaţă cu prânzu,/Noi prânzu să i-1 prânzâm/Pe ia-n zid s-o 
ziduim” - Lăpuş-Someş-Bistriţa 8); 32 soţia meşterului mare soseşte 
prima, în ciuda încercărilor lui de a o -opri; nevasta meşterului (în 
general, nenumită, într-o variantă se numeşte Ileana, în altele este 

28 Densusianu, Ovid, Antologie dialectală, 1915, p. 12, apud Taloş 1997, p. 348 

29 Vezi nota 19 

j°Cf. Taloş 1997, p. 3-138; vezi şi „Tabelul variantelor”, p. 459-465 
’’ Idem, p. 85 
32 Ibidem , p. 74 

vorba despre „mândra”) este zidită în temelie; ultimele ei gânduri se 
îndreaptă către copilul rămas fără mamă, lăsat în grija elementelor na¬ 
turii: „Aduceţi-mi pruncu-aici/Şi mi-1 puneţi lângă ţâţă/Când ploiţa 
mi-a ploua/Pruncuţu mi l-a scălda./Când vântuţu mi-a sufla/Pruncuţu 
s-a legăna./Vin ciutele de la munte/Cu ţâţa până-n genunche/ Careva 
s-a îndura/La pruncuţ ţâţă i-a da” - tipul Lăpuş-Someş-Bistriţa 6, 6a. 33 

în linii mari, cum se vede, principalele motive ori episoade ale 
subiectului nu lipsesc, dar, comparate cu balada, versiunile-co/îW 
sunt mai scurte, mai puţin elaborate din punct de vedere artistic, mai 
directe în expunerea crudului, într-un fel, lor mesaj, mai ales dacă 
ţinem seama de contextul zicerii lor. Căci, cel puţin teoretic, textele 
despre „nevasta zidită” se performau în cadrul obiceiului colinda¬ 
tului, de Crăciun şi/sau de Anul Nou, fiind legate de celebrarea Naş¬ 
terii Domnului, a cărui venire pe lume, ale cărui fapte măreţe, răstig¬ 
nire şi înviere sunt evocate şi glorificate. 

Alături de aceste cântece religioase, esenţial creştine, folclorul 
românesc a păstrat şi un mare număr de teme şi motive „păgâne”, 
„laice”, „precreştine”, cântate de asemenea în cadrul obiceiului colin¬ 
datului, în Ajunul Crăciunului, de Crăciun şi de Anul Nou. Printre 
acestea se află şi tema „Sacrificiul zidirii” înregistrată sub nr. 35 în 
„Index tipologic şi bibliografic al colindei”, 34 cu doar 12 variante 
consemnate la data respectivă, faţă de cele_ peste 100, din aceeaşi 
zonă, reţinute de Taloş în corpusul din 1997. în pofida marelui număr 
de variante culese şi înregistrate în ultimii patruzeci de ani, există 
încă foarte puţine informaţii despre felul în care acest cântec func¬ 
ţiona ca o poezie de urare şi felicitare, ca un colind. Că, totuşi, textul 
a avut această funcţie rezultă clar din formula finală a variantei culese 
de Gottfried Habenicht in 1963 care trimite clar la sărbătoarea 
Crăciunului, cadrul de manifestare a colindatului: „ ...Şi dând veste 
bună/La tot neamu’ d’împreună/S-avem haznă şi folos/D’e naşterea 
Domn[ului] Hristos ”. 35 Cei mai mulţi dintre informatori dau credit 
ideii că este vorba despre o colindă, corindă: „[în Brebi - Maramureş] 
o ziceau tinerii. O corindau feciori şi fete. Era tare mândră co- 


33 Ibidem, p. 71 

34 Brătulescu, Monica, „Index tipologic şi bibliografic al colindei", în Colinda românească. The 
Romanian Colinda (Winter solstice songs), Editura Minerva, Bucureşti, 1981, p. 187-188: „35 - 
Sacrificiul zidirii. Zidurile înălţate de câţiva meşteri (foarte des fraţi) sunt mereu năruite noaptea. 
Pentru a putea isprăvi lucrul început, Siminic (Miclâuş, Manole, meşterul cel mare...) trebuie să- 
şi zidească de vie soţia, în cele mai multe variante, pruncul, rămas orfan prin zidirea mamei, este 
lăsat în seama naturii - vânturile îl vor legăna, ciutele îl vor alăpta”. 

35 Taloş 1997, p. 66 

rinda ”. 36 Un alt argument în favoarea părerii că acest text aparţine 
genului/categoriei colindelor de Crăciun stă în prezenţa refrenului, un 
vers sau un grup de versuri repetate după fiecare vers al poemului 
cântat, ca, de exemplu, Zuuărel de zua* 1 . Monica Brătulescu includea 
acest tip în secţiunea „Colinde profesionale” şi sugera că textele de 
colind pe tema „Sacrificiul zidirii” ar fi avut o „funcţie funerară”, 38 
idee care poate fi, în linii mari, susţinută şi de comentariile unora 
dintre informatori: Era o colindă „de jele”, spune Lodovica Pop, de 
78 de ani, din Prodăneşti, Sălaj, înregistrată de Ion Taloş la 6 VIII 
1966; Irina Lucaci, de 70 de ani, din Ciglean, Sălaj, zicea, la data 
înregistrării, 9 VIII 1966, că această colindă îi „era dragă”, pentru că 
„era tare jeloasă”. 39 

în cadrul aceleiaşi discuţii în legătură cu relaţia textului folcloric 
cu contextul performativ merită făcută menţiunea că, spre deosebire 
de cele mai multe colinde „de ceată”, cântate mai ales de feciori 
(ceata de colindători-băieţi), această colindă aparţine repertoriului 
femeilor. Floare Puşcaş, 74 de ani, din Prodăneşti, jud. Sălaj, afirma 
la 6 VIII 1966, că ar fi învăţat colinda de la nişte „făclieri” care au 
înnoptat la mama ei, dar că o ştiau şi bunica şi mama sa. Ea îi declară 
lui Taloş că „o colindau numai femeile şi fetele, nu şi feciorii”, 
destinatarii obişnuiţi fiind tot femeile: „mni-o fo mai dragă; am şi 
corindat şi am şi plâns. La orice casă. în casă, plânjeau muierile, dacă 
corindam”. 40 Menţiunea „la orice casă” ridică un semn de întrebare 
în legătură cu „specializarea” subiectului ca un „colind de mort”. Ori¬ 
cum, nu este lipsit de relevanţă să spunem, aici, că toate aceste 
informaţii au fost obţinute prin metoda interviului, prin reconstituiri 
mai mult sau mai puţin dirijate, în cadrul unui experiment desfăşurat 
întotdeauna în afara perioadei colindatului, şi de aceea trebuie privite 
cu destulă circumspecţie. De notat că textele colind din nordul şi 
vestul Transilvaniei provin în marea lor majoritate din colecţiile lui 
Ion Taloş, acesta fiind culegătorul a nu mai puţin de 11 texte din cele 


36 Ibidem, p. 41 

37 Ibidem, p. 62; cf. şi varianta culeasă de la Maria Muţiu de Habenicht în 1963. 8 

38 Monica Brătulescu, op. cit., p. 46: „Colindele „Mioriţa” sau „Manole” se prezintă 
ca versiuni vădit anterioare baladelor cu acelaşi nume, iar funcţia funebră, după cum 
am arătat[,] este intrinsecă ceremonialului". Aceasă observaţie, accentuând asupra 
vechimii, anteriorităţii versiunii colind din repertoriul românesc al temei, faţă de 
versiunea baladă, ar redeschide discuţia în legătură cu primatul uneia dintre versiunile 
naţionale în raport cu altele, direcţie de studiu care nu ne preocupă aici. 

39 Vezi Taloş 1997, p. 27-28 

40 Idem, p. 26 



14 provenind din Bihor, a 35 de texte din cele 42 provenind din Sălaj 
(dintre care 11 din localitatea Prodâneşti, de la rude ale culegătorului, 
rezultat al unui experiment desfăşurat pe durata a mai mulţi ani, ade¬ 
sea vara, în campanii de câteva zile), a 20 de piese din cele 34 pro¬ 
venind din Lăpuş-Someş-Bistriţa. Nici ceilalţi culegători nu au sur¬ 
prins colindul pc tema Jertfa zidirii” pe viu, în cadrul ceremonial 
propriu, contextul performativ fiind reconstituit, în acest caz, din 
textele înseşi şi din comentariile informatorilor. Ceea ce nu pune, în 
nici un fel, sub semnul întrebării, apartenenţa acestor texte la clasa 
colindelor, distinctă de aceea a textelor epice baladeşti, împreună cu 
care dau o notă specifică repertoriului românesc al temei. 

Cât priveşte versiunea baladă, aceasta este reprezentată, mai 
substanţial, de tipul „oltean-muntean-moldovean” din corpusul publi¬ 
cat de Ion Taloş (67 de variante, inclusiv câteva în proză, tip legendă 
sau povestire, şi altele fragmentare, reduse la un singur episod, pre¬ 
cum varianta Cezar Bolliac, una dintre cele mai vechi atestăţi - 
„înainte de 1847” 41 - sau tipul oltean-muntean-moldovean 61: „Zic 
oamenii că această cetate [Poenari - n.n.-N.C.] s-a făcut cu târgoviş- 
tenii şi zic că la zidirea cetăţii au fost un Manole vătaf şi, surpându- 
se zidul, şi-ar fi zidit muierea lui în zid, ca să stea în zid” 42 ), la care 
se adaugă variante din tipul „Banat” (10 texte), Trisfetitele (3), de la 
românii din Iugoslavia (3) şi din Iugoslavia-Bulgaria (3). 

Din cercetarea structural-funcţională a formelor epicii româneşti în 
versuri intreprinsă de Al. I. Amzulescu, 43 inspirată de aceea utilizată 
de V. I. Propp în Morfologia basmului (1928) şi de studiile de nara- 
tologie subsecvente „operei profetice” a acestuia (Roland Barthes, 
Claude Bremond, A. J. Greimas, Tz. Todorov), rezultă existenţa, în 
interiorul eposului eroic, a două modele majore: „eposul eliberării- 
râzbunării” şi, respectiv, „eposul încumetării”, evoluând între funcţiile 
A (prejudiciere) ->R (remediere), respectiv A (prejudiciere)/A’ (lipsă) 
->R (remediere)/ -R (non-remediere), în timp ce balada familială 
dezvoltă un model propriu, marcat de funcţiile-pilon sau nucleu 
I(mpas)- + P(robe)- > R(emediere). Or, urmând cu atenţie variantele 


41 Tipul oltean-muntean-modovean 62, cf. Taloş 1997, p. 397 

42 Idem, p. 396 

43 Vezi Amzulescu, Al. I., Modelul funcţional al eposului eroic românesc , în „Revista 
de Etnografie şi Folclor”, tomul 16, nr. 3, 1971, p. 175-182; Modelul actanţial al 
eposului eroic românesc, Idem, nr. 4, 1971, p. 267-282; Structura baladei familiale. 
Idem, tomul 19, nr. 2, 1974, p. 87-94, toate în Al. I. Amzulescu, Cântecul epic eroic. 
Tipologie şi corpus de texte poetice, Editura Academiei, Bucureşti, 1981, p. 18-56 

complete ale baladei Meşterul Manole, ele se înscriu în paradigma 
eposului încumetării (şi pedepsei), întreaga desfăşurare narativă dez- 
voltându-se între A (prejudiciere) sau A’ (lipsă) = dărâmarea zidurilor 
în timpul nopţii şi R (remediere) = ridicarea mănăstirii prin imolarea 
tinerei femei la temelia construcţiei, prima secvenţă, şi, din nou, A 
(prejudiciere) sau A’ (lipsă) = ridicarea schelelor de către domnitorul 
trufaş, şi -R (non-remediere) = încercarea eşuată a zidarilor de a se 
salva, prăbuşirea, căderea, moartea lor, în secvenţa finală a cântecului. 

Este greu, dar nu imposibil de explicat ezitarea folcloristului în 
ceea ce priveşte alegerea locului subiectului în marile clase ale epicii 
populare în versuri, altminteri atât de judicios constituite. Căci, ne 
amintim, în ediţia din 1964, Meşterul Manole era considerat cântec 
epic propriu-zis, încadrat tematic la „despre curtea feudală” (poziţia 
210), în timp ce în 1983 cântecul meşterului zidar este repartizat în 
subcategoria distinctă a „baladei familiale”, tematic rămânând tot la 
„Despre curtea feudală” - poziţia 70 (210). în favoarea trecerii cânte¬ 
cului epic despre zidirea Mănăstirii Argeş între baladele „istorice”, 
„despre curtea feudală”, poate pleda amănuntul prezenţei, între per¬ 
sonajele lui, a domnitorului - „Negru Vodă trece/Cu tovarăşi zece” - 
comanditarul construcţiei şi, în final, cel care decide lăsarea meşteri¬ 
lor pe acoperiş, în ultimă instanţă moartea lor, pedepsind, astfel, încu- 
metarea lui Manole. Având o funcţie epică suficient de bine reliefată 
- el decide alegerea locului de construcţie, impune meşterilor condiţii 
foarte aspre, îi ameninţă cu moartea, în cazul neîndeplinirii cum se 
cuvine a „obligaţiilor contractuale”, îi pedepseşte drastic şi nedrept în 
final - domnul feudal nu este, totuşi, personajul central al dramei şi 
prezenţa lui nu dă poveştii acea dimensiune istorică ce ar justifica 
încadrarea baladei la cântecele despre curtea feudală. De altfel, unii 
nefolclorişti, mai atenţi adesea la nuanţe, sesizând subţirimea argu¬ 
mentelor unei astfel de încadrări, dar neputându-se opune selectării şi 
includerii într-o antologie de „Balade istorice” a unui număr de 
variante ale Meşterului Manole , mută cu graţie accentul de pe domnul 
pământesc pe domnul „cel ceresc”: „Un personaj al baladei ni se pare 
că a fost totuşi oarecum neglijat: domnul. Nu cel pământesc, ci cel ce¬ 
resc, Domnul - ca să spunem astfel - Dumnezeu. Există în Meşterul 
Manole, un aspect biblic, de care ne vom ocupa” - scrie Valeriu Cris- 
tea. „Raporturile dintre Manole şi Dumnezeu, directe şi simple ca în 
Vechiul Testament, amintesc de episodul lui Iov. Şi în balada noastră 
populară, Providenţa, crudă şi capricioasă, se «joacă» nemilos cu 

eroul. Domnul (Dumnezeu) surpă zidurile.... etc.”. 44 Oricât de 
„ciudată” şi, mai ales de „subţire” ar fi, dat fiind faptul că aduce în 
sprijin foarte puţine argumente, practic o singură variantă folclorică 
a cântecului, ipoteza criticului literar arată o mai bună deschidere 
pentru înţelegerea textului folcloric, în latura lui profundă, decât 
aceea arătată de exegeţii istoricizanţi. 

Cât priveşte plasarea cântecului despre Jertfa zidirii” în categoria 
„balade familiale”, există, şi aici, argumente pro şi contra. Pentru ar 
pleda perechile familiale soţ-soţie/mamă-copil, numai că relaţiile din¬ 
tre aceştia nu sunt conflictuale, nu domină scenariul epic, nu împing 
naraţiunea înainte, nu intră în categoria „agenţilor” ale căror relaţii 
desenează modelul baladei familiale. Este adevărat că femeia este su¬ 
pusă unor „probe”, unor încercări solicitate de soţul său pentru a-i în¬ 
târzia venirea la locul construcţiei, dificultăţi pe care ea le depăşeşte 
cu bravură şi tenacitate, arătându-şi astfel fidelitatea, dragostea, res¬ 
pectul faţă de bărbatul ei, dar ele nu au funcţia epică a probelor din 
schema structurală a baladei familiale - I(mpas)->P(robe)->R(eme- 
diere) (Cf. mai sus). La fel, episodul soartei copilului după moartea 
mamei, facultativ, putând adică lipsi (şi lipsind din unele variante), 
are mai mult o funcţie de accentuare a lirismului şi a dramatismului, 
decât una strict epică. 

Unde şi-ar afla, atunci, locul subiectul 210 (70) din repertoriul 
epic al românilor? Ţinând seama, în egală măsură, de modelul struc¬ 
tural al majorităţii variantelor şi de semnificaţia majoră conţinută în 
ele, balada despre Jertfa zidirii” este ilustrativă pentru clasa cânte¬ 
cului epic fantastico-mitologic, de veche origine, tratând, într-o „for¬ 
mă românească”, material nu doar sud-est european, ci universal, 
ridicând, în plan poetic, comportamente umane arhaice şi practici pri¬ 
mitive, la rangul de mit al sacrificiului suprem pentru fiinţare şi crea¬ 
ţie. Sub acest aspect, Gheorghe Vrabie intuia perfect apartenenţa cate¬ 
gorială a cântecului aşezându-1 chiar la începutul capitolului „Balada 
legendară”, caracterizată prin universalitatea temelor tratate şi prin 
vechimea lor ancestrală, venind „din antichitate şi până în epoca mo¬ 
dernă” şi dobândind statutul de „capodopere ale literaturii orale”. 45 

Aceeaşi este, după mine, şi poziţia Mioriţei , surghiunită în diver¬ 
sele clasificări şi tipologii într-o categorie tematică a epicii populare 


44 *** Balade istorice, Prefaţă de Valeriu Cristea, Editura Minerva, Bucureşti, 1975, 
p. VI-VIII 

45 Vrabie, Gheorghe, Balada populară română, E. A., Bucureşti, 1966, p. 67 

în versuri alcătuită ad-hoc, păstoreşti, pe baza a doar unui singur ele¬ 
ment constitutiv, important dar nu determinant - cadrul epic iniţial - 
spaţiul şi mişcarea, personajele, oaia năzdrăvană aparţinând într-ade- 
văr mediului pastoral. Dar, în nici un caz, nu despre ciobani, sau nu 
numai despre ei, vorbeşte marele cânt mioritic, moartea, îngrijorarea 
în faţa inevitabilităţii ei, soluţiile găsite acestei inchietudini fiind sen¬ 
timente şi atitudini general-umane, ceea ce ridică povestea tânărului 
păstor avertizat de mioara vorbitoare de hotărârea luată de tovarăşii 
săi din sfera unui conflict profesional, generat, eventual, de motive 
economice („C-are oi mai multe/mândre şi comute...”) în aceea a an¬ 
tropologicului, a general-umanului, a mitului universal puternic im¬ 
pregnat de ethosul locului. Că „balada păstorească” este o clasă con¬ 
struită special pentru a găsi un loc Mioriţei rezultă şi din „vecină¬ 
tăţile” acesteia - Ciobanul, sora şi zmeii (leii, turcii), Costea şi Fulga, 
Şalga 46 , sau Ciobanul care şi-a pierdut oile , Ciobanul care şi-a băut 
turma, Păcurarul şi Fata Pădurii 47 , a căror analiză nu lasă nici un du¬ 
biu asupra încadrării lor forţate aici. Către aceeaşi concluzie conduce 
şi cercetarea „vecinătăţilor” baladei Meşterul Manole ca „baladă 
familială” din clasa „despre curtea feudală”, 48 drama meşterului zidar 
având cu totul alte restorturi, condiţionări, dedesubturi decât 
uneltirile şi pârile unor boieri către domnul autoritar care îi taie fără 
milă pe uzurpatori sau îi iartă, după caz. 

4 De fapt, cum s-a înţeles de multă vreme, nu realitatea istorică a 
«ridicării bisericii mănăstirii de la Curtea de Argeş, adevărat 
monument de arhitectură medievală românescă, pe vremea unui real 
sau mitic domnitor Negru-Vodă, asimilat adesea lui Neagoe Voevod, 
de către un real sau mitic constructor Manole ori Manea stă la baza 
poemului folcloric pe tema Jertfa zidirii”, ci o practică universală, 
susţinută de credinţe răspândite pe întreg globul pământesc, cu privire 
la necesitatea unui sacrificiu uman la temelia oricărei construcţii, 
oricărui nou edificiu ridicat de om, ca adăpost (locuinţă), construcţie 
civilă (pod, cetate, tum) sau religioasă (biserică, mănăstire). 

Literatura problemei este vastă şi se îmbogăţeşte pe măsura 
adâncirii studiilor etnologice care confirmă, ceea ce la un moment dat 
era doar o presupunere, anume universalitatea credinţelor, practicilor 
magice şi obiceiurilor de construcţie în centrul cărora se află sacrifi- 

46 Tipurile 192(197), 193(199), 195(201) din Amzulescu, 1981, p. 153-156 
47 Tipurile 54(207), 58(208), 64(198) din Amzulescu 1983, p. 30-35 
48 Vezi tipurile 71(211)-90(233) din Amzulescu 1983, cap. „VI. Despre curtea 
feudală", p. 36-43 

carea unui om sau a unui substitut al umanului. „Credinţa zidirii oa¬ 
menilor de vii este una din cele mai răspândite şi poate fi cu drept cu¬ 
vânt considerată o supravieţuire, ca o rămăşiţă moştenită din epoca cea 
mai primitivă a civilizaţiunii. La popoarele sălbatice această datină se 
practică încă în toată spăimântătoarea ei realitate, la naţiunile civilizate 
ea subzistă ca superstiţiune adesea cristalizată în cântece şi tradiţiuni 
populare. La zidirea unei cetăţi, la clădirea unei case, la ridicarea unui 
pod sau la săparea unui şanţ, trebuia neapărat, spre a le face trainice 
sau inespugnabile, a se zidi la temelie o fiinţă nevinovată, un copil, 
mai adesea o femeie”. 49 Lazăr Şăineanu formulează, în limbajul 
ştiinţific al timpului său (astăzi poate că „supravieţuire”, „rămăşiţă”, 
„popoare sălbatice”, „naţiuni civilizate”, „superstiţiune” nu mai sună 
aşa de bine, nu mai răspund, conceptual, exigenţelor înţelegerii culturii 
populare), o posibilă explicaţie a fenomenului imolării unei fiinţe vii 
la temelia unei noi construcţii, pus pe seama animismului, alt concept 
dominant al gândirii etnologice din secolul al XlX-lea (,Această 
credinţă nu este, în fond, decât una din multiplele forme ale 
animismului”), jertfa nefiind altceva decât o modalitate de îmbunare a 
spiritului locului, deranjat de intruziunea omului în spaţiul său: „Orice 
nouă clădire este o încălcare în domeniul geniului local, care reclamă 
o despăgubire. Spre a-1 îmblânzi, spre a-1 face priincios, se recurge la 
practica cea mai obicinuită a cultului primitiv: jertfa omenească”. 50 

Pentru un istoric al religiilor şi filosof al culturii ca Mircea Eliade, 
jertfa zidirii se înscrie într-un model mental arhaic, aşezat sub semnul 
ontologicului: „Ontologia şi onticul sunt unica «obsesie» a omului 
arhaic. De aceea [...], tot ce face sau gândeşte el este copia unui 
prototip divin sau a unui gest cosmologic. De aceea, prin orice face 
sau gândeşte el, urmăreşte întotdeauna acelaşi lucru: să participe la 
real, să se centreze în inima realităţii”. 51 Povestea construirii de către 


49 Şăineanu, Lazăr, Legenda Meşterului Manole la grecii moderni , în Studii folklorice. 
Cercetări in domeniul literaturei populare (1896), reprodus în voi. Studii folclorice , 
Cuvânt înainte de Dan Horia Mazilu, Studiu introductiv şi ediţie de Alexandru Dobre, 
Academia Română. Fundaţia Naţională pentru Ştiinţă şi Artă. Institutul de Istorie şi 
Teorie Literară „G. Călinescu”, Bucureşti, 2003, p. 31 

50 Idem 

51 Eliade, Mircea, Comentarii la legenda Meştemlui Manole, Editura Publicom, 
Bucureşti, 1943, în voi. Meşterul Manole. Studii de etnologie şi mitologie. Ediţie şi note 
de Magda Ursache şi Petru Ursache, Studiu introductiv de Petru Ursache, Editura 
Junimea, Iaşi, 1992, p. 68; de văzut şi studiul concentrat şi adus la zi. Meşterul Manole şi 
mănăstirea Argeşului, în voi. De la Zalmoxis la Genghis-Han. Studii comparative despre 
religiile şi folclorul Daciei şi Europei Oiientale [ed. fr. 1970], Traducere de Maria 
Ivănescu şi Cezar Ivănescu, Editura Sr ;;r, 'if -â şi Enciclopedică, 1980, n. 166-192 

meşteri a bisericii repetă, de fapt, un „model arhetipal” echivalând cu 
mitul cosmogonic, ale cărui puncte forte sunt rezumate astfel: „Nimic 
viu nu poate dura, dacă nu i se conferă «viaţă» şi «suflet» prin sacri¬ 
ficarea unei alte vieţi. Numai moartea rituală (moartea violentă) este 
creatoare, pentru simplul motiv că ea întrerupe firul unei vieţi care nu 
şi-a consumat toate posibilităţile, care nu şi-a îndestulat destinul; de 
asemenea, moartea rituală (şi, prin generalizare, orice «moarte 
violentă» împlinită cu sens - adică un sacrificiu, iar nu un accident) 
declanşează o forţă care nu numai că face posibilă «transmisia» vieţii, 
ci asigură perenitatea noii creaţii căreia i-a dat naştere”. 52 Această 
metafizică a realului este susţinută cu argumente etnologice, cu date 
concrete, găsite în culturile diferitelor popoare, europene şi extra- 
europene, primitive şi modeme, despre riturile de construcţie, despre 
obiectul sacrificiului („moartea celui dintâi”), acordându-se o atenţie 
specială (in consens cu teoria morţii sacrificiale a cuiva care „nu şi-a 
consumat toate posibilităţile, care nu şi-a îndestulat destinul” 
enunţată mai sus) „copilului” şi „orfanului”, dar şi „substitutelor” şi 
„obiectelor” care au luat locul, în diversele culturi, oamenilor vii, în 
came şi oase (animale, oase sau cranii omeneşti, aur, argint, perle, 
vegetale, umbra, măsura omului etc. 53 ). 

Toate acestea constituie contextul larg cultural din care cresc 
elaboratele literare, textele folclorice - legende, colinde, balade, po¬ 
vestiri - care, la rândul lor, le conservă şi le perpetuează, prin mijloci¬ 
rea cuvântului, încât dacă ritualul jertfirii unei fiinţe omeneşti la te¬ 
melia unei construcţii ar fi dispărut cu totul din practicile curente - aşa 
cum s-a şi întâmplat de altfel - textele literare, formele de artă verbală 
ar fi rămas ca mărturii sigure ale unor astfel de practici şi ca docu¬ 
mente suficient de credibile pentru reconstituirea vechilor comporta¬ 
mente şi mentalităţi legate de ridicarea unui nou edificiu. A separa 
textele folclorice pe tema Jertfa zidirii” de contextul lor genetic pri¬ 
mordial, a nu ţine seama de fondul de credinţe şi practici arhaice, stră¬ 
vechi, primitive din care au crescut producţiile folclorice respective 
înseamnă a te plasa dintru început pe o linie de interpretare paralelă 
sau chiar opusă sensului originar al legendei sau baladei despre 
sacrificiul meşterului zidar. 

52 Eliade, Mircea, Comentarii 1992, p. 109 

53 Idem, p. 75-91; o prezentare amănunţită a acestor „Credinţe, practici magice şi 
obiceiuri de construcţie” la Taloş, Ion, Meşterul Manole I, 1973, p. 71-99; pentru 
luarea şi zidirea umbrei, vezi Ovidiu Papadima, Neagoe Basarab, Meşterul Manole şi 
vânzătorii de umbre, în voi. Literatura populară română, Editura pentru Literatură, 
Bucureşti, 1968, p. 605-618 

Când o asemenea ignorare a bazei etnografice a baladei conduce 
la simple paradoxuri negatoare, intenţionat demolatoare, demitizante, 
dând glas unor frustrări sau viziuni strict individuale şi care nu-şi 
găsesc în niciun fel susţinerea în textul literar, căci Manole nu dă¬ 
râmă, el însuşi, noaptea, ce zideşte ziua, nu se bucură, nu Jubilează 
de mulţumire” când îşi „chinuieşte” soţia, ba, dacă luăm bine seama 
la text, dimpotrivă, singura propoziţie corectă din citatul din note 54 
fiind aceea din final, mai treacă-meargă. Dar când opiniile aparţin 
unor cercetători al căror cuvânt are greutate în lumea specialiştilor, 
lucrurile trebuie privite cu mai multă atenţie şi judecate cu 
obiectivitate şi înţelegere. 

Astăzi, interesul pentru tema Jertfa zidirii” a depăşit de mult 
graniţele ariei geografice şi culturale a Balcanilor, a sud-estului Euro¬ 
pei, în care a fost reperată şi propusă ca subiect de meditaţie ştiinţifică 
lumii întregi odată cu descoperirea, de către renumitul folclorist Vuk 
Stefanovic Karadjic, a baladei sârbeşti, care a atras atenţia învăţaţilor 
vremii, lui Jacob Grimin şi Goethe, printre cei dintâi. Mari servicii 
întru cunoaşterea problematicii jertfei zidirii şi a stadiului cercetărilor 
pe plan internaţional a adus, în vremea din urmă, prin contribuţiile 
sale substanţiale din „Enzyklopădie des Mărchens”, Ion Taloş 55 şi, 
desigur, Mircea Eliade, prin studiul despre Meşterul Manole publi¬ 
cate în versiunile franceză şi engleză ale volumului De la Zalmoxis la 
Genghis-Han. 

Dincolo de Ocean, în condiţiile speciale ale conflictului iugoslav 
de la sfârşitul secolului trecut, folcloriştii americani au atras tema în 
sfera disputelor politice, extrem de preocupat de aceasta arâtându-se 
a fi profesorul Alan Dundes, unul dintre numele cele mai prestigioase 
ale ştiinţei contemporane a folclorului, care i-a consacrat două 
eseuri 56 şi o antologie de studii de caz. 57 Articolele lui Dundes 


54 Athur Dan, Mituri căzute , Editura Apostrof, 2003: „S-a făcut mult caz în jurul 
Meşterului Manole. Un sadic ce dărâmă noaptea tot ce construieşte ziua, care a jubilat 
de mulţumire când şi-a chinuit soţia între ziduri şi care, ca orice mare pervers, s-a 
văzut la un moment dat încolţit de societate: atunci a sărit de pe acoperişul propriei 
sale opere. Restul e legendă”. 

55 Ion Taloş, Einmauem, "Enzyklopădie des Mărchens”, voi. 3, 1981, 1271-1274; 
Menschenopfer, Idem, voi. 9, nr. 2, 1983, 577-582 

56 Alan Dundes, The Buitding of Skadar, în voi. Folklore Malters , Knoxville, The 
University of Tennessee Press, 1989, p. 151-168; Idem, How Indic Parallels to the 
Ballad of the “Walled-Up Wife" Reveal the Pitfalls of Parochial Nationalistic 
Folkloristics, “Journal of American Folklore”, voi. 108, no. 427 (1995), p. 38-53 

57 Alan Dundes (ed.), The Walled-Up Wife: A Casebook, Madison, University of 
Wisconsin Press. 1996 

lărgesc teritoriul de răspândire a baladei, restrâns, în chip tradiţional 
la aria balcanică (sud-est europeană), către est, până în India, unde 
motivul apare în legătură cu săparea unei fântâni. 

Descoperirea, mai exact spus aducerea în prim-plan a variantelor 
indiene pe tema femeii zidite 58 conduce la cel puţin două concluzii: 
una, exprimată direct de Dundes în chiar titlul studiului său din 1995 
care îşi propunea să demonstreze cum „variantele indiene ale baladei 
despre femeia zidită scot în evidenţă capcanele folcloristicii naţionalist 
parohiale (,,how Indic parallels to the ballad of the «Walled-Up Wife» 
reveal the pitfalls of parochial nationalistic folkloristics”), cealaltă, su¬ 
gerată de către B. J. Gilliat-Smith şi W. R. Halliday care susţin, în con¬ 
formitate cu teoria originii indiene a basmelor europene (teoria migra- 
ţionistă sau indianistă), posibilitatea transmiterii orale a poveştii de 
către ţigani („the possibility of oral transport of the tale by Gipsies”). 59 

în mare, ceea ce se poate reţine din eseurile selectate de Alan 
Dundes şi din propriile sale concluzii din studiul final, aspectul cel 
mai dezbătut priveşte originile baladei. Ponderea cea mai mare o 
deţin teoriile care se folosesc de baladă pentru a ilustra teza conven¬ 
ţională a relaţiei dintre mit şi ritual, potrivit căreia „povestea ar 
reprezenta o supravieţuire a unei practici cunoscute în trecut, aceea de 
a oferi un sacrificiu uman pentru a îmbuna spiritele supranaturale 
despre care se credea că sunt implicate în sau ameninţate de intenţia 
de a ridica o construcţie, un pod, de exemplu”. 60 

Deşi teoria ritualistă, a originii mitului (basmului) în rit, se înca¬ 
drează în aria largă a teoriei „antropologice” sau „poligenetice”, po¬ 
trivit căreia un motiv (o temă) folcloric(ă) a putut apărea, indepen¬ 
dent, în diferite spaţii culturale, în condiţii similare de viaţă materială 
şi spirituală, motivul,jertfa zidirii”, bine reprezentat în Balcani sub 
formă de baladă, de cântec epic, a declanşat aici o dezbatere de dura¬ 
tă, începută în a doua jumătate a secolului al XlX-lea şi neîncheiată 


58 O amplă bibliografie comentată la Alan Dundes, 1989, nota 25, p. 165-166. 

59 Bottigheimer, Ruth, Recenzie la The Walled-Up Wife. A Case-Book, Edited by Alan 
Dundes, „Journal of American Folklore”, voi. 112, nr. 443 (1999), p. 102; Cf. 
Constantinescu, Nicolae, Contexts and Interpretations: The Walled-Up Wife and 
Other Related Texts, în voi. The Flowering Thorn. International Ballad Studies, 
Edited by Thomas A. M c Kean, A project of the Kommission fur Volksdichtung and the 
Elphistone Institute, Logan, Utah, Utah State University Press, 2003, p. 161-167 

60 Alan Dundes 1995, p. 40: „a large group of scholars using the ballad to illustrate a 
convenţional myth-ritual thesis that the story represented a survival from an actual 
practice of the past of offering a human sacrifice in order to appease supematural 
spirits who were believed to be involved in or threatened by the proposal to build some 
kind of structure, for example, a bridge" 

până astăzi, privind primatul, întâietatea uneia sau alteia dintre ver¬ 
siunile ei naţionale, ca loc de origine, ca focar de diseminare, de răs¬ 
pândire în zonele înconjurătoare. Sub acest aspect, Alan Dundes are 
dreptate când pune sub semnul întrebării şi se delimitează de „su¬ 
biectivismul etnocentric” al acelora care susţin superioritatea unei 
versiuni naţionale faţă de celelalte ale unui cântec popular care traver¬ 
sează arii culturale diferite, 61 cu atât mai mult cu cât, deşi disputa pă¬ 
rea să se fi încheiat sau să-şi fi estompat intensitatea, ea reizbucneşte 
periodic. Astfel, referindu-se la unele studii despre baladă apărute du¬ 
pă 1973, Ion Taloş respinge, în termeni apropiaţi, concluziile unei 
cărţi a învăţatului grec Georgios A. Megas 62 care susţine, cu argu¬ 
mente discutabile, vechea teorie a originii greceşti a baladei, de unde 
aceasta ar fi trecut la celelalte popoare ale Europei de sud-est. „Lucra¬ 
rea lui Megas are, aşadar - conchide Ion Taloş - caracter părtinitor; 
concepută în stilul vechii folcloristici balcanice, obsedate de proble¬ 
ma originii şi a căilor de difuziune a unui bun folcloric, folcloristică 
în cadrul căreia fiecare cercetător revendica merite pentru poporul din 
care făcea parte, lucrarea lui Megas e mai puţin importantă ca 
cercetare comparativă. în schimb, ea rămâne cel mai valoros studiu 
de până acum asupra versiunii greceşti”. 63 

Opunând perspectivei „naţionalist parohiale” ceea ce el numeşte 
„interpretarea transculturală” („cross-cultural interpretation”), Alan 
Dundes forţează o uşă deja deschisă, măcar pe jumătate, de studiile 
mai vechi ale lui Mircea Eliade, 64 Paul G. Brewster 65 şi Ion Taloş, 66 
studii cunoscute folcloristului american, care le citează în text şi le 
consemnează în bibliografie, 67 dar de ale căror concluzii nu ţine 
integral seama. Căci este clar că un text folcloric, orice text folcloric, 
nu poate fi detaşat, rupt, de contextul cultural care l-a generat, în care 


61 Idem , p. 45: the „ethnocentric subjectivity” of those who „claim that one naţional 
version of a cross-cultural distributed folksong is more ‘beautiful’ or ‘esthetically 
pleasing’ than that of another nation”; Cf. Constantinescu 2003, p. 162 

62 Megas, Georgios A., Die Ballade von der Arta-Briicke. Eine vergleichende 
Untersuchung, Thessaloniki, 1976 

63 Taloş, Ion, Meşterul Manale II, 1997, p. VIII-IX 

64 Cf. ante Eliade, Mircea, 1943, 1970 (1980), inclusiv versiunea în limba engleză, 
Zamolxis. The Vanishing God: Comparative Studies in the Religions and Folklore of 
Dacia and Eastern Europe , Translated by Willard R. Trask, Chicago and London, 
University of Chicago Press, 1972 

65 Brewster, Paul G., The Foundation Sacrifice Motif in Legend, Folksong, Game and 
Dance, „Zeitschrift fur Ethnologie” voi. 96 (1971). p. 71-89 

66 Taloş, 1973; Idem , Foundation Rites, în The Encyclopedia of Religion, voi. 5 
(Mircea Eliade editor), Mac Millan, New York, 1987, p. 395-401 

Vezi Dundes 1995 şi 1996 

a fost produs, aşa numitul context genetic, pe care textul îl 
interpretează, îl reţine şi îl transmite, într-o mulţime de variante, până 
în timpurile modeme, actuale. 

Principial, textul folcloric, oricare ar fi apartenenţa sa categorială, 
este dublu dependent de contex - o dată, de contextul cultural sau 
genetic, pe care îl interpretează, a doua oară, de contextul său situa- 
ţional sau generic (comunicaţional), care se instituie în interpretant al 
textului. Textul folcloric ca interpretant al contextului cultural consti¬ 
tuie o sursă preţioasă de informaţii de istorie socială şi de mentalităţi, 
pe care, uneori, sursele scrise, documentele, nu le-au păstrat cu atâta 
exactitate sau atât de nuanţat. In acest sens, exagerând puţin, putem 
imagina că, dacă toate informaţiile etnografice în legătură cu 
sacrificiul uman la temelia unei construcţii s-ar fi pierdut, s-ar fi şters 
din memoria omenirii, producţiile literare (balade, colinde, legende, 
povestiri) despre Jertfa zidirii” ar fi permis reconstituirea, refacerea 
vechilor practici şi a credinţelor care le-au generat şi susţinut. 

Contextul cultural (sau al culturii, „context of culture”, cf. B. 
Malinovski) reprezintă „cel mai larg cerc contextual care încorpo¬ 
rează toate celelalte contexte posibile”, incluzând „cunoştinţele îm¬ 
părtăşite de vorbitori şi reprezentarea acestora, sistemul de credinţe, 
metaforele limbii şi tipurile de discurs („genurile de vorbire”), 
conştiinţa lor istorică, principiile lor etice şi juridice”. 68 Aceste ele¬ 
mente constitutive ale contextului cultural se suprapun cu cultura 
însăşi sau, grosso modo, cu folclorul însuşi care, la rândul său, 
cuprinde ansamblul cunoştinţelor grupului, reprezentările lui mentale 
sau modul de gândire, precum şi formele de artă sau formele de 
expresie - verbale, muzicale, choreice, gestuale, dramatice. Or, dacă 
separăm folclorul de cultură, adică dacă nu punem între ele un semn 
de identitate, se poate spune că „folclorul reflectă cultura, 
încorporând descrieri de ritualuri, tehnici, şi alte detalii culturale”, 69 
devenind, cum am mai spus, interpretant al culturii. 

înţelesul variantelor naţionale sau locale este dat de relaţia lor 
intimă cu contextul cultural naţional sau local care îe-a generat. Nu 
este, ca atare, întâmplător faptul că în Balcani (sud-estul Europei) este 


68 Ben-Amos, Dan, Context in Context, în „Western Folklore” 52, 1993, 215-6 

69 Bascom, William R., Folklore and Anthropology, „J.A.F.” 88, 1953, 283-90, în Alan 
Dundes, The Study of Folklore, 1965, 32; cf. Constantinescu, Nicolae, Contexte şi inter¬ 
pretări. Structuri arhaice în poezia colindelor. Academia Română - Institutul de Cercetări 
Socio-Umane Sibiu - Centrul Judeţean al Creaţiei Populare Sibiu, în „Studii şi comunicări 
de etnologie”, tomul XIII, 1999, serie nouă, Editura Imago, Sibiu, 1999, p. 17-24 

înălţată, ridicată o construcţie (pod, cetate, biserică), în timp ce în 
variantele indiene este săpată o fântână sau un rezervor de apă. La 
fel, oricât de lipsit de semnificaţie ar fi, pentru unii comentatori, fap¬ 
tul că, în versiunile balcanice (româneşti, în special), fiinţa sacrificată 
este soţia meşterului , în timp ce în versiunile indiene aceasta este uni¬ 
ca soră a meşterilor fântânari, nu poate fi detaşat de contextul larg 
cultural în care s-a produs textul folcloric. Eu nu aş pune sub semnul 
întrebării validitatea metodei comparativ-istorice (cu toate erorile şi 
exagerările care i se impută), cât folosirea ei cu intenţii partizane. 
Aducerea în discuţie, sub bună acoperire teoretică şi metodologică 
(„metoda comparativă poate fi eficientă numai atunci când toate 
variantele existente ale baladei sau ale basmului sunt luate în 
consideraţie” 70 ), a versiunilor ţigăneşti din Balcani ca argument pen¬ 
tru încetarea disputelor în legătură cu primatul uneia sau alteia dintre 
versiunile naţionale locale nu face decât să înlocuiască o prejudecată 
cu alta: cântecul nu a fost produs de nici una dintre etniile vechi şi sta¬ 
tornice ale sud-estului Europei (Greci, Albanezi, Români, Slavi), ci a 
fost adus de grupurile de populaţii rrome, migratoare, din patria lor de 
origine, India, de la care autohtonii l-au preluat şi păstrat până azi. 

Este foarte limpede că ideologicul şi chiar conjuncturalul (studiul 
lui Dundes apare în 1995, în plină criză iugoslavă) îşi pun amprenta 
asupra interpretării ştiinţifice. Astfel, respingând, pe bună dreptate, 
aşa-numita „folcloristică parohial/îngust, local-naţionalistă”, chiar un 
învăţat ca Alan Dundes cade în capcana pe care vrea s-o ocolească. Şi 
asta, deşi, ca să fim drepţi, poziţia teoretică adoptată de folcloristul 
american este cea justă, arătând înţelegere interpretărilor multiple, 
chiar divergente. Căci, zice el, „aşa cum nu există un «text» (= va¬ 
riantă) «corect», perfect al unui produs folcloric, tot aşa nu există o 
interpretare exactă, perfectă a unui astfel de obiect. Folcloriştii tre¬ 
buie să se obişnuiască a accepta interpretări multiple, aşa cum au 
învăţat să accepte existenţa mai multor variante ale aceluiaşi text”. 71 

Revenind la principiile interpretării, trebuie să fim de acord că 
exactitatea acesteia depinde de numărul de variante luate în consi¬ 
deraţie. De regulă, se poate ajunge la o interpretare mai exactă, mai 


70 Dundes, Alan, How Indic Parallels..., 1995, p. 43 

71 Dundes 1995, p. 48-50: „Folclorişii din sec. al XlX-lea, dacă s-au gândit cu 
adevărat la înţelesul folclorului, au propus invariabil ipoteze monolitice. Deşi 
înţelegeau perfect de bine existenţa multiplă a textului folcloric, ei nu acceptau că 
sensul poate fi şi el multiplu. Atâta timp cât variaţia este semnul specific al folclorului, 
aceasta trebuie admisă şi la nivelul interpretărilor folclorului”. 



207 

apropiată de sensul originar presupus al textului (dar cine decide care 
este acesta rămâne de stabilit!) dacă se iau în consideraţie toate 
variantele cunoscute, la un moment dat, ale temei cercetate, punând, 
deci, în aplicaţie, principiul exhaustării materialului. Din acest punct 
de vedere Alan Dundes este în dezavantaj în raport cu G. Megas care, 
de exemplu, se referă în cartea sa din 1976 la nu mai puţin decât 328 
de variante greceşti ale baladei despre podul de pe râul Arta, Ljubo- 
mira Parpulova (1983) care înregistează 180 de variante bulgăreşti, 
sau Ion Taloş care includea în catalogul lui din 1973, 165 de variante 
româneşti, pentru ca după aproape 25 de ani numărul lor să crească la 
280, inclusiv colinde, legende în proză şi fragmente. 72 

La fel, tot la nivelul principiilor interpretării, puţină atenţie s-a 
acordat ocaziilor zicerii cântecului, contextului performării, care este, 
de fapt, în lumina teoriei contextualiste, interpretantul textului. Astfel, 
când se face avocatul lecturii feministe a baladei, Alan Dundes igno¬ 
ră, cu bună-ştiinţă, se pare, căci presupun că acesta este un adevăr bine 
cunoscut, faptul că textele epice în versuri sunt (erau) executate în 
Balcani de către cântăreţi bărbaţi, în faţa unei audienţe majoritar dacă 
nu exclusiv masculină. Aşa se face că, la nivelul poveştii, accentul 
cade pe faptele meşterului, pe personalitatea acestuia, aflat în conflict 
cu ceilalţi zidari, cu domnul feudal şi cu sine însuşi, în timp ce femeia, 
soţia, exemplară şi ea, ilustrează modelul local al femeii care îşi 
îndeplineşte cu abnegaţie şi cu supuşenie obligaţiile casnice: să pre¬ 
gătească şi să aducă de mâncare soţului, să nu iasă din cuvântul aces¬ 
tuia şi să îngrijească de copil. Acesta era mesajul pe care variantele de 
secol XIX îl transmiteau ascultătorilor adunaţi în jurul guslarilor în 
cafenelele sud-dunărene sau la întâlnirile de la hanuri ori de la 
petrecerile de nuntă în nordul fluviului. Luând în consideraţie versiu¬ 
nile indiene via cele rrome ale temei, Alan Dundes lansează, în spiri¬ 
tul teoriei transculturalităţii („cross-cultural interpretation”), alternati¬ 
va feministă a interpretării, potrivit căreia „balada furnizează o meta¬ 
foră sumbră a căsătoriei, din India până în Balcani, în care femeia 
(soţia) este forţată să renunţe la libertatea şi mobilitatea ei, la cererea 
soţului sau a familiei (în cazul societăţilor cu rezidenţă patrilocală)”. 73 
Mai mult, respingând teoria ritualistă a sacrificiului pentru zidire, 
considerată „nedovedită” („unproven”), folcloristul american insistă 
în a aduce în prim-plan ipotezele de interpretare feminist-psihanalitică 


72 Vezi Taloş 1997 

73 Dundes 1995, p. 50 

prin care „balada se leagă de relaţiile încă traumatice care domină 
relaţiile dintre sexe, şi ne-ar putea ajuta să înţelegem de ce balada con¬ 
tinuă să fie un memento dureros şi apăsător al dificultăţilor de a găsi 
un echilibru între carieră şi căsătorie pentru bărbaţi, şi de a obţine li¬ 
bertatea de mişcare şi şansa pentru femeile din India şi din Balcani”. 74 

în fine, anticipând parcă evenimentele dramatice din fosta Iugo¬ 
slavie, articolul din 1989 transforma balada despre zidirea cetăţii 
Skadar într-un fel de manifest, de chemare la luptă pentru emanci¬ 
parea femeilor din această parte a lumii, distorsionând nepermis, îmi 
îngădui să spun, sensul operei literar-folclorice în discuţie, al cărei 
viitor este pus sub seninul întrebării, în condiţiile mişcării feministe 
actuale: „Eliberarea femeilor - chiar cuvântul eliberare se referă la 
complexul ideilor de bază care au generat balada la început, un 
complex care insista asupra faptului că femeile nu erau libere, nu se 
eliberaseră - poate să facă, în timp, mesajul baladei anacronic. Cum 
din ce în ce mai multe femei devin constructori dc poduri, de castele 
şi de baraje e posibil ca bărbaţii să fie forţaţi să devină «victime» ale 
ambiţiilor soţiilor lor”. 75 Dacă afirmaţia ar fi fost urmată de un semn 
de exclamare, ar fi putut fi luată ca una din ideile năstruşnice ale 
profesorului american, cu care ne-au obişnuit multe din studiile sale. 
Dar nu, se pare că în acest caz e un punct de vedere serios, ca şi 
interpretarea psihanalitică propusă tot aici, potrivit căreia, pornind de 
la versiunile „clasice” ale temei, ridicarea unei construcţii, înălţarea 
unui edificiu care se prăbuşeşte noaptea, balada ar fi dat glas fricii 
bărbaţilor de nu fi în stare să susţină o erecţie în special în timpul 
nopţii, vremea când se face dragoste. 76 

Am insistat ceva mai mult asupra acestor propuneri de inter¬ 
pretare, tocmai pentru că, venind de unde vin şi având şi o notă de 
insolit şi de atractivitate specială, ele au o mai mare şansă de difuzare 
şi de câştigare de adepţi. Pe de o parte. Pe de alta, ele propun noi 
deschideri în evaluarea unei teme de folclor universal, într-un climat 
ştiinţific şi ideologic diferit de acela al secolului al XlX-lea când 
cântecul despre femeia zidită a intrat în conştiinţa învăţaţilor europeni 
ai vremii şi a fost interpretat în acord cu standardele culturale şi ideo- 

74 Idem, p. 51 

75 Dundes, Alan, How Indic Parallels to the Ballad of the "Walled-Up Wife" Reveal 
the Pitfalls of Parochial Nationalistic Folkloristics, în „Journal of American 
Folklore”, voi. 108, no. 427 (1995), p. 51 

76 Idem , p. 40: „Men fear that they may not be able to sustain an erection especially 
at night, a time for love-making”. 

76 Vezi Dundes 1995, p. 27-34 

logice ale timpului, în care construirea identităţii naţionale, susţinerea 
individualităţii fiecărui grup etnic din această parte a Europei prin 
creaţiile sale folclorice era un obiectiv de prim rang. Ele - propunerile 
lui Alan Dundes - atrag atenţia asupra „capcanelor” pe care chiar un 
text „clasic”, neproductiv în momentul de faţă, fixat în paginile cărţi¬ 
lor sau în documentele de arhivă, le mai poate întinde, celor de azi şi 
celor de mâine. Căci dacă textul, în sensul cel mai larg al cuvântului, 
este finit, încheiat, cel puţin la nivelul existenţei lui orale, în mediile 
folclorice tradiţionale, el nu şi-a epuizat resursele de interpretare, 
fiind, din punctul acesta de vedere, deschis şi viu, etern. O dovedeşte 
cariera pe care tema Jertfa zidirii” a facut-o în literaturile scrise ale 
lumii, în cea română, în primul rând 77 , dar şi în cele balcanice, fiecare 
„prelucrare”, în versuri, proză sau teatru fiind, în cele din urmă, şi o 
propunere de interpretare, de lectură a textului primar, legendar sau 
baladic, folcloric. Lucian Blaga, ca să dăm doar un exemplu, a dat te¬ 
mei, în construcţia sa dramatică {Meşterul Manole. Dramă, 1927, „ca¬ 
podopera teatrului lui Blaga”, cum apreciază G. Gană), o mulţime de 
semnificaţii, între care şi una creştină, de care pare a nu fi străină, în 
viziunea unor exegeţi, nici balada populară. Să ne amintim că tot din 
partea unui literat, criticul Valeriu Cristea, venea cu o astfel de suges¬ 
tie. 78 Dar nici această opţiune, care localizează, din nou, tema în spa¬ 
ţiul multietnic şi multiconfesional sud-est european, incluzându-1 pe 
cel românesc, nu intră în grila de interpretare a profesorului american. 

Este adevărat că poziţia pe care o respinge A. Dundes era mai mult 
decât discutabilă, autorul opunând tezei originii baladei în riturile 
primitive de construcţie teoria originii pur creştine a acesteia: „Noi nu 
putem accepta - scrie Kristovoj Kotur - opinia unor interpreţi nativi şi 
străini ai poeziei epice sârbeşti care văd în poemul despre ridicarea 
Cetăţii Skutari o rămăşiţă a gândirii păgâne vechi despre sacrificiul 
închinat zeilor păgâni, sacrificiu fără de care oamenii ar fi fost 
pedepsiţi pentru încercarea lor de a construi ceva”. 79 Clericul sârb 


77 Ciompec, Gh., Motivul creaţiei în literatura română. Colecţia „Universitas”, 
Editura Minerva, 1979, reţine „peste 300 de texte, aparţinând tuturor speciilor [ceea 
ce] indică o largă şi semnificativă adeziune a scriitorilor noştri faţă de vechea 
naraţiune populară, care exprimă încercarea omului de a se feri pe sine de neant şi 
iluzoriu”; în cei 25 de ani trecuţi de atunci, alte titluri se vor fi adăugat la bibliografie. 

78 Cf. mai sus, nota 41, p. 16, Balade istorice. Prefaţă de Valeriu Cristea, Editura 
Minerva, Bucureşti, 1975, p. Vl-VIII 

79 Kotur, Kristovoj, The Sebian Folk Epic : Its Theology and Anthropolog\\ 
Philosophical Library, New York, 1977, p. 181, apud Alan Dundes, The Building of 
Skadar. 1989. d. 158. nota 18 

propune, în schimb, o interpretare pur creştină, văzând în jertfirea de 
către meşter a copiilor nevinovaţi imolaţi în zidurile cetăţii o expresie 
a izbăvirii de păcate prin sacrificiul unei persoane pure, nevinovate, 
stabilind o analogie, evidentă, din punctul său de vedere, cu 
„mântuirea omului de către Fiul lui Dumnezeu”. 

Pe baza unor astfel de analogii, unei lecturi intertextuale, în care 
versurile baladei sunt puse alături cu versete din Biblie (ex. „Căutarea 
ar fi zadarnică în lipsa unei călăuze, căreia locurile îi sunt familiare şi 
care nu este altcineva decât un «Mândru ciobănaş/Din fluier doinaş», 
adică Blândul Păstor şi Mântuitorul nostru Iisus Hristos, călăuza 
minţii pe drumul coborârii ei în inimă”) sau din scrierile Sfinţilor Pă¬ 
rinţi (ex. „între «zidul părăsit» şi «piatra pe care au nesocotit-o 
ziditorii» [Marc. 12, 10] există următoarea relaţie apocaliptică: «Eu 
sunt Alfa şi Omega, Cel dintâi [temelia - n.aut.] şi Cel din urmă» 
[Apoc. 22, 13], «piatra cea din capul unghiului», care consfinţeşte 
sfârşitul unei lucrări, începutul şi sfârşitul” etc.) ori ale teologilor 
contemporani, Adrian Herghel construieşte un eseu filosofico- 
teologic alcătuit din două părţi care comunică între ele, „1. Lucrarea” 
şi „II. Crucea”, şi care poate fi citit ca un exerciţiu hermeneutic 
insolit. 80 El se adaugă unui şir nesfârşit de lecturi şi interpretări ale 


80 Harghel, Adrian, Meşterul Mcmole al Crucii, Editura Curtea Veche, Bucureşti, 
1998; transformarea lui Manole în cruce, consemnată doar în varianta G. Dem. 
Teodorescu, a reţinut atenţia şi altor cercetători. încumetarea lui ( hybris ) atrage după 
sine pedeapsa ( nemesis ). „Pedeapsa e aici claustrarea în propria-i creaţie şi personajul 
va încerca să o evite printr-o tentativă de levitaţie. Dar se prăbuşeşte, iar pe locul 
căderii apare o cruce şi izvorăşte o cişmea. [...] Cercetători ai miturilor au remarcat de 
mult sensul de negaţie al crucii, dar «fără nici o valoare dacă e disociată de înviere», 
cum spune Mircea Eliade. Prezenţa crucii în mitul meşterului Manole e un semn de 
sacralizare a creaţiei, ea justifică orgoliul meşterului şi îi permanentizează spiritul; 
repetarea creaţiei ca proces, nu ca formă concretă, e deci posibilă, din moment ce 
pedeapsa e negată şi considerată eroare” (Ulici, Laurenţiu, Corespondenta miturilor. 
Manole, în voi. Recurs, Editura Cartea Românească, Bucureşti, 1971, p. 32). Pentru 
sensurile arhaice, precreştine şi creştine ale crucii, vezi Chevalier, Jean; Gheerbrant, 
Alain, Dicţionar de simboluri [1969], Trad. rom. Bucureşti, Editura Artemis, 1994, 
voi. I, p. 395-405; cf. şi Evseev, Ivan, Enciclopedia semnelor şi simbolurilor culturale. 
Editura Amarcord, Timişoara, 1999, p. 118-124: „în cultura tradiţională românească, 
crucea sau semnul crucii e un apotropeu, amuletă, talisman şi un gest magic de apărare 
îndreptat împotriva răului, indiferent de unde ar veni acesta”. Asocierea ei cu fântâna, 
alt simbol polisemantic, adânceşte sensul mântuitor al saltului în gol al marelui 
meşter: „fântâna este perpetuarea amintirii celui care a zidit-o, ca om bun şi harnic; ea 
este o faptă bună, pentru care ziditorul îşi va afla răsplata după moarte; în fine, fântâna 
este mijloc de comunicare cu lumea forţelor superioare” (Taloş 1997, p. XXVII). Cf. 
şi, din nou, Chevalier - Gheerbrant 1994, voi. II, p. 53-54; Evseev 1999: „La români, 
săparea unei fântâni este un rit de expiere a păcatelor şi una din cele mai importante 
binefaceri: Dacă faci o fântână, atunci până la al nouălea neam ai pomană”. 

marelui text pe care creaţiile folclorice pe tema Jertfa zidirii” le 
cunoaşte în spaţiul de limbă şi simţire românească. 

• Istorici, folclorişti, etnologi, scriitorii şi artişti, gânditori, teologi, 
eseişti, oameni de cultură de varii formaţii au fost atraşi de Meşterul 
Manole, această capodoperă a literaturii orale româneşti, căutând 
să-i descifreze mesajul ascuns în versurile simple ale vreunui lăutar 
analfabet sau ale vreunei sătence din nu ştiu ce localitate transilvană, 
în povestirile vreunui bătrân sfătos ori ale unui zidar mânuind cu 
meşteşug nu doar mistria, ci şi cuvântul. 81 Pe măsură ce ne 
îndepărtăm de acel punct zero al creaţiei, când din magma credinţelor 
şi practicilor străvechi, a viziunii despre lume, despre cosmos, despre 
lucrarea mâinilor şi forţa întemeietoare a cuvântului a ţâşnit sau poate 
doar s-a prelins, ca un firişor de apă, cântecul, povestea, legenda 
despre nevasta zidită, înţelesul i s-a modificat, s-a opacizat, s-a 
ascuns în straturi succesive, aproape geologice, devenind criptic atât 
pentru cei care l-au perpetuat prin spunere până în timpurile modeme 
(am văzut ce s-a întâmplat cu subiectul în „redacţia” lăutarului de la 
Lişteava-Dolj), cât şi, cu atât mai mult, pentru noi, lectorii, interpreţii, 
exegeţii de azi, deţinători ai altei culturi şi ai altor moduri de a vedea 
lumea şi creaţia. Ceea ce nu trebuie să ne împiedice să încercăm, 
constant, să-i desluşim sensurile şi să-i pătrundem mesajul plurivoc. 
Dar cu bună-cuviinţă şi sfială... 

(Prefaţă la Meşterul Manole. Antologie, comentarii şi bibliografie de Nicolae 
Constantinescu şi Gheorghe Deaconu. Studiu introductiv de N. C., Editura 
Fântâna lui Manole, Râmnicu Vâlcea, 2005, p. 5-46) 


81 O bibliografie substanţială a scrierilor româneşti şi străine asupra temei, la Taloş, 
Ion 1973, p. 413-448; pentru proiecţiile literare ale temei, Ciompec Gh., 1979, p. 259- 
276; o selecţie utilă de fragmente critice şi exegetice în Meşterul Manole , Studiu, 
antologie şi note de Maria Cordoneanu, Editura Emjnescu, Bucureşti, 1980 

Antologiile de folclor - selecţia ca exegeză (I) 


Î nceputurile istoriei folcloristicii româneşti sunt jalonate de marile 
culegeri de literatură populară (în primul rând de poezie) semnate, 
pe rând, de Vasile Alecsandri (1852-53; 1866), G. Dem. Teodorescu 
(1885), Gr. C. Tocilescu (1900) şi alţii, contemporani sau continuatori 
ai acestora. Felul cum au fost întocmite aceste colecţii reprezintă 
etape în constituirea unei metodologii a culegerii, transcrierii, ordo¬ 
nării materialului, punând în discuţie teme teoretice de permanentă 
actualitate precum aceea a autenticităţii, a intervenţiei sau non- inter¬ 
venţiei culegătorului în textele culese, a acurateţei cu care varianta 
orală, vorbită, spusă, cântată, este transpusă în forma scrisă, tipărită 
în carte. La fel de importantă este şi chestiunea grupării materialului 
cules în clase sau categorii folclorice; poetul Vasile Alecsandri avea 
în vedere aspectul literar al textelor, aranjându-le, în colecţia Poezii 
populare ale românilor (1866), în „cântice bătrâneşti sau balade”, 
„doine” şi „hore”, în timp ce G. Dem.Teodorescu, Poezii populare 
române (1885), folclorist influenţat de gândirea lui B. P. Hasdeu, 
recurgea la un criteriu extrem de modem pentru vremea respectivă, 
ţinând seama de „contextul” zicerii: „Aşezarea acestor mii de versuri, 
care se pot considera ca tot atâtea mii de glasuri nevinovate ale popo¬ 
rului, dă loc numai la două sisteme de clasificare: după anotimp şi 
după vârsta celor ce le cântă. [...] Cu chipul acesta, variantele cule¬ 
gerii de faţă se întocmesc, fireşte, în două părţi cam de aceeaşi 
mărime”, unele aparţinând „copilăriei, juneţii şi adolescinţei”, altele 
aparţinând „maturităţii şi bătrâneţii”. 

Pe măsură ce cantitatea de „materialuri folcloristice” creştea, 
ajungând la dimensiuni gigantice, ele deveneau din ce în ce mai greu 
de stăpânit şi de consultat, mai ales că multă vreme s-a cules şi s-a 



publicat cam la întâmplare, încât s-a impus cu necesitate o selecţie în 
această imensitate de texte poetice populare, care să le facă mai 
accesibile cititorului iubitor de poezie populară şi studiosului, 
transformându-se în adevărate instrumente de lucru adecvate 
cerinţelor cercetării. Este ceea ce impunea ca principiu de lucru 
cercetătorilor culturii populare Ovid Densusianu în lecţia sa de des¬ 
chidere din 1909, Folclorul - cum trebuie înţeles, adevărat act de 
naştere a folcloristicii româneşti modeme: „Diletantismul a tronat 
neturburat până acum în folclor; oricine s-a crezut în stare să culeagă 
texte populare şi, sub pavăza ocrotitoare a serviciilor aduse literaturii 
ori a dragostei pentru popor, am văzut îngrămădindu-se atâtea volume 
printre care abia descoperi din când în când câte unul mai de seamă. 
Epoca de culegere cu grămada, fără sistem, fără orientare, fără 
pregătire ştiinţifică, trebuie să se încheie. Folcloriştilor de mâine 
trebuie să le cerem altă pregătire”. 

Pentru a apropia cât mai mult posibil acest „mâine”, profesorul de 
la Universitatea din Bucureşti dădea el însuşi exemple demne de 
urmat, publicând, în 1915, Graiul din Ţara Haţegului (Texte folclo¬ 
rice din Densuş), texte culese şi transcrise cu maximă atenţie pentru 
respectarea autenticităţii graiului local, iar în 1920 antologia Flori 
alese din cântecele poporului. într-o scurtă „Prefaţă”, Ovid Densu¬ 
sianu formulează câteva dintre principiile care l-au condus la reali¬ 
zarea acestui florilegiu, între care, pe primul loc, autenticitatea: „Din 
colecţiile publicate de folcloriştii noştri, din ce am găsit prin reviste 
şi ziare şi din ce am putut afla în călătorii de cercetări, am ales 
poeziile care se înşiră aici, redându-le astfel cum au fost culese - no¬ 
tele de la sfârşit arată izvorul fiecăreia - aşa că frumuseţile literaturii 
noastre populare pot fi judecate în forma lor autentică (subl. mele - 
N.C.), nu după schimbări arbitrare, cu amestec de estetism personal, 
nu după impresii alterate cum sunt acelea pe care ni le dă colecţia lui 
Alecsandri”. Credincios etnopsihologismului care domina gândirea 
sa etnologică, Ovid Densusianu nu pierde din vedere nici latura 
estetică a creaţiei folclorice: „Din cât am strâns la un loc în paginile 
care urmează cred că poezia noastră populară apare nu numai cu 
valoarea ei documentară sufletească, ci şi cu ce a atins în culminaţia 
ei artistică”. Acesta este sensul selecţiei operate de filolog care dă 
culturii româneşti o antologie „clasică”, un model demn de urmat. Să 
menţionăm, în acest punct al discuţiei, că Flori alese... (1920) 
constituie baza pentru versiunea franceză Florilege des chants 

populaires roumains, Traduits par M lle M. Holban, Paris, 1934 şi că 
ambele antologii au fost republicate, în semn de omagiu, de cei doi 
editori eminenţi ai operei densuseniene, loan Şerb şi Florica Şerb, la 
Editura „Grai şi suflet - Cultura naţională”, 1999; tot în semn de 
omagiu, acelaşi loan Şerb a publicat, reluând, în parte, titlul 
antologiei din 1920, Flori alese din poezia populară, Ediţie îngrijită 
de I. Ş., Prefaţă de Mihai Pop, „B. P. T.”, 1960, urmată de „ediţia a II- 
a revăzută şi adăugită”, voi. I, „Lirica populară”, voi. II, „Poezia 
obiceiurilor tradiţionale”, „B.P.T.”, 1967, cu prefaţa aceluiaşi Mihai 
Pop, cel mai comprehensiv studiu asupra liricii populare româneşti la 
vremea respectivă. 

Tot în anii ’60, Ovidiu Papadima realizează o amplă antologie a 
liricii populare, memorabilă şi aceasta, intitulată cu un vers dintr-un 
cântec transilvănean, Cu cât cânt, atâta sânt. Editura pentru 
Literatură, 1963. Pornind de la etimologia cuvântului antologie, din 
gr. anthologion, din anthos - floare şi legein = a alege, latinescul 
florilegium nefrind decât un calc după modelul grecesc, alcătuit din 
flos, Jloris .= floare şi legere = alegere, Ovidiu Papadima face por¬ 
tretul antologatorului: „Prin urmare, alcătuitorul unei antologii a fost 
văzut... ca un îndrăgostit de frumos... [...] La fel ca iubitorul de fru¬ 
museţi florale, autorul unei antologii parcurge întinderi mari din 
domeniul artei literare, culegând şi potrivind împreună ceea ce îi 
încântă simţul artistic şi sufletul”. 

Primează, cum se vede, în planul selecţiei, criteriul estetic, doar 
că, fiind vorba de o selecţie din literatura populară, antologatorul se 
izbeşte de o problemă de neocolit: care estetică? Pot fi aplicate 
creaţiilor folclorice principiile artei culte, ştiut fiind că, deşi aceeaşi 
în datele ei esenţiale, estetica oralităţii se conduce după alte legităţi 
(sau/şi după alte legităţi), decurgând din specificul creării şi 
transmiterii ei prin viu grai, de la persoană la persoană, parcurgând 
drumul de la gură la ureche şi nu de la scriere la ochi? Dilema lui 
Ovidiu Papadima era maximizată de formaţia sa de om de litere, de 
istoric literar, pe de o parte, şi de „tirania” lui G. Călinescu care, chiar 
în acei ani, premergători apariţiei primului volum din tratatul 
academic de Istoria literaturii române (1964), milita cu energie şi 
intransigenţă pentru „arta literară în folclor”. 

Trebuie să spunem că autorul antologiei Cu cât cânt, atâta sânt a 
ieşit cu bine din încercuirea principiilor şi îrtdoielilor, realizând o 
antologie care rezistă timpului, „cea mai meritorie” după aceea a lui 



Ovid Densusianu din 1920, aşa cum apreciază un reputat cunoscător 
al literaturii populare. Al. I. Amzulescu, el însuşi autor al mai multor 
antologii, intrate definitiv în bibliografia obligatorie a folclorului 
românesc. Cel mai de seamă specialist în epica populară românească 
în versuri, pe care a cercetat-o, urmând căile deschise de profesorul 
său D. Caracostea, parcurgând marile cplecţii, dar şi pe viu, pe durata 
unei jumătăţi de secol, Al. 1. Amzulescu şi-a creat propriile instru¬ 
mente de lucru din mers, realizând, întâi, cunoscuta tiplogie şi corpu¬ 
sul de texte aferent, în cele trei volume de Balade populare româ¬ 
neşti, Editura pentru Literatură, 1964, apoi colecţia antologică de 
Cântece bătrâneşti (1974) înregistrate de la ultimii rapsozi populari, 
cântăreţi de balade din anii ’60-’70 ai secolului al XX-lea, pentru a 
încheia cu Cântecul epic eroic (1981) şi Balada familială (1983). 
Toate aceste volume au un caracter antologic, autorul selectând, pe 
criterii de conţinut, dar şi de frumuseţe, cea mai reprezentativă va¬ 
riantă pentru fiecare dintre tipurile de balade (cântece epice) 
identificate de el, printr-o muncă asiduă, de unul singur, la masa sa de 
lucru de la Institutul de Folclor din Bucureşti. 

Aceste remarcabile tipologii şi corpusuri de texte au pus oarecum 
în umbră alte volume cu caracter antologic, pe care Al. I. Amzulescu 
le rememorează, cu nostalgie şi umor (două constante caracterologice 
şi stilistice care îl apropie pe Alexandru sin Amza ot Valea Stanciului, 
Oltenia de Nică al lui Ştefan al Petrei din Humuleştii Neamţului, 
Moldova - dovadă, în acest sens, volumul miscellaneu Despre 
obârşii... ei quibusdam aliisl, ediţia I, Editura Scrisul Românesc, 
2001; ediţia a Il-a, Editura Etnologică, 2005) în „Postfaţă” la Capo¬ 
dopere ale literaturii populare româneşti.„Frunză verde, floare mân¬ 
dră ... ”. Antologia viersului popular românesc, Editura Scrisul Româ¬ 
nesc, Craiova, 2003. Aici, folcloristul readuce în atenţie o primă anto¬ 
logie, Doine, cântece, strigături, E.S.P.L.A, 1955, semnată împreună 
cu Gh. Ghiţă, „regretat prieten de pahar”... „a cărui singură contri¬ 
buţie propriu-zisă, dar sine qua nori'... „a fost iniţiativa şi mijlocirea 
publicării antologiei în colecţia «Biblioteca pentru toţi» (în 30.000 de 
exemplare!)”, care stă la baza antologiei din 2003. 

Cu obiectivitatea şi rigoarea folcloristului doct, „meseriaş”, cum 
zic tinerii de azi, Al. I. Amzulescu îşi caracterizează foarte exact 
opera conturată dintr-o perspectivă „fundamental folcloristică' , spre 
deosebire de cea a lui Ovidiu Papadima, din 1963, datorată unui lite¬ 
rat, care ordonează materialul tematic, fără a ţine seama de 

apartenenţa categorială a pieselor antologate, „aşezând de fiecare dată 
laolaltă, ca într-un mozaic, creaţii de toate genurile". Lucrarea sa 
urmăreşte „criteriul aşezării materialului «pe genuri», ţinând seama, 
pe de o parte, de legătura strânsă a textelor cu anume prilejuri tradi¬ 
ţionale din cursul anului”, ca şi de „criteriul evoluţiei biografice, a 
vieţii purtătorului de «viers» popular (de la copilărie la adolescenţă, 
maturitate şi bătrâneţe), din leagăn până la mormânt...”. Este, cum se 
vede, o perspectivă dublă sau chiar triplă. Se au în vedere, exclusiv, 
formele versificate ale folclorului; când zice „viers”, Al. I. Amzulescu 
se joacă puţin, mizând pe ştiinţa - sau pe neştiinţa noastră! - acest 
termen popular indicând atât prezenţa „glasului”, a „vocii”, adică 
oralitatea de principiu a folclorului (cf. Paul Zumthor, „la presence de 
la voix”), cât şi a „melodiei”, a „cântecului”, măcar că unele dintre 
textele selectate, deşi versificate, nu sunt şi cântate, precum cele mai 
multe dintre formulele jocurilor de copii, pluguşorul, oraţiile de 
nuntă, descântecele. Modelul îndepărtat, dar prestigios, al acestei 
situări poate fi găsit în colecţia lui G. Dem. Teodorescu, Poezii 
populare române, 1885, în care erau reprezentate toate formele 
metrificate ale folclorului, inclusiv formulele versificate din basme. 
Doar că folcloristul contemporan nouă evită termenul „poezie”, 
preferându-1 pe acela de „viers”, cu toate ambiguităţile lui, şi 
foloseşte în gruparea textelor sugestii din taxonimiile de dată recentă. 

Rezultă un admirabil corpus de texte, selectate de un connaisseur 
cu un gust estetic sigur, cu o ştiinţă a folclorului câştigată nu doar în 
biblioteci şi arhive, dar şi pe teren, în contactul nemijlocit cu cântă¬ 
reţii şi rapsozii plaiurilor româneşti, atent la nuanţele, la schimbările 
pe care folclorul versificat şi cântat le-a suferit în timp, în bine sau în 
rău. Al. I. Amzulescu reproduce masiv în această lucrare din vechea 
sa antologie Doine, cântece, strigături, 1955, inclusiv o serie de texte 
din folclorul contemporan, grupate aici într-o ultima secţiune: 
„Cântece populare noi”, cu un subtilu-comentariu: „Câteva ecouri din 
frenezia poetică a «obsedantului deceniu» 1950-60” din care citez 
câteva versuri, „actuale” şi azi, când trecem de la „leul vechi” la „leul 
nou”, deşi se referă la „stabilizarea” din 1952: „Cât o fi Gheorghiu- 
Dej,/Milioane nu mai vezi!/Plâng morarii şi brutarii,/Nu mai sunt 
milionarii...”. Şi alte câteva, de un trist umor acum, la 50 de ani de 
când au fost „confecţionate”: „Foaie verde de mohor,/ Trecea Leana 
pe tractor;/Nime-n sat nu vrea să crează/Că Leana-i aşa vitează” şi 
..Zboară, mândrule cocor,/Peste Ninru, peste Don,/Şi te-aşază în zbor 



lin/Pe fereastra lui Stalin,..”. Evident că în 1955 conceptul de „obse¬ 
dant deceniu” nu exista, iar sintagma „frenezie poetică” nu se putea 
folosi, aşa că păstrarea într-o antologie publicată în 2003 a mostrelor 
de folclor nou e o probă de onestitate ştiinţifică (aşa ceva a existat şi 
folcloriştii vremii le-au consemnat), de comentariu exegetic subtil şi 
de senină detaşare faţă de un trecutul nu prea îndepărtat. 

Dar nu pentru aceasta merită antologia Capodopere ale literaturii 
populare româneşti să fie citită, -ci pentru marile valori pe care 
antologatorul le-a reţinut ca fiind reprezentative pentru folclorul 
românesc şi pentru gustul şi înţelegerea unuia dintre cei mai fideli, 
mai rafinaţi, mai profunzi cercetători ai lui din zilele noastre, tânărul 
octogenar Al. I Amzulescu. 

Antologiile de foldor - selecţia ca exegeza (n) 


D in mult-puţinele antologii de literatură populară apărute în 
ultimii ani şi care ne-au fost accesibile, în condiţiile difuzării cu 
totul nesatisfacătoare, haotice, a cărţii de folclor şi a tipăriturilor în 
general, mă opresc la alte câteva, ilustrând, desigur, opţiuni 
individuale şi propunând demersuri exegetice originale, care merită 
să fie cunoscute unui public mai larg decât acela fatalmente limitat 
din cauza viciilor de promovare, amintite mai sus, sporite şi de faptul 
că majoritatea acestora au văzut lumina tiparului la edituri din 
provincie, cu o mai mare sau mai mică audienţă şi tradiţie. 

O ambiţioasă panoramare a folclorului literar din Mehedinţi 
realizează Isidor Chicet în Spune, spune, moş bătrân.... Editura MJM, 
Craiova, 2003, 470 p. -i- o hartă a judeţului. Cele peste 440 de texte, 
majoritatea versificate, sunt selectate din periodice mehedinţenc, dc 
circulaţie locală (cele mai multe apărute chiar la Drobeta-Tuniu 
Severin- „Columna', revista Liceului „Traian”; „Confidenţe”, revista 
Grupului Şcolar „Decebal”; „Cultură şi credinţă”, revistă de spiri¬ 
tualitate românească; „Datina” (1924); „Drobeta”, revista Muzeului 
„Porţile de Fier”; „Muguri”, revista literar-ştiinţifică a Liceului nr. 3; 
„Nădejdea”, revista românilor de pretutindeni; „Răstimp”, revista de 
cultură şi tradiţie populară a judeţului Mehedinţi, din care au fost 
reţinute cele mai multe piese - 232 de creaţii; „Şcoala Mehedinţiu- 
lui”), la care se adaugă alte două publicaţii extra-severinene („Arhi¬ 
vele Olteniei”, 34 de creaţii, şi „încercări literare”, revista Liceului 
din Strehaia, 30 de piese). Au fost deliberat lăsate deoparte revistele 
sârguinciosului culegător şi editor Gh. N. Dumitrescu-Bistriţa (1895- 
1992), cel mai de seamă reprezentant al direcţiei numite „învăţătorii- 
folclorişti” care, cu a sa revistă Izvoraşul”, 25 de volume, 157 de 

numere, una din cele mai longevive publicaţii săteşti de folclor, a 
devenit un simbol al cercetării folcloristice din Mehedinţi. 

în deschiderea antologiei, Isidor Chicet, inginer de formaţie, dar 
etnolog prin vocaţie, eseist şi dramaturg, o bucată de vreme directorul 
Centrului Judeţean al Creaţiei Populare Mehedinţi, redactorul uneia 
dintre cele mai vii publicaţii regionale de folclor, „Răstimp”, care 
apare, sub direcţia sa, la Drobeta-Tumu Severin, din 1998, din care a 
şi selectat, cum am menţionat mai sus, peste jumătate din textele anto¬ 
logate, publică un amplu studiu introductiv (p. 5-93) alcătuit din două 
secţiuni: „I. Scurt istoric al folcloristicii mehedinţene” şi „II. Folclorul 
literar din Mehedinţi”. Simpla enunţare a titlurilor capitolelor acestei 
prefeţe nu lasă loc nici unei îndoieli asupra tipului de antologie propus 
de autor - o antologie a folclorului poetic dintr-o zonă etnofolclorică 
cu un profil bine conturat, la a cărei individualitate ar trebui să adauge 
câteva note distinctive şi textele selectate. „Mehedinţianismul” lor este 
dat, în primul rând, de locul culegerii , toate textele antologate 
aparţinând zonei respective, coincidentă, în cea mai mare parte, cu 
teritoriul actualului judeţ Mehedinţi. „Colora” zonală (locală) se 
distinge mai pregnant în unul din puţinele (numai patru) texte în proză 
reţinute de antologator (Cap. X. Legende şi povestiri), referitor la 
Tudor din Vladimiri (p. 429) in care nu doar personajul, emblematic 
pentru zona respectivă, dar şi locurile evocate (mănăstirea Bistriţa, 
Ccmeţi, care „era capitala judeţului nostru”, zice povestitorul, „curtea 
lui Glagoveanu de la Prunişor”, Fântâna Domnească) circumscriu 
exact peisajul local, regăsit şi în piesele în versuri grupate sub un nume 
foarte sugestiv, „cântece pandureşti” (numai două mostre), din care 
unul evocator al marelui răzvrătit: „Tudore din Vladimir,/N-avem 
lăscaie-n chimir,/Am dat jalbă, n-avem cui,/Pentru mălai şi fasui./Ni s- 
a prăpădit găitanu,/Ni s-a rupt în cot mintanu,/Tudore, dacă te-ai 
naşte/Pe noi nu ne-ai mai cunoaşte” (p. 350), dar şi în cântecele de 
haiducie, a căror marcă de gen, categorială este tocmai ancorarea în 
realităţi locale - Cântecul lui Haită îl evocă pe „un haiduc din 
Şovama,/Haiducul Ilie Haită/Şi cu fraţii lui de ceată”, un altul vorbeşte 
despre un Nicu Munteanu: „La capătul cu belciugu/E Munteanu 
haiducu”. Sigur, „graniţele” judeţului sau ale zonei nu sunt 
impenetrabile, cântecul popular trecând cu lejeritate dintr-un loc în 
altul, încât nu e de mirare că Iancu Jianu se regăseşte viu în cântecele 
din Mehedinţi: „Foicica bobului,/Pe marginea Oltului,/La poalele 
codrului,/Paşte calul Iancului,/Iancului Jianului” (t. 240, p. 342). 

Localismul s-ar putea învedera şi în particularităţile lingvistice 
evidenţiate în „Glosarul” care însoţeşte antologia (p. 437-448), alcă¬ 
tuit cu sprijinul prof. dr. Ion M. Ungureanu, un specialist în probleme 
de toponimie şi lexic în general. Ar fi fost poate necesar să se 
sublinieze, într-un fel, termenii pur locali, pentru a-i diferenţia de cei 
populari, arhaici sau dialectali, proprii şi altor zone. Pentru că, de ex., 
„ciubotă”, cu sensul de „cizmă”, nu cred să fie strict mehedinţean, ca 
şi „carte” = „scrisoare”, „căpistere” = „albie, covată de cernut faina şi 
de frământat aluatul”, „caraulă”, „cătană”, „cătănie”, „chimir”, „cio¬ 
coi”, „cloţă”, „colnic”, „cosor”, „custură”, pentru a ne limita doar la 
termenii de sub litera „c”. în multe cazuri, un control filologic (şi 
etnologic) mai amănunţit ar fi fost de folos. Tot spre exemplu, textul 
45, p. 171, începe cu versul „Foaie verde boboreu”, determinantul 
„boboreu” fiind explicat ca „bob rău, dar şi bulgăraş sferic” (p. 438). 
Cum această formulă de început are o oarecare frecvenţă în cântecele 
lirice, am căutat-o în alte colecţii unde se regăseşte sub forma „Foaie 
verde, bob areu” sau „Şi-am zis verde, bob areu”, prima în mai multe 
variante chiar din Mehedinţi (Deveselu, Marga - 2 variante) sau din 
zone învecinate (Caraş-Severin, Dolj, Timiş) dar şi mai depărtate 
(Bihor, Maramureş) (Cf. Ispas, Sabina; Truţă, Doina, Lirica de 
dragoste. Indice motivic şi tipologic IV (S-Z), 1989, tipul Z 52, din 
ciclul „Dorinţe, testamente”, p. 248-9). Să notăm, întâi, simţul folclo¬ 
ristic sigur care îl conduce pe Isidor Chicet la decizia de a include 
aceste cântece lirice în secţiunea „înmormântarea”, deşi ele nu sunt 
sau n-au fost zise niciodată ca bocete, în cadrul ceremonialului 
funebru. în ceea ce-1 priveşte pe „boboreu”, avem sigur de-a face cu 
o corupere, de la „bob areu”, când sensul lui „areu”, „arieu” n-a mai 
fost cunoscut interpreţilor din generaţiile mai tinere. Ov. Papadima, 
Cu cât cânt, atâta cânt, 1963, îl glosează astfel: „areu, s. n. - plantă 
cu frunzele late, crescând prin locuri băltoase”. La Vaier Butură, En¬ 
ciclopedie de etnobotanică românească, 1979, aflăm „arieu” v. „lap¬ 
tele cânelui 2 ” = „alior 2 ”, „arieu” ( Euphorbia cyparisias L.), plantă 
ierboasă din fam. Euphorbiaceae\ creşte pe coline aride şi câmpuri 
nisipoase, pe lângă drumuri. [...] Se folosea pentru vopsit, în diferite 
nuanţe de galben, ca şi aliorul, pe care-1 substituia” (p. 130). Cât 
priveşte textul 45, p. 171, cules de înv. Popescu C. G. din Pluta, fără 
numele informatorului şi fără anul culegerii („Foaie verde, 
boboreu,/Mândră, dar-ar Dumnezeu,/Să mori tu, să mor şi eu,/Să ne- 
ngroape pe-mândoi/La mănăstire-n zăvoi/Să cânte cucii pe noi/Câ ne- 

am iubit amândoi...”) acesta aparţine tipului Z 70.1.1, cu varianta tip 
din Bărbăteşti-Vâlcea, 1940: „Şi-am zis verde de trifoi,/Mândro, când 
om muri noi/Sâ ne-groape pe-amândoi/La mănăstire-n zăvoi,/Să 
semene flori pe noi...”, şi variante din Argeş (2), Vâlcea (4), Gorj (2), 
Dolj (2), Mehedinţi (1, din Prejna), Constanţa (1), „de pe Jiu” (1). 

Să notăm, în fugă, că titlul antologiei realizate de Isidor Chicet, 
Spune, spune, moş bătrân..., reproduce „incipitul” textului 246, p. 
346 („- Spune, spune, moş bătrân,/Spune-mi caii când să-i fur”) şi al 
textului 249, p. 347 („Frunzuliţă foi de fân,/Spune, spune, moş 
bătrân,/Spune caii când să-i fur...”), de asemenea un cântec de largă 
circulaţie, un adevărat „şlagăr” de muzică populară, vehiculat de 
lăutari, mai cu seamă în sudul ţării. Cele trei variante din Mehedinţi 
îşi au originalitatea lor, rezultată din procesul încă misterios al 
contaminării şi al atracţiei motivice. 

Culese de oameni ai locului (cei mai mulţi elevi şi învăţători) şi 
publicate în reviste locale, textele alese şi ordonate cu deosebită grijă 
de Isidor Chicet în antologia sa dau o imagine completă şi complexă 
a folclorului mehedinţean de pe durata întregului secol al XX-lea. 

De o factură deosebită este Floarea florilor. Antologie de lirică 
populară, Ediţie îngrijită şi Argument de Nicolae Ionel, Editura 
Junimea, Iaşi, 2003 (Carte apărută cu sprijinul Mănăstirii Petru 
Vodă). Aflată la a doua ediţie, cartea se bucură de aprecierea nereţi¬ 
nută a cercetătoarei Lucia Cireş: „Prezenta antologie este cea mai cu¬ 
prinzătoare (prin volumul surselor consultate) şi cea mai «autorizată» 
din punct de vedere poetic. [...] Nicolae Ionel oferă o chintesenţă a 
lirismului românesc”, autorul antologiei fiind aşezat în descendenţa 
lui Alecsandri, Eminescu, Ovid Densusianu şi Lucian Blaga. Intr- 
adevăr, ca şi iluştrii săi predecesori, tânărul (presupun, pe consi¬ 
derente mai mult stilistice) antologator îşi asumă sarcina, de loc uşoa¬ 
ră, de a alege, pe criterii strict estetice, din sute de colecţii de poezie 
populară, de pe întreg cuprinsul ţării, realizate pe durata unui secol şi 
jumătate, cele mai izbutite texte lirice din care să se contureze „icoana 
spiritualităţii concentrate, esenţiale a poporului român, chipul spe¬ 
cific, prin particularitate etnică, dar şi prin accent intensiv, al situării 
noastre faţă de transcendentul care ne dă o locuire prin cuvânt” (p. 5). 

Această goană după specificul etnic depozitat, în straturi de di¬ 
ferite grosimi, în creaţia populară nu e nouă. Considerarea folcloru¬ 
lui, a culturii populare, ca expresia cea mai limpede şi mai convin¬ 
gătoare a modului de a fi al poporului român nu lipseşte, ca atare, din 

aprecierile cărturarilor români, începând cu deschizătorii de drumuri 
în folcloristica românească, cu Vasile Alecsandri, Alecu Russo, Cezar 
Bolliac şi alţii. Vasile Alecsandri susţinea o adevărată prelegere 
despre folclor şi identitatea etnică atunci când scria, în studiul Româ¬ 
nii şi poezia lor (gazeta „Bucovina”, 1849): „Am multă sperare în 
acest neam a cărui adâncă cuminţie e tipărită într-o mulţime de pro- 
verburi, unele mai înţălepte decât altele; a cărui închipuire minunată 
e zugrăvită în povestele sale poetice şi strălucite ca înseşi cele 
orientale; al cărui spirit satiric se vădeşte în nenumăratele anecdote 
asupra tuturor naţiilor cu care s-au aflat el în relaţie; a cărui inimă 
bună şi darnică se arată în obiceiul ospeţiei pe care l-au păstrat cu 
sfinţenie de la strămoşii săi; al cărui geniu în sfârşit luceşte atât de viu 
în poeziile sale alcătuite în onorul faptelor măreţe”. Adâncă cuminţie, 
adică înţelepciune, închipuire minunată adică fantezie, spirit satiric, 
inimă bună şi darnică, geniu poetic sunt câteva dintre trăsăturile 
românilor extrase de poet din poezia populară, poezie pe care el cel 
dintâi o scosese la lumină şi o făcuse cunoscută Europei timpului său. 

Mai târziu, chiar fondatorii folcloristicii ca disciplină de sine 
stătătoare făceau apel la creaţia folclorică pentru a susţine teze 
inspirate de orientările ştiinţifice ale timpului. Este cunoscută 
definiţia dată folclorului de Ovid Densusianu în cunoscuta sa lecţie 
introductivă la un curs de filologie romanică, publicată sub titlul 
Folclorul - cum trebuie înţeles (1909), altminteri des citată. 

în perioada imediat următoare, D. Caracostea îşi orienta cercetarea 
în acelaşi sens, propunându-şi ca prin studiile sale să fixeze locul 
poporului român în cadrul folclorului european. La fel, contem¬ 
poranul său, Petru Caraman, de la Iaşi, găsea în studiul folclorului 
calea cea mai adecvată pentru adevărata cunoaştere de sine ca popor, 
urmărind prin studiile sale să determine personalitatea etnică a 
neamului românesc, prin ce are el mai propriu şi mai original în 
cultura sa tradiţională. Tot din creaţia folclorică îşi extrage Lucian 
Blaga elementele construcţiei sale de filosofia culturii din Spaţiul 
mioritic, aici află gânditorul Mircea Vulcănescu argumente pentru a 
i.hiţa Dimensiunea românească a existenţei (1943); la folclor, acest 
neobosit laborator de miracole, face apel Ovidiu Papadima pentru a 
contura O viziune românească a lumii (1942) etc. 

Nicolae Ionel nu este departe de o asemenea situare, exprimată 
într-un limbaj poetico-filosofico-teologic uşor strident şi desuet, în 
care se regăsesc ecouri din Heidegger, Noica, părintele Galeriu (dacă 
nu mă-nşel eu!): „Am imaginat această antologie ca o carte populară 

a bucuriei de sine, a întâlnirii cu sine, a smeririi de sine prin comu¬ 
niunea în trăirea până la capăt a marilor chemări ale existenţei - iu¬ 
birea, durerea, moartea -, a cunoaşterii chipului din adânc al sufletului 
nostru, a chemării dincolo de sine, în adevărul care ne obârşeşte şi ne 
călăuzeşte stelar” (p. 6). Chestiunea este că dragostea, durerea, 
moartea, despărţirea, dorul (chiar şi atât de românescul dor\), jalea, 
soarta, norocul, sunt nişte sentimente, stări, atitudini general-ome- 
neşti, alcătuind marile surse ale lirismului întregii umanităţii, „temele 
lirice majore” (iubirea, moartea, natura), cum le numeşte Edgar Papu, 
Evoluţia şi formele genului liric, 1968. Limba în care ele prind contur 
şi sistemul imagistic le fac să sune altfel, deosebind cântecele zise de 
români de acelea intonate de cei care trăiesc în imediata lor vecinătate 
ori hăt departe, peste multe mări şi ţări. Toată lumea iubeşte, dar o 
chemare la dragoste ca aceasta nu putea să răsune decât la un popor 
de plugari, trăitori în mijlocul unei naturi locale învăluitoare: „Prin 
pădurea rară-n jos/merge badea cel frumos/cu carul de odolean,/cu 
boii de măgeran,/cu juguri de scânteuţe,/cu răsteie de botcuţe,/cu roa¬ 
te de mere coapte,/cu butuci/de mere dulci,/cu loitriţe/de turtiţe./Hai, 
bade, să-ţi dau guriţă!”. Asemenea mostre de frumos şi sensibilitate 
abundă în antologia Floarea florilor realizată de Nicolae Ionel. 

Teza implicită a acestei antologii priveşte natura transcategorială a 
lirismului, liricul transgresând limitele mai mult sau mai puţin 
arbitrare ale „genurilor”, canonice sau necanonice, ale folclorului, 
fiind prezent în colinde (poezie de urare şi felicitare), în cântecele 
funebre („Zorile”, „Cântecul bradului”, „Cântecul de despărţire”) şi 
în bocete, aparţinând folclorului ritual, grupate în secţiunea VIII. „De 
trecere din lume”, în descântece, de asemenea forme ale poeziei 
rituale, în unele construcţii epice, precum binecunoscuta baladă 
Mioriţa şi altele. 

Diferit prin intenţii şi orientare este volumul Meşterul Manole, 
Antologie, comentarii şi bibliografie de Nicolae Constantinescu şi 
Gheorghe Deaconu. Studiu introductiv de Nicolae Constantinescu, 
Editura „Fântâna lui Manole”, Râmnicu Vâlcea, 2005. Succinta 
„Notă asupra ediţiei” relevă că studiul introductiv „evaluează stadiul 
cercetării subiectului şi aduce la zi dezbaterea problematicii lui pe 
plan naţional şi mondial”, că selecţia textelor a avut în vedere toate 
cele trei versiuni cunoscute ale temei în folclorul românesc - baladă, 
colind, legende şi povestiri în proză, la care se adaugă fragmente din 
texte literare inspirate de marele mit al creaţiei, însoţite de un bogat 

mănunchi de aprecieri critice, toate acestea dând cărţii inaugurale a 
tinerei edituri vâlcene calitatea de „carte de învăţătură”, de instrument 
de lucru necesar şi util pentru elevi şi studenţi, un agreabil şi 
instructiv prilej de lectură şi de meditaţie pentru publicul larg. Este 
vorba aici de o antologie tematică, noutatea fiind gruparea, pentru 
prima oară în aceleaşi cadre, a textelor populare, orale, cu o parte din 
versiunile scrise, aparţinând literaturii de autor, ale acestei teme 
universale. 


(„Sud”. Revistă lunară de cultură editată de 
Fundaţia „Dimitrie Bolintineanu”. Bolintin Vale-Giurgiu-Bucurcşti, 
Anul 8, nr. 7-8 (72-73), iulie-august 2005, p. 20 
şi nr. 9-10 (74-75), septembrie-octombrie 2005, p. 23) 

„La o reeditare*' 


M area colecţie de proverbe a lui luliu A. Zanne aparţine şirului de 
opere fundamentale ale culturii româneşti crescute, către 
sfârşitul secolului al XlX-lea, din rădăcinile viguroase şi sub umbra 
ocrotitoare ale spiritului creator hasdeean. Căci, fie că s-au recu¬ 
noscui ci înşişi ca discipoli ai magistrului de formaţie enciclopedică 
şi cu vocaţie de întemeietor, fie că au fost plasaţi, de către istoricii 
disciplinelor pe care le-au ilustrai, într-o linie de continuitate cu 
acesta, toate poartă marca „şcolii Hasdeu”: cuprindere largă, stăpâ¬ 
nirea riguroasă a materialului, capacitatea de a-i pătrunde esenţele, 
tendinţa de a pune ordine în mulţimea faptelor care le stăteau în 
atenţie - lingvistice, istorice, folclorice, etnografice etc. 

Dar, cum nici unul dintre discipoli nu putea să acopere, de unul 
singur, vastele teritorii în care titanui se mişca atât de dezinvolt, are 
ioc un început de specializare, facându-se, asrfe!, pasul necesar către 
profesionalizare. Căci, referindu-ne strict la domeniul culturii 
populare, se poate spune că disciplinele ştiinţifice care o studiază - 
etnografia şi folclorul - abia prindeau contururi vagi în gândirea cu¬ 
prinzătoare şi răzbătătoare a lui B. P. Hasdeu, încât doar ceva mai 
târziu pot 11 omologaţi ca „etnografi” preotul şi profesorul de ştiinţe 
naturale Sim. FI. Marian sau juristul Teodor T. Burada, ori ca „fol¬ 
clorişti” filologul G. Dem. Teodorescu sau arheologul Gr. C. 
Tocilescu. 

în aceeaşi situaţie se află şi luliu A. Zanne, născut în 11 iulie 1855 
la Brusa, în Turcia şi mort în 14 februarie 1924 la Bucureşti, diplomat 
al Şcolii Centrale de Ingineri din Paris (1880), inginer de căi ferate la 
Serviciul de poduri şi şosele; subdirector la Serviciul tehnic al Primă¬ 
riei Capitalei, autorul monumentalei lucrări Proverbele românilor. 
Proverbe, zicători, povăţuiri, cuvinte adevărate, asemănări, idiotisme 

şi cimilituri, 10 volume, apărute între 1895-1903 [voi. I, 1895; voi. II, 
1897; voi. III, 1899; voi. IV-V, 1900; voi. VI -VII-VIII-IX, 1901; voi. 
X, 1903,] însumând circa 7 000 (şapte mii de pagini!) şi cuprinzând, 
după socoteala lui Ovidiu Bârlea, în volumele I-VII, 18940 tipuri de 
proverbe la care se adaugă încă 4 500 de tipuri incluse în voi. IX şi 
X, plus cele 16350 de tipuri cuprinse în colecţia mai veche a lui 
lordache Golescu, publicată de Zanne în voi. VIII al corpusului său, 
prin care va fi şi intrat definitiv şi irevocabil în istoria culturii româ¬ 
neşti. „Colecţia-corpus alcătuită de Zanne se pare că întrece ca bo¬ 
găţie ceea ce a fost semnalat până acum la alte popoare”, după cum 
apreciază Ovidiu Bârlea (Istoria folcloristicii româneşti, Editura En¬ 
ciclopedică Română, 1974, p. 325), deşi, avertizează reputatul 
folclorist, „cifrele trebuie evaluate cu oarecare aproximaţie, întrucât 
Zanne a inclus şi o seamă de maxime şi expresii livreşti, după cum 
însuşi mărturiseşte în prefaţă, iar câteva se repetă la alte capitole, atari 
scăpări fiind inerente unei lucrări de asemenea proporţii lăsată pe 
seama unui singur om”. 

Adevărul este că Zanne a avut câţiva antecesori merituoşi într-ale 
culegerii proverbelor, precum vornicul lordache Golescu, Anton 
Pann, I. C. Hinţ-Hinţescu, Petre Ispirescu, pe care îi prezintă mono¬ 
grafic şi cu spirit critic în a doua secţiune a introducerii sale (Către 
cititor), „Bibliografia română despre povăţuiri, proverbe şi cuvinte 
adevărate”, şi pe care îi continuă la un alt nivel, diferenţa fiind dată 
de amploarea extraordinară a colecţiei sale, de ingeniosul sistem de 
ordonare a materialului adunat, de perspectiva comparativă adoptată. 
Urmând idei cumune epocii, Iuliu A. Zanne insistă asupra etnicităţii 
proverbelor care sunt pentru el, „expresiunea caracterului şi a 
moravurilor unui popor, modului său de a cugeta, de a vedea şi de a 
simţi”. în comparaţie cu istoria care „ne arată rapoartele exterioare 
ale unui popor, proverbele ne dau cunoştinţa intimă a spiritului şi 
caracterului său”; [...] „proverbele ne arată modul de a gândi a[l] 
întregului popor”, de aceea ele trebuie privite „ca productul colectiv 
al spiritului unei întregi naţiuni” (p. XX). Dacă aici ne aflăm în faţa 
unui loc comun al gândirii folcloristice a vremii, relaţionarea schim¬ 
bărilor din conţinutul unor ziceri sentenţioase în raport cu schimbările 
din viaţa socială a grupului creator de folclor anticipează perspectiva 
contextualistă asupra folclorului. Citându-1 sau parafrazându-1 pe 
Quitard, paremiologul român notează: „Proverbele unui secol lămu¬ 
resc gusturile, obiceiurile, originalitatea care-1 deosibeşte de toate 

celelalte secole. Schimbându-se calităţile sau viţiurile unei societăţi, 
se schimbă şi proverbele ei, ceea ce ne poate explica, până la un 
punct, pentru ce un proverb îşi are adeseori contrariul”. {Idem) 

Trebuie de asemenea notat ca Iuliu Zanne nu a fost singur în 
această întreprindere, el recurgând, asemenea întemeietorului şi 
creatorului de şcoală Hasdeu şi asemenea altor contemporani ai săi, la 
serviciile dezinteresate şi binevoitoare ale unui mare număr de cola¬ 
boratori, din toate provinciile româneşti, precum preotul Teodor Bălâ- 
şel, M. Canianu, A. Corcea, Artur Gorovei, S. T. Kirileanu, Mihai Lu- 
pescu, N. C. Mateescu, Elena Sevastos, Th. Speranţia, Alexandru Va- 
siliu, dintre cei care au dobândit, prin propria lor operă de culegători 
şi comentatori ai fenomenului folcloric românesc un loc în istoria 
disciplinei, dar lista e încă mai lungă (vezi Datcu, Iordan, Dicţionarul 
etnologilor români, Editura Saeculum I. O., 1998, voi. II, p. 293). 

Marea colecţie de proverbe a românului sud-dunărean Iuliu Zanne 
pune astfel şi problema raportului dintre amatorism şi profesionalism 
în cercetarea culturii populare către începutul secolului al XX-lea, 
căci marea majoritate a celor amintiţi mai sus erau prea puţin şcoliţi 
intr-ale folclorului, fără a fi, însă, rupţi de mişcarea de idei din 
folcloristica românească şi europeană a timpului. Proverbele româ¬ 
nilor, ca realizare majoră a folcloristicii româneşti, nu poate fi sepa¬ 
rată de îndrumările lui B. P. Hasdeu care, încă în 1867, în prefaţa la 
colecţia lui I. C. Fundescu, Basme, oraţii, păcălituri şi ghicitori, adu¬ 
nate de..., atribuia „genului aforistic” un loc precis în schema sa de 
clasificare a literaturii populare, socotind proverbele drept „filosofia 
practică a vieţii umane” şi trasa obiectivul realizării unei colecţii 
cuprinzătoare a acestui tezaur de înţelepciune: „Anton Pann, adunând 
un mare număr de proverbe române, puse începutul unei colecţiuni şi 
mai complete, pe care aşteptăm să ne-o dea viitorul, fără ca să-i fie 
permis a uita celelalte două varietăţi, nu mai puţin importante: 
idiotismele şi ghicitorile”. (B. P. Hasdeu, „Literatura populară”, 
Introducere la Basme, oraţii, păcălituri şi ghicitori adunate de I. C. 
Fundescu, cu o introducere despre literatura populară de ..., 1867, în 
Hasdeu, B. P., Studii de folclor, Ediţie îngrijită şi note de Nicolae Bot, 
Editura Dacia, Cluj-Napoca, 1979, p. 28). 

Lucrarea lui Zanne se sprijină, de asemenea, pe îndrumările teore¬ 
tice ale unui apropiat discipol al lui Hasdeu, G. Dem. Teodorescu, 
care, în Cercetări asupra proverbelor române. (Cum trebuiesc culese 
şi publicate. Studiu critic şi bibliografic, 1877), formulează o serie de 

principii ştiinţifice cu privire la adunarea şi editarea proverbelor, 
valabile, altminteri, pentru ansamblul literaturii populare, încât se 
consideră că respectivul studiu a „contribuit hotărâtor la orientarea 
folcloristicii noastre pe o cale ce îşi va afla demonstraţia strălucită, 
prin Ovid Densusianu şi şcoala sa. Un drum la capătul căruia va veni 
sinteza lui Ovid Densusianu din anul 1910: Folclorul. Cum trebuie 
înţeles (Papadima, Ovidiu, Prefaţă la G. Dem. Teodorescu, Poezii 
populare române (1885), Ediţie critică, note, glosar, bibliografie şi 
indice de George Antofi, Editura Minerva, 1982, p. XXVIII). Cerce¬ 
tările... lui G. Dem. Teodorescu au drept punct de plecare sau pretext 
culegerea lui I. C. Hinţ-Hinţescu, Proverbele românilor. Sibiu, 1877 
şi au fost redactate, amănunt nu lipsit de importanţă, la Paris, unde 
tânărul studios român venise în contact cu mişcarea de idei din 
folcloristica şi filologia europeană a timpului. Interesul pentru studiul 
proverbelor trebuie pus în relaţie şi cu orientarea etnopsihologică, şi 
cu încercările de „arheologie lingvistică” la modă în vremea respec¬ 
tivă. „însemnătatea de frunte a proverbelor stă într-a lor limbă”, scria 
comentatorul, adăugând imediat: „Deci, într-a limbii studiare e foarte 
cu putinţă să găsim multe din câte veacul de mijloc a uitat sau n-a 
putut să ne spuie despre chipul cum cugetau strămoşii şi cum îşi 
exprimau acele cugetări”. Recuperarea trecutului, în spiritul studiilor 
de istoria mentalităţilor de mai târziu, şi adâncirea, prin aceasta, a 
cunoaşterii de sine a poporului care a creat şi a perpetuat asemenea 
producţii literare par a fi obiectivele centrale ale cercetării prover¬ 
belor. De aceea învăţatul insista asupra necesităţii elaborării unei 
lucrări monografice asupra proverbelor româneşti care ar fi trebuit să- 
şi propună să clarifice o Serie de întrebări fundamentale privind tipo¬ 
logia, în raport cu conţinutul şi forma lor, originea, împrumuturile: „O 
lucrare dar cu totul însemnată ar fi aceea care s-ar nevoi să lămu¬ 
rească: de câte feluri sunt proverbele, cu privire la cugetarea ce co- 
prind şi la forma ce au, câte şi de la ce alte naţiuni au fost împru¬ 
mutate; care sunt ieşite din mintea scriitorilor noştri şi-n ce anume 
împrejurări; în ce timpuri şi prin ce mijloace de fapte ne-au venit cu¬ 
tare sau cutare zicătoare. Sarcina e grea, o mărturisim - scria tânărul 
învăţat român, la 1877. Dar e destul - încheie el - de când ne tot 
pripim cu lucrări care de care mai uşoare”. 

Emulul lui Hasdeu şi Odobescu avea vocaţie de cercetător şi 
îndemnurile lui s-au concretizat, întâi, în propria colecţie Poezii 
populare române anărută în 1885. anoi în masivul corpus Proverbele 

românilor de Iuliu Zanne, al cărui volum 1 din 1895 este însoţit de o 
„precuvântare” (p. 1X-XV) semnată de nimeni altul decât G. Dem. 
Teodorescu. Prefaţatorul vede în colecţia lui Iuliu A. Zanne punerea 
în operă a principiilor enunţate de el însuşi în 1877, principii puternic 
influenţate de părerile magistrului său B. P. Hasdeu, subliniind calita¬ 
tea de corpus a acesteia care „pentru prima oară [...] oferă culegerea 
completă a proverbelor, zicătorilor, idiotismelor, poveţuirilor şi ghici¬ 
torilor din scriitorii vechi şi noi”. La fel, G. Dem. apreciază aplicarea 
unei „sisteme raţionale” în ordonarea şi clasificarea materialului, 
„sistema” folosit de Zanne urmând foarte îndeaproape sugestiile for¬ 
mulate de prefaţator mai înainte, din care rezultă o „tipologie” bazată 
pe „conţinutul” şi „forma” paremiilor antologate („de câte feluri sunt 
proverbele, cu privire la cugetarea ce coprind şi la forma ce au”). Era 
firesc ca, regăsindu-se sau regăsind în opera contemporanului său pă¬ 
reri şi atitudini ştiinţifice dragi lui, G. Dem. Teodorescu să o înfăţi¬ 
şeze cititorilor cu entuziasm, aşezând-o sub semnul unicităţii („unică 
în felul ei”) şi monumentalităţii („un monument pentru literatura na¬ 
ţională”), caracterizare care o va însoţi de-a lungul întregii sale 
existenţe. 

La câţiva ani numai de la apariţia primelor volume, clericul şi lite¬ 
ratul transilvan Elie Cristea nota, în spiritul aprecierilor anticipative 
ale folcloristului muntean: . .Cea mai voluminoasă şi mai importantă 
este fără îndoială colecţia inginerului Iuliu A. Zanne din Bucureşti, 
apărută cu titlul Proverbele românilor până acuma în două tomuri 
groase. Acest om-albină a adunat cu zel unic si rar la noi românii 
(subl.mele - N.C.), proverbe, maxime, poveţe, ghicitori, cimilituri, 
idiotisme etc. din scriitori vechi şi noi şi din toate ţările locuite de 
români, însemnând la fiecare autorul, titlul şi pagina cărţii din care au 
fost scoase; ba la multe explicând şi cuprinsul ori retipărind din FI. 
Marian, Ispirescu, A. Pann, Donici, Alexandrescu, Creangă etc. le¬ 
genda, fabula ori povestea, care indică izvorul şi provenienţa lor” 
(Cristea, Elie, dr., Proverbe, maxime, asemănări şi idiotisme colec¬ 
tate din graiul românilor din Transilvania şi Ungaria de.... Tiparul 
Tipografiei Archidiecezane, Sibiu, 1901, în voi. Pagini dintr-o arhivă 
inedită. Ediţie îngrijită, studiu introductiv şi note de Antonie 
Plămădeală, Editura Minerva, Bucureşti, 1984, p. 299). 

Nu mult diferită este percepţia pe care o are asupra Proverbelor 
românilor un alt reprezentant de seamă al Şcolii Hasdeu, medievistul 
Mozes Gaster, care afirma în 1935 că Iuliu A. Zanne „a adunat ţoţ ce 

se poate găsi ca proverbe, zicale, frânturi de limbă în literatura 
scrisă”, elaborând o „enormă colecţiune” (din nou vastitatea, monu¬ 
mentalitatea), căreia „nu-i lipseşte nimica din tot ce i s-ar fi putut cere 
din punct de vedere ştiinţific” (perfectă, deci, ca realizare ştiinţifică), 
în această apreciere fiind inclusă şi referirea la modul de organizare a 
materiei - „orânduită într-un sistem admirabil”. Se afirmă, astfel, că 
„monumentalitatea şi valoarea intrinsecă a colecţiei lui Zanne îşi 
păstrează altfel şi astăzi o necontestată importanţă, ea fiind punctul de 
plecare şi de verificare al orişicărei noi cercetări în acest amplu şi 
interesant domeniu” (Netea, Vasile, Primele colecţii de proverbe 
româneşti publicate, în voi. Studii de folclor şi literatură. Editura 
pentru Literatură, Bucureşti, 1967, p. 401-402). 

însoţită de aceste aprecieri laudative, pe deplin meritate, mai ales 
dacă le privim din perspectiva timpului, colecţia/culegerea/corpusul 
lui Zanne a înfruntat vremea şi a rămas, cum s-a spus, unică , nici o 
altă realizare ncatingându-i dimensiunile extraordinare, chiar dacă 
aura de exhaustivitate păleşte oarecum, pe măsură ce o serie de 
colecţii de proverbe anterioare apariţiei celei a lui Zamie sunt scoase 
la iveală (cf. de ex. Vasile Netea şi, mai înainte, dr. Elie Cristea); chiar 
dacă asupra numărului de tipuri înregistrate se pot formula rezerve 
întemeiate (cf. mai sus Ovidiu Bârlea); chiar dacă asupra apartenenţei 
categoriale a exemplarelor selectate pot exista dubii, distincţia 
proverbe-zicâtori-aforisme-sentinţe-idiotisme etc. stând încă în 
atenţia cercetătorilor, deşi paremiologia românească s-a îmbogăţit, în 
ultimele decenii ale secolului al XX-lea, cu câteva lucrări doctorale 
de foarte bună ţinută datorate lui Constantin Negreanu, Cezar Tabar- 
cea, Pavel Ruxăndoiu, Dumitru Stanciu; chiar dacă asupra naturii 
folclorice, mai bine zis orale, a textelor pot plana anumite semne de 
întrebare, deşi colectorul anticipa o astfel de obiecţiune afirmând că 
„în cât [priveşte] proverbele săteşti, am împins scrupulozitatea atât de 
departe încât nu am însemnat ca fiind întrebuinţate de ţărani decât 
acele proverbe pe care le-am auzit de la ţară sau mi s-au semnalat de 
învăţători ca fiind săteşti..(Zanne I, p. XLV); chiar dacă sistemului 
clasificator, preţuit de comentatori la timpul potrivit, şi chiar mai 
târziu, i se pot găsi, totuşi, fisuri serioase („Observând cu atenţie cla¬ 
sificarea lui Zanne va trebui să remarcăm că, deşi extrinsec, sistemul 
adoptat de el poate rezista oricând, fiind desprins din realităţi care 
determină genetic existenţa şi practic orientarea funcţională a 
proverbelor. [...] Problema este însă alta. Ceea ce dă numeroase bătăi 



de cap culegătorilor de proverbe ca şi autorilor de colecţii şi antologii 
este evidenta valoare conotativă a unor termeni din expresia 
proverbului sau imposibilitatea de a extrage un termen-titlu cu 
valoare generală. In ce categorie se încadrează Buturuga mică 
răstoarnă carul mare, fiind evident că nici «buturugă» nu înseamnă 
«buturugă», nici «carul» - «car»? Este oare potrivită clasa «acţiuni 
umane» pentru un proverb ca Unde dai şi unde crapă?" - Tabarcea, 
Cezar, Poetica proverbului, Editura Minerva, Bucureşti, 1982, p. 63). 

în cei peste 100 de ani care au trecut de la apariţia primului volum 
din corpusul lui Zanne, puţine şi cel mai adesea lipsite de relief sunt 
încumetările de a-1 valorifica prin republicare. O primă reeditare, 
curajoasă pentru epoca respectivă, comprimă în 630 de pagini cele 
7000 de file ale ediţiei originare (vezi Zanne, I. A., Proverbele româ¬ 
nilor..., Ediţie îngrijită de C. Ciuchindel, Editura Tineretului, 1959), 
pentru ca, în alte coordonate istorico-sociale, să apară un compendiu 
al celebrei lucrări, suficient pentru ca tinerii cititori să aibă fie şi o 
vagă impresie despre dimensiunile acesteia (vezi Cartea înţelepciunii 
populare. Proverbe. Ediţie îngrijită, prefaţă şi bibliografie de Ion Do- 
du Bălan, Editura Minerva, Bucureşti, 1974, 122 p.). Faţă de cele 
2915 expresii proverbiale incluse în această ediţie, antologia Apa 
trece , pietrele rămân. Proverbe româneşti. Ediţie îngrijită, prefaţă, 
glosar şi indice de George Muntean, Editura pentru Literatură 
(B.P.T.), 1966, cuprinde 8177 de intrări, ordonate alfabetic şi grupate 
tematic, într-un cuprinzător indice (ediţia a doua, amplificată, 1969; 
vezi şi Proverbe româneşti. Antologie, text stabilit, glosar, indice te¬ 
matic, postfaţă şi bibliografie de G. M., Editura Minerva, 1984), ma¬ 
rea majoritate provenind „cum era şi firesc - scrie autorul - din Pro¬ 
verbele românilor, voi. 1-X, editate de I. A. Zanne”, dar, în afara tri¬ 
miterilor bibliografice, nimic nu aminteşte de profilul colecţiei 
înaintaşe. 

Aparţinând „formelor simple” ale literaturii populare, vechi de 
când umanitatea, rezistent şi vital ca tot ceea ce are rădăcinile în viaţa 
de zi cu zi, capabil să ţină pasul cu transformările mai lente sau mai 
rapide ale acesteia, proverbul susţine fără echivoc dubla dependenţă 
contextuală a textelor folclorice în general, făcând parte din acele 
„fosile vii”, puse în lumină de Mircea Eliade, purtătoare ale unei 
memorii culturale venind din timpuri imemoriale, dar actualizându-se 
în împrejurări particulare, în cadre situaţionale sau locuţionare 
permanent schimbătoare. Comentând expresia Omul e ca oul, despre 

care crede că „nu este nici proverb, nici folclor” (totuşi în colecţii se 
găseşte o sentinţă asemănătoare: Omul este tare ca fierul şi slab ca 
oul), Mircea Eliade se arăta încântat de frumuseţea şi de profunzimea 
ei, găsind aici „cea mai crâncenă formulare a sentimentului de 
evanescenţă a existenţei umane”. Dar, dincolo de semnificaţia pe care 
formula gnomică i-o transmitea gânditorului modem, merită reţinută 
explicaţia dată de acesta mecanismului producerii proverbelor, în care 
experienţa şi gustul individuale sunt validate şi susţinute de cele ale 
grupului: „Proverbul însuşi a fost la început o expresie fericită, dar 
câtă experienţă colectivă înapoia lui, câtă precizie în imagini, cât 
fantastic acumulat. Nimeni nu poate face un proverb din capul lui. Şi 
nici nu poate colabora la creşterea unui argou dacă nu se integrează 
perfect în organicitatea acelei colectivităţi sau acelei bresle” (Eliade, 
Mircea, „Fragmente” după voi. Oceanografie [1934], în voi. Meş¬ 
terul Manole. Studii de etnologie şi mitologie. Ediţie şi note de Mag- 
da Ursache şi Petru Ursache, Editura Junimea, Iaşi, 1992, p. 217). 

începutul retipăririi, la fix un secol de la apariţia ultimului volum 
(1903) (deşi pe coperta exterioară este inscripţionat anul 1912!), a 
marii colecţii de proverbe a lui Iuliu Zanne, înseamnă, neîndoielnic, 
un act de cultură. Poate că, reintrată, astfel, în circuitul viu al valorilor 
naţionale, marea colecţie cu statut de corpus folcloric românesc, 
primul de acest fel şi încă nedepăşit, deocamdată, pe tărâmul pare¬ 
miologiei româneşti, va declanşa un nou val în cercetarea noastră 
folcloristică. 

Lucian Blaga considera că „Proverbele sunt aforismele poporului” 
ele fiind deopotrivă „frânturi de sisteme filosofice, frânturi de 
psihologie, frânturi de mare pamflet”. Extaziindu-se, pe bună drep¬ 
tate, în faţa înţelepciunii condensate în aceste scânteieri ale spiritului 
popular, în faţa frumuseţii formulei poetice prin care sunt exprimate 
adevăruri general cunoscute sau experienţe trăite, autorul Spaţiului 
mioritic constata că „încă nu s-a scris un studiu serios despre prover¬ 
bul românesc, un studiu de înălţimea mijloacelor de investigaţie şi de 
determinare de astăzi [suntem în 1926 - n. n. - N. C.], care să arate 
fizionomia schimbăcioasă şi totuşi aceeaşi a acestui pestriţ şi scân¬ 
teietor proverb, în comparaţie cu cel de aiurea. Proverbul românesc 
are fără îndoială o fizionomie a sa, un stil dintr-o bucată, o înfăţişare 
de-o remarcabilă consecvenţă lăuntrică. De la un asemenea studiu 
aşteptăm şi cea mai organică psihologie a gândirei poporale 
româneşti”. (Blaga, Lucian, Studiul proverbului, în voi. Zări şi etape, 

Text stabilit şi bibliografie de Dorii Blaga, Editura pentru Literatură, 
Bucureşti, 1968, p. 318). 

Sigur că, în cele trei sferturi de veac care au trecut de când Blaga 
făcea aprecierile de mai sus, au fost scrise o serie de studii demne de 
a fi reţinute ca paşi importanţi pe drumul înţelegerii acestei „cărţi de 
înţelepciune” a poporului, mereu deschisă, mereu provocatoare, întru 
a cărei justă înţelegere îndemnurile vecfii de peste un veac ale lui G. 
Dem. Teodorescu ar trebui reţinute şi puse fidel în operă: „Aşadar noi 
toţi, pe câţi ne-ar bate gândul să facem cărţi de literatură poporar[n]ă, 
să lăsăm încolo dorinţa de a publica orice şi oricum, numai ca să fim 
numiţi autori; şi să ne pătrundem de ideea că nu e destul să culegem 
şi să publicăm de-ale poporului, ci că mai trebuie să ştim cum să 
culegem şi cum să publicăm ceea ce am cules; să învăţăm odată că 
orice poezie, orice obicei, orice proverb, orice frântură de limbă îşi 
are împrejurările fireşti, în care şi-a luat naştere şi care trebuiesc 
spuse neapărat; că nevoile sau plăcerile care le-au născocit, legile 
după care au fost puse în viia rostire a românului nu pot fi nesocotite 
cu uşurinţă, căci atunci nesocotim propria noastră lucrare”, 
îndemnurile înaintaşului nostru ar fi trebuit luate în seamă, căci, zice 
un proverb, Cine n-ascultă de povaţă nimic nu-învaţă. 

(Prefaţă la Iuliu Zanne, Proverbele românilor din România, Basarabia, 
Bucovina, Ungaria, Istria şi Macedonia I. Ediţie anastatică. Cu o prefaţă de 
N. C. Ediţie îngrijită de Mugur Vasiliu. Asociaţia Română pentru Cultură şi 
Ortodoxie, Editura Scara, Bucureşti, 2003, p. 5-14) 

Treptele recuperării unui strălucit tezaur 
de spiritualitate romanească 


Î nceputul republicării, în ediţie anastatică, a celebrei lucrări a lui 
luliu Zanne, Proverbele românilor, seamănă, întrucâtva, cu opera¬ 
ţia de recuperare a unui tezaur, a unei comori aflată de multă vreme 
pe fundul oceanului. Colecţiei lui Zanne i-a fost recunoscută, de la 
început, calitatea de tezaur de limbă, de spiritualitate, de înţelepciune 
populară, cel dintâi volum, apărut în 1895, fiind premiat de Academia 
Română, fapt menţionat pe foaia de titlu a fiecăruia dintre volumele 
următoare (voi. II, 1897; III, 1899; IV-V, 1900; Vl-VII-VIII-IX, 
1901; X, 1903), dar ea zace, dacă se poate spune astfel, de peste un 
secol, într-un număr restrâns de exemplare, în bibliotecile publice sau 
private, acoperită fiind nu de valurile şi de nisipul mării, ci de undele 
vremii şi de nepăsarea sau poate de neputinţa oamenilor. La 
„localizarea” ei nu a fost nevoie de cine ştie ce instrumente sofis¬ 
ticate, de sonare sau alte cele, pentru că ea (colecţia) era bine fixată 
pe harta valorilor nepieritoare ale culturii româneşti, dar scoaterea ei 
la suprafaţă, readucerea sa, nu în conştiinţa publică, din care, practic, 
nu a lipsit niciun moment (ca şi Tezaurul românesc de la Moscova!), 
ci sub privirile, sub ochii cititorilor de azi a luat ceva timp, măsurabil, 
iată, cu suta şi ceva de ani. 

Deşi „lansat la apă” sub cele mai bune auspicii - mă refer la „Pre¬ 
cuvântarea” semnată de folcloristul G. Dem. Teodorescu în deschi¬ 
derea primului volum - şi însoţit, tot timpul, de cele mai favorabile 
aprecieri, corpusul proverbelor româneşti nu a mai fost niciodată 
retipărit/republicat integral. 

O primă reeditare (Zanne, I. A., Proverbele românilor..., Ediţie 
îngrijită de C. Ciuchindel, Prefaţă de Mitu Grosu, Editura Tineretului, 
1959), neaşteptată şi curajoasă pentru epoca respectivă, care trebuie 
să fi incriminat conţinutul de chsă şi originea religios-creştină a 

multora dintre proverbele selectate de autor, are calitatea de a fi 
readus în atenţia cititorilor celebrul corpus şi de a fi păstrat structura 
ediţiei iniţiale, comprimând în 630 de pagini cele 7000 de file ale 
ediţiei originare, cu preţul renunţării, desigur, la comentariile, 
variantele şi versiunile în limbi străine. Prefaţa, care va fi contat mult 
în susţinerea apariţiei cărţii, este semnată de Mitu Grosu, pe atunci 
profesor de literatură română veche şi folclor la Filologia din Bucu¬ 
reşti, unde nu îşi (re)găsiseră încă locul un G. Călinescu, Alexandru 
Piru, Mihai Pop. Studiul introductiv abundă în clişee proletcultiste 
( 1T A da bir cu fugiţii mărturiseşte durerile trecutului, când iobagii 
fugeau de pe pământurile boiereşti din pricina birurilor împovă¬ 
rătoare”; „ Corb la corb nu-şi scoate ochii arată că exploatatorii se 
acopereau între ei pentru toate tâlhăriile şi nedreptăţile făcute celor 
exploataţi”; ,JLa sfântul aşteaptă, La pastele cailor şi altele, a căror 
vechime este destul de mare, exprimă, în esenţa lor, atitudinea 
materialistă a poporului, care a văzut în religie o expresie ideologică 
a puterii politice a celor ce le făceau traiul amar”). 

După fix 15 ani, în alte coordonate istorico-sociale, va apărea un 
compendiu al celebrei lucrări, suficient pentru ca tinerii cititori să 
aibă fie şi o vagă impresie despre dimensiunile acesteia (vezi Cartea 
înţelepciunii populare. Proverbe , Ediţie îngrijită, prefaţă şi biblio¬ 
grafie de Ion Dodu Bălan, Editura Minerva, Bucureşti 1974, 122 p.). 
Intr-un deceniu şi jumătate, discursul prefaţatorului s-a schimbat 
evident. întâi că folcloriştii înşişi (I. C. Chiţimia, Pavel Ruxândoiu) 
şi, alături de aceştia, unii lingvişti (Sanda Golopenţia-Eretescu, Elena 
Slave, C. Negreanu) îşi îndreptaseră atenţia către această „specie 
scurtă” a literaturii populare, ignorată o vreme. Excesele sociologi¬ 
zante sunt temperate, accentul căzând pe dimensiunea etică a prover¬ 
belor: „Idealul etic al poporului nostru, cu multiplele lui coordonate 
şi nuanţe filosofice - scrie I. D. Bălan -, mi se pare a fi concentrat şi 
exprimat în proverbele româneşti în noţiunea de Omenie”. 

Faţă de cele 2915 expresii proverbiale incluse în această ediţie, 
antologia Apa trece, pietrele rămân. Proverbe româneşti, Ediţie îngri¬ 
jită, prefaţă, glosar şi indice de George Muntean, Editura pentru Lite¬ 
ratură (B.P.T.), 1966, cuprinde 8177 de intrări, ordonate alfabetic şi 
grupate tematic, într-un cuprinzător indice (ediţia a doua, amplificată, 
1969; vezi şi Proverbe româneşti, Antologie, text stabilit, glosar, in¬ 
dice tematic, postfaţă şi bibliografie de G. M., Editura Minerva, 
1984), marea majoritate provenind „cum era şi firesc - scrie autorul - 




din Proverbele românilor, voi. I-X, editate de I. A. Zanne”, dar, în 
afara trimiterilor bibliografice, nimic nu aminteşte de profilul 
colecţiei înaintaşe. 

„Precuvântarea” cu care se deschide primul volum al celebrei lu¬ 
crări a lui luliu A. Zanne, Proverbele românilor din România, Basa¬ 
rabia, Bucovina, Ungaria, Istria şi Macedonia. Proverbe, zicâtori, 
povăţuiţi, cuvinte adevărate, asemănări, idiotisme şi cimilituri. Cu 
un glosar româno-francez. Bucureşti. Imprimeria Statului. Editura 
Librăriei Socec & C om P, 1895, semnată de G. Dem. Teodorescu (vezi 
voi. I, p. XII-XIII), cuprinde în esenţă argumente solide pentru a con¬ 
vinge pe oricine de valoarea şi de unicitatea acestei opere fundamen¬ 
tale a culturii româneşti, precum şi de necesitatea retipăririi ei, în aşa 
fel încât ea să stea la dispoziţia fiecărui român ca o carte de căpătâi şi 
de învăţătură. 

Este posibil ca tocmai dimensiunile neobişnuite ale marii colecţii 
a lui luliu A. Zanne şi complexitatea extraordinară a aparatului critic 
(variante româneşti şi străine, în original şi în traducere, surse, 
explicaţii, glosar româno-francez care funcţionează ca un indice 
orientativ extrem de util) să-i fi făcut pe editori să ezite în faţa 
uriaşului volum de muncă pe care republicarea sa l-ar fi presupus. 
Ceea ce a reuşit luliu A. Zanne, de unul singur (dar cu ajutorul unui 
mare număr de corespondenţi din întreaga ţară, menţionaţi ca atare în 
scurta noastră prefaţă, La o reeditare , voi. I, p. 7 (cf. şi ante, p.227), 
nu a reuşit un institut academic de folclor în peste treizeci de ani de 
activitate plătită de stat. 

De aceea se cuvine să salutăm fără nicio rezervă apariţia primelor 
volume ale ediţiei anastatice „George Constantin Păunescu” ca un 
adevărat eveniment editorial şi superior act de cultură. 

Cititorul de azi poate constata, cu cărţile pe masă, unicitatea 
operei lui Zanne, rămasă singulară în peisajul paremiologiei româ¬ 
neşti şi fără a avea, la vremea întâiei apariţii, pereche în lume. 

Proverbele românilor este mai mult decât o colecţie de ziceri sen¬ 
tenţioase populare; este un corpus, cel dintâi şi singurul realizat până 
acum, al unei specii a literaturii populare româneşti. Enumerarea 
„speciilor” pe care Zanne le include în corpus- ul său („proverbe, 
zicători, povăţuiri, cuvinte adevărate, asemănări, idiotisme şi cimi¬ 
lituri”) nu reprezintă neapărat expresia unei indecizii sau imprecizii 
terminologice, scuzabilă, în ultimă instanţă, dacă ne raportăm la vre¬ 
mea când a lucrat autorul, ci arată mai de grabă intenţia de cuprindere 

a totalităţii formelor de expresie verbală cu o valoare gnomică, cu 
funcţia de cunoaştere filosofică şi de îndreptar practic al omului din 
popor. Zanne este chiar preocupat de încadrarea taxonimică a acestor 
atât de variate formule gnomice, sentenţioase, pe care le clasează cum 
poate mai bine în „proverbe”, „zicători”, al căror număr fiind „destul 
de însemnat le-am grupat - scrie autorul - în urma fiecărei serii a 
proverbelor la care se referă”. Cât priveşte idiotismele „cazul este mai 
gingaş” şi, ca atare, priveşte ca „idiotisme propriu-zise numai idiotis¬ 
mele de sintaxă, după care vin treptat asemănările (a dormi ca un 
buştean), locuţiunile adverbiale sau locuţiunile-asemănări (a dormi 
buştean, a se face broască la pământ) şi în sfârşit zicătorile” (I, p. 
XLVIII). Este adevărat că nici înaintaşii (Anton Pann, Iordache Go- 
lescu, I. C. Hinţescu, P. Ispirescu), preocupaţi mai mult de înregistra¬ 
rea, de colecţionarea proverbelor, nu s-au interesat prea mult de ches¬ 
tiuni legate de definirea speciilor în discuţie. Este, pe de altă parte, 
ciudat, dar în parte explicabil, faptul că nici G. Dem. Teodorescu, în 
studiul introductiv, nici Iuliu Zanne în „Către cititor” nu fac trimitere 
la importantele precizări de ordin tenninologic şi categorial ale lui 
Mozes Gaster din Literatura populară (1883): „Sub proverb se 
coprinde mai întâi pilda sau închipuirea unei idei generale într-o ima¬ 
gine mai restrânsă din care se naşte o parte însemnată a limbei 
populare, adică locuţiunea proverbială, câteodată confundată cu idio¬ 
tismele, de esemplu: «a prinde cu ocaua mică», «a o lua la sănătoasa», 

«a rămâne la sapă de lemn» etc. Coprinde apoi maxima sau sentinţa 
care, în genere de origine reflectoare, a luat naştere prin abstracţiune 
şi pleacă de la general la special [...]. Şi, în fine, proverbulpropriu- 
zis, care se naşte din închipuirea fiecăruia, care reprezintă un ce spe¬ 
cial şi ajunge cu încetul a se lăţi şi a se generaliza”. De reţinut sunt şi 
disocierile între proverb şi zicătoare: „Pe când proverbul constată sub 
o formă anume un adevăr găsit prin esperienţă, nu este zicâtoarea alt¬ 
ceva decât o espresiune figurată. Pe când proverbul se compune din 
două părţi, formând un paralelism, teză şi antiteză, n-are zicătoarea 
decât forma unei espresiuni, unde-i lipseşte o parte (subînţeleasă) ca 
o a doua parte a comparaţiunei” (Gaster Mozes, Literatura populară 
(1883), Ediţie, prefaţă şi note de Mircea Anghelescu, Editura 
Minerva, Bucureşti, 1983, p. 134,149). Cauza posibilă a ignorării de 
către G. Dem. şi de către I. Zanne a opiniilor lui Gaster poate să se 
afle în răceala, ruptura chiar, care intervenise între Hasdeu şi învăţatul 
evreu exact în perioada publicării cărţii lui Gaster. Ca emuli ai lui B. 



P. Hasdeu, cei doi nu puteau decât să urmeze linia magistrului. „Apa¬ 
riţia cărţii (Literatura populară - n.n. - N.C.) va da lovitura decisivă 
relaţiilor lui Gaster cu Hasdeu, şubrezite dinainte de susceptibilităţile 
amândurora, cercul Junimii nu-1 va mai sprijini în nici un fel pe cel 
lansat în cercul său (este vorba despre Gaster - n. n. - N.C.) şi cartea 
va fi întâmpinată în general cu o indiferenţă şi lipsă de înţelegere care 
ne uimeşte astăzi” (Anghelescu Mircea, „Prefaţă” la M. Gaster, op. 
cit., p. VIII). 

Unicitatea operei lui Iuliu Zanne constă şi în „sistema” propusă şi 
pusă în practică de către autor, modul adică de a grupa un material 
vast şi divers care se lasă greu supus unei categorisiri rigide. Precum¬ 
păneşte criteriul tematic, de conţinut, aşa cum se poate lesne constata 
din sinopsisul publicat la începutul fiecărei secţiuni, în interiorul 
acestora proverbele fiind ordonate alfabetic, ceea ce uşurează sensibil 
accesul la textul căutat. Trebuie spus că „sistema” aplicată de Iuliu 
Zanne nu este perfectă, dar autorul a imaginat o serie de unelte de 
căutare, adăugând la finele fiecărui volum un indice-glosar român- 
francez, iar la sfârşitul ultimului volum se va afla un al doilea indice 
care „arată toate proverbele grupate după înţelesul lor”. Mai mult, 
precizează Zanne, „în fiecare capitol, sub fiecare cuvânt mai de 
căpetenie însemnări deosebite înlesnesc aflarea şi gruparea tuturor 
variantelor unui proverb, cari din deosebite cuvinte nu s-au putut 
aduna sub acelaşi număr de ordine” (voi I, p. XLIV). 

Unică este această imensă colecţie de proverbe româneşti şi prin 
faptul că realizatorul ei a înţeles exact natura contextuală a speciei şi 
a dat, cel dintâi şi singurul până acum, şi împrejurările în care respec¬ 
tivele ziceri sentenţioase sunt chemate şi întrebuinţate. Sunt reţinute 
astfel legende şi povestiri, creaţii populare şi opere de autor care 
conţin ziceri proverbiale şi care ajută mult la înţelegerea sensului lor. 
„Pentru fiecare proverb am arătat deosebitele înţelesuri pe care le are, 
originea lui când aceasta e românescă, adică când originea prover¬ 
bului trebuie căutată într-un obicei, o anecdotă sau un fapt din istoria 
românilor. In cazul acesta, am dat totdeauna fabula sau snoava în 
^regul ei după Golescu, Ţichindeal, Anton Pann, Asaki, Donici, Gr. 
Alexandrescu sau Ispirescu, asemănându-le câteodată cu o fabulă 
corespunzătoare străină. Am găsit în acest mod de a proceda - scrie 
Iuliu A. Zanne - un îndoit folos: arăt originea zicerii şi pun sub ochii 
cititorului bucăţi din toţi scriitorii populari şi fabuliştii români, pe 
care mulţi dintre noi nu-i cunoaştem, din nenorocire, decât din auzite” 
(voi. L n’ XLV-XLVI). 

Trimiterile ample la opere literare construite pornind de la 
proverbe sau care conţin ziceri paremiologice ilustrează o altă calitate 
a acestora - aceea de a rodi în câmpul literaturii scrise, culte, de autor. 

O lucrare monumentală pentru că sunt reţinute, aici, câteva zeci de 
mii de proverbe, zicători, maxime, locuţiuni etc. - practic, s-ar putea 
spune, tot ce se putea culege la vremea respectivă în acest domeniu. 
Astfel numai în voi. I sunt înregistrate 2694 de intrări sau titluri (ca 
să nu zic tipuri) cu variantele lor româneşti şi cu corespondentele în 
alte limbi, în alte culturi, la alte popoare, în voi. II intră alte 1834 de 
titluri, numerotate de la 2695 la 6529, în al treilea, după cum se vede, 
alte câteva mii, de la 6529 la 8878. 

Este posibil ca îndelungata aşteptare a readucerii la suprafaţă a 
acestei excepţionale lucrări, euforia punerii în operă, într-un timp 
record (finanţatorul ediţiei, Dl. George Constantin Păunescu, avansa 
ideea isprăvirii tipăririi celor zece volume până la sfârşitul anului 
2004!) a acestui important act de cultură să-l fi făcut pe tânărul, dar 
nu neapărat lipsit de experienţă editor Mugur Vasiliu, să fi acordat 
mai puţină atenţie detaliilor, deşi lecţia de acribie filologică pe care 
ne-a dat-o Zanne însuşi obligă la mai mult. Este de-a dreptul pilduitor 
faptul că întocmitorul marelui corpus al proverbelor româneşti a în¬ 
soţit fiecare volum cu erate cuprinzătoare, corectând ceea ce tipogra¬ 
filor vremii sale le scăpase. Corectură cu atât mai migăloasă cu cât 
scrierea vremii presupunea folosirea unui număr mult mai mare de 
semne grafice decât cele utilizate în scrierea simplificată şi stan¬ 
dardizată de astăzi. Proverbul nr. 3806 *A fi mâna dreptă cui'-va [...] 
Vecţi Ochiu. Adică persona cu care se servesce cine-va bucuros la tote 
afacerile sale, fără de care cine-va nu pote, omul de încredere (voi. II, 
p. 254) trebuie transliterat şi citit astfel: „A fi mâna dreaptă cuiva. 
Vezi Ochiu. Adică persoana cu care se serveşte cineva bucuros la 
toate afacerile sale, fără de care cineva nu poate, omul de încredere”, 
în care e notează diftongul ea, 6 = oa, ă = ă, d cu sedilă, d= z ş.a.m.d. 
Sigur că cititorul de astăzi face, mental, toate aceste transformări şi 
textul devine, cu un mic efort, inteligibil, păstrând, în acelaşi timp, 
nealterat, parfumul de epocă. Urmând lecţia de profesionalism a 
editorului dintâi ar trebui să adăugăm şi noi o mică erată la cuvântul 
introductiv „La o reeditare”, Ediţia GCP, voi. I, p. 5-14 unde, la p. 6, 
r. 7 jos, „cumne” trebuie citit „comune”, lap. 11, r. 16-17 jos, semnele 
ininteligibile T şi t’ înlocuiesc, din raţiuni de transmitere... electro¬ 
nică, nevinovatele ghilimele; deci „buturugă”, „carul”, „car”, şi, mai 

departe, „acţiuni umane”; la fel, conform normelor editoriale actuale, 
titlurile operelor citate se cuvine a fi subliniate sau scrise cu italice. 
Chiar şi în „Cuvânt asupra ediţiei” semnat de Mugur Vasiliu s-au stre¬ 
curat nevinovate erori de tipar: la p. 16, r. 7 de jos, cuvintele „care au 
fost” se repetă, iar la r. 3 de jos, „gândiri” trebuie citit, evident, 
„gândirii”. 

Ediţia anastatică reprezintă, în condiţiile date, soluţia cea mai 
bună, aşa cum consideră şi recenzenţii competenţi şi bine intenţionaţi 
ai primelor două volume (vezi Hedeşan, Otilia, Un proiect naţional, 
în „România literară”, anul XXXVII, nr. 12, [31 martie - 6 aprilie] 
2004, p. 14), care concede că Mugur Vasiliu, „managerul ideii”, a 
tranşat „pragmatic” problema, alegând soluţia reproducerii fidele a 
ediţiei princeps şi sugerează, discret, căi de aducere a ei la zi, fără 
a-i altera în nici un chip identitatea. 

De fapt, asemănând, la începutul acestor pagini, acţiunea de 
reeditare a acestui important tezaur de înţelepciune cu operaţia de 
recuperare a unor epave încărcate cu aur, bijuterii sau opere de artă de 
pe fundul mărilor şi oceanelor, aveam în vedere, implicit, şi riscurile 
pe care o astfel de misiune le implică. Riscuri de ordin material, căci 
nu se ştie niciodată dacă investiţia va fi acoperită integral - şi, din 
acest punct de vedere, generozitatea Domnului George Constantin 
Păunescu este deasupra oricărui interes material, echivalând cu un act 
de pur mecenat cultural; riscuri de ordin tehnic, căci, oricât de 
performant batiscaful şi de antrenaţi scufundătorii, accidente se mai 
pot întâmpla - dar scoaterea la lumină a primelor trei lingouri de 
proverbe a arătat că avem de-a face cu un echipaj destoinic şi un 
căpitan - Mugur Vasiliu - iscusit şi hotărât; riscuri de ordin moral, mai 
ales în cazul operelor de artă, căci aducerea lor la suprafaţă le-ar putea 
pune în pericol integritatea, contactul cu aerul le-ar putea deteriora 
sau afecta starea iniţială şi, în plus, ar ridica din plin problema 
apartenenţei lor - aici lucrurile fiind puse la punct, încă de la început 
de către descoperitorul dintâi al comorii, inginerul luliu A. Zanne. 

Astfel, urmându-1 pe Hasdeu, întocmitorul colecţiei afirma în 
introducerea sa, „Către cititor”: „Pentru noi, proverbele sunt deci ex- 
presiunea caracterului şi moravurilor unui popor, modului său de a 
cugeta, de a vedea şi de a simţi” (voi. I, p. XX). Din această perspec¬ 
tivă, Proverbele românilor de luliu A. Zanne se înfăţişează ca un mo¬ 
nument şi un document de maximă autoritate, un argument al 
românităţii, susţinând, cu dovezi expresive şi de necombătut, unitatea 

de gândire şi de simţire a românilor de pretutindeni. Atunci, ca şi 
acum, marele corpus al proverbelor româneşti se prezintă ca o carte 
de căpătâi, ca un certificat indeniabil al identităţii noastre. 

(Prefaţă la Iuliu A. Zanne, Proverbele românilor.... Voi. IU, Ediţie anastatică. 

SCARA. Asociaţia Română pentru Cultură şi Ortodoxie, 

Bucureşti, 2004, p. 5-14) 



242 


La jumătatea drumului 

,,Dă două jumătăţi pe una întreagă” 
(Iord. Golescu, Mss.I 1, p. 117). 
Adică mai bine un lucru mai mare decât multe şi mici 

(Golescu) (Zanne V, 371) 

C u apariţia celui de-al cincilea volum, proiectul de anvergură 
naţională al republicării, în ediţie anastatică, a marelui corpus al 
proverbelor românilor ajunge la jumătatea drumului. Toţi cei 
implicaţi în realizarea lui - generosul sponsor, George Constantin 
Păunescu, sub al cărui nume ediţia de faţă va intra în istoria culturii 
româneşti, tânărul doctorand Mugur Vasiliu, îngrijitorul ediţiei şi 
managerul general al lucrării, colaboratorii lui apropiaţi, între care 
„omul de la calculatoare”, absolventul de maşter în etnologie şi 
folclor, Dan Ichimescu, Asociaţia Română pentru Cultură şi 
Ortodoxie, Editura „Scara” şi mulţi alţii - pot fi mândri de ceea ce au 
făcut până acum şi încrezători în capacitatea lor de a duce această 
grandioasă lucrare la bun sfârşit, într-un interval de timp foarte scurt 
care, la prima vedere, ţinând scama de dificultăţile de tot felul şi de 
încetineala cu care se mişcă, în general, lucrurile la noi, în această 
perioadă de prelungită „tranziţie”, pare a ţine de domeniul utopiei. 
Dar cele cinci volume apărute până acum, pe durata a mai puţin de un 
an calendaristic, dau garanţia unei aşteptate izbânzi. 

încheierea publicării Proverbelor românilor în anul 2005 s-ar 
constitui, pe de altă parte, şi într-un meritat omagiu la adresa 
întocmitorului celor zece masive volume cuprinzând zestrea 
paremiologică a românilor din toate provinciile locuite atunci, la 
sfârşitul secolului al XlX-lea, de aceştia - inginerul Iuliu A. Zanne 
(1855-1924), de la a cărui naştere se vor împlini 150 de ani. 

De fapt, chiar şi aceste ultime două volume (IV şi V) ale seriei, 
care poartă pe copertă, ca an al apariţiei, anul 2004, pot fi considerate 
un omagiu adus autorului, la comemorarea a 80 de ani de la trecerea 
sa în lumea celor drepţi, la 14 februarie 1924. Publicaţia „Comoara 
satelor”, revistă lunară de folclor, care apărea la Blaj, sub direcţia lui 

Traian Gherman, îşi deschidea numărul din 3 martie 1924 (p. 33-35) 
cu articolul comemorativ IuliuA. Zanne (1855-1924), semnat de prof. 

Şt. Pop. Departe de a fi un simplu panegiric, evocarea personalităţii 
lui Zanne conţine, alături de o sumă de aprecieri generale care au 
însoţit tomurile publicate de el de-a lungul vieţii, devenite, prin deasa 
folosire, aproape caduce, şi o serie de observaţii personale despre 
opera acestuia, încheiată cu două decenii în urmă şi bine fixate în 
conştiinţa oamenilor de cultură din România acelor vremuri: 

„După Tudor Pamfile (m.16 oct. 1921 - n.n. - N.C.) şi Teodor 
Burada (m. 17 februarie 1923 - n.n. - N.C.) se duce şi luliu A. Zanne, 
autorul celor 10 volume de Proverbele românilor din România, Basa¬ 
rabia, Bucovina, Ungaria, Istria şi Macedonia. Folclorul românesc, 
îmbogăţit cu o lucrare monumentală, asupra căreia critica şi-a spus de 
mult cuvântul, clasând-o drept «un monument naţional, cum puţine 
popoare din cele mai culte ale Apusului îl posedă astăzi, şi de care ar 
fi mândru oricare din ele» (An. Ac. Rom., seria II, Tom XXIII. Partea 
adm. şi dezb.) pierde pe un harnic cultivator, pe un neobosit 
cercetător, pe un drăgostit al produselor «filosoficeşti» poporane. 

Iuliu A. Zamie a fost inginer de profesiune. S-a născut în Brusa, 
Asia Mică, din o familie cu frumoase tradiţii culturale; era fiul lui 
Alexandru Zamie (1821-1882), inginer şi literat, prieten şi cola¬ 
borator al lui Bolintineanu, «care ştia să alieze cunoştinţele 
matematice şi tehnice cu investigări istorice şi arheologice». A fost 
inginer la căile ferate, la serviciul de poduri şi şosele. Posedând 
temeinice cunoştinţe de literatură clasică şi modernă s-a consacrat 
studiului folclorului, a început pe urmă să adune singur şi cu ajutorul 
unui însemnat număr de corespondenţi: proverbe, zicători, idiotisme, 
povăţuiri, ghicitori etc. A studiat cronice şi documente şi a pus la 
contribuţie peste 500 de autori, în vederea realizării unui plan măreţ. 
Folcloristul, după o muncă migăloasă de sistematizare şi clasare a 
imensului material, în 1895 scoate cel dintâi vobun. Lumea literară 
românească l-a primit cu bucurie, iar Academia, în ziua de 9 aprilie 
1897, în semn de preţuire a meritelor lucrării începute şi ca o încura¬ 
jare a distinsului autor, i-a acordat, pentru primul volum, premiul 
Statului «Eliade Rădulescu», de 3000 lei. 

Autorul şi-a continuat fără întrerupere publicarea celorlalte volu¬ 
me [...], volume puternice de câte 750-950 pagini fiecare. 

Lucrarea regretatului Zanne este unică în felul cum este alcătuită, 
însemnătatea materialelor vieţii practice a neamului nostru, adunate, 

analizate, clasate şi explicate de el, apare cercetătorului vieţii sufle¬ 
tului colectiv al Neamului covârşitoare. în aceste materiale folcloris¬ 
tice se cuprinde întreaga viaţă sufletească din trecut , aşa cum s-a cris¬ 
talizat în puterea observaţiunilor empirice. Fiecare proverb, zicătoare, 
este sinteza unei îndelungate experienţe. Proverbele sunt expresiunea 
caracterului şi moravurilor unui popor, modul său de a cugeta, de a 
vedea, de a simţi. Zanne, ca să fixeze semnificarea cât mai adevărată 
a proverbelor şi ca să deştepte interes cât mai larg pentru a cerceta 
originea şi trecutul (istoricul) lor, trece în colecţiunea sa, ici-acolo, şi 
câte unul străin, alături de cel românesc: cea dintâi încercare de 
folclorism comparat. [...] în urmare, lucrarea lui 1. A. Zanne, pentru 
cercetătorul etnopsihicului românismului cum şi pe cel al vecinilor 
înconjurători - unele zicători şi proverbe vizează neamurile străine 
din ţară - are o imporanţă multiplă. 

în literatura noastră folcloristică, lucrarea lui Zanne, sub raportul 
metodic, este mult superioară tuturor colecţiunilor de acest fel. 
Adoptând, cu unele modificări, sistemul de clasare al lui Le Roux de 
Lincy [în text Le Rous de Liricy - n.n. - N.C.), a reuşit să grupeze 
proverbele în capitole, care reprezintă fiecare o idee generală. în felul 
acesta a stabilit 23 de capitole, fiecare capitol îmbrăţişând o seamă de 
idei generale înrudite [...]. 

Frumoasa operă a lui Zanne, lucrată cu atâta [în text atâ - n.n. - 
N.C.] zel şi iubire, competinţă şi cunoştinţă, cu atâta metodă şi critică, 
cuprinde peste 20000 de proverbe cu variantele lor, din tot cuprinsul 
pământului locuit de români. 

Prin voinţa sa nebiruită, Iuliu A. Zanne a pus la îndemâna tuturor 
o lucrare de mare preţ, care egalează în valoare cu cele mai puternice 
creaţiuni literare româneşti, câştigându-şi dreptul la recunoştinţa unui 
neam întreg.” 

Am reprodus pe larg din acest articol omagial semnat, la puţin 
timp după plecarea dintre cei vii a lui Iuliu A. Zanne, de prof. Şt. Pop, 
unul dintre întemeietorii revistei „Comoara satelor”. Perspectiva din 
care dascălul ardelean judecă opera lui Zanne este conformă cu 
programul publicaţiei de la Blaj, care îşi propunea să descifreze în 
folclor, pe urmele şcolii etnopsihologice, ilustrată, la noi, de B. P. 
Hasdeu. Mihai Eminescu, Ovid Densusianu, datele ethosului popular 
românesc, căutând în creaţiile populare „icoana meşteşugită a 
sufletului unui neam”. 

Opinia că proverbele ar da expresia cea mai exactă a „specificului 
naţional”, că ele ar contribui esenţialmente la conturarea „portretului 
etnopsihologic” al grupului care le-a creat şi în interiorul căruia 
circulă, a fost reţinută şi scoasă în evidenţă de cei mai mulţi dintre 
comentatorii marelui corpus realizat de către Iuliu A. Zanne, cu peste 
o sută de ani în urmă. Dc ea nu era străin Zanne însuşi, care nota, în 
studiul introductiv: „Pentru noi, proverbele sunt deci expresiunea 
caracterului şi a moravurilor unui popor, [a] modului său de a cugeta, 
de a vedea, de a simţi” (Zanne I, XX). 

Intr-un comentariu recent, pe marginea primelor trei volume din 
Ediţia GCP apărute până acum, se aprecia, în tenneni foarte ase¬ 
mănători, că: „Proverbele... încheagă, pe ansamblu, un portret etno¬ 
psihologic al românului, definesc Wehanschaung- ul său, concepţia 
lui despre valorile fundamentale ale existenţei, despre muncă şi lene, 
bine şi rău, viaţă şi moarte, timp şi spaţiu, iubire şi ură, prietenie şi 
duşmănie, în ultimă instanţă despre categoria morală fundamentală: 
Omenia” (Bălan, Ion Dodu, Un eveniment editorial fundamental, 
„Naţiunea”, Săptămânal independent, serie nouă, anul XV, nr. 
250(75), 12-18 mai 2004, p. 5). 

Lucian Blaga considera, la rândul său, într-o notă de lectură pe 
marginea lucrării lui Anton Pann, Povestea vorbei, că „Proverbele 
sunt aforismele poporului”, ele fiind deopotrivă „frânturi de sisteme 
filosofice, frânturi de psihologie, frânturi de mare pamflet”. De¬ 
plângând absenţa, la vremea respectivă, a unui „studiu serios despre 
proverbul românesc, un studiu de înălţimea mijloacelor de inves¬ 
tigaţie şi de determinare de astăzi [suntem în 1926 - n.n. - N.C.], care 
să arate fizionomia schimbăcioasă şi totuşi aceeaşi a acestui pestriţ şi 
scânteietor proverb, în comparaţie cu cel de aiurea”, autorul Spaţiului 
mioritic sublinia, pe bună dreptate, că „proverbul românesc are fără 
îndoială o fizionomie a sa, un stil dintr-o bucată, o înfăţişare de-o 
remarcabilă consecvenţă lăuntrică. De la un asemenea studiu aştep¬ 
tăm şi cea mai organică psihologie a gândirei poporale româneşti 
(subl.mea - N.C.)” (Blaga, Lucian, Studiul proverbului, în voi. Zări şi 
etape. Text stabilit şi bibliografie de Dorii Blaga, Editura pentru Lite¬ 
ratură, Bucureşti, 1968, p. 316-318). Cu fineţea caracteristică unui 
gânditor constructor de sisteme, poetul-filosof reţine „fizionomia 
schimbăcioasă şi totuşi aceeaşi” a proverbului în general, dar şi re¬ 
marcabila sa „consecvenţă lăuntrică”, asupra căreia vor stărui, în anii 
‘70-’80 ai secolului al XX-lea, o seamă de studii paremiologice de 



orientare structuralistă, 1 subliniază universalitatea fondului cognitiv 
şi diversitatea expresiei concrete a proverbelor. „La întrebarea despre 
ce glăsuieşte proverbul românesc - notează Blaga s-ar putea răspun¬ 
de cu mândria doctorului medieval: despre toate lucrurile cari se pot 
şti, şi alte multe în afară de acestea. Totuşi, în mijlocul interesului nu 
este nici cerul, nici iadul, nici lumea, ci omul. Omul cu toate calităţile 
şi metehnele, cu toate apucăturile, întocmirile şi rosturile sale, voite 
şi nevoite”. Sigur că omul-anthropos se multiplică la nesfârşit şi se 
uneşte în diverse grupuri de oameni, între care şi „omul românesc” 
(Cf. Mircea Vulcănescu), a cărui configuraţie spirituală se regăseşte, 
dacă ştii să o cauţi, şi în proverbe (dar, desigur, nu numai în acestea). 

Aparţinând „formelor simple” ale literaturii populare, vechi de 
când umanitatea, rezistent şi vital ca tot ceea ce are rădăcinile în viaţa 
de zi cu zi, capabil să ţină pasul cu transformările mai lente sau mai 
rapide ale acesteia, proverbul susţine fără echivoc teza dublei 
dependenţe contextuale a textelor folclorice în general. Ele fac parte 
din acele „fosile vii”, puse în lumină de Mircea Eliade, purtătoare ale 
unei memorii culturale venind din timpurile vechi, dar actualizându- 
se în împrejurări particulare, în cadre situaţionale sau locuţionare noi, 
în permanentă schimbare. 

Comentând expresia Omul e ca oul , despre care crede că „nu este 
nici proverb, nici folclor” (totuşi în colecţii se găseşte o sentinţă 
asemănătoare: Omul este tare ca fierul şi slab ca oul), Mircea Eliade 
se arăta încântat de frumuseţea şi de profunzimea ei, găsind aici „cea 
mai crâncenă fonnulare a sentimentului de evanescenţă a existenţei 
umane”. Dar, dincolo de semnificaţia pe care formula gnomică i-o 
transmitea gânditorului modem, merită reţinută explicaţia dată de 
acesta mecanismului producerii proverbelor, în care experienţa şi 
gustul individuale sunt validate şi susţinute de cele ale grupului: „Pro¬ 
verbul însuşi a fost la început o expresie fericită, dar câtă experienţă 
colectivă înapoia lui, câtă precizie în imagini, cât fantastic acumulat. 
Nimeni nu poate face un proverb din capul lui. Şi nici nu poate 
colabora la creşterea unui argou dacă nu se integrează perfect în 
organicitatea acelei colectivităţi sau acelei bresle” (Eliade, Mircea, 

1 V., de ex., volumele: Tabarcea, Cezar, Poetica proverbului, Editura Minerva, 1982; 
Negreanu, Constantin, Structura proverbelor româneşti. Editura Ştiinţifică şi 
Enciclopedică, 1983, şi studiile: Golopenţia, Sanda, La structure linguistique des 
proverbes equationnelles, „Cahiers de linguistique theorique et appliquee”, II (1965), 
p. 43-52; Slave, Elena, Organizarea sintagmatică şi semantică a proverbelor, în voi. 
Probleme de lingvistică generală, V (1967), p. 175-190 

„Fragmente” după voi. Oceanografie [1934], în voi. Meşterul Ma- 
nole, Studii de etnologie şi mitologie, Ediţie şi note de Magda 
Ursache şi Petru Ursache, Editura Junimea, laşi, 1992, p. 217). 

Volumele de proverbe compilate de Zanne susţin punctual această 
idee, care se regăseşte în chiar modul în care marea zestre 
paremiologică a românilor a fost ordonată. Primele 16 secţiuni ale 
corpusului sunt reductibile, în ultimă instanţă, la câteva clase mari: 
despre viaţa fizică (secţiunile I-VII), despre viaţa socială (secţiunile 
V1II-X), proverbe istorice (XI), credinţe, eresuri, obiceiuri (XII), 
despre viaţa intelectuală (XIII-XV1). Neîndoielnic, acum, acestei 
maniere de grupare a fondului paremiologic românesc i se pot aduce 
(şi i s-au adus) unele imputări. Anticipând, parcă, obiecţiile, Iuliu A. 
Zanne îşi susţine, de la bun început, cu argumente, opţiunea pentru o 
astfel de ordonare şi elaborează admirabile instrumente de lucru, 
adăugând, la sfârşitul fiecărui volum, un eficient „motor dc căutare”, 
indicele - glosar , care permite „cititorului care caută un proverb privi¬ 
tor la om, la animal, la o plantă etc. de a-1 găsi îndată în colecţiunea 
noastră”. Mai mult, dovadă că această operă măreaţă fusese gândită 
în cele mai mici amănunte înainte de a fi dată spre publicare, că nici 
un detaliu nu fusese lăsat la voia întâmplării, se anunţă de la început 
că un alt instrument dc căutare va fi pus la dispoziţia cititorilor la sfâr¬ 
şitul ultimului volum; este vorba de „un al doilea indice [care] arată 
toate proverbele grupate după înţelesul lor”. De maximă utilitate sunt 
trimiterile încrucişate care se fac la fiecare pas: „în fiecare capitol, 
sub fiecare cuvânt mai de căpetenief,] însemnări deosebite înlesnesc 
aflarea şi gruparea tuturor [în text tutulor - n.n. - N.C.] variantelor [a 
- sic!] unui proverb, cari din deosebite cuvinte nu s-au putut aduna 
sub acelaş[i] număr de ordine” (Zanne I, XLIV). Chiar în volumul de 
faţă, de exemplu, sub itemul Hârtie se fac trimiteri la Cerneală, 
Răzeş, Răzeşie, Slove. Ceea ce arată că termenul de bază (Hârtie) se 
găseşte şi în enunţurile despre Cerneală: „Cerneala nu se prinde de 
hârtia unsă - Adică cel ce se păzesce nu se molipseşte [în text - mo- 
livsesce) (Golescu)”, sau despre Slove: „Slove negre pe hârtie albă”, 
cu varianta: „Ştie ce e-n carte: slove negre pe hârtie albă”, cu sen¬ 
surile: „1. Nu ştie citi, e cu totul lipsit de învăţătură” şi „2. Prima va¬ 
riantă însemnează şi: scrisoare sau carte”, şi în cele despre Răzeş. 

Fără să o spună explicit, nici nu ar fi fost posibil la acel moment, 
căci conceptele respective nu existau încă în aparatul conceptual al 
cercetătorilor, taxinomia propusă de Zanne izvorăşte din sau se 



sprijină pe înţelegerea exactă a naturii contextuale a proverbelor, a 
strictei lor dependenţe de o anumită realitate, care le-a generat, şi de 
o situaţie concretă, de viaţă, care le solicită zicerea. Această înţele¬ 
gere este ilustrată şi de modul de publicare a fondului paremiologic 
românesc, fiecare sentinţă fiind însoţită şi susţinută de povestiri, 
legende, snoave, texte poetice care refac, în terminologia propusă de 
Pavel Ruxăndoiu fie contextul genetic} fie contextul funcţional* sau 
al zicerii, al spunerii respectivului proverb. 

Cu ceva timp înainte de a se propune (nu neapărat şi de a se 
impune) acest punct de vedere în definirea proverbelor, se glosa, în 
termeni diferiţi, dar cu aceeaşi adresă, pe marginea principiului ordo¬ 
nator adoptat de Iul iu A. Zanne: „Oricâte obiecţii i s-ar aduce acestei 
clasificări a proverbelor, ea este totuşi completă, ca una care are în ve¬ 
dere lumea concretă ce impune maxima sau proverbul”, ceea ce înve¬ 
derează faptul că „genul nu poate exista independent, ci este expresie 
a anumitor întâmplări din viaţă, şi prin aceasta culegătorul subliniază 
caracterul istorico-social al proverbelor” (Vrabie, Gheorghe, Fol¬ 
cloristica română. Evoluţie, curente, metode. Editura pentru Litera¬ 
tură, 1968, p. 241-242). Exprimarea este, cum se vede, destul de 
„ceţoasă”, dar formulări ca „lumea concretă ce impune maxima sau 
proverbul”, ori sublinierea imposibilităţii „genului” de a exista „inde¬ 
pendent” şi a particularităţii proverbelor dc fi „expresie a anumitor 
întâmplări din viaţă” surprind cu exactitate specificul acestei specii 
sau categorii folclorice, dubla dependenţă contextuală a proverbelor 
şi zicătorilor. în marele corpus realizat de Iuliu A. Zanne se găsesc 
chiar mostre de cercetare genetică, încercări reuşite de a se identifica, 
„pentru un număr relativ mare de proverbe, sursele gentice, referindu- 
se, de cele mai multe ori, la contexte narative sau la credinţe şi datini 
ale poporului român” (Ruxăndoiu, P., op. cit., p. 61). 

De fapt, întocmitorul marii colecţii de proverbe româneşti nu 
făcea altceva decât să pună în operă îndemnurile de mare actualitate, 

2 Ruxăndoiu, Pavel, Proverb şi context, Editura Universităţii din Bucureşti, 2003, p. 
55: „Am definit, aşadar, contextul genetic ca o determinare iniţială a sensului, care se 
mai păstrează sau nu în conştiinţa colectivă, dar de explicitarea căreia depinde 
înţelegerea adecvată a enunţului proverbial. Această explicitare devine posibilă 
datorită faptului că proverbul a fost formulat prin asimilarea termenilor proprii ai 
contextului primar (ca act de comunicare concretă), relaţia semantică dintre proverb şi 
acest context vizând valori denonative” 

- Idem, p. 136: „Contextul funcţional [reprezintă] actele concrete de comunicare, de 
tip oral sau scris, în care sunt utilizate expresii paremiologice, implicând relaţii cu 
componentele mesajului sau situaţiei care le integrează şi în raport cu care enunţarea 
lor comportă o valoare semnificativă, deci în raport cu care se realizează raţiunea lor 
de funcţionare". 

atunci, dar şi acum, ale mentorului său, G. Dem. Teodorescu, pe care 
le-am mai citat, socotindu-le un fel de manifest, de program al 
cercetării folcloristice româneşti: „Aşadar noi toţi, pe câţi ne-ar bate 
gândul să facem cărţi de literatură poporană, să lăsăm încolo dorinţa 
de a publica orice şi oricum, numai ca să fim numiţi autori; şi să ne 
pătrundem de ideea ca nu e destul să culegem şi să publicăm de-ale 
poporului, ci că mai trebuie să ştim cum să culegem şi cum să 
publicăm ceea ce am cules; să învăţăm odată că orice poezie, orice 
obicei, orice proverb, orice frântură de limbă îşi are împrejurările 
fireşti, în care şi-a luat naştere şi care trebuiesc spuse neapărat; că 
nevoile sau plăcerile care le-au născocit, legile după care au fost puse 
în viia rostire a românului nu pot fi nesocotite cu uşurinţă, căci atunci 
nesocotim propria noastră lucrare”. Punctele esenţiale ale acestui 
adevărat program de cercetare ştiinţifică, privind culegerea şi 
publicarea folclorului, atenţia care trebuie acordată „împrejurărilor 
fireşti” care i-au dat viaţă (altfel zis, „contextul genetic”), ca şi „ne¬ 
voilor sau plăcerilor care le-au născocit” (cu alte cuvinte, „contextul 
funcţional”) îşi găsesc în colecţia lui Zanne o perfectă ilustrare. 

Un „precursor”, dacă se poate spune astfel, al „cercetării genetice” 
a proverbelor, se dovedeşte a fi poetul George Coşbuc care, într-un 
mic studiu publicat în revista „Albina”, anul VI, nr. 36, 8 iunie 1903 
(coincidenţă, chiar anul apariţiei ultimului volum din seria lui 
Zanne!), Naşterea proverbiilor, indică drept surse primare posibile 
ale acestora „experienţa de toate zilele”, „istoria”, „observaţiile na¬ 
turii”, „snoava, fabula, tradiţia, legenda”, „literatura, mai ales Biblia”, 
dar şi anumite atitudini umane fundamentale precum „ridicolul” şi 
„spiritul” (Vezi Coşbuc, G., Naşterea proverbiilor, în voi. Elementele 
literaturiiipoporale, Antologie, prefaţă şi note de I. Filipciuc, Editura 
Dacia, Cluj-Napoca, 1986, p. 267-274). 

Sigur că, odată cu trecerea timpului, cu depărtarea de momentul 
genetic primar, odată cu dispariţia din viaţa socială a anumitor reali¬ 
tăţi, instituţii, relaţii inter-umane, sensurile denotative se estompează 
şi, odată cu dispariţia lor, proverbul însuşi poate să intre în uitare. 
Cine mai foloseşte astăzi, ne putem întreba, spre exemplu, o zicere 
înregistrată sub nr. 11468 - „A da jalbă la carvasara”, cu sensul „s-a 
plâns în zadar. Căci ce dreptate să dobândeşti dând jalbă contra 
turcilor la carvasărie” (Zanne V., 12), atâta timp cât Jalbă” e din ce 
în ce mai puţin folosit în limba actuală, iar „carvasara” e un arhaism 
pe care, firesc, dicţionarele uzuale actuale nu l-au reţinut. Zanne 

însuşi simte nevoia de a-1 explica: „Carvasaraua, adică localul vamei, 
vama, se numea astfel de la turcescul chemau serai, carvansarai; 
compus din cămări, chemau, caravană şi serai, locuinţă” Cf. şi L. 
Şăineanu, Dicţionarul universal al limbei române : „carvasarâ f. odi¬ 
nioară, birou vamal [Vechiul rom. chemăsărie = turc. keman seray, 
caravanserai, han pentru caravane, (v. chemau)]". In acest caz, şi în 
multe altele, marele corpus al proverbelor românilor se dovedeşte a fi 
un inepuizabil depozit de informaţie de istorie socială şi culturală. 

luliu A. Zanne a făcut, pentru noi, de unul singur (căci glosele şi 
comentariile îi aparţin în întregime) operaţia extern de migăloasă a 
extragerii, din sute de documente scrise, şi a ordonării, într-un sistem 
bine articulat, a unui imens tezaur de informaţie socio-istorică la care 
făceau referire expresiile paremiologice înregistrate cu fidelitate, sub 
semnul benefic al exhaustării întregului repertoriu cunoscut la 
vremea respectivă. 

Anumite ocupaţii vechi, conservate doar în unele nume de familie, 
precum, de exemplu: casap: „Până acuma ai fost casap cailor, iar 
acum te făcuşi doctor sâ-i vindeci” - „Când unul care ne-a duşmănit 
vrea, în urmă, să ni se arate binevoitor” (Zanne V, 152; compară cu 
Şăineanu, Dicţionar universal..:, „casap m. Mold. Măcelar, casapi de 
la Diu, haiduci de la Jiu [Popular]”), CHIRIGIU: „Chiria deşteaptă pe 
chirigiu”, cu variantele „Chiria face pe chirigiu”, „Chiria deşteaptă pe 
chirigiu şi drumul pe călător” - „Adică plata bună ne face îngrijitori 
şi silitori la orice” sau „Mergând în lume te deştepţi” (Idem, p. 159; 
compară cu Şăineanu, Dicţionar universal... : Chirigiu m. 1. Cel care 
dă trăsuri cu chirie; 2. Care transportă cu carul...[Turc. Kyradjy]), olă- 
car: „Olăcar de cai şchiopi” sau „olăcar de cai stătuţi”, Adică cel ce 
îngrijeşte de cele mai proaste (Golescu). „Mă făcui pentru bani 
mulţi/OIăcar de cai stătuţi” (Idem, p. 458; compară cu Şăineanu, Dic¬ 
ţionar universal...: „Olăcar m. Ştafetă: porni îndată un olăcar la Ba- 
thory’ (Bălcescu)”, cf. şi Olac m. 1. Curier: sosiseră olacii de la îm¬ 
păratul (Bălcescu); 2. Cal de poştă: boala vine cu olacul şi se duce cu 
carul mocănesc, de olac, iute, întins [Turc. Ulak]”, Pahont: „A fi 
pahont” - „Se zice unui om înalt, bine legat la trup, dar crud la inimă 
şi murdar. Pahonţii erau cărăuşii care urmăreau (= urmau, n.n. - N.C.) 
armatele ruseşti, când acestea veneau sau treceau prin ţara noastră” 
(Idem, 470; compară cu Şăineanu, Dicţionar universal..:. „Pahonţ m. 
Mold. 1. Cărăuş muscal; 2. fig. Mojic, bădăran... Vechiul rom. şi 
mold. Pohoţ, mijlocitor neonest f. pohoaţă = rus. Pohotny, neruşinat, 

desfrânat), sunt reţinute de numeroase expresii paremice, alcătuind, 
cum am mai spus, un remarcabil depozit de informaţie socială, 
economică şi istorică. 

Nu este întâmplător faptul că studiile recente de paremiologie, dar 
şi de filologie, şi de istorie socială, se nutresc cu mult folos din acest 
tezaur, unele dintre ele îmbogăţindu-1, pe alocuri. Un proverb „să¬ 
tesc” (marcat cu semnul A), cunoscut personal de Zanne (marcat cu 
*) precum cel de sub itemul PAR, nr. 12442: „S-a apropiat (apropiet) 
funia la par”, cu variantele „S-a strâns funia la par”,, A ajuns frânghia 
la par”, „Funia e la par”, având sensul „1. A îmbătrânit; îşi aşteaptă 
moartea” şi „2. Nu mai poate răbda” (Zanne V., 471-2) face obiectul 
unei investigaţii de istorie a unor tehnici tradiţionale de muncă, în 
agricultură. Astfel, expresia „a se strânge funia la par” cu sensul „a 
se apropia un moment critic, deznodământul, moartea” pare a-şi avea 
originea (şi chiar şi-o are) într-o tehnică agrară arhaică, treieratul cu 
caii: „aceştia, legaţi câte doi, alături, erau mânaţi, în cercuri con¬ 
centrice, tot mai «strânse», pe aria pe care fuseseră înşiraţi snopii de 
grâu, dezlegaţi. Treptat, învârtindu-se în jurul parului din centrul 
ariei, funia se înfăşură de acesta, până caii erau imobilizaţi lângă par. 
Atunci, se schimba direcţia mişcării, caii fiind mânaţi «la lături».[...] 
Prin contrast, pentru «a sfârşi o treabă, o afacere» se spune a dezlega 
funia de par (Zanne, P. V.)” (Dumistrăcel, Stclian, „Până-n pânzele 
albe”. Dicţionar de expresii româneşti. Institutul European, Iaşi, 
2001, p. 151-2). Tehnica respectivă a dispărut de mult; ea poate fi 
încă prezentă în memoria bătrânilor satelor, cum susţine răspunsul la 
o anchetă dialectală din Bereşti, jud. Galaţi, efectuată de autor în 
1971, dar nu mai este în nici un caz cunoscută celor din generaţiile 
mai tinere, orăşeni sau rurali deopotrivă. Expresia poate fi totuşi 
auzită şi în zilele noastre, fiind folosită cel mai adesea corect, 
selectată, adică, de contexte adecvate sensului, încât nu este de mirare 
să-i aud pe studenţii mei zicând, în preajma sesiunii de examene, că 
simt că „s-a apropiat funia de par”! 

Marele corpus al proverbelor româneşti, a cărui republicare, în 
ediţie anastatică a ajuns, cu acest volum, la jumătatea drumului, se 
înfăţişează, deci, nu ca un „osuar”, nu ca un „depozit” de limbă 
veche, de experienţe ancestrale, de cugetări rupte de viaţă, ci ca o 
adevărată „carte de învăţătură”, cu paginile mereu deschise, mereu 
provocatoare, vie, stimulatoare, creatoare. 

(Prefaţă la luliu A. Zanne, Proverbele românilor..., voi. V, Asociaţia Română 
pentru Cultură şi Ortodoxie „Scara”, Bucureşti, 2004, p 5-14) 

Misiune îndeplinita 


I n lumea noastră cuprinsă, cel puţin în unele straturi ale ei, de un 
nedisimulat scepticism, întemeiat sau nu şi ale cărui cauze nu îmi 
propun să le analizez aici, nu mulţi erau aceia care, la lansarea 
primelor volume din ediţia anastatică a acestei opere monumentale a 
culturii naţionale, ar fi crezut că lucrarea, laborioasă şi costisitoare, se 
va încheia, aşa cum se anticipase, într-un timp atât de scurt, măsurat, 
practic, de durata unui an calendaristic. între aceşti puţini se numără, 
în primul rând, desigur, cel sub al cărui nume apare ediţia de faţă, 
George Constantin Păunescu. Mecena generos şi lucid el a calculat, 
cu exactitatea analistului economic, posibilităţile, a avansat cu 
precizie termenul, fiind sigur că pariul va fi câştigat. A contribuit la 
această reuşită echipa de colaboratori, în frunte cu Mugur Vasiliu, cel 
care şi-a asumat, cu mult curaj, dacă ţinem seama de tinereţea sa şi de 
dificultăţile inerente ale unei astfel de recuperări, sarcina readucerii 
pe mesele de lucru ale specialiştilor, în rafturile bibliotecilor şi în 
mâinile iubitorilor de înţelepciune populară românească cele zece 
volume din Proverbele românilor de Iuliu A. Zanne. Lui i se adaugă 
alţi câţiva colaboratori invizibili, anonimi, deocamdată, care au dat o 
nouă viaţă, uzând de mijloacele tehnice ale timpului nostru, bătrânei 
opere a lui Zanne. 

Alături de aceştia, o seamă de „suporteri”, de susţinători ai 
proiectului cu care s-a plecat la drum şi între care îmi place să mă 
prenumăr. Pe parcurs s-au adăugat şi alţi colaboratori: unii au însoţit 
cu studii introductive unele volume, alţii, mai numeroşi, au comentat 
în presa cotidiană şi în cea culturală evenimentul. Căci ceea ce uneşte 
toate aceste comentarii este ideea că tipărirea în ediţie anastatică a 
masivului corpus Proverbele românilor de Iuliu A. Zanne reprezintă 
un adevărat eveniment editorial şi cultural, făcând din această 

reeditare cartea anului 2004. Rămâne, sigur, de văzut, dacă aprecie¬ 
rile lor elogioase se vor materializa într-un astfel de titlu de excelenţă. 

Personal am punctat, ori de cîte ori am avut ocazia - în prefeţele 
scrise la volumul I, La o retipărire, la voi. III, Treptele recuperării 
unui strălucit tezaur de spiritualitate românească şi la voi. V, La 
jumătatea drumului, în intervenţiile orale prilejuite de prezentarea 
cărţii, de lansarea ei, la Bucureşti şi la Piteşti, şi într-o serie de articole 
(vezi, de ex., Tezaur recuperat, „LA&I”. Litere, Arte, Idei, Supliment 
de cultură al ziarului ,Cotidianul”, serie nouă, anul IX, nr. 17 (320), 

10 mai 2004, p. 8; „ ...un monument pentru literatura naţională”, în 
„Cultura”, săptămânal editat de Institutul Cultural Român, anul I, nr. 

8, 5-11 mai 2004, p. 6-7: învăţăminte şi poveţe la retipărirea marii 
colecţiei „Proverbele românilor” de Iuliu A. Zanne, în „Sud”, Revis¬ 
tă lunară de cultură editată de Fundaţia Dimitrie Bolintineanu, 
Bolintin-Vale, Giurgiu-Bucureşti, anul 7, nr. 8(61), august 2004, p. 

10) - câteva aspecte privitoare la producerea acestei „lucrări unice în 
felul ei, un adevărat monument al literaturii naţionale”, cum îi 
anticipa destinul folcloristul G. Dem. Teodorescu în Precuvântarea 
cu care se deschide volumul I, din 1895. 

Amintind numele lui G. Dem.Teodorescu, nu mă pot abţine să nu 
reproduc, încă o dată, aici, programul de culegere a folclorului, 
program care îşi găseşte o strălucită ilustrare în opera magna a lui 
Zanne: „Aşadar noi toţi, pe câţi ne-ar bate gândul să facem cărţi de 
literatură poporană, să lăsăm încolo dorinţa de a publica orice şi 
oricum, numai ca să fim numiţi autori; şi să ne pătrundem de ideea că 
nu e destul să culegem şi să publicăm de-ale poporului, ci că mai 
trebuie să ştim cum să culegem şi cum să publicăm ceea ce am cules; 
să învăţăm odată că orice poezie, orice obicei, orice proverb, orice 
frântură de limbă îşi are împrejurările fireşti, în care şi-a luat naştere 
şi care trebuiesc spuse neapărat; că nevoile sau plăcerile care le-au 
născocit, legile după care au fost puse în viia rostire a românului nu 
pot fi nesocotite cu uşurinţă, căci atunci nesocotim propria noastră 
lucrare”. Cerinţa de a şti „cum să culegem şi cum să publicăm ceea 
ce am cules” ţine de abc-ul oricărui culegător de folclor şi impune, ca 
principiu de lucru, profesionalismul, incriminând, indirect, amatoris¬ 
mul care a planat multă vreme asupra culegerii şi publicării 
folclorului la noi. Mai mult - şi în acest punct G. Dem. Teodorescu se 
arată a fi un adevărat precursor - el cere să se acorde atenţia cuvenită 
„împrejurărilor fireşti” în care faptele de folclor îşi au originea şi în 

care ele trăiesc, altfel spus „contextului plin de viaţă”, caracteristic 
modului de existenţă a folclorului, a literaturii şi muzicii populare, a 
dansului sau costumului popular. Cu trimiterea la „nevoile sau plă¬ 
cerile care le-au născocit”, G. Dem., şcolit şi el la Paris, face dovada 
a fi avut bună cunoştinţă despre orientarea funcţionalistă din etno¬ 
grafia şi folcloristica europeană a timpului. Şi de care, poate, nu era 
străin nici mai tânărul Iuliu A. Zanne, într-atât de ilustrative pentru 
ideile teoretice ale timpului sunt masivele tomuri de Proverbele 
românilor. 

în plus, Zanne a asimilat şi substanţa literaturii sapienţiale pe care 
a cules-o, a clasat-o, a comentat-o ca nimeni altul până la el şi nici 
după aceea. Unele dintre paremiile înregistrate de el par să fie nişte 
avertismente, actuale până în ziua de astăzi şi de care trebuie să se 
ţină seama. Din seria acestor proverbe-avertisment, unul sună astfel: 
Cine n-ascultă depovaţă nimic nu-învaţă, iar altul, de aceeaşi factură, 
spune că Omul cât trăieşte învăţătură îndeajuns nu dobândeşte. 

Retipărirea, după o sută şi ceva de ani, a marelui corpus al 
proverbelor române oferă oricăruia dintre cititorii lui de azi ocazia 
unor reflecţii personale, lucide, originale despre acest tezaur unic de 
înţelepciune şi limbă românească. Sentimentul datoriei împlinite, al 
ducerii la bun sfârşit a unei întreprinderi de însemnătate naţională, 
contrazicând modelul românesc al „încremenirii în proiect”, dau 
motive de reală satisfacţie celor care au pus în operă, cu pricepere şi 
dăruire, un gând frumos şi o idee generoasă. Ceea ce nu înseamnă că 
celor care vin după noi nu le mai rămâne nimic de făcut. Dimpotrivă, 
abia acum, având cărţile pe masă căci se invoca adesea 
imposibilitatea consultării tomurilor lui Zanne - se poate trece la o 
reală şi profundă releetură a lor din cele mai diverse unghiuri şi cu 
cele mai modeme mijloace de investigaţie, rămânând ca sarcina 
realizării unei ediţii critice - atât de necesare, dar în acelaşi timp atât 
de greu de făcut - să treacă în seama generaţiei sau generaţiilor 
viitoare. Fie ca spiritul divin şi înţelegerea oamenilor să le deshidă 
drumul spre această împlinire. 

(Prefaţă la Iuliu A. Zanne, Proverbele românilor ..., voi. X, Asociaţia Română 
pentru Cultură şi Ortodoxie, Editura Scara, 2004, p. 5-7) 

O remarcabilă recuperare 

(Anton Golopenţia, Românii de la est de Bug, 1-11. Volum|e| cditat|e|, cu 
Introducere, note şi comentarii de Prof. dr. Sanda Golopenţia, Editura 
Enciclopedică, Bucureşti, 2006, 615 + 926 p.) 


Fericiţi părinţii cu asemenea urmaşi! 

Un exemplu de dăruire, de devotament filial greu de egalat găsim 
în efortul de recuperare a operei ştiinţifice a iluştrilor săi părinţi, 
Anton Golopenţia şi Ştefania Cristcscu-Golopcnţia, depus, de-a 
lungul ultimelor decenii, de profesor dr. Sanda Golopenţia-Eretescu, 
ea însăşi un merituos cercetător, lingvist, etnolog, folclorist, 
recunoscut ca atare în ţara de origine şi peste hotarele acesteia. 

începutul a fost făcut cu Descântece din Cornova, studiul mamei 
sale, Ştefania Cristescu, rod al cercetării efectuate de aceasta, în 
cadrul campaniei monografice desfăşurate dc echipele lui Guşti, în 
vara anului 1931, în localitatea respectivă din Basarabia. Cartea a 
apărut în regie proprie, la Editura „Hiatus” din Providence, în 1984, 
în primii ani după stabilirea soţilor Eretescu în S.U.A. Operaţia de 
recuperare „acum” şi „aici” (de fapt, „atunci”, în 1984, şi „acolo”, în 
S.U.A.) a textelor elaborate de distinsa sa mamă cu 50 de ani în urmă 
nu a fost nicidecum uşoară, dar a fost dusă cu bine până la capăt. 

După aproape 20 de ani, în cu totul alte circumstanţe, apare, în 
condiţii tipografice net superioare, Ştefania Cristescu, Descântatul în 
Cornova - Basarabia , Volum editat, introducere şi note de Sanda 
Golopenţia. Ediţia a doua revăzută şi adăugită. Editura Paideia, 2003. 
Este reprodusă integral Introducerea la ediţia întâi (p. 10-29), dar 
structura cărţii este uşor modificată, deşi partea ei centrală („Mate¬ 
riale” şi „Studii”) rămâne neschimbată. Sunt adăugate, la început, 
texte păstrate în manuscris, în arhiva familiei, extraordinar de bine 
conservată, apărată, protejată de eroziunea timpului şi de urgia 
vremurilor, ciorne manuscrise sau dactilografiate ale unor comunicări 
ori capitole din lucrarea în pregătire, inclusiv „Programul-invitaţie al 
Institutului Social Român” în cadrul căruia urma să se prezinte, în 19 



şedinţe, rezultatele cercetării din perioada iulie-august 1931, în satul 
Comova, jud. Orhei (Basarabia). La capitolul „Studii” se adaugă, în 
ediţia din 2003, „Chestionarul pentru studiul credinţelor, practicilor şi 
agenţilor magici în satul românesc” şi „Planul pentru cercetarea 
credinţelor şi riturilor domestice ale ţărănimii româneşti”, prin care 
întregul cercetării domeniului riturilor de vindecare de care s-a ocupat 
Ştefania Cristescu se dezvăluie în toată complexitatea lui. 

O altă contribuţie notabilă a Ştefaniei Cristescu o constituie 
studiul Gospodăria în credinţele şi riturile magice ale femeilor din 
Drăguş (Făgăraş), apărut întâi în 1940 şi retipărit, sub titlul Credinţe 
şi rituri magice, în 1944. Rezultat al cercetării efectuate de 
„monografişti” în celebra localitate din Ţara Făgăraşului, studiul 
Ştefaniei Cristescu se remarcă, dincolo de bogăţia materialului cules 
şi organizat cu o remarcabilă probitate şi metodă ştiinţifică, prin 
orientarea studiului către populaţia feminină a satului, constituindu- 
se, astfel, într-un prim studiu de gen la noi, într-o vreme când 
preocupările de acest fel nu erau prea avansate nici în alte părţi. 

Pe de altă parte, recuperarea operei sociologului Anton Golopenţia 
(n. 12 mai 1909 - d. 9 septembrie 1951, în închisoarea de la Jilava) 
fusese începută de către soţia acestuia, Ştefania (Cristescu) Golopen¬ 
ţia, care iniţia, temerar, în 1977, publicarea unui volum din corespon¬ 
denţa soţului său, la Editura Eminescu. Sub titlul Ceasul misiunilor 
reale. Ediţie îngrijită, introducere şi note de Ştefania Golopenţia, 
volumul a apărut postum, tot prin grija fiicei celor doi sociologi, 
Sanda Golopenţia, la Editura Fundaţiei Culturale Române, în 1999, la 
peste 20 de ani după ce fusese predat Editurii Eminescu, însoţit de 
recomandarea profesoarei Zoe Dumitrescu-Buşulenga, care, cu verva 
sa caracteristică, strecura argumente de care diriguitorii Editurii şi 
funcţionarii Cenzurii ar fi trebuit să ţină seamă: „Patriotismul lui 
Anton Golopenţia, curat, izvorât din conştiinţa unei dăinuiri de 
veacuri a poporului nostru într-o condiţie a spiritualităţii, vrednică a 
fi afirmată şi comunicată, avea un nobil timbru al adevărului în anii 
aceia turmentaţi de atâtea deformări ale sentimentului patriotic. Şi 
adesea intelectualul acela pasionat care gândea la educaţia tinerilor, la 
mijloacele cele mai potrivite pentru dinamizarea conştiinţelor 
fragede, mărturisea ritos necesitatea altor direcţii ale patriotismului, 
decât acelea fluturate de mişcările de Dreapta. De altfel, în materie 
politică, el ridiculiza regimul nazist, atunci chiar întronat în Germania 
şi se pronunţa împotriva Gărzii de Fier” (op. cit., p. 343). Dar în ’77- 

’78 asemenea argumente nu erau suficiente pentru a readuce în 
actualitate un „duşman al poporului” care îşi sfârşise zilele într-o 
temniţă comunistă, la numai 42 de ani. 

O conştiinţă nezmintită a valorii şi o dragoste pe măsură faţă de 
ilustrul sociolog au făcut ca scrisorile adresate soţiei sale (cele mai 
multe), lui Petru Comamescu, D. Guşti, Sabin Manuilă, Iacob Mi- 
hăilă, H. H. Stahl, Tudor Vianu să fie păstrate cu grijă sau recuperate 
de la destinatari, în aşa fel încât, puse laolaltă, să întregească biografia 
intelectuală a lui Anton Golopenţia, unul dintre cei mai de seamă 
reprezentanţi ai Şcolii sociologice de la Bucureşti în anii ei de glorie. 

I Pe de altă parte, acest Bildungsroman epistolar conţine şi pagini de 
mare sensibilitate, fără a cădea vreodată în sentimentalism. 

în această corespondenţă se găsesc, firesc, trimiteri şi la perioada 
campaniei iniţiate şi conduse de Anton Golopenţia în teritoriile de 
dincolo de Nistru, în cadrul misiunii care viza Identificarea românilor 
de la est de Bug (I.R.E.B.), mergând cu un pas în urma forţelor armate 
care înaintau pe teritoriul fostei Uniuni Sovietice, eliberând 
Basarabia, Transnistria, către Crimeea şi mai departe. 

„Povestea” înjghebării acestor două volume masive, de peste 1500 
de pagini, este ea însăşi pilduitoare pentru perseverenţa cu care Sanda 
Golopenţia a scormonit, literalmente, în arhive, de la cea a S.R.I., 
care a preluat o parte din arhivele fostei Securităţi, ale M.I., la aceea 
a fostului Institut Central de Statistică, pe care Anton Golopenţia îl 
părăsise în septembrie 1948, şi a pus la contribuţie toate informaţiile 
adunate în timp, din arhiva familiei (AFG) şi din cele ale altor 
participanţi la campaniile respective, cu mult înainte ca operaţia de 
restituire, în fonna actuală, să fi fost posibilă sau măcar întrevăzută. 

De fapt, procesul acestei impresionante recuperări are un caracter de 
continuitate, din cercetarea dosarelor proceselor în care fusese târât 
marele sociolog rezultând un alt volum pilduitor, Anton Golopenţia, 
Ultima carte, Editura Enciclopedică, 2001. 

Din această emoţionantă reconstituire (nu mă pot abţine să 
folosesc adjective pe care altminteri cu greu îşi fac loc în scrisul meu) 
rezultă că operaţia de înregistrare a românilor de la est de Bug, 
desfăşurată sub egida Oficiului de Studii al Institutului Central de 
Statistică, cuprindea cercetători aparţinând Oficiului menţionat, anu¬ 
me Ion Apostol, N. Betea, Gh. Bucurescu, D. Corbea-Cobzaru, N. 
Economu, A. Golopenţia, N. Marin-Dunăre, Comeliu Mănescu, R 
Mihăilescu, Ion Oancea, George Popescu, G. Retgan, T. Al. Stoiano- 




viei, Bucur Şchiopu, plus medicul Traian Georgescu. Prima deplasare 
a început la data de 19 decembrie 1941 şi s-a încheiat în primăvara lui 
1942. A doua deplasare, cu o echipă mai numeroasă, se desfăşoară din 
vara-toamna lui 1942 până în anul următor, pe echipe, cu deplasări în 
numeroase localităţi, din care rezultă un bogat material cu date de 
ordin social, cultural, folcloric. De ajuns să spunem că la unele 
cercetări au participat chiar marele etnomuzicolog Constantin 
Brăiloiu şi Ovidiu Bârlca, care avea să devină unul dintre iluştrii 
folclorişti români de după război; o fotografie-document îi înfăţişează 
pe cei doi, împreună cu Anton Golopenţia, Gheorghe Abălaşei şi 
şoferul echipei, pe teren, în 1942 (voi. I, p. 602, foto nr. 4). 

S-a adunat, atunci, un bogat material, privind nu numai situaţia 
statistică a populaţiei româneşti (moldoveneşti) din teritoriile 
investigate, ci şi întregul mod de viaţă al comunităţilor respective, 
după un plan riguros, care urma, în mare, „cadrele” impuse în timpul 
campaniilor sociologice din ţară. Cu titlu de exemplu, notăm aici 
planul de cercetare din localitatea Valea-Hoţului, 6-28 februarie 1942, 
cu menţionarea responsabililor pentru fiecare domeniu în parte: „1. 
Aşezare geografică, locuinţă, costum - N. Economu; 2. Istoricul 
satului - T. Al. Stoianovici; 3. Aspectul demografic - Gh. Reteganu; 
4. Problema sanitară - Traian Georgescu; 5. Psihologie socială - N. 
Betca; Evoluţie culturală - N. M. Dunăre; 7. Religie şi tradiţii - I. 
Apostol; 8. Economia: Colhozuri - B. Şchiopu; Meşteşugarii - D. 
Corbea; Comerţ-Credite - P. Mihăilescu; 9. Viaţa juridică - Gh. 
Bucurescu; 10. Viaţa politică - 1. Oancea; 11. Convieţuirea româno- 
ucraineană - Gh. Popescu; 12. Tipuri reprezentative social-psihologic 
- C. Mănescu; 13. Structura socială - A. Golopenţia (voi. I, p. 393- 
394). Două observaţii, în legătură cu acest plan de cercetare: întâi, 
complexitatea lui, care aminteşte, cum am spus, vechile „cadre” din 
campaniile precedente, apoi, destinul unora dintre „echipieri”: Ni- 
colae Marin-Dunăre a făcut carieră în cercetare, fiind unul dintre 
etnografii români importanţi de după război, în timp ce Bucur 
Şchiopu şi Comeliu Mănescu au deţinut demnităţi (miniştri) în timpul 
regimului comunist, iar Dumitru Corbea (Cobzaru) s-a ilustrat ca 
unul dintre poeţii care şi-au pus condeiul în slujba idealurilor 
comuniste. 

Din capitolul referitor la „şcoala” în localitatea respectivă (dar 
situaţia era aceeaşi în tot teritoriul investigat, aflat, până la război, sub 
administraţie sovietică), cercetarea scoate în evidenţă faptul că „o 

mare parte din conţinutul diferitelor materii de învăţământ era de 
natură politică sovietică” şi citează dintr-un manual de, n. b., Limba 
moldovenească pentru clasele V-VII, de N. Ploeşteanu, „bucăţi de 
citire” precum: Duşmani şi prieteni, p. 14, unde se spune: „Noi 
construim socialismul. Capitaliştii ne urăsc. Ei pregătesc războiul 
împotriva noastră...”. Chiar şi gramatica, notează cercetătorul, cea 
mai aridă disciplină (zice autorul - n.n. - N.C.), nu pierde ocazia să 
spună ceva despre viaţa politică a Rusiei Sovietice. Toate propoziţiile, 
toate exemplele de subiect şi predicat erau luate din lumea sovietică. 

Ex. „Combainul (= combina) este ajutorul ţăranului... Tractorul 
scapă pe ţăran de plugul simplu şi purtat în mâini” etc. ... Chiar şi la 
aritmetică se strecurau probleme de viaţă politică: 1 muncitor + 2 
muncitori = 3 muncitori; 10 capitalişti - 7 capitalişti = 3 capitalişti” 
(voi. I, p. 437-439). Un document care mi-a reţinut atenţia este 
„proiectul didactic” la O lecţie de limba moldovenească ţinută de 
învăţătorul M.F.V., la 18 noiembrie 1939, în cl. VI a şcolii medii 
complete moldoveneşti: „Conjugarea verbelor modului indicativ la 
timpul prezent, imperfect şi perfect compus”, a cărei finalitate era „să 
nu scăpăm greşeli nici în vorbă şi nici în scris, trebuie nu numai 
teoretic, dar şi practic, să întărim conjugarea cu scop de a ajunge 
oameni deştepţi şi vrednici pentru zidirea socialismului în scumpa 
noastră patrie U.R.S.S.” (Idem, p. 529) 

Munca de înscricre/idcntificare/înregistrare a locuitorilor din 
respectivele localităţi a fost dublată de distribuirea de ajutoare 
materiale acordate acestora, precum şi, de la un moment dat, de 
măsuri pentru înlesnirea repatrierii celor care doreau să o facă (v. de 
ex. Notă despre stadiul actual al problemei repatrierii românilor de 
peste Bug (18.3.1943), voi. I, p. 67-69; vezi şi Anton Raţiu, Cap. 
„Repatrieri”, în Românii de la est de Bug, Editura Fundaţiei Culturale 
Române, 1994, reluat în voi. II, p. 504-511; despre voi. din 1994, vezi 
rec. noastră, Constantinescu, Nicolae, Anton Raţiu. Românii de la est 
de Bug. Cercetări etnosociologice şi culegere de foLlor, în „Limbă şi 
literatură”, voi. I, 1996, p. 127-129). 

în afara studiului monografic despre Valea-Hoţului, în voi. al II- 
lea sunt reproduse cercetări şi observaţii despre viaţa altor comunităţi 
româneşti (sau cu populaţie românească) din arealul investigat - 
Bulgarka, Rakova, Novogrigorievki din jurul Vosnessenskului, 
Mărculeasa, Soldatska, Belousovka, Şerbani etc. Indirect se strâng 
informaţii din arii îndepărtate de locul propriu-zis al cercetării, 

precum cele despre moldovenii din Caucaz, culese la Tiraspol (v. voi. 
II, p. 81-88), se fac studii asupra onomasticii locale (v. Apostol, Ion, 
Nume de familie din 25 de sate româneşti de la est de Bug, voi. II, p. 
94-106). Un amplu, deşi provizoriu, studiu asupra limbii vorbite în 
satele vizitate scrie Seidel, Eugen, Observaţii lingvistice în Ucraina , 
voi. II, p. 107-155. Folclorul zonei reţine atenţia lui Anton Golopenţia 
şi Ion Apostol, Folclor românesc din regiunea Vosnessensk 
(Ucraina), Ion Apostol, Crăciunul şi Anul Nou la românii de la est de 
Bug, Anton Raţiu, Folclor din judeţele Pervomaisk, Znamenka, 
Vosnessensk, Melitopol, Mariupol şi Doneţk, Ion Chelcea, Folclor din 
Soldatska, Belousovka şi Şerbani, voi. II, p. 156-256. 

Dramatice sunt informaţiile consemnate în cap. VII, excerptate din 
declaraţiile şi interogatoriile la care au fost supuşi, după instaurarea 
regimului democrat-popular, participanţii la cercetările de la est de 
Bug, conservate în arhivele S.R.I., cuprinzând Dosarul anchetei lui 
Lucreţiu Pătrâşcanu şi documentele de la Parchetul Curţii Bucureşti. 
Cabinetul Crime de Război (voi. II, p. 257-452). La fel de dramatice 
sunt şi evocările unora dintre puţinii supravieţuitori ai campaniei 
sociologice din anii 1941-1944, în vreme de război, în teritoriile de la 
est de Bug, în spaţiul fostei Uniuni Sovietice. Printre aceştia, Anton 
Raţiu care aminteşte, în 1994, cu o neascunsă durere, soarta colegilor 
lui, Nicolae Betea, decedat într-un azil, „paralizat încă din timpul 
detenţiunii”, şi Constantin Pavel, care a murit nebun, ambii victime 
ale unei „condamnări nedrepte şi monstruoase: zece ani muncă silnică 
şi cinci ani domiciliu obligatoriu în Bărăgan”. „Şi marele om şi 
patriot Anton Golopenţia a murit asasinat la închisoarea Jilava, bătut 
cumplit nu numai pentru că a colaborat cu Lucreţiu Pătrăşcanu la 
înfăptuirea actului de la 23 august 1944, dar mai cu seamă pentru că 
a organizat şi condus operaţiunile de cercetare etnosociologică în 
spaţiul ucrainean de dincolo de Bug, Crimeea şi coasta Mării Azov, 
până în Caucaz şi bazinul carbonifer al Dombassului” (voi. II, p. 511). 

Bătrânul supravieţuitor Anton Raţiu apreciază culegerile făcute de 
el şi de coechipierii săi ca având „o valoare unică, inestimabilă”, ceea 
ce este, fără îndoială, perfect adevărat. 

Recuperarea, acum, a materialelor şi a studiilor elaborate atunci, 
„la cald”, are semnificaţia unei restituiri, aducând o palidă şi târzie 
recunoaştere a meritelor celor care, mânaţi de cele mai bune intenţii, 
de sentimente profund patriotice şi de un spirit ştiinţific pilduitor, în 
care - în ciuda timpului potrivnic, a primat obiectivitatea - au plătit 

(mulţi dintre ei) cu viaţa, au îndurat ani lungi de detenţie şi privaţiuni, 
au suportat, decenii în şir, greutatea de plumb a uitării. 

La mai mult de o jumătate de veac după eroicele deplasări în stepa 
ucraineană, un alt supravieţuitor, George Popescu, rememorează 
vremurile trecute, îl evocă, cu neasemuită căldură pe conducătorul 
proiectului, sociologul Anton Golopenţia („Când venea d-1 Golo- 
penţia, plecam împreună la drum. Şi atunci drumurile ni se păreau 
mai puţin lungi şi arşiţa soarelui mai suportabilă. Ştiam că ne vom 
întoarce cu multe date. Anton Golopenţia alegea drumul cel mai bun, 
nu rătăceam niciodată, cunoştea stepa, ştia unde se află satul cu 
familii de români. [...] Cu d-1 Golopenţia mergeam la sigur. Răsuflăm 
uşuraţi ori de câte ori îl vedeam apărând la noi, la Kerson”) şi notează 
un „gând sincer” al său, „pornind din convingerea că orice întrebare 
pusă unui ţăran, aşa cum ne învăţase d-sa (adică A.G. - n.n. - N.C.) în 
serile din Valea-Hoţului, putea să capete un răspuns care, dincolo de 
forma concretă, purta şi un conţinut magic. Iar suma tuturor răspun¬ 
surilor, adunate cu trudă, cu migală şi dăruire, poate deschide poarta 
miraculoasă a dăinuirii noastre peste veac” (voi. II, p. 518-519). 

Tot cu „trudă, migală şi dăruire” a adunat şi Sanda Golopenţia 
informaţiile despre întreprinderea eroică a echipierilor I.R.E.B. 
(programul de Identificare a Românilor de la Est de Bug), o - repet - 
restituire de valoare excepţională, care nu doar redă amploarea şi 
consistenţa unui demers ştiinţific nemaiîntâlnit, date fiind condiţiile 
cu totul speciale în care acesta s-a derulat, dar lasă loc, după 65 de ani 
de la realizarea lui, unor necesare reevaluări. Imaginaţi-vă ce ar 
însemna reluarea, în cadrele noii Europe, a investigaţiei efectuate 
atunci în acele sate care, poate, îşi vor fi păstrat numele, locaţia şi 
chiar, oricât de voalată, amintirea întâlnirii stranii cu nişte tineri din 
îndepărtata, posibila lor ţară de origine. Dar asta chiar cere, azi, un 
teribil efort de imaginaţie! 


(„Sud“. Revistă lunară de cultură, anul 11, nr. 5 (106), 
mai 2008, p. 20 şi nr. 6 (107), iunie 2008, p. 17) 

Mostre din folclorul zilelor noastre 


Î ncă pe la începutul anilor ‘80 ai secolului al XX-lea, unul dintre 
pionierii studierii ei la ea acasă, în S.U.A., Jan Harold Brunvand, 
devenit, între timp, o adevărată autoritate în materie, atrăgea atenţia 
folcloriştilor români asupra acestei specii „cameleonicc”, cum o 
numeşte Bill Ellis, a folclorului zilelor noastre, care este 1 egenda 
contemporană sau urbană. Profesorul de folclor de la Utah Univer- 
sity, aflat la vremea respectivă ca bursier Fulbright în România, sem¬ 
na, în revista „Etimologica” (1982, p. 135-141), studiul Some Ame¬ 
rican - and Romanian - Urban Legends. Sunt sintetizate aici observa¬ 
ţiile sale cu privire la această specie narativă, observaţii care aveau să 
apară, dezvoltate, în cartea The Vanishing Hitchhiker: American 
Urban Legends and Their Meanings (Autostopistul dispărut: legende 
urbane americane şi înţelesurile lor), 1981. Studiul începea, firesc, 
dată fiind noutatea absolută a subiectului pentru cititorii români, cu o 
încercare de definire a legendelor urbane: „povestiri şocante sau 
amuzante pe care mulţi oameni le-au auzit fiind spuse ca relatări 
adevărate ale unor experienţe reale de viaţă”; ele „privesc evenimente 
date ca recente şi au un aspect umoristic, ironic sau supranatural”. în 
al doilea rând, autorul punea problema apartenenţei acestor naraţiuni 
orale, dar răspândite şi pe calea scrisului ori prin canalele audio¬ 
vizualului, la ceea ce îndeobşte se numeşte folclor, argumentele în 
favoarea acestei încadrări fiind transmiterea lor, în mare parte 
(„largely”) orală, variabilitatea („variază constant în detalii de la un 
povestitor la altul”) şi legătura cu tradiţia („păstrează un sâmbure de 
motive tradiţionale”). în al treilea rând, articolul din 1982 aducea 
dovezi despre circulaţia, în anii aceia, printre români, a câtorva 
legende urbane, aflate fie în opere literare de răsunet la vremea 
respectivă (romanul Vânătoarea regală, din 1968, de D. R. Popescu, 



în al cărui prim capitol, „Mere roşii”, este inserată o astfel de legendă 
contemporană despre autostopista dispărută), fie relatate de prieteni, 
o caracteristică a acestor naraţiuni fiind aceea de Friend of a Friend 
Tale („poveste auzită de la un prieten al prietenului”) - sub abrevierea 
„FOAFTale” apărând chiar revista Societăţii Internaţionale de Stu¬ 
diere a Legendei Contemporane - International Society for Contem- 
porary Legend Research (I.S.C.L.R.). în al patrulea rând, Jan Harold 
Brunvand făcea cunoscută şi „metoda” folosită de el în culegerea 
acestor naraţiuni, o sursă importantă constituind-o studenţii săi, iar 
după apariţia volumului din 1981, cititorii, solicitaţi să comunice 
astfel de poveşti, auzite de ei, în diferite locuri din America. Acestea 
au fost repuse în circulaţie prin mijlocirea cărţii şi, tot pe calea 
scrisului, în rubrica pe care o susţine, din 1987, în 35 de ziare de pe 
întreg cuprinsul Americii, obţinându-se astfel efectul de „bulgăre de 
zăpadă”, care a alimentat următoarele cărţi şi a conferit acestor 
naraţiuni supranumele dc „brunvandisme”. 

Cu toate că articolul lui Brunvand apărea, la noi, la puţin timp 
după ce cartea sa devenise un best-seller în S.U.A. şi lumea 
ştiinţifică, folcloriştii, mai ales, din America de Nord şi din Europa 
Occidentală, se repeziseră, avizi, spre această suculentă pradă, în 
România el nu a avut nici cel mai mic impact, nu a stârnit nici cel mai 
mic interes, trecând practic neobservat. 

Zece ani mai târziu, când studiile despre legendele contemporane 
sau urbane se „clasicizaseră”, când cercetătorii din zonele menţionate 
se grupaseră în societatea internaţională de profil amintită, când sco¬ 
teau un periodic extrem de atractiv şi începuseră editarea unor 
volume de studii pe această temă - Contemporary Legend. Journal of 
the International Society for Contemporary Legend Research - şi 
odată cu deschiderea, după Decembrie 1989, a graniţelor şi lărgirea 
contactelor cu vestul, naraţiunile de acest tip, complet ignorate până 
atunci, sunt readuse în atenţia studioşilor români. Am semnat, eu 
însumi, pagini de prezentare a conferinţelor l.S.C.L.R. de la Paris 
(1994) şi de la Bath (Anglia) (1996), am înfăţişat cititorilor români, 
într-o serie de studii şi comunicări, propriile mele observaţii despre 
ceea ce se numeşte, prin consens, legenda contemporană sau urbană 
(vezi, de ex., Constantinescu, Nicolae Legenda contemporană sau 
urbană, în „R.E.F.” tomul 40, nr. 5-6, 1995, p. 592-594; Idem, 
Perspectives on Contemporarv Legend, în „Anuarul Arhivei de 
Folclor” XV-XVII (1994-1996), 1997, p. 567-569; Idem, O specie 



folclorică în plină expansiune: legenda contemporană, în „Datina”, 
Periodic constănţean de etnologie şi fapt cultural, anul IX, nr. 24, 
august 2001, p. 6 etc.). 

După aproape 20 de ani de la apariţia articolului lui Jan Harold 
Brunvand în „Ethnologica” (1982), folcloristul Constantin Eretescu 
publică, în „Revista de Etnografie şi Folclor” tomul 44, nr. 2-3, 1999 
[Editura Academiei Române, 2001], p. 208-216 studiul Satul global 
şi folclorul lui: legendele urbane, anticipând volumul Vrăjitoarea 
familiei şi alte legende ale oraşelor lumii de azi, Editura Compania, 
2003. Autorul îşi dobândise un nume în folcloristica românească a 
anilor ‘60-’70 fiind unul dintre cei mai apreciaţi cercetători ai 
Institutului de Etnografie şi Folclor, un apropiat al profesorului Mihai 
Pop, membru al colegiului de redacţie al „Revistei de Etnografie şi 
Folclor”, autor al unor studii de orientare şi factură modeme, în 
planul teoretic şi al temelor abordate. Plecarea sa, împreună cu soţia, 
Sanda Golopenţia-Eretescu, în S.U.A., a întrerupt, până la căderea 
comunismului, colaborarea cu instituţiile şi publicaţiile de ştiinţă din 
ţară, dar odată interdicţiile ridicate, cei doi au revenit viguros în 
Cultura în care s-au format şi căreia îi aparţin în cea mai mare parte. 

Volumul Vrăjitoarea familiei şi alte legende ale oraşelor lumii de 
azi este rezultatul convergenţei preocupărilor constante ale autorului 
pentru creaţia folclorică şi „noile orientări” pe care le găsea în plină 
expansiune în momentul aşezării sale în „Lumea Nouă”, ca profesor 
la Rhode Island School of Design din Providence, Rhode Island. Iar 
la începutul anilor ‘80, când familia Eretescu s-a aşezat în S.U.A., 
cercetările despre aşa-zisele legende urbane (contemporane) cunoş¬ 
teau un adevărat „boom”. „Autostopistul dispărut”, „dobermanul 
sufocat” (cu degetele hoţului pătruns în casă, în absenţa stăpânilor), 
„balena care avea o tumoare”, „şoarecele din pizza” sau „păianjenul 
din nuca de cocos” sunt câteva dintre temele cele mai frecvente şi 
cele mai cunoscute ale acestor naraţiuni contemporane, numite 
„legende urbane”, „legende modeme”, „mituri ale oraşului”, „istori¬ 
siri ale zilelor noastre”, „zvonuri de azi” etc. 

Constantin Eretescu dezvoltă, în prefaţa volumului pe care îl 
comentăm - „Legendele urbane sau câteva lucruri despre poveştile 
zilelor noastre” (p. 15-46) - o mare parte din ideile expuse, succint, în 
studiul Satul global şi folclorul lui: legendele urbane, în „R.E.F.”, nr. 
2-3, 1999 [2001], care cuprinde şi o serie de referinţe bibliografice 



reconstituind, în mare, efortul depus de cercetători, de-a lungul mai 
multor decenii, pentru definirea, caracterizarea, înţelegerea speciei. 

Autorul optează pentru eticheta „legende urbane”, socotind că 
mediul propriu de producere şi de transmitere a acestor naraţiuni este 
cel urban: „sunt produse folclorice ale lumii modeme, o lume 
educată, care trăieşte în oraşe sau în aglomerări urbane” (p. 16), 
aserţiune în mare parte justă. Mai puţin se susţine, mi se pare mie, 
observaţia prea categorică după care „legendele urbane... constituie 
singurul gen folcloric productiv în societatea contemporană” (p. 16); 
dar grafitti, dar xerox-lore, dar computer-lore şi, mai ales, mereu 
prospătul şi viul banc (politic, Sexual, etnic, profesional etc.)? Ca şi 
antecesorii săi, C. Eretescu încearcă să valideze natura folclorică a 
acestor povestiri, reluând argumentele, de acum clasice, în favoarea 
acestei încadrări: oralitatea, „circulă pe cale orală”, deşi, adaugă 
imediat, „legendele urbane sunt astăzi publicate în ziare sau în cărţi, 
apar la aviziere, circulă sub formă de benzi desenate, formează 
nucleul unor filme artistice, conţinutul lor este discutat în diverse 
programe de televiziune, pot fi găsite pe Internet” (p. 17); existenţa 
prin variante, dar şi aici apar nuanţări şi precizări utile, ţinând seama 
de circulaţia şi prin scris, care dă textului mai multă stabilitate, de 
vârsta colportorilor şi de durata relativ redusă a interesului de care ele 
se bucură într-o anume colectivitate; anonimatul, cu toate încercările 
făcute, nu s-a putut ajunge, firesc, niciodată la „sursa” primară a 
cutărei sau cutărei legende; tendinţa de a elabora anumite formule, 
infinit mai puţin ferme decât cele ale speciilor tradiţionale, ale 
basmului, de exemplu, dar având cam aceleaşi funcţii - o dată de a 
„izola” povestea din fluxul comunicării comune, cotidiene, în al 
doilea rând de a acredita veridicitatea întâmplării povestite - „ştiu 
dintr-o sursă sigură”, „prietena unei prietene mi-a spus” etc. Conclu¬ 
zia: „Legendele urbane sunt, desigur, moştenitoarele folclorului tradi¬ 
ţional şi, ca atare, se cer culese şi studiate întocmai ca genurile litera¬ 
turii orale clasice. Cunoscându-le, vom putea explica mai bine pre¬ 
ferinţele, dar şi starea de spirit, comportamentele deviante ale seme¬ 
nilor noştri, temerile lor şi domeniile în care sunt vulnerabili” (p. 20). 

Textele sunt grupate în cinci capitole, urmând o tipologie sui- 
generis („Legende urbane”, „Folclorul familiei”, „Povestiri cu stafii 
şi alte spirite”, „Povestiri istorice”, „Poveşti tradiţionale”) după 
criterii mai mult sau mai puţin ferme - „modem” versus „tradiţional”, 
în cazul primei şi ultimei clase, şi „tematic”, în cazul celorlalte trei. 

Termenul „legendă” trebuie luat în sensul larg de „naraţiune”, de 
proiecţie epică a unui episod, a unei întâmplări, petrecute, cu adevărat 
sau nu, cuiva,' persoană dată ca reală, dar neidentificabilă, pe fundalul 
realităţilor proprii societăţii contemporane, actuale, tehnologice, de 
consum, industriale sau post-industriale. 

Fundalul sau contextul social/cultural care produce şi în care 
circulă legenda contemporană sau urbană îl constituie în primul rând 
oraşul şi modul de viaţă citadin, cu tehnologia, instituţiile şi 
facilităţile sale: baruri şi hoteluri în care tânărul imprudent este 
infectat cu SIDA de o prostituată răzbunătoare; ştranduri şi piscine în 
care o tânără neprihănită (virgină) rămâne gravidă cu sperma unuia 
care se masturbase în apa bazinului de înot; asigurări sociale şi ajutor 
de şomaj primit ilegal de negrii care vin la cantina săracilor cu un 
Cadillac ultramodern; câini de pază care se îneacă cu degetele 
retezate ale hoţului pătruns în casă; sălbăticiuni fioroase ţinute ca 
animale de casă - pitonul din cada de la baie; cluburi sportive şi 
suporteri fanatici - povestea despre majoreta care a întreţinut raporturi 
sexuale orale cu membrii unei echipe de baschet, inclusiv rezervele, 
necesitând, ulterior, spălături stomacale; restaurante fast-food şi 
cinematografe drive-in unde poţi mânca o pizza sau un hamburger cu 
un şoarece mort ca umplutură; şosele pe care se practică autostopul, 
dar pasagerii luaţi din drum dispar fără urmă la un moment dat; morţi 
violente în parcări sau pe marile autostrăzi; supermagazine cu 
produse congelate care se topesc la căldura din automobil, fâcându-1 
pe cumpărător să creadă că i-a plesnit creierul de caniculă; bande 
organizate care răpesc copiii de lângă mamele lor pentru a-i castra sau 
ucid oameni pentru a le preleva organele şi a le vinde pentru 
transplanturi; întâlniri de gradul trei cu extratereştri şi contacte directe 
cu obiecte zburătoare neidentificate (OZN) etc. etc. 

Legendele contemporane (sau urbane) răspund unor necesităţi 
stringente ale omului societăţii contemporane. Ele sunt răspunsuri 
metaforice la marile frici şi anxietăţi ale omului zilelor noastre. Ele 
atrag atenţia asupra pericolelor care îl (ne) pândesc, educă, învaţă, 
uşurează impactul cu noile tehnologii şi comportamentele induse de 
acestea. Asemănător cu exempla medievale, ele dau o formă concretă 
neliniştilor omului societăţii modeme şi post-modeme generate de 
violenţă, alienare, epidemii, agresiuni, discriminări etc. 

Publicând, în limba română, colecţia sa de legende urbane, 
Constantin Eretescu împlineşte numai pe jumătate previziunea lui Jan 




Harold Brunvand după care ar fi venit timpul ca acest tip de naraţiuni 
să fie, în sfârşit, culese şi studiate şi în România. Pe jumătate, pentru 
că istorioarele adunate de folcloristul de origine română provin de la 
studenţii lui americani, americani get-beget sau stabiliţi de curând pe 
pământul primitor al Americii, şi sunt hrănite de realităţile, de modul 
de viaţă specific societăţii industriale şi post-industriale, urbanizate şi 
înalt tehnologizate din, mai ales, America de Nord. Că multe dintre 
ele trec, nebăgate în seamă, pe la urechile sau prin faţa ochilor noştri, 
în fiecare zi, în România de azi, nu e foarte greu să probăm. Am arătat 
într-o altă împrejurare că aceasta se poate datora şi faptului că în 
România, ca şi în alte arii culturale ale lumii de astăzi, tradiţia, folclo¬ 
rul tradiţional sunt încă vii şi viguroase, oferind teme de cercetare 
pline de actualitate, cum observa şi C. Eretescu în articolul din 2001: 
„în ciuda unei incontestabile originalităţi, legendele urbane sunt 
relativ puţin cunoscute printre specialiştii din ţările cu o cultură 
tradiţională puternică şi încă vie. Ei tind se privească aceste materiale 
cu oarecare dispreţ şi să le considere lipsite de interes”. Pc de o parte. 
Pe de alta, este posibil ca problemele, „fricile”, „temerile”, „anxie- 
tăţile”, „amendările” cu care se confruntă societatea occidentală su- 
per-tehnologizată, post-industrială şi post-modemă nu se regăsesc ca 
atare în societăţile post-comuniste central sau est-europene. Nu în 
sensul că SIDA, vizitele extratereştrilor, răpirile de persoane, furtul 
de organe pentru transplant ar lipsi din această parte a lumii, ci în 
sensul că mai presante sunt lipsurile materiale, grija zilei de mâine, 
nesiguranţa păstrării în bănci a micilor economii, corupţia clasei 
politice. Generale, având un caracter de masă, ţinând, cum se zice, 
prima pagină a ziarelor şi capul de afiş al emisiunilor de ştiri, trau¬ 
mele vieţii de zi cu zi a fiecărui individ „normal” au mai puţine şanse 
de a se transforma, aici, în „poveşti ale unui prieten al prietenului”, 
întâmplări demne de povestit, ieşite din comun, capabile nu doar de a 
informa ci şi de a instrui, avertiza, forma. 

Mi se pare foarte grăitor faptul că o temă „clasică” a legendei 
contemporane americane sau occidentale („un şoarece în pizza” sau 
„sandviciul cu şoarece prăjit”) apare ca o ştire de presă, reluată ca 
atare de mai multe ziare, despre... un şoarece în pâine! (vezi „Liber¬ 
tatea” nr. 3514, sâmbătă, 16 februarie 2002), sau şi mai şocant ca un 
„Şoarece mort într-o cutie de muştar”. Numeroasele poveşti ame- 
ricane/vest-europene cu această temă sunt clasate în categoria „Food 
and Restaurant Stories” sau în categoria legendelor anti-corporatiste 

ori despre produse alimentare periculoase. Ele atrag atenţia 
consumatorilor asupra pericolelor care îi pândesc când le consumă şi 
apar ca o reacţie la alimentele de consum preparate şi vândute de 
marile corporaţii (Mc Donald’s, Kentucky Fried Chicken, Pizza Hut 
etc.), răspândite de acum în întreaga lume, servind aceleaşi produse, 
cu acelaşi gust, în aceleaşi ambalaje, de către lucrători îmbrăcaţi în 
aceleaşi uniforme etc. Uniformizarea şi depersonalizarea serviciilor 
şi, în ultimă instanţă, a hranei, parte a culturii locale, sunt ţintele 
acestor legende urbane. O variantă în culegerea lui C. Eretescu, sub 
titlul KFC : „Femeia asta era grozav de flămândă, aşa că se duse la un 
Kentucky Fried Chicken. Comandă direct din maşină, primi pachetul 
pe fereastră şi se apucă să înfulece chiar acolo, pe întuneric, fără să se 
uite la mâncare. I se păru că o bucată avea un gust neobişnuit, dar nu 
se gândi prea mult la asta. Când o maşină aprinse farurile în spatele 
ei, se uită mai atent şi-şi dădu seama că mânca un şobolan prăjit. 
(Eun-Ha P.)” (p. 76). 

Dar pentru consumatorii est-europeni, prezenţa restaurantelor fast- 
food şi drive-in a fost un semn al westemizării, al modernizării, al 
intrării în rândul lumii. Nu există, deci, nici un motiv, deocamdată, de 
a blama asemenea instituţii şi fonne de cultură. Şoarecele din pâinea 
de la Timişoara face obiectul unei ştiri de presă şi este greu să 
apreciem şansa „evenimentului” real, documentat, susţinut chiar cu o 
fotografie color, de a intra într-o structură narativă, de a deveni o 
„friend of a friend tale”. 

Sau, cine ştie, poate că dacă s-ar acorda fenomenului mai multă 
atenţie, am putea culege, nu peste mult timp o astfel de povestire, 
auzită de la un prieten al prietenului, încapsulată într-o formă narativă 
care să-i confirme apartenenţa categorială şi să-i confere statutul de 
variantă de legendă contemporană şi nu de simplă ştire de presă. Ar 
fi, poate, momentul să repetăm experimentul plin de succes al 
colegilor americani şi vest-europeni şi să cerem cititorilor volumului 
comentat de noi aici să ne trimită, pe adresa redacţiei revistei pe care 
o ţineţi în mână, astfel de „poveşti”, auzite sau citite, comunicate în 
familie, la birou, în pauza de cafea, în mediul şcolar sau universitar. 

Cartea lui Constantin Eretescu, Vrăjitoarele familiei şi alte legende 
ale oraşelor lumii de azi , e un bun început pe calea studierii mai înde¬ 
aproape a acestei specii narative ubicuă, schimbătoare, „cameleonică”. 


(„LA&I”. Litere, Arte, Idei, Supliment de culturi al ziarului „Cotidianul”. 

serie nouă, nr. 16 (319), anul IX, 3 mal 2004, p. 4-5) 

Vrăjitoarea familiei şi alte legende 
ale oraşelor lumii de azi 


N u mi se pare lipsit de semnificaţie, din perspectiva timpului, 
faptul că folcloriştilor români li se atrăgea atenţia asupra acestei 
specii „cameleonice” (Bill Ellis) a folclorului zilelor noastre, care 
este legenda contemporană sau urbană , la începutul anilor ‘80 ai 
secolului al XX-lea, chiar de către unul dintre pionierii studierii ei în 
S.U.A., Jan Harold Brunvand, devenit, între timp, o adevărată 
autoritate în materie. Profesorul de folclor de la Utah University, aflat 
la vremea respectivă ca bursier Fulbright (visiting professor) în 
România, semna, în revista „Etimologica” (1982, p. 135-141), 
apărută sub redacţia lui Romulus Vulcănescu, ca anexă a publicaţiei 
„Recherches sur l’histoirc comparative des institutions et du droit” a 
Academiei Române, studiul Some American - and Romanian - Urban 
Legends. Sunt sintetizate aici observaţiile sale cu privire la această 
specie narativă, observaţii care urmau să apară, la data scrierii 
studiului citat, în cartea sa The Vanishing Hitchhiker: American 
Urban Legends and Their Meanings (Autostopistul dispărut: legende 
urbane americane şi înţelesurile lor), 1981. Studiul începea, firesc, 
dată fiind noutatea absolută a subiectului pentru cititorii români, cu o 
încercare de definire a legendelor urbane: „povestiri şocante sau 
amuzante pe care mulţi oameni le-au auzit fiind spuse ca relatări 
adevărate ale unor experienţe reale de viaţă”; ele „privesc evenimente 
date ca recente şi au un aspect umoristic, ironic sau supranatural”. în 
al doilea rând, autorul punea problema apartenenţei acestor naraţiuni 
orale, dar răspândite şi pe calea scrisului ori prin canalele audio¬ 
vizualului, la ceea ce îndeobşte se numeşte folclor, argumentele în 
favoarea acestei încadrări fiind transmiterea lor, în mare parte 
(„largely”) orală, variabilitatea („variază constant în detalii de la un 
povestitor la altul”) şi legătura cu tradiţia („păstrează un sâmbure de 

motive tradiţionale' ). în al treilea rând, articolul din 1982 aducea 
dovezi despre circulaţia, în anii aceia, printre români, a câtorva 
legende urbane, aflate fie în opere literare de răsunet la vremea 
respectivă (romanul Vânătoarea regală , din 1968, de D. R. Popescu, 
în al cărui prim capitol, „Mere roşii”, este inserată o astfel de legendă 
contemporană despre autostopista dispărută), fie relatate de prieteni, 
o caracteristică a acestor naraţiuni fiind aceea de Friend of a Friend 
Tale („poveste auzită de la un prieten al prietenului”) - sub abrevierea 
„FOAFTale” apărând chiar revista I.S.C.L.R. - International Society 
for Contemporary Legend Research (Societatea Internaţională de 
Studiere a Legendei Contemporane). în al patrulea rând, Jan Harold 
Brunvand facea cunoscută şi „metoda” folosită de el în culegerea 
acestor naraţiuni, o sursă importantă constituind-o studenţii săi, iar 
după apariţia volumului din 1981, cititorii, solicitaţi să comunice 
astfel de poveşti, auzite de ei, în diferite locuri din America. Acestea 
au fost repuse în circulaţie prin mijlocirea cărţii şi, tot pe calea 
scrisului, în rubrica pe care o susţine, din 1987, în 35 de ziare de pe 
întreg cuprinsul Americii, obţinându-se astfel efectul de „bulgăre de 
zăpadă”, care a alimentat următoarele cărţi şi a conferit acestor 
naraţiuni supranumele de „brunvandisme”. 

Cu toate ca articolul lui Brunvand apărea, la noi, la puţin timp 
după ce cartea sa devenise un best-seller în S.U.A. şi lumea 
ştiinţifică, folcloriştii, mai ales, din America de Nord şi din Europa 
Occidentală, se repeziseră, avizi, spre această suculentă pradă, în 
România el nu a avut nici ccl mai mic impact, nu a stârnit nici cel mai 
mic interes, trecând practic neobservat. 

Zece ani mai târziu, când studiile despre legendele contemporane 
sau urbane se „clasicizaseră”, când cercetătorii din zonele menţionate 
se grupaseră în societatea internaţională de profil amintită, când 
scoteau un periodic extrem de atractiv şi începuseră editarea unor 
volume de studii pe această temă - Contemporary Legend. Journal of 
the International Society for Contemporary Legend Research - şi 
odată cu deschiderea, după Decembrie 1989, a graniţelor şi lărgirea 
contactelor cu vestul, naraţiunile de acest tip, complet ignorate până 
atunci, sunt readuse în atenţia studioşilor români. Prezent, printr-un 
complex de împrejurări, la Conferinţa anuală a Societăţii Americane 
de Folclor de la St. John’s, Newfoundland, Canada (1991), unde am 
avut ocazia să îl cunosc pe Paul Smith, unul dintre liderii I.S.C.L.R., 
apoi la Conferinţele I.S.C.L.R. de la Paris (1994) şi de la Bath 



(Anglia) (1996), nu am întârziat sa fac cunoscute cercetătorilor 
români constatările mele cu privire la studiul acestui subiect (vezi, în 
acest sens, Constantinescu, Nicolae, A 12-a Conferinţă a ISCLR, 
Paris, 18-22 iulie 1994, în „Revista de Etnografie şi Folclor”, tomul 
40, nr. 2, 1995, p. 236-239; Idem , Manifestări ştiinţifice internaţio¬ 
nale (a 14-a Conferinţă a ISCLR, Bath, 27 iulie - 1 august 1996), în 
„R.E.F.”, tomul 42, nr. 5-6, 1997, p. 518-522). Atras de ineditul 
acestui tip de naraţiuni şi stimulat de extinderea pe care studiul lor o 
cunoştea în emisfera nordică, mai ales, în S.U.A. şi Canada, şi, din¬ 
coace de Ocean, în Anglia, Suedia, Germania, Olanda, Franţa, Aus¬ 
tria, graniţa oprindu-se undeva la marginea fostului „lagăr socialist” 
(inclusiv Germania de Est!), am înfăţişat cititorilor români, într-o 
serie de studii şi comunicări, propriile mele observaţii despre ceea ce 
se numeşte, prin consens, legenda contemporană sau urbană (vezi, 
de ex., Constantinescu, Nicolae, Legenda contemporană sau urbană, 
în „R.E.F.” tomul 40, nr. 5-6, 1995, p. 592-594; Idem, Perspectives on 
Contemporary Legend, în „Anuarul Arhivei de Folclor”, XV-XVII 
(1994-1996), Institutul „Arhiva de Folclor a Academiei Române” 
Cluj, Editura Academiei Române, 1997, p. 567-569; Idem, O specie 
folclorică în plină expansiune: legenda contemporană, în „Datina”, 
Periodic constănţean de etnologie şi fapt cultural, anul IX, nr. 24, 
august 2001, p. 6; Note despre etnologia şi folclorul oraşului, în 
„Analele Universităţii Spira Haret ” Seria Filologie - Limba şi litera¬ 
tura română, nr. 2, 2001, p. 19-25; Categorii narative în folclorul 
contemporan, în „Studii şi Comunicări de Etnologie”, tomul XV, 
2001 (serie nouă), Editura Imago, Sibiu (f. a.) (apărut 2002), p. 19- 
24; Clone, grefe şi implanturi culturale în procesul globalizării. 
Centrul Naţional de Conservare şi Valorificare a Tradiţiei şi Creaţiei 
Populare, (Colocviile Centrului Naţional al Creaţiei Populare, ediţia 
a VlII-a, Centrul de Cultură „Brătianu”, Ştefaneşti - Argeş, 24-26 sep¬ 
tembrie 2001), în „Sinteze”, voi. 8, 2001, p. 21-24; Narratîv kate- 
gâriăk a kortărs folklorban/Categorii narative în folclorul contem¬ 
poran, în voi. Napjainik folklorja/Folclorul azi, A Magyar 
Koztârsasâg Kulturâlis Kozpontja/Centrul cultural al Republicii 
Ungare, Bukarest - Bucureşti, 2003, p. 153-159; cf. şi Idem, Big 
Money, Great Expectations, Huge Delusions, „FOAFTale News” 43, 
February 1998, p. 5-7, ş.a.). 

Din 1996, am introdus, în programa cursului de folclor 
contemporan pe care îl predau în cadrul masteratului de etnologie şi 

folclor de la Facultatea de Litere din Bucureşti, o secţiune consacrată 
legendei contemporane, singurele urmări ale actului meu didactic 
fiind o dizertaţie despre întâlnirile cu extratereştrii (pe material româ¬ 
nesc, nepublicată) şi o corectă transcriere a notelor de curs publicată 
sub nume propriu de un fost student, ceea ce, dincolo de aspectul 
(est)etic (!!!), nici nu este chiar aşa de rău. 

După aproape 20 de ani de la apariţia articolului lui Jan Harold 
Brunvand în „Etimologica” (1982), folcloristul Constantin Eretescu 
publică, în „Revista de Etnografie şi Folclor”, tomul 44, nr. 2-3, 1999 
[Editura Academiei Române., 2001], p. 208-216, studiul Satul global 
şi folclorul lui: legendele urbane, anticipând volumul Vrăjitoarea 
familiei şi alte legende ale oraşelor lumii de azi, Editura Compania, 
Bucureşti, 2003, 317 p. 

Autorul îşi dobândise un nume în folcloristica româneaseă a anilor 
‘60-"70 fiind unul dintre cei mai apreciaţi cercetători ai Institutului de 
Etnografie şi Folclor „C. Brăiloiu” un apropiat al profesorului Mihai 
Pop, membru al colegiului de redacţie al „Revistei de Etnografie şi 
Folclor”, autor al unor studii de orientare şi factură modeme, în 
planul teoretic şi al temelor abordate. Plecarea sa, împreună cu soţia, 
Sanda Gol'openţia-Eretescu, în S.U.A., a întrerupt, până la căderea 
comunismului, colaborarea cu instituţiile şi publicaţiile de ştiinţă din 
ţară, dar odată interdicţiile ridicate, cei doi au revenit viguros în 
cultura în care s-au format şi căreia îi aparţin în cea mai mare parte. 
Dacă Sanda Golopenţia-Eretescu s-a dedicat recuperării nu doar 
pioase a moştenirii ştiinţifice lăsate de iluştrii săi părinţi - sociologul 
Anton Golopenţia, întemniţat şi lichidat în închisorile comuniste 
(1951) şi etnologul Ştefania Cristescu-Golopenţia, membri marcanţi 
ai Şcolii Sociologice de la Bucureşti conduse de D. Guşti în deceniile 
premergătoare celui de-al doilea război mondial (vezi, de ex„ Anton 
Golopenţia, Ceasul misiunilor reale. Scrisori către Petru Comar- 
nescu, Ştefania Cristescu (Golopenţia), Dimitrie Guşti, Sabin 
Manuilă, Iacob Mihăilă, H. H. Stahl şi Tudor Vianu, Ediţie pregătită 
de • Ştefania Golopenţia şi editată de Sanda Golopenţia, Editura 
Fundaţiei Culturale Române, Bucureşti, 1999; Ştefania Cristescu, 
Descântece din Cornova - Basarabia, Volum editat, introducere şi 
note de Sanda Golopenţia-Eretescu, Providence, Hiatus, 1984; Des¬ 
cântatul în Cornova - Basarabia, Ediţia a doua revăzută şi adăugită, 
Editura Paideia, Bucureşti, 2003; Gospodăria în credinţele şi riturile 
magice ale femeilor din Drăguş (Făgăraş), Ediţia a IlI-a, Cuvânt 



273 

înainte şi Notă de S. G.-E., Editura Paideia, Bucureşti, 2002), 
Constantin Eretescu a dezvăluit alte laturi ale personalităţii sale, 
ştiute, încă de pe vremea când era în ţară, de cei care l-au cunoscut 
mai îndeaproape, cum ar fi creaţia literară originală şi memorialistica, 
fără a abandona studiul folclorului, artei populare, culturii 
tradiţionale româneşti. 

Volumul Vrăjitoarea familiei şi alte legende ale oraşelor lumii de 
azi este rezultatul convergenţei preocupărilor constante ale autorului 
pentru creaţia folclorică şi „noile orientări’’ pe care le găsea în plină 
expansiune în momentul aşezării sale în „Lumea Nouă”, ca profesor la 
Rhode Island School of Design din Providence, Rhode Island. Iar la 
începutul anilor ‘80, când familia Eretescu s-a aşezat în S.U.A., cer¬ 
cetările despre aşa-zisele legende urbane (contemporane) cunoşteau 
un adevărat „boom” - Jan Harold Brunvand publica The Vanishing 
Hitchhiker în 1981, The Choking Doberman în 1984 şi The Mexican 
Pet în 1986, continuând cu Curses! Broiled Again, 1989 şi The Baby 
Train, 1993, el fiind precedat de, spre exemplu, Rodney Dale, The 
Tumor in the Whale. A Collection of Modern Mvths, 1978, urmată de 
It s True, it Happened to a Friend: a Collection of Urban Legends, 
1984. „Modelul american” a fost urmat, în Europa, de suedezul Bengt 
af Klintberg cu Rattan i pizzan. Folksănger i var tid, 1986 şi Die Ratte 
in der Pizza und andere moderne Sagen und Grosstadt Mythen, 1990, 
dc germanul Rolf Willhelm Brednich cu Die Spinne in der Yucca- 
Palme: Sagenhafte Geschichten von heute, 1990 şi Die Maus im 
Jumbo-Jet: neue Sagenhafte Geschichten von heute, 1990, de 
francezii Veronique Campion-Vincent şi Jean-Bruno Renard cu Le- 
gendes urbaines. Rumeurs d’aujour'hui, 1992 şi mulţi alţii. „Auto¬ 
stopistul dispărut”, „dobermanul sufocat” (cu degetele hoţului pătruns 
în casă, în absenţa stăpânilor), „balena care avea o tumoare”, „şoa¬ 
recele din pizza” sau „păianjenul din nuca de cocos” sunt câteva dintre 
temele cele mai frecvente şi cele mai cunoscute ale acestor naraţiuni 
contemporane, numite „legende urbane”, „legende modeme”, „mituri 
ale oraşului”, „istorisiri ale zilelor noastre”, „zvonuri de azi” etc. 

Constantin Eretescu dezvoltă, în prefaţa volumul pe care îl 
comentăm - „Legendele urbane sau câteva lucruri despre poveştile 
zilelor noastre” (p. 15-46) - o mare parte din ideile expuse, succint, în 
studiul Satul global şi folclorul lui: legendele urbane, în „R.E.F.”, nr. 
2-3, 1999 [2001], p. 208-216, care cuprinde şi o serie de referinţe 
bibliografice reconstituind, în mare, efortul depus de cercetători, de- 

a lungul mai multor decenii, pentru definirea, caracterizarea, înţe¬ 
legerea speciei. Prefaţa, adresându-se cititorului obişnuit, nu în chip 
necesar specialistului, renunţă la mare parte dintre aceste trimiteri, 
ceea ce nu afectează în nici un fel calitatea discursului ştiinţific. 

Autorul optează pentru eticheta „legende urbane”, socotind că 
mediul propriu de producere şi de transmitere a acestor naraţiuni este 
cel urban: „sunt produse folclorice ale lumii modeme, o lume edu¬ 
cată, care trăieşte în oraşe sau în aglomerări urbane” (p. 16), aserţiune 
în mare parte justă. Mai puţin se susţine, mi se pare mie, observaţia 
prea categorică după care „legendele urbane... constituie singurul 
gen folcloric productiv în societatea contemporană” (p. 16); dar 
grafitti, dar xerox-lore, dar computer-lore şi, mai ales, mereu proas¬ 
pătul şi viul banc (politic, sexual, etnic, profesional etc.)? Ca şi ante¬ 
cesorii săi, C. Eretescu încearcă să valideze natura folclorică a acestor 
povestiri, reluând argumentele, de acum clasice, în favoarea acestei 
încadrări: oralitatea, „circulă pe cale orală”, deşi, adaugă imediat, 
„legendele urbane sunt astăzi publicate în ziare sau în cărţi, apar la 
aviziere, circulă sub formă de benzi desenate, formează nucleul unor 
filme artistice, conţinutul lor este discutat în diverse programe de 
televiziune, pot fi găsite pe Internet” (p. 17); existenţa prin variante, 
dar şi aici apar nuanţări şi precizări utile, ţinând seama de circulaţia 
şi prin scris, care dă textului mai multă stabilitate, de vârsta colpor¬ 
torilor şi de durata relativ redusă a interesului de care ele se bucură 
într-o anume colectivitate; anonimatul, cu toate încercările făcute, nu 
s-a putut ajunge, firesc, niciodată la „sursa” primară a cutărei sau 
cutărei legende; tendinţa de a elabora anumite formule, infinit mai 
puţin ferme decât cele ale speciilor tradiţionale, ale basmului, de 
exemplu, dar având cam aceleaşi funcţii - o dată de a „izola” povestea 
din fluxul comunicării comune, cotidiene, în al doilea rând de a 
acredita veridicitatea întâmplării povestite - „ştiu dintr-o sursă si¬ 
gură”, „prietena unei prietene mi-a spus” etc. Concluzia acestei sec¬ 
ţiuni a studiului introductiv se impune de la sine: „Legendele urbane 
sunt, desigur, moştenitoarele folclorului tradiţional şi, ca atare, se cer 
culese şi studiate întocmai ca genurile literaturii orale clasice. 
Cunoscându-le, vom putea explica mai bine preferinţele, dar şi starea 
de spirit, comportamentele deviante ale semenilor noştri, temerile lor 
şi domeniile în care sunt vulnerabili” (p. 20). 

Textele sunt grupate în cinci capitole, urmând o tipologie sui- 
generis („Legende urbane”, „Folclorul familiei”, „Povestiri cu stafii 

şi alte spirite”, „Povestiri istorice”, „Poveşti tradiţionale”) după cri¬ 
terii mai mult sau mai puţin ferme - „modem” versus „tradiţional”, în 
cazul primei şi ultimei clase, şi „tematic”, în cazul celorlalte trei. La 
o judecată superficială, aşezarea povestirilor din primul capitol sub 
numele de „legende urbane” ar lăsa să se presupună că celelalte n-ar 
mai aparţine acestei mari categorii, ci ar fi altceva, dar ce anume nu 
ni se spune. Abandonarea termenului „legendă”, folosit în chip con¬ 
venţional, printr-un fel de consens tacit de cercetătorii acestei 
categorii (specii, „gen”) al folclorului contemporan, fără a avea, 
desigur, mari contiguităţi de sens cu „legenda” populară, tradiţională, 
clasică, şi „botezarea” subclaselor următoare ca „povestiri” şi „po¬ 
veşti” cresc gradul de ambiguitate terminologică, pe care „poveste” şi 
„povestire” oricum o poartă. Eu am folosit, cât de cât consecvent, 
termenii „naraţiuni”, „structuri narative”, nici aceştia cu mult mai 
precişi, dar ceva mai proprii, mi se pare. 

Ele au fost numite, din perspectivă temporală, legende contem¬ 
porane, sau, din perspectivă spaţială ori socioculturală, legende ur¬ 
bane, deşi s-a convenit că „aceste legende nu sunt întotdeauna urba¬ 
ne, adesea sunt transmise în zone suburbane şi vorbesc despre viaţa 
din suburbii, alteori referindu-se la ariile rurale sau la micile oraşe”, 
după cum „nu sunt întotdeauna nici contemporane, în sensul de a fi 
găsite numai în ultima parte a sec. al XX-lea. Texte transmise azi pot 
fi urmărite cu secole în urmă (...), dar când sunt spuse, ele se referă 
categoric la evenimente contemporane” (Fine, Gary Alan, Manu- 
facturing Tales. Sex and Money in Contemporary Legends, The 
University of Tennessee Press, Knoxville, 1992, p. 2). 

Termenul „legendă” trebuie luat în sensul larg de „naraţiune”, de 
proiecţie epică a unui episod, a unei întâmplări, petrecute, cu adevărat 
sau nu, cuiva, persoană dată ca reală, dar neidentificabilă, pe fundalul 
realităţilor proprii societăţii contemporane, actuale, tehnologice, de 
consum, industriale sau post-industriale. 

Specie „cameleonică”, legenda contemporană se cere a fi definită 
situaţional, încât întrebarea care se pune nu se referă la „ce este 
legenda contemporană”, ci „când (o naraţiune) este legendă con¬ 
temporană” (Bill Ellis), adică în ce împrejurări o întâmplare reală sau 
dată ca reală devine „poveste”, respectiv legendă contemporană. Aşa 
încât atunci când se afirmă că „legenda contemporană reprezintă o 
încercare de a folosi teme tradiţionale într-un context post-industrial”, 
că ea „împrumută teme tradiţionale, plasându-le în contexte actuale” 



(G. A. Fine 1992, p. 2) şi, mai departe că „legendele contemporane se 
bazează pe teme tradiţionale, pe care le plasează în contexte materiale 
şi morale noi” {Idem, p. 3) se aşază alături doi termeni esenţiali pentru 
înţelegerea categoriei în discuţie - tradiţia şi prezentul -, dar, mai ales, 
se subliniază dubla ei dependenţă de context. 

Gary Alan Fine a imaginat un „diamant folcloric” ale cărui 
componente („structura socială”, „imperativele personale”, 


„dinamica performării”) concură la realizarea „conţinutului narativ”: 

Personal imperatives 

Social Narrative 

structure content 

Performance dynamics 


(Fine 1992, p. 5) 

Rezultă de aici că spaţiul de generare, sursa genetică a naraţiunilor 
populare de acest fel se află în „structura socială”, identificabilă, în 
ultimă instanţă, cu „contextul cultural” („context of culture”, în 
termenii lui B. Malinowski) sau „contextul genetic”, definit de Pavel 
Ruxăndoiu, pentru formulele paremiologice, drept „contextul în care 
proverbul a fost enunţat pentru prima oară”. El este compus din 
reţeaua amplă a relaţiilor sociale (bogaţi-săraci, personalităţi-oameni 
comuni, pături/clasc suprapuse-pături/clase supuse), demografice 
(bărbaţi-femei, albi-negri, majoritari-minoritari, localnici-străini 
etc.), instituţionale (şcoală, familie, biserică, birou, loc de muncă) 
caracteristice epocii contemporane. Interpretul creator selectează, 
conform „imperativelor personale” (personalitate, date biografice, 
psihice, starea de moment) şi transmite grupului (audienţei), în 
„dinamica performării”, acele elemente care fac obiectul legendei 
contemporane, concretizată în „conţinutul narativ”. 

Fundalul sau contextul social/cultural care produce şi în care circulă 
legenda contemporană sau urbană îl constituie în primul rând oraşul şi 
modul de viaţă citadin, cu tehnologia, instituţiile şi facilităţile sale: 
baruri şi hoteluri în care tânărul imprudent este infectat cu SIDA de o 
prostituată răzbunătoare; ştranduri şi piscine în care o tânără 
neprihănită (virgină) rămâne gravidă cu sperma unuia care se mas¬ 
turbase în apa bazinului; asigurări sociale şi ajutor de şomaj primit 
ilegal de negrii care vin la cantina săracilor cu un Cadillac ultramodern; 
câini de pază care se îneacă cu degetele retezate ale hoţului pătruns în 
casă; sălbăticiuni fioroase ţinute ca animale de casă - pitonul din cada 
de la baie; cluburi sportive şi suporteri fanatici - povestea despre 

majoreta care a întreţinut raporturi sexuale orale cu membrii unei 
echipe de baschet, inclusiv rezervele, necesitând, ulterior, spălături sto¬ 
macale; restaurante fast-food şi cinematografe drive-in unde poţi mân¬ 
ca o pizza sau un hamburger cu un şoarece mort ca umplutură; şosele 
pe care se practică autostopul, dar pasagerii luaţi din drum dispar fără 
urmă la un moment dat; morţi violente în parcări sau pe marile auto¬ 
străzi; supermagazine cu produse congelate care se topesc la căldura 
din automobil, facându-1 pe cumpărător să creadă că i-a plesnit creierul 
de caniculă; bande organizate care răpesc copiii de lângă mamele lor 
pentru a-i castra, sau ucid oameni pentru a le preleva organele şi a le 
vinde pentru transplanturi; întâlniri de gradul trei cu extratereştri şi 
contacte directe cu obiecte zburătoare neidentificate (OZN) etc. etc. 

Sunt acestea doar câteva subiecte ale legendei contemporane întâl¬ 
nite şi în presa de senzaţie, în reportajele de televiziune, în literatura 
şi filmele de consum din vest, dar şi de la noi. Răspândite pe cale 
orală, de la persoană la persoană, prin scris sau prin mijloace audio- 
video, legendele contemporane constituie un stoc uriaş de naraţiuni 
populare care răspund unor necesităţi stringente ale omului societăţii 
contemporane. Ele sunt răspunsuri metaforice la marile frici şi anxie¬ 
tăţi ale omului zilelor noastre. Ele atrag atenţia asupra pericolelor 
care îl (ne) pândesc, educă, învaţă, uşurează impactul cu noile tehno¬ 
logii şi comportamentele induse de acestea. Asemănător cu exempla 
medievale, ele dau o formă concretă neliniştilor omului societăţii mo¬ 
deme şi post-modeme generate de violenţă, alienare, epidemii, agre¬ 
siuni, discriminări etc. „Specie prin excelenţă a răului şi a anxietăţii 
cotidiene, plină de riscurile de a trăi în lumea de azi” (Mark Glazer), 
legenda contemporană există şi dă, alături de bancurile politice mai 
ales, de anecdotele despre personalităţi ale momentului, dc mesajele 
grafice sau scripturale expuse în birouri sau în locuri publice, zgâriate 
sau scrise cu vopsea pe pereţii toaletelor sau pe zidurile clădirilor din 
marile oraşe, multiplicate la xerox şi răspândite în staţiile de metrou 
etc., o dimensiune a folclorului contemporan - şi urban totodată - care 
nu poate fi, în nici un caz, ignorată. 

Publicând, în limba română, colecţia sa de legende urbane, 
Constantin Eretescu împlineşte numai pe jumătate previziunea lui Jan 
Harold Brunvand după care ar fi venit timpul ca acest tip de naraţiuni 
să fie, în sfârşit, culese şi studiate şi în România. Pe jumătate, pentru 
că istorioarele adunate de folcloristul de origine română provin de la 
studenţii lui americani, americani get-beget sau stabiliţi de curând pe 

pământul primitor al Americii, şi sunt hrănite de realităţile, de modul 
de viaţă specific societăţii industriale şi post-industriale, urbanizate şi 
înalt tehnologizate din, mai ales, America de Nord. Că multe dintre 
ele trec, nebăgate în seamă, pe la urechile sau prin faţa ochilor noştri, 
în fiecare zi, în România de azi, nu e foarte greu să probăm. Am arătat 
într-o altă împrejurare că aceasta se poate datora şi faptului că în Ro¬ 
mânia, ca şi în alte arii culturale ale lumii de astăzi, tradiţia, folclorul 
tradiţional sunt încă vii şi viguroase, oferind teme de cercetare pline 
de actualitate, cum observa şi C. Eretescu în articolul din 2001: „în 
ciuda unei incontestabile originalităţi, legendele urbane sunt relativ 
puţin cunoscute printre specialiştii din ţările cu o cultură tradiţională 
puternică şi încă vie. Ei tind să privească aceste materiale cu oarecare 
dispreţ şi să le considere lipsite de interes”. Pe de o parte. Pe de alta, 
este posibil ca problemele, „fricile”, „temerile”, „anxietăţile”, „ame¬ 
ndările” cu care se confruntă societatea occidentală super-tehnologi- 
zată, post-industrială şi post-modemă nu se regăsesc ca atare în socie¬ 
tăţile post-comuniste central sau est-europene. Nu în sensul că SIDA, 
vizitele extratereştrilor, răpirile de persoane, furtul de organe pentru 
transplant ar lipsi din această parte a lumii, ci în sensul că mai pre¬ 
sante sunt lipsurile materiale, grija zilei de mâine, nesiguranţa păs¬ 
trării în bănci a micilor economii, corupţia clasei politice. Generale, 
având un caracter de masă, ţinând, cum se zice, prima pagină a 
ziarelor şi capul de afiş al emisiunilor de ştiri, traumele vieţii de zi cu 
zi a fiecărui individ „normal” au mai puţine şanse de a se transforma, 
aici, în „poveşti ale unui prieten al prietenului”, întâmplări demne de 
povestit, ieşite din comun, capabile nu doar de a informa, ci şi de a 
instrui, avertiza, forma. 

Mi se pare foarte grăitor faptul că o temă „clasică” a legendei 
contemporane americane sau occidentale („un şoarece în pizza” sau 
„sandviciul cu şoarece prăjit”) apare ca o ştire de presă, reluată ca ata¬ 
re de mai multe ziare, despre... un şoarece în pâine! (vezi „Liberta¬ 
tea” nr. 3514, sâmbătă 16 februarie 2002). Poveştile americane cu 
această temă, clasate în categoria „Food and Restaurant Stories” cu¬ 
prinde tipurile The Rat in the Rye Bread. Baked into the bread; The 
Keniucky-Fried Rat. Batter-fried rodent served as chicken; Spider 
Eggs in Bubble Yum. Infested chewing gum; Worms in Burgers. 
Worms substituted for hamburgers (vezi Brunvand, A Ţype-Index of 
Urban Legends, în voi. The Baby Train & Other Lusty Urban le- 
gends, W. W. Norton & Company, New York - London, 1994, p. 332). 

încadrate de alţi cercetători în categoria legendelor anti-corporatiste 
sau despre produse alimentare periculoase, aceste legende atrag aten¬ 
ţia consumatorilor asupra pericolelor care îi pândesc când le consumă. 

Ele apar ca o reacţie la alimentele de consum preparate şi vândute de 
marile corporaţii (Mc Donald’s, Kentucky Fried Chicken, Pizza Hut 
etc.), răspândite de acum în întreaga lume, servind aceleaşi produse, 
cu acelaşi gust, în aceleaşi ambalaje, de către lucrători îmbrăcaţi în 
aceleaşi uniforme etc. (vezi o excelentă analiză la Fine, Gary Alan, op. 
cit., p. 120-137). Uniformizarea şi depersonalizarea serviciilor şi, în 
ultimă instanţă, a hranei, parte a culturii locale, sunt ţintele acestor le¬ 
gende urbane. O variantă în culegerea lui C. Eretescu, sub titlul KFC: 
„Femeia asta era grozav de flămândă, aşa că se duse la un Kentucky 
Fried Chicken. Comandă direct din maşină, primi pachetul pe fereastră 
şi se apucă să înfulece chiar acolo, pe întuneric, fără să se uite la 
mâncare. I se păru că o bucată avea un gust neobişnuit, dar nu se gândi 
prea mult la asta. Când o maşină aprinse farurile în spatele ei, se uită 
mai atent şi-şi dădu seama că mânca un şobolan prăjit. (Eun-Ha P.)”. 

Dar pentru consumatorii est-europeni, prezenţa restaurantelor fast- 
food şi drive-in a fost un semn al westemizării, al modernizării, al 
intrării în rândul lumii. Nu există, deci, nici un motiv, deocamdată, de 
a blama asemenea instituţii şi forme de cultură. Şoarecele din pâinea 
de la Timişoara face obiectul unei ştiri de presă, şi este greu să 
apreciem şansa „evenimentului” real, documentat, susţinut chiar cu o 
fotografie color, de a intra într-o structură narativă, de a deveni o 
„friend of a friend tale”. 

Sau, cine ştie, poate că dacă s-ar acorda fenomenului mai multă 
atenţie, am putea culege, nu peste mult timp o astfel de povestire, 
auzită de la un prieten al prietenului, încapsulată într-o formă narativă 
care să-i confirme apartenenţa categorială şi să-i confere statutul de 
variantă de legendă contemporană şi nu de simplă ştire de presă. Ar 
fi, poate, momentul să repetăm experimentul plin de succes al 
colegilor americani şi vest-europeni şi sa cerem cititorilor volumului 
comentat de noi aici să ne trimită, pe adresa redacţiei revistei „Limbă 
şi literatură” astfel de „poveşti”, auzite sau citite, comunicate în 
familie sau în mediul şcolar. 

Cartea lui Constantin Eretescu, Vrăjitoarele familiei şi alte legende 
ale oraşelor lumii de azi, e un bun început pe calea studierii mai îndea¬ 
proape a acestei specii narative ubicuă, schimbătoare, cameleonică”. 

(Societatea de Ştiinţe Filologice, „Limbă şi literatură”, voL I-II, 2004, p. 135-140) 

III. Tineri etnologi 

Etnologi de şcoală nouă 


E tnologia şi antropologia, etnografia şi folclorul, discipline strâns 
înrudite, prin obiectul lor comun sau foarte apropiat de studiu, 
prin metode şi tehnici similare de cercetare şi prin instrumente de 
lucru care le servesc, până la un punct, pe toate, se află, în spaţiul 
cultural românesc, de vreo trei sferturi de veac, în căutarea identităţii. 
Iau ca punct de reper temporal cursul de deschidere Etnografie, 
etnologie, folclor. Definiţia şi domeniul rostit de profesorul Romulus 
Vuia la Facultatea de Geografie a Universităţii din Cluj, la 9 
noiembrie 1926, în care ştiinţele despre cultura şi civilizaţia 
societăţilor primitive şi tradiţionale erau corespunzător definite, în 
limitele epistemologice ale timpului. Efortul autonomizării fiecăreia 
dintre ele a fost susţinut în plan instituţional prin crearea unor insti¬ 
tute de cercetare „de folclor”, „de etnografie şi folclor”, „de etnolo¬ 
gie”, „de antropologie”, a unor „arhive de folclor”, „muzee etno¬ 
grafice”, „centre”, judeţene şi naţional, „de conservare şi valorificare 
a creaţiei populare”, catedre sau colective universitare de „folclor”, 
„de etnografie”, „de etnologie şi folclor”, masterate „de etnologie” şi 
„de antropologie” etc. 

Se constată, în ultimii 10-15 ani - timpul trece, decembrie 1989 
este o dată din ce în ce mai depărtată - virarea hotărâtă a multora 
dintre cei care, în fapt, se ocupau şi se ocupă în continuare cu studiul 
folclorului, literaturii, muzicii, dansului popular, cu studiul etnografic 
al culturii populare zise materiale, către cercetarea etnologică sau 
antropologică. în unele cazuri este vorba pur şi simplu de „aceeaşi 
Mărie cu altă pălărie”, cercetărilor, rămase în limitele vechilor studii 
de folcloristică sau de etnografie, extrem de utile şi de necesare încă, 
dacă sunt făcute cu profesionalism, aplicându-li-se eticheta 
„etnologic” sau „antropologic”. 

în alte situaţii, însă, se vede limpede o schimbare de perspectivă, 
de paradigmă a cercetării, de aplicare în perfectă cunoştinţă de cauză 
a unei noi episteme, proprie sau mai apropiată etnologiei şi 
antropologiei. Pe la sfârşitul anilor ‘80, luând notă de o serie de cărţi 
care anunţau o schimbare în orientările teoretice şi metodologice ale 
momentului, Mihai Coman, aflat pe atunci el însuşi în avanposturile 
recuperării unei importante părţi a culturii tradiţionale româneşti, 
mitologia populară, semnala apariţia unui „nou val în etnologia 
românească”. Zece ani mai târziu, eu însumi încercam să fac cunos¬ 
cută opiniei publice emergenţa unei noi generaţii de „tineri etnologi” 
(vezi „Adevărul literar şi artistic”, anul VIII nr. 466, 4 mai 1999, p. 

5). Spre deosebire de tinerii condeieri, poeţi şi prozatori, critici şi 
eseişti, a căror activitate este „monitorizată”, de la debut, de criticii 
profesionişti de la zecile de reviste literare sau de cultură, din Bucu¬ 
reşti şi din ţară, impunerea sau măcar cunoaşterea, nu recunoaşterea 
unui tânăr cercetător se produce cu mult mai mare greutate. Singura 
publicaţie de specialitate şi cu greutate în lansarea unor tineri 
etnologi/etnografi/folclorişti, care şi-a făcut, decenii la rând, datoria 
faţă de aceştia, „Revista de Etnografie şi Folclor” a Academiei Româ¬ 
ne apare, după formula lui Caragiale, „când iese de sub tipar” şi se 
difuzează în chip misterios, încât chiar şi membrii colegiului de re¬ 
dacţie au acces limitat la ea (neputându-se face abonamente, datorită 
tipăririi inconstante, nici măcar bibliotecile nu o pot primi). Din câte 
ştiu eu, s-a ajuns la tomul 45, nr. 1, 2000, apărut la Editura Academiei 
în anul 2002 (şi noi suntem, deja, la jumătatea anului 2004!). Alte pu¬ 
blicaţii, tot academice, precum „Anuarul Arhivei de Folclor” (Cluj) şi 
„Studii şi Comunicări de Etnologie” (Sibiu), binevoitoare, în general, 
faţă de cei tineri, apar, în principiu, anual şi au, de asemenea, o difu¬ 
zare limitată. Zic „în principiu”, pentru că, uitându-mă prin rafturile 
cu cărţi, constat că ultimul volum din „Anuarul Arhivei de Folclor” 
de la Cluj cuprinde anii 1994-1996 şi trebuie să fi apărut prin 1997! 

în aceste circumstanţe, tineri cercetători cu afilieri diferite 
(institute academice, universităţi, centre de conservare şi valorificare) 
sau „independenţi” au găsit cu cale să iasă în lume, adunând, în două 
volume separate, studiile lor care, luate împreună, mai ales că unele 
nume se regăsesc în ambele opuri, indică o grupare de forţe care ar 
putea marca un nou început în etnologia şi antropologia românească. 

Etnologica (Editura Paideia, 2002, 318 p., cu un „Argument” 
semnat de dr. Nicoleta Coatu) (pentru economie de spaţiu, notat în 

continuare cu I) şi Symposia. Caiete de etnologie şi antropologie, nr. 
1, 2002, 357 p. (volum editat de Centrul Creaţiei Populare Dolj, cu 
sprijinul Consiliului Judeţean Dolj, Editori Mihai Fifor şi Nicolae 
Mihai, cu o „Prefaţă” de Sabina Ispas) (în continuare - II) se asea¬ 
mănă, într-o oarecare măsură, aducând în prim-planul cercetării teme 
şi tehnici de interpretare absente sau imposibil de atacat sau de folosit 
cu ani în urmă. 

In primul volum (I), Nicolae Panea, unul dintre liderii acestei noi 
generaţii de etnologi, supune atenţiei Codul social oficial sau 
etnologia în oglindă , iar Rodica Raliade se ocupă de relaţia Istorii 
orale - identităţi narative. In cel de-al doilea, Anca Stere, care avea în 
1990 vreo 12-13 anişori, atinge Câteva aspecte ale ideologizării 
culturii populare, Cristina Gafu se referă la Legenda contemporană. 
Obiectivări culturale proprii urbanului în societatea de consum - pro¬ 
duse culturale narative, Cristiana Teodorescu scrie despre „ Tehnica 
povestirilor de viaţă (La technique du „recit de vie”), Rodica Raliade 
reface Biografia socială purtătoare de semne culturale a unui bucu- 
reştean. O noutate, cum se vede, de ordin tematic - folclorul/cultura 
populară a mediului urban, relaţia dintre cultura oficială, „de partid şi 
de stat” şi cultura tradiţională, specii folclorice generate de „societatea 
de consum” - subiecte care, în nici un chip, nu puteau fi atinse, despre 
care nu se putea scrie şi, cu atât mai puţin, publica în comunism. 

Tot ca o nouă orientare poate fi considerată şi reluarea, de pe 
poziţii teoretice modeme, nu foarte noi de fapt, dar adoptate relativ 
recent de studiile culturale româneşti, a relaţiei oralitate-scriptura- 
litate, tratată de Laura Jiga, Pentru (re)constituirea imaginii sfântului 
„Blajin”. Filoane livreşti şi orale; Lucia Ofrim - Alexandru Ofrim, 
Intre magie şi religie - un ghicitor (în cărţi, ar trebui spus) din Mara¬ 
mureş, în (I) şi, aceiaşi, Practicile lecturii - aspecte istorice şi 
etnologice', Laura Jiga, Tradiţii narative care integrează legendele 
româneşti despre Blajini', Ovidiu Pecican, La originile unei legende 
naţionale: Brâncoveanu şi tratatul „Despre raţiunea dominantă”', 
Nicolae Matei, Gestul interzis. Imaginea sinuciderii în Oltenia în 
prima jumătate a secolului al XlX-lea (cazul Petre Carapancea din 
1834); Nicolae Panea, Oaspete, ospăţ, ospitalitate în Evul Mediu ro¬ 
mânesc. Eseu de antropologie istorică, în (II). Recurgerea la docu¬ 
mentul scris pentru reconstituirea unor date şi imagini ale mentalului 
popular se înscrie viguros în orientarea mentaliştilor francezi (Şcoala 
de la „Annales”). 



Interesul pentru studiile „de gen” („gender studies”), cu accent pe 
feminin, feminitate, feminism, relativ nou la noi şi el, este ilustrat de 
Camelia Burghele, Tentaţiile feminine ale magicului (I), iar dimen¬ 
siunea religios-creştină a folclorului se regăseşte în studii precum cele 
semnate de Silvia Chiţimia, Eclesiologie şi taină în colindele de cerb 
(I) şi Marius Rotar, Despre profilul omileticii funebre transilvane de 
la sfârşitul secolului al XLX-lea şi începutul secolului al XX-lea (II). 

Pe linia extinderii studiilor etnice sunt de reţinut articolele 
semnate de Emil Ţârcomnicu, Minorităţi sud-dunărene ; Iulia 
Wisoşenschi, Blestemul la aromâni ; Mihai Fifor, Performarea în 
context indus - forme de construire a identităţii într-o minoritate 
etnică; Mihaela Şerbănescu, Statutul femeii tinere în grupurile 
aparţinând comunităţilor Roma din România (I) şi de Maria Bâtcă, 
Strategii identitare româneşti în a doua jumătate a secolului al XIX- 
lea şi Sorina Radu, Problematica eliberării ţiganilor în contextul 
Revoluţiei de la 1848 (II). 

Intenţionat am reprodus aici, grupate, doar titlurile unei părţi din 
studiile cuprinse în cele două volume apărute la Bucureşti şi la 
Craiova, încercând să atrag atenţia asupra lor, să le fac, într-un fel, 
cunoscute, să mişc, cât de cât, pânza de păianjăn şi praful uitării care 
s-ar aşeza, nemeritat, peste ele, dacă ar aştepta să fie menţionate sau 
comentate de faimoasele publicaţii academice, rămase, cum am 
văzut, undeva, în secolul trecut. încerc, totodată, să stârnesc interesul 
spre lectura lor, lectură care, sper, va confirma impresia mea că ne 
aflăm în faţa unui nou început, că asistăm la închegarea unei noi 
generaţii de cercetători ai culturii populare, care, poate, cu timpul, vor 
forma, cu adevărat, o „şcoală 14 nouă în etnologia românească a 
începutului de veac XXI. 


(„Adevărul literar şi artistic”, nr. 466, 4 mai 1999, p. 5) 

Monografia la zi a unui sat românesc 


T radiţia cercetării monografice a aşezărilor rurale îşi are 
începuturile încă pe la sfârşitul secolului trecut (al XlX-lea, adi¬ 
că). Atunci, sub înrâurirea „Asociaţiunii transilvane pentru literatura 
română şi cultura poporului român” (ASTRA), prin strădaniile unor 
intelectuali locali (preoţi şi învăţători), s-au realizat astfel de mono¬ 
grafii precum cele ale localităţilor Orlat (învăţător Romul Simu), 
Gurarâului (preot Ioachim Muntean), Rehău (paroh Nicolae Cărpi- 
nişan), prezentate şi premiate la un concurs iniţiat la Sibiu, în 1894, 
de publicaţiile „Tribuna” şi „Foaia poporului”. La începutul secolului 
al XX-lea, numărul monografiilor săteşti sporeşte considerabil, unele 
dintre acestea (e.g. Monografia comunei Tărgu-Frumos de Neculai 
Dărângă, sau Monografia comunei Răşinari de Victor Păcală, ambele 
1916) constituind chiar posibile modele pentru acţiunea amplă, 
fundamentată ştiinţific şi impusă ca metodă de studiu de către „şcoala 
sociologică de la Bucureşti” între cele două războaie mondiale. 
Monografiştii grupaţi în „şcoala Guşti” au efectuat cercetări de teren 
extinse, în echipe multidisciplinare, realizând ample radiografii ale 
vieţii unităţilor sociale investigate. Pe măsura efectuării acestor 
investigaţii s-au conturat teorii şi metode proprii studierii monogra¬ 
fice a unităţilor sociale. Impunând drept coordonate esenţiale ale 
cercetării „cadrele” (cosmic, biologic, istoric, social) şi „manifes¬ 
tările” (spirituale, economice, politico-administrative, juridice), 
monografiştii au ajuns la rezultate remarcabile, recunoscute ca atare 
pe plan mondial. 

Aşezată într-o linie de continuitate directă, explicită, cu şcoala 
monografică de la Bucureşti, evocată chiar în preambulul lucrării 
Roşcani - un sat pentru mileniul III (Editura EMIA, 2000), se află în 
imediata proximitate a acesteia, facându-se adesea apel la câteva 



nume care o ilustrează strălucit, precum Lucia Apolzan, Emest 
Bemea, D. Guşti, Traian Herseni, Mihai Pop, Henri H. Stahl ş. a. 
Volumul impunător (400 p. de text + 24 p. planşe color, format mare, 
pe hârtie de cea mai bună calitate) a fost realizat la iniţiativa şi cu 
sprijinul substanţial al ing. Ioan Ovidiu Muntean, preşedintele 
Asociaţiei Morala Creştină din Roşcani (jud. Hunedoara) de un grup 
de cercetători de la Centrul Naţional al Creaţiei Populare, coordonat 
de dr. Narcisa Ştiucă. Celor şase etnologi/etnografi/folclorişti de la 
C.N.C.P. (în ordine alfabetică, Iuliana Băncescu, Ioana Ivan, Ilie 
Maşala, Corina Mihăescu, Maria Socol, Narcisa Ştiucă) li s-au 
adăugat, pentru studiul geo-ecologic, specialişti de la Institutul de 
Speologie „Emil Racoviţă” al Academiei Române (Emanoil Ştiucă, 
Alexandru şi Diana Petculescu). De vârste şi de formaţii diferite 
(filologi, muzeografi, muzicologi) cei şase cercetători au trăit o expe¬ 
rienţă intelectuală, ştiinţifică şi umană extraordinară, consemnată şi 
comentată, în diferite registre stilistice, în paginile acestei cărţi rare, 
deosebite, comparabilă, ca problematică, ţinută ştiinţifică şi aspect 
grafic, cu lucrarea lui Ion H. Ciubotarii, Catolicii din Moldova. 
Universul culturii populare, Editura „Presa Bună”, laşi, 1998. 

Timp de doi ani, prin vizite repetate, discuţii îndelungi cu 
localnicii, investigaţii laborioase în biblioteci şi arhive, „echipa” 
Centrului Naţional al Creaţiei Populare a izbutit să construiască o 
imagine care s-a dorit completă a vieţii unei comunităţi rurale din 
România acestui sfârşit de secol şi de mileniu. Roşcani şi Mihâieşti, 
cele două sate vecine, situate pe valea râului Dobra, la interferenţa a 
două zone etnografice prestigioase, bine conturate, îndelung studiate 
(Ţinutul Pădurenilor şi Banat) reprezintă un „teren” etnografic 
„inedit”, dacă se poate spune aşa, în sensul că aceasta parc a fi cea 
dintâi cercetare sistematică a locului şi a oamenilor săi. (O lucrare 
pentru gradul I în învăţământ, rămasă în manuscris - Ion R. Dimperiu, 
Monografia satului Roşcani, 1944 - are valoare de document, dar nu 
constituie un studiu etnologic sau sociologic în adevăratul înţeles al 
cuvântului.) Ceea ce poate prezenta un avantaj, pentru că „subiecţii” 
par a nu fi fost „contaminaţi” de întâlnirile cu alţi cercetători, 
arătându-se, după stabilirea minimelor condiţii de comunicare, 
deschişi şi sinceri, dornici de a colabora cu oaspeţii lor de la 
Bucureşti. „Cei şase” care au bătut Roşcanii şi Mihăieştii timp de doi 
ani au întâmpinat, fără îndoială, mari dificultăţi în selectarea şi 
aranjarea materialului cules, cel mai adesea în situaţii provocate, 

folosindu-se metoda interviului, coroborată cu informaţia de arhivă, 
acolo unde aceasta există. A rezultat o carte „vie”, autentică în partea 
referitoare la viaţa de zi cu zi a oamenilor, dar şi în reconstituirile 
trecutului mai apropiat sau mai îndepărtat, privit cel mai adesea cu 
luciditate, cu o nostalgie reţinută sau chiar cu umor de către 
„roşcănanţi”, cum le place localnicilor să se numească. După modelul 
levi-strauss-ian, echipa de la Bucureşti a ţinut şi un ,jurnal al 
cercetării” din care aflăm câte ceva din frământările, dilemele, între¬ 
bările, dificultăţile cu care s-au confruntat pe durata cercetării. 
Transpar, nu o dată, probleme privind deontologia etnologului: ce şi 
cât din cele spuse de către interlocutori se poate face public, cum 
rămâne cu protejarea „informatorilor” cărora li s-a „cotrobăit prin 
case, prin lăzile de zestre, prin suflete şi prin amintiri”? Dar cu 
subiectivitatea cercetătorilor înşişi? Cât de departe poate merge 
integrarea lor în colectivitatea studiată? 

Cele 400 de pagini de text ale monografiei Roşcani îmi fac im¬ 
presia unui continuu du-te-vino între prezentul celor doi ani cât a 
durat cercetarea, văzut cu ochii, sensibilitatea şi înţelegerea oame¬ 
nilor locului, şi trecutul, mai apropiat sau mai îndepărtat, reconstituit 
din amintirile, povestirile, cântecele, însemnările lor. Puntea care 
uneşte cele două coordonate ale timpului, pe „atunci” cu „acum”, 
pare să se întindă şi către viitorul imediat, pregătind satul de pe râul 
Dobra să fie, cum anticipează cei care l-au studiat cu de-amănuntul, 
un sat pentru mileniul III. Aceasta a fost, de altfel, miza, provocarea 
întregii acţiuni, desfăşurate cu tenacitate, bună-credinţă şi înţelegere 
de cercetătorii Centrului Naţional al Creaţiei Populare. Lâsându-i pe 
oamenii satelor studiate să vorbească despre ei, despre trecutul şi 
prezentul acestora, jucând rolul unor ascultători cuminţi şi interesaţi 
să afle cât mai mult, etnologii bucureşteni i-au ajutat, discret, pe lo¬ 
calnici sa se cunoască mai bine pe ei înşişi, să-şi descopere identitatea 
de grup, să-şi aprecieze mai bine trecutul („Eu am avut o memorie 
mare”, zice un roşcănean) şi să gândească, poate mai mult ca altădată, 
asupra destinului lor într-o lume în continuă şi repede prefacere. 

(„Adevărul literar şi artistic”, Săptămânal de cultură şi atitudine, 

anul IX, nr. 541, 24 oct. 2000, p. 12) 

Veşti din vest 


C u peste treizeci de ani în urmă, mai exact pe la sfârşitul anilor ‘60, 
Timişoara devenise, prin eforturile de-acum trecuţilor în lumea 
umbrelor profesori Eugen Todoran, Gabriel Manolescu şi Vasile 
Tudor Creţu un important centru al folcloristicii româneşti. Acolo 
s-au organizat, sub egida Cercului de Folclor de la Facultatea de 
Filologie a Universităţii locale, primele Colocvii Naţionale de Folclor 
şi a apărut publicaţia „Folclor literar”, nouă volume, în perioada 
1967-1999. Nu este lipsit de importanţă faptul că, deşi pentru puţină 
vreme, Ovidiu Bârlea a predat folclor la nou-înfiinţata Universitate 
din Timişoara, imprimând studenţilor săi de atunci un adevărat cult al 
terenului, pe care îl regăsim, fie că ei se revendică direct de la 
„bătrânul dascăl” sau nu, la cercetătorii generaţiilor mai tinere, de azi. 
S-au adăugat, acestei cerinţe de bază a cercetării fenomenelor de 
cultură populară din toate timpurile, tehnici noi de investigaţie, 
precum filmul etnologic care a atins la Timişoara cote dintre cele mai 
înalte. După cum nu poate fi ocolit faptul că, pentru o bună perioadă 
de timp, până la stingerea prematură din viaţă a lui Vasile Tudor Creţu 
(1938-1989), şi chiar şi după aceea, Cercul de Folclor de la Timişoara 
s-a aflat sub patronajul spiritual al profesorului Mihai Pop, care s-a 
simţit întotdeauna bine în spaţiul cultural transilvan, Maramureşul şi 
Banatul fiind repere fixe în itinerariile sale ştiinţifice. Profesorul 
bucureştean (totuşi!) a imprimat studiului folclorului acea deschidere 
către noile orizonturi ale cercetării care a făcut ca folcloristica 
românească să nu sufere excesiv datorită izolării în care s-a aflat 
aproape o jumătate de secol, să se menţină la nişte standarde 
acceptabile, în raport cu cele europene şi internaţionale ale timpului. 
Ba, s-ar putea spune, prin eforturi serioase, s-a putut ţine pasul cu tot 
ce-a fost nou în viaţa ştiinţifică internaţională, iar cultura populară 

românească, încă vie şi viguroasă în multe dintre sectoarele ei, a 
oferit materialul faptic necesar îmbogăţirii teoriilor la zi. 

Exemple se găsesc în cărţile şi studiile unor etnologi/antropologi/ 
folclorişti timişoreni precum Ivan Evseev, Ioan Viorel Boldureanu, 
Otilia Hedeşan, Smaranda Vultur, cărţi de care am eu ştiinţă, în 
condiţiile acestei eternizate tranziţii care a făcut ca distanţa dintre 
Bucureşti şi Timişoara să crească incomensurabil, posibilităţile 
organizării acelei atât de utile reuniuni anuale să se anuleze definitiv, 
iar cumpăratul cărţilor să se transforme într-un adevărat lux, pe care 
puţini şi-l pennit. 

Venind dinspre filologie, lingvistică, semiotică, profesorul Ivan 
Evseev a fost un apropiat al „cercului de la Timişoara”, fără a se 
manifesta însă ca un fidel al acestuia, dovadă fiind şi sporadicele sale 
colaborări la publicaţia „Folclor literar”. începând cu 1981, când 
apare volumul Cuvânt, simbol, mit , profesorul timişorean devine o 
prezenţă activă în spaţiul folcloristicii şi etnologiei româneşti, dând, 
în timp, câteva lucrări remarcabile, construite sub forma dicţionarelor 
(.Dicţionar de simboluri şi arhetipuri culturale , 1994; Dicţionar de 
magie, demonologie şi mitologie românească, 1997; Enciclopedia 
semnelor şi simbolurilor culturale, 1999). Lucrări de erudiţie, având 
drept model secret marele etymologic hasdean, „dicţionarele” lui Ivan 
Evseev înscriu capitole largi dintr-o visată enciclopedie a culturii 
populare româneşti, în care extraordinara putere de cuprindere şi de 
sinteză a autorului se întâlneşte cu o nu mai puţin remarcabilă forţă 
de pătrundere şi de revelare a sensurilor celor mai adânci ale 
„semnelor şi simbolurilor” culturii tradiţionale româneşti. 

Tot către zonele arhaicului îşi îndreaptă atenţia şi loan Viorel 
Boldureanu care adună în volumul Credinţe şi practici magice. Eseu 
despre orizontul mental tradiţional 1 (Editura Brumar, 2001) peste 
şaizeci de scurte însemnări privitoare la diferite acte, practici sau 
însemne magico-rituale pe care le interpretează cu un vădit scop 
educativ, cele mai multe dintre ele fiind destinate unui public 
nespecializat, fie studenţilor la Cursurile de vară ale Universităţii de 
Vest, fie cititorilor suplimentului săptămânal al ziarului „Timişoara”, 
fie ascultătorilor postului de radio local. De aici, brevitatea şi 
densitatea, efecte ale efortului de a spune cât mai mult şi cât mai 
atractiv în cât mai puţine pagini. Recunoaştem acestor notaţii pline de 
nerv ale lui Ioan Viorel Boldureanu, rezultate dintr-o foarte atentă 
parcurgere a literaturii etnografice „tradiţionale”, dar şi din profunda 

cunoaştere a terenului, a spaţiului etnofolcloric bănăţean, calitatea de 
a fora, cu mijloacele omului de ştiinţă modem, adâncurile insondabile 
ale mentalului popular românesc, de a scoate la lumină o serie din 
acele „fosile vii” despre care vorbea, cu multe decenii în urmă, 
Mircea Eliade, şi de a le găsi locul propriu în marele text al culturii 
noastre orale. 

Alte cercetări venite din spaţiul cultural vest-românesc se arată a 
fi mai intens orientate spre prezent. în teza sa de doctorat, publicată 
în 1998 sub titlul Şapte eseuri despre strigoi , Otilia Hedeşan face o 
adevărată demonstraţie de supleţe intelectuală, aplicând informaţiilor 
culese cu o extraordinară dibăcie, dobândită din exerciţiul îndelungat 
alături de regretatul său profesor Vasile Tudor Creţu, grile de 
interpretare dintre cele mai modeme. Povestiri închegate sau simple 
amintiri, relatări, fragmente narative culese de la informatori de 
excepţie precum Maria lonescu, „baba Ruţa” din Topolovăţu-Mare, 
Timiş, sau de la Geo lu Ciştac, de 84 de ani ori Lorean Oancea, 
instalator de 43 de ani din Chergheş, Hunedoara şi mulţi alţii fac 
obiectul unor studii de mare fineţe privind acest „topos” atât de 
incitant al strigoiului, al celor care se întorc după moarte în lumea 
celor vii. Construirea şi funcţia povestirilor despre strigoi în satul 
românesc de la sfârşitul secolului al XX-lea (şi fac aici menţiunea că 
autoarea şi-a urmărit cu perseverenţă tema în diferite areale ale 
spaţiului cultural românesc, depăşind Banatul, la care se adaugă 
zonele limitrofe - Hunedoara, Caraş-Severin, Arad -, dar şi Vrancea, 
şi Basarabia) dezvăluie procesul complicat al tradiţiei în mişcare - 
căci strigoii aparţin, fără îndoială stratului ancestral al credinţelor şi 
reprezentărilor despre cei vii şi cei morţi -, precum şi mecanismele, la 
fel de complicate, ale narativizârii acestui complex semn cultural, 
povestirea fiind o cale sigură spre neuitarea lui. 

Tot ca o pavăză împotriva uitării unui timp mult mai recent, 
măsurabil în câteva decenii care abia fac o jumătate de secol, şi ca un 
mijloc de a înţelege mai bine istoria contemporană a „omului româ¬ 
nesc” adună Smaranda Vultur mărturiile celor care au supravieţuit 
deportărilor în Bărăgan din anii 1951-1956 în volumul Istorie trăită - 
istorie povestită , apărut în 1997. Documente de o răscolitoare 
autenticitate, aceste povestiri autobiografice reconstituie o perioadă 
de timp din viaţa celor care au purtat pe buletinul lor de identitate 
înscrisul D. O. (domiciliu obligatoriu), adevărată „literă stacojie” sau 
„stea galbenă” cu care în alte îmnreiurări erau marcaţi răufăcătorii sau 

evreii. Smaranda Vultur lasă interlocutorii să povestească, să-şi amin¬ 
tească, transcrie cu fidelitate povestirile, dă cititorului doar câteva 
repere textuale, marcând pe marginea fiecărei relatări „motivele” 
recurente, care descriu, de fapt, traseul real al deportării şi care 
constituie chiar jaloanele structurării naraţiunii, lăsând pentru alte 
studii consideraţiile de semiotică a discursului narativ şi implicaţiile 
social-politice ale acestor amintiri. 

Cred că, fie şi pe baza acestor câteva exemple, se poate susţine 
existenţa, la Timişoara, a unui puternic centru de iradiere ştiinţifică în 
domeniul etnologiei şi folclorului. Spaţiu al multiculturalităţii, 
revendicându-şi, printr-o parte din intelectualii săi de prestigiu, 
apartenenţa la o „a treia Europă” virtuală, Banatul îşi afirmă, prin 
universitarii folclorişti amintiţi aici, ataşamentul faţă de valorile 
perene ale culturii tradiţionale româneşti. 

(„Adevărul literar şi artistic”, anul X, nr. 567, 15 mai 2001, p. 13) 

Consistenţa mitologiei difuze 


N e amintim (încă!) de anumite limite impuse de ideologia 
comunistă cercetării culturii populare, între care excluderea din 
câmpul investigaţiei a dimensiunii creştine a folclorului românesc şi, 
prin extensie, a tot ce ar fi avut de-a face cu fenomenul religios, cu 
sacrul, cu credinţele şi miturile străvechi. Aşa se face că marile mono¬ 
grafii despre sărbătorile, despre mitologia şi credinţele românilor ale 
lui Sim. FI. Marian, Tudor Pamfile, Elena Niculiţă Voronca, Artur 
Gorovei ş. a. au aşteptat zeci de ani, ale celui dintâi chiar o sută de 
ani, până a putea fi retipărite. Ceea ce nu înseamnă că nu s-au făcut, 
prin diferite mijloace, breşe în acest ţarc ideologic, spărturi destul de 
largi prin care au ieşit la lumină lucrările de mitologie românească ale 
lui Romulus Vulcănescu, Mihai Coman, Andrei Oişteanu etc. Tot în 
zona constrângerilor ideologice trebuie notată şi tabuizarea anumitor 
teme sau subiecte, cum ar fi poezia magică (descântecele) şi moartea 
(înmormântarea). Şi aici au trecut prin furcile caudine ale cenzurii 
câteva lucrări fundamentale, precum retipărirea cărţii lui Artur Go¬ 
rovei, Descântecele românilor (având însă pe copertă titlul Literatura 
populară II), sau corpusul cântecelor ceremoniale de înmormântare 
de Mariana Kahane şi Lucilia Georgescu-Stănculeanu, apărut, de 
asemenea, sub un titlu mascat neutru, Cântecul Zorilor şi Bradului. 
Tipologie muzicală. Mulţimea cărţilor despre credinţele şi mitologia 
românilor, despre poezia şi practicile magice de vindecare şi despre 
moarte şi înmormântare publicate în ultimul deceniu ar putea fi un 
reflex sau o consecinţă a desţârmuririi, a ieşirii din îngrădirile 
ideologice ale trecutului, constituind chiar una dintre direcţiile noi din 
cercetarea etnologică românească. Când zic direcţia nouă nu am în 
vedere, desigur, temele ca atare, aparţinând fondului clasic şi etern al 
cercetării, ci - pe de o parte - noutatea perspectivelor şi - pe de altă 

parte şi mai ales - apartenenţa autorilor la ceea ce am numit, cu altă 
ocazie, un nou val în etnologia românească. 

Printre promisiunile confirmate ale acestei tinere generaţii care 
bate, ca vârstă, pragul a 40 de ani, se numără Otilia Hedeşan, lector 
la Universitatea de Vest din Timişoara care, după volumul Şapte 
eseuri despre strigoi (1998), vine cu o nouă carte remarcabilă, Pentru 
o mitologie difuză (Editura Marineasa, Timişoara, 2000). Otilia Hede¬ 
şan nu se depărtează prea mult de precedenta sa scriere, dovadă că 
strigoii se regăsesc şi în acest nou volum, ocupând un spaţiu consi¬ 
derabil (70 de pagini care întregesc „profilul” acestui semn cultural 
profund încastrat în mentalitatea populară; realitatea lui se dovedeşte 
a fi, pentru unii, de necontestat: o văduvă este vizitată, noapte de 
noapte, de soţul decedat, până când rămâne grea; o alta reţine, ca 
dovadă, cizma vizitatorului nocturn), doar că miza este aici oarecum 
diferită. Adjectivul difuză este împrumutat de la Henri H. Stahl care 
constata, în legătură cu modalităţile de stabilire a hotarelor satului, că 
„memoria socială a satului funcţionează pe bază de obşte cu tradiţie 
difuză”. Termenul este transferat din planul socialului în acela al 
culturalului, sensul investigaţiei fiind de a găsi, în manifestări 
concrete aparent disparate, fragmentare, în povestiri şi relatări, în 
amintiri şi credinţe, structuri şi semnificaţii mitice, „reguli ferme şi 
simboluri ordonatoare”: „Ceea ce mă intersează, în cartea de faţă, este 
felul în care, aflate în situaţii de criză interpretate ca manifestări ale 
unor spirite malefice, comunităţile tradiţionale - fie ele doar familii 
sau vecinătăţi, fie sate sau grupuri de sate - construiesc în comun un 
discurs convergent despre problema pe care o au înainte, iar acesta nu 
este, până la urmă, altceva, decât o „hotărnicie” care se petrece, însă, 
pe alt teritoriu. Nisipurile mişcătoare angrenează scurte trame epice, 
trăsături disparate ale personajelor, fraze memorabile ale acestora, 
semnificaţii ale fiecăruia dintre aceste componente în parte. Membrii 
comunităţii ţes rezolvarea problemei împreună, dacă nu chiar atât de 
ordonat ca la hotărnicia satului, care trebuie, în mod firesc, să se 
termine într-un timp determinat, oricum prin trecerea, succesivă, de la 
rolul de propunător de soluţii la acela de simplu membru al 
publicului” (p. 13). 

Fata Pădurii, Sfânta Vineri, Caii lui Sântoader, Vâlva lupilor, 
Hoţii de mană, Strigoii sunt personajele acestei „mitologii difuze”, 
diseminată în povestiri personale despre întâlniri cu supranaturalul, în 
amintiri, în poveşti la mâna a doua, în simple relatări, în credinţe şi 

practici, într-un cuvânt în „texte” pe care cercetătoarea le aşază în 
„pachete”, desluşind legăturile subterane care le unesc, firele 
nevăzute care le leagă şi din care se împleteşte reţeaua purtătoare a 
unor semnificaţii de adâncime, pe care fiecare dintre informaţiile 
respective, luate separat, nu le-ar lăsa nici măcar să se întrevadă. 
Procedeul aminteşte, păstrând, desigur, proporţiile, de acela folosit de 
CI. Levi-Strauss în Mythologiques. 

Ca şi etnologul francez, cercetătoarea de la Timişoara descoperă, 
în naraţiuni pline de fior tragic („Satele noastre par a avea nevoie de 
horror, aşadar” - glosează autoarea) sau în spuneri anodine, teme 
antropologice universale: relaţia om-mediu, timp şi calendar, mascu¬ 
linitate - feminitate, sexualitate, prescripţii şi interdicţii, vieţuire şi 
moarte etc. „Controlori, mai degrabă, decât demoni în adevăratul sens 
al cuvântului, aceste personaje (pe care le-am amintit mai sus - n.n.- 
N.C.) veghează asupra respectării unei întregi serii de norme: pe unde 
călătoreşti; unde vânezi; unde faci popas peste noapte; când lucrezi şi 
ce anume; când trebuie să te abţii de la muncă şi de ce; când trebuie 
să sărbătoreşti şi pe ce considerente; ce şi când mănânci; cum te porţi 
într-o relaţie erotică; de cine te îndrăgosteşti; cu cine se poate face 
dragoste şi cu cine nu; cum te îngrijeşti de un mort; ce faci după 
decesul cuiva apropiat; cum te menţii pe calea binelui şi ce înseamnă 
să păşeşti pe cea a răului ş.a.m.d.” (p. 278) 

Ancestrale, toate aceste norme sunt actualizate în fragmentele 
textuale extrase, uneori stoarse cu oarecari eforturi, alteori oferite „pe 
tavă” de oameni ai zilelor noastre, pe care trebuie să ştii să-i asculţi, 
în primul rând, dar şi să-i provoci, să-i stimulezi, să le câştigi 
încrederea, să le arăţi interesul tău, sâ-i faci să te simtă unul de-al lor. 

Cei 55 de „interlocutori” (autoarea nu-i numeşte - şi bine face - 
„informatori”, dar mai multe date biografice, dincolo de nume şi 
vârstă, nu ar fi prisosit) au găsit în Otilia Hedeşan un „partener” de 
discuţii onest şi agreabil, căruia i-au încredinţat fără rezerve 
cunoştinţele şi opiniile lor. Şi bine au făcut, căci, filtrate prin ştiinţa 
cercetătorului, transcrise cu fidelitate (într-un caz, reportofonul a fost 
deschis de la începutul convorbirii, înregistrându-se, deci, atât partea 
pregătitoare, „conversaţia”, cât şi „povestea” propriu-zisă, ambele 
„variante” fiind reproduse în carte), acestea ajung acum la cititor sub 
forma unui discurs ştiinţific de înaltă ţinută brodat pe naraţiuni demne 
(unele) de pana unui mare scriitor. 

(„Adevărul literar şi artistic”, nr. 577, 24 iulie 2001, p. 13) 

Calendare şi sărbători 


P reocupare străveche a omului, prezentă, se pare, în conştiinţa sa 
încă de la începuturile existenţei lui ca fiinţă umană şi urmând 
fără întrerupere toate etapele umanizării, măsurarea timpului are la 
bază legăturile lui - ale omului, se înţelege - intime cu natura, obser¬ 
vaţiile sale empirice privind succesiunea luminii şi a întunericului, a 
zilei şi a nopţii, apariţia şi dispariţia periodică, ritmică, a soarelui şi a 
lunii pe bolta cerească, succesiunea sau alternanţa sezoanelor calde şi 
reci, a perioadelor secetoase şi uscate cu cele ploioase şi umede, şi aşa 
mai departe. S-a ajuns astfel, simplificând mult lucrurile, la 
„construirea” calendarului, un elaborat cultural prin care omul pune 
sau impune o anumită ordine în curgerea continuă, eternă a timpului. 
Ca singurele fiinţe care percep timpul la nivel cognitiv, oamenii - 
admit antropologii - „pot să reţină sau să manipuleze timpul”, în 
anumite limite, desigur. Căci, puternic ancorat în natură, omul nu 
poate să coordoneze măsurarea timpului după propria lui voinţă. El 
(omul) - arată Amo Borst - „trebuie să încerce să sincronizeze ritmul 
vieţii sociale, complex în sine, cu ciclurile naturale ale pământului, 
soarelui, lunii şi stelelor care, totuşi, nu se conformează unui singur 
sistem de măsurare”. Concluzia care se desprinde de aici este că 
măsurarea timpului, ca act de cultură, depinde de poziţia omului în 
raporturile sale cu Dumnezeu, cu mediul natural şi cu semenii săi. 
Rezultă deci că, în locuri şi în timpuri diferite, oamenii au trăit simul¬ 
tan în mai multe sisteme calendaristice: unul natural sau empiric, 
ritmat de creşterea şi descreşterea luminii, de durata persistenţei 
soarelui pe bolta cerească, ale cărui puncte nodale erau (şi sunt) 
solstiţiile şi echinocţiile, dublat de un calendar lunar, „construit” prin 
raportarea la fazele astrului nopţii, luna; altul, tot natural, sezonier, 
ritmat de succesiunea riguroasă a muncilor agricole sau a altor 

ocupaţii tradiţionale (păstoritul, creşterea animalelor); altul oficial, 
savant, impus ca universal, „denaturat”, adică într-o bună măsură 
scos din natură, care ordonează viaţa oamenilor de pretutindeni 
astăzi; în fine, un calendar religios, care conţine marile sărbători ale 
fiecărei religii, comemorările sau aniversările întemeietorilor 
respectivelor culte şi ale slujitorilor lor cei mai importanţi. 

Evident, aceste tipuri de calendare nu se suprapun perfect; este 
suficient să ne reamintim că anul calendaristic oficial începe la 1 
ianuarie; că anul nou natural se află undeva în preajma echinocţiului 
de primăvară, la 22 martie, sau la 1 martie (Mărţişorul), sau la 9 
martie (încheierea Zilelor Babei), sau chiar la 24 februarie 
(Dragobetele); că anul agricultorului începe odată cu scosul plugului 
şi ieşitul la câmp, în timp ce anul pastoral, al oierilor, începe odată cu 
constituirea stânei, când se aleg sterpele şi se face măsurişul laptelui, 
în funcţie de zonă şi de condiţiile climatice, la Sf. Gheorghe (23 
aprilie) sau la 1 mai (Armindeni); că anul nou bisericesc începe la 1 
septembrie etc. Se înţelege că nici sfârşitul anului nu va coincide în 
cele trei sau patru sisteme calendaristice evocate mai sus. 

Totuşi, pe durata a mii de ani de existenţă şi de coexistenţă a 
acestor tipuri de calendare au avut loc numeroase medieri, supra¬ 
puneri, convergenţe pe care le scoate la lumină într-o manieră extrem 
de convingătoare recenta lucrare Calendarele popondui român 
(Editura Paideia, 2001, „Colecţia cărţilor de referinţă”), elaborată de 
tânăra cercetătoare Antoaneta Olteanu, conferenţiar la Facultatea de 
Filologie - Limbi străine a Universităţii din Bucureşti. Neîntâmplător 
intitulată calendarele poporului român, cartea - un op masiv de 740 
de pagini - cuprinde, în mai multe secţiuni distincte, calendarul 
sărbătorilor cu dată fixă, calendarul sărbătorilor mobile, calendarul 
anotimpurilor, calendarul săptămânal, calendarul zilelor şi nopţilor, 
calendarul lunar. 

Cu osârdia care o caracterizează, Antoaneta Olteanu a adunat în 
paginile acestui volum o imensă informaţie etnologică pe care a 
ordonat-o în secţiunile amintite, dând cititorului imaginea complexă 
a lucrării omului românesc în relaţia sa cu timpul, realizând astfel, de 
una singură, un amplu şi dens capitol din visata „enciclopedie a 
culturii populare româneşti”, la scrierea căreia au colaborat, în timp, 
zeci şi zeci de culegători, etnografi, folclorişti, amatori sau 
profesionişti, în secolele al XlX-lea şi al XX-lea. In mod special 
trebuie menţionat faptul că în acest volum este valorificată pentru 



prima oară ştiinţific şi editorial informaţia de prima mână conţinută 
în răspunsurile la Chestionarul de sărbători păgâneşti lansat, în 
1905, de un harnic folclorist din veacul trecut, Th. D. Speranţia. Adu¬ 
nând răspunsuri din 1344 de localităţi din Vechiu Regat, materialul 
este grupat în opt volume de format mare, însumând 5678 de pagini, 
o adevărată mină de aur cu privire la subiectul cercetat în primul 
deceniu al secolului al XX-lea. Tot ca o izbândă editorială şi tipo¬ 
grafică şi ca un element de atracţie, notez că în calendarul sărbătorilor 
cu dată fixă sunt menţionaţi toţi sfinţii calendarului ortodox, dându- 
se pentru fiecare, în raport cu importanţa pe care o deţine, fragmente 
mai mari sau mai mici din viaţa sa, la care se adaugă nu mai puţin de 
357 de gravuri ale sfinţilor, precum şi 283 de imagini etnografice de 
arhivă. Sunt conştient de faptul că menţionarea sursei fiecărei gravuri 
şi a fiecărei ilustraţii ar fi încărcat spaţiul tipografic, dar ca specialist 
mărturisesc că aş fi dorit să o ştiu. 

Ca structură de articol, la calendarul sărbătorilor cu dată fixă se dă 
numele popular al sărbătorii şi sunt menţionaţi sfinţii patroni ai zilei; 
se caracterizează pe scurt ziua; se transcriu fragmente din viaţa 
sfinţilor patroni; sunt înregistrate cele mai importante tradiţii, 
obiceiuri, credinţe în legătură cu „bunul mers al vieţii şi al treburilor” 
sau în legătură cu anumite credinţe şi practici medicale („Apărător de 
rele şi durere”), sunt consemnate credinţe în legătură cu muncile 
câmpului şi altele cu funcţie oraculară. 

Iată „fişa” zilei de 23 iulie: Foca; Opârlia//Sf. Sfinţit Mc. Foca; Sf 
Mucenici Trofim şi Teofil. „Opârlia, o continuare a sărbătorii Pârliilor, 
provoacă incendii şi arsuri pe corp dacă nu i se prâznuieşte ziua. In 
calendarul popular, ziua sfântului Foca, patronul arşiţei şi al 
incendiilor devastatoare ale câmpurilor, provocate de fulgere sau prin 
combustie spontană, se celebra odată cu cea a Măriei Magdalena, la 
22 iulie”. Se dau, în continuare, extrase din „vieţile sfinţilor” patroni 
ai zilei şi se consemnează „tradiţiile” cele mai relevante: „Se spunea 
că Pălie naşte focul, iar Foca suflă în acel foc şi-l măreşte. □ Foca este 
o sfântă care are putere asupra focului. □ Foca era socotită o sărbă¬ 
toare aşa de mare, că ardeau pietrele în apă şi poporul o sărbătorea 
sub cuvânt că-i arde focul. [...]□ Foca e o sărbătoare aşa de mare că 
o ţin şi turcii. □ Este o serbare de pe vremea turcilor. Un român era 
servitor la un turc. In această zi turcul a voit a strânge fânul şi 
românului nu-i prea venea bine. De voie, de nevoie a plecat la fân, 
dar, după ce a umplut carul, a rămas în urma carului şi, pe când turcul 

mergea cu boii, a pus foc fânului, aşa că a ars cu car cu tot. De atunci 
s-a ţinut de turci şi de români. [...]□ Odată un şvab a făcut căpiţe spre 
Foca, iar în ziua de Foca s-a dus să mai strângă din ceea ce îi 
rămăsese. Deodată vede că i se aprind căpiţele de fân, iar el, cu o 
căciulă în mână, începu a alerga de colo până colo şi striga: 

«- Domnule Foco, domnule Foco, pe acelea nu le arde, că-s făcute de 
ieri, numai acestea-s făcute de azi!». Şi cum alerga el şi-şi făcea 
cruce, s-a minunat fără samă când a văzut că într-adevăr n-au ars 
decât căpiţele făcute în ziua de Foca, iar cele făcute în ajun au rămas 
neatinse”. în final, credinţe despre calităţile de „apărător de rele şi 
durere” ale sfântului respectiv: „Foca se ţine ca să ferească recoltele 
de opăreală. Opârlie e rău de pelagră (pârleală) □ Pe Foca şi 
Pantelimon îl sărbătoresc cu deosebire muierile. Nicidecum nu-i 
iertat a face pâine în cuptor, căci sau arde casa, sau curge sânge din 
pâine. □ O ţin femeile. Nu torc, pentru că li se aprinde caierul în furcă. 
[...]□ Se ţine să nu le trăsnească vitele. □ Se ţine din cauza boalelor. 

E rău de ameţeală” etc. etc. 

Cartea Calendarele poporului român de Antoaneta Olteanu 
reuşeşte să contureze imaginea calendarului ca un construct cultural 
complex, ca un elaborat cultural conţinând straturi diverse, de la 
vechile calendare naturale, ale muncilor şi ale anotimpurilor, la 
calendarul oficial, administrativ, modificat şi adaptat şi el timpului şi 
nevoilor omului, până la calendarul religios-creştin, mulat perfect pe 
structura gândirii populare, tradiţionale, ritmând din timpuri 
imemoriale viaţa oamenilor de la Carpaţi şi Dunăre. 


(„Adevărul literar şi artistic”, anul X, nr. §78, 31 iulie 2001, p. 13) 

,.Folclorul. Ce facem cu el ?” 


P resupun că titlul de mai sus, personal, polemic şi provocator, sub 
care tânăra universitară timişoreană Otilia Hedeşan publică ultima 
carte dintr-o „trilogie” riguros gândită şi proiectată ca atare sau ieşită, 
mai mult sau mai puţin întâmplător, din tensiunea care se instituie 
între cercetător şi obiectul său de studiu, în nişte coordonate psiho- 
socio-culturale concrete, a atras în mintea multora dintre cititorii 
„specializaţi” o analogie cu alte formulări apropiate precum, în pri¬ 
mul rând, aceea a lui Ovid Densusianu - Folclorul, cum trebuie 
înţeles (1909). Studiu de direcţie, marcând, cum s-a spus nu o dată, 
începuturile folcloristicii româneşti modeme, prelegerea introductivă 
la un curs de filologie română conţinea imperativele cercetării într-o 
disciplină care făcea atunci primii paşi către autonomizare şi institu- 
ţionalizare. Aproape de celălalt capăt al secolului al XX-lea, intitulam 
primul capitol al cărţii mele Lectura textului folcloric (1986), 
„Folclorul, cum poate fi înţeles”, înscriindu-mâ deliberat, într-o linie 
de continuitate cu Ovid Densusianu, prin mijlocirea strălucitului său 
elev, profesorul Mihai Pop, care a dominat cu statura sa intelectuală 
folcloristica românească din a doua jumătate a veacului trecut, dar şi 
într-un dialog peste timp cu magistrul său. Tonul imperativ al 
studiului programatic din 1909 nu se mai potrivea situaţiei din 1986, 
când cercetarea se diversificase firesc, urmând direcţia fertilă a 
cursului inaugural, dar şi deschizându-se către noi orizonturi impuse 
de mersul impetuos înainte al cunoaşterii umane, de noile achiziţii ale 
gândirii ştiinţifice universale. „Cum poate fi înţeles” era semnul unei 
opţiuni personale în raport cu un număr de posibilităţi, exprimând 
totodată şi încrederea în capacitatea cercetării de a stăpâni domeniul 
şi de a pătrunde sensurile folclorului românesc, mereu mai afunde, 
mereu mai ascunse. 

Deşi atât de directă, întrebarea din titlul cărţii Otiliei Hedeşan 
conţine o serie de ambiguităţi. Ce vrea să zică Folclorul. Ce facem cu 
el?: cum îl tratăm, cum îl folosim, cum îl protejăm, cum ne îngrijim 
de soarta lui, ce avantaje se pot trage de pe urma lui (compară cu o 
rubrică din publicaţia „Academia Caţavencu” intitulată „Avem o ţară. 
Cum procedăm?”), cum ne debarasăm de el ş.a.m.d. 

Sigur că, la nivel individual, instituţional, de grup sau de şcoală, 
întrebării incitante, chiar dramatice, din titlul cărţii Otiliei Hedeşan, 
comentată cu câtva timp în urmă, i se pot da şi i s-au dat felurite 
răspunsuri. Evenimente tragice (incendiul de la Muzeul Satului din 
Bucureşti) sau „happening"-uri jucăuşe (expoziţia „Arca lui Noe de 
la neolitic la coca-cola” de la Muzeul Ţăranului Român) readuc în 
atenţia specialiştilor, în primul rând, responsabilităţile pe care şi le-au 
asumat, sau care le-au fost atribuite, în domeniul vast şi atât de 
sensibil al culturii populare la începutul mileniului trei sau, ca să 
gândim pe termene mai scurte, la începutul secolului al XXI-lea. Să 
spunem că această tăietură în curgerea timpului (sfârşit/început de an, 
de deceniu, de secol, de mileniu) este mai degrabă artificială, 
convenţională şi nu atrage, în sine, după ea, modificări radicale de 
paradigmă nici în ceea ce priveşte obiectul de studiu - cultura 
populară, în cazul de faţă, nici în atitudinea investigatorilor acesteia, 
deşi ele se produc, am zice legic, şi într-o parte şi în alta. 

Dincolo de dezastrul material, focul de la Muzeul Satului a 
pus/repus în discuţie o serie de chestiuni... arzătoare, neliniştitoare: 
ce punem în locul caselor şi acareturilor distruse? în ce măsură o 
reconstituire, oricât de fidelă ar fi, poate să înlocuiască obiectul 
mistuit de flăcări? O înlocuire/substituire nu înseamnă, oare, şi o 
mistificare? Sunt convins că specialiştii - etnografi, muzeografi, 
restauratori extrem de competenţi - vor găsi nu numai răspunsurile 
cele mai corecte, dar şi mijloacele de a le pune în practică. 

Situaţia valorilor culturii populare spirituale este oarecum diferită 
de aceea a culturii materiale, supusă, cu toată grija (sau negrija) 
noastră, unei mai lente sau mai rapide dispariţii fizice. Mircea Eliade 
atrăgea atenţia, în 1939, asupra conservării, în folclor, a ceea ce el 
numea „fosile vii”: „Reţineţi această expresie: fosile vii. Ea nu e 
lămuritoare numai pentru o seamă de fenomene biologice, râmase pâ¬ 
nă acum destul de încurcate. Expresia «fosile vii» ar putea fi adoptată 
- dar, mai ales, înţeleasă - de toţi aceia care se ocupă cu folclorul. 
Pentru că întocmai după cum în peşteri se conservă o faună arhaică - 

foarte importantă pentru înţelegerea grupelor zoomorfice, care nu 
sunt fosilizabile - tot aşa, memoria populară conservă forme mentale 
primitive pe care nu le putem găsi păstrate în istorie, tocmai pentru că 
ele nu se puteau exprima în aspecte durabile (documente, monumen¬ 
te, grafie etc.): într-un cuvânt, pentru că nu erau fosilizabile (subli¬ 
nierile lui Eliade). Lumina, aerul, pământul - le descompuneau, le 
topeau.” 

Credinţe, eresuri „abia-nţelese, pline de-nţelesuri”, însoţite de 
practici, de legende, de rituri orale, de poveşti, venind din timpuri 
imemoriale, se află depozitate, în straturi succesive, în cutele adânci 
ale mentalului popular, ele făcând obiectul unor cercetări de „arheolo¬ 
gie” şi de „geologie” spirituala, a căror ţintă era descoperirea, culege¬ 
rea, depozitarea, tezaurizarea acelor „petre preţioase”, cum zicea 
Alecsandri, „relicve”, „supravieţuiri”, cu scopul de a le feri de uitare 
şi a le proteja de eroziunea timpului. Un proiect grandios, la realiza¬ 
rea căruia au pus umărul cărturari luminaţi, întocmitorii unor chestio¬ 
nare minuţioase (Al. I. Odobescu, Nicolae Densuşianu, B. P. Hasdeu, 
Th. D. Speranţia), instituţii specializate, angajate în ample programe 
de cercetare, şi - mai ales - sutele, dacă nu miile de culegători locali, 
de învăţători şi preoţi, de elevi şi studenţi, de funcţionari şi ţărani 
ştiutori de carte care au pus pe hârtie tot ce li s-a părut lor demn de 
reţinut din vastul tezaur al gândirii şi sensibilităţii populare. A venit 
apoi rândul altor învăţaţi (Ion Muşlea şi Ovidiu Bârlea, Adrian Fochi, 
I. Oprişan) să pună ordine în vrafurile de materiale adunate prin 
chestionare şi anchete de teren, să pună în circulaţie informaţia 
stocată în dosare şi arhive, transformând-o astfel în obiect de cerce¬ 
tare pentru ei înşişi şi pentru ceilalţi studioşi ai domeniului. 

în cazul de faţă, la nivelul zero de interpretare, folclorul este chiar 
un obiect de inventar, o arhivă conţinând sute de benzi de magnetofon 
înregistrate în ultimii treizeci de ani ai secolului al XX-lea de către 
profesorii şi studenţii grupaţi în Cercul de Folclor al Facultăţii de 
Filologie de la Universitatea din Timişoara. în acest sens, ce facem cu 
el are în vedere recuperarea şi punerea în circulaţie, ca text tipărit, a 
materialelor culese pe teren de Vasile Tudor Creţu, Gabriel Manoles- 
cu şi Ioan I. Popa, profesori şi promotori entuziaşti ai studiilor de 
folclor la tânăra, pe atunci, universitate din Banat. Alături de pasiunea 
lor pentru cultura populară românească, îi mai leagă pe cei trei o 
grăbită trecere în lumea umbrelor, înainte de a-şi fi împlinit măcar o 
parte din proiectele lor ştiinţifice. Din acest punct de vedere, Otilia 

Hedeşan face şi un gest pios, ducând mai departe cele începute de 
antecesorii săi, în primul rând de Vasile Creţu (1938-1989), „care, 
dacă ar fi rămas printre noi, ar fi scris, probabil, această carte”, cum 
notează autoarea în dedicaţia volumului. 

Concret, ea face operă de folclorist, în sensul clasic al cuvântului, 
punând pe hârtie, de pe banda de magnetofon, într-o transcriere care 
se vrea cât mai exactă, „interviul” (aici poate că termenul se 
potriveşte) luat în zilele de 17-21 iunie 1975 de tânărul universitar 
timişorean Vasile Creţu unei bătrâne din localitatea Topolovăţu Mare, 
Maria Ionescu, „maica Ruţa” sau „baba Ruţa”. Rezultă un lung text- 
convorbire (55 de pagini, ar fi fost interesant să ştim şi durata 
înregistrării, în minute, pe zile), în care informaţia etnografică şi 
folclorică (naştere, nuntă, înmormântare, credinţe, practici, descân¬ 
tece, basme, legende, snoave, fragmente de balade) se împleteşte cu 
informaţia personală, familială, de zi cu zi, într-un tot inextricabil. La 
întrebarea cercetătorului, bine „chitit” pe chestionarul său: Se 

crede că e bine să ai mulţi sau puţini copii? ”, Maria Ionescu dezvoltă 
o întreagă teorie a diferenţei dintre „atunci” şi „acum”, cu observaţii 
de viaţă socială concretă: „- 'Pă' atunci s-or putut face mulţi, c-or 
umblat dăsculţ ş-or umblat cu cămeşe lungă, fără izmene până or fost 
de doispreşe ani. Da ’ acu, când se naşte se bagă în chiloţi şi-n 
păpuci, în păpucei mici şi îmbrăcaţi... şi nu-i cum o fost atunci. Acu, 
baş acuma, acu regimu ăsta i-o făcut domni, domnule. Pră toţi i-o 
făcut domni. îs toţi îmbrăcaţi. Mă uit la nepotu meu: că-i îmbrăcat, 
o, Doamne, gândeşti că-i prăfesăr, gândeşti că-i doctor. ” 

Acest nepot, pe care bătrâna l-a crescut după moartea fiicei sale, 
mama lui, apare şi în povestea unui vis spusă ca răspuns la întrebarea 
folcloristului: „-Maica Ruţa, te-aş ruga să spui drept ce crezi, morţii 
trăiesc dincolo? Au viaţa lor?” E o naraţiune absolut extraordinară, 
despre întâlnirea şi comunicarea, în vis, cu toţi membrii decedaţi ai 
familiei, în finalul căreia fiica defunctă spune mamei: „Noi ştim tot. 
Ştim tot. Toată viaţa ta. Da 'să nu gândeşti să blastămi pră Costică”. 
Costică Ionescu, nepotul de fiică al Măriei Ionescu (Ruţa), instalator 
în Timişoara, de 40 de ani în 1993, devine „subiectul” interviului (din 
nou termenul este adecvat tipului de comunicare) realizat de Otilia 
Hedeşan însăşi şi reprodus pe 12 pagini în volumul Folclorul. Ce 
facem cu el? E o convorbire de o singură zi, într-un apartament din 
Timişoara, în prezenţa soţiei ceţui chestionat, ale cărei replici, inter- 

venţii, sunt notate cu exactitate, contribuind la autenticitatea con¬ 
versaţiei. 

La sfârşitul tanscrierii (să spunem, totuşi, că fragmente ample din 
ambele interviuri au fost publicate şi comentate, într-un alt context şi 
dintr-o altă perspectivă, ori cu o altă finalitate, în teza de doctorat a 
autoarei, tipărită sub titlul Şapte eseuri despre strigoi, 1998, cap. 
„Povestirea ca terapie” I) apare tranşant întrebarea şi răspunsul dual: 
„Folclorul... Ce facem cu el? II căutăm pe cel din manuale şi nu-i mai 
dăm de urmă? Reconsiderăm materialele pe care le avem la dispoziţie 
şi, eventual, redefinim domeniul [...]?”. 

Opţiunea merge către a doua alternativă, informaţia primară din 
cele două interviuri fiind supusă unei interpretări moderne, 
constituirldu-se, de fapt, într-un pretext pentru un metatext elaborat de 
cercetător, ceea ce s-a întâmplat, dintotdeauna, în fond, cu folclorul, 
fie cu cel vechi, tradiţional, fie cu cel „construit” de etnolog cu mij¬ 
loace modeme. Dar în cartea aceasta lucrurile merg chiar mai departe, 
căci atât textele-convorbiri, cât şi comentariile Otiliei Hedeşan 
(inclusiv cele din Şapte eseuri despre strigoi ) sunt supuse unui al 
doilea nivel de interpretare, folclorişti/etnologi prestigioşi (Mihai 
Pop, Nicolae Bot, loan Viorel Boldureanu), lingvişti, semioticieni şi 
hermeneuţi (Pia Brânzeu, Ilie Gyurcsik, Luminiţa Frenţiu) „citind”, 
în cheia lor proprie, cele două texte, aducând în prim-plan opţiuni 
interpretative personale. 

Mihai Pop, care veghează cercetarea etnologică românească de 
dincolo de mormânt (dacă am trăi în acelaşi orizont mental ca Baba 
Ruţa am putea să ne imaginăm şi chiar să credem că Profesorul s-a 
întâlnit dincolo cu Vasile Creţu, cu Gabriel Manolescu, cu loan I. 
Popa, cu Eugen Todoran, prietenii lui bănăţeni, şi refac atmosfera 
colocviilor de folclor de la Universitatea din Timişoara), sublinia, în 
probabil ultimul său text scris, importanţa culegerii unor astfel de 
informaţii, „de la oameni care mai au interes pentru lucruri de genul 
acesta, pentru a vedea care este evoluţia lor culturală, stratele 
culturale. Asta ar fi, într-adevâr, o istorie a culturii noastre populare, 
"”zute pe viu”. 

Fără să ne legăm neapărat de cuvinte, cred că pentru acest tip de 
cercetare raportarea la cultura populară, şi nu la folclor, ne-ar feri de 
o serie întreagă de neajunsuri. 


(„Adevărul literar şi artistic”, anul XI, nr. 602, 26 martie 2002, p. 5) 

„Folclorul. Ce facem cu el?”Alte răspunsuri 
(şi... răspunderi) 


I n această direcţie se înscrie şi primul volum, Sărbători şi obiceiuri 
- Oltenia (Editura Enciclopedică, 2001), alcătuit din răspunsurile la 
chestionarele Atlasului Etnografic Român de un colectiv de 
cercetători cu o bogată şi apreciată experienţă ştiinţifică (Maria 
Bâtcă, Monica Budiş, Alina Ioana Ciobănel, Ion Ghinoiu, Georgeta 
Moraru, Cornelia Plcşca, Ofelia Văduva) de la Institutul de 
Etnografie şi Folclor „C. Brăiloiu” al Academiei Române. 

Cum Atlasul Etnografic Român, lucrare cartografică de mare com¬ 
plexitate, încheiat în liniile lui generale, nu-şi găseşte, încă, editorul 
şi cum pe hărţile respective nu se vor regăsi decât răspunsurile punc¬ 
tuale la cele 1200 de întrebări ale chestionarului, cercetătorii implicaţi 
în realizarea atlasului au considerat util să publice, într-o serie de 
largă cuprindere (20 de volume, reprezentând patru arii tematice: 1. 
Sărbători şi obiceiuri; 2. Civilizaţia rurală. Adăpostul; 3. Civilizaţia 
rurală. Ocupaţiile şi meşteşugurile; 4. Manifestări artistice multipli¬ 
cate cu cinci zone etnofolclorice: 1. Oltenia; 2. Banat, Crişana; 3. 
Transilvania, Maramureş; 4. Moldova, Bucovina; 5. Muntenia, 
Dobrogea) acest „corpus de documente etnografice”, realizând o 
„fotografie” cât se poate de completă a culturii populare româneşti, 
aşa cum se înfăţişă ea în anii ‘70-’80 ai secolului al XX-lea. 

Aceleiaşi arii folclorice îi este dedicat şi studiul publicat de 
Marcela Bratiloveanu Popilian, sub egida Institutului Român de 
Tracologie, „Bibliotheca Thracologica” XXXII (2001), Obiceiuri de 
primăvară din Oltenia. Calendarul ortodox şi practica populară. 
Cum se vede, obiectul de studiu a fost restrâns numai la obiceiurile de 
primăvară, din rândul cărora se detaşează ciclul pascal, urmărit în 
toată extensia sa, de la începutul Postului Mare (lăsatul de sec) până 
la înălţare, perioadă care, în voi. Sărbători şi obiceiuri, menţionat mai 

sus, ocupă doar un subcapitol, în partea a doua, „Ciclul calendaristic” 
- „Sărbători şi obiceiuri cu dată mobilă”. Evident că, deşi recurg la 
surse documentare diferite, Marcela Bratiloveanu Popilian necunos- 
când decât parţial sau deloc răspunsurile la chestionarele pentru 
Atlasul Etnografic Român din Arhiva I.E.F., informaţiile nu numai că 
nu se contrazic, dar coincid, în cea mai mare parte, dovadă a viziunii 
comune a diferitelor generaţii de informatori asupra aceloraşi eveni¬ 
mente, sărbători, practici rituale, de sorginte păgână sau creştină, 
primitive sau tradiţionale. Dovadă, în fond, a unităţii structurale a 
culturii populare româneşti. 

Credinţele şi practicile în legătură cu ramura verde, cu smicelele 
de salcie înfrunzite, prezente în obiceiurile de Florii sunt aceleaşi în 
Gorj, Dolj, Olt şi Mehedinţi, Duminica Floriilor fiind, ca sărbătoare, 
un exemplu sugestiv de împletire a tradiţiei populare, precreştine, cu 
tradiţia vetero şi neo-testamentară, o mostră elocventă a ceea ce 
etnologii numesc sincretismul de coduri sau de planuri culturale, 
împletirea inextricabilă a elementelor păgâne cu cele creştine. 
Cunoscută populaţiilor iudaice, dar şi grecilor şi romanilor care 
celebrau Floraliile, la sfârşitul lui aprilie - începutul lui mai, sărbă¬ 
toarea crengilor verzi a dobândit o semnificaţie profund creştină. Bi¬ 
serica celebrând, în duminica de înaintea Paştelui, intrarea triumfală 
a lui Iisus în Ierusalim şi întâmpinarea lui cu crengi de finic. Autorii 
volumului Sărbători şi obiceiuri I Oltenia şi-au propus nici mai mult 
nici mai puţin decât inventarierea, cu exactitate, a răspunsurilor 
primite la întrebările chestionarului, ca „documente de cultură orală, 
aşa cum au fost formulate de ţărani şi înregistrate pe teren de 
specialişti, fără vreo prelucrare cartografică, literară sau artistică”, 
după cum precizează Ion Ghinoiu, coordonatorul general al proiec¬ 
tului. Selectarea şi ordonarea lor după criterii judicios alese facilitea¬ 
ză astfel accesul specialiştilor şi al tuturor celor interesaţi la ele, ceea 
ce reprezintă, implicit, nu numai un răspuns posibil la întrebarea 
„Folclorul. Ce facem cu el?”, ci şi asumarea unei răspunderi faţă de 
valorile de patrimoniu aflate în arhiva institutului de specialitate din 
Bucureşti. Pentru că menirea unei arhive ca aceasta, prezentată 
frecvent şi cu justificată mândrie, ca una dintre cele mai mari din 
întreaga lume, nu este de a fi un depozit închis de documente 
etnofolclorice, ci un rezervor de informaţii deschis şi accesibil pentru 
cât mai mulţi dintre noi. 

Supunând materialul, extras din vechi culegeri, din arhive sau 
recoltat pe teren de ea însăşi, unei interpretări personale ce are în 
centrul său evidenţierea raporturilor dintre sărbătorile calendarului 
creştin ortodox şi cele ale calendarului popular, natural, Marcela 
Bratiloveanu Popilian dă un alt răspuns posibil aceleiaşi întrebări. Şi 
îşi asumă, totodată, responsabilitatea pentru adevărul ştiinţific al 
demersului său, sprijinit pe lecturi întinse şi pe intuiţii fine. 

Complementare, cele două cărţi se adresează unui public larg, 
tuturor celor care ar vrea ca, din aceste „fosile vii”, să reconstituie 
straturi cu adevărat geologice ale culturii româneşti sau numai să 
cunoască, mai ales cei tineri, felul în care gândeau lumea şi se 
gândeau pe ei bunicii părinţilor lor. 

(„Adevărul literar şi artistic”, anul XI, nr. 614, 23 aprilie 2002, p. 12) 

„Românii de lângă noi" (I) 


O ricâte strădanii s-ar face - iar dacă privim lucrurile cu luciditate 
şi cu bună-credinţă se fac destule - sentimentul general este că, 
totuşi, în domeniul sensibil al cunoaşterii, recuperării şi valorificării 
tradiţiilor româneşti, păstrate aproape miraculos, de-a lungul unor 
lungi perioade de timp, însumând, în unele cazuri, mai multe secole, 
de către etnicii români trăitori în afara graniţelor de astăzi ale 
României, nu se face niciodată atât cât ar trebui. Iar atunci când, în 
cadre instituţionalizate sau prin eforturi strict personale, astfel de 
acţiuni au loc, ele rămân, cel mai adesea, cunoscute doar cercului 
îngust al celor implicaţi direct în ele. 

Revigorate, în epoca noastră, în chip poate paradoxal, de chiar di¬ 
recţia dominantă a vremii pe care o trăim - globalizarea, mondia- 
lizarea, cu toate consecinţele ei previzibile, bune sau rele - studiile 
despre etnicitate sau despre identitatea grupurilor mici îmbracă 
aspecte diferite, în funcţie de cei care le intreprind şi de subiectul stu¬ 
diat. Pentru că, să luăm un exemplu, românii din Timocul bulgăresc, 
pe de o parte, şi românii din Transcarpartia, din Bucovina de Nord sau 
din Basarabia, pe de altă parte, pun în faţa cercetătorului probleme 
diferite, nu doar datorită situării lor spaţiale (sudul Dunării faţă de 
nordul Carpaţilor şi estul Prutului), ci mai ales ca situare în timp, ca 
destin istoric. Măcar că şi aici se pot găsi unele similitudini, fie şi 
numai pentru faptul că toate aceste populaţii româneşti au trăit între 
graniţele şi sub opresiunea marilor imperii ale epocii pre-modeme 
(Imperiul Otoman, Habsburgic, Ţarist) şi au experimentat, după al 
doilea război mondial, alături de majoritari, sistemul comunist. Dife¬ 
renţa - evidentă şi de neignorat - este dată de faptul că vlahii, românii 
din Timoc n-au făcut niciodată parte, administrativ, din statul român 
modem, în timp ce teritoriile locuite de românii bucovineni şi basara- 

beni, desprinse silnic din trupul ţârii şi revenite, vremelnic, la patria 
mamă, se găsesc astăzi în două noi state europene, rezultate din dez¬ 
membrarea fostei Uniuni Sovietice. Relaţia etnicitate - teritorialitate 
se pune, deci, în alţi termeni, în fiecare dintre cazurile respective. 

Mulţimea de exemple, informaţii etnografice, relatări, povestiri, 
texte poetice, culese la faţa locului, în ultimii ani ai secolului al XX- 
lea (1994-1999), şi publicate de Monica Budiş în voi. Comunitatea 
românească de pe Valea Timocului bulgăresc, volum care 
inaugurează colecţia „Românii de lângă noi”, Editura Militară, 2001 
oferă sugestive argumente în acest sens. 

Cercetător cu bună experienţă de teren, Monica Budiş îi ascultă cu 
atenţie, conform unui principiu de bază al etnologiei, „pe nativi”, adi¬ 
că pe locuitorii de origine română din 26 de sate din zona Timocului 
bulgăresc, pe malul drept al Dunării, de la Vidin până la Racoviţa şi 
de aici, urmând cursul râului Timoc, până la Halova. Dacă în ceea ce 
priveşte aplicarea principiului „să dăm ascultare localnicilor”, „să-i 
ascultăm pe nativi” nu există nici o îndoială, cele 300 de pagini de 
texte-convorbiri, mărturii, informaţii centrate pe câteva teme bine 
precizate, între care, dominante, cele referitoare la „Aşezări - gospo¬ 
dărie” şi „Obiceiuri la construcţii” (vedem aici continuarea unei preo¬ 
cupări mai veche a cercetătoarei, concretizată într-un studiu minuţios, 
însoţit de un bogat material de teren, Microcosmosul gospodăresc. 
Practici magice şi religioase de apărare, Editura Paideia, 1998) 
constituindu-se într-o dovadă elocventă, în ceea ce priveşte tipul de 
anchetă, din punctul de vedere al situării etnologului faţă de grupul 
cercetat, se pot formula unele întrebări de principiu. Ar fi fost, astfel, 
interesant să aflăm cum a fost privită cercetătoarea Monica Budiş, de 
la Institutul de Etnografie şi Folclor „C. Brăiloiu” din Bucureşti, Ro¬ 
mânia, de către etnicii români din satele bulgăreşti investigate. Pentru 
că, fie că au răspuns unor întrebări directe de tipul Jntotdeauna aţi 
recunoscut că sunteţi români? ” sau „ Ce sunteţi, români, bulgari? ”, 
fie că, în timpul discuţiei despre originea şi vechimea aşezării, a 
venit, cum se zice, vorba şi despre sentimentul sau conştiinţa 
apartenenţei lor etnice, „subiecţii” au dat răspunsuri care reflectă atât 
poziţia celor intervievaţi faţă de cercetător, simţit ca unul din afară, ca 
un „celălalt” faţă de „noi”, cât şi acceptarea poziţiei oficiale, impuse 
prin mijloacele propagandei utilizate de cultura dominantă. 

„Suntem români, da’ nouă vlasi ne zice şi câmpeni. De aici până 
la Marea Neagră, până la Silistra, la Dobrogea, toţi români sunt. [...] 



Păi suntem bulgari că trăim în Bulgaria, da’ de naţie suntem români”, 
zic Ghiunţu lonov Costov, n. 1923 şi Ţinea Costova, n. 1923, din 
Gâmzova; „Limba noastră maternă e româna, da’ de rodină (ţară) e 
bulgara. Vlahi ne zic ei, aici, dimi, trăim în Bulgaria, vorbim limba 
românească” (Clasinca Chirulova Stoianova, n. 1956 din Gâmzova); 
„Nouă ni se spune vlasi sau români, da’ suntem bulgari”, zic alţii. 
„Neam de neamul nostru tot aici nc-am născut şi suntem bulgari, nu 
suntem români” susţin Iordan Ivanov Camenov, n. 1932 şi Iordan 
Ivanov Preduţov, n. 1924, din Vârfu, la fel ca şi Filip Maşev, n. 1934, 
primarul localităţii Cosovo care admite că „ni se spune vlasi”, dar la 
întrebarea foarte directă a investigatorului (De cine vă simţiţi mai 
legaţi, de bulgari sau de români?) răspunde clar: „Apoi, noi am cres¬ 
cut în Bulgaria, bulgari suntem, aici ne-am născut, aici ne-am făcut”, 
în timp ce lanache Gheorghiev, n. 1931, din Boroivăţ zice că „Suntem 
români; eu nu ştiu neam bulgăreşte, nici pâine nu ştiu să cer”. 

Dacă în privinţa rădăcinilor, a obârşiilor lor româneşti, majoritatea 
celor chestionaţi nu au nici o îndoială, în ceea ce priveşte raporturile 
cu conaţionalii din nordul Dunării, acestea sunt situate cel mai adesea 
sub semnul diferenţei decât sub acela al identităţii , intrând în 
paradigma foarte clară noi/voi: „Tămăzlâcul (neamul) nostru, ca cum 
se zice, să vorbea că sunt de pin Vidbol, din satele alea mai înăuntru, 
aşa către Vidin, încolo, dintr-ale bulgăreşti. Tămăzlâcu’ nostru se 
numeşte de-ai Iu’ Vănuţă. Cu lumele (numele) ăsta suntem 10-20 de 
căşi; am surori, mătuşi, unchi, veri. [...] A mea muiere sau nevastă, 
ca cum ziceţi voi, este dintr-un tamazlâc venit aicea în Gâmzova, 
înainte de vremea turcească. Al ei buliuc (bunic); noi zicem moş, da’ 
voi ziceţi buliuc, moşu’ Constantin a venit, poate di piste 200 de ani. 
[...] El a venit de pin Moldova, dimi, Moldova e a voastră, iar el a 
fost moldovean. Eu nu pot să ştiu istoria lui, cum veniră. Da’ e 
tămăzlâc mare. A fost om bun, a ajuns şi primar; a avut copii şi 
a-nvăţat învăţătură: unii au fost la arme, alţi’ - doctori, alţi’ - 
profesori, cum îi ziceţi voi, sau dascăli, cum îi zicem noi". 

Dincolo de diferenţele lexicale, marcate de perechile etimologice 
r 'ş/buliuc (bunic), muiere/nevastă, dascăli/profesori de care se vor 
ocupa, cândva, lingviştii dialectologi, demn de reţinut este faptul, 
cunoscut, de altminteri, în antropologie, că asumarea unei identităţi 
de către astfel de grupuri liminale este adesea strict conjuncturală. 
Sociologii, istoricii, etnologii şi folcloriştii din România care au 
studiat, în ultimul deceniu, grupurile româneşti din Timocul 

bulgăresc şi iugoslav au adunat cu sârg o mare cantitate de material - 
documente de limbă, de etnografie şi folclor, de istorie socială, 
povestiri de familie şi întâmplări din viaţă - pe baza căruia au tentat 
şi o serie de concluzii sau măcar ipoteze în legătură cu identitatea 
etnică sau locală a acestor vorbitori de limba românească din spaţiul 
sud-dunârean. Contactul nostru (cei de aici , ca investigatori ai 
culturii) cu ei (cei de acolo , ca subiecţi, purtători de cultură), întrerupt 
pentru mai mult de o jumătate de secol, impune, cred, pentru a ajunge 
la încheieri veridice, lepădarea de prejudecăţi şi reconsiderarea 
tehnicilor anchetei de teren, în acord cu timpul, locul şi oamenii cu 
care stăm de vorbă. 

(„Adevărul literar şi artistic”, anul XI, nr. 602, 29 ianuarie 2002, p. 6) 

„Românii de lângă noi” (n) 


I ntr-o situaţie întrucâtva diferită faţă de cercetătorii din România, 
care se duc să investigheze cultura populară a românilor din afara 
graniţelor ţării, se află cercetătorii de etnie română care îşi desfăşoară 
activitatea în alte spaţii culturale. între aceştia, de exemplu, profe¬ 
sorul Grigore C. Bostan de la Universitatea din Cernăuţi (Ucraina) 
care studiază, de decenii bune, folclorul românilor trăitori la nord şi 
la nord-est de hotarele de azi ale Ţării, atât sub aspectul strângerii şi 
publicării creaţiilor populare din acea zonă, de reţinut fiind, în acest 
sens, culegerea Folclor din Ţara Fagilor (1993), realizată în 
colaborare şi prefaţată de el, cât şi sub aspectul exegezei, ilustrative 
fiind volumele Corelaţie tipologică şi contacte folclorice (1985) şi 
Poezia populară românească din spaţiul carpato-nistrean (1998). Zic 
diferită, pentru că, născut-crescut în nordul Bucovinei, într-o 
localitate rurală (corn. Budineţ, jud. Storojineţ), educat la Univer¬ 
sitatea din Cernăuţi, secţia de Filologie română, universitarul buco¬ 
vinean face, cum se zice acum, etnologie (sau antropologie) „acasă”, 
cercetătorul aparţinând, prin origine, dar şi prin identitatea asumată, 
grupului a cărui cultură o studiază. în plus, cărturarul de la Cernăuţi 
- istoric literar, folclorist şi poet - cunoaşte direct, de la sursă, fără 
intermediar (el a fost încununat cu înalte titluri ştiinţifice la Uni¬ 
versităţile din Kiev şi din Moscova) cultura tradiţională şi academică 
a ucrainenilor şi a ruşilor, cu care etnicii românii din Ucraina Sub¬ 
carpatică, din Bucovina de Nord şi din Moldova de peste Prut au con¬ 
vieţuit, în condiţiile istorice cunoscute, pe durata mai multor secole. 

Prin culegerea, arhivarea şi publicarea repertoriilor folclorice din 
majoritatea localităţilor cu populaţie românească din arealul 
menţionat s-a realizat un corpus de documente etnofolclorice deo¬ 
sebit de valoros, a cărui investigare ştiinţifică a condus la formularea 



unor observaţii şi concluzii de mare importanţă pentru înţelegerea 
proceselor şi mutaţiilor care au loc în folclor, în condiţiile unor 
contacte culturale intense, destul de întinse în timp şi aşezate sub 
semnul unor politici culturale cu efecte imediate şi de durată, 
aşteptate de promotorii lor. 

în ceea ce priveşte ponderea elementului vechi slav în folclorul 
românesc se poate spune că, în mare, lucrurile stau la fel ca în limbă: 
coborâţi în ţinuturile dunărene în sec. VI-VII d.Hr., slavii au deprins 
limba populaţiei romanizate şi, în urma bilingvismului slavo-român, 
au introdus în idiomul protoromân vorbit de către băştinaşi unele 
particularităţi proprii graiului lor, cum notează Alexandru Rosetti 
într-o Schiţă de istorie socială a limbii române. Vechile cercetări au 
urmărit să scoată în evidenţă mai ales împrumuturile slave din 
folclorul românesc, încât se poate susţine că, fie şi numai sub aspect 
terminologic, obiceiuri precum Caloianul, Paparuda, Drăgaica, 
Dragobetele, de exemplu, sunt de origine slavă. Ce s-a întâmplat, 
însă, cu folclorul românesc aflat într-un contact nemijlocit, timp de 
mai multe secole, cu folclorul de expresie slavă al ucrainenilor şi 
ruşilor este întrebarea căreia încearcă să-i dea răspuns profesorul 
Grigore C. Bostan în studiile şi cărţile sale de exegeză folcloristică. 

Limbile şi culturile popoarelor din fostele imperii austro-ungar şi 
ţarist, mai recent sovietic au fost supuse, constant, presiunilor de către 
cultura dominantă, oficială, de stat. Ascuns de ideologii sovietici sub 
formula „aculturaţiei reciproce”, fenomenul a fost prezentat ca o 
învăţare de către popoarele Uniunii Sovietice a culturii celuilalt, cu 
precizarea cu iz propagandistic că fiecare popor „continuă să-şi 
folosească în acelaşi timp bogăţia propriului patrimoniu cultural”. 
Totuşi, se întreba, la începutul anilor ‘90, un etnolog neutru, 
„reciprocitatea proclamată nu disimulează oare asimetria efectivă a 
raporturilor de limbă?” Analiza datelor statistice cu privire la învă¬ 
ţarea şi folosirea limbii ruse de către vorbitorii altor limbi din 
republicile fostei Uniuni Sovietice arată că „departe de a fi reciprocă, 
aculturalizarea (ar fi, poate, de preferat termenul „aculturaţie”, 
acceptat ca atare în vocabularul etnologiei - n.n. - N.C.) este în fa¬ 
voarea etniei dominante”, ceea ce echivalează cu o „deculturalizare”, 
cu „pierderea identităţii etnice” ca efect cultural al „dependenţei 
politice” (Cuisenier, Jean Etnologia Europei [1990], trad. rom. 1999). 
Pe acest fundal au avut loc, în ultimii 10-12 ani marile schimbări de 
pe harta Europei, schimbări susţinute şi cu sau mai ales cu 

argumentele identităţii culturale a etniilor, popoarelor, naţiunilor 
aflate de secole sau doar de decenii în graniţele unor mari sau mici 
state multinaţionale sau multietnice. 

Privind lucrurile de aproape şi dinlăuntru, Grigore Bostan constată 
că procesul de «deetnicizare» şi chiar de «exterminare» la care a fost 
supusă populaţia românească din nordul Bucovinei şi nordul 
Basarabiei, aflată succesiv, din sec. al XVIII-lea până în sec. al XX- 
lea, sub stăpânirea habsburgică, ţaristă şi sovietică, a avut ca efect, în 
unele zone, restrângerea ariei de funcţionare activă a folclorului ro¬ 
mânesc la nord-est de Carpaţi, chiar „dispariţia unor centre de cultură 
populară românească în nordul Bucovinei şi fostul judeţ Hotin”. 
Fenomenul nu este, totuşi, general, afectând doar „zonele periferice 
ale folclorului” şi având un caracter „pur local”. Se observă, pe de 
altă parte, „o anumită «regrupare» teritorială a folclorului nostru, o 
concentrare mai mare, un «refugiu» al valorilor artistice tradiţionale 
în unele localităţi (sau, mai bine zis, în unele «oaze») mai puţin su¬ 
puse metamorfozelor demografice”, evidenţiate pe baza cercetărilor 
de teren - aspect ce merită a fi reţinut şi studiat cu atenţie în 
continuare. 

Fie că au în centrul lor poezia riturilor calendaristice (colinda, plu- 
guşorul), poezia riturilor de trecere (nunta şi înmormântarea) ori liri¬ 
ca populară, studiile lui Grigore Bostan scot în evidenţă constantele 
structurale, locurile comune, imaginile poetice care ţin aproape 
repertoriul folcloric românesc din nordul Carpaţilor de „matca“ sa, 
cultura populară românească din arealul carpato-danubiano-pontic. 
„Romanitatea” şi „românitatea” culturii noastre populare sunt ţintele 
fixe ale cercetării, urmărite cu asiduitate, cu competenţă şi cu căldură 
de profesorul de la Cernăuţi. „Atât în plan cantitativ, prin numărul de 
constante poetice ale categoriilor (noţiunilor) fundamentale, cât şi 
calitativ, prin structura şi amplitudinea artistică a motivelor (colinda, 
lirica populară), spaţiul cercetat se integrează organic în masivul et- 
nofolcloric românesc. în toate cazurile, aşa numita comunitate «ro- 
mâno/moldo/est-slavă» se reduce, de fapt, la manifestări incidentale, 
caracteristice doar pentru unele teritorii restrânse cu populaţie 
bilingvă sau trilingvă (mai cu seamă de frontieră) sau la aspecte de 
ordin general uman, la analogii structurale şi funcţionale, ce exprimă 
esenţa realităţii comune, care în lucrările unor cercetători puţin 
versaţi în materie nimereau în categoria relaţiilor «moldo-ruso- 
ucrainene» de mare amploare”. 



Studiate „sine ira et studio”, preferând adevărul „amicului Platon”, 
relaţiile cultural-folclorice din zone de contact precum cele de la 
Nord de Carpaţi şi Est de Prut scot în evidenţă vigoarea de 
nezdruncinat a rădăcinilor, extraordinara rezistenţă a structurilor 
originare, şi chiar capacitatea lor de a iradia şi de a se impune, prin 
mijloace paşnice, neforţat, adică, în mentalul şi formele de expresie 
ale „celorlalţi”. Chiar dacă, vai!, strădaniile ştiinţifice de a impune 
adevăruri clare ca lumina zilei se fac greu auzite în larma iscată de 
interesele politice ale unui nou naţionalism, ele merită să fie 
continuate, cu o intensitate şi forţă sporite. 

(„Adevărul literar şi artistic”, anul XI, nr. 603, § februarie 2002, p. 2) 



314 


Războiul în povestiri orale şi în scrieri ţărăneşti 


B ici groaznic”, cum zicea poetul, sau „declanşator de energii”, 
j cum susţinea un personaj de roman, dând glas unei anumite 
ideologii, socotit a fi „iadul”, dar şi „tatăl creaţiei şi mama culturii”, 
războiul era considerat, din perspectivă antropologică şi în relaţie cu 
sărbătoarea (văzută ca „paroxism al societăţii primitive”), de Roger 
Caillois, într-un studiu scris nu mult după încheierea celei de-a doua 
conflagraţii mondiale ( Războiul şi sacrul [1949], în voi. Omul şi 
sacrul. Traducere din limba franceză de Dan Petrescu, Editura 
Nemira, 1997, p. 182-201), drept „paroxism al societăţii modeme”, 
„sărbătoare neagră şi apoteoză pe dos”. 

Activitate reală, concretă, dură, specifică, din păcate, omului, re¬ 
prezentând, ca atare, o constantă antropologică, războiul a fost „sursă 
de inspiraţie” pentru mari scriitori şi artişti ai lumii, confruntarea 
violentă între tabere opuse stând în centrul unor capodopere ca Iliada 
lui Homer, Război şi pace de Tolstoi, Pădurea spânzuraţilor de 
Rebreanu, pentru a cita doar câteva titluri, restrânse la spaţiul 
european, socotit a fi leagănul civilizaţiei omenirii, dar, totodată, şi 
teritoriul măcinat de cele mai cumplite confruntări, ale căror urme nu 
s-au şters, şi nici nu se pot şterge cu uşurinţă din memoria oamenilor. 
A contribuit la aceasta nu doar experienţa traumatizantă a mii, sute de 
mii de combatanţi, aparţinând majorităţii naţiunilor europene şi 
tuturor straturilor sociale şi având cele mai diverse concepţii, 
atitudini, ideologii, ci şi operele de artă subsecvente evenimentelor - 
scrieri literare, piese de teatru, opere plastice şi muzicale, filme 
artistice şi documentare care au devenit memoria rezistentă a unui 
trecut mai apropiat sau mai îndepărtat. 

Dar omul de rând, luptătorul din linia întâi, soldatul, plecat „din 
câmp, de-acasă, de la plug”, cum a simţit el războiul, cum l-a trăit şi 

cum i s-a imprimat acesta în memorie, cum şi-a transmis experienţa 
trăită direct către cei din preajmă sau către alţii, mai puţin cunoscuţi? 
Un răspuns la aceste întrebări se poate găsi în două volume, diferite 
ca intenţie şi ca realizare, apărute nu de mult, şi pe care le apropie nu 
doar preocuparea convergentă, deşi în proporţii diferite, pentru 
problematica războiului, ci şi unele detalii ţinând de biografia 
autorilor lor. Semnatarele celor două volume sunt tinere cercetătoare 
aparţinând celui mai nou val din etnologia românească, generaţiei 
două mii, şi se află, cu aceste cărţi, la debutul lor în volum de autor. 

Una este Ioana-Ruxandra Fruntelată, lector la Catedra de 
Etnologie şi Folclor de la Facultatea de Litere, Universitatea din 
Bucureşti, care tratează, în voi. Naraţiunile personale în etnologia 
războiului, Editura Ager, 2004, 256 p., într-o manieră originală, o 
temă mai puţin studiată în literatura românească de specialitate. La 
origine teză de doctorat, lucrarea priveşte războiul în tripla sa 
ipostază de fapt istoric, de experienţă de viaţă şi de povestire, din 
articularea cărora rezultă naraţiunile personale de război, elaborate pe 
fondul amintirilor, al rememorărilor spontane sau provocate. 

Elementul de noutate (unul dintre ele) pe care îl aduce în discuţie 
cartea Ioanei Fruntelată îl reprezintă alegerea, din marea diversitate 
tematică pe care o releva povestirile personale sau despre experienţe 
trăite - specie reprezentativă a folclorului contemporan - a temei 
războiului, una cu pondere mare, reţinută ca atare de o seamă de 
studioşi. Centrarea atenţiei pe amintirile/povestirile legate de cel de al 
doilea război mondial pune problema constituirii documentului 
etnologic, aspect dezbătut în detaliu în primul capitol al cărţii (p. 12- 
20) şi asupra căruia se revine cu o sumă de precizări utile în capitolele 
„Naraţiunile personale în etnologia războiului” şi în consideraţiile 
finale, „în loc de concluzii”. „Strategii de ascultare şi interpretare. 
Problema etică”. 

Ioana-Ruxandra Fruntelată contribuie la îmbogăţirea teoriei 
folcloristice cu consideraţiile pline de substanţă şi de adevăr în 
legătură cu narativitatea amintirilor de război, validând, astfel, 
apartenenţa acestora la folclorul literar, la literatură şi la oralitate, în 
acelaşi timp. Remarcabilă în acest capitol, ca şi, de altfel, în întreaga 



lucrare este capacitatea de a stăpâni bibliografia românească şi 
străină, cuprinzând 138 de titluri, de a exploata, în mod personal, 
discret şi elegant, informaţia extrem de bogată, întinsă, esenţială, fără 
a face exces de citate şi paradă de erudiţie. Nouă, originală, proprie, 
echilibrată este şi tipologia naraţiunilor personale pe tema războiului 
(p. 77-90), de care va trebui să se ţină seama de acum înainte. După 
cum, oricât de idealistă sau de sentimentală ar putea să pară, opinia că 
„cea mai importantă funcţie a păstrării întâmplărilor de război în 
memoria colectivităţii rămâne totuşi aceea de a împiedica repetarea 
contextului cumplit care le-a generat” merită să fie reţinută, demon¬ 
strând „optimismul pedagogic” al unei tinere care n-a trăit războiul 
decât prin intermediul cărţilor sau al unor producţii cinematografice 
ori al relatărilor corespondenţilor de presă de pe câmpurile de luptă 
de la sfârşitul secolului XX - începutul sec. XXI, încrederea sa, 
justificată, poate, în forţa magică a cuvântului convertit în naraţiune. 

Nu va rămâne fără urmări în teoria şi practica folcloristică de la 
noi şi de aiurea excelentul Corpus cuprins în trei anexe. Mai cu seamă 
Anexa 1 - „documente etnologice din sursă directă” - rezultat al unor 
intense cercetări personale de teren, conţinând, în prima secţiune, cea 
mai amplă, „transcrieri de documente orale” (17 fişe) şi în partea a 
doua, „reproduceri ale documentelor scrise încredinţate de autorii 
lor” (menţiune foarte importantă din perspectiva „eticii cercetării” 
care o preocupă, firesc, pe autoare) (două fişe) se impune ca un model 
de culegere şi de transcriere ştiinţifică de care naraţiunile folclorice 
despre război nu au mai beneficiat până acum. Grija cu care sunt 
consemnate datele „contextului plin de viaţă”, comentariile celorlalţi 
participanţi la discuţiile purtate cu subiecţii, discreţia intervenţiei în 
dialog a cercetătorului, aşezarea în pagină a discursului etnologic 
astfel rezultat sunt calităţi care recomandă aceste înregistrări ca pe 
nişte documente etnologice de maximă autenticitate şi valoare, dar şi 
ca texte literare cu virtuţi artistice nebănuite. Reproduc, la întâmplare, 
un fragment din rememorarea unui episod din viaţa de front relatat de 
Mihai Popescu, din Conţeşti, Teleorman, născut în 1919 şi intervievat 
la 15 martie 1997. în calitate de conducător al organizaţiei veteranilor 
de război din localitate se bucura de un anumit prestigiu, iar „discur¬ 
sul” lui îl recomandă ca pe un ţăran filosof. îşi aminteşte cum în cas¬ 
tronul cu ciorbă mâncată noaptea, pe întuneric, în tranşee, i-a sărit o 
broască: „Noapte era, lumină n-aveam, ş-am început să plâng, 
parc’acu. Să mă şterg la ochi, acu’ uite de lacrimile alea mi le aduc 

aminte. Doamne, zic, ce e viaţa omului? Da’ şi omu’, dacă e slab de 
înger în viaţa lui, ce e? Am luat broscoiu’, l-am aruncat cu lingura şi 
am mâncat plângând şi am fost bucuros pe urmă când am văzut că se 
poate trece toate relile, da’ numai cu ofuri mari. Orice mângâiere su¬ 
fletească nu trece decât după înghiterea unui nod al gâtlejului, care-1 
trimite ca pe-un balon, obligatoriu trebuie să-l înghiţi. Acră, dulce, 
amară, e cu gustu’ ei. O iei cum este, cum e dată, rânduită”, 
întâmplarea banală, anecdotică, declanşează un comentariu patetic cu 
o puternică funcţie emoţională. De fapt, toate cele 17 texte-convorbiri 
reţinute de la foşti combatanţi pe frontul de est şi de vest în cel de-al 
doilea război mondial - Stroia Niculae, n. 1907, Tălmăcel, Sibiu, 
Găina Gheorghe, n. 1920, Băuţar, Caraş-Severin, Opruş Bucur , n. 
1920, Idem , Andreicuţ Gavril, 1920, Prundu Bârgăului, Bistriţa- 
Năsăud, Badiu Gax’ril, n. 1924, Idem, Vlad Ilie, n. 1907, Idem, 
Popescu Cristea Mihalache (Mitu), n. 1919, Conţeşti, Teleorman, 
Berceanu Marin, n. 1920, Idem, Popa (N.) Costandin, n. 1919, Idem, 
Căinam Stancu, n. 1920, Idem, Curea Marin, n. 1921, Idem, Oprea 
(A.) Florea, n. 1911, Idem, TrifPetm, n. 1914, Mihăeşti, Hunedoara, 
Mandea Niculae (Negoiţă), n. 1912, Boişoara, Vâlcea, Popescu 
Niculae (Laică), n. 1919(7), Găujani-Boişoara, Vâlcea, Bosianu 
Gheorghe, n. 1921, Bucureşti, Ungureanu Gheorghe, n. 1912, 
Câmpulung Moldovenesc, Suceava - pot fi citite ca proze literare, 
unele de un real rafinament artistic. 

Două dintre textele reţinute de Ioana Fruntelată în microantologia 
ei de povestiri de război au fost redactate în scris, unul sub forma unui 
jurnal în proză, de către Roman Dumitm, n. 1920, din Tălmaciu, jud. 
Sibiu, altul în versuri, de către Tănase Leon, n. 1915, din Susenii 
Bârgăului, jud. Bistriţa-Năsăud. Un jurnal în proză, redactat de 
Dumitru Gr. Petcu din Câmpofeni, jud. Gorj şi nişte „Versuri din 
cătănie şi de pe câmpul de luptă, 1915” scrise de Neculae V. Clonţea, 
din Viştea Superioară, Comitatul Făgăraşului, publică cercetătoarele 
Laura Jiga Iliescu, Anca Stere şi Cristina Neamu dc la Institutul de 
Etnografie şi Folclor „C. Brăiloiu” din Bucureşti în voi. Scrieri 
Ţărăneşti. Documente olografe din Arhiva IEF, Editura Cheiron, 
2005. Spre deosebire de textele-convorbiri orale, înregistrate pe 
bandă de magnetofon şi transcrise apoi de Ioana Fruntelată, textele 
amintite mai sus, alături de alte „scrisori acasă”, „scrisori către cule¬ 
gători”, însemnări „din caietele soldaţilor”, cele mai multe în versuri, 
descoperite în arhiva IEF, au fost „puse pe hârtie”, concepute în scris 



şi destinate cititului. Mai ales răvaşele versificate pun în evidenţă 
această nouă relaţie care se stabileşte între emiţător şi receptor, în 
condiţiile imposibilităţii, datorită distanţei care îi separă, de a 
comunica prin viu grai şi care îi obligă, astfel, să recurgă la scris: 
„Fiindcă sunt aşa departe/îţi trimit această carte” sau „Tu, mândruţă 
de departe/îţi trimit o mică carte,/Serisă şi băgată-n plic,/Căci de tine 
nu ştiu nimic”. Textele recompun şi momentul „receptării”, cititul: 
„Cine primeşte şi citeşte/E departe şi gândeşte” sau „Cine cartea o 
citi/Lacrimile l-or pomi”. 

Publicând această selecţie de texte scrise, aflate în Arhiva IEF, 
cele trei tinere cercetătoare au mai ridicat un colţ de zăbranic de pe 
faţa ascunsă a tezaurului cultural ţinut sub şapte lacăte în sus-zisa 
arhivă. „Breşa” în zidurile inexpugnabile care înconjoară arhiva IEF, 
fără îndoială necesare, dacă ne gândim la funcţia ei de conservare a 
patrimoniului cultural naţional, se lărgeşte prin publicarea, în Anexa 
1 a cârtii a „Cuprinsului caietelor soldăţeşti aflate în fondurile Arhivei 
IEF” (p. 265-282), ceea ce adaugă arhivei o dimensiune în plus. în 
acelaşi sens, notez aici că şi 1. R. Fruntelată a realizat o incursiune 
hotărâtă în fişierele Arhivei reţinând, într-o anexă a cărţii sale, nu mai 
puţin de 121 de relatări de război, înregistrate în ultima jumătate a 
secolului trecut. 

Revenind la Scrieri Ţărăneşti, constat că, alături de documentele 
sonore, majoritare, presupun, cercetătorii au fost preocupaţi, şi nu de 
ieri-alaltăieri, şi de culegerea şi arhivarea documentelor scrise, 
produse de inşii folclorici, de oameni ai satului, în cele mai multe 
cazuri. în plus, şi acest aspect trebuie cu precădere subliniat, ele au 
repus în discuţie o temă fundamentală a cercetării etnologice: relaţia 
oralitate-scripturalitate în folclor. Ea a fost tranşant rezolvată de 
Constantin Brăiloiu în excelenta sa ediţie a scrisorilor trimise de pe 
front, în timpul primului război mondial, de un ţăran bucovinean - 
Poeziile soldatului Tomuţ din războiul 1914-1918, Bucureşti, 1944. 
în studiul introductiv, celebrul etnomuzicolog scria: „Din cercetarea 
formei manuscrisului său am tras două învăţăminte: odată, am văzut 
că versurile lui sunt aproape întocmai asemenea celor nescrise ale 
poporului; apoi, ne-am putut da seama că puţinele deosebiri se 
datoresc instrucţiei şcolare, şi de aici tragem dovada că firea pe de-a- 
ntregul orală a poeziei populare este o însuşire de căpetenie, nu 
întâmplătoare, a ei (subl. mea - N.C.), alfabetul îndreptând-o negreşit 
spre arta cultă”. Textele reproduse de Laura Jiga Iliescu. Anca Stere 

şi Cristina Neamu în voi. Scrieri Ţărăneşti aduc în discuţie materiale 
diverse, nu doar scrisori în versuri ale unui singur „emiţător”, pe care 
se bazau observaţiile lui C. Brăiloiu, dar şi - cum am văzut - alte tipuri 
de texte, cum sunt „Verşurile funerare compuse de loan Pătruc”, 
biografia în versuri a lui Neculae V. Clonţea din Viştea Superioară, 
Comitatul Făgăraşului, autobiografia amplă, în proză, a lui Dumitru 
Petcu etc., care lărgesc aria de cuprindere a acestei „culturi populare 
a scrisului”. 

Cele două volume comentate aici, aparţinând unor reprezentante 
de frunte ale celui mai nou val din etnologia românească, vorbesc 
explicit despre potenţialul cercetării ştiinţifice în acest domeniu şi 
despre resursele, încă nu integral cunoscute, ale culturii populare, 
vechi şi noi, românilor. 


(„Sud”, Revistă lunară de cultură 
editată de Fundaţia „Dimitrie Bolintineanu”. 

Bolintin Vale-Giurgiu-Bucureşti, 
anul 8, nr. 6(71), iunie 200S, p. 12) 

Tonalităţi noi în etnomuzicologie 


N u trebuie să fii neapărat un observator foarte atent al folcloristicii 
româneşti actuale, din ultimele două decenii, să zicem, şi nici nu 
trebuie să ai preocupări statornice de periodizare sau de identificare a 
unor noi direcţii şi tendinţe în câmpul disciplinelor etnologice pentru 
a reţine vigoarea cu care o tânără generaţie de cercetători asaltează 
„meterezele ştiinţei”, ca să actualizez o formulă-şablon proprie unor 
timpuri revolute. 

încetul cu încetul, începând de pe la mijlocul anilor ‘80 ai 
secolului trecut, cu câţiva ani înainte de evenimentele din Decembrie 
1989 şi cu mult mai vârtos după aceea, o pleiadă de tineri formaţi în 
diferite medii academice, sub îndrumarea unor maeştri declaraţi şi 
recunoscuţi ca atare, sau, dimpotrivă, trecuţi sub tăcere, dar identifi¬ 
cabili, ori porniţi, cu trufia specifică vârstei, pe drumul care li se părea 
că îi va duce spre ţinta dorită, s-au impus în folcloristica/etnologia 
românească de la începutul mileniului trei prin lucrări de specialitate 
de certă valoare, de a căror existenţă nu se poate face abstracţie. 

Dar, aşa cum notam cu o altă ocazie, faţă de cartea de literatură, de 
proză, de poezie, de critică sau de istorie literară care, de bine de rău, 
îşi găseşte reflectarea în revistele de specialitate, în suplimentele 
literare ale cotidienelor de mare tiraj sau în rubricile culturale ale 
acestora, cartea de specialitate - în cazul în speţă cartea de folclor, de 
etnografie sau de etnologie - abia dacă este menţionată în vreun colţ 
de pagină, la „noi apariţii”, fără a se bucura de primirea pe care, în 
cele mai multe cazuri, aceasta o merită. Studiile de folclor şi etno¬ 
logie ajung să fie recenzate după mulţi ani de la tipărirea lor, fiind 
lăsate pe seama publicaţiilor academice de profil, care, la rândul lor, 
apar cu mari întârzieri, neţinând pasul cu viaţa reală a disciplinei şi 
trădându-şi, în felul acesta, însăşi raţiunea lor de fi. Astfel, din 

„Revista de Etnografie şi Folclor” a Academiei Române, cu şase 
numere, teoretic, pe an, a apărut, până în acest moment (iulie 2004), 
doar numărul 1 (unu!) pe anul 2000, iar „Anuarul Arhivei de Folclor” 
al Institutului „Arhiva de Folclor” a Academiei Române, de la Cluj, 
care acorda, fapt meritoriu, un spaţiu generos recenziilor şi 
prezentărilor de carte de profil, se află, la rândul său, în mare 
întârziere; a ieşit abia volumul XV-XVII, ultimul văzut de mine, 
acoperind anii 1994-1996! în atari condiţiuni nu este de mirare că o 
serie de lucrări de referinţă, apărute în ultimul timp, aparţinând unor 
reprezentanţi ai „noului val” din etnologia românească, unii aflaţi la 
debut în volum, alţii cu „antecedente” notabile, au rămas necunoscu¬ 
te, uneori chiar şi oamenilor de specialitate, aceasta şi datorită obsta¬ 
colelor create de un sistem defectuos de difuzare a cărţii, în general. 

în parte, această stare de fapt a fost remediată de neobositul 
cronicar al folcloristicii româneşti, editorul Iordan Datcu care, cu cel 
de-al treilea volum din Dicţionarul etnologilor români (2001), aduce 
panorama diciplinelor etnologice de la noi până în pragul mileniului 
III. Se regăsesc, în acest admirabil şi indispensabil instrument de 
lucru, „fişele personale” ale celor mai tineri folclorişti români, de la 
cei care au acum în jur de 45 de ani sau mai puţin (Constanţa 
Cristescu, Marin Marian Bălaşa, Narcisa-Alexandra Ştiucă, Nicolae 
Panea, Otilia Hedeşan, Corina Mihăescu) până la cei care au trecut nu 
cu mult de 30 de ani (luliana Băncescu, Ioana Ruxandra Fruntelată). 
Despre unii dintre aceştia am scris când am avut ocazia: vezi, spre 
exemplu, Tineri etnologi, „Adevărul literar şi artistic”, nr. 466, 4 mai 
1999, p. 5, în care făceam trimitere la Nicolae Panea, la Otilia 
Hedeşan, la Antoaneta Olteanu, toţi trei venind din mediul universitar 
- Craiova, Timişoara, Bucureşti. Lor li se pot adăuga - trebuie să li se 
alăture - numele altor congeneri care s-au impus, unii cu o impe¬ 
tuozitate excepţională, în ultimii 7-8 ani, precum Camelia Burghele, 
Narcisa-Alexandra Ştiucă, Corina Mihăescu, Dan Octavian Cepraga, 
trăitor în Italia, autor a cel puţin două cărţi remarcabile - Graiurile 
Domnului. Colinda creştină tradiţională, 1995 şi Le Nozze del Sole. 
Canti vecchi e colinde romene, Roma, 2004, şi încă mulţi alţii, 
inclusiv din cea mai tânără generaţie, precum Mihai Fifor, Bogdan 
Neagotă, Ileana Benga, Laura Jiga, spre a da doar câteva nume. 

O poziţie oarecum aparte în acest panoptic al (încă) tinerilor 
etnologi ocupă Marin Marian Bălaşa (n. 16 august 1959) „folclorist, 
eseist, muzicolog”, cum îl caracterizează Iordan Datcu ( Dicţionarul 

etnologilor..., voi. II, 1998, p. 59-60), care surprinde, cu fineţe de bun 
diagnostician, pe baza lucrărilor publicate de autor până în acel 
moment, orientările acestui absolvent al Conservatorului de Muzică 
„Gh. Dima” din Cluj (1984), doctor în estetică (1994), cercetător la 
I.E.F. „C. Brăiloiu” din Bucureşti, trăjtor, între timp, al unor fertile 
experienţe intelectuale procurate de călătoriile de studii în mai multe 
ţări europene, în S.U.A., în India şi în China (pentru această ultimă 
destinaţie vezi Marin Marian Bălaşa, Chinese Diary, în „East- 
European Meetings in Ethnomusicology”. Founded and Edited by 
M.M.B., 4 th volume, 1997, p. 91 - 2003). 

Fără să-şi trădeze specialitatea de bază, aceea de etnomuzicolog, 
pe care o ilustrează în studiile sale de debut, Marin Marian Bălaşa îşi 
dovedeşte, în cercetările ulterioare, „vocaţia de folclorist şi mitolog”, 
pentru ca „investigaţiile şi concluziile sale” din alte studii să se în¬ 
drepte spre zona „eseisticii hermeneutice şi a filosofiei culturii” 
(Idem). 

De fapt, această din urmă dimensiune nu lipseşte nici uneia dintre 
încercările sale, inclusiv celor din perioada de început, orientate mai 
mult către studiul formelor muzicale ale’ folclorului. Antologia 
Pasărea Măiastră, cu subtitlul „Sensul creâtor al existenţei umane ca 
revelaţie a folclorului”, Editura Minerva, 1991, grupează în şapte 
capitole cu titluri semnificative 135 de texte selectate de pe întreaga 
arie de cuprindere a folclorului literar aşezate toate sub semnului 
„ideii de creaţie”. Iar a fi creator - notează autorul -, pentru folclorul 
nostru şi pentru conştiinţa umanistă autentică înseamnă a contribui la 
sporirea materială a lumii (prin ctitorire, producere de bunuri), socia¬ 
lă (prin căsătorie, naştere de copii), naturală (prin acte civilizatorii, 
tehnice, de agricultură etc. - aici ar fi de discutat, n.n. - N.C.) şi 
culturala' {op.cit., p. 35). 

Mitologia oului (Editura Minerva, 1992, 90 p.) este un mic eseu 
despre oul pascal care a fost „recuperat şi asimilat de creştinism ca un 
simbol al lumii sacralizate”. 

Exigenţele impuse de o teză de doctorat în filosofie - estetică s-au 
dovedit a nu fi câtuşi de puţin constrângătoare, ba, dimpotrivă, ele 
s-au arătat -a fi chiar stimulatoare, aflându-se în deplin acord cu 
formaţia autorului şi cu tipul de discurs pe care îl exersează cu 
consecvenţă. Colinda românească - epifanie şi sacrament, Editura 
Minerva, 2000, 238 p. reia teza de doctorat cu titlul mai tehnic Baze 
formale, principii compoziţionale şi funcţie sacramentală în colinda 

românească, susţinută în anul 1994. Deferent, în general, faţă de 
antecesori, cu care nu evită însă să intre, adesea, într-un dialog pole¬ 
mic, Marin Marian Bălaşa se „desparte” de sociologism şi etnogra- 
fism, respinge înţelesurile prea tehnice ale conceptului de „funcţie” în 
folclor, între care şi acela, limitativ, privitor la „funcţia de urare” a 
colindei, şi construieşte o frumoasă teorie în legătură cu „finalitatea 
hierofanică” drept „principiu de realizare a frumosului etnomuzical”. 

Volumul Studii şi materiale de antropologie muzicală, Editura 
Muzicală, 2003 (un titlu mai neutru şi mai puţin „comercial” decât al 
tuturor celorlalte volume amintite mai sus!) adună, în cele trei 
secţiuni ale sale („I. De la folcloristica muzicală la antropologia 
muzicală”; „II. Capcanele politicului şi ale apoliticului”; „III. Mostre 
şi materii prime”) studii publicate sau inedite, unele cu un pronunţat 
caracter teoretic, altele mai de grabă eseistice, cele din ultimul capitol 
punând problema terenului (cercetării de teren) în condiţiile 
prezentului. De fapt, gruparea studiilor în secţiuni ţine exclusiv de 
opţiunea autorului şi ea nu va afecta prea mult receptarea întregului 
de către cititor. Astfel, cu titlu de exemplu, articolul Arta de stradă şi 
revalorificarea spaţiului urban, p. 73-110, putea să-şi găsească foarte 
bine locul în secţiunea III, iar notaţiile privind Banii şi muzica, 
puterea şi reprezentarea statală, p. 127-147, intrau bine în secţiunea 
II, dar asta nu are, efectiv, nici o importanţă. 

Care ar fi mizele esenţiale ale volumului în discuţie? în primul 
rând, una de întemeiere epistemologică, de acreditare, deci, a antro¬ 
pologiei muzicale ca o „muzicologie cu adevărat integratoare”, opusă 
„rigidizatei discipline numite tradiţional etnomuzicologie”, la „revi¬ 
gorarea” căreia încearcă să contribuie „prin îndepărtarea propriilor 
escoriaţii, prin integrarea propriilor sale ideosincrazii” (p. 7). De¬ 
mersul se înscrie într-un proces firesc, observat la nivel mondial. 
Trecerea de la antropologia clasică, aşezată sub semnul totalităţii 
(perspectiva holistă), la diversele antropologii contemporane (înce¬ 
pând cu a doua jumătate a secolului al XX-lea) s-a produs, o dată, 
prin reconfigurarea domeniului şi, convergent, printr-o nouă situare 
epistemologică. S-a trecut de la studiul societăţilor (şi culturilor) 
extra-europene la studiul propriilor noastre societăţi, „întoarcerea 
acasă” („ anthropology at home”) însemnând şi o reconsiderare a 
obiectului de studiu, şi o modificare a opticii de abordare a acestuia, 
înlocuindu-se „privirea depărtată” („le regard eloigne”) cu „privirea 

participativă’’ („le regard partage”), aceasta însemnând, în multe 
cazuri, o schimbare a perspectivei, trecându-se de la „etic” la „emic”. 

Antropologia muzicală, pentru a cărei statuare militează Marin 
Marian Bălaşa, se asociază multor alte antropologii particulare 
actuale precum o „antropologie a palestrei”, „a urbanului”, „a 
urâtului”, „a morţii”, „artistică”, „a corpului” etc., etc. 

Sigur, opţiunea pentru această nouă situare epistemologică nu 
înseamnă neapărat o ruptură tranşantă cu trecutul, ci doar o privire 
critică a acestuia, ceea ce şi face autorul în studiul Etnomuzicologia 
română - scanare succintă a unor construcţii şi deconstrucfii locale, 
p. 9-42. în imediata apropiere a acestui tronson evaluator aş aşeza 
studiul Etnomuzicologia românească în lume: percepţii şi reprezen¬ 
tări, p. 173-201, tot o „succintă scanare” a modului în care folclorul 
muzical din România a fost cules, arhivat, comentat de cercetători 
străini, în perioada postbelică (comunistă) şi postdecembristă. 
Autorul are avantajul cunoaşterii directe a acestor contribuţii, pe care 
le şi inventariază cu exactitate în secţiunea finală a volumului, O 
bibliografie a literaturii etnomuzicologice româneşti în limbi de 
circulaţie internaţională, p. 347-394, însumând nu mai puţin de 570 
de titluri, din care cele mai multe semnate de cercetători români, din 
ţară sau stabiliţi, de-a lungul timpului, în străinătate, precum Tiberiu 
Alexandru, Constantin Brăiloiu, Emilia Comişel, Gheorghe Ciobanu, 
Anca Giurchescu, Gottfried Habenicht, M. Marian Bălaşa, Speranţa 
Rădulescu, Ghizela Suliţeanu, dar şi străini, începând, desigur, cu 
Bela Bartok, urmând, într-o înşirare mai mult sau mai puţin aleatorie, 
cu Margaret Beissinger, Sunni Bloland, A. L. Lloyd, Paul Nixon, 
Colin Quigley, Anne E. Pennington etc. (un indice de autori ar fi fost 
binevenit!). Numele multora dintre aceştia se regăsesc, cu o frecvenţă 
mai mare sau mai mică, în varii contexte, în studiile din acest volum, 
care le „scanează” (termenul face parte din „argoul” ştiinţific al 
autorului, uşor americanizat, influenţat de terminologia calculatoa¬ 
relor - a lista, p. 226, listate, p. 352, scanare, p. 9 etc.) şi pe care le 
„prelucrează” în chip personal, le dezbate într-o manieră decent 
polemică, dar constructivă, mai ales că temele pe care le abordează 
impun un astfel de tratament, fiind nu doar extrem de actuale, dar şi 
„fierbinţi”, controversate, deschise. 

De fapt, aceasta ar fi una dintre notele definitorii ale scrisului lui 
Marin Marian Bălaşa; el practică sau aderă la o etnomuzicologie/an- 
tropologie muzicală „militantă”, angajată, dorit „verbalistă" vs. 



325 

„nominalistă”, „adjectivistă”, la un „activism muzicologic”, ceea ce 
nu înseamnă că ar opta pentru „pentru tipul acela de activism emo¬ 
ţional oportunist, care apare şi dispare iute în urma fiecărui eveniment 
socioistoric. Ceea ce sugerez - scrie autorul -, este întărirea şi spriji¬ 
nirea hotărâtă a ceea ce s-a ajuns să se profeseze în ultimele decenii 
în etnomuzicologie, anume o accentuare a dorinţei pentru compre¬ 
hensiunea făpturii muzicale într-un mod hermeneutic-holistic” (p. 
163). De aici, desigur, respingerea de plano a „naţionalismelor” de 
orice fel, ilustrativ în acest sens fiind studiul Transilvania muzicală şi 
competiţia naţionalismelor (p. 203-219). Pe de o parte. Pe de alta, şi 
tot atât de penetrantă este tehnica „luatului în răspăr”, războiul 
declarat locului comun, poziţiei călduţe, confortabile, de acceptare a 
ceea ce s-a spus sau a ceea ce trebuia spus, în numele unei ideologii, 
unei politici partizane, unei culturi dirijate de partid şi de stat. 

Se înscriu aici analizele lucide ale unui fenomen cultural de am¬ 
ploare, binecunoscut societăţilor modeme, europene şi extra-euro- 
pene, implicit celei româneşti vechi şi contemporane - festivalurile de 
folclor ( Reprezentaţia folclorică şi spectacolul folclorismului, p. 57- 
72), ca şi ampla dezbatere despre manea, văzută ca o „creaţie a 
politicilor culturale româneşti”. 

Sub semnul noutăţii stau „terenurile” pe care le propune şi le 
cercetează nemijlocit autorul: festivalul de folclor ( Terenul, astăzi, p. 
255-294), strada (mediul urban) {Arta de stradă şi revalorificarea sp¬ 
aţiului urban, p. 73-110), închisoarea ( Introducere în folclorul lumii 
interlope: muzica puşcăriei, p. 295-346), care ar merita, fiecare, 
comentarii extinse. 

Cu totul speciale sunt cele două eseuri care încheie secţiunea întâi 
a cărţii: Muzici şi muzicologii compunătoare de gând (jurnal finic) şi 
Banii şi muzica, puterea şi reprezentarea statală (p. 111-148), primul 
fermecător prin puterea de penetrare a unui spaţiu cultural care nu se 
lasă surprins cu prea multă uşurinţă - cel finlandez, al doilea 
surprinzător prin năstruşnica idee de a comenta, din perspectivă 
etnologic/antropologică, semnificaţia prezenţei portretelor unor 
muzicieni pe bancnotele europene, de la Mozart-ul de pe hârtia de 
5000 de şilingi austrieci la Enescu-ul de pe bancnota românescâ de 
cincizeci de mii de lei (aici, o pagină sau două de exemplară exegeză 
muzical-numismatică, cu fineţuri care scapă oricăruia dintre noi, care 
nu suntem enescologi sau măcar muzicologi!). 

Foarte personal în tot ceea ce face şi scrie, iubitor de paradoxuri şi 
uneori de excentricităţi, vizibile în chiar stilul său, în vocabularul 
presărat cu anglicisme/americanisme neasimilate încă de limba 
română sau cu compuşi proprii, grăitori, poate, şi chiar amuzanţi, dar 
greu de digerat, ca, de pildă, „etnocidal” (ca să nu mai vorbim de 
festele jucate de editor/tipograf/corector - dar asta e cu totul altă 
problemă), alegându-şi cu grijă temele sau lăsându-se ales de ele 
(„acum consider că nu etnologul sau antropologul, în speţă 
etnomuzicologul este acela care-şi decide subiectele de cercetare, ci, 
dimpotrivă, subiectele cercetării sale... îi determină implicarea şi 
profunzimea sau consecvenţa implicării sale”, p. 150), Marin Marian 
Bălaşa face din volumul Studii şi materiale de antropologie muzicală 
o pledoarie sinceră şi convingătoare pentru etnomuzicologia con¬ 
vertită în antropologie muzicală ca ştiinţă activă, angajată, a prezen¬ 
tului imediat, şi pentru definirea cât mai precisă a statutului social şi 
profesional al slujitorilor ei: „Antropologul muzical e unul din inşii 
vindecaţi de vulgaritatea de a considera că numai ruralul, tradiţionalul 
şi instituţiile consacrate sunt sursă de cultură, sacru, rit şi epifanie 
(sau orice alte valori la care ne-am deprins a ne referi cu admiraţie). 
Au trecut deceniile în care discursul academic cânta corul homofon al 
deplângerii decăderii cutumelor peizane (!!!- n.n. - N.C.) şi al desa- 
cralizării ca tară tipică oraşelor. Antropologia modernă e una cu inte¬ 
res respectuos inclusiv pentru mărunt şi anecdotic, cu atât mai mult 
cu cât oraşul, inclusiv acela occidental, excelează în actualizarea, in¬ 
ventarea şi reinventarea perpetuă a elementelor de creativitate spiri¬ 
tuală. E necesară doar observaţia ingenuu-genuină, detaşarea de ome¬ 
nească, dar neştiinţifica, comparare sentimentală, iar atunci mirarea 
în faţa gesturilor, contextelor, efectelor, influenţelor, conexiunilor şi 
comportamentelor, fie prevăzute, dar mai ales neprevăzute, din 
citadin, se poate transforma în ştiinţă sensibilă şi în conştiinţă infor¬ 
mată cultural.” Avem aici o sugestivă schiţă de portret al cărui model 
este autorul însuşi, un autoportret, deci, dar în care se pot recunoaşte 
şi alţii, dacă nu astăzi, cu siguranţă într-un viitor foarte apropiat. Căci 
cadrul este desenat cu precizie şi perspectiva atrăgătoare. 

(Recenzie la Marin Marian Bălaşa, Studii şi materiale de antropologie 
muzicală, Editura Muzicală, Bucureşti, 2003, 394 p., în „Sud”, Revistă lunară 
de cultură editată de Fundaţia „Dimitrie Bolintineanu”, Bolintin Vale- 
Giurgiu-Bucureşti, Anul 8, nr. 11-12, noiembrie-decembrie 2004, p. 20) 

Arta lutului 


C orina Mirela Mihăescu, cercetător ştiinţific, din decembrie 1991, 
la Centrul Naţional de Conservare şi Valorificare a Tradiţiei şi 
Creaţiei Populare din Bucureşti, a parcurs, în cei peste 15 ani de 
activitate în această instituţie, treptele formării profesionale, 
devenind un specialist cunoscut şi apreciat în etnologia românească 
actuală. Volumul Ceramica populară din Oltenia, apărut în condiţii 
grafice excepţionale în Colecţia, Albumul de artă populară” (colecţie 
îngrijită de Oana Gabriela Petrică) editată de Centrul Naţional pentru 
Conservarea şi Promovarea Culturii Tradiţionale, Bucureşti, 2006, 
310 p. Volumul în discuţie a fost, la origine, teză de doctorat elaborată 
sub conducerea prof. univ. dr. Comeliu Bucur şi susţinută cu brio la 
Universitatea „Lucian Blaga” din Sibiu. El vine să susţină constatarea 
de mai sus, demonstrând calităţile esenţiale ale unei cercetări 
ştiinţifice riguroase, obiective, temeinice a unui segment important al 
culturii tradiţionale româneşti căruia cercetătoarea i s-a dedicat cu 
pasiune şi profesionalism. Dovadă sunt studiile şi lucrările 
pregătitoare tezei, între care expoziţia naţională Ceramica populară 
la sfârşit de mileniu (1998) şi albumul asociat acestei manifestări, 
apărut în acelaşi an, cu un Cuvânt înainte de dr. I. H. Ciubotahi, în a 
cărui casetă tehnică Corina Mihăescu apare, alături de Maria Socol, 
drept „consultant de specialitate”, contribuţiile la numărul special din 
revista „Datini”, nr. 3(28) din anul 1998, studiul cu caracter teoretic 
O metodă de cercetare a ceramicii populare : etnografia lingvistică 
din „Sinteze”, V, 2001, volumul Ceramica de Hurez. Lutul - miracol 
şi devenire, editat de Fundaţia Naţională pentru Civilizaţie Rurală 
„Nişte ţărani”, 2005, filmul etnografic Poveştile lutului (Nicolae 
Diaconu, Codlea, jud. Braşov) şi multe altele. Din notele şi însem¬ 
nările apărute în „Buletinul Informativ” publicat lunar de CNCPCT 



rezultă, de asemenea, consecvenţa cu care autoarea, originară din 
Teleorman, a urmărit fenomenul dinamic al producerii ceramicii 
populare pe ţot întinsul ţării şi cu precădere în Oltenia. 

Terenul, esenţial în studiile de etnografie, fie că este vorba de 
vizitele repetate în marile sau micile centre de olărit din România sau 
de participările la târgurile ceramiştilor ori la expoziţiile acestora, i-a 
fost cel mai bun îndrumător, i-a călăuzit cu fermitate paşii în acest 
univers fascinant şi atât de divers, care ţine, în egală măsură, de 
meşteşug şi de artă, de utilitar şi de estetic. 

Nu este, de aceea, deloc surprinzător să constaţi, parcurgând 
volumul Ceramica populară din Oltenia, o siguranţă a exprimării, o 
claritate a dicţiunii ideilor dată nu doar de cunoaşterea în amănunt şi 
în profunzime a domeniului de studiu, ci şi de opţiuni teoretice şi 
metodologice ferme. Găsim în „Introducere” (p. 7-13) un „program 
de lucru” personal, în care experienţele şi punctele de vedere ale unor 
mari etnografi/etnologi/antropologi (Malinowski, Mauss, Laplantine, 
Griaule, Peiffer etc.) sunt reduse la esenţe, sunt supuse unei judecăţi 
strânse şi raportate la propriile sale experienţe şi aspiraţii ştiinţifice. 

Cercetătoarea arc capacitatea, rară, de a îmbina obiectivitatea rece, 
adesea, a privirii de la distanţă a obiectului cercetării cu implicarea 
sentimental-afectivă în biografia şi trăirile subiectului investigat. 
Corina Mihăescu îşi defineşte clar natura discursului său ştiinţific, 
opţiunea pentru o scriere care „descrie, clasifică, enunţă, anunţă, 
descifrează, comentează, compune, descompune, indică, inventaria¬ 
ză, în sensul «ascultării» faţă de tiparul clasic, monografic, cu grija 
permanentă de a ocoli clişeele şi stereotipurile, dar, totodată, o 
construcţie stabilită pe o relaţie specială între cercetător şi cel cerce¬ 
tat, care declanşează două moduri de «a spune», de a scrie şi de a citi, 
care se întrepătrund reciproc”. 

Deşi acest plan de lucru pare să aibă în vedere în primul rând 
ceramica de Horezu, care face obiectul primului şi celui mai întins 
capitol al cărţii (aproape o treime din întreg), liniile lui directoare se 
regăsesc în toate secţiunile lucrării care acoperă marile unităţi 
teritorial administrative ale Olteniei - judeţele Vâlcea, Gorj, Olt, 
Mehedinţi, Dolj. 

Această primă secţiune constituie un model de cercetare 
monografică a unui meşteşug tradiţional într-un centru reprezentativ 
pentru olăritul românesc. Se îmbină aici perspectiva istorică asupra 
locului cu descrierea etnografică exactă, amănunţită, privind de 

aproape materialul, tehnicile de obţinere a pământului de oale, instru¬ 
mentarul folosit, etapele confecţionării obiectelor ceramice, deco¬ 
rarea lor, arderea, smălţuirea, omamentica etc. Reprezentativ prin 
vechimea şi continuitatea meşteşugului în arealul respectiv şi prin 
prestigiul dobândit de ceramica locală de-a lungul timpului, Horezu 
este, nu mai puţin, un caz special, o expresie a sintezei dintre arta 
populară, ţărănească şi arta medievală, aulică şi monahală, integrabil 
în complexul cultural autohton al barocului brâncovenesc, precizările 
aduse în acest sens de autoare fiind mai mult decât demne de reţinut. 

în analiza omamenticii horeziene, observaţiile personale sunt 
susţinute de exegezele clasice ale unor maeştri ai etnografiei şi artei 
populare româneşti (Al. Tzigara-Samurcaş, Paul Petrescu, Paul H. 
Stahl, Nicolae Dunăre, Constantin Prut etc.) şi de autoaprecierile 
unora dintre meşterii populari. Comentariile acestora din urmă ar 
putea ridica, pe de-o parte, un semn de întrebare cu privire la vechea 
aserţiune după care în cultura populară creatorii nu-şi pun problema 
sensului, înţelesului artei lor (în cultura populară „oamenii nu 
reflectează şi nu-şi pun întrebări în legătură cu cultura lor bine 
integrată”, Robert B. Taylor, Cultural Ways , 1971; cf. şi I. M. 
Lotman, Studii de tipologie a culturii, 1974, cultura populară, ca şi 
cultura „medievală”, nu pune problema „interpretării” ei de către cei 
care o produc) şi, implicit, problema statutului acestora în raport cu 
„creatorii populari” în sens tradiţional. De fapt, dacă urmărim cu 
atenţie „explicaţiile” date de creatori operelor lor, constatăm că ele 
sunt mai mult de ordin descriptiv, exprimând în cuvinte ceea ce arată 
imaginile şi formele de pe taierele locale sau dublând exerciţiul 
manual cu vorbe despre ceea ce fac, latura exegetică fiind aproape 
absentă (deşi contactul frecvent şi apropiat cu investigatorii culturii, 
cu specialiştii, cu etnografii şi etnologii, i-a făcut pe unii dintre 
producătorii de forme culturale tradiţionale - oale, taiere, ulcioare etc. 

- să-şi însuşească termeni şi concepte de specialitate şi să producă 
adesea un discurs cvasiştiinţific care, peste o vreme, ne va face să ne 
schimbăm opinia despre producătorul de cultură populară). 

Corina Mihăescu nu-şi trădează formaţia sa de bază (este absol¬ 
ventă a Facultăţii de Litere/Limba şi literatura română, a funcţionat în 
învăţământul preuniversitar, ca profesor de română, iar din anul 
universitar 2002/2003 şi-a valorificat experienţa didactică şi cunoş¬ 
tinţele de etnografie predând, ca profesor asociat, la secţia de Etno¬ 
logie şi Folclor de la Facultatea de Litere din Bucureşti un curs foarte 

apreciat despre „Mentalul popular şi formele de artă”) în sensul că 
aplică obiectului ceramic legile interpretării operei de artă a cu¬ 
vântului. Ea consideră astfel că „Taierele horezene sunt, în mic, ase¬ 
mănătoare cu operele literare. Ele au o structură care include tema, 
compoziţia, subiectul şi personajele. Ca mod de expunere, olarii se 
folosesc, în făurirea decoraţiei, de descriere , de naraţiune şi de dia¬ 
log. Arareori întâlnim monologul, ca exprimare a sensurilor unui sin¬ 
gur motiv”. Gândind ceramica horezană „ca un fel de poem”, autoa¬ 
rea întrevede „în dispunerea compoziţiilor ornamentale, delimitate de 
şiruri paralele de motive şi linii despărţitoare”... „strofe tradiţionale”, 
în care caută „ritm, rimă, măsură şi cezură”. Pe aceleaşi coordonate, 
nu e de mirare faptul că, pe parcursul lucrării, ne întâmpină poeme, 
scrieri de autori cunoscuţi sau locali, care elogiază munca şi arta 
olarilor. 

Păstrându-ne în acest registru al convergenţei artelor, putem 
spune că lucrarea Corinei Mihăescu are o construcţie polifonică, 
celelalte centre olteneşti ale artei ceramice fiind prezentate, chiar 
dacă mult mai succint decât Horezul, de unde au fost intervievaţi 
peste 60 de meşteri, în maniere specifice, de „voci” distincte, ale in- 
siderilor şi ale out-siderilor, ale oamenilor locului şi ale celor veniţi 
din afară. Una dintre lecţiile cercetării de teren bine învăţate şi 
consecvent aplicate de Corina Mihăescu este aceea a revenirii, 
constante, la locul studiat: la Lungeşti, Vâlcea, a fost de cinci ori, la 
Găleşoaia, judeţul Gorj, de 4 ori, la Slătioara, Vâlcea, de trei ori, în 
alte locuri tot aşa, de două-trei sau de mai multe ori, din fiecare expe¬ 
diţie rezultând un amplu dosar al cercetării, în care observaţia directă, 
niciodată rece, totdeauna obiectivă, se împleteşte într-o ţesătură fină 
cu biografii ale meşterilor reprezentativi, cu mărturii ale acestora, 
„confesiuni” cât se poate de autentice, cu „poveşti de viaţă” pline de 
sens. 

Construită din bucăţi de biografie, de povestire, de descriere 
etnografică, de interpretare savantă, Ceramica populară din Oltenia 
se distinge prin originalitatea discursului ştiinţific, prin capacitatea de 
a surprinde, în tuşe clare, specificul fiecăruia dintre centrele de olărit 
studiate, istoricul aşezării şi al meşteşugului, starea actuală şi 
perspectivele lui, în lumina mutaţiilor impetuoase din lumea contem¬ 
porană. Cu totul dramatică este „povestea” centrului de la Găleşoaia 
care, datorită extinderii exploatării miniere, se stinge treptat, satul 
fiind strămutat pe un alt amplasament, „evident că fără cuptoarele de 

ars”, cum notează cu tristeţe autoarea, iar „odată cu satul va muri şi 
olăria”. 

Dar industrializarea şi noua tehnologie nu au doar efecte negative, 
ci şi, poate, unele consecinţe pozitive: unii tineri ceramişti din 
Lungeşti au învăţat meserie la centrul de ceramică nou înfiinţat, 
vechiul atelier de „porţolan” de la Târgu Jiu a stimulat creaţia 
meşterilor populari locali, experienţa aceasta arătându-se a fi o soluţie 
pentru salvarea şi continuitatea meşteşugului, cum se susţine în 
finalul capitolului despre „Ceramica de Glogova”, târgurile şi 
festivalurile de artă populară au creat o adevărată emulaţie în rândul 
ceramiştilor din toate centrele încă active din ţară etc. 

Ineditul scriiturii etnologice, de care tânăra cercetătoare este pe 
deplin conştientă, rezultat al unor tehnici de investigare nu neapărat 
noi, dar foarte bine puse în valoare în cazul special la centrelor de 
ceramişti din Oltenia, problemele teoretice luate în discuţie, tendinţa 
de a exhausta cercetarea prin reveniri succesive la „locul faptei” 
(„întoarcerea în teren” se cheamă un segment al studiului despre 
ceramica de Vârtop-Ciuperceni) şi prin valorificarea inteligentă a 
bibliografiei, punerea în pagină elegantă, ilustraţia abundentă cu 
imagini nu doar „frumoase”, bine realizate tehnic, ci şi - mai ales - 
expresive, elocvente în raport cu tema tratată, adevărate documente 
etnografice pe care istoria cercetării centrelor de olărit din sudul ţării, 
la începutul secolului al XXI-lea, le va reţine cu siguranţă, sunt 
calităţi de necontestat ale volumului Ceramica populară din Oltenia, 
pe care iubitorii de frumos ar fi încântaţi să-l aibă în biblioteca lor. 

(„Sud”, Revistă lunară de cultură editată de Fundaţia „Dimitrie 
Bolintineanu”, Bolintin Vale - Giurgiu - Bucureşti, 
anul 11, nr. 1-2 (102-103), ianuarie - februarie 2008, p. 22) 

Volumul de J'uţu cuprinde o 
selecţie de cronici şi recenzii, 
apărute de la debutul din 
„Gazetaliterară”, în 1967, re¬ 
produse exact aşa cum au 
văzut lumina tiparului, în 
ziare, reviste sau volume - de 
aici şi unele repetiţii, reluări, 
lăsate intenţionat aşa, pentru 
a avea în faţă, cât mai fidel, 
etapele traseului urmat. Se reface astfel, frag¬ 
mentar, călătoria prin universul cărţilor 
româneşti de folclor/etnologie/ antropologie pe 
durata a patru decenii. 

Comentatorul de cărţi de folclor nu are, nici 
pe departe, statutul criticului de literatură cultă: 
publicul căruia i se adresează e fatalmente unul 
mai puţin numeros, satisfacţiile ceva mai 
mărunte. Aşa că în perioada în care, graţie 
înţelegerii arătate de criticul C. Stănescu culturii 
populare, eram prezent mai frecvent la „Ade¬ 
vărul literar şi artistic “ (seria veche), am trăit 
momente de bucurie când cititorii revistei îmi 
transmiteau opiniile lor şi aşteptau miercurea 
pentru a ne întâlni prin mijlocirea textului 
tipărit. 

Vreau să-i asigur pe toţi cei despre ale căror 
cărţi am scris că am făcut-o cu prietenie şi cu, 
mai ales, multă dragoste pentru disciplina noas¬ 
tră comună, cu cele trei feţe ale ei - folclor, et¬ 
nologie, antropologie... 

